
CAPITOLUL | 


În numele zeilor, era mult prea cald în acel regat inutil. 

Sau poate că Celaena Sardothien se simţea așa deoarece se 
întinsese încă de dimineață pe marginea acoperișului din teracotă, cu 
un braț pus pavăză în fața ochilor, rumenindu-se lent la soare 
asemenea lipiilor pe care cei mai săraci cetăţeni ai orașului le lăsau pe 
pervazurile ferestrelor, întrucât nu-și puteau permite cuptoare din 
cărămidă. 

Și, în numele zeilor, era sătulă de lipii - teggya, aşa le spuneau ei. 
Sătulă de textura lor crocantă și de gustul de ceapă, pe care nu-l putea 
îndepărta nici cu zece căni de apă. N-avea să mai mănânce prea curând 
vreo teggya. 

Principala explicaţie era că lipiile fuseseră tot ceea ce-și putuse 
permite atunci când acostase în Wendlyn, în urmă cu două săptămâni, 
şi își croise drum spre Varese, oraşul-capitală, exact aşa cum îi fusese 
poruncit de către Marea sa Majestate Imperială și Stăpân al 
Pământului, regele din Adarlan. 

Fusese nevoită să şterpelească teggya şi vin din cărucioarele 
vânzătorilor pentru că rămăsese fără bani, la scurt timp după ce 
aruncase o privire la castelul fortificat din calcar, la paznicii de elită, la 
drapelele de culoarea cobaltului care fluturau atât de mândre în bătaia 
vântului uscat și fierbinte, şi se hotărâse să nu omoare ţintele care îi 
fuseseră atribuite. 

Aşadar, începuse să şterpelească teggya... și vin. Vinul roşu si acru 
care provenea din viile ce mărgineau dealurile vălurite din jurul 
capitalei fortificate - un gust care inițial nu-i plăcuse și pe care îl 
scuipase, dar care acum îi plăcea foarte, foarte mult. În special din ziua 
în care se hotărâse că nu-i păsa în mod deosebit de absolut nimic. 

Întinse mâna spre ţiglele care coborau în pantă în spatele ei, 
bâjbâind după urciorul din lut cu vin pe care îl târâse pe acoperiș în 
acea dimineață. Bâjbâind întâi cu palma, pipăind, iar apoi... 

Blestemă. Unde naiba era vinul? 

Lumea se clătină şi deveni orbitor de strălucitoare în timp ce se 
ridică, sprijinindu-se în coate. Deasupra zburau păsări în cercuri, 
ținându-se la distanță de șoimul cu coada albă care stătuse cocoțat 
toată dimineața pe un horn din apropiere, așteptând să-şi înhațe 


următoarea masă. Dedesubt, comerțul stradal era un strălucitor 
gherghef de culori și sunete, cu măgăruși răgând, cu negustori 
fluturându-şi produsele, veșmintele atât străine, dar și familiare, cu 
pocnetul roţilor pe pavajul alb. Însă unde naiba era... 

Ah! Acolo. Pitit sub una dintre ţiglele roşii, greoaie, pentru a-și 
păstra răcoarea. Exact acolo unde îl ascunsese ea cu doar câteva ore 
mai devreme, atunci când se cățărase pe acoperișul uriaşei pieţe 
interioare pentru a supraveghea perimetrul descris de zidurile 
castelului aflat la două străzi distanţă. Sau orice i se păruse a fi oficial şi 
folositor înainte să-și dea seama că s-ar fi tolănit mai degrabă la umbră. 
Umbră care fusese de mult alungată de soarele neostoit al 
Wendlynului. 

Celaena sorbi din urciorul cu vin - sau încercă s-o facă. Era gol, ceea 
ce presupuse că era o binecuvântare, căci, în numele zeilor, i se învârtea 
capul. Avea nevoie de apă și de niște teggya. Și poate de ceva pentru 
buzele sale strașnic crăpate și pentru pomeţii jupuiţi pe care îi căpătase 
noaptea trecută într-una dintre tavernele din oraş. 

Gemând, Celaena se întoarse pe burtă și privi strada aflată la 
doisprezece metri sub ea. Știa că paznicii patrulau deja - le reperase 
chipurile şi armele, întocmai cum o făcuse și în cazul gărzilor de pe 
crestele zidurilor castelului. Memorase felul cum se făcea schimbul de 
gărzi şi cum aceştia deschideau cele trei porți masive care duceau în 
castel. Se părea că cei din familia Ashryver şi strămoșii lor luau 
siguranţa foarte, foarte în serios. 

Se împlineau zece zile de când sosise în Varese, după ce părăsise 
coasta. Nu fiindcă ar fi fost deosebit de nerăbdătoare să-și omoare 
țintele, ci fiindcă oraşul era atât de afurisit de mare, încât i se păruse că 
era cea mai bună șansă de a evita autorităţile de emigrare, cărora le 
scăpase printre degete, în loc sa se înregistreze conform programului 
lor de muncă atât de benevol. Mersul grăbit spre capitală se dovedise a 
fi o activitate binevenită după săptămânile petrecute pe mare, unde nu 
avusese chef să facă nimic altceva decât să stea întinsă pe patul îngust 
din cabina ei strâmtă sau să-şi ascută spada cu un zel aproape religios. 

Nu ești nimic altceva decât o lașă, îi spusese Nehemia. Toate 
steiurile ascuţite repetaseră asta ca un ecou. Lașă, lașă, lașă. Cuvântul o 
urmărise cu fiecare leghe parcursă pe ocean. 


Făcuse un jurământ - jurase că va elibera Eyllwe. Astfel încât, între 
momentele de disperare şi furie şi jale, între gândurile la Chaol și la 
cheile Wyrd şi la tot ceea ce lăsase în urmă și pierduse, Celaena se 
hotărâse asupra singurului plan de urmat atunci când avea să ajungă 
pe acele țărmuri. Un plan, oricât de nebunesc și de improbabil, de a 
elibera regatul luat în sclavie: de a găsi și de a distruge orice urmă de 
chei Wyrd pe care regele din Adarlan le folosise pentru a-și ridica 
teribilul său imperiu. Ea ar fi renunţat cu bucurie la propria-i viață 
pentru a-l duce la îndeplinire. 

Doar ea, doar el. Întocmai cum trebuia să fie; nicio pierdere de vieţi 
omenești în afară de ale lor, niciun suflet stigmatizat în afară de al ei. 
Era nevoie de un monstru pentru a distruge un monstru. 

Dacă trebuia să fie acolo din pricina bunelor intenţii ale lui Chaol, 
care arătase încredere cui nu trebuia, atunci măcar avea să capete 
răspunsurile de care avea nevoie. În Erilea exista o persoană care 
fusese prezentă atunci când cheile Wyrd se aflaseră în stăpânirea unei 
rase de demoni cuceritori care le transformaseră în trei unelte ale unei 
puteri atât de teribile, încât fuseseră ascunse de mii de ani și aproape 
şterse din istorie. Regina Maeve a neamului Fae. Maeve știa tot - așa 
după cum era de aşteptat atunci când ești mai bătrân decât pământul. 

Prin urmare, primul pas al planului ei stupid, prostesc, fusese 
simplu; să o caute pe Maeve, să capete răspunsuri despre cum să 
distrugă cheile Wyrd şi apoi să se întoarcă în Adarlan. 

Putea face măcar atât. Pentru Nehemia - pentru... o mulțime de alți 
oameni. În ea nu mai rămăsese nimic, nu prea. Numai cenuşă, și un 
abis, și jurământul de neclintit pe care ea și-l cioplise în propria-i carne, 
față de prietena care o văzuse aşa cum era cu adevărat. 

Când acostaseră în cel mai mare port din Wendlyn, admirase 
precauțţiile pe care căpitanul vasului le luase în timp ce se apropia de 
țărm - a așteptat o noapte lipsită de lumina lunii, apoi le-a strecurat în 
cambuză pe Celaena și pe celelalte femei refugiate din Adarlan în timp 
ce navigau pe canalele secrete, prin reciful de corali. Era de înțeles: 
reciful era principala apărare care ţinea legiunile Adarlanului departe 
de aceste țărmuri. De asemenea, făcea parte din misiunea ei acolo în 
calitate de Campion al regelui. 

Aceasta era cealaltă însărcinare la care îi stătea gândul: să găsească 


o cale prin care să-l împiedice pe rege să-i execute pe Chaol sau pc 
membrii familiei Nehemiei. El îi promisese că avea s-o facă dacă ea ar fi 
eşuat în misiunea ei de a recupera planurile de apărare navală ale 
Wendlynului şi de a-i asasina pe rege şi pe prinţ la balul lor anual care 
se ţinea vara. Însă ea dăduse acele gânduri la o parte atunci când 
acostaseră, iar femeile refugiate fuseseră mânate la mal pentru a fi 
preluate de autorităţile portuare. 

Multe dintre femei purtau urmele celor întâmplate atât pe corp, cât 
şi în suflet, în ochii lor scânteind încă ecourile ororilor care se 
abătuseră asupra lor în Adarlan. Așa încât, chiar și după ce dispăruse 
de pe vas în timpul haosului acostării, ea rămăsese pe unul dintre 
acoperișurile din apropiere, în vreme ce femeile erau escortate într-o 
clădire - pentru a-și găsi locuinţe și de lucru. Și totuși, autorităţile din 
Wendlyn puteau mai târziu să le aducă într-o parte mai liniștită a 
orașului şi să facă orice doreau. Să le vândă. Să le rănească. Ele erau 
refugiate: nedorite și fără niciun fel de drepturi. Lipsite de orice 
apărător. 

Însă ea nu rămăsese numai din pricina paranoiei. Nu - Nehemia ar 
fi rămas pentru a se asigura că erau în siguranță. Dându-și seama de 
asta, Celaena pornise pe drumul şerpuitor către capitală de îndată ce se 
asigurase că femeile erau bine. Aflarea unui mod de a se strecura în 
castel era doar o cale de a și ocupa timpul în vreme ce se decidea cum 
să execute primii paşi ai planului ei. În timp ce încerca să nu se mai 
gândească la Nehemia. 

Totul decursese bine - bine şi ușor. Ascunzându-se în pădurici şi în 
hambare tot drumul, ea trecu asemenea unei umbre prin întreaga zonă 
rurală. 

Wendlyn. Un tărâm al miturilor şi al monștrilor - al legendelor şi al 
coșmarurilor care prindeau viaţă. 

Regatul în sine era o întindere de nisip cald, cu pietricele şi cu 
păduri dese, crescând și mai verzi ca niciodată pe măsură ce dealurile 
înaintau spre interiorul ţării şi se transformau în piscuri înalte. Țărmul 
şi pământul din jurul capitalei erau aride, de parcă soarele arsese totul, 
cu excepția vegetației celei mai rezistente. Cu totul diferit de imperiul 
ud, îngheţat, pe care ea îl lăsase în urmă. 

O ţară a abundenței, a oportunității, unde bărbaţii nu-și luau pur și 


simplu ceea ce voiau, unde ușile nu erau încuiate și unde oamenii îţi 
zâmbeau pe stradă. Însă ei nu-i păsa neapărat dacă cineva îi zâmbea 
sau nu - nu, pe măsură ce zilele treceau, ea descoperea brusc că era 
foarte greu să-i pese de ceva. Oricâtă hotărâre, oricâtă furie, orice 
altceva ar fi simţit cu privire la plecarea din Adarlan o părăsise, 
devorată de nimicnicia care o rodea acum. 

Trecură patru zile înainte ca Celaena să zărească uriașa capitală- 
oraş construită la poalele dealurilor. Varese, oraşul unde se născuse 
mama ei; inima vibrantă a regatului. 

Varese era mai curat decât Rifthold şi deținea suficientă bogăţie 
împărțită între clasa superioară şi cele inferioare, însă era în același 
timp un oraș-capitală, cu mahalale și alei dosnice, cu prostituate și 
jucători - şi nu îi luase prea mult să-i descopere punctele sensibile. 

Pe strada de sub ea, trei dintre paznicii pieţei se opriră să discute, 
iar Celaena îşi sprijini bărbia în palme. Aidoma tuturor gărzilor din 
acest regat, erau îmbrăcaţi cu armuri uşoare şi purtau destule arme. 

Se zvonea că soldații wendlyniţi erau antrenați de către Fae pentru 
a fi nemiloși, șireţi și iuți, iar ea nu voia să afle dacă asta era adevărat 
din mai multe motive. Cu certitudine, ei păreau a fi mult mai atenţi 
decât obișnuitele santinele din Rifthold - chiar dacă nu o remarcaseră 
încă pe asasina aflată în mijlocul lor. Însă, în acele zile, Celaena ştia că 
nu era o ameninţare decât pentru ea însăşi. 

Cu toate că stătea zilnic la soare, deși se spăla ori de câte ori putea 
în vreuna dintre multele fântâni din scuarurile orașului, încă avea 
senzaţia că sângele lui Archer Finn îi năclăia pielea și părul. Chiar și cu 
zgomotul și ritmul constant din Varese, încă îi răsuna în urechi 
geamătul lui Archer atunci când ea îi scosese mațele în tunelul de sub 
castel. Și, în pofida vinului şi a căldurii, ea încă îl avea în fața ochilor pe 
Chaol, groaza contorsionându-i chipul când a auzit despre moştenirea 
Fae și despre monstruoasa putere care ar fi putut cu ușurință să o 
distrugă, despre cât de găunoasă şi întunecată era ea pe dinăuntru. 

Adesea se întreba dacă găsise răspunsul la ghicitoarea pe care i-o 
spusese pe cheiurile din Rifthold. Dacă el descoperise adevărul. 
Celaena nu își îngăduia să ajungă cu gândul atât de departe. Acum nu 
era momentul să se gândească la Chaol sau la adevăr sau la oricare 
dintre lucrurile care îi lăsaseră sufletul atât de schilodit și de pustiit. 


Celaena își palpă cu blândeţe buza despicată și se încruntă privind 
gărzile din piață, mişcarea sporindu-i durerea din buză. Meritase acea 
lovitură în încăierarea pe care o provocase la tavernă în seara care 
trecuse - îi trăsese unui bărbat un picior în vintre, iar când omul își 
recăpătase suflarea, fusese cel puţin furios la culme. Luându-și mâna 
de la gură, ea privi santinelele, preţ de câteva clipe. Aceştia nu luau 
plocoane de la negustori și nici nu-i intimidau sau îi amenințau cu 
amenzi precum străjerii sau funcționarii din Rifthold. Toţi funcționarii 
şi soldaţii pe care îi văzuse până atunci fuseseră la fel de... buni. 

Aşa cum Galan Ashryver, prinţul moștenitor al Wendlynului, era un 
om bun. 

Descoperind ceva asemănări enervante, Celaena scoase limba. La 
străjeri, la piață, la șoimul de pe hornul din apropiere, la castel și la 
prinţul care trăia în interiorul acestuia. Își dorea să nu fi rămas fără vin 
atât de devreme. 

Se împlinea o săptămână de când își imaginase cum să se infiltreze 
în castel, la trei zile după ce sosise în Varese. O săptămână de la acea zi 
îngrozitoare când toate planurile i se năruiseră. 

Se stârni o briză răcoroasă care aduse cu ea aromele negustorilor 
aliniați pe strada din apropiere - nucşoară, cimbru, chimen, lămâiță. 
Fata inspiră adânc, lăsând miresmele să-i limpezească mintea zăpăcită 
de soare şi de vin. Zgomotul clopotelor pluti în jos dinspre unul dintre 
oraşele de munte învecinate, iar într-una dintre pieţele oraşului o 
formaţie de menestreli începu o melodie veselă. Nehemiei i-ar fi plăcut 
locul acesta. 

Cât ai clipi, cuvântul alunecă, înghiţit de abisul care își găsise acum 
sălaş înlăuntrul ei. Nehemia n-avea să mai vadă niciodată Wendlynul. 
Niciodată nu mai avea să se preumble prin piaţa de condimente sau să 
asculte clopotele din munți. Celaena simţi o greutate apăsătoare în 
piept. 

1 se păruse un plan foarte bun atunci când ajunsese în Varese. În 
orele pe care le petrecuse imaginându-și fortificațiile castelului regal, 
ea se gândise la cum avea să o găsească pe Maeve pentru a afla despre 
chei. Totul decursese lin, fără cusur, până... 

Până în acea zi blestemată de zei, când observase că santinelele 
lăsau o breşă în apărarea lor de pe zidul sudic în fiecare după-amiază la 


ora două, și aflase cum funcţiona mecanismul porţii. Până ce Galan 
Ashryver ieşise călare pe acea poartă, pe deplin vizibil de acolo de 
unde se cocoțase ea, pe acoperişul casei unui nobil. 

Nu faptul că îl văzuse pe el, cu tenul lui măsliniu și părul negru, o 
împiedicase să-și ducă la capăt asasinatul. Nu fusese nici faptul că, și de 
la acea distanţă, îi vedea ochii turcoaz - ochii ei, motivul pentru care ea 
purta glugă atunci când ieşea pe stradă. 

Nu. Fusese modul în care oamenii aclamau. 

ÎI aclamau pe el, pe prinţul lor. Îl adorau, cu zâmbetul lui elegant și 
armura sa ușoară care lucea în lumina soarelui nesfirşit, în timp ce el şi 
soldaţii din spatele lui călăreau spre țărmul nordic pentru a continua 
să se strecoare prin blocadă. Să se strecoare prin blocadă. Prinţul - ţinta 
ei - era un afurisit care se strecura prin blocada instituită împotriva 
Adarlanului, iar poporul lui îl iubea pentru asta. 

Îl urmări pe prinţ şi pe oamenii săi prin oraş, sărind de pe un 
acoperiş pe altul, şi nu ar fi fost nevoie decât de o săgeată în ochii aceia 
turcoaz, iar el ar fi fost mort. Însă ea îl urmărise până la zidurile 
orașului, aclamațţiile crescând în intensitate, oamenii aruncând flori, cu 
toţii radiind de mândrie pentru prinţul lor perfect. 

Ea ajunsese la poartă exact atunci când se deschidea pentru a-l lăsa 
să iasă. lar când Galan Ashryver pornise călare în lumina apusului de 
soare, ducându-se la război și în întâmpinarea gloriei, pentru a lupta în 
numele binelui și al libertăţii, ea rămăsese pe acel acoperiș până ce el 
se îndepărtase devenind cât un fir de praf. 

Apoi, ea intrase în cea mai apropiată tavernă și iscase cea mai 
sângeroasă, cea mai brutală încăierare pe care o provocase vreodată, 
până ce fuseseră chemaţi străjerii, iar ea dispăruse cu doar câteva clipe 
înainte ca toată lumea să fie aruncată în temniţă. Atunci hotărâse, în 
timp ce sângele îi şiroia din nas, curgându-i pe partea din față a fustei, 
în vreme ce scuipa sânge pe caldarâm, că n-avea de gând să facă nimic. 

Planurile ei n-aveau niciun rost. Nehemia și Galan ar fi condus 
lumea spre libertate, iar Nehemia ar fi trebuit să fie în viaţă. Împreună, 
prinţul şi prinţesa l-ar fi putut înfrânge pe regele din Adarlan. Însă 
Nehemia murise, iar jurământul Celaenei - jurământul ei stupid, demn 
de toată mila - nu valora nici cât un pumn de noroi atunci când existau 
preaiubiții moștenitori asemenea lui Galan, care ar fi putut să facă mult 


mai mult. Fusese o proastă când făcuse acel legământ. 

Până şi Galan - Galan nu prea opunea rezistenţă în fața Adarlanului, 
şi el avea o întreagă armada la dispoziţie. Ea era doar una, o risipă 
totală de viață. Dacă Nehemia nu fusese capabilă să-l oprească pe rege... 
atunci acest plan, prin care căuta o cale de a o contacta pe Maeve... 
acest plan era absolut inutil. 

Din fericire, nu văzuse încă niciun Fae - nici măcar un afurisit de 
Fae - sau zâne, sau vreo urmă de magie. Se străduise să o evite. Încă 
dinainte de a-l localiza pe Galan, se ţinuse departe de standurile din 
piaţă, care ofereau de toate, de la leacuri și flecușteţe la poţiuni, zone 
care, de obicei, erau pline şi de actori de stradă sau de mercenari care 
îşi negociau abilităţile pentru a-și câștiga existența. Aflase care taverne 
erau frecventate de către cei care foloseau magia și nu se apropia 
niciodată de ele, căci uneori simțea un lucru trezit zvârcolindu-i-se 
continuu în viscere atunci când capta un firişor din energia ei. 

Trecuse o săptămână de când renunţase la planul ei și abandonase 
orice încercare de a-i păsa câtuși de puţin. Și bănuia că aveau să mai 
treacă multe săptămâni înainte de a se hotărî dacă se săturase cu 
adevărat de teggya, sau urma să se încaiere în fiecare seară numai 
pentru a simţi ceva, sau avea să bea cu nesaţ vinul acru în timp ce 
stătea întinsă pe acoperișuri toată ziua. 

Acum însă își simțea gâtul uscat ca iasca, iar stomacul ei protesta. 
Prin urmare, Celaena se desprinse ușor de pe marginea acoperişului. 
Încet, nu din pricina acelor străjeri vigilenţi, ci mai degrabă fiindcă i se 
învârtea capul binişor. Nu credea că îi pasă suficient încât să prevină o 
căzătură. 

Se uită urât la cicatricea subţire care îi brăzda palma în timp ce 
cobora, tremurând, pe burlan, ajungând în aleea din spatele pieţei. 
Acum nu mai era decât un memento al promisiunii patetice pe care o 
făcuse la mormântul pe jumătate îngheţat al Nehemiei, în urmă cu o 
lună, şi al tuturor lucrurilor și al tuturor celor pe care îi dezamăgise. La 
fel cum era și inelul ei de ametist, pe care îl pierdea la jocuri de noroc 
în fiecare seară şi îl recâștiga înainte de răsăritul soarelui. 

În pofida a tot ceea ce se întâmplase şi a rolului lui Chaol în moartea 
Nehemiei, chiar şi după ce ea distrusese tot ceea ce fusese între ei, nu 
putuse să renunţe la inelul lui. Până acum îl pierduse de trei ori la 


jocuri de cărți, numai pentru a-l recăpăta - prin orice mijloace ar fi fost 
necesar. Un pumnal poziționat în așa fel încât să se strecoare printre 
coaste dădea de obicei rezultate bune în a convinge mai mult decât o 
făceau cuvintele. 

Celaena își spuse că era un miracol faptul că reușise să ajungă pe 
alee, unde întunericul o orbi pentru o fracțiune de secundă. Se sprijini 
cu o mână de zidul rece din piatră, lăsându-și ochii să se adapteze, 
dorindu-și să nu i se mai învârtă capul. O mare belea - ea era o 
blestemată de belea. Se întreba când avea să se hotărască să schimbe 
situaţia. 

Zgomotul şi izul femeii o izbiră pe Celaena înainte să o vadă. Apoi, 
doi ochi mari, galbeni, apărură chiar în fața ei, iar o pereche de buze 
crăpate se deschiseră pentru a sâsâi: 

— Desfrânato! Să nu te mai prind iar în faţa ușii mele! 

Celaena se trase înapoi, clipind spre vagaboandă - şi spre uşa ei, 
care... era doar un alcov în zid, plin de gunoaie, şi de ceea ce trebuiau să 
fie sacii cu averea femeii. Femeia era cocoșată, cu părul nespălat și cu 
cioturi de dinţi în gură. Celaena clipi din nou, concentrându-se asupra 
chipului femeii. Furioasă, pe jumătate nebună şi murdară. 

Celaena ridică mâinile, mergând îndărăt un pas, apoi încă imul. 

— Iertare. 

Femeia scuipă o flegmă pe pavaj la doi centimetri de botinele 
prăfuite ale Celaenei. Nereușind să-şi adune energia de a fi dezgustată 
sau furioasă, Celaena ar fi plecat dacă, ridicându-și privirea, nu s-ar fi 
zărit pe sine. 

Veșminte murdare - pătate, prăfuite și rupte. Fără a mai menţiona 
faptul că mirosea cumplit, iar vagaboanda o luase drept... drept o altă 
vagaboandă, care concura pentru spațiu pe stradă. 

Ei bine, nu era oare minunat? Josnic, chiar şi pentru ea. Poate că 
avea să fie amuzant într-o bună zi, dacă s-ar deranja să ţină minte. Nu- 
şi mai amintea de când nu mai râsese. 

Putea găsi măcar o alinare la gândul că nu putea ajunge mai rău. 

Apoi, o voce bărbătească profundă chicoti în întunericul din spatele 
ei 


CAPITOLUL 2 


Bărbatul - masculul - de pe alee era Fae. 

După zece ani, după toate execuțiile şi incendierile, un bărbat Fae 
venea în direcția ei, colindând în căutare de pradă. Un Fae pur sânge, în 
carne şi oase. Se ivise el din umbrele întunecate, aflate la câțiva metri 
de ea şi nu avea cum să-i scape. Vagaboanda din alcov și ceilalți de pe 
alee amuţiseră, astfel că acum Celaena auzea din nou clopotele bătând 
în munții din depărtare. 

Înalt, lat în umeri, cu fiecare centimetru din el părând alcătuit din 
funii de muşchi, era un mascul înzestrat cu putere. Se opri într-o rază 
prăfoasă de soare, cu părul argintiu strălucindu-i. 

De parcă urechile sale delicat ascuţite şi caninii uşor alungiţi nu ar 
fi fost destul pentru a-i speria de moarte pe toţi cei aflați pe alee, 
inclusiv pe nebuna din spatele Celaenei, care acum scâncea, avea și un 
tatuaj ciudat pe partea stângă a feței sale aspre, porțiunile spiralate de 
tuş negru fiind clar reliefate pe pielea lui sărutată de soare. 

Însemnele ar fi putut foarte bine să fie decorative, dar ea încă își 
amintea suficient din limba Fae pentru a le recunoaște ca fiind cuvinte, 
chiar și într-o asemenea modalitate artistică de redare. Pornind de la 


tâmplă, tatuajul curgea peste maxilar în jos pe gât, unde dispărea sub 
bluza de culoare deschisă purtată peste armură, și sub mantia pe care o 
îmbrăcase. Ea avea senzaţia că marcajele continuau și pe restul 
trupului său, ascunse laolaltă cu cel puţin vreo șase arme. Ducând 
mâna sub mantia ei în căutarea propriului pumnal ascuns, îşi dădu 
scama că el ar fi putut fi chipeș dacă n-ar fi existat ameninţarea 
violenţei din ochii lui verzi ca pinul. 

Ar fi fost o greşeală să-l consideri tânăr - la fel cum ar fi fost greşit 
să-l consideri orice altceva în afară de războinic, chiar și fără spada 
prinsă în curele pe spate și periculoasele cuțite pe care le avea pe 
ambele părți. Bărbatul se mișca cu o graţie şi o siguranţă letale, 
scrutând aleea de parcă s-ar fi aflat pe un câmp de luptă. 

Celaena simţi plăseaua pumnalului caldă în mâna ei, și își potrivi 
postura, surprinsă să simtă... teamă - suficient cât să îndepărteze ceața 
groasă care îi învăluise simţurile în ultimele săptămâni. 

Războinicul Fae umbla mândru pe alee, cu cizmele sale din piele 
până la genunchi, care nu făceau zgomot pe caldarâm. Unii dintre 
pierde-vară se făcură mici, dând îndărăt; alții se năpustiră spre străzile 
însorite, spre intrări la întâmplare, oriunde numai să scape de privirea 
lui provocatoare. 

Celaena ştiu înainte ca ochii lui ageri să-i întâlnească pe ai ei că se 
afla acolo pentru ea și știa şi cine îl trimisese. 

Întinse mâna după Ochiul Elenei, speriată să descopere că bijuteria 
nu mai era la gâtul ei. l-o dăduse lui Chaol - singura protecţie pe care i- 
o putea asigura la plecare. Probabil că el o aruncase de îndată ce își 
dăduse seama care era adevărul. Atunci, el ar fi putut să se întoarcă la 
binecuvântarea de a-i fi ei duşman. Poate că îi spusese şi lui Dorian și 
aveau să fie amândoi în siguranţă. 

Înainte de a ceda instinctului de a o zbughi înapoi pe burlan, până 
pe acoperiș, analiză planul pe care îl abandonase. Oare vreun zeu își 
amintise de existenţa ei şi se hotărâse să-i arunce un os de ros? Trebuia 
să o vadă pe Maeve. 

Ei bine, iată unul dintre războinicii de elită ai lui Maeve. Pregătit. 
Aşteptând. 

Și după temperamentul răuvoitor care emana dinspre el, nu pe 
deplin fericit în legătură cu asta. 


Aleea continua să rămână la fel de tăcută ca un mormânt în timp ce 
războinicul Fae o studia. Nările lui se dilatară delicat de parcă el... 

Îi adulmecase mirosul. 

Clelaena avu o mică satisfacție ştiind că mirosea îngrozitor, însă el 
nu acel miros îl descifra. Nu, era mirosul care o marca pe ea ca fiind ea 
- mirosul descendențţei ei, al sângelui ei şi al cui era ea. lar dacă el îi 
rostea numele în faţa acelor oameni... atunci ea ar fi știut că Galan 
Ashryver avea să vină în galop acasă. Paznicii aveau să intre în alertă 
maximă, iar asta nu făcea parte din planul ei. 

Ticălosul părea dispus să facă un asemenea lucru, doar pentru a 
demonstra cine deținea comanda. Așa că își adună energia cât de bine 
putu și porni spre el, încercând să-și amintească ce ar fi putut să facă în 
urmă cu câteva luni, înainte ca lumea să se ducă naibii. 

— Îmi pare bine că ne-am întâlnit, prietene, toarse ea. Mă bucur, 
intr-adevăr. 

Ea nu luă în seamă chipurile şocate din jurul lor, concen- trându-se 
să-l evalueze. Atacatorul stătea liniștit, aşa cum numai un nemuritor 
putea să o facă. Probabil că îi auzea, probabil că putea mirosi toate 
sentimentele care îi cuprindeau. N-avea cum să-l prostească bravând, 
nici într-o mie de ani. Probabil că el trăise deja un mileniu. Poate că nici 
nu putea să-l învingă. Ea era Celaena Sardothien, însă el era un 
războinic Fae şi, după câte se părea, facea asta de ceva timp. 

Ea se opri la câțiva metri de el. În numele zeilor, era uriaş. 

— Ce surpriză plăcută, spuse ea suficient de tare pentru ca toată 
lumea să poată auzi. 

Când sunase glasul ei atât de plăcut ultima oară? Nici măcar nu-și 
amintea ultima dată când vorbise în propoziţii întregi. 

— Credeam că trebuia să ne întâlnim la marginea orașului. 

El nu se înclină, slavă zeilor. Chipul lui aspru nu schiță nimic. 

Să creadă ce voia. Era sigură că ea nu arăta câtuși de puţin așa cumi 
se spusese să se aştepte - și cu siguranţă că el se amuzase atunci când 
femeia aceea o luase drept o altă vagaboandă. 

— Să mergem, fu tot ceea ce spuse el, vocea lui profundă, oarecum 
plictisită, părând să aibă ecou în stânci, în timp ce el se întoarse pentru 
a părăsi aleea. 

Fata ar fi pariat pe bani mulţi că platoșşele lui pentru antebraţe 


ascundeau arme. 

l-ar fi putut da o replică mai curând neplăcută, doar pentru a-l mai 
ispiti puţin, însă oamenii continuau să se uite. El mergea fără să 
catadicsească să le arunce vreo privire celor care se holbau. Ea nu ar fi 
putut să spună dacă era impresionată ori revoltată. 

Îl urmă pe războinicul Fae pe o stradă mai luminată şi apoi prin 
orașul aglomerat. Nu părea să îi pese de oamenii care se opreau din 
lucru, din mers sau din pierdutul timpului pentru a privi lung. Cu 
siguranță, el nu aștepta ca ea să-l ajungă din urmă în timp ce se 
îndrepta cu paşi mari spre o pereche de iepe banale, legate de o iesle 
dintr-o piață greu de descris. Dacă n-o înșela memoria, cei din Fae 
posedau cai cu mult mai buni. Probabil că el sosise sub altă formă și 
cumpărase cele două iepe de acolo. 

Toţi Fae posedau o formă secundară de animal. Celaena era în 
forma ei, trupul ei de muritor ca animal, în timp ce păsările se roteau 
deasupra lor. Dar care era al lui? Ar fi putut fi lup, gândi ea, cu acea 
bluză stratificată purtată peste armură care cădea până la jumătatea 
coapsei ca o piele, cu pașii săi atât de tăcuțţi. Sau un râs, cu acea grație 
de prădător. 

El încălecă pe iapa mai mare, lăsându-i-o ei pe cea pagă, care părea 
mai interesată mai degrabă să caute rapid ceva de mâncare decât să 
călătorească. Nu era singura. Venise însă vremea să primească o 
explicaţie. 

Ea își îndesă sacul într-unul din coburii șeii, înclinându-și mâinile 
astfel încât mânecile să ascundă cicatricile înguste de la încheieturi, 
amintind de locul unde fuseseră cătușele. De locul unde fusese ea. Nu 
era treaba lui. Și nici treaba lui Maeve. Cu cât ştiau mai puţin despre ea, 
cu atât mai puţine puteau folosi împotriva ei. 

— Am cunoscut la viața mea câteva tipuri de războinici gânditori, 
dar cred că tu ești cel mai gânditor dintre ei. 

El îşi întoarse capul spre ea, iar ea rosti tărăgănat: 

— O, bună. Cred că ştii cine sunt, așa că n-am să-mi bat capul să mă 
prezint. Însă înainte de a fi cărată cine ştie unde, aș vrea să ştiu cine 
eşti tu. 

El strânse din buze şi aruncă o privire pieţei - unde acum oamenii îi 
priveau. Și, brusc, cu toţii descoperiră că trebuiau să se afle în altă 


parte. 

Când se împrășştiară, el zise: 

— Ai adunat destule informaţii despre mine până acum pentru a fi 
aflat ceea ce vrei să știi. 

El vorbise în limba comună, iar accentul lui era subtil - minunat, 
dacă ea ar fi fost suficient de generoasă pentru a recunoaște. Un tors 
moale, rostogolit. 

— Destul de corect. Dar cum să-ţi spun? 

Ea apucă şaua, dar nu încălecă. 

— Rowan. 

Tatuajul lui părea să absoarbă soarele, atât de negru arăta tușul 
proaspăt. 

— Ei bine, Rowan... 

Oh, lui nu-i plăcea câtuşi de puțin tonul ei. Îşi miji ochii drept 
avertisment, însă ea continuă: 

— Îndrăznesc să te întreb încotro mergem? 

Probabil că era beată - încă beată sau coborând spre un nou nivel 
de apatie - dacă îi vorbea în felul acesta. Însă nu se putea opri, chiar 
dacă zeii sau Wyrd sau ițele sorții se pregăteau să o îmbrâncească 
înapoi spre planul ei inițial de acțiune. 

— Te duc acolo unde ai fost chemată. 

Atâta timp cât avea să o vadă pe Maeve și să-i pună întrebări, nu-i 
păsa în mod deosebit cum ajungea la Doranelle - sau alături de cine 
călătorea. 

Fă ceea ce trebuie făcut, îi spusese Elena. În felul ei obişnuit, Elena 
uitase să specifice ce trebuia să facă odată ajunsă în Wendlyn. Era 
totuşi mai bine decât să mănânce lipie, să bea vin și să fie luată drept o 
vagaboandă. Poate că ar fi putut să se afle pe un vas care să o fi dus 
înapoi spre Adarlan în trei săptămâni, cu răspunsurile care aveau să 
rezolve totul. 

Asta ar fi trebuit să o umple de energie, însă, în loc de asta, se trezi 
încălecând tăcută pe iapă, fără cuvinte și fără voinţa de a le folosi. Cele 
câteva minute de interacțiune o secătuiseră complet. 

Era mai bine că Rowan nu părea dornic să vorbească în timp ce ea îl 
urma spre ieșirea din oraş. Paznicii de-abia le făcură din mână atunci 
când trecură printre ziduri, unii chiar întorcându-le spatele. 


Nici după ce ieșiră din oraș, Rowan n-o întrebă de ce se afla acolo şi 
nici ce făcuse în ultimii zece ani, de când lumea se dusese naibii. El îşi 
trase gluga de culoare deschisă peste părul argintiu și merse înainte, cu 
toate că era încă destul de ușor să-l distingi ca fiind diferit - un 
războinic şi un om al legii. 

Dacă era cu adevărat atât de bătrân pe cât bănuia ea, probabil că ea 
era ceva mai mult decât un fir de praf pentru el, o sclipire de viaţă în 
focul de mult arzând al imortalităţii lui. Probabil că ar fi putut să o 
omoare fără să stea pe gânduri - și să se îndrepte către următoarea sa 
însărcinare, completamente netulburat de a fi pus capăt existenţei ei. 

N-o deranja atât de tare pe cât ar fi trebuit să o facă. 


CAPITOLUL 3 


Se împlinea o lună de când avea acelaşi vis. În fiecare noapte, iar şi 
iar, până ce Chaol îl vedea și când era treaz. 

Archer Finn, gemând în timp ce Celaena își împlânta pumnalul, 
printre coaste, direct în inima lui. Ea îl îmbrăţișa pe chipeșul curtezan 
ca o iubită, dar când privea peste umărul lui Archer, ochii ei erau morți. 
Goi. 

Visul se schimbă şi Chaol nu putea spune nimic, nu putea face nimic 
în timp ce părul șaten-auriu se întuneca, devenind negru, și chipul în 
agonie nu mai era al lui Archer, ci al lui Dorian. 

Prințul moștenitor tresări și Celaena îl strânse mai bine, răsucind 
pumnalul pentru ultima dată înainte de a-l lăsa pe Dorian să cadă pe 


pietrele cenușii ale tunelului. Sângele lui Dorian băltea deja - prea 
repede. Însă Chaol tot nu se putea mișca, nu se putea duce la prietenul 
lui sau la femeia pe care o iubea. 

Rănile lui Dorian se înmulţeau şi era sânge - atât de mult sânge! 
Cunoștea acele răni. Cu toate că nu văzuse cadavrul, el trecuse prin 
rapoartele care detaliau ceea ce-i făcuse Celaena acelui potlogar de 
asasin, Grave, pe alee, felul în care îl măcelărise pentru că o ucisese pe 
Nehemia. 

Celaena îşi coborî pumnalul, fiecare picătură de sânge care cădea de 
pe lama strălucitoare vălurind balta de sânge de la picioarele ei. Ea îşi 
dădu capul pe spate, inspirând adânc. Inspirând moartea din faţa ei, 
absorbindu-i sufletul, răzbunare şi extaz amestecându-se în 
măcelărirea dușmanului ei. Adevăratul ei dușman. Imperiul Haviliard. 

Visul se schimbă din nou, iar Chaol era țintuit sub ea, în timp ce ea 
se unduia deasupra lui, continuând să-și țină capul dat pe spate, cu 
aceeaşi expresie de extaz pe chipul ei stropit cu sânge. 

Adversară. lubită. 

Regină. 


Amintirea visului se sparse în timp ce Chaol clipi spre Dorian, care 
stătea așezat lângă el la vechea lor masă din Marea Sală, așteptând un 
răspuns la ceea ce întrebase. Drept scuză, Chaol tresări. 

Prințul moştenitor nu-i întoarse lui Chaol zâmbetul cu jumătate de 
gură. În schimb, Dorian spuse liniştit: 

— Te gândeai la ea. 

Chaol luă o îmbucătură din tocana de miel, dar nu simți niciun gust. 
Dorian era prea atent, iar asta nu îi facea bine. Chaol nu avea niciun 
interes să vorbească despre Celaena. Nici cu Dorian, nici cu nimeni 
altcineva. Adevărul pe care îl cunoştea despre ea ar fi putut pune în 
pericol multe vieţi, şi nu doar pe a ei. 

— Mă gândeam la tatăl meu, minți Chaol. Când se va întoarce la 
Anielle peste câteva săptămâni, va trebui să plec împreună cu el. 

Era prețul pentru a o trimite pe Celaena în siguranța din Wendlyn: 
sprijinul tatălui său, în schimbul întoarcerii sale la Lacul de Argint 


pentru a-și lua în posesie titlul de moștenitor al Aniellelului. Era dispus 
să facă acest sacrificiu; ar fi făcut orice sacrificiu pentru ca Celaena și 
secretele ei să fie în siguranţă. Chiar și acum, când ştia cine... ce era ea. 
Chiar şi după ce ea îi povestise despre rege și despe cheile Wyrd. Dacă 
acesta era preţul pe care el trebuia să-l plătească, așa să fie. 

Dorian aruncă o privire spre masa înaltă, unde regele şi tatăl lui 
Chaol cinau. Prințul moștenitor ar fi trebuit să împartă masa cu ei, dar, 
în schimb, el alesese să stea cu Chaol. Era pentru prima dată când 
Dorian procedase astfel - prima dată când ei vorbiseră de la tensionata 
conversație avută după ce se luase hotărârea ca Celaena să fie trimisă 
în Wendlyn. 

Dorian ar fi înțeles, dacă ar fi știut adevărul. Dar Dorian nu putea ști 
cine şi ce era Celaena, sau ce plănuia regele cu adevărat. Situaţia se 
putea deteriora rapid, dar secretele lui Dorian erau destul de letale. 

— Am auzit zvonuri potrivit cărora trebuie să pleci, spuse Dorian, 
precaut. Nu mi-am dat seama că erau adevărate. 

Chaol încuviință, încercând să găsească ceva - orice - de spus 
prietenului său. 

Încă nu vorbiseră despre celălalt lucru dintre ei, cealaltă bucată de 
adevăr care ieșise la iveală în acea seară petrecută în tunele: Dorian 
avea un har magic. Chaol nu voia să știe nimic despre asta. Dacă regele 
decidea să-l interogheze... spera să reziste, dacă vreodată se ajungea la 
asta. Regele, ştia el, avea metode mult mai întunecate decât tortura 
pentru a scoate la lumină informaţii. Așa că nu întrebase și nu spusese 
niciun cuvânt. Și nici Dorian. 

Îi întâlni privirea lui Dorian. Nu era nimic amabil în ea, însă Dorian 
spuse: 

— Încerc, Chaol. 

Încerca, deoarece faptul că nu fusese consultat de către Chaol cu 
privire la planul de a o scoate pe Celaena din Adarlan fusese o trădare a 
încrederii sale şi una de care se ruşina, cu toate că Dorian n-ar fi avut 
de unde să ştie acest lucru. 

— Ştiu. 

— Şi în pofida a ceea ce s-a întâmplat, sunt destul de sigur că nu 
suntem dușmani. 

Dorian zâmbi pieziș. 


Vei fi mereu dușmanul meu. Celaena îi urlașe acele cuvinte în față lui 
Chaol în noaptea în care Nehemia murise. Le urlase cu puterea a zece 
ani de condamnare și de ură, un deceniu petrecut păstrând cel mai 
mare secret al lumii atât de adânc în ea, încât devenise o cu totul altă 
persoană. 

Celaena era Aelin Ashryver Galathynius, moştenitoarea tronului şi 
adevărata regină a Terrasenului. 

Ea devenea, astfel, duşmanul lui de moarte. Duşmanul lui Dorian. 
Chaol tot nu ştia ce să facă în legătură cu această situație sau ce 
însemna asta pentru ei, pentru viața pe care şi-o imaginaseră 
împreună. Viitorul pe care îl visase cândva dispăruse irevocabil. 

Văzuse moartea în ochii ei în acea noapte în tunele, laolaltă cu 
mânia, epuizarea și tristețea. O văzuse pierzându-și minţile atunci când 
murise Nehemia și știa ce-i făcuse lui Grave drept răzbunare. Nu se 
îndoia nicio clipă că ea ar fi putut răbufni din nou. În ea sălășluia un 
întuneric strălucitor, o nebunie nesfârșită care-i ajungea până în 
măduva oaselor. 

Moartea Nehemiei o zdruncinase. Ce făcuse el, rolul lui în acea 
moarte, o zguduise de asemenea. Era conştient de acest lucru. Se ruga 
doar ca ea să se poată aduna din nou, fiindcă un asasin răvăşit, 
imprevizibil, era una. Dar o regină... 

— Arăți de parcă i-ar fi rău, spuse Dorian, sprijinindu-și 
antebraţele pe masă. Spune-mi ce s-a întâmplat. 

Din nou, Chaol rămase cu privirea pierdută. Preţ de o clipă, 
greutatea tuturor lucrurilor îl apăsă atât de tare, încât deschise gura. 

Însă bubuitul săbiilor lovind scuturile ca salut reverberă dinspre 
coridor și Aedion Asheyver - infamul General al Nordului, supusul 
regelui Adarlanului şi vărul lui Aelin Galathynius - intră în Marea Sală. 

În încăpere se lăsă tăcerea, aceasta învăluindu-i și pe rege şi pe tatăl 
său, aflați la masa înaltă. Înainte ca Aedion să parcurgă jumătate din 
încăpere, Chaol se poziţionase la baza podiumului. 

Nu pentru că tânărul general ar fi reprezentat o amenințare. Mai 
curând era vorba despre felul în care Aedion venea mândru spre masa 
regelui, cu părul lui auriu, lung până la umeri, strălucind în lumina 
torțelor în timp ce le zâmbea superior tuturor. 

Chipeş era un termen prea palid pentru a-l descrie pe Aedion. 


Copleşitor ar fi fost mai potrivit. Înalt şi musculos, Aedion era, din cap 
până în picioare, războinicul despre care se zvonea că ar fi fost. Cu 
toate că veșmintele sale făcute pentru a fi purtate, Chaol vedea limpede 
că pielea armurii sale ușoare era desăvârșit lucrată şi splendidă în ceea 
ce privea detaliile. Blana unui lup alb atârna peste umerii săi laţi, iar un 
scut rotund îi fusese prins pe spate - împreună cu o sabie care părea 
antică. 

Dar chipul lui. Şi ochii... O, zeilor! 

Chaol își duse mâna la sabie, străduindu-se să pară neutru, 
dezinteresat, deşi Lupul Nordului venise suficient de aproape încât să-l 
măcelărească. 

Erau ochii Celaenei. Ochii Ashryver. De un turcoaz uimitor, cu un 
miez auriu la fel de strălucitor ca şi părul. Părul lor - chiar și nuanţa 
era aceeași. Ar fi putut fi gemeni, dacă Aedion n-ar fi avut douăzeci și 
patru de ani și tenul ars de soare de la anii petrecuţi în munţii cu 
piscuri înzăpezite din Terrasen. 

De ce își bătuse regele capul să-l țină pe Aedion în viaţă în toți acei 
ani? De ce să-şi bată capul să-l facă unul dintre generalii săi cei mai de 
temut? Aedion era un prinț din linia regală Ashryver și fusese crescut 
în casa Galathynius - şi, totuși, îl slujea pe rege. 

Aedion îşi păstră rânjetul chiar şi atunci când se opri în fața mesei 
înalte și schiță o plecăciune destul de superficială, Iar Chaol fu uluit pe 
moment. 

— Majestate, spuse generalul, cu ochii aceia afurisiți scăpărând. 

Chaol se uită la masa înaltă să vadă dacă regele sau oricine 
altcineva remarca asemănările care ar fi putut să-l condamne nu numai 
pe Aedion, ci şi pe Chaol și pe Dorian și pe oricare altă persoană la care 
el ținea. Tatăl lui îi aruncă doar un zâmbet mic, satisfăcut. 

Regele însă se încruntă. 

— Te aşteptăm încă de acum o lună. 

Aedion avu tupeul să ridice din umeri. 

— Scuzele mele. Munţii Staghornau au avut de înfruntat o ultimă 
furtună de iarnă. Am venit când am putut. 

Toţi cei aflați în sală își ţinură răsuflarea. Temperamentul lui 
Aedion și insolenţa lui erau aproape legendare - o parte a motivului 
pentru care era staționat în Nordul extrem. Chaol socotise mereu că 


era înțelept să fie ținut la distanţă de Rifthold, mai ales că Aedion părea 
a fi un ticălos cu două feţe, iar Bane - legiunea lui Aedion - era 
recunoscută pentru abilitatea și brutalitatea sa, însă acum... de ce îl 
convocase regele în capitală? 

Suveranul ridică pocalul, clătinând vinul din el. 

— Nu mi s-a spus că legiunea ta s-ar afla aici. 

— Nu este. 

Chaol se îmbărbătă în așteptarea ordinului de execuţie, rugându-se 
să nu fie el cel care să-l pună în aplicare. Regele spuse: 

— Generale, ţi-am zis să îi aduci. 

— lată-mă, socotind că voiaţi plăcerea companiei mele. 

Când regele mârâi, Aedion spuse: 

— Vor ajunge într-o săptămână, sau cam așa ceva. Eu n-am vrut să 
ratez nimic distractiv. 

Aedion îşi ridică din nou umerii masivi. 

— Măcar n-am venit cu mâna goală. 

Pocni din degete în spatele său și un paj se repezi, aducând o pungă 
mare. 

— Daruri din Nord, prin amabilitatea ultimei tabere rebele pe care 
am prădat-o. Vă vor face plăcere. 

Regele dădu ochii peste cap și îi făcu pajului semn cu mâna. 

— Trimite-le în apartamentele mele. Darurile tale, Aedion, tind să 
ofenseze o companie politicoasă. 

Urmă un chicotit pe ton jos - din partea lui Aedion și a câtorva 
bărbaţi aflați la masa regelui. Oh, Aedion pășea pe un teren periculos. 
Celaena avea măcar bunul simţ să-și ţină gura în prezenţa regelui. 

Luând în considerare trofeele pe care le adunase regele de la 
Celaena în calitate de Campion, articolele din acea pungă nu aveau să 
fie simple bijuterii şi aur. Dar să colecționezi capete şi membre de la 
propriul popor al lui Aedion, poporul Celaenei... 

— Mâine am o întrunire a consiliului; vreau să fii prezent, 
Generale, zise regele. 

Aedion duse o mână la piept. 

— Dorinţa voastră este şi a mea, Majestate. 

Chaol fu nevoit să-şi ascundă groaza atunci când văzu ce strălucea 
pe degetul lui Aedion. Un inel negru - același inel pe care regele, 


Perrington şi cei mai mulți aflați în puterea lui îl purtau. Asta explica de 
ce regele îngăduia insolența: când venea vorba despre asta, dorința 
regelui chiar era şi dorinţa lui Aedion. 

Chaol își păstră chipul lipsit de expresie în timp ce regele dădu 
scurt din cap spre el, trimițându-l de acolo. Chaol făcu o plecăciune în 
tăcere, mult prea curios acum pentru a se întoarce la masa lui. Departe 
de rege - de bărbatul care ţinea soarta lumii lor în mâinile lui pline de 
sânge. Departe de tatăl lui, care vedea prea multe. Departe de general, 
care acum făcea turul sălii, bătându-i pe oameni pe umeri, făcându-le 
cu ochiul femeilor. 

Când se trânti la locul lui și îl găsi pe Dorian încruntându- se, Chaol 
reuși să-și stăpânească oroarea care îl irita pe dinăuntru. 

— Daruri, într-adevăr, murmură prinţul. Doamne, e atât de 
nesuferit. 

Chaol nu-l contrazise. În pofida inelului negru al regelui, Aedion 
încă părea să ştie ce vrea - și era la fel de grozav şi în afara câmpului de 
bătălie precum era și în luptă. De obicei, îl făcea pe Dorian să pară un 
pustnic atunci când venea vorba de a găsi modalităţi dezmățate de a se 
distra. Chaol nu petrecuse niciodată prea mult timp cu Aedion, și nici 
nu-și dorea, dar Dorian îl cunoștea de ceva timp. De când... 

Se cunoscuseră de copii, atunci când Dorian şi tatăl său vizitaseră 
Terrasenul, în zilele dinaintea măcelăririi familiei regale, atunci când 
Dorian o întâlnise pe Aelin - o întâlnise pe 

Celaena. 

Era bine că Celaena nu era de față pentru a vedea ce devenise 
Aedion. Nu doar din cauza acelui inel. Să te întorci împotriva propriului 
tău popor... 

Aedion se strecură pe banca din fața lor, rânjind. Un prădător 
evaluându-și prada. 

— Voi doi stăteaţi la aceeaşi masă şi ultima dată când v-am văzut. E 
bine de știut că unele lucruri nu se schimbă niciodată. 

O, zeilor, chipul acela. Era chipul Celaenei - reversul medaliei. 
Aceeași aroganță, aceeaşi mânie nestăpânită. Însă unde Celaena 
trosnea, Aedion părea să... pulseze. Și era ceva mai maliţios, de departe 
mai amar, pe chipul lui Aedion. 

Dorian își sprijini braţele pe masă și îi oferi, alene, un zâmbet. 


— Bună, Aedion. 


Aedion îl ignoră şi întinse mâna după o pulpă de miel, cu inelul 
scânteind. 

— Îmi place noua cicatrice, Căpitane, zise el, împungând aerul cu 
bărbia în direcţia liniei suple și albe care îi brăzda obrazul lui Chaol. 

Cicatricea pe care Celaena i-o făcuse în noaptea în care murise 
Nehemia, iar ea încercase să-l omoare, devenită acum o amintire 
permanentă a tot ceea ce pierduse. Aedion continuă: 

— Se pare că încă nu te-au dojenit. Și văd că în sfârșit ți-au dat şi o 
sabie de băiat mare. 

Dorian zise: 

— Mă bucur că furtuna nu ţi-a întunecat spiritul. 

— Săptămâni întregi petrecute închis în casă cu nimic altceva de 
făcut în afară de antrenament şi femei la pat? A fost un miracol că m- 
am deranjat să cobor din munți. 

— Nu mi-am dat seama că te deranjezi să faci ceva dacă nu 
serveşte scopurilor tale. 

Un râs scăzut. 

— Este acel spirit fermecător al celor din familia Havilliard. 

Aedion îşi văzu de mâncare, iar Chaol era pe punctul de a întreba de 
ce se deranja să stea cu ei - din alt motiv decât să-i chinuie pe ei, aşa 
cum îi plăcuse întotdeauna s-o facă atunci când regele nu se uita - când 
observă că Dorian se uita fix. 

Nu la dimensiunile lui Aedion sau la armura acestuia, ci la chipul 
lui, la ochii săi... 

— N-ar trebui să fii la vreo petrecere sau în altă parte? îl întrebă 
Chaol pe Aedion. Mă surprinde că pierzi vremea pe aici când 
obişnuitele tale atracţii te aşteaptă în oraș. 

— Este modul tău curtenitor de a cere o invitaţie pentru adunarea 
mea de mâine, Căpitane? Surprinzător. Mereu ai lăsat să se înțeleagă că 
eşti mai presus de genul meu de petreceri. 

Miji acei ochi turcoaz și îi aruncă lui Dorian un zâmbet timid. 

— Tu, pe de altă parte... Ultima petrecere pe care am dat-o a 
funcţionat de minune pentru tine. Gemenele roșcate, dacă îmi amintesc 
corect. 


— Vei fi dezamăgit să afli că am depăşit momentul în care trăiam 
așa, îi zise Dorian. 

Aedion îşi făcu din nou de lucru cu mâncarea sa. 

— În cazul ăsta, rămân mai multe pentru mine. 

Chaol își încleștă pumnii sub masă. Celaena nu fusese tocmai 
virtuoasă în ultimii zece ani, dar ea nu omorâse niciodată un cetățean 
născut în Terrasen. De fapt, chiar refuzase. Aedion fusese mereu un 
afurisit de ticălos, dar acum... Ştia ce poartă pe deget? Ştia că, în pofida 
aroganţei sale, a atitudinii dispreţuitoare și a insolenţei, regele putea 
să-l facă oricând să se plece voinţei sale, oricând i-ar fi fost pe plac? Nu- 
] putea avertiza pe Aedion, nu fără a risca să fie omorât el, sau altcineva 
drag lui, dacă Aedion îi era cu adevărat loial regelui. 

— Cum stau lucrurile în Terrasen? îl întrebă Chaol, deoarece Dorian 
îl studia pe Aedion din nou. 

— Ce vrei să-ți spun? Că suntem bine hrăniți după o iarnă grea? Că 
nu au murit prea mulţi din pricina bolilor? i-o trânti Aedion. 

— Presupun că vânătoarea rebelilor e mereu amuzantă, dacă aşa 
ceva e pe gustul tău. Din fericire, Majestatea Sa i-a convocat pe cei din 
Bane în Sud pentru ca, în fine, să aibă parte de ceva acțiune adevărată. 

Când Aedion se întinse după apă, Chaol îi zări plăseaua sabiei. 
Metalul mat era punctat cu lovituri și zgârieturi, mânerul fiind nimic 
altceva decât o bucată de corn rotunjit, puţin crăpat. O sabie atât de 
simplă pentru unul dintre cei mai mari războinici din Erilea. 

— Sabia din Orynth, rosti tărăgănat Aedion. Un dar din partea 
Majestății Sale, cu ocazia primei mele victorii. 

Toată lumea cunoştea acea sabie. Fusese o moștenire de familie a 
regilor din Terrasen, trecând de la un conducător la altul. De drept, îi 
aparţinea Celaenei. Fusese a tatălui ei. Faptul că Aedion se afla în 
posesia ei, tot ce făcea sabia acum, vieţile pe care le lua, toate erau o 
palmă pe obrazul Celaenei și al familiei sale. 

— Sunt surprins că-ți baţi capul cu astfel de sentimentalisme, 
spuse Dorian. 

— Simbolurile sunt putere, prinţe, zise Aedion, țintuindu-l cu o 
privire insistentă. 

Privirea insistentă a Celaenei - de neînduplecat, vie și 
provocatoare. 


— Ai fi surprins să vezi puterea pe care încă o exercită în Nord - ce 
face pentru a convinge lumea să nu urmeze planuri nesăbuite. 

Poate că abilităţile și istețimea Celaenei nu erau neobișnuite în 
neamul ei, însă Aedion era un Ashryver, nu un Galathynius - ceea ce 
însemna că stră-străbunica lui fusese Mab, una dintre cele trei regine 
Fae, în generaţiile recente încoronată zeiță și rebotezată Deanna, Zeița 
Vânătorii. Chaol făcu un efort să se controleze. 

Se așternu tăcerea, încordată ca un arc. 

— Probleme între voi? întrebă Aedion, mușcând din friptura sa. 
Daţi-mi voie să ghicesc: o femeie. Campionul regelui, poate? Potrivit 
zvonurilor, e... interesantă. De aia ai depășit genul meu de distracţie, 
prinţişorule? 

Scrută încăperea. 

— Cred că mi-ar plăcea s-o cunosc. 

Chaol se luptă din răsputeri cu dorinţa de a pune mâna pe sabie. 

— E plecată. 

Aedion se uită la Dorian și îi aruncă un zâmbet plin de cruzime. 

— Păcat. Poate că m-ar putea convinge și pe mine să depășesc 
nivelul ăsta. 

— Ai grijă ce spui, zise Chaol pe un ton agresiv. 

Poale că ar fi râs dacă nu şi-ar fi dorit cu disperare să-l strângă pe 
general de gât. 

— Şi dă dovadă de mai mult respect. 

Aedion chicoti, terminând friptura de miel. 

— Sunt slujitorul credincios al Majestății Sale, așa cum am fost 
întotdeauna. 

Acei ochi Ashryver se mai opriră o dată asupra lui Dorian. 

— Poate că într-o bună zi voi fi și târfa ta. 

— Dacă vei mai fi în viață până atunci, toarse Dorian. 

Aedion continuă să mănânce, dar Chaol încă îi simţea concentrarea 
neostoită ațintită asupra lor. 

— Se zvoneşte că o Matroană a unui clan de vrăjitoare a fost ucisă 
în incintă nu de mult, zise la întâmplare Aedion. Ea a dispărut, cu toate 
că în cercurile ei se spune că a luptat cu dârzenie. 

Dorian îl întrebă tăios: 

— Ce treabă ai tu cu asta? 


— Mă interesează să știu când samsarii de putere ai regatului își 
găsesc sfârşitul. 

Chaol simţi un fior coborându-i pe şira spinării ca un păianjen. Nu 
ştia mare lucru despre vrăjitoare. Celaena îi spusese câteva poveşti - 
iar el se ruga să fi fost nişte simple exagerări, dar ceva care semăna cu 
groaza îi trecu peste chip lui Dorian. 

Chaol se aplecă în faţă. 

— Nu e treaba ta. 

Pentru a doua oară, Aedion nu îl băgă în seamă și îi făcu prințului cu 
ochiul. Nările lui Dorian se dilatară, singurul semn că furia îi urca spre 
suprafață. Pe lângă asta, aerul din încăpere se schimbă, deveni mai 
înviorător. Magie. 

Chaol puse o mână pe umărul prietenului său. 

— Întârziem, minţi el, dar Dorian înţelese. 

Trebuia să-l scoată din încăpere pe Dorian - să-l ducă departe de 
Aedion - și să încerce să împiedice furtuna dezastruoasă care mocnea 
între cei doi bărbaţi. 

— Rămâi cu bine, Aedion. 

Dorian cu ochii săi de culoarea safirului înghețat nu se sinchisi să 
spună ceva. 

Aedion zâmbi superior. 

— Petrecerea e mâine în Rifthold, dacă ai să ai chef să retrăiești 
zilele de altădată, prinţe. 

Oh, generalul știa exact pe ce buton să apese şi nu-i păsa nici cât 
negru sub unghie de dezastrul pe care îl stârnea. Asta îl făcea periculos 
- letal. 

Mai ales când era vorba despre Dorian şi harul lui magic. Chaol se 
forță să spună noapte bună unora dintre oamenii săi, pentru a părea 
firesc şi lipsit de griji în timp ce străbăteau sufrageria. Aedion Ashryver 
venise în Rifthold, fiind cât pe ce să dea nas în nas cu verișoara lui de 
mult pierdută. 

Dacă Aedion ar fi ştiut că Aelin era încă în viaţă, dacă ar fi știut cine 
şi ce devenise sau ce aflase cu privire la puterea secretă a regelui, ar fi 
pactizat cu ea, sau ar fi distrus-o? Date fiind acţiunile lui, dat fiind inelul 
pe care îl purta... Chaol n-ar fi vrut ca generalul să se afle în preajma ei. 
Nici în apropiere de Terrasen. 


Se întrebă cât de mult sânge avea să curgă atunci când Celaena avea 
să afle ce făcuse vărul ei. 

Chaol și Dorian merseră în tăcere o bună parte din drumul până la 
turnul prințului. Când cotiră pe un coridor pustiu și fură siguri că nu-i 
auzea nimeni, Dorian zise: 

— N-aveam nevoie să te bagi. 

— Aedion e un ticălos, mârâi Chaol. 

Situaţia s-ar fi putut sfârşi acolo şi o parte din el era tentată să o 
lase așa, dar se forță să spună: 

— Am fost îngrijorat că ai putea să izbucneşti. Așa cum ai făcut-o în 
pasaje. 

Expiră aerul pe care îl reținuse. 

— Te... stăpâneşti? 

— Unele zile sunt mai bune decât altele. Furia sau spaima par să 
declanșeze episoade. 

Intrară pe culoarul care se termina cu ușa arcuită din lemn spre 
turnul lui Dorian, dar Chaol îl opri, punând un braţ pe umărul său. 

— Nu vreau detalii, murmură el astfel încât paznicii postați dincolo 
de ușa lui Dorian să nu poată auzi, deoarece nu vreau ca ceea ce știu eu 
să fie folosit împotriva ta. Știu că am comis greșeli, Dorian. Crede-mă, 
ştiu. Dar prioritatea mea a fost întotdeauna - și e în continuare - să te 
apăr. 

Dorian îl privi preț de o clipă îndelungată, lăsându-și capul îmtr-o 
parte. Chaol probabil că arăta la fel de nefericit pe cât era, deoarece 
vocea prinţului fu aproape blândă atunci când îl întrebă: 

— Care e adevăratul motiv pentru care ai trimis-o în Wendlyn? 

Agonia îl lovi cu brutalitate și tăioasă ca o lamă. Însă, indiferent cât 
de mult tânjea să-i spună prințului despre Celaena, oricât de mult voia 
să-şi descarce toate secretele astfel încât să i umple gaura din suflet, nu 
putu. Așa că răspunse: 

— Am trimis-o să facă ceea ce trebuie să fie făcut. 

Apoi păşi înapoi pe culoar. 

Dorian nu-l strigă. 


CAPITOLUL 4 


Manon îşi strânse bine mantia roșie ca sângele și se contopi cu 
întunericul  dulapului, ascultându-i pe cei trei bărbați care 
pătrunseseră în cabana ei. 

Gustase teama și furia în vântul care bătuse toată ziua și își 
petrecuse după-amiaza pregătindu-se. Urcase pe acoperișul din stuf al 
căsuţei cu pereţii văruiţi în alb, și le localizase torțele mișcându-se în 
sus şi în jos deasupra ierburilor înalte de pe câmp. Niciunul dintre 
săteni nu încercase să-i oprească pe cei trei bărbaţi - totuşi, niciunul nu 
li se alăturase. 

O vrăjitoare Crochan venise în văioaga lor verde de la nord de 
Fenharrow, așa spuseseră. În săptămânile în care trăise printre ei, 
încropindu-şi o existență mizerabilă, așteptase această noapte. Era la 
fel în toate satele în care trăise sau pe care le vizitase. 

Îşi ţinu respirația, stând nemişcată ca o căprioară atunci când unul 
dintre bărbaţi - un fermier înalt, cu barbă, cu mâinile de mărimea 
farfuriilor pentru cină - păși în dormitorul ei. Chiar și din dulap, simțea 
mirosul de bere din respiraţia lui - și setea de sânge. Oh, sătenii știau 
exact ce plănuiau să-i facă vrăjitoarei care vindea poţiuni și farmece pe 
ușa din spate şi care putea să prezică sexul unui copil înainte de 
termen. Era surprinsă că oamenilor le luase atât de mult timp să-și 
adune curajul de a veni aici, pentru a chinui și apoi a distruge ceea ce-i 
umplea de groază. 

Fermierul se opri în mijlocul încăperii. 

— Ştim că eşti aici, încercă el s-o convingă, în timp ce pășea spre 
pat, scrutând fiecare centimetru al încăperii. Vrem doar să vorbim. Unii 
dintre târgoveţi sunt speriați, vezi tu - mai speriați de tine, decât eşti tu 
de ei, pun rămăşag. 

Ea avea destulă experiență ca să nu asculte, mai ales că atunci când 
el se aplecă să se uite sub pat, văzu că ținea ascuns la spate un pumnal. 
Mereu era la fel, fie că se afla într-un târg aşezat într-o răstoacă sau 
într-un sat unde tensiunea plutea în aer. 

În timp ce omul se îndrepta de spate, Manon ieși tiptil din dulap în 
întunericul din dormitor. 


Clinchetul înăbușit și bufniturile îi spuneau multe despre ceea ce 
făceau ceilalţi doi bărbaţi: nu doar că o căutau, ci șterpeleau tot ce 
voiau. Nu prea aveau ce lua; căsuţa era mobilată atunci când sosise ea, 
şi, datorită instinctului și a experienţei, toate avuţiile ei erau într-un 
sac, în colțul dulapului pe care tocmai îl părăsise. Nu lua nimic cu tine, 
nu lăsa nimic în urma ta. 

— Vrem doar să vorbim, vrăjitoareo. 

Bărbatul se întoarse cu spatele la pat și, în cele din urmă, observă 
dulapul. Zâmbi - triumfător, cu anticipație. 

Cu degete ușoare, Manon închise ușa dormitorului atât de încet, 
încât bărbatul nu observă atunci când se îndreptă spre dulap. Ea 
unsese balamalele de la toate ușile din acea casă. 

Mâna lui mare apucă mânerul dulapului, ţinând acum pumnalul 
înclinat în lateral. 

— leşi, mică Crochan, croncăni el. 

Tăcută ca moartea, Manon se strecură în spatele lui. Prostul nici 
măcar nu ştiu că ea era acolo până ce ea nu-și apropie gura de urechea 
lui și îi șopti: 

Nu sunt genul acela de vrăjitoare. 

Bărbatul se răsuci, izbindu-se de ușa dulapului. Ridică pumnalul 
între ei, cu pieptul înălțându-i-se şi coborându-i. Manon de-abia zâmbi, 
cu părul ei alb-argintiu sclipind în lumina lunii. 

Atunci el văzu ușa închisă şi se pregăti să strige, trăgând aer în 
piept. Dar Manon zâmbi larg și un şir de dinţi din fier, ascuțiți ca niște 
pumnale, ieșiră din fantele aflate pe gingiile ei, pocnind ca niște armuri. 
Bărbatul se sperie, lovindu-se din nou de ușa din spatele lui, cu ochii 
atât de mari, încât păreau înghiţiți de alb. Pumnalul căzu pe podea cu 
zgomot. 

Și atunci, doar pentru a-l face să se scape în pantaloni, ea își mișcă 
încheieturile mâinilor în aerul dintre ei. Ghearele din fier ieșiră 
deasupra unghiilor într-o fulgerare înțepătoare, strălucitoare. 

Bărbatul începu să șoptească o rugăciune către zeii lui cu inima 
bună în timp ce Manon îl lăsă să meargă îndărăt spre singura fereastră. 
Îl lăsă să creadă că are o şansă, în timp ce ea mergea spre el, 
continuând să zâmbească. Bărbatul nici măcar nu ţipă înainte ca ea să-i 
sfâşie beregata. 


Când termină cu el, se strecură pe ușa dormitorului. Cei doi bărbați 
încă o prădau, crezând că toate lucrurile îi aparțineau ei. Fusese o casă 
părăsită - foștii proprietari muriseră sau fuseseră destul de deştepţi 
încât să părăsească acel focar purulent. 

Nici al doilea bărbat nu apucă să țipe înainte ca ea să-i scoată 
maţele din două mişcări ale ghearelor ei de fier, însă cel de al treilea 
fermier veni să-și caute tovarășii. Când o văzu stând acolo, cu o mână 
răsucită în burta prietenului său, iar cu cealaltă ținându-l aproape de 
ea în timp ce îi sfâșia beregata cu dinţii, o luă la fugă. 

Gustul comun, apos al bărbatului, împletit cu violenţa și cu frica, îi 
învălui limba, iar ea scuipă pe podeaua din scânduri. Manon nu-și bătu 
capul să se şteargă de sângele care îi curgea pe bărbie, în timp ce îi 
acordă celui de-al treilea fermier un avans în câmpul plin de ierburi de 
iarnă, atât de înalte, încât le treceau bine deasupra capului. 

Numără până la zece, deoarece voia să vâneze, şi aşa fusese de când 
ieşise din pântecele mamei ei şi venise pe lumea aceasta, însângeratlă 
şi urlând din toţi rărunchii. 

Era Manon Cioc-negru, moștenitoarea Clanului de Vrăjitoare Cioc- 
negru. Se afla acolo de săptămâni, prefăcându-se a fi o vrăjitoare 
Crochan, în speranţa că avea să le extermine pe cele adevărate. 

Ele erau încă acolo, fățarnicele şi nesuferitele Crochan, ascunzându- 
se sub forma unor vindecătoare și a unor femei înțelepte. Primul ei 
omor glorios fusese o Crochan, nu mai mare de şaisprezece ani - 
aceeaşi vârstă pe care o avea și Manon la acea dată. Fata cu părul negru 
purta mantia roșie ca sângele pe care o primeau în dar toate 
vrăjitoarele Crochan la prima lor sângerare - și singurul bine pe care li- 
l făcea era să le marcheze ca pradă. 

După ce Manon abandonase cadavrul vrăjitoarei Crochan în acea 
trecătoare montană acoperită de zăpadă, îi luase drept trofeu mantia - 
şi încă o purta, o sută de ani mai târziu. Nicio altă vrăjitoare Dinţi-de- 
fier n-ar fi putut s-o facă - deoarece nicio altă vrăjitoare Dinţi-de-fier n- 
ar fi îndrăznit să atragă asupra sa urgia a trei Matroane purtând 
culoarea eternelor lor dușmane. Dar din ziua în care Manon pășise în 
Casa Cioc-negru purtând mantia şi ţinând într-o cutie acea inimă 
Crochan - un dar pentru bunica ei —, devenise datoria ei sacră de a le 
vâna, rând pe rând, până ce nu avea să mai rămână niciuna. 


Aceasta era ultima ei misiune - șase luni în Fenharrow în timp ce 
restul Sabatului ei era împrăștiat prin Melisande şi în nordul Eyllwe, 
sub ordine similare. Însă în lunile în care colindase după pradă din sat 
în sat, nu mai descoperise nici măcar o Crochan. Acești fermieri erau 
singurul amuzament de care avusese parte în ultimele săptămâni. Şi 
afurisită să fie dacă nu îi făcuse plăcere. 

Manon ieşi în câmp, sugându-și în acest timp sângele de pe unghii. 
Se strecură prin ierburi, nimic mai mult decât o umbră și ceaţă. 

Îl găsi pe fermier rătăcit în mijlocul câmpului, behăind uşor de frică. 
Când se întoarse, vezica lui golindu-se la vederea sângelui, a dinţilor de 
fier şi a zâmbetului extrem de hain, Manon îl lăsă să țipe cât voia el. 


CAPITOLUL 5 


Celaena și Rowan călăreau pe drumul prăfos care şerpuia printre 
luncile presărate cu bolovani de la poalele dealurilor sudice. Memorase 
destule hărți ale Wendlynului pentru a-și da seama că străbăteau acele 
ținuturi trecând peste munții Cambrian, care marcau granița dintre 
Wendlyn, ţinutul muri- torilor și nemuritoarele pământuri ale reginei 
Maeve. 

Soarele apunea în timp ce ei urcau dealurile, drumul devenind mai 
bolovănos, mărginit pe una dintre laturi de văi strâmte cu versanţi 
abrupți. Cale de aproape doi kilometri, ea cugetă dacă să-l întrebe pe 
Rowan unde plănuia să se oprească peste noapte, însă era obosită. Nu 
numai din pricina zilei, a vinului sau a călăritului. 

Simțea o oboseală cumplită în oase, în sânge, în suflet şi în 
respiraţie. Ar fi fost prea solicitant să vorbească cu cineva. 


Ceea ce-l lăcea pe Rowan să fie companionul perfect: el nu scotea o 
vorbă. 

Amurgul începuse să se lase atunci când drumul îi duse într-o 
pădure deasă, întinsă peste munți, cu tot felul de copaci, de la chiparoşi 
la stejari, firavi sau înalți şi mândri, cu tufe şi stânci acoperite de 
mușchi. Chiar și în întunericul tot mai dens, pădurea părea să respire. 
Aerul cald vibra, lăsându-i un lgust metalic pe limbă. 

Nu ar fi fost frumos? Mai ales că Rowan, într-un final, descălecă 
pentru a campa. După cum arătau coburii șeii sale, el n-avea cort. Nici 
saltele de dormit. Și nici pături. 

Poate că era cinstit să presupună acum că vizita ei la Maeve nu avea 
să fie plăcută. 

Niciunul dintre ei nu vorbi în timp ce-și mânau caii între copaci, 
destul de departe de drum pentru a-i ascunde privirii oricărui trecător. 
Descărcându-și calabalâcul la locul de cam- pare pe care îl alesese, 
Rowan își conduse iapa la un izvor din apropiere, pe care, probabil, îl 
auzise curgând cu urechile lui antrenate. El nu se clătină nici măcar la 
un singur pas făcut în întunericul tot mai profund, cu toate că Celaena 
cu siguranță se împiedicase de câteva ori de rădăcini şi de pietre. 
Vedere excelentă, chiar şi în întuneric - o altă trăsătură Fae. Una pe 
care ar fi avut-o și ea dacă... 

Nu, n-avea de gând să se gândească la asta acum. Nu după ceea ce 
se întâmplase de cealaltă parte a portalului. Se transformase atunci - și 
fusese destul de groaznic pentru a-i aminti că n-avea niciun interes să o 
mai facă vreodată. 

După ce caii fură adăpaţi, Rowan nu o aşteptă şi mână ambele iepe 
înapoi în tabără. Ea se folosi de intimitate pentru a se îngriji de 
propriile-i nevoi, apoi se lăsă în genunchi pe malul ierbos şi bău apă. În 
numele zeilor, apa avea gust... nou şi străvechi, puternic și delicios. 

Bău până ce înțelese că golul din stomacul ei putea fi foarte bine 
cauzat de foame, apoi se întoarse împleticindu-se în tabără, găsind-o 
după strălucirea părului argintiu al lui Rowan. Fără a scoate o vorbă, el 
îi întinse niște pâine cu ceapă, apoi se ocupă de ţesălatul cailor. Ea 
murmură un mulțumesc, dar nu se deranjă să se ofere să-l ajute, şi se 
culcă la rădăcina unui stejar înalt. 

Când încetase s-o mai doară atât de tare stomacul și își dădu seama 


cât de zgomotoasă fusese ronțăind mărul pe care i-l aruncase el în timp 
ce hrănea caii, ea îşi adună destulă energie pentru a întreba: 

— Chiar există atât de multe ameninţări în Wendlyn încât nu 
putem risca şi noi să aprindem un foc? 

El se rezemă de un copac, întinzându-și picioarele şi încrucișându- 
şi gleznele. 

— Nu din partea muritorilor. 

Primele lui cuvinte adresate ei de când părăsiseră orașul. Ar fi 
putut fi o încercare de a o speria, dar continua să-și facă un inventar 
mental al tuturor armelor pe care le avea cu ea. Refuză să întrebe. Nu 
voia să știe ce creatură s-ar fi putut târî înspre foc. 

O încâlceală de copaci, mușchi și piatră se contura amenințătoare, 
fiind accentuată de foşnetul frunzișului greu, de gâlgâitul râului umflat, 
de fâlfâitul aripilor cu pene. În apropiere, pândind peste marginea unui 
bolovan, erau trei perechi de ochișori strălucitori. 

O secundă mai târziu, strângea în palmă mânerul pumnalului ei, 
însă ochii doar o priveau stăruitor. Rowan păru să nu observe. Se 
mulțumi doar să-și rezeme capul de trunchiul stejarului. 

Neamul Mititelelor o ştiuseră dintotdeauna. Chiar și atunci când 
umbra lui Adarlan acoperise continentul, ele încă recunoșteau ce era 
ea. Mici daruri lăsate la locurile de popas peste noapte - un pește 
proaspăt, o mână de afine, o coroană de flori. Ea le ignorase și, pe cât 
posibil, nu intrase în Pădurea Oakwald. 

Zânele continuară să o vegheze fără ca măcar să clipească. Dorindu- 
şi să nu fi înfulecat mâncarea atât de repede, Celaena le întoarse 
privirile, gata să sară într-o poziție defensivă. Rowan nu se mişcase. 

Jurămintele străvechi, pe care zânele le onorau în Terrasen, ar fi 
putut fi nesocotite aici. În timp ce se gândea la asta, câteva noi perechi 
de ochi străluciră între copaci. Mai mulți martori tăcuți la sosirea ei. 
Celaena era o Fae sau ceva în genul unei corcituri. Stră-străbunica ei 
fusese sora lui Maeve, proclamată zeiță atunci când murise. Caraghios, 
într-adevăr. Mab fusese cât se poate de muritoare atunci când îşi legase 
viaţa de prinţul care o iubea atât de pătimaș. 

Ea se întrebă cât de mult ştiau acele creaturi despre războaiele care 
îi distruseseră țara, despre Fae și zânele care fuseseră hăituite, despre 
incendierea pădurilor străvechi și măcelărirea cerbilor sacri ai 


Terrasenului. Se întreba dacă aflaseră vreodată ce se întâmplase cu 
suratele lor din Vest. 

Nu știa cum de descoperise înlăuntrul ei acel resort care o făcea să-i 
pese. Însă ele păreau atât de... curioase. Surprinzându-se chiar și pe 
sine, Celaena șopti în noaptea bâzâitoare: 

— Ei încă trăiesc. 

Toţi acei ochi dispărură. Când îi aruncă o privire lui Rowan, 
constată că acesta nu deschisese ochii. Dar ea avea senzația că 
războinicul fusese treaz tot timpul. 


CAPITOLUL 6 


Dorian Havilliard stătea în picioare în fața mesei pentru micul 
dejun a tatălui său, ținându-și mâinile la spate. Regele sosise în urmă cu 
doar câteva clipe, însă nu-i spusese să se așeze. Cândva, Dorian 
probabil că ar fi spus deja ceva în legătură cu acest lucru. Dar posedând 
harul magic, fiind atras în ceva în care Celaena era deja amestecată, 
văzând celălalt tărâm din tunelele secrete... toate acelea îl schimbaseră. 
Tot ceea ce putea el face în acele zile era să nu iasă în evidenţă - 
trebuia să-l împiedice pe tatăl său sau pe oricine altcineva să privească 
prea insistent în direcția sa. Așa că Dorian stătea în picioare în fața 
mesei şi aştepta. 

Regele din Adarlan îşi termină puiul fript şi sorbi din lichidul aflat 
în paharul roșu ca sângele. 

— Prinţe, eşti tare tăcut în această dimineaţă. 

— Aşteptam ca Domnia Ta să vorbească, tată. 

Privirea ochilor negri ca noaptea se ridică spre el. 

— Într-adevăr, ceva neobișnuit. 

Dorian se încordă. Numai Celaena și Chaol cunoșteau adevărul 
despre harul lui magic - iar Chaol se închisese atât de umil în sinea lui, 
încât Dorian nu avea chef să se explice în faţa prietenului său. Însă 
castelul era plin de spioni şi de sicofanţi care nu voiau nimic altceva 
decât să folosească orice informaţii ar fi putut pentru a avansa în 
poziţiile lor, incluzând aici vânzarea prințului moștenitor. Cine ştie cine 
îl văzuse pe coridoare sau în bibliotecă, cine descoperise acele teancuri 
de cărţi pe care le ascunsese în apartamentele Celaenei? De atunci le 
mutase în catacombă, unde se ducea din două în două seri - nu pentru 
răspunsuri la întrebările care îl chinuiau, ci pentru o oră de liniște 
deplină. 

Tatăl lui îşi reluă mâncatul. În viaţa lui nu fusese decât de câteva ori 
în apartamentele private ale tatălui său. Ar fi putut fi un conac de sine 


stătător împreună cu biblioteca, sufrageria și camera lor de consiliu. 
Acestea ocupau o aripă întreagă a castelului de cleștar - o aripă opusă 
celei ocupate de mama lui Dorian. Părinţii lui nu împărțiseră niciodată 
un pat, iar el nu dorea în mod deosebit să ştie mai mult de atât. 

Descoperi că tatăl său îl privea, soarele dimineţii care trecea prin 
peretele de cleştar curbat făcând ca toate cicatricele șI tăieturile de pe 
chipul regelui să fie și mai fioroase. 

— Azi trebuie să-l distrezi pe Aedion Ashryver. 

Dorian încercă să-și păstreze calmul. 

— Să îndrăznesc să întreb de ce? 

— De vreme ce generalul Ashryver nu a izbutit să-și aducă oamenii 
aici, se pare că are ceva timp liber așteptând sosirea legiunii Bane. Ar fi 
benefic pentru voi amândoi să vă cunoașteţi mai bine - mai ales că 
alegerea prietenilor tăi în ultima vreme a fost atât de... banală. 

Furia rece a harului său magic își făcea loc pe şira spinării, 
înțepându-l. 

— Cu tot respectul cuvenit, Tată, am două întâlniri pentru care 
trebuie să mă pregătesc şi... 

— Nu admit discuţii. 

Tatăl lui continua să mănânce. 

— Generalul Ashryver a fost anunţat și te vei întâlni cu el la amiază 
în fața apartamentului tău. 

Dorian ştia că ar fi trebuit să tacă, dar se trezi întrebând: 

— De ce îl tolerezi pe Aedion? De ce îl ţii în viață - de ce îl faci 
general? 

Fusese incapabil să înceteze să se întrebe asta încă de la sosirea 
bărbatului. 

Tatăl său îi aruncă un zâmbet vag, atoateştiutor. 

— Deoarcce furia lui Aedion e o armă folositoare, iar el e capabil să- 
şi țină oamenii în frâu. Nu va risca măcelărirea lor, nu când a pierdut 
atât de mult. Din pricina temerii a înăbușit multe așa-zise rebeliuni în 
Nord, căci el e pe deplin conștient că primii care ar suferi ar fi propriii 
lui oameni - civilii. 

În venele sale curgea acelaşi sânge ca acela al acestui bărbat atât de 
crud, însă Dorian zise: 

— Încă e surprinzător că l-aţi ţinut pe general aproape în 


captivitate - ceva mai mult decât un sclav. Să-l controlaţi doar prin 
intermediul fricii pare destul de periculos. 

Într-adevăr, se întreba dacă tatăl lui îi spusese lui Aedion despre 
misiunea Celaenei în Wendlyn - patria strămoșilor cu sânge regal ai lui 
Aedion, unde verii lui Aedion, cei din familia Ashryver, încă domneau. 
Chiar dacă Aedion trâmbiţase despre numeroasele lui victorii în fața 
rebelilor și se purta de parcă ar fi deținut el însuși o jumătate de 
imperiu... Cât de multe își amintea Aedion despre neamul său de peste 
mări? 

Tatăl lui zise: 

— Am metodele mele de a-l ține legat cu lesa pe Aedion, dacă va fi 
cazul s-o fac. Deocamdată, obrăznicia lui necioplită mă amuză. 

Tatăl lui făcu un gest cu bărbia spre uşă. 

— Totuși, nu voi fi amuzat dacă vei rata azi întâlnirea cu el. 

Și, uite așa, tatăl lui îl dădu hrană Lupului. 


În pofida ofertelor lui Dorian de a-i arăta lui Aedion menajeria, 
adăposturile pentru animale mici, grajdurile - ba chiar și afurisita de 
bibliotecă, generalul voia să facă un singur lucru: să se plimbe prin 
grădini. Aedion pretinse că se simţea neliniștit şi greoi de la prea multa 
mâncare de care avusese parte în seara precedentă, însă zâmbetul pe 
care i-l oferi lui Dorian sugera altceva. 

Aedion nu se osteni să-i vorbească, fiind prea preocupat să 
fredoneze melodii deșucheate și să le cerceteze cu privirea pe femeile 
pe lângă care treceau. Îşi abandonase aparenţa de semicivilizat numai 
o dată, atunci când trecuseră pe o cărare îngustă flancată de tufe înalte 
de trandafiri - uimitoare vara, însă mortale iarna - și gărzile 
rămăseseră în spatele lor, orbiți pe moment. Suficient timp pentru ca 
Aedion să-l împingă pe Dorian într-unul dintre zidurile cu spini, fără să 
înceteze să fredoneze cântece indecente. 

O manevră iute îl împiedicase pe Dorian să cadă cu fața în jos, însă 
îşi sfâşiase mantia şi se înțepase la mână. Decât să-i dea generalului 
satisfacția de a-l fi văzut șuierând și exami- nându-și tăieturile, Dorian 
îşi vâri degetele jupuite și îngheţate în buzunare, atunci când gărzile li 


se alăturară. 

Vorbiră numai când Aedion se opri lângă o fântână şi își propti 
mâinile pline de cicatrice în şolduri, evaluând grădina din fața sa de 
parcă ar fi fost un câmp de luptă. Aedion le zâmbi afectat celor șase 
gărzi care se țineau în umbră în spatele lor, cu ochii strălucitori - atât 
de strălucitori, gândi Dorian, și atât de familiari. 

— Un prinţ are nevoie de escortă în propriul palat? întrebă 
generalul. Mă simt insultat că n-au trimis şi mai multe gărzi să te apere 
de mine. 

— Consideri că ai putea învinge şase oameni? 

Lupul scoase un chicotit pe o tonalitate joasă și ridică din umeri, 
plăseaua zgâriată a Săbiei din Orynth captând soarele aproape orbitor. 

— Nu cred că îți voi spune, în caz că tatăl tău va decide vreodată că, 
în ciuda utilității mele, nu merită să-mi suporte temperamentul. 

Unele gărzi din spatele lor murmurară, dar Dorian zise: 

— Probabil că nu. 

Și asta fu tot - tot ceea ce Aedion îi spuse în decursul plimbării lor 
înghețate şi nefericite, până când generalul îi oferi un zâmbet strâmb și 
îi zise: 

— Ai face mai bine să pui pe cineva să se uite la asta. 

Atunei îşi dădu seama Dorian că mâna dreaptă încă îi sângera. 
Aedion se întoarse. 

— Îți mulţumesc pentru plimbare, prinţe, îi spuse generalul peste 
umăr, iar el o percepu mai curând ca pe o ameninţare. 

Aedion nu acționa fără să aibă vreun motiv. Poate că generalul îl 
convinsese pe tatăl său să forțeze această excursie. Dar cu ce scop, 
Dorian nu-și putea da seama. Doar dacă nu cumva Aedion voia să vadă 
ce fel de bărbat devenise Dorian și cât de bine putea să joace jocul. Nu 
credea că războinicul se dădea în lături de la a evalua un potenţial aliat 
sau o posibilă ameninţare. Aedion, cu toată aroganţa lui, era deștept. 
Probabil că el vedea viaţa la curte ca pe un alt gen de câmp de luptă. 

Dorian lăsă gărzile, alese de Chaol pe sprânceană, să-l conducă 
înapoi în castelul minunat de cald, apoi îi concedie cu o mișcare a 
capului. Chaol nu venise azi și el era recunoscător pentru asta - după 
discuţia despre harul lui magic, după ce Chaol refuzase să vorbească 
despre Celaena, Dorian nu era sigur despre ce altceva mai puteau să 


vorbească. Nu credea nicio clipă că prietenul lui, Chaol, avea să aprobe 
bucuros moartea oamenilor nevinovaţi, indiferent dacă erau prieteni 
sau dușmani. Chaol trebuia să știe, în cazul acesta, că Celaena nu i-ar fi 
asasinat pe cei din casa regală de Ashryver, orice motiv ar fi avut. Însă 
n-avea niciun rost să-și bată capul să vorbească cu Chaol, nu atunci 
când prietenul lui avea și el secrete. 

Dorian se gândi iar la cuvintele întortocheate ale prietenului său în 
timp ce intra în catacombele vindecătorilor, fiind învăluit de mirosul de 
rozmarin şi mentă. Era un furnicar de încăperi pentru consultaţie și 
pentru aprovizionare, ţinute departe de ochii iscoditori ai celor din 
castelul de cleștar de deasupra. Exista încă un salon sus în castelul de 
cleştar, pentru cei care nu catadicseau să se aventureze până jos, dar 
acolo, în subteran, cei mai buni vindecători din Rifthold - și din 
Adarlan - îşi perfecționaseră şi îşi exersaseră meșteșugul timp de o mie 
de ani. Pietrele albe păreau să emane esenţa secolelor în care aici 
fuseseră uscate ierburi, dând sălilor subterane o senzație plăcută, 
deschisă. 

Dorian găsi un mic atelier unde o tânără era aplecată deasupra unei 
mese mari din stejar, în fața ei aflându-se o varietate de borcane din 
sticlă, balanțe, mojare și pistile, împreună cu fiole de lichid, ierburi 
atârnate şi oale care bolboroseau deasupra flăcăruilor solitare. Artele 
vindecătoare erau unele dintre puţinele pe care tatăl său nu le scosese 
complet în afara legii în urmă cu zece ani - deşi cândva, așa auzise el, 
ele fuseseră chiar şi mai puternice. Odinioară, vindecătorii folosiseră 
magia pentru a drege şi a salva. Acum mai rămăseseră numai cu ceea 
ce natura le putea furniza. 

Dorian păşi în încăpere, iar tânăra își ridică privirea din cartea pe 
care o citea, un deget oprindu-se pe pagină. Nu era frumoasă, ci 
drăguță. Contururile netede și elegante, părul șaten împletit în cosiţă și 
nuanța de bronz auriu a pielii sugerau că măcar un membru al familiei 
ei provenea din Eyllwe. 

— Pot să... 

Ea îl privi cu atenţie și făcu o plecăciune. 

— Înălţimea Voastră, zise ea, o undă de roşeață strecurându-i-se pe 
coloana netedă a gâtului. 

Dorian ridică mâna însângerată. 


— Tufe de spini. 

Tufe de trandafiri ar fi făcut ca tăieturile lui să pară cu mult mai 
jalnice. 

Ea continua să-și ferească privirea, mușcându-şi buza de jos. 

— Desigur. 

Fata făcu un gest cu o mână subțire spre scaunul din lemn din fața 
ei. 

— Vă rog. Numai dacă... numai dacă n-aţi prefera o sală de 
consultaţii. 

De obicei lui Dorian îi displăcea să aibă de-a face cu bâlbâiala și 
vorbirea distorsionată, dar această tânără era încă atât de roșie şi atât 
de blândă la vorbă, încât îi spuse, înainte de a se strecura pe scaun: 

— Aici e bine. 

În timp ce ea mergea grăbită prin atelier, tăcerea îl apăsa. Mai întâi, 
fata își schimbă șorţul alb, murdar, apoi se spălă pe mâinii preţ de un 
minut îndelungat, apoi adună tot soiul de bandaje și cutii cu alifii, apoi 
un vas cu apă fierbinte și cârpe curate, și, în cele din urmă, trase un 
scaun de lângă masă pentru a se așeza cu faţa la el. 

Niciunul nu spuse nimic atunci când ea îi spălă cu grijă şi îi examină 
mâna. Dar el se trezi privindu-i ochii căprui, siguranţa din degete și 
roşeaţa care îi rămăsese pe gât și pe față. 

— Mâna este... foarte complexă, murmură ea într-un sfârșit, 
studiindu-i tăieturile. Am vrut să mă asigur că nu era nimic vătămat și 
că nu erau spini rămași acolo. 

Adaugă cu grabă: 

— Înălţimea Voastră. 

— Cred că arată mai rău decât este de fapt. 

Cu o atingere ușoară ca un fulg, ea întinse un strat de alifie pe mâna 
lui și, ca un prost, el se înfioră. 

— Îmi pare rău, murmură ea. Este pentru dezinfectarea tăieturilor. 
Preventiv. 

Păru să se strângă în sinea ei, de parcă el ar fi dat un ordin ca ea să 
fie spânzurată doar pentru atât. 

El își căută cuvintele. 

— Am avut parte și de mai rău. 

Sună stupid, iar ea se opri pentru un moment înainte de a întinde 


mâna pentru a lua bandajele. 

— Ştiu, zise ea, apoi îi aruncă o privire. 

Ei, fir-ar să fie! Ce ochi uimitori! Ea își lăsă din nou privirea în jos, 
bandajându-i cu blândețe mâna. 

— Sunt repartizată în aripa sudică a castelului - şi adesea sunt în 
schimbul de noapte. 

Acest fapt explica de ce i se părea atât de cunoscută. Nu îl vindecase 
numai pe el în acea noapte, cu o lună în urmă, ci și pe Celaena, Chaol, 
Fleetfoot... fusese martora tuturor rănilor lor în aceste ultime șapte 
luni. 

— Îmi pare rău, nu-mi amintesc numele tău... 

— Mă cheamă Sorscha, zise ea, cu toate că nu era niciun pic de 
supărare în glas, deşi ar fi trebuit să fie. 

Prințul răsfăţat și prietenii săi cu drepturi, prea absorbiți de 
propriile lor vieți pentru a se deranja să înveţe numele vindecătoarei 
care îi cârpise iar și iar. 

Ea termină de bandajat mâna, iar el îi spuse: 

— În caz că nu ţi-am spus-o destul de des, îți mulțumesc. 

Acei ochi căprui, presăraţi cu puncte verzi, se ridicară din nou. Un 
zâmbet timid. 

— Prinţe, este o onoare. 

Începu să-şi adune materialele. 

Luând-o drept o sugestie de a pleca, el se ridică şi își flexă 

degetele. 

— E bine. 

— Sunt răni minore, dar supravegheațţi-le. 

Sorscha vărsă apa murdară de sânge în chiuveta din fundul 
încăperii. 

— Şi nu trebuie să veniţi până aici data viitoare. Doar... doar să 
trimiteţi vorbă, înălțimea Voastră. Suntem bucuroși să ne ocupăm de 
înălțimea Voastră.. 

Ea se aplecă până la pământ, cu grația unui dansator cu membre 
lungi. 

— În tot acest timp ai fost responsabilă de aripa de sud? 

Întrebarea din întrebare era destul de limpede: Ai văzut totul? 
Toate rănile inexplicabile? 


— Noi ţinem dosare ale pacienţilor noștri, zise Sorscha încet, astfel 
încât să nu fie auzită de nimeni care ar fi putut trece pe coridor prin 
dreptul uşii deschise. Însă uneori uităm să notăm tot. 

Ea nu spusese nimănui ceea ce văzuse, lucrurile care nu aveau nici 
cap, nici coadă. Dorian îi oferi o plecăciune de mulţumire și ieși cu paşi 
apăsaţi din încăpere. Câţi alţii, se întrebă el, văzuseră mai multe decât 
lăsau să se înțeleagă? Nu voia să ştie. 


Degetele Sorschăi, din fericire, încetară să mai tremure atunci când 
prințul moștenitor părăsi catacombele. Prin grația plină de duh Silbei, 
zeița vindecătorilor şi aducătoarea păcii - și a morţilor blânde -, ea 
reuşise să se stăpânească atunci când îi bandajase mâna. Sorscha se 
rezemă de blat și slobozi o respiraţie lungă. 

Tăieturile nu meritau un bandaj, dar ea fusese egoistă și proastă și 
voise să-l țină pe frumosul prinţ pe acel scaun cât de mult timp putuse. 

El nici măcar nu ştia cine e ea. 

Fusese numită vindecătoare plină cu un an în urmă și fusese 
chemată să se ocupe de prinț, de căpitan și de prietena lor de 
nenumărate ori, iar prințul moștenitor încă nu avea habar cine era ea. 

Nu-l minţise în legătură cu faptul că nu țineau evidenţa tuturor 
lucrurilor, însă ea și le amintea pe toate. Mai ales acea noapte din urmă 
cu o lună, când toți trei fuseseră plini do sânge şi de noroi, iar ogarul 
fetei fusese rănit, fără nicio explicaţie și fără ca cineva să se agite. lar 
fata, prietena lor... 

Campionul regelui. Asta era ea. 

Iubita, se părea, atât a prinţului, cât și a căpitanului, unul după altul. 
Sorscha o ajutase pe Amithy să o îngrijească pe tânără după duelul 
brutal pentru câştigarea titlului. Din când în când, ea se dusese să vadă 
cum se simţea tânăra și îl găsise po prinţ ținând-o în braţe în pat. 

Ea se prefăcuse că nu conta, deoarece prințul moştenitor avea o 
reputaţie notorie când era vorba de femei, dar... nu încetase să simtă o 
durere în piept. Apoi lucrurile se schimbaseră, iar când fata fusese 
otrăvită cu gloriela, căpitanul fusese cel care stătuse cu ea. Căpitanul, 
care se comporta ca un animal în cușcă, umblase de colo până colo prin 


cameră, până ce pe Sorscha o lăsaseră nervii. Așa că n-a fost surprinsă 
atunci când Philippa, camerista fetei, a venit la Sorscha câteva 
săptămâni mai târziu pentru a cere un tonic contraceptiv. Philippa nu 
spusese pentru cine era, dar Sorscha nu era proastă. 

Când, la o săptămână după asta, se ocupase de căpitan, și de cele 
patru zgârieturi brutale de pe fața lui și de privirea încremenită din 
ochi, Sorscha înţelesese. Și înțelesese și ultima dată, atunci când 
prințul, căpitanul şi fata fuseseră plini de sânge, împreună cu ogarul, că 
orice existase între cei trei se frânsese. 

Mai ales fata. Celaena îi auzise pe ei strigând-o uneori atunci când 
credeau că ea ieşise deja din cameră. Celaena Sardothien. Cel mai mare 
asasin din lume și, acum, Campionul regelui. Un alt secret pe care 
Sorscha avea să-l păstreze fără ca elsă ştie vreodată. 

Ea era invizibilă. Şi se bucura de asta în cele mai multe dintre zile. 

Sorscha se încruntă privind masa plină de materiale. Avea vreo șase 
tonice și cataplasme de făcut până la cină, toate complexe, toate lăsate 
pe capul ei de Amithy, care se folosea de rangul ei de câte ori putea. Pe 
deasupra, mai avea de scris şi scrisoarea săptămânală către prietena ei, 
care voia toate amănuntele legate de palat. Numai gândindu-se la câte 
treburi avea de făcut și o apuca durerea de cap. 

Să fi fost oricine în locul prinţului, i-ar fi spus să se ducă să caute un 
alt vindecător. 

Sorscha se întoarse la treaba ei. Era sigură că el îi uitase numele din 
clipa în care plecase. Dorian era moștenitorul celui mai puternic 
imperiu din lume, iar Sorscha era fiica a doi imigranți morți dintr-un 
sat din Fenharrow care fusese ars din temelii, un sat pe care n-avea să 
şi-l amintească nimeni niciodată. 

Însă asta n-o împiedica să-l iubească, așa cum încă o făcea, 
invizibilă şi în secret, de când îl văzuse pentru prima dată, cu șase ani 
în urmă. 


CAPITOLUL 7 


Nimic altceva nu se mai apropie de Celaena și Rowan după acea 
primă noapte. Sigur că el nu-i spuse nimic în legătură cu asta și nici nu- 
i oferi mantia sa, nici altceva, pentru a o proteja împotriva frigului. Ea 
dormi ghemuită pe o parte, întorcându-se din două în două minute din 
pricina vreunei rădăcini sau a vreunei pietricele care o împungea în 
spate, sau tresărind din cauza ţipătului vreunei bufnițe - sau a ceva și 
mai rău. 

Cam pe când lumina devenise cenușie și ceața se lăsa printre 
copaci, Celaena se simţea și mai obosită decât fusese la căderea serii. 
După un mic dejun luat în tăcere, alcătuit din pâine, brânză și mere, ea 
moțăi pe spinarea iepei sale când își reluară călătoria pe drumul ce 
urca dealul împădurit. 

Depășiră câţiva oameni - majoritatea îndreptându-se, în căruţe, 
spre cine ştie ce târguri, toţi aruncându-i priviri pe furiș lui Rowan și 
făcându-le loc. Câţiva murmurau rugăciuni implorând mila. 

Ea auzise de mult timp despre convieţuirea pașnică a oamenilor din 
Wendlyn cu Fae, astfel încât teroarea pe care o întâlniră era pricinuită 
de Rowan însuși. Tatuajul nu era de ajutor. Celaena cugetase dacă să-l 
întrebe ce însemnau acele cuvinte însă acest lucru ar fi însemnat să-i 
vorbească. lar ar fi însemnai să clădească un soi de... relaţie. Se 
săturase de prieteni. Și de faptul că unii dintre ei mureau. 

Aşa că îşi ținu gura întreaga zi în care călăriră prin Munții 
Cambrian. Pădurea era din ce în ce mai luxuriantă și mai deasă, și, pe 
măsură ce drumul urca, cu atât mai sumbră era atmosfera, văluri de 
ceață lăsându-se peste ei, mângâindu-i fața, gâtul, spatele. 

După încă o noapte friguroasă şi un alt popas nenorocit departe de 
drum, porniră din nou călare în zori. Până atunci, ceața îi pătrunsese 
prin haine până la piele și i se instalase în oase. 

În cea de-a treia seară, ea renunţase să mai spere la un foc. Ba chiar 
se împăcase cu frigul, cu rădăcinile nesuferite şi cu foamea pe care nu 


reușea să și-o potolească, indiferent cât de multă pâine şi brânză ar fi 
mâncat. Cumva, durerile şi usturimile se ostoiau. 

Nu era alinare, ci... abaterea atenţiei. Binevenită. Meritată. 

Nu voia să ştie ce însemna acest lucru pentru ea. Nu și-ar fi putut 
permite să meargă atât de departe cu introspecţia. Ajunsese foarte 
aproape de asta în ziua în care îl văzuse pe Prinţul Galan. Şi îi fusese de 
ajuns. 

Părăsiră poteca în ultimele ore ale după-amiezii, scurtând peste 
terenurile acoperite de mușchi, care le amortiza paşii. Nu mai văzuse 
un oraș de zile întregi, iar stâncile cenușii erau acum cioplite cu spire şi 
modele. Celaena presupuse că erau marcaje, un avertisment pentru ca 
oamenii să stea naibii departe. 

Probabil că se aflau la încă o săptămână distanţă de Doranelle, dar 
Rowan mergea înainte pe la poalele munților, nu prin ei, urcând tot 
mai sus, urcușul fiind întrerupt din când în când de platouri şi de 
câmpuri cu flori sălbatice. Nu văzuse niciun punct de observaţie, așa că 
nu avea habar unde se aflau sau cât de sus erau. Doar pădurea 
nemărginită, urcușul infinit şi ceața nesfârşită. 

Simţi mirosul de fum înainte să vadă luminile. Nu erau focuri de 
tabără, ci lumini de la o clădire care răsărea dintre copaci, îmbrăţișând 
panta muntoasă. Pietrele erau negre și vechi - cioplite din altceva decât 
granitul prezent pretutindeni. Își forță privirea, însă nu-i scăpă inelul 
de stânci înalte întrețesute printre copaci, înconjurând întreaga 
fortăreață. Era greu să nu le vezi atunci când călăreai printre doi 
megaliți care se curbau unul înspre celălalt, asemenea coarnelor unei 
bestii uriașe, și simţi pe piele un curent zbârnâitor. 

Protecţii - protecții magice. I se întoarse stomacul. Dacă nu țineau 
duşmanii la distanță, cu siguranță serveau drept alarmă. Ceea ce 
însemna că cele trei siluete care patrulau în fiecare dintre cele trei 
turnuri, cele şase de pe zidul exterior de susținere și cele trei de la 
poarta de lemn știau deja că ei se apropiau. Bărbaţi şi femei în armuri 
uşoare din piele și înarmaţi cu spade, pumnale și arcuri le 
supravegheau apropierea. 

— Cred că mai bine aș rămâne în pădure, rosti ea, primele ei 
cuvinte după zile întregi. 

Rowan o ignoră. Nici măcar nu ridică un braţ pentru a saluta 


străjerii. Probabil că acest loc îi era cunoscut dacă nu binevoia să dea 
bineţe. Pe măsură ce se apropiau de vechea fortăreață - care era ceva 
mai întinsă decât cele câteva turnuri de veghe prinse laolaltă de o 
clădire de legătură mare, smălțuită cu licheni şi mușchi - ea își făcu 
calculele. Probabil că era un avanpost de graniţă, un punct la jumătatea 
distanţei dintre tărâmul muritorilor și Doranelle. Poate că, în cele din 
urmii ea avea să beneficieze de un loc cald de dormit, fie chiar şi numai 
pentru o noapte. 

Gărzile îl salutară pe Rowan, care nu catadicsi să le arunce nici 
măcar o privire. Purtau cu toţii glugi, mascând orice semn al moştenirii 
lor. Erau oare Fae? Rowan se prea poate să nu-i fi vorbit în cea mai 
mare parte a călătoriei lor - îi arătase același interes pe care l-ar fi 
arătat față de o movilă de rahat - dar dacă stătea cu Fae... ceilalţi ar fi 
putut avea întrebări. 

Intrând în curtea largă de dincolo de ziduri, ea cuprinse cu privirea 
toate detaliile, toate ieșirile, toate punctele slabe, în timp ce doi 
rândași, care arătau mai degrabă ca niște muritori, se repeziră să-i 
ajute să descalece. Totul părea nemișcat. De parcă până și pietrele şi-ar 
fi ţinut respiraţia. De parcă ar fi fost în aşteptare. Senzaţia se înrăutăţi 
atunci când, fără un cuvânt, Rowan o conduse în interiorul sumbru al 
clădirii principale, urcând un şir de trepte înguste din piatră până în 
ceea ce părea a fi un birou mic. 

Nu mobila din stejar sculptat, draperiile verzi decolorate sau 
căldura focului o făcură să se oprească încremenită, ci femeia cu părul 
negru care şedea la birou. Maeve, regina poporului Fae. 

Mătuşa ei. 

Şi apoi urmară cuvintele de care fusese îngrozită timp de zece ani. 

— Salutare, Aelin Galathynius. 


CAPITOLUL 8 


Celaena dădu înapoi, ştiind exact câţi paşi ar fi fost necesari pentru 
a ieşi pe coridor, dar se izbi de un trup tare, de neclintit, exact atunci 
când ușa se trânti în urma lor. Mâinile îi tremurau atât de tare, încât 
nici măcar nu își bătu capul să-și ia armele - sau pe ale lui Rowan. El ar 
fi secerat-o în clipa în care Maeve ar fi dat porunca. 

Celaenei i se scurse sângele din obraji. Se forță să inspire o dată. Și 
încă o dată. Apoi rosti pe o voce mult prea liniștită: 

— Aelin Galathynius a murit. 

Simpla menționare cu voce tare a numelui ei - a afurisitului de 
nume de care fusese îngrozită şi pe care îl urâse şi încercase să-l uite... 

Maeve îi surâse, lăsând să se vadă caninii ei micuțţi. 


— Hai să nu ne facem probleme în privinţa unor minciuni. 

Nu era o minciună. Acea fată, acea prințesă murise într-un râu cu 
un deceniu în urmă. Celaena nu era Aelin Galathynius, aşa cum nu era 
nicio altă persoană. 

În cameră era mult prea cald - încăperea era mult prea mică, iar 
Rowan, în spatele ei, părea o imensă forță a naturii. 

Nu avea să primească timp să se adune, să conceapă scuze și 
jumătăţi de adevăr, aşa cum ar fi trebuit să facă în ultimele câteva zile, 
în loc să cedeze tăcerii şi frigului încețoșat. Avea să o înfrunte pe regina 
Fae așa cum Maeve voia să fie înfruntată. Şi într-o fortăreață care părea 
să fie cu mult sub nivelul femeiili frumoase, cu părul ca pana corbului, 
care o privea cu ochi negri, adânci. 

Zeilor! Zeilor! 

În perfecțiunea ei, Maeve era înfricoşătoare, perfect nemiş- cată, 
eternă și calmă, radiind o graţie antică. Bruneta soră a blondei Mab. 

Celaena se păcălise singură crezând că avea să fie uşor. Încă era 
lipită de Rowan, de parcă asta ar fi fost un perete. Un petele 
impenetrabil, la fel de vechi precum pietrele magice de apărare care 
înconjurau fortăreața. Rowan păși înapoi, îndepărtându-se de ea cu 
dezinvoltura lui puternică, de prădător, şi se sprijini de uşă. Ea nu avea 
să iasă până ce nu i-ar fi îngăduit Maeve. 

Regina Fae rămase tăcută, cu degetele ei lungi, albe ca luna, 
împleticite în poala rochiei ei violet, cu o bufniță albă cocoțată pe 
spătarul scaunului. Nu-și făcea probleme în privința unei coroane, iar 
Celaena bănuia că nici nu-i trebuia una. Toate ființele de pe pământ 
ştiau cine era - ce era -, chiar dacă erau oarbe și surde. Maeve, chipul a 
o mie de legende... și coşmaruri. Despre ea se scriseseră epopei, poeme 
şi cântece, atât de multe, încât unii credeau că era doar un mit. Dar iată 
visul - coşmarul - în carne şi oase. 

Situaţia ar putea funcţiona în beneficiul tău. Ai primi răspunsurile de 
care ai nevoie chiar aici, chiar acum. Te-ai întoarce în Adarlan în numai 
câteva zile. Doar... respiră. 

Să respire se dovedi a fi mai degrabă dificil atunci când re- gina, 
care era cunoscută pentru că îi aducea în pragul nebuniei pe bărbați 
doar pentru propriul amuzament, observa orice mişcare 
imperceptibilă a gâtlejului ei. Bufnița cocoțată pe scaunul lui Maeve - 


Fae sau o bestie reală? — o privea şi ea. Ghearele acesteia erau adânc 
înfipte în lemnul scaunului. 

Totuși, era oarecum absurd - Maeve să se întreţină cu oaspeţii într- 
o încăpere pe jumătate putrezită, așezată la un birou pătat cu Wyrd știa 
ce. O, zeilor, faptul că Maeve era așezată la un birou. Ar fi trebuit să se 
afle într-o vâlcea eterică, înconjurată de himere făcând reverenţe şi de 
fecioare dansând după muzica harfelor şi a lăutelor, citind în stelele 
rotitoare de parcă ar fi fost poezie. Nu aici. 

Celaena făcu o plecăciune adâncă. Presupuse că ar fi trebuit să se 
lase în genunchi, însă - deja mirosea groaznic, iar fața încă îi era 
zgâriată şi învineţită de la încăierarea din Varese. Când Celaena se 
ridică, Maeve își păstră zâmbetul superficial. Un păianjen care privește 
o muscă prinsă în pânza sa. 

— Presupun că, după o baie bună, vei semăna destul de bine cu 
mama ta. 

Așadar, fără schimburi de amabilităţi. Maeve o ataca fără milă. 
Putea să se descurce cu așa ceva. Putea ignora durerea șI groaza pentru 
a căpăta ce voia. Celaena zâmbi la fel de superficial şi spuse: 

— Dacă aș fi ştiut pe cine urma să întâlnesc, aş fi putut să-l implor 
pe cel care m-a escortat să-mi acorde răgazul necesar să mă primenesc. 

Nu se simţi prost nici măcar pentru o clipită pentru faptul că îl 
arunca pe Rowan în groapa leilor. 

Ochii de obsidian ai lui Maeve licăriră înspre Rowan, care era, în 
continuare, rezemat de ușă. Ar fi putut jura că vede o urmă de aprobare 
în zâmbetul reginei Fae. De parcă istovitoarea călătorie ar fi făcut parte 
din plan. Însă, de ce? De ce să o fi adus în asemenea condiţii? 

— Mă tem că trebuie să iau asupra mea vina pentru ritmul rapid, 
zise Maeve. Cu toate că presupun că el ar fi putut să se deranjeze măcar 
să-ți găsească pe drum un iaz în care să te îmbăiezi. 

Regina Regatului Fae ridică o mână elegantă, gesticulând în direcția 
războinicului. 

— Prinţul Rowan... 

Prinţ. Celaena își reprimă nevoia imperioasă de a se întoarce spre 
el. 

— ... e din stirpea surorii mele Mora. E un fel de nepot pentru mine 
şi un membru al casei mele. O rudă extrem de îndepărtată de-a ta; 


există o obârşie care vă leagă. 

O altă încercare de a o prinde pe picior greşit. 

— Nu mai spuneţi! 

Poate că nu era cel mai bun răspuns. Probabil că ar fi trebuit să fie 
la podea, ploconindu-se în așteptarea unor răspunsuri. Și avea senzaţia 
că avea să ajungă în acel punct destul de curând. Însă... 

— Te întrebi, probabil, de ce i-am cerut prinţului Rowan să te aducă 
aici, spuse Maeve, privind-o meditativ. 

Pentru Nehemia, avea să intre în joc. Celaena își mușcă limba 
suficient de tare cât să-şi țină închisă gura aia afurisită. 

Maeve își puse mâinile albe pe birou. 

— Am aşteptat mult, mult timp să te întâlnesc. Și cum nu părăsesc 
aceste ținuturi, nu te puteam vedea. Cel puţin, nu cu ochii mei. 

Unghiile lungi ale reginei sclipiră în lumină. 

Existau legende șoptite la gura sobelor despre cealaltă piele pe care 
o purta Maeve. Nimeni nu supravieţuise pentru a spune mai mult decât 
umbre, gheare și un întuneric care îţi devorează sufletul. 

— Ei au încălcat legile mele, știi bine. Părinţii tăi mi-au nesocotit 
poruncile atunci când au fugit împreună. Obârşiile lor erau prea 
volatile pentru a fi amestecate, dar mama ta a promis că mă va lăsa să 
te văd după ce te vei fi născut. 

Maeve își înălță capul într-un mod straniu de asemănător cu bufnița 
din spatele ei. 

— În următorii opt ani după naşterea ta, s-a dovedit că a fost 
mereu prea ocupată pentru a-şi ține jurământul. 

Dacă mama ei încălcase o promisiune... dacă mama ei o ţinuse 
departe de Maeve, însemna că avusese un motiv bine întemeiat. Un 
motiv care îi stimula Celaenei marginile memoriei, o porţiune de 
amintire estompată. 

— Însă acum ești aici, zise Maeve, părând să se apropie fără să se 
miște. Și ai devenit femeie în toată firea. Ochii mei de peste mări și țări 
mi-au adus povestiri îngrozitoare şi stranii despre tine. Privindu-ţi 
cicatricele și armele, mă întreb dacă acestea nu sunt totuși adevărate. 
Cum ar fi de exemplu povestea pe care am auzit-o acum un an, potrivit 
căreia un asasin cu ochi de Ashryver a fost localizat de către 
încornoratul Lord al Nordului într-o căruţă pentru... 


— Ajunge. 

Celaena îi aruncă o privire lui Rowan, care asculta absorbit, de 
parcă ar fi fost prima dată când auzea despre acea întâmplare. Nu voia 
ca el să știe despre Endovier - nu voia acea compătimire. 

— Îmi cunosc trecutul. 

Îi aruncă o căutătură urâtă lui Rowan, prin care îi spunea să-şi vadă 
de treburile lui. El își mută alene privirea, iarăși plictisit, cu aroganța 
specifică nemuritorilor. Celaena o privi pe Maeve în față, vârându-și 
mâinile în buzunare. 

— Da, sunt o asasină. 

Un pufnet scurt din spate, însă fata nu îndrăzni să-și ia ochii de la 
Maeve. 

— Şi celelalte haruri ale tale? întrebă Maeve cu nările dilatate, 
adulmecând. Ce s-a ales de ele? 

— La fel ca toată lumea de pe continentul meu, n-am putut să le 
accesez. 

Maeve clipi, iar Celaena știu - știu că Maeve putea mirosi adevărul 
spus pe jumătate. 

— Nu mai eşti pe continentul tău, toarse Maeve. 

Fugi! Toate instinctele îi urlară odată cu acel cuvânt. Nutrea 
sentimentul că Ochiul Elenei nu avea să-i fie de folos, însă își dorea 
oricum să-l fi avut. La drept vorbind, îşi dorea ca răposata regină să fi 
fost acolo. Rowan era încă la uşă - dar, dacă era iute, dacă îl păcălea... 

Un crâmpei de amintire o orbi, strălucitor și de necontro- lat, 
dezlănțuit de instinctul care o implora să o ia la goană. Arareori mama 
ei permitea unui Fae să intre în casa lor, chiar și celor din neamul ei. 
Numai câtorva persoane de încredere le era îngăduit să înnopteze la ei, 
însă toți vizitatorii Fae erau supravegheați îndeaproape înainte de asta 
şi, pe durata șederii Ilor, Celaena era sechestrată în apartamentele 
private ale familiei. Ea considerase mereu că era o măsură de protecție 
exagerată, însă acum... 

— Arată-mi, şopti Maeve, zâmbind ca un păianjen. 

Fugi. Fugi.. 

Încă mai simţea arsura focului albastru care explodase în interiorul 
ei pe acel tărâm demonic, continua să-i vadă chipul lui Chaol după ce 
pierduse controlul asupra lui. O mișcare greşită, o respirație greșită şi 


ar fi putut să-l ucidă pe el și pe Fleetfoot. 

Bufnița foşni din aripi, lemnul gemând sub ghearele ei, iar 
întunecimea din ochii lui Maeve se răspândi, întinzându-se. În aer era 
un puls slab, o palpitaţie în sângele ei. O bătaie, apoi simţi o lamă 
ascuţită care îi despica mintea - de parcă Maeve ar fi încercat să-i 
despice craniul şi să privească înăuntru. Împingând, testând, gustând... 

Luptându-se pentru a-și păstra respirația egală, Celaena își 
poziționă mâinile în așa fel încât să poată apuca armele cu ușurință, 
timp în care respinse atacul ghearelor în minte. Maeve lăsă să-i scape 
un hohot de râs şi apăsarea din capul ei încetă. 

— Mama ta te-a ţinut ascunsă de mine ani la rând, zise Maeve. Ea și 
tatăl tău au avut dintotdeauna un har remarcabil de a ști când ochii mei 
te căutau. Un har atât de rar - abilitatea de a chema și de a manipula 
focul. Sunt extrem de puţini cel care posedă mai mult de o fărâmă din 
el; sunt și mai puţini cei care pot să-i stăpânească dezlănţuirea. Și 
totuşi, mama ta voia ca tu să-ţi înăbuși puterea - deşi ştia că eu voiam 
doar ca tu să i te supui. 

Celaena își simţi respirația usturătoare în gâtlej. O altă licărire de 
memorie - a lecţiilor despre cum să stingi focuri, nu despre cum să le 
işti. 

Maeve continuă: 

— Uite cât de bine s-au brodit toate pentru ei. 

Celaenei îi îngheță sângele în vene. Orice urmă de instinct de 
autoconservare îi ieși din minte. 

— Unde erai tu acum zece ani? rosti pe un ton atât de jos, cu vorbe 
izvorâte din profunzimea sufletului ei zdrenţuit, încât păru mai curând 
un mârâit. 

Maeve își înclină uşor capul. 

— Nu sunt amabilă atunci când sunt minţită. 

Încruntarea de pe chipul Celaenei tremură. Căzu drept în 
străfundurile ființei ei. Ajutorul pentru Terrasen nu venise niciodată de 
la Fae. Din Wendlyn. Şi totul se întâmplase deoarece... deoarece... 

— Nu mai am mult timp de petrecut cu tine, îi spuse Maeve. Așa că 
dă-mi voie să vorbesc pe șleau: ochii mei mi-au spus că ai întrebări. 
Întrebări pe care niciun muritor nu are dreptul să le pună - despre 
chei. 


Legenda spunea că Maeve putea comunica cu lumea spiri- telor. 
Oare Elena îi spusese, sau Nehemia? Celaena deschise gura, dar Maeve 
ridică o mână. 

— Îţi voi da acele răspunsuri. Poţi veni la mine în Doranelle pentru 
a le primi. 

— Dece nu... 

Urmă un mârâit din partea lui Rowan la auzul întreruperii. 

— Întrucât sunt răspunsuri care necesită timp, îi zise Maeve, apoi 
adăugă lent, de parcă ar fi savurat fiecare cuvânt în parte: Și sunt 
răspunsuri pe care încă nu le-ai câştigat. 

— Spune-mi ce pot face pentru a le câștiga şi voi face. 

Proasta. Un răspuns demn de o afurisită de proastă. 

— E periculos să te oferi fără a cunoaște preţul. 

— Vrei să-ți arăt harul meu magic? i-l voi arăta. Dar nu aici, nu... 

— Nu am niciun interes în a vedea cum îți depui harul magic la 
picioarele mele ca pe un sac de grâne. Vreau să văd ce poți face cu el, 
Aelin Galathynius - ceea ce deocamdată nu pare a fi cine știe ce. 

Celaenei i se strânse stomacul la auzul blestematului de nume. 

— Vreau să văd ce vei deveni în împrejurările potrivite. 

— Eu nu... 

— Eu nu le permit muritorilor sau corciturilor să intre în Doranelle. 
Pentru ca o corcitură să intre în regatul meu, aceasta trebuie să se 
dovedească atât înzestrată, cât şi demnă de asta. Mistward, această 
fortăreață - făcu un gest cu mâna pentru a cuprinde întreaga încăpere 
- este una dintre multele terenuri de probă. Şi un loc unde toţi cei care 
nu trec testul își pot petrece zilele. 

De sub o teamă crescândă, o cuprinse o licărire de dezgust. 
Corcitură — o spusese cu un asemenea dispreţ. 

— Şi la ce fel de test mă pot aștepta înainte de a fi considerată 
demnă? 

Maeve făcu un gest spre Rowan, care nu se mişcase de la ușă 

— Vei veni la mine odată ce prințul Rowan va decide că îţi 
stăpânești harurile. Te va antrena aici. Şi nu vei pune piciorul în 
Doranelle până ce el nu va socoti pregătirea ta încheiată. 

După ce înfruntase prostiile pe care le văzuse în castelul de cleștar 
- demoni, vrăjitoare, regele - antrenamentul cu Rowan, fie el și în 


magie, părea mai degrabă ceva banal. 

Dar - dar putea să dureze săptămâni. Luni. Ani. Ceaţa familiară a 
nimicului îşi făcu simțită apariţia, amenințând să o sufoce încă o dată. O 
reprimă destul cât să spună: 

— Ceea ce trebuie să ştiu nu este ceva ce poate aștepta... 

— Vrei răspunsuri cu privire la chei, moștenitoare din Terrasen? 
Atunci, acestea te vor aștepta în Doranelle. Restul depinde de tine. 

—  Întocmai, îi scăpă Celaenei. Vei răspunde întocmai la întrebările 
mele despre chei. 

Maeve zâmbi, și nu era un lucru prea plăcut. 

— În cazul acesta, n-ai uitat toate căile noastre. 

Când Celaena nu reacționă, Maeve adăugă: 

— Îţi voi răspunde întocmai la toate întrebările tale despre chei 

Poate ar fi fost mai uşor să plece. Să se ducă să găsească o altă ființă 
străveche pe care să o bată la cap în legătură cu adevărul. Celaena 
inspiră şi expiră, inspiră şi expiră. Maeve fusese acolo - fusese prezentă 
în zorii acestei lumi, în timpul războaielor Valg. Ea deținuse cheile 
Wyrd. Ştia cum arătau, ce simţeai când le aveai. Poate că știa și unde le 
ascunsese Brannon - mai ales pe ultima, cheia fără nume, iar dacă 
Celaena ar fi putut găsi o cale de a fura cheile de la rege, de a-l distruge, 
de a-i opri armatele și de a elibera Eyllwe, dacă ar fi putut găsi măcar o 
cheie Wyrd... 

— Ce fel de antrenament... 

— Prinţul Rowan îţi va explica detaliile. Deocamdată, te va conduce 
în apartamentul tău să te odihnești. 

Celaena o privi pe Maeve drept în ochii ei ucigători. 

— Juri că ai să-mi spui ceea ce trebuie să ştiu? 

— Eu nu-mi încalc promisiunile. Și am impresia că, în această 
privinţă, nici tu nu eşti ca mama ta. 

Căţeaa. Căţea voia ea să rostească șuierător. Însă ochii lui Maeve 
licăriră spre palma dreaptă a Celaenei. Ştia totul. Prin intermediul 
spionilor, al puterii sau al ghicitului, Maeve știa totul despre ea şi 
despre jurământul făcut Nehemiei. 

— În ce scop? o întrebă Celaena blând, furia şi teama tră- gând-o în 
jos într-o epuizare inevitabilă. Vrei să mă antrenez inutil pentru a-mi 
batjocori talentele? 


Maeve îşi trecu un deget alb ca luna peste capul bufniței. 
— Imi doresc să devii ce ai fost născută să fii. Să devii regină. 


Să devii regină. 

În acea noapte, cuvintele nu-i dădură pace Celaenei - o împiedicară 
să doarmă, cu toate că era atât de obosită, încât ar fi putut plânge după 
Silba cea cu ochiul întunecat pentru a-i pune capăt nefericirii. Regină. 
Cuvântul pulsa laolaltă cu buza recent crăpată și care de asemenea 
facea ca somnul să-i fie inconfortabil. 

Îi putea mulțumi lui Rowan pentru asta. 

După porunca lui Maeve, Celaena nu se obosise să-şi ia rămas bun 
înainte de a ieși. Rowan se dăduse din calea ei numai fiindcă Maeve 
încuviințase cu o mişcare a capului, iar el o urmase pe Celaena pe un 
coridor îngust care mirosea a carne friptă şi a usturoi. Stomacul ei 
protestase zgomotos, dar probabil că intestinele ei ar fi aruncat totul 
afară în secunda în care ar fi înghiţit ceva. Așa că îl urmase pe Rowan 
pe coridor, în jos pe scări, fiecare pas alternând între un control de fier 
al voinţei și o furie crescândă. 

Stângul. Nehemia. 

Deptul. Ai făcut un jurământ și ţi-l vei ţine, prin orice mijloace vor fi 
necesare. 

Stângul. Antrenament. Regină. 

Dreptul. Căţea. Căţea manipulatoare, cu sânge rece, sadică. 

În faţa ei, Rowan pășea tăcut peste pietrele negre ale coridorului. 
Torţele nu fuseseră încă aprinse, iar în interiorul întunecos de-abia își 
dădea seama că el era prezent. Însă ştia că-i acolo - fie şi numai fiindcă 
aproape că simţea mânia radiind dinspre el. Bun. Cel puţin încă o 
persoană nu era foarte încântată de acest târg. 

Antrenament. Antrenament. 

Toată viaţa ei fusese un antrenament, din clipa în care se născuse. 
Rowan o putea antrena până leșina și, atâta timp cât avea să-i aducă 
răspunsurile cu privire la cheile Wyrd, ea aven să joace până la capăt. 

Nici măcar nu avea un tron, o coroană sau o curte. Nu le voia. Și 
putea să-l dea jos pe rege și fiind, pur şi simplu, Celaena Sardothien. 


Îşi strânse pumnii. 

Nu se întâlniră cu nimeni în timp ce coborâră o scară întortocheată 
şi porniră apoi pe un alt coridor. Oare locuitorii acelei fortărețe - 
Maeve o numise Mistward - știau cine era în acel birou de la etaj? 
Maeve probabil că se simţea bine îngro- zindu-i. Poate că ea îi ținea pe 
toți în sclavie printr-un târg sau altul - corcituri le spusese ea. 
Dezgustător. Era dezgustător, să-i ţină acolo numai pentru că aveau o 
descendență mixtă de care nu erau ei vinovați. 

În cele din urmă, Celaena deschise gura: 

— Probabil că tu eşti foarte important pentru Majestatea Ei 
Nemuritoare dacă te însărcinează cu dădăcitul. 

— Dat fiind trecutul tău, nu are încredere în nimeni în afară de cei 
mai buni pentru a te face să stai la locul tău. 

O, prinţul voia scandal. Controlul de sine de care dăduse dovadă pe 
drumul spre fortăreață atârna de un fir. Bun. 

— S-o faci pe războinicul în pădure nu pare a fi cel mai grozav 
indicator de har. 

— Am luptat pe câmpuri de bătălie cu mult înainte ca tu, părinţii tăi 
sau stră-unchiul tău să fi fost măcar născuți. 

Ea se zbârli - exact ceea ce-şi dorea el. 

— Cu cine să lupți aici, dacă nu punem la socoteală animalele și 
păsările? 

Tăcere. Apoi: 

— Lumea e un loc cu mult mai mare și mai periculos decât ţi-ai 
putea imagina, fetiță. Consideră-te norocoasă să ai parte de orice 
antrenament, să ai șansa să te afirmi. 

— Am văzut destul din lumea asta mare și periculoasă, prințişorule. 

Un râs delicat, dezagreabil. 

— Aşteaptă puţin, Aelin. 

O altă împunsătură, iar ea nu putu rezista tentaţiei. 

— Nu-mi spune aşa. 

— E numele tău. N-am de gând să te strig altfel. 

Ea păși în calea lui, ajungând aproape de acei canini prea ascuțiți. 

— Nimeni de aici nu trebuie să ştie cine sunt. Înţelegi? 

Ochii lui verzi luciră, animalici, în întuneric. 

— Mătușa mea mi-a dat o sarcină mai grea decât își dă seama. 


Mătuşa mea. Nu mătușa noastră. 

Și atunci ea rosti cel mai rău lucru pe care l-ar fi putut rosti în viața 
ei, scăldându-se în ura pură a acestuia. 

— Fae ca tine mă fac să înțeleg mai bine acțiunile regelui din 
Adarlan, așa cred. 

Mai rapid decât ar fi putut ea să simtă, mai rapid decât orice pe 
lume, el îi dădu un pumn. 

Ea se eschivă destul cât să-şi salveze nasul de la a fi zdrobit, însă 
primi lovitura în gură. Se izbi cu capul de perete și simți gustul 
sângelui. Bun. 

El se lansă din nou cu acea viteză supranaturală - sau ar fi făcut-o, 
dar, cu o iuțeală egală, își opri cea de-a doua lovitură înainte de a-i 
fractura maxilarul și mârâi în faţa ei, grav şi ranchiunos. 

Respirația ei deveni sacadată în timp ce torcea: 

— Fă-o! 

El părea mai interesat să-i sfâşie beregata decât să vorbească, însă 
păstră limita pe care o trasase. 

— De ce ţi-aș da ceea ce vrei? 

— Eşti la fel de inutil ca restul fraților tăi. 

El lăsă să-i scape un hohot de râs delicat, fatal, care îi râcâi Celaenei 
starea de iritare. 

— Dacă eşti atât de disperată să mănânci piatră, dă-i înainte: data 
viitoare te las să încerci să mă nimereşti. 

Ea avea destulă minte cât să nu asculte. Dar în sângele ei exista un 
asemenea vuiet, încât nu mai putea vedea bine, gândi bine, respira 
bine. Aşa că dădu naibii consecinţele în timp ce se răsucea. 

Celaena nu lovi decât aerul - aerul, iar apoi piciorul lui se încolăci 
după al ei într-o manevră eficientă care o trimise îm- pleticindu-se în 
perete încă o dată. Imposibil - el o făcuse să se poticnească de parcă n- 
ar fi fost nimic altceva decât o novice tremurândă. 

El se afla acum la câţiva metri, cu braţele încrucișate. Ea scuipă 
sânge şi înjură. El zâmbi cu superioritate. Era destul pentru a o trimite 
cu repeziciune asupra lui pentru a-l placa, a-i trage un pumn, a-l 
strangula, nici ea nu știa sigur. 

Ea prinse fenta lui de stânga, dar când ea se eschivă spre dreapta, el 
se mişcă atât de iute, încât, în pofida antrenamentului ei de o viaţă, se 


izbi de un coș de jar înnegrit din spatele lui. Zăngănitul reverberă prin 
coridorul prea tăcut atunci când ea ateriză pe podeaua de piatră cu fața 
în jos, cu dinţii vibrându-i. 

— După cum am spus, rânji batjocoritor Rowan, ai multe de învățat. 
Despre toate cele. 

Cu buza deja durând-o şi umflându-se, ea îi spuse exact ce putea să 
se ducă să-și facă singur. 

El porni pe coridor. 

— Data viitoare când vei mai spune aşa ceva, zise el fără să 
privească înapoi, peste umăr, te voi pune să tai lemne o lună. 

Fumegând, cu ura şi ruşinea facându-i chipul să ia foc, Celaena se 
ridică în picioare. El o abandonă într-o încăpere foarte mică, foarte 
friguroasă, care părea ceva mai mare decât o celulă de închisoare, 
lăsând-o să facă cei doi pași înăuntru, înainte de a-i spune: 

— Dă-mi armele! 

— De ce? Și nu. 

AI naibii să fie dacă își imagina că avea să-i dea pumnalele ei. 

Cu o mişcare rapidă, el apucă o găleată de apă de lângă ușă și 
răsturnă conţinutul pe podea înainte de-a i-o întinde ei. 

— Dă-mi armele! 

Antrenamentul cu el avea să fie absolut minunat. 

— Spune-mi de ce. 

— Nu trebuie să mă explic în faţa ta. 

— Alunci ne încăierăm iar. 

Cu tatuajul lui părând imposibil de întunecat în coridorul slab 
luminat, el o privi lung pe sub sprâncenele încruntate, de parcă ar fi 
vrut să spună: Tu numești asta încăierare? În loc de asta, mârâi: 

— Începând din zori, îţi vei câştiga dreptul de a le păstra ajutând la 
bucătărie. Dacă nu intenţionezi să omori pe cineva din fortăreață, 
atunci n-ai nevoie să fii înarmată. Sau să fii înarmată în timp ce ne 
antrenăm. Așa că îți voi păstra eu pumnalele până ce le vei câştiga 
înapoi. 

Ei bine, asta îi dădea o senzaţie familiară. 

— La bucătărie? 

El îşi dezveli dinţii într-un rânjet răutăcios. 

— Aici, fiecare îşi asumă partea sa de răspundere. Inclusiv 


prințesele. Nimeni nu e mai presus de munca grea, mai ales tu. 

De parcă ea n-ar fi avut destule cicatrice să-i dovedească asta. Nu că 
i-ar fi spus lui așa ceva. Nu știa ce s-ar fi făcut dacă el ar fi aflat despre 
Endovier şi ar fi ironizat-o - sau ar fi compătimit-o. 

— Aşadar, antrenamentul meu include și spălatul vaselor? 

— Face parte din el. 

Din nou, ea ar fi jurat că putea citi cuvintele nerostite din ochii lui: 
Și am de gând să savurez fiecare afurisită de secundă din nefericirea ta. 

— Pentru un ticălos bătrân, cu siguranță nu te-ai deranjat să înveţi 
bunele maniere la un moment dat în lunga-ți existenţă, 

Nu avea nicio importanţă că arăta a fi de aproape treizeci de ani. 

— De ce mi-aș irosi măgulirea pe o copilă care e deja îndrăgostită 
de ea însăşi? 

— Nu uita, suntem rude. 

— Noi doi avem atâta sânge în comun cât am cu porcarul 
fortăreței. 

Ea îşi simţi nările dilatându-i-se, iar el îi aruncă găleata în față. Ea 
aproape că i-o aruncă înapoi, dar se hotărî că nu voia un nas spart, şi 
începu să se dezarmeze. 

Rowan numără toate armele în timp ce ea le punea în găleată, de 
parcă ar fi ştiut deja câte avea, chiar și ascunse. Apoi luă găleata la 
subraț și trânti ușa fără a-și lua alt rămas-bun decât: 

— Sa fii gata în zori! 

Ticălos. Ticălos bătrân și împuţit, murmură ea, cercetând camera. 

Un pat, o oală de noapte și un lighean de spălat cu apă rece ca 
gheaţa. Se gândi dacă să facă o baie, dar hotărî să folosească apa pentru 
a-şi clăti gura şi pentru a-și îngriji buza. Era lihnită de foame, dar dacă 
se ducea să caute de mâncare ar fi putut să întâlnească oameni. Aşa că, 
odată ce-şi îngriji buza cât de bine putu cu materialele din sacul ei, se 
răsturnă în pat, cu hainele împuţite de vagaboandă cu tot, şi stătu 
întinsă timp de mai multe ore. 

În camera ei exista o ferestruică fără perdele. Celaena se răsuci în 
pat pentru a privi peticul înstelat aflat deasupra copacilor care 
înconjurau fortăreaţa. 

Faptul că se dezlănţuise asupra lui Rowan așa cum o făcuse, îi 
spusese lucrurile pe care le rostise, încercase să lupte cu el... Meritase 


pumnul pe care îl încasase. Mai mult decât atât, dacă era să fie sinceră 
cu ea însăși, cu greu putea fi considerată a fi o ființă umană în acele zile. 
Îşi pipăi cu degetele buza spintecată și tresări. 

Exploră cerul nopții până ce localiză Cerbul, Regele Nordului. 
Steaua fixă de deasupra capului cerbului - eterna coroană - indica 
drumul spre Terrasen. I se spusese că marii conducători ai 
Terrasenului se transformau în acele stele strălucitoare, astfel încât 
poporul lor să nu fie niciodată sin- gur şi să știe mereu drumul spre 
casă. Nu mai pusese piciorul acolo de zece ani. Cât timp îi fusese 
maestru, Arobynn nu o lăsase, iar după aceea ea nu îndrăznise. 

Șoptise adevărul în acea zi, la mormântul Nehemiei. Era pe fugă de 
atâta vreme, încât nu ştia ce înseamnă să stea în picioare și să lupte. 
Celaena expiră și îşi frecă ochii. 

Ceea ce Maeve nu înțelegea, ceea ce nu ar fi putut niciodată să 
înțeleagă, era cât de mult acea mică prințesă din Terrasen îi blestemase 
în urmă cu un deceniu, chiar mai rău decât o făcuse Maeve însăși. Îi 
blestemase pe toţi şi apoi lăsase lumea să ardă scrum. 

Aşa că Celaena se întoarse cu spatele la stele, cuibărindu-se sub 
pătura roasă până la urzeală pentru a se proteja de frigul tăios și 
închise ochii, încercând să viseze la o altă lume. 

O lume unde ea nu era absolut nimeni. 


CAPITOLUL 9 


Manon Cioc-negru stătea în picioare pe o stâncă de lângă râul 
umflat de zăpezi, cu ochii închiși, căci vântul umed îi pișca faţa. Erau 
doar câteva sunete care îi făceau mai multă plăcere decât gemetele 
oamenilor aflaţi pe moarte, iar vântul era unul dintre acestea. 

Să se aplece în voia brizei era cel mai aproape de a zbura în acele 
zile - cu excepția viselor, când era din nou în nori, cu mătura ei din fier 
şi lemn din nou în stare de funcţionare, nu rămășița nefolositoare de 


lemn care era acum, sufocată în dulapul din camera ei de la Casa Cioc- 
negru. 

Trecuseră zece ani de când gustase ceața și norii și călărise pe 
spinarea vântului. Astăzi ar fi fost o zi impecabilă pentru zbor, cu 
vântul nărăvaș și iute. Astăzi s-ar fi avântat spre înălțimi. 

În spatele ei, Mama Cioc-negru încă vorbea cu bărbatul acela din 
caravană, care își spunea duce. Fusese mai mult decât o coincidenţă, 
bănuia ea, faptul că, îndată ce părăsise câmpul îmbibat de sânge din 
Fenharrow, primise o chemare de la bunica ei. 

Și mai mult decât o coincidenţă era faptul că ea se aflase la mai 
puţin de șaptezeci de kilometri de punctul de întâlnire, aflat imediat 
dincolo de granița din Adarlan. 

Manon stătea de pază în timp ce bunica ei, Marea Vrăjitoare din 
clanul Cioc-negru, vorbea cu ducele lângă mâniosul râu Acanthus. 
Restul sabatului vrăjitoarelor își ocupase poziţiile în jurul micii tabere 
- douăsprezece vrăjitoare, toate cam de vârsta lui Manon, toate 
crescute şi pregătite împreună. Asemenea lui Manon, nu aveau arme, 
dar se pare că ducele știa suficient cât să-și dea seama că cele din 
clanul Cioc-negru nu aveau nevoie de arme pentru a fi mortale. 

Nu aveai nevoie de nicio armă atunci când erai una din născare. 

Și când erai una dintre Cele Treisprezece ale lui Manon, alături de 
care ea luptase și zburase în ultima sută de ani. Adesea numai numele 
sabatului era suficient pentru a-i face pe dușmani s-o ia la goană. Cele 
Treisprezece n-aveau reputaţia de a fi miloase - sau de a face greșeli. 

Manon cercetă gărzile îmbrăcate cu armuri care înconjurau câmpul. 
Jumătate dintre oameni le priveau pe vrăjitoarele Cioc-negru, iar 
ceilalți îi supravegheau pe duce și pe bunica ei. Era o onoare faptul că 
Marea Vrăjitoare alesese Cele Treisprezece pentru a o păzi - niciun alt 
sabat al vrăjitoarelor nu era necesar dacă erau prezente Cele 
Treisprezece. 

Manon își concentră atenția asupra gărzii celei mai apropiate. 
Transpiraţia lui, vagul iz de frică şi mirosul greoi de mosc iscat de 
epuizare plutiră spre ea. După înfățișare şi miros, oamenii călătoriseră 
timp de câteva săptămâni. Aveau cu ei două furgoane-închisoare. Unul 
emitea un miros distinct de mascul - și poate un rest de colonie. 
Celălalt era o femeie. Amândoi miroseau greșit. 


Manon se născuse fără suflet, aşa spunea bunica ei. Fără suflet şi 
fără inimă, aşa cum trebuia să fie un membru Cioc-negru. Era rea până 
în măduva oaselor, însă oamenii din acele furgoane și ducele miroseau 
greșit. Diferit. Străin. 

Garda din apropiere își schimbă greutatea de pe un picior pe altul. 
Ea îi oferi un zâmbet. El înteţi strânsoarea pe plă- seaua săbiei. 

Deoarece putea, deoarece devenea din ce în ce mai plictisită, Manon 
își înălță maxilarul și își scoase dinţii de fier cu un clănțănit. Garda făcu 
un pas înapoi, respiraţia lui devenind tot «mai accelerată, iar izul acru 
de frică din ce în ce mai pregnant. 

Cu părul ei alb-argintiu ca luna, cu pielea ca de alabastru și cu ochii 
ca de aur ars, i se spusese de către bărbații ghinioniști că era frumoasă 
ca o regină Fae. Însă acei bărbaţi își dădeau seama prea târziu că 
frumuseţea ei era doar o armă din arsenalul ei înnăscut, iar asta facea 
ca lucrurile să fie foarte, foarte amuzante. 

Auzi picioare sub care scârțâia zăpada şi bucăţile de iarbă moartă, 
iar Manon își întoarse privirea de la garda care tremura și maroniul 
râu - care spumega, pentru a descoperi că se apropia bunica ei. 

În cei zece ani de când îi dispăruse magia, procesul de îmbătrânire 
se accelerase. Manon însăși trecuse bine de o sută de ani însă până în 
urmă cu zece ani ea nu arătase mai mare de cinsprezece ani. Acum 
arăta ca de douăzeci şi cinci. Îmbătrâneau precum muritorii, își 
dăduseră de curând seama, nu fără un sentiment de panică. lar bunica 
ei... 

Robele voluminoase, ample, de culoarea nopţii, ale Mamei Cioc- 
negru pluteau aidoma apei în briza rece. Chipul bunicii ei era acum 
afectat de ridurile incipiente, iar părul ei ca aba- nosul era presărat cu 
argint. Marea Vrăjitoare din Clanul Cioc-negru nu era numai frumoasă 
- era ispititoare. Chiar și acum, cu anii de muritor apăsând pe pielea ei 
albă ca osul, persista ceva fascinant în legătură cu Matroana. 

— Plecăm acum, zise Mama Cioc-negru, mergând spre nord, de-a 
lungul râului. 

În urma lor, oamenii ducelui strângeau rândurile în jurul taberei. 
Isteţ din partea unor muritori să fie atât de precauţi atunci când Cele 
Treisprezece erau prezente - și plictisite. 

O singură mișcare a bărbiei lui Manon fu suficientă: Cele 


Treisprezece intrară. Celelalte douăsprezece santinele păstrară 
distanța cerută în spatele lui Manon și al bunicii ei, cu pașii aproape 
neauziți în iarba înzăpezită. Niciuna dintre elenu putuse să găsească 
nici măcar o singură Crochan în lunile în care se infiltraseră din oraş în 
oraș, iar Manon se aștepta mai târziu la o pedeapsă sau alta pentru 
asta. Biciuirea, poate câteva degete frânte - nimic definitiv, dar avea să 
fie public. Aceasta era metoda preferată de pedeapsă a bunicii ei: nu 
cum, ci umilirea. 

Și totuşi, ochii negri punctaţi cu aur ai bunicii ei, amintirea de 
familie a celui mai pur sânge al Clanului Cioc-negru, erau ațintiți asupra 
liniei nordice a orizontului, spre pădurea Oakwald şi maiestuosul pisc 
Colț Alb, aflat în depărtare. În clanul lor, ochii stropiţi cu aur erau 
trăsătura cea mai preţuită dintr-un motiv pe care Manon nu se 
străduise niciodată să-l afle - iar atunci când bunica văzuse că ochii lui 
Manon erau cu totul din aur pur, de culoare închisă, Matroana o cărase 
departe de trupul fiicei ei, care încă nu se răcise, și o proclamase pe 
Manon moștenitoarea ei incontestabilă. 

Bunica ei continuă să meargă, iar Manon n-o grăbi să vorbească. 
Asta dacă nu voia să-i fie smulsă limba din gură. 

— Trebuie să călătorim spre nord, îi spuse bunica în momentul în 
care tabăra lor fu înghițită de poalele dealurilor, Vreau ca tu să trimiţi 
trei dintre Cele Treisprezece în sud, vest şi est. Ele trebuie să caute 
cunoştinţe şi rude și să le informeze că ne vom aduna cu toții în 
trecătoarea Ferian. Până la ultimul Cioc-negru - nicio vrăjitoare sau 
santinelă nu va fi lăsată în urmă. 

În acele zile nu era nicio diferenţă - toate vrăjitoarele aparţineau 
unui sabat şi, ca atare, exista o santinelă. Încă de la prăbuşirea 
regatului vestic, încă de când începuseră să se sfâșie pentru 
supravieţuire, fiecare Cioc-negru, Picioare-galbene și sânge albastru 
erau nevoite să fie gata de luptă - gata oricând să fi revendice 
pământurile sau să moară pentru poporul lor. Manon nu pusese 
piciorul în fostul Regat al Vrăjitoarelor, nu văzuse niciodată ruinele sau 
fâșia de pământ care se întindea până la marea apuseană. Nici vreuna 
dintre Cele Treisprezece nu-l văzuseră, toate rătăcind pribege şi exilate 
din pricina unui blestem al ultimei regine Crochan, rostit în timp ce 
sângera pe acel câmp legendar de bătălie. 


Matroana continuă, fără a-și lua privirea de la munți. 

— Dacă santinelele tale văd alți membri ai celorlalte clanuri, 
trebuie să le informeze despre adunarea din trecătoare. Fără lupte, fără 
provocări - să transmită doar mesajul. 

Dinţii din metal ai bunicii aruncară sclipiri în soarele după-amiezii. 
Asemenea celor mai multe vrăjitoare - cele care se născuseră în 
Regatul Vrăjitoarelor şi luptaseră în alianța Dinţilor de fier pentru a 
scutura lanțurile reginelor Crochan - Mama Cioc-negru își purta mereu 
dinţii din metal la vedere. M anon n-o văzuse niciodată retrăgându-i. 

Manon îşi înghiți întrebările. Trecătoarea Ferian - bucata de 
pământ dintre Colț Alb și munţii Ruhnn, și una dintre puţinele trecători 
aflate între pământurile fertile din est și Pustiul Vestic. 

Manon mai străbătuse la pas labirintul de peșteri și prăpăstii 
încrustat în zăpadă - doar o singură dată, împreună cu Cele 
Treisprezece şi cu alte două sabaturi de vrăjitoare, imediat după ce 
magia dispăruse, atunci când erau cu toatele aproape oarbe, surde și 
mute din pricina agoniei de a fi fost brusc pedepsite. Jumătate dintre 
celelalte vrăjitoare nu reușiseră să iasă din trecătoare. Cele 
Treisprezece supraviețuiseră cu greu, iar Manon aproape că își 
pierduse un braţ atunci când o peşteră de gheaţă se surpase. Aproape 
că şi-l pierduse, dar și-l păstrase graţie iuțelii de minte a lui Asterin, 
locţiitoarea ei, şi forței brute a lui Sorrel, cealaltă locţiitoare. 
Trecătoarea Ferian; de atunci, Manon nu mai revenise. Trecuseră luni 
de când circulau zvonuri care spuneau că acolo sălășluiesc lucruri mult 
mai întunecate decât vrăjitoarele. 

— Baba Picioare-galbene a murit. 

Manon întoarse repede capul spre bunica ei, care zâmbea vag. 

— Ucisă în Rifthold. Ducele a primit vorbă. Nimeni nu știe cine sau 
de ce. 

— Vrăjitoare Crochan? 

— Se poate. 

Zâmbetul Mamei Cioc-negru se lăţi, lăsând la vedere dinţii din fier 
pătați de rugină. 

— Regele din Adarlan ne-a invitat să ne adunăm în trecătoarea 
Ferian. El spune că are acolo un dar pentru noi. 

Manon cumpăni ceea ce ştia despre regele malițios, letal, hotărât să 


cucerească lumea. Responsabilitatea ei, atât în calitate de conducătoare 
a Sabatului, cât și de moștenitoare, era să o ţină în viață pe bunica ei; 
era instinctul de a anticipa orice capcană, fiecare potenţială 
ameninţare. 

— Ar putea fi o capcană. Să ne adune într-un singur loc şi apoi să 
ne distrugă. Poate că el lucrează cu clanul Crochan. Sau poate cu cei din 
Sânge-albastru. Întotdeauna și-au dorit să se proclame înaltele 
Vrăjitoare ale tuturor Clanurilor Dinţi-de-fier. 

— O, nu cred, toarse Mama Cioc-negru, încrețindu-şi ochii ei de 
abanos, care păreau infinit de adânci, întrucât regele ne-a făcut o 
ofertă. Le-a făcut o ofertă tuturor clanurilor Dinţi-de-fier. 

Manon aşteptă, cu toate că ar fi putut să scoată maţele cuiva numai 
pentru a-și domoli nefericita nerăbdare. 

— Regele are nevoie de călăreţi, îi spuse Mama Cioc-negru 
continuând să se zpâiască spre orizont. Călăreți pentru balaurii săi cu 
două picioare şi aripi - pentru a-şi alcătui cavaleria uşoară. I -a crescut 
în trecătoare în toţi acești ani. 

Trecuse ceva timp - afurisit de mult - dar Manon simţea ițele sorții 
răsucindu-se în jurul lor, din ce în ce mai strâns. 

— Şi când vom fi terminat, când îl vom fi slujit, ne va permite să 
păstrăm balaurii, pentru a ne ajuta să ne revendicăm Deșerturile de la 
porcii de muritori care sălășluiesc acum acolo. 

Un fior aprig, sălbatic, îi străpunse pieptul lui Manon. Urmărind 
privirea Matroanei, Manon privi spre orizont, unde munții încă erau 
înveliți în mantia iernii. Să zboare din nou, să se avânte printre 
trecătorile montane, să vâneze prada aşa cum fuseseră născute să o 
facă... 

Nu se comparau cu măturile fermecate din lemn și fier. 

Dar balaurii aveau să fie minunați. 


CAPITOLUL 10 


După o extenuantă zi de antrenament pentru noii recruți, evitându- 
l pe Dorian și ţinându-se departe de ochii vigilenţi ai regelui, Chaol 
aproape că ajunsese în apartamentul său, mai mult decât gata să 
doarmă, când observă că doi dintre oamenii săi lipseau de la posturile 
lor, dincolo de zidurile Marii Săli. Ceilalţi doi oameni care rămăseseră 
săriră ca arşi atunci când el se opri brusc. 

Nu era ceva neobișnuit ca gărzile să lipsească dintr-un schimb. Dacă 
un om era bolnav, dacă aveau nenorociri în familie, Chaol găsise mereu 
un înlocuitor, însă două gărzi care lipseau, fără să se arate vreun 
înlocuitor... 

— Ar fi mai bine ca unul dintre voi să înceapă să vorbească, scrâşni 
el. 

Unul dintre oameni îşi drese glasul - o gardă mai nouă, care tocmai 
îşi încheiase pregătirea, cu trei luni în urmă. Și celălalt era relativ nou, 
motiv pentru care fuseseră repartizaţi în schimbul de noapte din afara 
Marii Săli goale. Însă îi pusese sub supravegherea presupus 
responsabilă şi grijulie a celorlalte două gărzi, ambii având deja trei ani 
de serviciu. 

Garda care îşi dresese glasul se înroși. 

— Se sp... ei au zis... Ah, căpitane, ei au spus că nimeni nu va 
observa că au dispărut, de vreme ce e Marea Sală, și e pustie și, ah... 

— Folosește-te de cuvinte, pronunţă scurt Chaol. 

Avea de gând să-i omoare pe cei doi dezertori. 

— Petrecerea generalului, domnule, zise celălalt. Generalul 
Ashryver a trecut pe lângă ei, în drum spre Rifthold, şi i-a invitat să i se 
alăture. A spus că nu veţi avea nimic împotrivă, așa că s-au dus cu el. 

Un mușchi al mandibulei i se răsuci. Sigur că Aedion făcuse asta. 

— Şi voi doi, bubui Chaol, nu ați considerat că ar fi de folos să 
raportați asta cuiva? 

— Cu tot respectul cuvenit, domnule, zise cel de al doilea, noi 
eram... noi n-am vrut să credeţi că suntem turnători. Şi, în fond, e doar 
Marea Sală... 

— Răspuns greşit, mârâi Chaol. Sunteţi amândoi de tură dublă timp 
de o lună - în grădini. 

Unde încă era frig. 

— Timpul vostru liber e ca și inexistent. Și dacă vreodată veţi omite 


să raportați părăsirea postului de către o altă gardă, dispăreți amândoi. 
S-a înțeles? 

Cîndd primi o confirmare murmurată, porni spre poarta din față a 
castelului. Pe naiba avea el să mai doarmă acum. Avea două gărzi de 
căutat în Rifthold... și, pe deasupra, avea de schimbat vreo două vorbe 
cu un general. 


Aedion închiriase o tavernă întreagă. La ușă erau oameni care 
împiedicau intrarea nepoftiţilor, dar o căutătură aruncată de Chaol și 
o străfulgerare a mânerului săbiei lui în formă de vultur îi făcură să se 
dea la o parte. Taverna era înțesată de diferiţi nobili, de câteva femei, 
care ar fi putut fi curtezane sau curtene şi de bărbaţi - o mulțime de 
bărbaţi beţi, turbulenţi. Jocuri de cărţi, zaruri, cântece deşucheate 
după muzica produsăde un mic cvintet aflat lângă focul zgomotos, 
mese pe care berea curgea în voie, sticle de vin spumant... Oare Aedion 
urma să plătească pentru toate cu banii lui pătaţi de sânge, sau regele? 

Chaol le zări pe cele două gărzi, plus încă vreo șase soldaţi, jucând 
cărți, cu femei în braţe, rânjind ca nişte împielițați. Până ce îl văzură. 

Încă se mai ploconeau atunci când Chaol îi trimise pachet - înapoi 
la castel, unde avea de gând să se ocupe de ei a doua zi. Nu se putea 
decide dacă meritau să-și piardă posturile, de vreme ce Aedion îi 
minţise, și nici nu-i plăcea să facă asemenea alegeri dacă nu medita la 
ele peste noapte. Așa că oamenii ieşiră în noaptea geroasă. Apoi, Chaol 
porni în căutarea generalului. 

Însă nimeni nu ştia unde era. La început, cineva îl trimise pe Chaol 
sus, într-una dintre camerele de oaspeţi ale tavernei unde, într-adevăr, 
le găsi pe cele două femei alături de care Aedion se furişase sus - dar 
între ele era un alt bărbat. Chaol ceru să știe doar unde plecase 
generalul. Femeile îi spuseră că îl văzuseră jucând zaruri în pivniță cu 
nişte nobili de rang înalt, mascaţi. Așa că el se năpusti într-acolo. Și, 
într-adevăr nobilii de rang înalt, mascaţi se aflau acolo. Aceştia se 
prefăceau a fi nişte simpli petrecăreţi, însă Chaol îi recunoscu, chiar 
dacă nu-i strigă pe nume. Insistară că Aedion fusese văzul ultima dată 
cântând la scripcă în încăperea principală. 


Astfel încât Chaol urcă din nou. Aedion cu siguranţă că nil cânta la 
scripcă. Și nici la tobă, sau la alăută, sau la cimpoi. De fapt, se părea că 
Aedion Ashryver nici măcar nu era prezent la propria-i petrecere. 

O curtezană veni spre Chaol pentru a-și vinde nurii și s-ar fi 
îndepărtat la mârâitul lui dacă el nu i-ar fi oferit o monedă de argint 
pentru informaţii despre general. Femeia îl văzuse plecând cu o oră în 
urmă - la braţ cu unul dintre rivalii săi. Se îndreptau spre o locaţie mai 
intimă, însă ea nu ştia unde. Dacă Aedion nu mai era acolo, atunci... 
Chaol se întoarse la castel. 

Dar mai auzise încă o informaţie. Legiunea Bane avea să ajungă în 
curând, aşa ziceau oamenii, iar când legiunea avea coboare în oraș, 
plănuiau să le arate celor din Rifthold un nou nivel de depravare. 
Aparent, erau invitate toate gărzile lui Chaol. 

Era ultimul lucru pe care îl voia sau de care avea nevoie - o 
întreaagă legiune de războinici letali dând frâu liber distrugerilor și 
distrăgându-le atenția oamenilor săi. Dacă se întâmpla asta, regele s-ar 
fi putut uita prea îndeaproape la Chaol - sau l-ar fi intrebat unde 
dispărea uneori. 

Așa că avea nevoie de mai mult decât să schimbe vreo două vorbe 
cu Aedion. Avea nevoie să găsească ceva folositor împotriva lui, astfel 
încât Aedion să cadă de acord să nu dea acele petreceri și să jure să-și 
țină oamenii sub control. Mâine noapte avea de gând să meargă la orice 
petrecere ar fi dat Aedion. 

Să să vadă ce pârghii putea găsi. 


CAPITOLUL 11 


Îngheţată de frig şi cu dureri din pricina faptului că tremurase toată 
noaptea, Celaena se trezi înainte de ivirea zorilor în cămăruţa ei 
nenorocită și găsi un vas de fildeş dincolo de ușă. Era plin cu o alifie 
care mirosea a mentă și a rozmarin, iar dedesubt se afla un bilet scris 
cu litere mărunte, concise. 

Ai meritat-o. Maeve îţi transmite urările ei de însănătoșire grabnică. 

Pufnind la gândul predicii pe care probabil că Rowan o primise și 
cum trebuie să-l fi călcat pe nervi să-i aducă darul, Celaena își întinse 
alifia pe buza umflată. O privire aruncată în ciobul de oglindă de 
deasupra scrinului îi demonstră că avusem parte și de zile mai bune. Și 
că nu avea să mai bea vin sau să mănânce turte. Sau să lase să mai 
treacă o zi fără să facă baie. 

Aparent, Rowan era de acord, căci îi lăsase, de asemenei câteva 
urcioare cu apă, nişte săpun și un rând de haine: lenjerie de corp albă, o 
cămașă largă, o bluză de purtat peste armură, de culoare gri deschis, şi 
o mantie asemănătoare celei pe care el o purtase în ziua precedentă. 


Deşi simplu, materialul era gros și de bună calitate. 

Celaena se spălă cât de bine putu, tremurând din cauza frigului care 
se strecura înăuntru venind dinspre pădurea încețoșată. Dintr-odată, 
cuprinsă de nostalgia imensului bazin de îmbăiere de la palat, se şterse 
rapid şi se strecură în haine, mulțumită de grosimea lor. Dinţii refuzau 
să se oprească din clănțănit. De fapt, nu conteniseră să-i clănțăne toată 
noaptea. Faptul că acum avea părul ud nu o ajuta, nici măcar după ce 
şi-l împletise la loc în cosiţe. Își vârî picioarele în cizmele din piele lungi 
până la genunchi şi își legă eşarfa roșie şi groasă în jurul taliei cât de 
strâns reuși fără a-şi pierde abilitatea de a merge, sperând să-i dea ceva 
formă, dar... 

Celaena privi supărată în oglindă. Slăbise - îndeajuns încât fața ei să 
arate la fel de scofâlcită cum se simţea. Până și părulii ajunsese tern şi 
moale. Alifia deja rezolvase umflătura, însă nu și culoarea. Măcar era 
din nou curată, chiar dacă înghețată până în măduva oaselor. Și... prea 
bine îmbrăcată pentru treaba de la bucătărie. Oftând, îşi desfăcu eșarfa 
şi se descotorosi de bluza de pus peste armură, aruncându-le pe pat. O, 
zeilor, mâinile îi erau atât de reci, încât inelul de pe deget îi aluneca și 
se răsucea. Ştia că era o greșeală, dar se uită oricum la el, la ametistul 
întunecat în lumina zorilor de zi. 

Ce ar fi priceput Chaol din toate astea? La urma urmelor, ea era 
acolo din cauza lui. Nu doar acolo, în acel loc fizic, ci acolo, înăuntrul 
acestei oboseli nemărginite, în durerea aproape constantă din pieptul 
ei. Nu era vina lui că Nehemia murise, nu când prinţesa orchestrase 
totul. Și totuşi, el ţinuse secrete informaţiile față de ea. El îl alesese pe 
rege. Cu toate că pretinsese că o iubea, el încă îl slujea cu loialitate pe 
acel monstru. Poate că fusese o proastă pentru că îl lăsase să intre în 
viaţa ei, pentru că visase la o lume unde ea putea să nu ia în seamă 
faptul că el era căpitanul omului care îi zguduise ei viața, iar şi iar. 

Durerea din piept i se acutiză suficient cât să-i fie greu să respire. 
Rămase acolo preț de o clipă, luptându-se să înăbușe sentimentul, 
lăsându-l să se scufunde în ceața care îi umplea sufletul, apoi porni cu 
paşi apăsaţi spre ușă. 


Un avantaj al îndatoririi privind spălarea vaselor era faptul că la 
bucătărie era cald. Foarte cald, chiar. În cuptorul imens din cărămidă și 
în vatră focul ardea cu flacără vie, alungând pâcla dimineţii care se 
strecurase dintre copacii de dincolo de nișa cu ferestre care se afla 
deasupra chiuvetelor din cupru. În bucătărie mai erau doar două 
persoane - un bărbat cocoșat, care avea grijă de oalele care 
bolboroseau pe plită, și un tânăr aşezat la o masă care împărțea 
bucătăria în două, tăind ceapă și supraveghind ceva ce mirosea a pâine. 
Pe Wyrd, îi era foame. Pâinea mirosea divin. Şi ce era în oalele alea? 

În pofida orei absurd de matinale, murmurul vesel al tânărului se 
lovea de pietrele de pe casa scării, dar acum tăcuse, ambii bărbaţi 
oprindu-se din ceea ce făceau atunci când Rowan păşise pe treptele 
care duceau în bucătărie. Prințul Fae o așteptase pe coridor, cu braţele 
încrucișate, deja plictisit, însă ochii săi strălucitori ca ai unui animal 
erau uşor mijiți, de parcă ar fi sperat pe jumătate ca ea să fi dormit 
prea mult și astfel să-i dea lui prilejul de a o pedepsi. Ca nemuritor, 
probabil că avea o răbdare și o creativitate nemărginite atunci când era 
vorba să se gândească la niște nenorocite de pedepse. 

Rowan i se adresă bărbatului de lângă vatră - atât de liniştit, încât 
Celaena se întrebă dacă prințul învățase asta sau se născuse așa. 

— Noul ajutor de spălător de vase pentru schimbul de dimineaţă. 
După micul dejun, îmi aparține mie pentru restul zilei. 

Aparent, lipsa salutului nu era la el ceva personal. Rowan o privea 
cu sprâncenele ridicate, iar ea îi citea cuvintele în ochi la fel de clare ca 
atunci când le-ar fi rostit: Tu ai vrut să rămâi anonimă, așa că dă-i 
înainte, prinţesă. Prezintă-te sub ce nume dorești. 

Cel puţin o ascultase în seara precedentă. 

— Elentiya, reuşi ea să articuleze. Numele meu este Elentiya. 

I se strânse stomacul. 

Slavă zeilor că Rowan nu pufni la auzul numelui! Ar fi putut să-i 
scoală maţele - sau măcar ar fi încercat să o facă - dacă el și-ar fi râs de 
numele pe care i-l dăduse Nehemia. 

Bătrânul înaintă şonticăind, ștergându-și mâinile noduroase de un 
şorț alb, scrobit. Hainele lui cafenii din lână erau simple și uzate - pe 
alocuri roase până la urzeală - iar el părea să aibă probleme cu 
genunchiul stâng, însă părul alb îi era dat pe spate, lăsându-i liberă fața 


arsă de soare. Făcu o plecăciune ţeapănă. 

— Frumos din partea dumneavoastră, prințe, că ne-aţi găsit im 
ajutor în plus. 

Ochii lui căprui stăruiră asupra Celaenei cu o privire care dădea de 
înţeles că nu se lăsa păcălit. 

— Ai mai lucrat vreodată la bucătărie? 

În pofida tuturor lucrurilor pe care le făcuse, a locurilor, a 
obiectelor și a oamenilor pe care îi văzuse, fu nevoită să spună că nu. 

— Păi, sper că înveţi repede și că ai picioare iuți. 

— Mă voi strădui. 

Se pare că era tot ceea ce dorea Rowan să audă înainte de a pleca, 
cu pași neauziţi, cu mișcări line şi puternice. Doar privindu-l își dădea 
seama că în seara anterioară el nu-și pusese mintea cu ea atunci când o 
pocnise. Dacă ar fi vrut, i-ar fi putut zdrobi maxilarul. 

— Eu sunt Emrys, se prezentă bătrânul. 

Porni grăbit spre cuptor, înșfăcând de la perete o lopată plată şi 
lungă din lemn pentru a scoate o franzelă rumenă din cuptor. 
Prezentarea încheiată. Bine. Fără nimicuri dezlânate sau zâmbete sau 
altceva de genul acesta. Însă urechile lui... 

Corcituri. Din părul alb al lui Emrys se ițeau semnele moştenirii sale 
Fae. 

— lar el e Luca, continuă bătrânul, arătând spre tânărul aflat la 
masa de lucru. 

Deşi un suport plin de oale și tigăi din metal care atârna din tavan îi 
bloca parţial vederea, el îi oferi Celaenei un zâmbet larg, de sub claia lui 
de bucle roșcate zburlite. Probabil că era cu cel puţin câțiva ani mai mic 
decât ea și încă nu ajunsese la înălțimea deplină și la lățimea maximă a 
umerilor. Nu avea nici haine potrivite, date fiind mânecile foarte scurte 
ale banalei sale tunici cafenii. 

— Mă tem că tu și cu el veţi împărți multe dintre treburile din 
bucătărie. 

— O, e absolut îngrozitoare, ciripi Luca, fonfăind cu voce tare din 
pricina mirosului cepelor pe care le tăia, dar te vei obişnui. Cu toate că 
s-ar putea să nu te obișnuiești să te trezești înaintea zorilor. 

Emrys se uită urât la tânăr, iar Luca se corijă: 

— Măcar compania e plăcută. 


Ea îi oferi cea mai bună încercare de încuviințare printr-o mișcare a 
capului și examină din nou locul. În spatele lui Luca văzu un al doilea 
şir de trepte spiralate care urcau, ieșind din raza vizuală. Cele două 
dulapuri înalte de pe fiecare parte erau pline cu veselă şi tacâmuri 
uzate, dacă nu crăpate. Partea da sus a unei uși din lemn de lângă 
ferestre era larg deschisă, o perdea de pomi și ceața învârtejindu-se 
dincolo de un luminiș cu iarbă. Dincolo de acestea, inelul de megaliți se 
înălța asemenea unor străjeri eterni. 

Îl surprinse pe Emrys studiindu-i mâinile şi le întinse în față, cu 
toate cicatricele la vedere. 

— Deja schilodite și distruse, aşa că nu mă vei prinde bocind din 
pricina unghiilor rupte. 

— Mamă, apără-mă! Ce ai păţit? 

Dar chiar în timp ce o întreba, ea îl văzu punând lucrurile cap la cap 
- îl văzu descifrându-i accentul, examinându-i buza rănită şi 
cearcănele. 

— Adarlan ar face aşa ceva unei persoane. 

Cuţitul lui Luca bufni pe masă, însă Celaena nu-și luă privirea de la 
bătrân. 

— Dă-mi să fac orice vrei. Orice. 

Voia să-l lase pe Rowan să creadă că era alintată şi egoistă. 

Da, dar voia mușchi și mai inflamaţi și mâini și mai bătătorite și să 
cadă în pat atât de obosită, încât să nu viseze, să nu gândească, să nu 
mai simtă nimic. 

Emrys plescăi din limbă. Era atât de multă milă în ochii bătrânului, 
încât, preţ de o secundă, Celaena se gândi dacă nu-i mai bine să îi rupă 
capul. 

— Termină cepele! Luca, tu vezi de pâine! Trebuie să mă apuc de 
caserole. 

Celaena ocupă locul de la capătul mesei, pe care tocmai îl eliberase 
Luca, trecând pe lângă vatra imensă - un obiect mamut din piatră 
antică, sculptat cu simboluri și chipuri ciudate. Până și stâlpii coșului 
pentru jar fuseseră modelaţi sub forma unor figuri în picioare, iar 
deasupra poliței înguste se găsea un set de nouă figurine din fier. Zei şi 
zeițe. 

Celaena își luă repede privirea de la cele două femei din centru - 


una cu o stea şi înarmată cu un arc şi o tolbă cu săgeți, cealaltă purtând 
un disc din bronz între mâinile ridicate. Putea să jure că le simţise 
urmărind-o cu privirea. 


Micul dejun fu ca la o casă de nebuni. 

Pe măsură ce zorile umpleau ferestrele cu o lumină aurie, haosul 
pogorî asupra bucătăriei, oamenii intrând și ieșind grăbiţi. Nu existau 
servitori, ci doar oameni afectaţi de vreme care își faceau treburile sau 
ajutau deoarece așa aveau chef. Butoaie de ouă, cartofi și legume 
dispăreau de îndată ce erau puse pe masă, pierind în sus pe scări şi 
ajungând în ceea ce trebuie că era sufrageria. Carafe de apă, de lapte, 
de ceva ce numai zeii puteau ști ce este, erau cărate sus. Celaena fu 
prezentată unor oameni, dar cei mai mulţi nu aruncară nici măcar o 
privire în direcţia ei. 

Era o schimbare minunată față de obișnuitele priviri holbate şi 
teroare și șoapte care îi marcaseră ultimii zece ani din viață. Avea 
senzația că Rowan avea să-și țină gura în legătură cu identitatea ei, fie 
chiar și numai pentru că părea că ura să discuţi cu ceilalți la fel de mult 
ca şi ea. În bucătărie, tăind legume și spălând tigăi, ea era în mod 
absolut un strașnic nimeni. 

Cuţitul tocit fu un coșmar atunci când trebui să taie ciuperci, 
arpagic şi o nesfârşită avalanșă de cartofi. Nimeni, poate cu excepţia lui 
Emrys, a cărui privire vedea tot, nu părea să observe feliile ei perfecte. 
Cineva se mărginea numai să le adune și să le arunce într-o oală, 
spunându-i apoi să taie altceva. 

Apoi - nimic. Toată lumea, cu excepţia celor doi companioni ai ei, 
dispăru pe scări în sus, iar dinspre trepte se auziră râsete adormite, 
mormăieli şi clinchet de argintărie. Ruptă de foame, Celaena se uita 
tânjind la mâncarea rămasă pe masa de lucru când îl surprinse pe Luca 
privind lung la ea. 

— Dă-i drumul, îi spuse el zâmbind înainte de a-l ajuta pe Emrys să 
ridice un ceaun masiv și să-l ducă spre chiuvetă. 

Chiar și în nebunia ultimei ore, Luca reuşise să sporovăiască cu 
aproape toate persoanele care veniseră în bucătărie, vocea și râsul său 


plutind peste zăngănitul oalelor și al ordinelor rostite scurt. 

— Vei fi ocupată o vreme cu farfuriile alea, aşa că ai putea foarte 
bine să mănânci acum. 

Într-adevăr, lângă chiuvete se adunase deja un munte de farfurii şi 
de oale. Ceaunul singur i-ar fi luat o veşnicie, așa că Celaena tropăi spre 
masă și se servi cu nişte ouă şi cartofi, își turnă o ceașcă de ceai şi se 
apucă să mănânce. 

Devorat ar fi fost un cuvânt mai potrivit pentru ceea ce făcea ea. O, 
zeilor, era delicios! În decurs de câteva clipe, ea consumase două felii 
de pâine prăjită încărcate cu ouă, după care te apucase de cartofii 
prăjiți, care erau la fel de absurd de buni ca şi ouăle. Renunţă la ceai în 
favoarea unui pahar din cel mai gustos lapte pe care îl gustase 
vreodată. Nu că ea ar fi băut vrodată cu adevărat lapte, de vreme ce 
avusese parte de sucuri exotice în Rifthold, dar... Își ridică privirea din 
farfurie pentru a descoperi că Emrys și Luca o priveau, cu gurile 
căscate din dreptul vetrei. 

— O, zeilor din ceruri, zise bătrânul, venind să se aşeze la masă. 
Când ai mâncat ultima dată? 

Mâncare bună ca aceasta? De mult timp, iar dacă Rowan se 
întorcea la un moment dat, ea nu voia să se clatine din pricina foamei. 
Antrenament magic. Avea să fie îngrozitor, cu siguranţă, dar ea avea să- 
l facă - pentru a-și îndeplini partea ei de înțelegere cu Maeve, şi pentru 
a-şi onora jurământul făcut Nehemiei. Brusc, nemaifiindu-i atât de 
foame, lăsă furculiţa jos. 

— Îmi pare rău, spuse ea. 

— O, mănâncă atât cât îţi place, îi zise Emrys. Pentru un bucătar nu 
e nimic mai îmbucurător decât să vadă că cineva îi savurează 
mâncarea. 

O spuse cu atâta umor și bunătate, încât aproape că o enervă. 

Cum ar fi reacționat ei dacă ar fi știut ce lucruri făcuse? Ce ar fi 
făcut dacă ar fi ştiut de sângele vărsat de ea, despre cum îl torturase pe 
Grave şi îl făcuse bucăţi-bucăţele, de felul în care îi scosesc maţele lui 
Archer în canalizare? De modul în care își dezamăgise prietenul? 
Dezamăgise o mulțime de oameni. 

Se aşezară la masă, vizibil mai tăcuţi. Nu îi adresară nicio întrebare. 
Ceea ce era perfect, deoarece nu prea voia să înceapă o conversație. 


Oricum, n-avea să rămână acolo mult timp. Emrys şi Luca se mulțumiră 
să discute între ei, sporovăind despre pregătirea pe care Luca o avea de 
făcut cu niște santinele pe creneluri în acea zi, despre plăcintele cu 
carne pe care Emrys avea să le pregătească pentru prânz, despre ploile 
de primăvară care urmau și care puteau să strice festivalul Beltane la 
fel ca în anul precedent. Ce lucruri banale despre care să vorbeşti, 
despre care să-ţi faci griji. 

Comunicau ușor unul cu altul - erau, în felul lor, o familie. 

Neprihăniţi de un imperiu vătămător, de ani de brutalitate, de 
sclavie și de vărsare de sânge. Aproape că vedea cele trei suflete din 
bucătărie, aliniate unul lângă celălalt: ale lor, curate şi strălucitoare, al 
ei, o flacără întunecată și pâlpâitoare. 

Nu lăsa lumina să se stingă. Ultimele cuvinte pe care i le adresase 
Nehemia în acea noapte petrecută în tunele. Celaena împingea 
mâncarea în farfurie. Nu cunoscuse pe nimeni a cărui viață să nu fi fost 
umbrită de Adarlan. De-abia își amintea scurții ei ani dinainte ca tot 
continentul să fie luat în sclavie, când Terrasen încă era liber. 

Nu-și amintea cum e să fii liber. 

O gaură se căsca la picioarele ei, atât de adâncă, încât trebui să se 
mişte pentru a nu fi înghițită cu totul. 

Era pe punctul de a începe să spele vasele, când Luca, de pe partea 
opusă a mesei, zise: 

— Aşadar, fie eşti foarte importantă, fie foarte ghinionistă dacă 
Rowan te antrenează pentru a intra în Doranelle. 

Blestemată era un cuvânt mai potrivit, însă îşi ținu gura închisă. 
Emrys o privea cu un interes precaut. 

— Pentru asta te antrenezi, nu? 

— Nu pentru asta sunteţi aici cu toţii? 

Cuvintele ieşiră mai plate decât s-ar fi așteptat. 

Luca îi răspunse: 

— Ba da, dar mai am de așteptat câţiva ani până voi afla dacă le 
satisfac aşteptările. 

Ani. Ani? Maeve nu putea să vrea aşa ceva pentru ea. Se uită 
Emmrys. 

— De când te antrenezi? 

Bătrânul pufni: 


— O, aveam cam cincisprezece ani când am venit aici şi am lucrat 
pentru ei cam... zece ani și n-am fost niciodată destul de demn. Prea 
comun. Apoi am decis că mai bine am o casă și propria bucătărie decât 
să fiu privit de sus în Doranelle pentru tot restul zilelor mele. Nu a 
durut, pentru că şi perechea mea simţea la fel. Ai să-l cunoşti destul de 
curând. Apare mereu pentru a fura mâncare pentru el și oamenii lui. 

Chicoti, iar Luca rânji. 

Pereche - nu soţ. Fae aveau perechi: o legătură de nedes- făcut, mai 
profundă decât mariajul, care dura şi dincolo de moarte. Celaena îl 
întrebă: 

— Aşadar, voi sunteți toţi... corcituri? 

Luca încremeni, dar îi oferi un zâmbet în timp ce-i răspunse: 

— Numai Fae pur-sânge ne spun aşa. Noi preferăm semi-Fae. Dar, 
da, cei mai mulți dintre noi ne-am născut din mame muritoare, având 
taţi care n-au ştiut că ne-au dat viaţă. De obicei, cei înzestrați sunt duși 
în Doranelle, dar noi, odraslele comune fiindcă oamenii tot nu se simt 
confortabil cu noi, aşadar... venim aici, în Mistward. Sau în celelalte 
avanposturi de la graniță. Câțiva primesc permisiunea de a merge în 
Doranelle, așa că mulţi vin pur și simplu aici pentru a trăi printre ai lor. 

Luca miji ochii privindu-i urechile. 

— Se pare că tu ai mai mult sânge uman decât Fae. 

— Asta fiindcă nu sunt corcitură. 

Nu voia să le mai împărtăşească și alte detalii. 

— Poţi să te transformi? o întrebă Luca. 

Emrys îi aruncă o privire de avertizare. 

— Tu poţi? îl întrebă ea. 

— O, nu. Niciunul dintre noi nu poate. Dacă am fi putut, probabil că 
am fi fost în Doranelle împreună cu restul de progenituri „înzestrate” 
pe care Maeve le colecționează cu plăcere. 

Emrys mârâi: 

— Ai grijă, Luca! 

— Maeve nu neagă asta, aşa că de ce aş face-o eu? Asta spun şi Bas 
şi ceilalți. Oricum, există câteva santinele aici care au forme secundare, 
cum ar fi Malakai - perechea lui Emrys, șI care sunt aici pentru că aşa 
vor. 

Nu era deloc surprinsă că Maeve era interesată de cei înzestrați - 


sau că Maeve le încuia ușa în nas celor nefolositori. 

— Voi doi aveţi... talente? 

— Vrei să spui haruri magice? întrebă Luca, zâmbind șăgalnic. O, 
nu - niciunul dintre noi nu are vreo picătură. Am auzit că oricum pe 
continentul tău au fost dintotdeauna mai mulţi înzestrați decât la noi şi 
într-o varietate mai mare. Spune, e adevărat că acolo totul s-a isprăvit? 

Ea dădu afirmativ din cap. Luca fluieră încetișor. Deschise gura 
pentru a mai întreba ceva, însă ea nu prea avea chef să vorbească 
despre asta, aşa că întrebă: 

— Are cineva de-aici, de la fortăreață, magie? 

Poate că ar fi putut să-i spună la ce anume să se aștepte de la 
Rowan - și de la Maeve. 

Luca ridică din umeri. 

— Unii. Au doar o urmă dintr-o chestie plictisitoare, cum ar fi să 
încurajeze plantele să crească sau să descopere apă, să convingă ploaia 
să înceapă. Nu că ne-ar trebui asta pe aici. 

Era limpede că n-aveau cum să-i fie de folos în ceea ce-i privea pe 
Rowan sau pe Maeve. Grozav. 

— Daa, continuă Luca, nimeni de aici nu posedă abilități captivante 
sau rare, cum ar fi transformarea formei în orice ar vrea, sau controlul 
focului - auzind aceasta stomacul i se strânse sau vedere oraculară. Am 
avut aici o femeie pribeagă, acum doi ani, cu un har brut al magiei - 
putea să facă orice dorea, să cheme orice element. A stat aici o 
săptămână înainte ca Maeve să o cheme în Doranelle, iar de atunci n- 
am mai auzit de ea. Mare păcat - era şi foarte drăguță. Însă aici e la fel 
ca oriunde: câțiva oameni cu o jalnică urmă de puteri de bază care sunt, 
într-adevăr, amuzanţi doar pentru fermieri. 

Emrys plescăi din limbă. 

— Ar trebui să te rogi zeilor să nu te trăsnească fiindcă vorbeşti 
astfel. 

Luca mormăi, dând ochii peste cap, dar Emrys îşi continuă predica, 
gesticulând înspre tânăr cu ceaşca lui de ceai. 

— Acele puteri ne-au fost date de către ei cu mult timp în urmă, 
daruri de care aveam nevoie pentru a supravieţui - și au trecut de la o 
generaţie la alta. Sigur că trebuiau să se ali- nieze cu elementele și, 
desigur, s-au diluat după atâta timp. 


Celaena aruncă o privire la figurinele din fier de pe poliţă. 

Se gândi să spună că unii credeau că zeii se împerecheaseră cu 
oamenii și le dăduseră magia în acest fel, dar... asta ar fi însemnat să 
vorbească mai mult decât era necesar. Îşi lăsă capul pe o parte. 

— Ce ştii despre Rowan? Câţi ani are? 

Cu cât afla mai mult, cu atât mai bine. 

Emrys cuprinse ceașca de ceai cu ambele mâini. 

— El e unul dintre puţinii Fae pe care îi vedem pe la Mistward - se 
oprește din când în când aici pentru a recupera mesaje pentru Maeve, 
însă evită mulțimile. Niciodată nu rămâne peste noapte. Uneori, vine cu 
alții asemenea lui - vezi tu, sunt şase care o slujesc îndeaproape pe 
regină pe post de conducători de război sau spioni. Nu vorbesc 
niciodată cu noi, iar noi nu auzim decât zvonuri despre unde se duc și 
ce fac. L-am cunoscut pe Rowan când am venit aici pentru prime dată. 
Nu că l-aş cunoaște cu adevărat, nu uita. Câteodată e plecat ani la rând, 
în serviciul Majestății Sale. Când aveam cincisprezece ani, cei mai în 
vârstă oameni care locuiau aici îl cunoscuseră încă de când erau 
copilandri, aşadar... aş zice că e foarte bătrân. 

— Şi rău ca o năpârcă, murmură Luca. 

Emrys îi aruncă o privire plină de înţeles. 

— Ai face mai bine să-ţi ţii limba. 

Aruncă o privire spre ușă, de parcă Rowan ar fi pândit de acolo. 
Când privirea îi poposi din nou asupra Celaenei, era plină de 
îngrijorare. 

— Aş zice că pe tine te aşteaptă probabil o mulțime de dificultăţi. 

— E un ucigaş cu sânge rece și un sadic, asta vrea el să spună, 
adăugă Luca. Cel mai mârşav din cabala războinicilor personali ai lui 
Maeve, așa se spune. 

Ei bine, nici asta nu era o surpriză. Însă mai erau alţi cinci ca el - 
acesta era un adevăr neplăcut. Ea spuse pe un ton liniștit: 

— Mă descurc eu cu el. 

— Nu ne este îngăduit să învăţăm Limba Veche până ce nu intrăm 
în Doranelle, zise Luca, dar am auzit că tatuajul lui e o listă a oamenilor 
pe care i-a măcelărit. 

— Taci, îi ceru Emrys. 

— Nu e ca şi cum el nu s-ar purta ca un ucigaș. 


Luca se încruntă din nou. 

— Poate că ar trebui să te întrebi dacă Doranelle merită, nu? Nu e 
chiar atât de rău să trăieşti aici. 

Ea avusese deja parte de destulă interacțiune. 

— Mă descurc eu cu el, repetă ea. 

Nu era posibil ca Maeve să intenţioneze să o ţină acolo cu anii. Dacă 
i s-ar fi părut că există această posibilitate, Celaena ar fi plecat, şi ar fi 
găsit o altă modalitate prin care să-l oprească pe irge. 

Luca deschise gura, însă Emrys îl ţistui din nou, privirea căzându-i 
pe mâinile cu cicatrice ale Celaenei. 

— Las-o să-şi urmeze drumul. 

Luca porni să sporovăie despre vreme, iar Celaena se în- dreptă 
spre muntele de vase. În timp ce le spăla, îşi găsi ritmul aşa cum se 
întâmplase şi atunci când curăţase armele la bordul vasului. 

Zgomotele din bucătărie se estompară pe măsură ce ea se lăsă 
pradă teribilei conştientizări a realităţii: nu-și mai putea aminti ce 
însemna să fie liberă. 


CAPITOLUL 12 


Clanul Cioc-negru era ultimul care se alăturase adunării complete 


de la trecătoarea Ferian. 

Drept urmare, căpătară cele mai mici și mai îndepărtate camere din 
furnicarul de coridoare săpate în Omega, ultimul dintre munții Ruhnn 
şi cel mai nordic dintre piscurile-surori care flancau trecătoarea 
acoperită de zăpadă. 

Pe partea cealaltă a abisului se găsea Colţul Nordic, ultimul vârf din 
lanțul munţilor Colț Alb, care era acum ocupat de oamenii regelui - 
brute masive care încă nu prea știau ce să facă cu vrăjitoarele care 
soseau din toate direcțiile. 

Erau acolo de o zi și Manon încă nu zărise nicio urmă a balaurilor 
pe care îi promisese regele. Îi auzise, în ciuda faptului că erau cantonați 
dincolo de trecătoarea din Colţul Nordic. Oricât de adânc pătrundeai în 
sălile din piatră din Omega, ţipetele şi răgetele vibrau în rocă, aerul 
pulsa din cauza vâjâitului aripilor din piele, iar podelele șuierau de la 
râcâitul stâncilor cu ghearele. 

Trecuseră cinci sute de ani de când toate cele trei Clanuri se 
adunaseră. La un moment dat, erau peste douăzeci de mii. Acum mai 
existau doar trei mii, iar aceasta era o estimare generoasă. Tot ceea ce 
mai rămăsese dintr-un regat odinioară puternic. 

Și totuşi, sălile din Omega erau un loc periculos. Deja fusese nevoită 
să le despartă pe Asterin şi o căţea Picioare-galbene care nu aflaseră 
până atunci că santinelele Cioc-negru nu prea suportau - în special 
membrele Celor Treisprezece - atunci când li se spunea că sunt 
miloase. 

Pe fețe aveau stropi de sânge și, în pofida faptului că era mai mult 
decât încântată să vadă că Asterin, frumoasa și nesăbuita Asierin, 
produsese cea mai mare parte din stricăciune, ea tot trebuia să-și 
pedepsească locţiitoarea. 

Trei lovituri neparate. Una în stomac, aşa încât Asterin să poată să- 
şi simtă propria-i neputinţă; una în coaste, astfel încît să se gândească 
la acţiunile ei ori de câte ori avea să își tragă respiraţia; şi una în faţă, 
astfel încât nasul ei spart să-i amintească de faptul că pedeapsa ar fi 
putut fi mult mai rea. 

Asterin le încasase fără să țipe, să se plângă sau să protesteze, exact 
așa cum ar fi facut-o oricare dintre Cele Treisprezece. 

Și, în acea dimineaţă, locţiitoarea ei, cu nasul umflat și vânăt, îi 


aruncă lui Manon un rânjet neplăcut, pe deasupra nenorocitului lor de 
mic dejun cu ovăz fiert. Să fi fost o altă vrăjitoare, Manon ar fi târât-o de 
gât în partea din față a încăperii şi ar fi facut-o să-și regrete insolenţa, 
dar Asterin... 

Cu toate că Asterin era verișoara ei, nu-i era prietenă. Manon nu 
avea prieteni. Niciuna dintre vrăjitoare, mai ales Cele Treisprezece, nu 
aveau prieteni. Însă Asterin îi păzea spatele de mai bine de un secol, iar 
rânjetul era un semn că ea n-ar fi vârât un pumnal în spinarea lui 
Manon cu proxima ocazie când s-ar fi aflat prinse într-o bătălie. 

Nu, Asterin era doar destul de nebună încât să-și poarte nasul spart 
ca pe o medalie de onoare şi avea să-și iubească nasul strâmb tot restul 
vieţii ei de nu-chiar-atât-de-nemuritoare. 

Moștenitoarea Picioare-galbene, o femeie semeaţă, mare cât un 
taur, pe nume Iskra, se mărginise să-i dea santinelei ei care greșise un 
avertisment să-și țină gura și o trimisese la infirmeria din adâncul 
muntelui. Proasta. 

Toate conducătoarele de sabat aveau ordine să-și țină santinelele 
din scurt - să suprime lupta dintre Clanuri. În caz contrar, cele trei 
Matroane aveau să se abată asupra lor ca niște ciocane. Fără pedeapsă, 
fără ca Iskra să o dea drept exemplu, vrăjitoarea care greşise avea să 
muncească pe brânci până ce avea să fie spânzurată de degetele de la 
picioare de noua înalta Vrăjitoare a Clanului Picioare-galbene. 

Noaptea trecută ținuseră o simulare de slujbă de pomenire pentru 
Baba Picioare-galbene în imensa sală de mese - aprinzând tot felul de 
lumânări vechi în locul celor tradiționale negre, purtând orice mantie 
cu glugă putuseră găsi și trecând de la Cuvintele Sacre la Zeița cu Trei 
Chipuri de parcă ar fi citit o reţetă. 

Manon nu o întâlnise niciodată pe Baba Picioare-galbene și nici nu-i 
păsa în mod deosebit că murise. O interesa mai mult cine o omorâse şi 
de ce. Toate erau interesate, iar acestea fuseseră întrebările pe care le 
schimbaseră între ele printre cuvintele firești legate de pierdere şi 
condoleanţe. Asterin şi Vesta fuseseră cele care vorbiseră, aşa cum o 
făceau mereu, sporovăind cu celelalte vrăjitoare în timp ce Manon le 
asculta din apropiere, însă nimeni nu ştia nimic. Până și cele două 
Umbre, disimulate în adâncurile întunecoase ale sălii de mese, așa 
după cum fuseseră instruite să procedeze, nu auziseră nimic. 


Faptul că nu știa o făcea pe Manon să-și țină umerii încordaţi în 
timp ce parcurgea culoarul înclinat care ducea spre locul unde 
Matroanele și toate conducătoarele Sabatului trebuiau să se adune, 
vrăjitoarele Cioc-negru și Picioare-galbene dându-se într-o parte 
pentru a o lăsa să treacă. Îi displăcea să nu ştie nimic care ar fi putut fi 
folositor, care ar fi putut să le asigure Celor Treisprezece sau celor din 
Clanul Cioc-negru un avantaj. Desigur, vrăjitoarele Sânge-albastru se 
făcuseră nevăzute. Retrasele vrăjitoare sosiseră primele şi pretinseseră 
camerele aflate cel mai sus în Omega, spunând că aveau nevoie ca briza 
muntelui să le completeze ritualurile zilnice. 

Fanatice religioase cu nasurile în vânt, așa le supranumise 
dintotdeauna Mama Cioc-negru. Însă ceea ce reunise Clanurile cu cinci 
secole în urmă fusese nebuneasca lor devoțiune față de Zeița cu Trei 
Chipuri şi viziunea lor despre Regatul Vrăjitoarelor sub domnia Dinţi- 
de-fier- cu toate că santinelele Cioc-negru fuseseră cele care 
câştigaseră bătăliile pentru ele. 

Manon își trata trupul aşa cum ar fi făcut cu orice armă: îl păstra 
curat şi antrenat și gata oricând pentru apărare și dis- trugere. Dar nici 
măcar antrenamentul ei nu o putea face să nu-și piardă suflul atunci 
când ajungea în atriumul de lângă podul negru care lega Omega de 
Colţul Nordic. Ura întinderea de piatră fără ca măcar să o atingă. 
Mirosea greşit. 

Mirosea aidoma celor doi prizonieri pe care îi văzuse cu ducele. De 
fapt, tot locul acela duhnea în felul acela. Mirosul nu era natural; nu 
aparţinea acestei lumi. 

Vreo cincizeci de vrăjitoare - conducătoarele sabatului cu rangurile 
cele mai înalte - erau adunate lângă gaura imensă din laterala 
muntelui. Manon o reperă imediat pe bunica ei, aflată la intrarea 
podului cu ceea ce trebuiau să fie Matroanele Sânge albastru și 
Picioare-galbene. 

Noua Matroană Picioare-galbene era probabil vreo soră vi- tregă a 
babei şi cu siguranţă chiar aşa și arăta: îngrămădită în roba cafenie, de 
sub care i se ițeau gleznele galbene ca șofranul, cu părul alb împletit în 
cosițe, dezvelind un chip ridat, brutal și pătat de la vârstă. Conform 
regulii, toate Picioare-galbene își purtau dinţii și ghearele din fier la 
vedere, iar cele ale înaltei Vrăjitoare străluceau în lumina slabă a 


dimineţii. 

Fără să constituie o surpriză, Matroana Sânge-albastru era înaltă și 
mlădioasă, mai mult preoteasă decât războinică. Era îmbrăcată cu roba 
de un albastru profund, iar o bandă de stele din fier îi încununa 
fruntea. Pe măsură ce Manon se apropia de mulțime, văzu că stelele 
erau din sârmă ghimpată. Nici asta nu era ceva surprinzător. 

Legenda spunea că toate vrăjitoarele fuseseră înzestrate de către 
Zeița cu Trei Chipuri cu dinţi şi gheare de fier pentru a le ține ancorate 
de această lume atunci când magia amenința să le tragă departe. 
Coroana din fier era, chipurile o dovadă că magia din neamul Sânge- 
albastru era atât de puternică, încât conducătoarea lor avea nevoie de 
mai mult - fier şi durere - pentru a rămâne priponită pe acel tărâm. 

Prostii. Mai ales atunci când magia dispăruse în ultimii zece ani. 
Manon auzise însă zvonuri despre ritualurile pe care cele din clanul 
Sânge-albastru le ţineau în pădurile și în peșterile lor, ritualuri în care 
durerea era poarta spre magie, spre a-şi deschide simţurile. Oracole, 
mistice, fanatice. 

Manon trecu printre rândurile de conducătoare Cioc-negru ale 
sabatului. Acestea erau cele mai numeroase-douăzeci de conducătoare 
de sabat, în frunte cu Manon şi Cele Treisprezece. Fiecare 
conducătoare își ducea două degete la frunte în semn de respect. Ea nu 
le băgă în seamă și ocupă locul din fața mulțimii, unde bunica ei îi 
aruncă o privire aprobatoare. 

Era o onoare să fii recunoscută de oricare înaltă Vrăjitoare. Manon 
îşi înclină capul, lipindu-și două degete de frunte. Obedienţa, disciplina 
şi brutalitatea erau cele mai preţuite cuvinte în Clanul Cioc-negru. 
Orice altceva însemna dispariţia fără drept de apel. 

Când le surprinse pe celelalte două moștenitoare privind-o, încă își 
ținea bărbia ridicată și mâinile la spate. 

Moștenitoarea Sânge-albastru, Petrah, stătea cel mai aproape de 
înaltele Vrăjitoare, grupul ei fiind în mijlocul mulțimii. Manon 
încremeni, însă nu-și cobori privirea. 

Pielea ei pistruiată era la fel de palidă ca a lui Manon, iar părul 
împletit în cosiţe, la fel de auriu ca al lui Asterin - o nuanţă arămie, 
intensă, care atrăgea lumina cenușie. Era frumoasă, asemenea multora 
dintre ele, însă gravă. Deasupra occhilor albaștri, pe frunte, purta o 


bentiță din piele uzată în locul coroanei cu stea din fier. Nu aveai cum 
să-ți dai seama ce vârstă avea, dar nu putea fi cu mult mai în vârstă față 
de Manon, dacă arăta astfel după ce magia dispăruse. Nu emana nimic 
agresiv, dar nici zâmbete. Zâmbetele erau ceva rar printre viăjitoare - 
asta dacă nu te aflai la vânătoare sau pe un câmp de luptă. 

Cu toate acestea, moștenitoarea Picioare-galbene... Iskra îi zâmbea 
larg lui Manon, plină de o provocare pe care Manon tânjea să o accepte. 
Iskra nu dăduse uitării încăierarea de pe culoar, din ziua precedentă, 
dintre santinelele lor. Dacă nu din alt motiv, după privirea ochilor 
căprui ai Iskrăi, părea că încăierarea fusese o invitaţie. Manon se trezi 
cumpănind cât ar fi fost de mari problemele dacă i-ar fi sfâşiat beregata 
moştenitoarei Picioare-galbene. Ar fi pus capăt tuturor luptelor dintre 
sanltnelele lor. 

De asemenea, ar fi fost finalul vieţii ei, dacă atacurile ar fi fost 
neprovocate. Justiția vrăjitorească era rapidă. Bătăliile pentru 
dominație se puteau termina cu pierderea de vieţi, însă revendicarea 
trebuia să fie făcută cinstit, deschis. Fără o provocare oficială din 
partea Iskrăi, Manon avea mâinile legate. 

— Acum că ne-am adunat, spuse Matroana Sânge-albastru - 
Cresseida - atrăgându-i atenţia lui Manon, ce-ar fi să vă arătăm pentru 
ce am fost aduse aici? 

Mama Cioc-negru flutură din mână spre pod, robele negre unduind 
în vântul tăios și rece. 

Mergem în cer, vrăjitoarelor. 


Traversarea podului negru fu mai chinuitoare decât Manon ar fi 
vrut să recunoască. Mai întâi, era stânca aceea îngrozitoare care 
zvâcnea sub picioarele ei, emanând acea duhoare pe care nimeni 
altcineva nu părea să o remarce. Apoi, era vântul, care urla și care le 
arunca dintr-o parte în alta, încercând să le arunce peste parapetul 
cioplit. 

Nu se zărea nici măcar fundul trecătorii. Sub pod, pâcla învăluia 
totul - o pâclă ce nu dispăruse în ziua în care fuseseră acolo, sau în 
zilele în care urcaseră pe Trecătoare. Era, bănuia ea, vreo festă de-a 


regelui. Gândindu-se la asta, ajungea la și mai multe întrebări, niciuna 
demnă de a catadicsi să o rostească cu voce tare sau să-i pese chiar atât 
de mult. 

Când ajunseră la atriumul imens al Colţului Nordic, lui Manon îi 
înghețaseră urechile, iar fața o ustura. Zburase la mare altitudine, pe 
orice fel de vreme, însă nu pentru mult timp. Nu fără să aibă burta 
plină de carne proaspătă, care să-i ţină de cald. 

Îşi şterse nasul care îi curgea de umărul mantiei ei roșii. Le văzuse 
pe celelalte conducătoare ale sabatului cercetând materialul stacojiu - 
așa cum o făcuseră întotdeauna, cu dorință, cu dispreţ și cu invidie. 
Iskra rămăsese cel mai mult cu privirea pierdută asupra ei, surâzând 
batjocoritor. Ar fi fost plăcut, al naibii de plăcut - să-i smulgă într-o zi 
fața moştenitoarei Picioare-galbene. 

Ajunseră la gura care se căsca spre părțile superioare ale Colţului 
Nordic. Acolo, stânca era mai abruptă și scobită, împroșcată cu Tripla 
Zeiță ştia ce. După miros, era sânge. Sânge omenesc. 

Cinci bărbați - toţi arătând de parcă ar fi fost făcuţi din aceeași 
plămadă - le întâmpinară pe cele trei Matroane, dând îndâriit din cap. 
Manon păși pe urmele bunicii ei, cu un ochi la bărbaţi, cu celălalt la 
împrejurimi. La fel făcură și celelalte două moștenitoare. Cel puțin în 
această privinţă erau de acord. 

Ca moştenitoare, cea dintâi îndatorire a lor era să-și protejeze 
Înaltelele Vrăjitoare, chiar dacă asta putea însemna să se sacrifice ele. 
Manon îi aruncă o privire Matroanei Picioare-galbene, care se ținea 
la fel de mândră ca și celelalte două Străbune în timp ce intrau în 
întunericul din munte. Manon nu-și luă însă mâna de pe cuțitul ei, 
Spintecă-Vânt, nicio secundă. 

Acolo, ţipetele, bătăile de aripi şi zăngănitul metalului erau mult 
mai puternice. 

— Aici îi creștem și îi antrenăm până ce reușesc să traverseze 
trecătoarea spre Omega, spuse unul dintre bărbați, gesticulând spre 
multele guri de peşteră pe care le depășeau în timp ce mergeau cu pași 
apăsaţi prin sala imensă. Vedeţi voi, clocitoarele sunt în pântecele 
muntelui, la un nivel aflat deasupra forjelor pentru armurărie - pentru 
ca ouăle să se păstreze calde. IBârlogurile sunt la un nivel superior. Îi 
ținem separați după sex și tip. Masculii îi ținem în propriile cuști, asta 


dacă nu vrem să-i împerechem. Omoară pe oricine intră în cuștile lor. 
Am învăţat asta pe pielea noastră. 

Bărbații chicotiră, dar vrăjitoarele rămaseră tăcute. Omul continuă 
să vorbească despre diferitele tipuri - masculii erau cei mai buni, însă 
o femelă putea fi la fel de aprigă și de două ori mai isteață. Cei mai 
mărunți erau buni la furișat și fuseseră împereheațţi pentru a fi negri în 
întregime, profilați pe cerul nopţii, sau de un albastru deschis pentru a 
se camufla în patrulele diurne. De culorile balaurilor obișnuiți nu le 
păsa atât de tare, de vreme ce voiau ca dușmanii lor să pice morţi din 
pricina groazei, aşa pretindea bărbatul. 

Coborâră treptele săpate în stâncă şi, dacă duhoarea de sânge şi 
pustietatea nu le copleşiseră toate simţurile, atunci o făcuse bârlogul 
balaurilor - urletul, cârâitul și bubuitul aripilor și al cărnii de stâncă 
aproape că acoperiră vorbele bărbatului. Manon rămase concentrată 
pe poziţia bunicii ei, pe poziţia celorlalte vrăjitoare aflate în jurul lor. 
Știa că Asterin aflată cu un pas în urma ei, făcea același lucru pentru ea. 

Omul le conduse pe o platformă din peştera imensă. Fundul hăului 
se afla la cel puţin cincisprezece metri dedesubt, un capăt al încăperii 
fiind complet deschis către fața stâncii, iar celălalt închis cu o poartă 
din fier - ba nu, o uşă. 

— Asta este una dintre gropile de antrenament, le explică bărbatul. 
E uşor să alegem ucigașii înnăscuţi, însă descoperim că mulți dintre ei 
îşi arată caracterul în gropi. Înainte ca dumneavoastră... doamnelor, 
zise el, încercând să-și mascheze înfiorarea rostind cuvântul, să apucaţi 
să vă aruncaţi privirea asupra lor, ei îşi petrec timpul chiar aici, 
luptând. 

— Şi când, întrebă Mama Cioc-negru, ţintuindu-l cu privirea, îi vom 
alege pe cei pe care îi vom încăleca? 

Bărbatul îşi înăbuși emoția. 

— Am antrenat un soi mai blând pentru antrenamentul de bază. 

Un mârâit ameninţător din partea Iskrăi. Manon ar fi putut şi ea să 
mârâie la insulta tacită, însă Matroana Sânge-albastru vorbi: 

— Nu înveţi să călăreşti sărind pe un cal folosit la război, nu-i așa? 

Bărbatul aproape că se îndoi de ușurare. 

— Odată ce te obișnuiești cu zborul... 

— Noi ne-am născut pe spinarea vântului, spuse una dintre 


conducătoarele sabatului aflate în spate. 

Unele mormăiră a aprobare. Manon rămase tăcută, așa cum 
procedară și conducătoarele Cioc-negru ale sabatului. Obedienţă. 
Disciplină. Brutalitate. Ele nu se coborau fălindu-se. 

Bărbatul se foi şi rămase atent la Cresseida, de parcă ea ar fi fost 
singura convinsă din încăpere, în pofida coroanei ei de stele din sârmă 
ghimpată. Idiotul. Manon considera uneori că cele din Sânge-albastru 
erau cele mai mortale dintre toate. 

— De îndată ce sunteți gata, spuse el, putem începe procesul de 
selecție. Încălecaţi şi să purcedem la antrenament. 

Manon riscă să-şi ia ochii de la bunica ei pentru a studia groapa. 
Existau lanțuri gigantice ancorate într-unul dintre pereţi și pete 
enorme de sânge negru pătau stâncile, de parcă una dintre bestii fusese 
împinsă în perete. O crăpătură gigantică sub formă de pânză de 
păianjen se întindea în centru. Orice lovise peretele, fusese aruncat cu 
forţă. 

— Pentru ce sunt lanţurile? se trezi Manon întrebând. 

Bunica ei îi aruncă o privire de atenţionare, dar Manon se concentră 
asupra bărbatului. În mod previzibil, el făcu ochii mari la vederea 
frumuseţii ei - și rămaseră larg deschişi cât priviră moartea care stătea 
ascunsă sub aceasta. 

— Lanţurile sunt pentru animalele momeală, răspunse el, adică 
balaurii pe care îi folosim pentru a le arăta celorlalți cum să lupte, 
pentru a le transforma agresivitatea într-o armă. Avem ordin să nu 
omorâm niciunul, nici pe cei deșelați sau taraţi, aşa că le găsim o bună 
întrebuințare şi celor debili. 

Exact ca la luptele de câini. Ea privi din nou petele și crăpătura din 
perete. Animalul momeală probabil că fusese aruncat de unul dintre cei 
mai mari. Şi dacă balaurii se puteau arunca așa unul pe altul, atunci 
stricăciunile produse oamenilor... I se strânse pieptul de nerăbdare, 
mai ales atunci când bărbatul întrebă: 

— Doriţi să vedeţi un mascul? 

O scânteiere a unghiilor din fier, în timp ce Cresseida făcu un gest 
elegant pentru a continua. Bărbatul lăsă să-i scape un fluierat ascuțit. 
Niciunul dintre ei nu vorbi în timp ce lanţurile zăngăniră, un bici plesni 
şi poarta din fier spre groapă gemu când fu ridicată. Și atunci, călăuziți 


de bărbaţi cu bice și suliţi, apărură balaurii. 

O mirare sonoră colectivă, chiar și din partea lui Manon. 

— Titus e unul dintre cei mai buni, spuse bărbatul, din vocea sa 
răzbătând mândria. 

Manon nu-și putu lua ochii de la minunata bestie: trupul lui 
cenușiu-pestriţ acoperit de piele; picioarele din spate masive, 
terminate cu gheare mari cât antebraţul ei; enormele-i aripi, cu un 
cleşte în vârf, folosite pentru a-l propulsa înainte asemenea unei 
perechi de membre. 

Îşi legăna capul triunghiular într-o parte și în cealaltă, iar botul plin 
de bale lăsa să se întrevadă colții galbeni, curbați. 

— Coada este dotată cu un vârf veninos, adăugă bărbatul atunci 
când balaurul ieşi cu totul din groapă, mârâind la bărbații aflaţi alături 
de el. 

Reverberaţiile mârâitului găsiră ecou în stâncă, în ghetele ei şi în 
sus pe picioare, drept în inima ei. 

De piciorul din spate avea prins un lanţ, fără îndoială pentru a-l 
împiedica să zboare. Îşi mișca încolo şi încoace coada, la fel de lungă cât 
trupul, terminată cu două ţepușe curbate, aidoma unei pisici. 

— Pot zbura sute de kilometri pe zi și apoi să fie în continuare gata 
să zboare atunci când ajung, zise bărbatul, iar vrăjitoarele sâsâiră toate 
la unison. 

Asemenea viteză şi rezistenţă... 

— Ce mănâncă? întrebă Petrah, cu chipul ei pistruiat în continuare 
serios şi liniştit. 

Bărbatul îşi frecă gâtul. 

— Mănâncă orice. Însă le place să fie proaspăt. 

— Şi nouă la fel, preciză Iskra rânjind. 

S-o fi spus altcineva și nu moștenitoarea Picioare-galbene, 
Manon li s-ar fi alăturat celorlalte din juru-i care rânjeau. 

Titus se răsuci brusc, repezindu-se spre cel mai apropiat bărbat în 
limp ce-şi folosi magnifica sa coadă pentru a face praf suliţele din 
spatele său. Un bici pocni, dar era prea târziu. 

Sânge şi ţipete şi zgomot de oase zdrobite. Picioarele şi capul 
bărbatului căzură la pământ. Torsul fu înghițit dintr-o îmbucătură. 
Mirosul de sânge umplu aerul și toate vrăjitoarele Dinţi de fier inhalară 


adânc. Bărbatul din fața lor făcu un pas mult prea precaut în spate. 

Masculul din groapă se uita acum la ei, coada continuând să 
izbească podeaua. 

Magia dispăruse, şi totuşi, era posibilă crearea de bestii magnifice. 
Magia dispăruse, și totuși Manon simţea siguranța momentului 
instalându-i-se în oase. Îi fusese menit să fie aici. ÎI va avea pe Titus sau 
pe niciun altul. 

Nu ar fi suportat să încalece niciun animal, ci numai pe cel mal 
grozav, pe cel a cărui întunericime amintea de a ei. Când privirea i se 
intersectă cu negrul infinit al ochilor lui Titus, ea îi zâmbi balaurului. 

Ai fi putut jura că şi el îi zâmbise. 


CAPITOLUL 13 


Celaena nu-și dădu seama cât de obosită era până ce toate sunetele 
- cântecul blând al lui Emrys, bufnitura aluatului frământat, tocatul 
cuțitului lui Luca şi neîncetata pălăvrăgeală despre tot şi orice - 
încetară. Atunci fu sigură de ce avea să găsească atunci când avea să se 
întoarcă spre scări. Mâinile aveau pielea macerată, degetele o usturau, 
spatele şi gâtul îi zvâcneau, dar... Rowan se sprijinea în arcada scărilor, 
cu braţele încrucișate și violența pâlpâindu-i în ochii fără viaţă. 

— Să mergem. 

Deși trăsăturile îi rămâneau reci, ea avu impresia clară că el era 
cumva enervat de faptul că ea nu stătea îmbufnată în vreun cotlon, 
deplângând starea unghiilor sale. Când ea ieși, Luca își trecu degetul 
peste gât în timp ce rosti cu buzele succes. 

Rowan o conduse printr-o curticică, unde santinelele încercau să 


pretindă că nu le urmăreau fiecare mişcare, și apoi în pădure. Apărarea 
contra magiei țesută între inelul de megaliți o ciupi din nou de piele în 
timp ce treceau și i se făcu greață. Când ajunseră printre copacii 
acoperiţi cu mușchi, în lipsa căldurii constante din bucătărie, se trezi 
pe jumătate înghețată, dar până și asta era numai o vagă scânteiere a 
unei trăiri. 

Rowan explora o creastă stâncoasă înspre cele mai înalte 
promontorii ale pădurii, încă învăluite în pâclă. Ea abia dacă se opri 
pentru a contempla priveliștea colinei submontane aflată dedesubt, a 
câmpiilor din fața lor, complet înverzite şi proaspete şi în siguranță 
față de Adarlan. Rowan nu rosti nicio vorbă până când ajunseră la ceea 
ce păreau a fi ruinele distruse de intemperii ale unui templu. 

Acum nu mai era decât o întindere de blocuri din piatră și coloane 
ale căror sculpturi fuseseră şterse de vânturi și ploi. În stânga ei se 
întindeau Wendlynul, colinele submontane, câmpiile şi pacea. În 
dreapta se ridica zidul munţilor Cambrian, blocând orice semn al 
ținuturilor nemuritoare de dincolo. În spatele ei, departe, în jos, se 
zărea fortăreaţa care şerpuia de-a lungul coamei muntelui. 

Rowan traversă pietrele crăpate, cu părul lui argintiu fluturând în 
vântul umed și tăios. Ea continua să-și țină braţele pe lângă corp, mai 
mult din reflex. El era înarmat până în dinţi, chipul său o mască a 
brutalităţii de neclintit. 

Ea se forță să surâdă uşor, cea mai bună încercare de expresies 
respectuoasă, nerăbdătoare. 

— Arată-mi ce poți. 

El o privi din cap până în picioare: cămașa umedă de la pâcă, 
înghețată acum, lipită de pielea-i încreţită, pantalonii la la felde umezi, 
poziţia picioarelor... 

— Şterge-ți zâmbetul slugarnic şi mincinos de pe chip. 

Vocea îi era la fel de lipsită de viață precum ochii, însă tăioasă ca o 
lamă. 

Ea îşi păstră zâmbetul slugarnic și mincinos. 

— Nu ştiu la ce te referi. 

El păși spre ea, de data aceasta cu caninii ieşindu-i în afară. 

— lată prima ta lecţie, fato: scutește-mă de aiurelile tale. Nu am 
chef de așa ceva şi probabil că sunt singurul căruia nu-i pasă nici cât 


negru sub unghie de cât de furioasă, malițioasă și îngrozitoare eşti pe 
dinăuntru. 

— Nu cred că doreşti neapărat să vezi cât de furioasă, maliţioasă și 
îngrozitoare sunt pe dinăuntru. 

— Dă-i înainte și fii cât de obraznică dorești, prințesă, căci am fost 
de zece ori mai obraznic timp de zece ori mai mult timp decât ai trăit tu 
până acum. 

Ea nu cedă - nu, deoarece el nu înţelegea un lucru în legătură cu 
ceea ce zăcea sub pielea ei şi îşi trecea ghearele prin lăuntrul ei -, dar 
renunţă la orice încercare de a-şi controla trăsăturile. Buzele ei se 
retraseră, dezvelind dinţii. 

— Aşa e mai bine. Acum, transformă-te! 

Ea nu se strădui să fie plăcută atunci când rosti: 

— Nu e ceva ce pot controla. 

— Dacă aș fi vrut scuze, le-aș fi cerut. Transformă-te! 

Ea nu ştia cum. Nu stăpânise niciodată harul în copilărie și cu 
siguranţă nu existaseră ocazii de a învăţa în ultimul deceniu. 

— Sper că ai adus gustări, căci vom sta aici foarte mult timp, dacă 
lecţia de azi depinde de transformarea mea. 

— Tu chiar ai de gând să mă faci să-mi placă să te antrenez. 

Ea avea senzaţia că el ar fi putut trece fără probleme de la să te 
antrenez la să te mănânc de vie. 

— Deja am participat la vreo douăsprezece versiuni ale sagăi de 
antrenament maestru-discipol, aşa că ce-ar fi să mă scuteşti şi de asta? 

Zâmbetul lui deveni mai reținut, mai letal. 

— Tacă-ţi fleanca și transformă-te! 

Pe ea o cuprinse un fior - un fulger în abis. 

— Nu! 

Apoi, el atacă. 

Ea se gândise întreaga dimineaţă la loviturile lui, la felul în care se 
mişcase, la iuțeală și la unghiuri. Aşa că se feri de prima lovitură, 
pășind în lateral şi evitând pumnul lui, cu părul fluturându-i în vânt. 

Ba chiar se răsuci destul în direcţia opusă pentru a evita și cea de-a 
doua lovitură. El era însă atât de iute, încât ea de-abia putea să 
înregistreze mișcările - atât de iute, încât ea n-avu şansa să se ferească 
sau să pareze sau să anticipeze cea de-a treia lovitură. Nu la față, ci la 


picioare, exact cum o făcuse și cu o seară înainte. 

O rotire a piciorului lui și ea căzu, răsucindu-se pentru a se 
echilibra, însă nu suficient de repede pentru a evita să se lovească cu 
fruntea de o piatră netezită de vreme. Se rostogoli, zărind cerul 
cenușiu, şi încercă să-şi amintească cum să respire în timp ce impactul 
îi reverbera în craniu. Rowan se năpusti cu o naturaleţe fluidă, 
coapsele lui puternice apăsându-i coastele în timp ce o încălecă. 
Rămasă fără suflu, ameţită şi cu musculalura slăbită de la dimineața 
petrecută în bucătărie și de la săptămânile de hrană pe sponci, ea nu 
reuși să se răsucească și să-l arunce - nu putu să facă nimic. Era mai 
greu decât ea, mai musculos şi, pentru prima dată în viața ei, îşi dădu 
seama că era pe de-a-ntregul întrecută. 

— Transformă-te, sâsâi el. 

Ea râse, un sunet mort, jalnic, străin chiar și pentru urechile ei. 

— Bună încercare. 

O, zeilor, capul îi bubuia, un firișor cald de sânge îi curgea din 
partea dreaptă a frunții, iar acum el era așezat pe pieptul ei. Râse iar, 
ştrangulată de greutatea lui. 

— Crezi că poţi să mă păcăleşti să mă transform scoţându-mă din 
răbdări? 

El mârâi, cu fața presărată de stelele pe care ea le vedea plutind. 
Fiecare clipit îi aducea noi pumnale dureroase. Probabil că avea să fie 
cel mai rău ochi vânăt din viaţa ei. 

— Uite ce idee am: sunt bogată ca naiba, zise ea peste bubuitul din 
cap. Ce-ar fi să ne prefacem că facem antrenamentul ăsta timp de o 
săptămână sau așa ceva şi apoi să-i spunem lui Maeve că sunt perfect 
pregătită să intru pe teritoriul ei, iar cu îţi voi da tot aurul afurisit pe 
care îl vei dori. 

El îşi apropie caninii atât de aproape de gâtul ei, încât din tr-o 
mişcare i-ar fi putut sfâșia beregata. 

— Uite ce idee am eu, mârâi el. Nu știu ce naiba ai făcut timp de 
zece ani, în afară de umblat aiurea și de a te numi asasină, dar cred că 
eşti obișnuită să-ţi iasă totul așa cum vrei. Cred că nu ai niciun control 
asupra ta. Niciun fel de control şi nicio disciplină - nu una serioasă de 
profunzime. Tu eşti o copilă, şi încă una răzgâiată. Și, zise el, în ochii săi 
verzi citindu-se doar repulsie, eşti o lașă. 


Dacă braţele nu i-ar fi fost ţintuite, i-ar fi sfâşiat pe loc fața. Fata se 
zbătu, încercând toate tehnicile pe care le învăase pentru a-l clinti, dar 
el nu se mișcă niciun centimetru. 

Un hohot de râs grav, obraznic. 

— Nu-ţi place cuvântul? 

El se aplecă și mai tare, tatuajul lui înotând în privirea ei neclară. 

— Lașă. Eşti o laşă care a fugit timp de zece ani, în vreme ce 
oamenii nevinovaţi erau arşi şi măcelăriți și... 

Ea încetă să-l mai asculte. 

Ea pur și simplu... încetă. 

Era de parcă s-ar fi aflat din nou sub apă. De parcă ar fi năvălit în 
camera Nehemiei şi ar fi descoperit acel trup frumos mutilat pe pat. De 
parcă l-ar fi văzut pe Galan Ashryver, prea iubit şi brav, călărind la apus 
în uralele poporului său. 

Ea rămase liniştită, privind norii care se adunau deasupra, 
așteptând ca el să-și isprăvească vorbele pe care ea nu putea să le 
asculte, așteptând o lovitură pe care, era destul de sigură, n-avea s-o 
simtă. 

— Ridică-te, zise el brusc, iar lumea fu luminoasă și amplă atunci 
când el se ridică. Ridică-te! 

Ridică-te. Chaol îi spusese asta cândva, atunci când durerea și jalea 
o copleşiseră peste măsură. Însă culmea peste care trecuse în noaptea 
în care murise Nehemia, noaptea în care îl spintecase pe Archer, ziua în 
care îi spusese lui Chaol oribilul adevăr... Chaol o ajutase să treacă 
peste culme. Încă era în cădere. Nu exista nicio ridicare, deoarece nu 
exista niicio bază. 

Mâini puternice, aspre sub umerii ei, lumea zgâlțâindu-se, rotindu- 
se, apoi acel chip tatuat, mârâind în faţa ei. N-avea decât să-i ia capul 
între acele mâini masive şi să-i frângă gâtul. 

— Demnă de milă, scuipă el, dându-i drumul. Fără coloană 
vertebrală și demnă de milă. 

Pentru Nehemia, ea trebuia să încerce, trebuia să încerce... 

Însă când ajunse înăuntru, spre locul acela din pieptul ei unde 
sâlășluia monstrul, găsi doar pânze de păianjen şi cenușă. 


Capul Celaenei continua să se învârtă, iar sângele închegat de pe 
față îi dădea mâncărimi. Nu-și bătu capul să și-l şteargă sau să-i pese cu 
adevărat de ochiul învineţit despre care era absolut convinsă că 
înflorise în timp ce parcurseseră distanța măsurată în kilometri de la 
ruinele templului şi până la colinele submontane împădurite. Însă nu 
reveniră în Mistward. 

Ea se legăna pe picioare atunci când Rowan trase o spadă și un 
pumnal şi se opri la marginea unui platou ierbos, presărat cu movile. 
De fapt - nu erau movile, ci gorgane, străvechi morminte de lorzi şi 
prințese care muriseră de mult, care se întindeau până la cealaltă 
lizieră de copaci. Erau zeci de morminte, fiecare marcat cu un prag din 
piatră şi închis cu o ușă din ficr. Și cu toată vederea încețoșată și 
durerea de cap năucitoare, i se ridică părul de la ceafă. 

Movilele ierboase păreau să... respire. Să doarmă. Uşi din fier - 
pentru a ţine sufletele înăuntru, încuiate împreună cu tezaurul pe care 
îl furaseră. Se strecuraseră înăuntru și stăteau la pândă de eoni în șir, 
hrănindu-se cu proştii nechibzuiţi care se încumetau să caute aurul din 
interior. 

Rowan își înclină capul spre gorgane. 

— Aveam de gând să aştept până ce vei fi avut o oarecare stăpânire 
asupra puterii tale - plănuisem să te fac să vii noaptea, când gorganele- 
suflete sunt cu adevărat ceva demn de privit, dar consideră asta ca pe o 
favoare, căci nu sunt mulţi cei care vor cuteza să iasă ziua. Plimbă-te 
printre movile - înfruntă sufletele și caută să ajungi în partea cealaltă a 
câmpiei, Aelin, şi atunci vom putea să mergem în Doranelle oricând vei 
dori. 

Era o capcană. O ştia prea bine. El avea harul timpului nesfârșit şi 
putea să joace jocuri care să dureze secole. Nerăbdarea ei, faptul că era 
muritoare şi fiecare secundă o aducea mai aproape de moarte, erau 
folosite împotriva ei. Să înfrunte sufletele... 

Armele lui Rowan străluceau, suficient de aproape pentru a le 
înșfăca. Ridică din umerii aceia puternici și zise: 

— Poţi fie să aştepţi să-ți câştigi armele înapoi, fie poţi intra aşa 
cum eşti acum. 

Îşi pierdu controlul preţ de o clipă, îndeajuns cât să-i spună: 


— Îmi sunt suficiente drept arme mâinile mele goale. 

El se mărgini să-i arunce un rânjet zeflemitor și porni prin 
labirintul colinelor. 

Ea îl urmă îndeaproape, ținându-se după el pe lângă fiecare gorgan, 
ştiind că, dacă ar fi rămas prea în urmă, el, din răutate, ar fi lăsat-o 
acolo. 

Răsuflări regulate și căscături de trezire se înălțau de dincolo de 
ușile din fier. Acestea erau neîmpodobite, fixate în buiandrugii din 
piatră cu nişte cuie care erau atât de vechi, încât, probabil, precedau 
Wendlynul. 

Pașii ei scârțâiau în iarbă. Acolo, până și păsările şi insectele nu 
scoteau sunete prea zgomotoase. Dealurile se depărtau penitru a lăsa 
loc unui cerc interior de iarbă uscată în jurul celui maii dărăpănat 
gorgan. Unde celelalte erau rotunde, acesta arăta de parcă niște zei 
antici ar fi călcat pe el. Vârful aplatizat fusese năpădit de rădăcinile 
noduroase ale tufișurilor; cele trei pietre masive ale pragului erau 
roase, pătate şi strâmbe. Uşa de fier dispăruse. 

Nu mai era decât întunericul dinăuntru. Întunericul fără vârstă, 
care respira. 

Când întunecimea se întinse spre ea, își simţi pulsul bubuindu-i în 
urechi. 

— Te las aici, îi zise Rowan. 

El nu pusese niciun picior în interiorul cercului, cizmele sale fiind la 
numai un centimetru de iarba uscată. Zâmbetul lui se transformă într- 
unul funebru. 

— Ne întâlnim în partea cealaltă a câmpiei. 

El se aștepta ca ea să țâșnească asemenea unui iepure sălbatic. Și ea 
ar fi vrut. O, zeilor, locul acela, acel gorgan blestemat aflat la numai o 
sută de metri, o făceau să vrea s-o ia la goană și să nu se mai oprească 
până ce nu va fi găsit un loc unde soarele să strălucească zi și noapte. 
Însă dacă trecea de asta, putea să meargă în Doranelle a doua zi. Și 
acele suflete care așteptau în cealaltă jumătate a câmpiei... ar fi putut fi 
mai rău decât cele pe care deja le văzuse şi cu care luptase și care îşi 
găsiseră sălaș în lume și înlăuntrul ei. 

Aşa că îşi înclină capul spre Rowan și porni spre câmpia cu iarba 
uscată. 


CAPITOLUL 14 


Fiecare pas spre gorganul central făcea să-i clocotească sângele 
Celaenei. Întunericul dintre pietrele pătate şi străvechi crescu, 
învârtejindu-se. Era şi mai frig. Rece şi uscat. 

Nu voia să se oprească, nu atâta timp cât Rowan continua să o 
privească, nu când avea atât de multe de făcut. Nu îndrăznea să 
privească prea mult timp spre locul unde ar fi trebuit să fie ușa şi spre 
lucrul care pândea dincolo de acesta. O fărâmă de mândrie - stupida, 


mortala mândrie - o împiedica să parcurgă în goană restul câmpiei. 
Fuga, își aminti ea, nu făcea decât să atragă pe unii prădători. Așa că îşi 
menţinu ritmul lent al paşilor şi se gândi la toate antrenamentele pe 
care le primise, chiar şi când sufletul se fofilă mai aproape de prag, 
nimic mai mult decât un freamăt de foame vorace îmbrăcată în zdrenţe. 

Și totuşi, sufletul rămase în gorganul său chiar și atunci când ea 
veni atât de aproape, încât ar fi putut fi târâtă înăuntru, de parcă... ar fi 
ezitat. 

Tocmai trecea de gorgan când un fir de aer pulsând, alterat, îi pluti 
pe lângă urechi. Poate că fuga ar fi fost o idee bună. Dacă magia era 
singura armă împotriva sufletelor, atunci mâinile ei erau nefolositoare. 
Și totuşi, sufletul adăsta dincolo de prag. 

Din nou ciudatul aer mort îi trecu pe lângă urechi, în capul ei 
făcându-și loc un sunet strident. Se grăbi, cu iarba scârțâind pe măsură 
ce aduna toate detaliile posibile pentru a se folosi de ele împotriva 
oricărui atacator s-ar fi aflat la pândă în apropiere. În capătul celălalt al 
câmpiei, vârfurile copacilor se legănau în adierea cețoasă. Nu era 
departe. 

Celaena trecu de movila centrală, înghițind puternic pentru a scăpa 
de țârâitul din urechi, tot mai neplăcut cu fiecare pas. Până şi sufletul 
bătea în retragere. Nu şovăise din pricina ei sau a lui Rowan. 

Cercul de iarbă uscată se sfârșea la câţiva pași mai încolo - doar la 
câțiva. Doar câţiva, iar apoi ea ar fi putut să fugă de orice ar fi fost acolo 
şi care făcea ca sufletul să-i tremure de frică. 

Și atunci îl văzu. Bărbatul care stătea în spatele gorganului. 

Nu un suflet. Zări doar o licărire de piele albă, păr negru ca noaptea, 
o frumuseţe impenetrabilă, și un colier din onix în jurul gâtului ca o 
coloană și... 

Întuneric. Un val de întuneric a izbit-o. 

Nu obscuritate, ci un întuneric real, de parcă ar fi aruncat o pătură 
peste ei doi. 

Simţea pământul ierbos, dar nu-l putea vedea. Nu putea vedea 
nimic. Nici în față, nici în lateral şi nici în spate. Nu mai era decât ea și 
întunericul învârtejit. 

Celaena se ghemui, înăbușindu-și un blestem în timp ce scruta 
întunericul. Orice ar fi fost, în pofida formei, nu era un muritor. Nu era 


nimic omenesc în perfecțiunea sa, în acei ochi goi. 

Pe buza de sus îi picura sânge - o sângerare nazală. Bubuitul din 
urechile ei începu să-i înece gândurile, orice plan, de parcă trupul ei era 
respins chiar de esenţa acelui lucru. Întunericulrămase, impenetrabil, 
infinit. 

Oprește-te. Respiră. 

Dar altcineva respira în spatele ei. Oare era bărbatul, sau allceva? 

Respirația devenea mai puternică, mai aproape, şi un aer rece îi 
atinse nasul, buzele, lingându-i pielea. Fuga - fuga era o opţiune mai 
înțeleaptă decât așteptarea. Făcu mai mulți pași în fugă, care ar fi 
trebuit să o ducă la marginea câmpiei, dar... 

Nimic. Numai un întuneric nesfârşit şi chestia care respira și care 
era acum și mai aproape, duhnind a praf şi a hoit şi încă a ceva, ceva ce 
ea nu mai mirosise de o viaţă, dar pe care nu putea să-l uite vreodată, 
nu când îmbibase acea încăpere precum vopseaua. 

O, zeilor! Respirația era pe gâtul ei, șerpuind spre pavilionul 
urechii. 

Se răsuci, trăgându-şi ceea ce putea foarte bine să fie ultima ei 
suflare, iar lumea scânteie. Nu cu nori şi iarbă uscată. Nu cu un prinț 
Fae care aștepta în apropiere. Încăperea... 

Această încăpere... 

Servitoarea ţipa. Scotea sunete stridente ca un ceainic. Încă mai 
erau băltoace dincolo de ferestrele închise - ferestre pe care Celaena 
însăşi le ferecase în seara precedentă, atunci când se bălăbăniseră 
încoace şi încolo în furtuna care se stârnise brusc. 

Crezuse că patul era ud din pricina ploii. Se urcase în pat fiindcă 
furtuna o făcuse să audă niște lucruri oribile, o făcuse să aibă senzaţia 
că ceva era în neregulă, de parcă ar fi stat cineva în colțul camerei ei. 
Nu ploaia uda patul în acea cameră acoperită de covoare elegante din 
conacul de țară. 

Nu ploaia se usca pe ea, pe mâinile, pe pielea și pe rochia ei. Iar 
mirosul - nu era doar sânge, ci şi altceva... 

— Nu e real, rosti Celaena cu voce tare, îndepărtându-se de patul pe 
care stătea ca o fantomă. Nimic nu e real. 

Părinţii ei erau, însă acolo, întinşi pe pat, cu beregatele tăiate de la o 
ureche la cealaltă. 


Tatăl ei, lat în umeri și chipeş, cu pielea deja pământie. 

Mama ei, cu părul ei auriu mânjit de sânge, iar chipul ei... chipul ei... 

Măcelăriți ca niște animale. Rănile erau atât de vulgare, atât de 
căscate şi de adânci, iar părinţii ei arătau atât de... atât de... 

Celaena vomită. Căzu în genunchi, vezica ei golindu-se chiar înainte 
de a vomita a doua oară. 

— Nu e real, nu e real, icni ea în timp ce o căldură umedă îi străbătu 
pantalonii. 

Nu putea să respire, nu putea să respire, nu putea... 

Și atunci se ridică brusc în picioare și o luă la goană, înde- 
părtându-se de acea încăpere, spre zidurile lambrisate cu lemn, 
trecând printre ele ca un spectru, până ce... 

Un alt dormitor, un alt cadavru. 

Nehemia. Ciopârţită, mutilată, violată şi frântă. 

Chestia care stătea la pândă în spatele ei își trecu o mână peste talia 
ei, peste abdomen, trăgând-o spre pieptul său cu blândeţea unui iubit. 
O cuprinse panica, atât de intensă, încât lovi cu un cot în spate şi în sus 
- izbind ceva ce părea a fi carne şi oase. Fiinţa sâsâi, dându-i drumul. 
Era tot ceea ce-i trebuia. Fugi, călcând prin iluzia sângelui și a 
organelor prietenei ei, și apoi... 

Lumina apoasă a soarelui și iarba uscată şi un războinic înarmat 
până în dinţi, cu părul argintiu, spre care se avântă, fără să-i pese de 
voma de pe veşminte, de pantalonii uzi, de gemete, de sunetul strident 
care îi ieșea din gâtlej. Alergă până ce ajunse la el și căzu pe iarba 
verde, apucând-o, rupând-o, vomând, deși nu mai avea nimic în ea cu 
excepția unui șuvoi de bilă. Ţipa sau suspina sau nu scotea niciun 
sunet. 

Apoi simți transformarea și unda de șoc, o fântână deschizându-se 
sub stomacul ei și umplându-se cu focul arzând neabătut. 

Nu. Nu. 

Agonia o despică într-un șuvoi, vederea ei oscilând între claritatea 
de cristal și văzul amortizat al muritorilor, dinţii durând-o în timp ce 
colții îi ieșeau şi se retrăgeau, flux și reflux, nemuritoare și muritoare, 
schimbându-se la fel de repede ca fâlfâitul aripilor unui colibri... 

Cu fiecare transformare, fântâna se adâncea, acel foc sălbatic 
urcând și coborând şi ajungând sus, sus... 


Atunci ea chiar ţipă, deoarece o ustura gâtul sau poate că era magia 
care ieșea, dezlănţuită în sfârșit. 
Magia... 


Celaena se trezi sub bolta pădurii. Încă era lumină, și judecând după 
noroiul de pe cămașă, pantaloni şi cizme, se părea ca Rowan o târâse 
acolo scoțând-o dintre gorgane. 

Pe cămașă şi pantaloni avea vomă. Şi apoi mai era... Făcuse pe ea. Se 
îmbujoră, dar lăsă deoparte gândurile referitoare la de ce urinase pe ea, 
de ce îşi vomase şi maţele. Și acel ultim gând despre magie... 

— Lipsa disciplinei, a controlului şi a curajului, veni o voce 
mârâitoare. 

Simţindu-şi capul bubuind, îl descoperi pe Rowan așezat pe o 
piatră, cu brațele musculoase sprijinite pe genunchi. Din mâna stângă îi 
atârna un pumnal, de parcă l-ar fi aruncat leneş în aer în timp ce ea 
zăcea în propria-i mizerie. 

— Ai dat greş, îi spuse el cu glas egal. Ai reuşit să ajungi în cealaltă 
parte a câmpiei, dar am spus să înfrunţi sufletele, nu să te apuce 
pandaliile magice. 

— Am să te omor, îi zise ea, în cuvinte aspre, gâfâite. Cum 
îndrăznești... 

— Acela n-a fost un suflet, prinţesă. 

El îşi îndreptă atenţia spre copacii din spatele ei. Ea ar fi putut să 
răcnească în legătură cu folosirea termenilor clari pentru a evita să o 
ducă în Doranelle, însă când privirile li se întâlniră iar, el părea să 
spună: Chestia aia n-ar fi trebuit să se afle aici. 

Atunci, ce naiba a fost, ticălos tâmpit? ripostă ea tăcută. 

EI își încleştă maxilarul înainte de a rosti cu voce tare: 

— Nu ştiu. Timp de câteva săptămâni am întâlnit vârcolaci în 
căutare de pradă, care cutreierau colinele în căutare de piei de oameni, 
însă asta... a fost altceva. N-am mai întâlnit niciodată această înfăţişare, 
nici în aceste ținuturi, nici în altele. Fiindcă a trebuit să te târăsc de 
acolo, nici nu cred că voi afla prea curând. 

Aruncă o căutătură critică la starea ei actuală. 


— Dispăruse când am dat din nou ocol. Spune-mi ce s-a întâmplat. 
Am văzut doar întuneric şi, când ai apărut, erai... diferită. 

Ea îndrăzni să se privească din nou. Pielea îi era albă ca laptele, de 
parcă puţina culoare pe care o căpătase tolănindu-se pe acoperișuri în 
Varese se scursese şi nu numai din pricina FRICii și a greţei. 

— Nu, îi răspunse ea. Și te poți duce dracului. 

— Alte vieţi s-ar putea să depindă de asta. 

— Vreau să mă întorc la fortăreață, murmură ea. 

Nu voia să afle despre creaturi, sau despre vârcolaci, sau despre 
niciuna din toate astea. Fiecare cuvânt era un efort. 

— Chiar acum. 

— Se termină atunci când spun eu că s-a terminat. 

— Poţi să mă omori sau să mă torturezi ori să mă arunci de pe o 
stâncă, dar pentru azi am terminat. În întuneric am văzut chestii pe 
care nimeni n-ar trebui să le vadă. M-a târât printre amintiri - și nu 
printre cele decente. Îţi ajunge? 

El scuipă un sunet, dar se ridică în picioare şi începu să meargă. Ea 
se clătină pe picioare, se împiedică, cu genunchii tremurând, dar se 
tinu după el, până la sălile din Mistwand, unde ea își arcui trupul în aşa 
fel, încât niciuna dintre santinele să nu-i vadă pantalonii uzi, voma. Cu 
toate acestea, nu avea cum să-şi ascundă chipul. Îşi menţinu atenţia 
îndreptată asupra prințului, până ce el deschise o ușă din lemn şi o izbi 
un zid de abur. 

— Aici sunt băile femeilor. Camera ta e un etaj mai sus. Mâine în 
zori să fii la bucătărie. 

Și apoi o părăsi din nou. 

Celaena merse târşâind picioarele în camera plină de aburi, fără să-i 
pese cine se afla acolo, se descotorosi de haine și se prăbușşi într-una 
dintre căzile din piatră și nu se mișcă mult, mult timp. 


CAPITOLUL 15 


Chaol nu fu câtuși de puţin surprins că tatăl său întârzie douăzeci 
de minute la întâlnirea lor. Nu se miră nici atunci când tatăl lui intră în 
birou, se aşeză pe scaunul din fața pupitrului și nu-i oferi nicio 
explicație pentru întârziere. Cu o răceală calculată și o antipatie 
evidentă, studie biroul: fără ferestre, un covor uzat şi un cufăr cu arme 
uzate pe care Chaol nu-şi găsea timp să le lustruiască sau să le trimită 
la reparat. 

Măcar era organizat. Cele câteva hârtii de pe birou erau aşezate în 
teanc; tocurile din cleștar erau în suporturile lor; armura, pe care 
rareori avea ocazia să o îmbrace, strălucea pe manechinul din colț. În 
cele din urmă, tatăl său zise: 

— Asta e ceea ce ilustrul nostru rege îi oferă Căpitanului Gărzii 
sale? 

Chaol ridică din umeri, iar tatăl lui studie pupitrul din stejar masiv. 
Moştenit de la predecesorul său, cel pe care el şi Celaena... 

Îşi stinse amintirea înainte ca aceasta să-i facă sângele să-i 
clocotească. În schimb, îi surâse tatălui său. 

— Exista un birou mai mare în anexa din cleştar, dar am vrut să fie 
accesibil pentru oamenii mei. 

Era adevărat. De asemenea, el nu voise să se afle în apropierea 
aripii administrative a castelului, să fie alături de consilieri și curteni, 
pe același coridor. 

— O decizie înțeleaptă. 

Tatăl său se lăsă pe spate în vechiul scaun din lemn. 

— Instinctele unui conducător. 

Chaol îl ţintui cu o privire stăruitoare. 

— Trebuie să mă întorc în Anielle cu tine - mă surprinde că-i 
irosești energia măgulindu-mă. 

— Aşa să fie? Din câte văd, n-ai făcut nimic ca să te pregăteşti 
pentru această așa-zisă întoarcere. Nici măcar nu-ţi cauţi un înlocuitor. 

— În pofida părerilor tale proaste despre poziția mea, este una pe 
care o iau în serios. Nu vreau ca omul care va avea grijă de acest palat 


să fie un oarecare. 

— Nici măcar nu i-ai spus Majestății Sale că pleci. 

Acel zâmbet plăcut, malefic, rămase fixat pe chipul tatălui său. 

— Când am cerşit permisia pentru săptămâna viitoare, regele n-a 
făcut nicio mențiune la faptul că tu m-ai însoți. Băiete, decât să te bag în 
bucluc, mai bine îmi ţin gura. 

Chipul lui Chaol rămase impasibil. 

— Din nou, nu plec până când nu găsesc un înlocuitor potrivit. 
Acesta este motivul pentru care te-am rugat să ne întâlnim. Am nevoie 
de timp. 

Era adevărat - în parte, cel puţin. 

Așa cum făcuse în ultimele nopți, Chaol trecuse pe la petrecerea lui 
Aedion - o altă tavernă, chiar mai scumpă, și mai aglomerată. Aedion, 
din nou, nu era acolo. Cumva, toată lumea credea că generalul este 
acolo, până şi curtezana care plecase cu el în prima seară spusese că 
generalul îi dăduse o monedă de aur - fără să-i folosească serviciile - şi 
plecase să mai caute vin spumant. 

Chaol așteptase la colțul străzii unde curtezana spusese că-l lăsase, 
dar nu descoperise nimic. Şi nu era oare fascinant faptul că nimeni nu 
părea să ştie exact când avea să sosească legiunea Bane sau unde erau 
campațţi - ci doar că erau pe drum? Chaol era prea ocupat în timpul 
zilei pentru a-i lua urma lui Aedion, iar în timpul diferitelor întruniri şi 
mese ale regelui era imposibil să se afle față în față cu generalul. În 
acea seară, însă, plănuia să sosească la petrecere destul de devreme, 
astfel încât să afle dacă Aedion măcar apăruse şi încotro o ştersese. Cu 
cât afla mai curând ceva despre Aedion, cu atât mai repede putea 
aranja aceste nimicuri şi putea să-l împiedice pe rege să privească prea 
atent în direcţia sa înainte de a-i înmâna demisia. 

Solicitase această întâlnire din cauza unui gând care îl trezise în 
toiul nopţii - un plan poate nebunesc, destul de periculos, și care cel 
mai probabil avea să-l ducă la moarte înainte de a realiza ceva. 
Frunzărise toate cărțile despre magie pe care le găsise Celaena și nu 
descoperise nimic despre cum ar fi putut să-l ajute pe Dorian - și pe 
Celaena - eliberând-o. Celaena îi spusese însă cândva că grupul de 
rebeli pe care îl conduseseră Archer și Nehemia pretinsese două 
lucruri: unul, că ei știau unde era Aelin Galathynius; şi doi, că erau 


foarte aproape de a găsi o modalitate de a rupe misterioasa putere a 
regelui din Adarlan asupra continentului. Prima era o minciună, 
desigur, dar dacă exista cea mai mică şansă ca acei rebeli să ştie cum să 
elibereze magia... el trebuia să încerce. Era deja pe cale de a pleca și de 
a-i da de urmă lui Aedion și, cum văzuse toate însemnările Celaenei 
despre ascunzătorile rebelilor, avea o bănuială, unde puteau fi găsiți. 
Trebuia să abordeze cu grijă acea problemă și avea încă nevoie de cât 
de mult timp putea găsi. 

Zâmbetul fals al tatălui său păli și făcu loc strălucirii oţelului 
adevărat, șlefuit de deceniile în care condusese Anielle. 

— Potrivit zvonurilor, tu te consideri un om de onoare. Cu luate că 
mă întreb ce fel de bărbat ești cu adevărat, dacă nu-ți onorezi 
înțelegerile. Mă întreb... 

Tatăl lui făcu un adevărat spectacol din mușcatul buzei inferioare. 

— Mă întreb ce motiv ai avut, în acest caz, să-ți trimiţi femeia în 
Wendlyn. 

Chaol luptă cu impulsul de a înțepeni. 

— Nobilul Căpitan Westfall nu poate fi bănuit că nu ar dori cu 
adevărat ca al Majestății Sale Campion să-i omoare pe dușmanii noștri. 
Şi totuşi, cel care îşi încalcă jurămintele, mincinosul... 

— Nu-mi încalc jurământul față de tine, spuse Chaol cu seriozitate. 
Intenţionez să merg în Anielle - aș jura în orice templu asta, în fața 
oricărui zeu, dar numai atunci când voi fi găsit un înlocuitor. 

— Ai jurat, o lună, mârâi tatăl său. 

— Voi fi al tău pentru tot restul vieții mele afurisite. Ce 
însemnătate au pentru tine o lună sau două în plus? 

Nările tatălui se dilatară. Ce scop avea, atunci, tatăl său de voia ca el 
să se întoarcă atât de repede? Chaol era gata să-l întrebe, dorind să-l 
facă pe tatăl lui să se vânzolească puţin, când pe biroul său ateriză un 
plic. 

Trecuseră ani - ani şi ani, dar încă își amintea scrisul mamei sale, 
încă îşi amintea felul elegant în care ea îi desena numele. 

— Ce e asta? 

— Mama ta ţi-a trimis o scrisoare. Presupun că își exprimă bucuria 
față de mult aşteptata ta întoarcere. 

Chaol nu atinse plicul. 


— N-ai de gând s-o citeşti? 

— Nu am nimic să-i spun și nici nu mă interesează ce are ea să-mi 
spună, minţi Chaol. 

O altă capcană, o nouă modalitate de a-l enerva. Avea foarte multe 
de făcut aici, atât de multe lucruri de aflat şi de descoperit. Avea să-și 
onoreze jurământul în curând. 

Tatăl său înşfăcă scrisoarea, îndesând-o în tunica sa. 

— Va fi cum nu se poate mai tristă să audă asta. 

lar el ştia că tatăl său, pe deplin convins de minciuna fiului, avea să- 
i spună mamei exact ceea ce spusese el. Preţ de o secundă, sângele îi 
bubui în urechi, așa cum se întâmplase întotdeauna când fusese martor 
la bagatelizarea, la dojenirea, la ignorarea mamei de către tatăl său. 

Trase aer în piept. 

— Patru luni, apoi voi merge. Stabileşte data şi se va face. 

— Douăluni. 

— Trei. 

Un zâmbet lent. 

— Aş putea să merg chiar acum la rege și să cer să te destituie în 
loc să aştept trei luni. 

Chaol își încleștă maxilarul. 

— Spune, deci, care e preţul tău. 

— 0O,nue niciun preţ, însă mă gândesc că îmi place ideea ca tu să- 
mi datorezi o favoare. 

Pe buze îi reveni zâmbetul malefic. 

— Îmi place tare mult ideea. Două luni, băiete. 

Nu-și bătură capul să-și spună la revedere. 


Sorscha fu chemată în apartamentele prințului moștenitor taman 
când se pregătea să fiarbă un remediu calmant pentru o fată 
suprasolicitată de la bucătărie. Şi cu toate că încercă să nu pară prea 
nerăbdătoare și demnă de milă, ea găsi o cale de a pasa iute sarcina 
unei ucenice inferioare și de a porni spre turnul prințului. 

Nu fusese niciodată acolo, dar știa unde era - toţi vindecătorii știau, 
pentru orice eventualitate. Gărzile o lăsară să treacă, de-abia făcându-i 


un semn din cap, iar când urcă pe scara spiralată, ușa apartamentelor 
era deja deschisă. 

O harababură. Încăperile sale erau o harababură de cărţi, hârtii şi 
arme abandonate. Așezat la o masă, având doar un locșor eliberat 
pentru el, se afla Dorian, părând mai curând stânjenit - fie din cauza 
harababurii, fie din cauza buzei despicate. 

Ea reuşi să facă o plecăciune, cu toate că trădătoarea îmbujorare îi 
cuprinse gâtul şi fața. 

— Înălţimea Voastră m-a chemat? 

O voce dreasă. 

— Eu... ei bine, cred că vezi unde sunt necesare reparații. 

O nouă rană la mână. Aceasta arăta de parcă ar fi fost de la 
antrenamente, însă buza... pentru a se apropia de el avea să aibă nevoie 
de multă voință. Mâna mai întâi. Să o lase să-i distragă atenţia, să se 
liniștească. 

Puse coşul cu materiale jos și se pierdu în munca de pregătire a 
alifiilor şi a bandajelor. Mirosul săpunului său parfumat îi mângâie 
nasul, destul de puternic pentru a sugera că el tocmai se îmbăiase. Ceea 
ce era un lucru oribil la care să se gândească, cum stătea alături de 
scaunul lui, deoarece ea era o vindecătoare profesionistă şi imaginarea 
pacienţilor dezbrăcaţi nu era un... 

— N-ai de gând să mă întrebi ce s-a întâmplat? o chestionă prințul, 
privind în sus la ea. 

— Nu e treaba mea să întreb - şi dacă nu e relevant în ceea ce 
priveşte rana, nu trebuie să știu. 

Îi ieşi mai rece și mai dur decât ar fi vrut. Însă era adevărat. 

Eficientă, îi pansă mâna. Tăcerea n-o deranja; uneori, petrecea zile 
întregi în catacombe, fără să vorbească cu nimeni. Fusese un copil tăcut 
înainte ca părinţii ei să moară, iar după masacrul din piaţa oraşului 
devenise şi mai tăcută. Abia când ajunsese la castel, unde își făcuse 
prieteni - descoperise că uneori îi plăcea să vorbească. Și totuși, acum, 
cu el... ei bine, se părea că prințului nu-i plăcea tăcerea, căci se uită iar 
la ea și o întrebă: 

— De unde ești? 

Ce întrebare complicată la care să răspundă, de vreme ce cum-ul şi 
de ce-ul călătoriei ei la castel erau mânjite de acțiunile tatălui ei. 


— Din Fenharrow, răspunse ea, rugându-se ca acela să fie sfârşitul. 

— De unde din Fenharrow? 

Aproape că se trase înapoi de frică, dar acum după cinci ani de 
îngrijit răni înfiorătoare și ştiind că un licăr de dezgust sau de teamă pe 
chipul ei ar fi putut zdruncina controlul pacientului avea mai multă 
stăpânire de sine. 

— Un sătuc din sud. Cei mai mulţi oameni nici n-au auzit de el. 

— Fenharrow e frumos, zise el. Tot acel teren deschis, care se 
întinde la nesfârșit. 

Ea nu își amintea destule pentru a-și da seama dacă iubise acea 
întindere dreaptă de pământ arabil, mărginit la vest de munți și la est 
de mare. 

— Ai vrut dintotdeauna să fii vindecătoare? 

— Da, răspunse ea, căci îi fusese încredințată vindecarea 
moștenitorului imperiului și nu putea să dea dovadă de nimic altceva 
decât de o siguranță absolută. 

Un zâmbet slab. 

— Mincinoaso. 

Ea nu voi, dar privirile li se întâlniră - acei ochi de safir, atât de 
luminoşi în soarele sfârșitului de după-amiază care răzbătea pe 
ferestruică. 

— N-am vrut să vă ofensez, Înălțimea... 

— Sunt indiscret. 

Testă bandajele. 

— Încercam să-mi abat atenţia. 

Ea încuviință dând din cap, căci nu avea nimic de spus și, oricum, nu 
ar fi putut spune niciodată ceva destul de isteț. Scoase recipientul din 
tablă cu balsam dezinfectant. 

— Pentru buza dumneavoastră, dacă nu vă supăraţi, Înălțimea 
Voastră, vreau să mă asigur că nu e praf sau altceva în rană, aşa că... 

— Sorscha. 

Ea încercă să nu lase să se vadă ce însemna pentru ea faptul că își 
amintise numele ei. Sau să-l audă pe el rostindu-l. 

— Fă ceea ce trebuie să faci. 

Ea își mușcă buza, un obicei prostesc, și încuviință în timp ce-și 
înclină capul pentru a putea să-i vadă mai bine gura. Pielea lui era atât 


de caldă! Îi atinse rana şi el sâsâi, respirația lui mângâindu-i degetele, 
dar nu se trase înapoi și nici n-o respinse şi nici n-o lovi așa cum o 
făceau unii curteni. 

Îi aplică balsamul pe buză cât de repede putu. O, zeilor, buzele lui 
erau atât de moi! 

În ziua în care îl văzuse pentru prima dată, plimbându-se prin 
grădini, condus de căpitan, nu ştiuse că el era prinţul. Erau abia niște 
adolescenţi, iar ea era o ucenică în haine vechi, însă, pentru un 
moment, el o privise și îi zâmbise. El o văzuse atunci când nimeni 
altcineva n-o văzuse ani la rând, aşa că îşi găsea scuze pentru a se duce 
la etajele superioare ale castelului, însă plânsese luna următoare, 
atunci când îl spionase din nou, iar cele două ucenice șoptiseră despre 
cât era de chipeș prințul - Dorian, moștenitorul tronului. 

Această dragoste nebună pentru el fusese secretă și stupidă. Atunci 
când, în cele din urmă, îl întâlni din nou, câţiva ani mai târziu, în timp 
ce o ajuta pe Amithy cu un pacient, el nu se uitase la ea. Devenise 
invizibilă, asemenea celor mai mulţi vindecători - invizibilă, aşa cum îşi 
dorise. 

— Sorscha? 

Groaza ei atinse noi profunzimi atunci când își dădu seama că se 
zgâia la gura lui, continuând să ţină degetele în cutia cu balsam. 

— lertaţi-mă, zise ea, întrebându-se dacă să se arunce din turn și să 
pună capăt umilinţei ei. A fost o zi lungă. 

Nu era o minciună. 

Se purta ca o proastă. Fusese deja cu un bărbat - unul dintre 
străjeri, o singură dată şi îndeajuns încât să-și dea seama că nu era 
interesată în mod deosebit să-i permită unui alt bărbat să o atingă prea 
curând. Dar acum, când stătea atât de aproape, iar picioarele lui 
atingeau fusta rochiei ei cafenii cusute de mână... 

— De ce n-ai spus nimănui? o întrebă liniștit. Despre mine și 
prietenii mei. 

Ea se dădu înapoi cu un pas, însă îi susținu privirea, cu toate că 
pregătirea şi instinctele îi spuneau să-i evite ochii. 

— N-aţi fost niciodată crud cu vindecătorii - cu nimeni. Îmi place 
să cred că lumea are nevoie... 

Ar fi fost prea mult să spună asta, căci lumea era lumea tatălui său. 


— Are nevoie de oameni mai buni, termină el pentru ea, ridicându- 
se. lar tu crezi că tatăl meu ar fi folosit informaţiile tale despre... 
venirile și plecările noastre împotriva noastră. 

Aşadar, el ştia că Amithy raporta orice lucru neobișnuit. Amithy îi 
spusese Sorschăi să procedeze la fel, dacă ştia ce era bine pentru ea. 

— Nu vreau să insinuez că Majestatea Sa ar... 

— Satul tău mai există? Părinţii tăi mai trăiesc? 

Chiar și după atâţia ani, nu putu să-și rețină durerea din glas atunci 
când răspunse: 

— Nu. A fost incendiat. Și nu: ei m-au adus în Rifthold și au fost 
uciși în timpul purificării orașului de imigranți. 

O umbră de jale şi de groază apăru în ochii lui. 

— Şi atunci, de ce ai venit aici - să munceșşti aici? 

Ea își adună materialele. 

— Deoarece nu aveam unde altundeva să merg. 

Pe chipul lui licări agonia. 

— Înălţimea Voastră, v-am... 

Însă el privea lung, de parcă ar fi înţeles - și ar fi văzut-o. 

— Îmi pare rău. 

— N-a fost decizia dumneavoastră. Și nu soldaţii dumneavoastră 
au fost cei care i-au prigonit pe părinţii mei. 

El o privi preț de un moment lung înainte de a-i mulțumi. O 
despărțire politicoasă. lar ea îşi dori, în timp ce părăsea acel turn ticsit, 
să nu fi deschis gura deloc - deoarece probabil că el n-avea s-o mai 
cheme niciodată din pricina situaţiei jenante. Nu avea să-și piardă 
poziţia, căci el nu era atât de crud, însă dacă el îi refuza serviciile, 
atunci asta ar fi ridicat semne de întrebare. Așa că Sorscha se hotărî, 
stând culcată în acea noapte în patul ei, să găsească o cale de a-și cere 
scuze - sau poate să găsească o cale de a-l împiedica pe prinţ să o mai 
vadă. Mâine, se va gândi mâine. 

Nu se aștepta a doua zi la mesagerul care sosi după micul dejun, 
întrebând-o care era numele satului ei. Când ea șovăi, acesta îi spuse că 
prinţul moştenitor voia să știe. 

Voia să ştie, pentru a-l putea adăuga pe harta sa personală a 
continentului. 


CAPITOLUL 16 


Dintre toate spaţiile din Omega, sala de mese era de departe cea 
mai periculoasă. 

Cele trei Clanuri Dinţi-de-fier fuseseră împărțite în schim- buri care 
alternau, ceea ce le ținea aproape complet separate - antrenamente cu 
balaurii, antrenamente în sala armelor şi antrenamente pe câmpul de 
luptă. Separarea era o dovadă de înțelepciune, aşa credea Manon, de 
vreme ce tensiunile erau la cote înalte și aveau să rămână așa până ce 
urmau să fie aleşi balaurii. Toată lumea voia masculi. Cu toate că 
Manon se aștepta, fără doar şi poate, să capete unul, poate chiar pe 
Titus, asta n-o împiedica să vrea să ia la pumni de să-i scoată dinţii pe 
oricine ar fi scos chiar și o șoaptă în legătură cu faptul că îşi dorea cu 
înfocare un mascul al ei. 

Existau numai câteva minute de suprapunere între schimburile lor, 
o dată la trei ore, iar conducătoarele sabaturilor se străduiau din 
răsputeri să facă în aşa fel încât să nu dea unele peste altele. Manon, cel 
puţin, aşa proceda. Era cu nervii încordaţi la maximum și nu mai 
trebuia decât o expresie batjocoritoare din partea moştenitoarei 
Picioare-galbene pentru ca totul să se sfârșească într-o baie de sânge. 
Același lucru era valabil și pentru Cele Treisprezece, dintre care două - 
gemenele cu ochii verzi, Faline şi Fallon, mai mult demoni decât 
vrăjitoare - se încăieraseră cu niște idioate de vrăjitoare Picioare- 
galbene, ceea ce fusese surprinzător. Le pedepsise așa cum o pedepsise 
pe Asterin: trei lovituri pentru fiecare, publice şi umilitoare. Însă, cu o 
precizie de ceasornic, izbucneau bătăi între alte sabaturi, ori de câte ori 
se aflau în apropiere. 

Ceea ce făcea ca sala de mese să fie atât de letală. Cele două mese 
zilnice erau singurele perioade în care se aflau laolaltă - și, deşi toate 


stăteau la mesele lor, tensiunea era atât de densă, încâl Manon ar fi 
putut să o taie felii cu lama cuțţitului său. 

Manon stătea la coadă pentru bolul ei de poşircă - acesta fiind cel 
mai bun nume pe care îl putea da substanţei vâscoase care le era 
servită -, flancată de Asterin, cu ultimele dintre vrăjitoarele Sânge- 
albastru aflate la rând în fața ei. Cumva, cele din clanul Sânge-albastru 
erau mereu primele - primele la coada pentru mâncare, primele la 
călărit balaurii (Cele Treisprezece încă nu ajunseseră în aer) şi, cel mai 
probabil, aveau să aleagă primele bestiile. Un mârâit ameninţător îi 
hurui în gâtlej, dar Manon își împinse tava, urmărindu-l cu privirea pe 
servitorul cu fața palidă care îngrămădea o porţie cenușiu-albicioasă 
de mâncare în bolul vrăjitoarei Sânge-albastru din fața ei. 

Nu catadicsi să-i reţină toate detaliile trăsăturilor în timp ce lui îi 
pulsa vena groasă de pe gât. Vrăjitoarele nu aveau nevoie de sânge 
pentru a supravieţui, însă nici oamenii de vin. Cele din clanul Sânge- 
albastru erau pretențioase în ceea ce privea sângele pe care îl beau - 
virgine, tineri, fete frumoase însă celor din clanul Cioc-negru nu le păsa 
în mod deosebit de niciuna dintre categorii. 

Bărbatului începu să-i tremure polonicul în mână, lovind cu el 
pereţii ceaunului. 

— Regulile sunt reguli, rosti tărăgănat o voce din stânga ei. 

Asterin lăsă să-i scape un mârâit de avertisment, iar Manon nu 
trebui să se uite pentru a-și da seama că moștenitoarea Picioare- 
galbene, Iskra, trăgea cu urechea. 

— Prostimea nu se mănâncă, adăugă vrăjitoarea cu părul negru, 
împingându-și bolul în faţa bărbatului, fără să stea la rând. 

Manon îi privi dinţii şi unghiile din fier, mâna bătătorită, toate 
semne vizibile ale dorinţei sale de putere. 

— A! Chiar mă întrebam de ce nimeni nu-și bate capul să te 
mănânce, îi zise Manon. 

Iskra îşi făcu loc cu umerii, ajungând în fața lui Manon. 

Manon simţi privirile din încăpere întorcându-se spre ele, dar își 
stăpâni furia, permițând lipsa de respect. Acţiunile ostentative din sala 
de mese nu aveau nicio însemnătate. 

— Am auzit că Cele Treisprezece se ridică azi în aer, spuse 
moștenitoarea Picioare-galbene, în timp ce Manon își primea porţia. 


— Şi ce treabă ai tu cu asta? 

Iskra ridică din umerii ei bronzaţi. 

— Se spune că odinioară erai cea mai bună zburătoare din toale 
cele trei Clanuri. Ar fi rușinos ca vorba asta să fi fost numai o bârfă. 

Era adevărat - îşi câștigase locul de conducătoare de sabat la fel de 
mult pe cât îl și moştenise. 

Iskra înaintă, punându-și farfuria în fața următorului servitor, care 
scoase cu lingura o rădăcinoasă decolorată şi o așeză pe farfuria ei. 

— Se zvoneşte că vom sări peste antrenamentul nostru programat 
pentru a le vedea pe legendarele Treisprezece înălțându-se în văzduh 
pentru prima dată după un deceniu. 

Manon pocni din limbă, prefăcându-se că se gândește. 

— De asemenea, se spune și că vrăjitoarele Picioare-galbene au 
nevoie de tot ajutorul pe care îl pot căpăta în sala de antrenament. 
Presupun, însă, că orice armată are nevoie și de cei care se ocupă cu 
aprovizionarea. 

Un hohot de râs din partea lui Asterin, iar ochii căprui ai Iskrăi 
scăpărară. Ajunseră la capătul mesei de deservire, unde Iskra se 
întoarse cu fața la Manon. Cu tăvile în mâini, niciuna nu putea ajunge la 
armele pe care le avea la șold. În încăpere se lăsă tăcerea, chiar şi la 
masa unde stăteau cele trei Matroane. 

Pe Manon o înțepară gingiile în timp ce dinţii ei din fier ieșiră din 
lăcașurile lor și țăcăniră. Liniștită, spuse, suficient de tare pentru a fi 
auzită de toată lumea: 

— Oricând ai nevoie de o lecţie de luptă, Iskra, dă-mi de știre. Aș fi 
bucuroasă să te învăţ câte ceva despre armată. 

Înainte ca moștenitoarea să-i poată răspunde, Manon traversă 
hotărâtă încăperea. Asterin o salută pe Iskra cu o înclinare ironică a 
capului, urmată de gesturile identice ale Celor Tresiprezece, însă Iskra 
rămase privind lung după Manon, clocotind de furie. 

Manon se trânti cu zgomot la masa ei și descoperi că bunica ei 
surâdea vag, iar când toate cele douăsprezece santinele ale sale se 
aşezară în jurul ei, Treisprezece de acum până ce întunericul avea să le 
cuprindă, Manon își îngădui și ea să zâmbească. 

Azi aveau să zboare. 


De parcă fața deschisă a stâncii nu era destul pentru a le face pe 
cele două sabaturi Cioc-negru adunate să-și schimbe greutatea de pe 
un picior pe celălalt, cei douăzeci și șase de balauri înlănţuiţi într-un 
spațiu strâmt, niciunul dintre ei nefiind foarte docil, o făcea până şi pe 
Manon să aibă spasme. 

Însă ea nu arătă niciun fel de teamă atunci când se apropie de 
balaurul din mijloc. Două șiruri a câte treisprezece stăteau înlănțuiți și 
pregătiţi. Cele Treisprezece îl luară pe primul. Celălalt sabat îl luă pe cel 
din spate. Noul costum de călărie al lui Manon era ciudat şi greoi - 
piele și blană, acoperit cu apărători oţelite pentru umeri și manşete din 
piele pentru încheieturile mâinilor. Mai mult decât era ea obișnuită să 
poarte, mai ales alături de mantia ei roşie. 

Deja exersaseră timp de două zile înșeuarea animalelor, cu toate 
că, de obicei, aveau servitori care să le facă treaba. Anmalul lui Manon 
era o femelă micuță, care stătea culcată pe burtă, într-o poziţie 
suficient de joasă pentru ca Manon să poată să se cațăre pe piciorul ei 
stâng din spate şi să se salte în șa pe locul unde gâtul lung se unea cu 
umerii masivi. Un bărbat se apropie pentru a-i potrivi scările, dar 
Manon se aplecă să şi le ajusteze singură. Micul dejun fusese destul de 
prost. Dacă s-ar fi aflat acum aproape de o beregată omenească n-ar fi 
însemnat decât să fie tentată în continuare. 

Balaurul își schimbă poziţia, cu trupul cald sub coapsele ei reci, şi 
Manon își controlă strânsoarea înmănușată pe hăţuri. 

La rându-le, santinelele ei încălecară și ele pe bestii. Asterin era 
gata, desigur, verişoara sa având părul auriu împletit într-o coadă pe 
spate, cu gulerul din blană fâlfâind în vântul tăios care pătrundea prin 
deschizătura în pantă din faţa lor. Îi aruncă lui Manon o frântură de 
zâmbet, cu ochii ei negri stropiţi cu auriu strălucindu-i. Nicio urmă de 
teamă - ci numai încântare. 

Bestiile ştiau ce aveau de făcut, așa le spuseseră servitorii, știau din 
instinct cum să iasă din Răscruce. Așa numeau ei povârnișul abrupt 
dintre cele două vârfuri muntoase, testul final pentru un călăreț şi 
animalul său. Dacă balaurii nu reu- șeau, se zdrobeau de stâncile aflate 
în adâncuri sub ei. Cu tot cu vrăjitoarele care îi călăreau. 


Pe platformele de vizionare de pe ambele părţi era vânzoleală, iar 
cele din sabatul moștenitoarei Picioare-galbene își dădeau ifose, toate 
zâmbind, însă zâmbetul niciuneia nedepășindu-l în amploare pe cel al 
Iskrăi. 


— Căţeaua, murmură Asterin. 

De parcă n-ar fi fost destul de rău că Mama Cioc-ncgru stătea pe 
platforma opusă de vizionare, flancată de celelalte două înalte 
Vrăjitoare. Manon își ridică bărbia și privi spre panta din faţa sa. 

— Faceţi aşa cum am exersat, spuse supraveghetorul, cățărându-se 
din groapa deschisă într-o parte pe platforma unde stăteau cele trei 
Matroane. Loviturile puternice cu picioarele în coaste îi fac să-și ia 
zborul. Lăsaţi-i să își găsească drumul peste Răscruce. Cel mai bun sfat 
este să vă ţineţi cu toată puterea și să vă bucuraţi de călătorie. 

Se auziră câteva chicoteli pline de emoție dinspre sabatul aflat în 
spatele lor, însă Cele Treisprezece rămaseră tăcute. Așteptau. De parcă 
ar fi înfruntat o armată, înaintea unei bătălii, Manon clipi, mușchii din 
spatele ochilor ei aurii acționând pelicula transparentă care avea să-i 
apere vederea de vânt. Îşi îngădui un moment pentru a-și ajusta 
grosimea pleoapei în plus. Fără aceasta, ar fi zburat precum muritorii, 
mijind ochii şi cu lacrimile curgându-i peste tot. 

— Gata la porunca dumneavoastră, doamnă, strigă bărbatul spre 
ea. 

Manon studie deschiderea din faţa sa, puntea de-abia vizibilă de 
deasupra, cerurile cenușii și ceața. Privi rândul, privi toate chipurile 
aşezate câte șase pe două șiruri. Apoi se întoarse spre pantă și spre 
lumea care aștepta dincolo de aceasta. 

— Noi suntem Cele Treisprezece, de acum și până ce întunericul ne 
va revendica. 

O spuse încet, însă ştia că toate o auziseră. 

— Să le reamintim de ce. 

Manon lovi balaurul pentru a se pune în mișcare. Urmară trei paşi 
într-un galop furtunos sub ea, îndemnându-l înainte, înaint, înainte, un 
salt în aerul îngheţat, norii și puntea şi zăpada de peste tot, iar apoi 
panta. 

Îşi simţi stomacul urcându-i drept în gât în timp ce balaurul se 


arcuia și se apleca, cu aripile strânse. După cum fusese instruită, Manon 
se ghemui pe gâtul balaurului, ținându-și fața aproape de pielea 
solzoasă, cu vântul urlându-i în față. 

Aerul se vălurea în urma ei, Cele Treisprezece aflându-se la mai 
puţin de un metru de ea, cu părul ieșindu-i din cosiţă, fluturând ca un 
steag alb deasupra capului. 

Ceaţa se împrăștie şi întunericul o cuprinse, fundul trecătorii fiind 
atât de aproape și... 

Manon se ţinu în şa, de hățuri, fără să gândească, în timp ce aripile 
masive se întindeau şi lumea se înclina, iar trupul de sub ea se cabra 
ridicându-se sus, tot mai sus, călărind curentul vântului într-o 
ascensiune de-a lungul Colțului Nordic. 

De dedesubt și de deasupra izbucniră urlete triumfătoare, iar 
balaurul continuă să urce, mai rapid decât zburase Manon vieodată pe 
mătura ei, trecând de punte și avântându-se spre cerul liber. 

Uite așa, cu viteză, Manon fu înapoi în văzduh. 

Cerul fără nori, infinit, etern, le susținea în timp ce Asterin și apoi 
Sorrel şi Vesta o flancară, apoi restul Celor Treisprezece, iar Manon se 
simţi victorioasă. 

În dreapta ei, Asterin radia, dinţii ei din fier strălucind ca argintul. 
La stânga, roșcata Vesta scutura doar din cap, căs- când gura la munții 
de dedesubt. Chipul lui Sorrel era la fel de împietrit ca al lui Manon, 
însă ochii ei negri dansau. Cele Treisprezece zburau din nou. 

Lumea se întindea sub ele, iar în faţa lor, departe, spre Vest, era 
căminul pe care aveau să-l revendice într-o bună zi. Însă acum, acum... 

Vântul o mângâia și îi cânta, povestindu-i despre curenții săi, mai 
mult un instinct decât un har magic. Un instinct care o făcea să fie cea 
mai bună zburătoare din cele trei Clanuri. 

— Şi acum? o întrebă Asterin. 

Cu toate că Manon nu o văzuse niciodată pe vreuna dintre Cele 
Treisprezece plângând, ar fi putut jura că în colţurile ochilor verișoarei 
sale străluceau lacrimi. 

— Eu zic să-i testăm afară, îi răspunse Manon, păstrând acea 
exuberanţă sălbatică închisă bine în pieptul ei, și își cârmi balaurul 
spre locul unde le aștepta primul canion. Strigătele de bucurie şi 
râsetele Celor Treisprezece în timp ce călăreau curentul de aer erau 


mai plăcute decât orice muzică a muritorilor. 


* 


Manon stătea drepţi în salonașul bunicii ei, privind lung la peretele 
din piatră până ce aceasta i se adresă. Mama Cioc-negru ședea așezată 
la biroul din lemn, cu spatele la Manon. studiind cu atenţie un 
document sau o scrisoare. 

— Te-ai descurcat bine azi, Manon, îi spuse bunica ei într-un 
târziu. 

Manon îşi atinse două degete de frunte, deşi bunica ei continua să 
studieze hârtiile. 

Manon nu avea nevoie ca supraveghetorul să-i spună că fusese cea 
mai bună traversare a Răscrucii la care fusese el martor până atunci. 
Aruncase o privire la platforma pe care stătuse sabatul Picioare- 
galbene şi care plecase de îndată ce Manon nu se zdrobise de pământ. 

— Cele Treisprezece ale tale şi toate membrele sabatului Cioc- 
negru s-au descurcat bine, continuă bunica sa. Efortul tău de a le ține 
disciplinate în acești ani este vrednic de laudă. 

Manon nu-și mai încăpea în piele de bucurie, dar zise: 

— Pentru mine este o onoare să te slujesc, bunico. 

Bunica ei mâzgăli ceva. 

Vreau ca tu şi Cele Treisprezece să fiți Conducătoarele Aripii - 
vreau ca tu să conduci toate Clanurile. 

Vrăjitoarea se răsuci pentru a o privi pe Manon, cu o expresie 
impenetrabilă. 

În câteva luni urmează să aibă loc jocurile de război pentru a se 
decide rangurile. Nu-mi pasă cum faci, dar mă aștept să te încununez 
victorioasă. 

Manon nu avu nevoie să întrebe de ce. 

Privirea bunicii căzu pe mantia ei roşie și îi zâmbi vag. 

Nu ştim încă cine ne vor fi dușmanii, dar odată ce vom fi terminat 
cu războiul regelui şi vom revendica Deşerturile, nicio Sânge-albastru 
sau vreo Picioare-galbene nu va sta pe tronul Dinţi-de-fier. Pricepi? 

Trebuia să devină Conducătoarea Aripii, să comande armatele 
Dinţi-de-fier și să deţină controlul asupra acelor armate odată ce, într- 


un final, Matroanele se vor întoarce una împotriva celorlalte. Manon 
dădu aprobator din cap. Așa avea să fie. 

Presupun că celelalte matroane le vor da ordine asemănătoare 
moştenitoarelor lor. Asigură-te că locțiitoarea ta e lângă tine. 

Asterin era deja afară, păzind ușa, însă Manon zise: 

— Pot să-mi port şi singură de grijă. 

Bunica ei sâsâi. 

— Baba Picioare-galbene avea şapte sute de ani. A dărâmat cu 
mâinile goale zidurile capitalei Crochan. Și totuși, cineva s-a strecurat 
în căsuţa ei și a omorât-o. Chiar dacă tu vei ajunge să trăiești o mie de 
ani, vei fi norocoasă să fii pe jumătate vrăjitoarea care a fost ea. 

Manon își ţinu capul sus. 

— Păzește-ţi spatele! Nu voi fi încântată dacă va trebui să-mi 
găsesc o altă moştenitoare. 

Manon își plecă fruntea. 

— Fie după voia ta, bunico! 


CAPITOLUL 17 


Celaena se trezi, înghețată şi mormăind din pricina unei dureri de 
cap atroce. Ştia că o căpătase când se lovise la cap de pietrele 
templului. Sâsâi ridicându-se, şi fiecare centimetru de piele, de la 
urechi până la degetele de la picioare, îi explodă de durere. Se simțea 
de parcă ar fi încasat o mie de pumni din fier şi fusese lăsată să 
putrezească în frig. Asta i se trăgea de la transformarea necontrolată pe 
care o făcuse ieri. Numai zeii știau de câte ori tremurase între o formă 
şi alta. După cum își simțea mușchii, trebuie să se fi petrecut de zeci de 
ori. 

Nu și pierduse însă controlul asupra harului magic, îşi reaminti ea 
în timp ce se ridica, sprijinindu-se de stâlpul cioplit al patului. Îşi 
strânse şi mai bine în jurul corpului halatul deschis la culoare în timp 
ce mergea târşâind picioarele spre măsuţa de toaletă, pe care se afla un 
lighean. După baie, își dădu seama că nu avea cu ce să se schimbe şi că 
furase unul dintre halate, lăsându-și hainele împuțţite grămadă la ușă. 
De-abia reuşise să ajungă în camera ei, să se prăbușească pe pat, să-și 
tragă peste ea pătura zdrenţuită și să doarmă. 

Și să doarmă. Și să doarmă. N-avea chef să vorbească cu nimeni. Și, 
oricum, nimeni nu venise după ea. 

Celaena se sprijini de măsuţa de toaletă și se strâmbă văzându-se în 
oglindă. Arăta ca un rahat și așa se şi simţea. Ba chiar şi mai tristă şi 
mai pustiită decât ieri. Luă cutia din tinichea cu alifia pe care i-o dăduse 
Rowan, însă se hotărî apoi că el trebuia să vadă ce-i făcuse. În urmă cu 
doi ani arătase și mai rău - atunci când Arobynn o bătuse de o umpluse 
de sânge pentru că îi nesocotise ordinele. Asta era nimic în comparație 
cu cât de schilodită fusese atunci. 

Deschise ușa şi descoperi că cineva îi lăsase niște haine aceleași din 
ziua precedentă, însă curate. Cizmele fuseseră curățate de noroi și praf. 
Fie Rowan i le lăsase, fie altcineva îi remarcase hainele împuţite. O, 
zeilor -făcuse pe ea în faţa lui! 

Nu se lăsă copleșită de umilinţă în timp ce se îmbrăcă și se duse la 
bucătărie, străbătând culoarele întunecate în clipele dinaintea ivirii 


zorilor. Luca deja trăncănea ceva despre cuțitul de luptă pe care i-l 
împrumutase o santinelă pentru antrenament şi aşa mai departe. 

Aparent, ea subestimase felul îngrozitor în care arăta faţa ei, căci 
Luca se opri din sporovăială la jumătatea unei propoziții pentru a 
înjura. Învârtindu-se, Emrys îi aruncă o singuri privire şi scăpă vasul 
din lut în fața vetrei. 

— Pe Marea Mamă și pe toţi copiii ei! 

Celaena se îndreptă spre grămada de căţei de usturoi de pe masa de 
lucru și luă un cuţit. 

— Nu doare atât de rău pe cât arată. 

O minciună. Capul încă îi zvâcnea de la tăietura din frunte iar ochiul 
îi era foarte vânăt. 

— Am nişte alifie în camera mea... începu Luca de unde se afla, 
spălând deja vase, însă ea îi aruncă o privire lungă. 

Începu să curețe usturoiul, simțindu-și degetele amorţindu-i pe loc. 
Cei doi continuau să se holbeze, așa că ea le spuse cu o voce egală: 

— Nu etreaba voastră. 

Emrys lăsă vasul din lut pe pietrele vetrei şi se apropie şontâc- 
şontâc, cu furia jucându-i în ochii luminoși, inteligenți 

— Ba e treaba mea atunci când vii în bucătăria mea. 

— Am trecut și prin lucruri mai rele, zise ea. 

Luca o întrebă: 

— Ce vrei să spui? 

El îi privi mâinile schilodite, ochiul învineţit și salba de cicatrici de 
pe gât, un cadou din partea Babei Picioare-galbene. Îl invită în tăcere să 
facă socotelile: o viață în Adarlan cu sânge de Fae, o viață în Adarlan ca 
femeie... El păli. 

După un lung moment, Emrys zise: 

— Las-o în pace, Luca! și apoi se opri să adune cioburile vasului. 

Celaena reveni la usturoi, iar Luca deveni și mai tăcut în timp ce 
lucra. Micul dejun fu pregătit şi dus sus în aceeași grabă dezorganizată 
ca şi cea din ziua precedentă, dar azi fu remarcată de ceva mai mulţi 
semi-Fae. Ea fie îi ignoră, fie îi privi lung până când îi făcu să întoarcă ei 
capul, înregistrându-le chipurile. Mulţi aveau urechi ascuţite, dar cei 
mai mulţi păreau umani. Unii erau îmbrăcaţi în haine civile - tunici şi 
rochii simple, în vreme ce santinelele purtau armuri ușoare din piele şi 


mantii gri, grele, şi o multitudine de arme (multe foarte uzate). Cel mai 
des se uitau în direcţia ei războinicii, atât bărbaţi, cât și femei, cu un 
amestec de prudenţă și curiozitate. 

Era ocupată ștergând o cratiţă din aramă când cineva scoase un 
fluierat grav, apreciativ, în direcţia ei. 

— Măi să fie, ăsta e cel mai straşnic ochi vânăt pe care l-am văzut 
vreodată. 

Un bărbat înalt - chipeș, în pofida faptului că era cam de vârsta lui 
Emrys - străbătu bucătăria, călcând apăsat, cu un platou gol în mâini. 


— Malakai, las-o şi tu în pace, zise Emrys de lângă vatră. Partenerul 
său. Bărbatul vârstnic îi oferi un rânjet hotărât și puse platoul gol pe 
blatul de lucru, aproape de Celaena. 

— Rowan nu dă cu milă, nu-i așa? 

Părul lui cărunt era tuns scurt, suficient cât să-i dezvăluie urechile 
ascuţite, însă chipul îi era omenesc. 

— Şi se pare că n-ai catadicsit să foloseşti o alifie tămăduitoare. 

Ea îi susținu privirea, însă nu-i răspunse. Zâmbetul lui Malakai păli. 

— Partenerul meu munceşte și așa prea mult. Înţeleg că nu vrei să- 
l împovărezi şi cu asta? 

Emrys îl strigă pe nume, dar Celaena ridică din umeri. 

— Nuvreau să vă bat cu asta la cap pe niciunul dintre voi. 

Malakai prinse avertismentul nerostit din cuvintele ei, așa că nu 
încercaţi să vă bateţi capul cu mine - şi o salută scurt cu o mișcare a 
capului. Ea îl auzi, mai mult decât îl văzu, ducându-se spre Emrys şi 
sărutându-l, apoi bâiguind niște cuvinte aspre și apoi paşii lui fermi 
îndepărtându-se. 

— Chiar şi războinicii semi-Fae duc protecția excesivă la un nou 
nivel, zise Emrys, cuvintele sale împletindu-se cu o gingășie forțată. 

— E în firea noastră, spuse Luca, ridicând bărbia. E datoria, 
onoarea și misiunea vieţii noastre să ne asigurăm că familiile noastre 
sunt îngrijite. Mai ales partenerii noștri. 

— Şi asta vă face să fiți un ghimpe în coasta noastră, cloncăni 
Emrys. Bestii posesive, teritoriale. 

Bărbatul vârstnic se duse la chiuvetă, lăsând ceainicul să se 
răcească pentru ca Celaena să-l spele. 


— Partenerul meu e bine intenționat, fătucă. Dar tu eşti o străină - 
şi, pe deasupra, din Adarlan. Și te antrenezi cu cineva pe care niciunul 
dintre noi nu prea îl înțelege. 

Celaena băgă ceainicul în chiuvetă. 

— Nu-mi pasă, zise ea. 

Și vorbea serios. 


Antrenamentul fu oribil în ziua aceea. Nu numai fiindcă Rowan o 
întrebă dacă avea de gând să vomite sau să se pișe pe ea din nou, dar și 
fiindcă ore în șir - ore - o obligă să se așeze printre ruinele templului 
de pe culme, în bătaia vântului ceţos. Voia ca ea să se transforme - asta 
era singura lui comandă. 

Ea voi să ştie de ce n-o putea învăța magie fără să se transforme, iar 
el îi oferi același răspuns, iar și iar; fără transformare, nu beneficia de 
lecții de magie. Însă, după ziua de ieri, absolut nimic din ce ar fi făcut el, 
nici dacă şi-ar fi scos pumnalul şi i-ar fi tăiat urechile bucăţi, n-ar fi 
putut-o face să-şi schimbe forma. Încercase o dată - atunci când el se 
dusese în pădure pentru niște treburi intime. Ea trăsese și smucise tot 
ce zăcea adânc înlăuntrul ei, dar nu căpătase nimic. Nicio licărire de 
lumină, nicio durere arzătoare. 

Aşa că şezură pe versantul muntelui, Celaena înghețând până în 
măduva oaselor. Cel puţin nu-și pierdu iar controlul, indiferent de câte 
insulte îi aruncă el, fie cu voce tare, fie prin una dintre conversațiile lor 
tăcute, malițioase. Ea îl întrebă de ce nu urmărea creatura pe care o 
întâlniseră pe câmpul cu gorgane, iar el îi răspunse că investiga 
chestiunea, iar restul nu-i treaba ei. 

Nori de furtună se adunară la sfârșitul după-amiezii. Rowan o forță 
să rămână așezată în furtună până ce îi clănțăniră dinții și îi îngheţă 
sângele şi, în cele din urmă, porniră spre fortăreață. El o abandonă din 
nou la băi, cu ochii strălucindu-i, plini de o promisiune nerostită 
potrivit căreia mâine avea să fie mai rău. 

Când, într-un final, ea ieși, găsi în camera ei haine uscate, 
împăturite şi puse cu atâta grijă, încât începu să se întrebe dacă nu 
avea vreo servitoare invizibilă care o urmărea ca o umbră. Nici 
pomeneală ca un nemuritor ca Rowan să se fi deranjat să facă asta 
pentru un om. 


Se întrebă dacă să rămână în camera ei pentru restul serii, mai ales 
că ploaia îi bătea în geam, iar fulgerele luminau copacii de afară, însă îi 
ghiorăiau maţele. Din nou era ameţită ș știa că mâncase ca o proastă. 
Cu ochiul învineţit, cel mai bun lucru era să mănânce - chiar dacă asta 
însemna să se ducă la bucătărie. 

Aşteptă până ce socoti că toată lumea urcase. Întotdeauna existau 
resturi de la micul dejun - probabil era și ceva rămas de la cină. O, 
zeilor, era ruptă de oboseală. Și o durea mai rău decât dimineaţă. 

Auzi glasurile cu mult înainte să intre în bucătărie și aproape că ar 
fi făcut cale întoarsă, dar... nimeni nu-i vorbise la micul dejun, cu 
excepţia lui Malakai. Cu siguranţă aveau să o ignore și acum. 

Estimase că va găsi un număr mare de oameni în bucătărie, dar fu 
surprinsă cât de aglomerat era. Fuseseră aduse scaune și perne, toate 
orientate către vatra în fața căreia ședeau Emrys şi Malakai, vorbind cu 
toţi cei adunaţi. Pretutindeni era mâncare, de parcă acolo tocmai s-ar fi 
servit cina. Ascunsă în întuneric, în capul scărilor, îi observă. Sala de 
mese era spațioasă, chiar dacă puţin cam rece - de ce să se fi adunat în 
jurul vetrei din bucătărie? 

Nu-i păsa neapărat - nu după ce văzu mâncarea. Se strecură în 
mulțime cu o uşurinţă și un mod de a se furișa exersate, umplându-și o 
farfurie cu pui fript, cartofi (o, zeilor, deja îi era greață de cartofi) şi 
pâine caldă. Cu toţii continuau să sporovăiască; cei care nu aveau unde 
să se aşeze, stăteau în picioare, rezemaţi de blaturi sau de pereţi, 
râzând şi sorbind din halbele lor de bere. 

Jumătatea superioară a ușii de la bucătărie era deschisă pentru a 
lăsă să iasă căldura emanată de toate trupurile, sunetul ploii umplând 
încăperea aidoma răpăitului unei tobe. Ea zări o urmă de mișcare afară, 
dar, când se uită, nu era nimic acolo. 

Celaena era pe cale să se strecoare înapoi pe scări, când Malakai 
bătu din palme și toată lumea încetă să mai vorbească. Celaena se opri 
în întunericul scărilor. Zâmbetele se lățiră și oamenii se simţiră în 
largul lor. Luca stătea aşezat pe podea în lața scaunului lui Emrys cu o 
tânără frumoasă lipită de el, pe care o ţinea nonșalant cu braţul pe 
după umeri - nonșalant, dar suficient de apăsat încât să le spună 
tuturor celorlalţi bărbaţi din încăpere că era a lui. Celaena dădu ochii 
peste cap, deloc surprinsă. 


Și totuşi, ea surprinse privirea pe care Luca i-o aruncă fetei, 
neastâmpărul din ochii lui, care îi provocă un junghi de gelozie. Și ea îl 
privise pe Chaol cu acea expresie. Însă relaţia lor nu fusese niciodată la 
fel de lipsită de griji, şi chiar dacă ea nu pusese capăt lucrurilor, nu 
avea să fie nicicând aşa. Inelul de pe degetul ei i se păru dintr-odată 
greu. 

Fulgeră, iar pădurea şi iarba de afară se luminară. Câteva secunde 
mai târziu, tunetul lovi pietrele, declanșând câteva ţipete și râsete. 

Emrys îşi drese vocea şi toate privirile se ațintiră asupra chipului 
său ridat. Vatra veche îi lumina părul argintiu, aruncând umbre prin 
încăpere. 

— Demult, începu Emrys, cu vocea întrepătrunzându-se cu răpăitul 
ploii, cu mugetul tunetului și cu pocniturile focului, când nu exista 
niciun rege muritor pe tronul din Wendlyn, zânele încă se plimbau 
printre noi. Unele erau bune și frumoase, altele predispuse la mici 
trăsnăi, iar unele erau detestabile și mai negre decât cea mai neagră 
noapte. 

Celaena își reprimă sentimentele. Acelea erau cuvinte care se 
rosteau în fața vetrelor de mii de ani - se rosteau în bucătării ca 
aceasta. Tradiţie. 

— De acele zâne rele, continuă Emrys, cuvintele rezonând în fiecare 
crăpătură şi crevasă, trebuia să te păzești pe drumurile străvechi sau în 
codri sau în nopţi ca aceasta, când auzi vântul murmurându-ţi numele. 

— O, nu, nu asta, mormăi Luca, dar n-o spunea cu toată inima. 

Câţiva izbucniră în râs - chiar dacă puțin forţat. Alţii protestară. 

— N-o să mai dorm o săptămână. 

Celaena se rezemă de zidul din piatră, înghițindu-şi mâncarea, pe 
măsură ce bătrânul îşi depăna povestea. Pe toată durata, părul de pe 
ceafă i se ridică şi văzu fiecare moment îngrozitor al poveștii la fel de 
limpede de parcă l-ar fi trăit aievea. 

Când Emrys termină povestea, tunetul bubui și până șl Celaena 
tresări, aproape scăpând farfuria goală. Se auziră nişte râsete prudente, 
nişte glume și câteva îmbrânceli blânde. Celaena se încruntă. Dacă ar fi 
auzit povestea - despre creaturi malefice care se delectau cosând piei, 
despre zdrobitul oaselor şi despre a fi făcut scrum de fulgere - înainte 
să călătorească aici cu Rowan, nu l-ar fi urmat niciodată. Nici într-un 


milion de ani. 

Rowan nu aprinsese niciun foc în timpul călătoriei lor - nu dorise 
să atragă atenţia. Atenţia căror creaturi? Nu știuse ce era chestia din 
gorgan de alaltăieri, iar dacă un nemuritor nu ştia... Folosea exerciţii de 
respirație pentru a-și linişti bătăile inimii. Totuşi, avea să fie 
norocoasă dacă reușea să doarmă în acea noapte. 

Cu toate că toată lumea părea să aștepte povestea următoare, 
Celaena se ridică. Când se întoarse să plece, se uită din nou la acea 
jumătate de ușă deschisă, doar pentru a fi sigură că nu pândea nimic 
acolo. Nicio creatură decăzută nu aştepta în ploaie. În întuneric era 
doar un șoim mare cu coada albă. 

Stătea nemișcat. Dar ochii șoimului - era ceva ciudat în legătură cu 
aceştia... Mai văzuse acel şoim şi înainte. O privise zile în şir pe când 
lenevea pe acoperișul din Varese, o privise bând şi furând și moțăind şi 
încăierându-se. 

Măcar acum ştia care era forma de animal a lui Rowan. Ceea ce nu 
ştia era de ce se deranja să asculte acele poveşti. 

— Elentyia. 

Din locul în care stătea în fața vetrei, Emrys îi întinse o mână. 

— Poate ai vrea să ne spui o poveste din ţara ta? Ne-ar face plăcere 
să ascultăm o poveste, dacă ai vrea să ne faci onoarea. 

Celaena nu-și luă ochii de la bătrân în timp ce toată lumea se 
întoarse spre locul în care ea stătea în întuneric. Nimeni nu-i oferi 
vreun cuvânt de încurajare, în afară de Luca: 

— Spune-ne! 

Dar ea nu avea niciun drept să spună acele povești de parcă ar fi 
fost ale ei. Și nu şi le putea aminti corect, așa cum îi fuseseră spuse ei la 
culcare. 

Se agăță de acest gând cât de tare putu, suficient cât să spună calm: 

— Nu, mulțumesc. 

Și se îndepărtă. Nimeni nu o urmă. Nu-i păsa nici cât negru sub 
unghie dacă Rowan pusese la cale totul. 

Șoaptele se stingeau cu fiecare pas şi numai după ce închise ușa 
camerei ei friguroase și se strecură în pat, scoase un oftat. 

Ploaia se opri, norii se risipiră mânaţi de un vânt aspru și, pe 
fereastră, câteva stele licăriră deasupra șirului de copaci. 


Nu avea povești de spus. Toate legendele din Terrasen erau 
pierdute pentru ea şi numai câteva fragmente erau răspândite printre 
amintiri asemenea pietrişului. 

Îşi trase pătura mai sus și îşi puse un braţ pavăză la ochi, pentru a 
se ascunde de stelele care vegheau pe cerul nopții. 


CAPITOLUL 18 


Din fericire, Dorian nu fu obligat să se ocupe iar de Aedion și nu-l 
prea văzu în afara cinelor oficiale şi a întrunirilor, unde generalul 
pretindea că el nici nu exista. Nici pe Chaol nu îl prea văzuse, ceea ce 
era o ușurare, dat fiind cât de ciudată fusese ultima lor discuţie. Însă 
dimineaţă începuse să se antreneze cu gărzile. Era la fel de amuzant ca 
dormitul într-un pat din cuie incandescente, dar măcar îi oferea o 
descărcare pentru energia agitată și anxietatea care îl hărțuiau zi şi 
noapte. 

Fără a mai vorbi despre toate acele tăieturi, zgârieturi și luxaţii care 
îi ofereau o scuză pentru a se duce în catacombele vindecătorilor. 
Sorscha, se pare, pricepuse orarul lui de antrenament și ușa ei era 
mereu deschisă atunci când el sosea. 

Nu fusese capabil să nu se mai gândească la ceea ce-i spusese fata în 
camera lui sau să nu se întrebe de ce o persoană care pierduse totul 
avea să-și dedice viaţa ajutând familia omului care îi luase totul. Când 
ea îi spusese: Deoarece nu avam unde altundeva să merg... preţ de o 
secundă nu fusese Sorscha, ci Celaena, zdrobită de jale, de durere și de 
furie, venind în camera sa deoarece nu avea la cine altcineva să se ducă. 
El n-avea să știe niciodată ce însemna acea pierdere, însă bunătatea 
Sorschăi față de el - pe care până acum el o răsplătise mișelește - îl izbi 
în cap ca o piatră. 

Dorian intră în atelierul ei, iar Sorscha își ridică privirea de la masă 
şi îi surâse, larg şi drăguţ și... ei bine, nu acesta era motivul pentru care 
găsea pretexte de a veni zilnic acolo? 

Îşi ridică încheietura, deja înţepenită, care zvâcnea. 

— Am căzut rău pe ea, zise în loc de salut. 

Ea dădu ocol mesei, lăsându-i lui destul timp pentru a-i admira 
silueta longilină, îmbrăcată într-o rochie simplă. Avea mișcări fluide, 
gândi el, şi adesea se surprindea minunându-se de felul în care ea își 
folosea mâinile. 

— Nu prea pot să fac mare lucru în legătură cu asta, spuse ea după 
ce-i examină încheietura. Însă am un tonic împotriva durerii - doar 
pentru a o atenua, şi pot să vă pun braţul într-o eșarfă, dacă... 

— O, zeilor, nu. Fără eșarfă. Gărzile îşi vor aduce mereu aminte de 


asta. 

Ochii ei scânteiară, doar un pic - așa cum se întâmpla atunci când 
era amuzată și încerca din răsputeri să nu fie. 

Dar dacă nu se punea problema unei eșarfe, atunci nu avea nicio 
scuză să se afle acolo și, cu toate că avea o întrunire stupidă de consiliu 
într-o oră şi mai trebuia să se și îmbăieze... Se ridică. 

— La ce lucrezi? 

Precaută, ea se îndepărtă cu un pas de el. Întotdeauna făcea așa, 
pentru a păstra zidul ridicat. 

— Păi, azi am câteva tonice și alifii de făcut pentru unii dintre 
servitori şi gărzi - pentru a le completa stocurile. 

El știa că nu ar fi trebuit, dar se mișcă pentru a privi peste umărul ei 
îngust la masa de lucru, la vase, la fiole şi la pahare. Ea scoase un mic 
sunet din gâtlej, iar el îşi înghiți zâmbetul, aplecându-se mai tare. 

— În mod normal, e o sarcină pentru ucenici, dar azi au fost foarte 
ocupați și m-am oferit să preiau câteva dintre treburile lor. 

Când era emoționată, de obicei vorbea așa. Ceea ce, Dorian 
trmarcase cu o oarecare satisfacție, se întâmpla atunci când se apropia 
de ea, și nu într-un fel rău - dacă ar fi simţit că era cu adevărat 
stânjenită, ar fi păstrat distanţa. Era mai degrabă... o mare emoție. Îi 
plăceau emoţiile. 

— Însă, continuă ea, încercând să se îndepărteze cu un pas, pot 
prepara imediat tonicul dumneavoastră, Înălțimea Voastră. 

El îi oferi spaţiul de care avea nevoie în timp ce ea se grăbi spre 
masă cu o eficiență plină de grație, măsurând pulberi și strivind frunze 
uscate, atât de fermă şi de sigură pe sine... Îşi dădu seama că o privea 
lung, atunci când ea vorbi din nou. 

— Prietena dumneavoastră... Campionul regelui. E bine? 

Misiunea ei în Wendlyn era strict secretă, dar putea să sară peste 
asta. 

— E plecată pentru a-i face tatălui meu niște servicii în următoarele 
câteva luni. Sper că e bine, cu toate că n-am niciun dubiu că ea își poate 
purta singură de grijă. 

— Dar ogarul ei- e bine? 

— Fleetfoot? O, ea e bine. Piciorul i s-a vindecat de minune. 

Acum, ogarul dormea în patul lui, desigur, și nu-l lăsa în pace, 


cerșind resturi și recompense întruna, dar... era plăcut să aibă ceva ce 
aparţinea prietenei lui în timp ce ea era plecată. 

— Mulțumită ţie. 

O încuviinţare şi tăcerea se lăsă în timp ce ea măsură și turnă un 
lichid care părea verde. El spera din tot sufletul că nu avea să bea 
chestia aceea. 

— Se spune... zise Sorscha ţinând ochii plecaţi, se spune că exista 
acum câteva luni un animal sălbatic care dădea târcoale pe coridoare - 
că asta a fost ceea ce i-a ucis pe oamenii aceia înainte de Yulemas. N-am 
aflat dacă l-au prins, dar atunci... cățeluşa prietenei dumneavoastră 
arăta de parcă fusese atacată. 

Dorian își folosi toată voința pentru a rămâne liniștit. Așadar, ea 
punea lucrurile cap la cap. Și nu spusese nimănui. 

— Întreabă, Sorscha. 

Ea simţi un nod în gât și mâinile îi tremurară puțin - destul cât el să 
vrea să se întindă şi să i le acopere. Dar nu se putea mișca, nu până ce 
ea nu vorbi iar. 

— Ce-a fost? întrebă ea în șoaptă. 

— Vrei răspunsul care să te lase să dormi noaptea sau pe cel care 
cu siguranță nu te va mai lăsa să dormi niciodată? 

Ea ridică privirea spre el, iar el ştiu că voia adevărul. Așa că lăsă să-i 
scape o respiraţie şi spuse: 

— Au fost două... creaturi diferite. Campionul tatălui meu a avut 
de-a face cu prima. Ea nu ne-a spus nici măcar mie și nici căpitanului 
până ce nu am înfruntat-o pe cea de-a doua. 

Încă putea auzi răgetul fiinţei în tunel, încă o vedea năpustindu-se 
asupra lui Chaol. Încă mai avea coşmaruri despre asta. 

— Restul e învăluit în mister. 

Nu era o minciună. Încă mai existau multe pe care nu le ştia. Și nu 
voia să le afle. 

— V-a pedepsit Majestatea Sa pentru asta? 

O întrebare liniștită, periculoasă. 

— Da. 

Îi îngheță sângele gândindu-se Ia asta. Căci, dacă ar fi ştiut, dacă 
tatăl său ar fi aflat că Celaena deschisese cumva un portal... Dorian nu 
putu să împiedice gheaţa să se răspândească în el. 


Sorscha își frecă braţele şi aruncă o privire înspre foc. Acesta 
continua să ardă cu flacără, dar... Rahat. El trebuia să plece. Acum. 
Sorscha spuse: 

— Ar omori-o, nu-i aşa? De aceea nu aţi spus nimic. 

Dorian începu încet să dea înapoi, luptând împotriva chestiei 
panicate, sălbatice dinlăuntrul său. Nu putea împiedica gheața care se 
ridica, nici măcar nu știa de unde venea, dar continuă să vadă acea 
creatură în tunele, continuă să audă lătratul îndurerat al lui Fleetfoot, 
să-l vadă pe Chaol alergând pentru a se sacrifica, astfel încât ei să poată 
scăpa... 

Sorscha îşi mângâie lungimea cosiței sale negre. 

— Şi... şi probabil că l-ar omorî şi pe căpitan. 

Harul lui magic erupse. 


După ce Sorscha fusese obligată să aştepte în biroul înghesuit timp 
de douăzeci de minute, în cele din urmă Amithy păşi tăioasă, cocul ei 
strâns făcându-i chipul să pară şi mai sever. 

— Sorscha, zise ea, aşezându-se la biroul ei, încruntându-se. Ce să 
mă fac eu cu tine? Ce exemplu dai tu ucenicilor? 

Sorscha nu-și ridică din pământ capul. Ştia că fusese lăsată să 
aștepte pentru a o neliniști din pricina a ceea ce făcuse: dărâmase din 
greşeală masa de lucru și distrusese nu doar munca a nenumărate ore, 
ba chiar a câtorva zile de muncă, și numeroase unelte și recipiente 
scumpe. 

— Am alunecat... am vărsat nişte ulei și am uitat să-l şterg. 

Amithy pocni din limbă. 

— Curăţenia, Sorscha, este una dintre cele mai de preţ avuţii ale 
noastre. Dacă nu-ți poţi păstra atelierul curat, cum să avem încredere 
că poţi avea grijă de pacienţi? De Înălțimea Sa, care a fost martor la cea 
mai recentă dovadă de lipsă de profesionalism din partea ta? Mi-am 
sale ulterioare, însă... 

Amithy miji ochii. 

— Dânsul a spus că va plăti costurile reparațiilor - și că în 


continuare i-ar plăcea să-l servești. 

Sorscha se îmbujoră. Se întâmplase atât de repede. 

În timp ce explozia de gheaţă şi de vânt şi de altceva veni spre ea, 
țipătul Sorschăi fusese întrerupt de trântitul ușii. Asta le salvase 
probabil viețile, dar ea nu se gândise decât la cum să nu-i stea în cale. 
Aşa că se ghemuise sub masă, ferindu-și cu mâinile capul, şi se rugase. 

Ar fi putut crede că fusese un curent de aer, s-ar fi simţit ca o 
proastă dacă ochii prințului nu ar fi părut să strălucească în momentul 
dinaintea vântului și a frigului, dacă vasele din sticlă de pe masă nu s-ar 
fi spulberat, dacă gheaţa nu ar fi acoperit podeaua, dacă el n-ar fi rămas 
acolo, neatins. 

Nu era posibil. Prinţul... Se auzise un sunet cumplit, sugrumat, şi 
apoi Dorian căzuse în genunchi, uitându-se sub masă. 

— Sorscha! Sorscha. 

Ea icnise, incapabilă să-și găsească cuvintele. 

Amithy bătea darabana pe biroul din lemn, cu degetele el lungi, 
osoase. 

— lartă-mă dacă am fost lipsită de delicateţe, zise ea, dar Sorscha 
ştia că femeii nu-i păsa deloc de maniere. Dar ţin să-ți amintesc şi că 
interacțiunea cu pacienţii, în afara îndatoririlor noastre, este interzisă. 

Nu putea exista niciun alt motiv pentru care prințul Dorian ar fi 
preferat-o pe Sorscha în locul lui Amithy, desigur. Sorscha continuă să- 
şi privească mâinile încleștate în poală, încă împestrițate cu tăieturi de 
la cioburile mici de sticlă. 

— Nu trebuie să-ţi faci griji pentru asta, Amithy. 

— Bine. Nu-mi place să-ți văd poziția compromisă. Înălţimea Sa are 
o anume reputaţie în ceea ce priveşte femeile. 

Un mic surâs infatuat. 

Și la această curte sunt multe femei frumoase. tu nu te numeri 
printre ele. 

Sorscha dădu aprobator din cap și înghiţi insulta, aşa cum o făcea şi 
o făcuse mereu. Așa supravieţuise, așa rămăsese invizibilă în toţi acei 
ani. 

Îi promisese prințului în minutele de după explozia sa, atunci când 
ea încetase să mai tremure și îl văzuse. Nu magia, ci panica din ochii lui, 
spaima şi durerea. El nu era un dușman care folosea puteri interzise, ci 


un tânăr care avea nevoie de ajutor. De ajutorul ei. 

Nu putea întoarce spatele, nu-i putea întoarce lui spatele, nu putea 
spune nimănui ceea ce văzuse. Ar fi făcut asta pentru oricine altcineva. 

Îi spusese prinţului pe tonul calm pe care îl rezerva pentru pacienţii 
foarte grav răniți: 

— Nu am de gând să spun nimănui. Dar acum mă veți ajuta să 
răstorn masa și apoi mă veți ajuta să curăţ asta. 

El doar o privise lung. Ea se ridicase, observând tăieturile fine de pe 
mâinile sale, care începuseră deja să o usture. 

— Nu intenţionez să spun nimănui, repetase ea, apucând un colţ al 
mesei. 

Fără un cuvânt, el se dusese la celălalt capăt şi o ajutase să 
răstoarne masa pe o parte, paharele şi vasele din ceramică rămase 
căzând pe podea. Părea să fie un accident, iar Sorscha se dusese în 
colțul încăperii pentru a lua o mătură. 

— Când deschid ușa asta, îi spusese, calmă și liniștită în continuare 
şi nu prea simțindu-se în apele ei, ne vom preface. Dar după ziua de azi, 
după această... 

Dorian rămăsese rigid, de parcă ar fi aşteptat lovitura care să-l 
doboare. 

— După asta, spusese ca, dacă e în regulă pentru dumneavoastră, 
vom încerca să găsim modalități de a împiedica asta se mai întâmple. 
Poate că există vreun tonic care să o suprime. 

El rămăsese la fel de palid. 

— Îmi pare rău, şoptise el, iar ea ştiuse că vorbea serios. 

Se dusese la ușă și îi aruncase un zâmbet. 

— Voi începe să caut în seara asta. Dacă găsesc ceva, vă dau de 
ştire. Şi poate... nu acum, ci mai târziu... dacă Înălţimea Voastră are 
bunăvoința, ar putea să-mi spună câte ceva despre cum de este posibil. 
Poate îmi este de ajutor. 

Nu-i lăsase răgazul să spună da, dar în schimb deschisese ușa, se 
întorsese spre haosul din încăpere şi spusese, ceva mai tare decât de 
obicei: 

— Îmi pare foarte rău, înălțimea Voastră... era ceva pe podea și am 
alunecat şi... 

După aceea, fusese uşor. Băgăcioșii de vindecători sosiseră să vadă 


ce se întâmplase și unul dintre ei alergase la Amithy. Prințul plecase, 
iar Sorschăi i se poruncise să aștepte acolo. 

Amithy se sprijini cu antebraţele pe birou. 

— Sorscha, înălțimea Sa a fost extraordinar de generos. Să-ţi fie 
învățătură de minte! Eşti norocoasă că nu te-ai rănit mai tare. 

— Am să-i aduc azi o ofrandă Silbei, minţi Sorscha, mică și tăcută, 
şi ieşi. 


Chaol se lipi de alcovul întunecat al unei clădiri, ținându-și 
respiraţia atunci când Aedion se apropie de silueta înveşmântată în 
mantie de pe alee. Dintre toate locurile în care se așteptase ca Aedion 
să meargă atunci când se furișase de la propria-i petrecere de la 
tavernă, nu se așteptase să se numere această mahala. 

Aedion dăduse un adevărat spectacol făcând pe gazda generoasă: 
cumpărase băuturi, îşi salutase oaspeţii, asigurându-se că toată lumea 
îl văzuse făcând câte ceva. Și exact atunci când nu se uita nimeni, 
Aedion ieşise pe uşa din faţă, de parcă i-ar fi fost prea lene să iasă prin 
ușa ascunsă din spate. Un beţiv care se clătina, arogant şi nepăsător şi 
trufaș. 

Chaol aproape că se lăsase păcălit. Aproape. Apoi, Aedion o luase pe 
următoarea stradă, își trăsese gluga peste cap şi pornise fără să se mai 
legene. 

Îl urmărise din întuneric cum Aedion părăsea cartierul bogat şi se 
plimba printre cocioabe, alegând aleile și străzile întortocheate. Ar fi 
putut trece drept un bărbat bogat, aflat în căutarea unui anumit soi de 
femei. Până ce se oprise în faţa unei clădiri și silueta cu mantie și două 
spade se apropiase de el. 

Chaol nu auzi schimbul de cuvinte dintre Aedion și străin, dar putu 
să descifreze suficient de bine tensiunea dintre cei doi. După o clipă, 
Aedion îl urmă pe noul venit, nu înainte de a scruta aleea, 
acoperișurile, întunericul. 

Chaol se ţinu la distanță. Dacă îl prindea pe Aedion cumpărând 
substanţe ilegale, ar fi fost destul pentru a-l face să se calmeze - să țină 
petrecerile la un nivel scăzut şi să controleze legiunea Bane atunci când 


avea să sosească. 

Chaol se ţinu pe urmele lui, atent la privirile celor pe lângă care 
trecea, la fiecare beţiv, orfan şi cerșetor. Pe o stradă uitată de pe 
docurile Avery, Aedion și silueta în mantie se furișară într-o clădire 
dărăpănată. Nu era o clădire oarecare, dacă puneau la socoteală 
santinelele postate la colț, la ușă, pe acoperiș, ba care mișunau chiar şi 
pe stradă, încercând să se amestece printre ceilalți. Nu erau gărzi 
regale sau soldați. 

Nu era un loc de unde să cumperi opiacee și nici plăceri carnale. El 
memorase informaţiile pe care le adunase Celaena despre rebeli și îi 
pândise ori de câte ori îl urmărise pe Aedion, dar fără folos. Celaena 
pretinsese că ei căutau o cale prin care să-i înfrângă puterile regelui. 
Lăsând alte implicaţii deoparte, dacă ar fi putut afla nu doar cum 
înăbuşise regele magia, ci, de asemenea, şi cum să o elibereze înainte 
de a fi târât înapoi în Anielle, atunci secretul lui Dorian ar fi putut fi mai 
puţin exploziv. Cumva, l-ar fi putut ajuta, iar Chaol avea să-l ajute 
întotdeauna pe prietenul său, pe prinţul său. 

Nu-și putu stăpâni un fior pe şira spinării atunci când atinse Ochiul 
Elenei şi își dădu seama că acea clădire părăsită, cu toate gărzile ei, 
duhnea a obiceiuri de-ale rebelilor. Poate că nu era o simplă 
coincidenţă faptul că ajunsese aici. 

Era atât de concentrat asupra inimii sale care bătea nebunește, 
încât Chaol nici nu apucă să se întoarcă înainte ca un pumnal să îl 
împungă în coaste. 


CAPITOLUL 19 


Chaol nu se luptă, deşi știa că cel mai probabil avea să fie omorât şi 
nicidecum să capete răspunsuri. Recunoscu santinelele după armele 
uzate şi mișcările lor precise, curgătoare. N-avea să uite nicicând acele 
amănunte, nu şi după ce petrecuse o zi ca prizonierul lor într-un 
depozit - și fusese de față atunci când Celaena îi secerase de parcă ar fi 
fost tulpini de grâu. Ei nu știuseră niciodată că însăși fosta lor regină 
venise să-i măcelărească. 

Santinelele îl forțară să se aşeze în genunchi într-o încăpere goală 
care mirosea a fân învechit. Chaol îl descoperi pe Aedion, alături de un 
bărbat în vârstă, care părea cunoscut, privindu-l lung. Era cel care o 
implorase pe Celaena să se oprească în acea noapte la depozit. Bărbatul 
nu avea nimic remarcabil; hainele uzate îi erau obișnuite, trupul slab, 
dar nu uscat. Alături de el stătea un tânăr pe care Chaol îl recunoscu 
după râsul său moale, răutăcios: garda care îl tachinase atunci când 
fusese luat prizonier. Părul brunet, lung până la umeri, atârna în voie în 
jurul unui chip care era mai mult crud decât chipeș, în special din 
pricina cicatricei care i se întindea de la frunte până la obraz. Acesta 
eliberă santinelele cu o mișcare a bărbiei. 

— Măi să fie, zise Aedion, învârtindu-se în jurul lui Chaol. Îşi 
scosese spada, care sclipea în lumina difuză. Căpitanul Gărzii, 
moştenitorul Aniellei și spion? Oare ţi-a dezvăluit iubita anumite 
secrete ale meseriei? 

— Atunci când dai petreceri şi îi convingi pe oameni mei să-și 
părăsească posturile, atunci când tu nu eşti prezent la acelo petreceri 
deoarece te furişezi pe străzi, este de datoria mea să aflu de ce, Aedion. 

Tânărul cu fața acoperită de cicatrice, înarmat cu două spade, veni 
mai aproape, dându-i târcoale împreună cu Aedion. Doi prădători, 
evaluându-și captura. Probabil că aveau să se lupte pentru stârvul lui. 

— Ce păcat că al vostru Campion nu e aici să te salveze de data 
asta, spuse cel cu faţa brăzdată de cicatrice pe un ton calm. 

— Ce păcat că voi n-aţi fost acolo să-l salvaţi pe Archer Finn, îi 
dădu Chaol replica. 


Văzu cum își dilată nările, iar un licăr de furie apăru în vi clenii ochi 
căprui. Tânărul rămase însă tăcut în timp ce bătrâ nul ridică o mână. 

— Regele te-a trimis? 

— Am venit din cauza lui, răspunse Chaol, împingând bărbia 
înainte. Însă vă căutam pe voi doi, precum şi micul vostru grup. 
Amândoi sunteţi în pericol. Indiferent ce ai crede tu că vrea Aedion, 
indiferent de ce-ţi oferă el, regele îl ține din scurt. 

Poate că acel moment de sinceritate avea să-i asigure ceea ce îi era 
necesar: încredere şi informaţii. 

Însă Aedion râse hămăit. 

— Poftim? 

Însoţitorii lui se întoarseră spre el, ridicând întrebător din 
sprâncene. Chaol aruncă o privire la inelul de pe degetul generalului. 
Nu se înșelase. Era identic cu inelele pe care le purtau regele, 
Perrington şi ceilalți. 

Aedion surprinse privirea lui Chaol și se opri din a se învârti în 
jurul lui. 

Preţ de o clipă, generalul îl privi lung, un licăr de surpriză şi de 
amuzament ivindu-se pe chipul lui ars de soare. Apoi, Aedion toarse ca 
o pisică: 

— Te-ai dovedit a fi cu mult mai interesant decât am crezut noi, 
Căpitane. 

— Explică-te, Aedion, îi ceru bătrânul calm, dar pe un ton hotărât. 

Aedion zâmbi larg în timp ce-şi scotea inelul negru de pe deget. 

— În ziua în care regele mi-a dăruit Spada din Orynth, mi-a oferit şi 
un inel. Grație moștenirii mele, simțurile mele sunt... mai ascuţite. Mi s- 
a părut că inelul mirosea ciudat - și ştiam că numai un prost ar fi 
acceptat acest gen de dar de la el. Așa că am pus să mi se facă o copie. 
Pe cel adevărat l-am aruncat în mare. Însă mereu m-am întrebat ce 
făcea, rosti el gânditor, aruncând inelul cu o mână și prinzându-l cu 
cealaltă. Aparent, căpitanul ştie. Şi dezaprobă. 

Bărbatul cu două săbii încetă şi el să mai dea târcoale, iar rânjetul 
pe care i-l oferi lui Chaol era unul sălbatic. 

— Ai dreptate, Aedion, spuse el, fără să-şi desprindă privirile de la 
Chaol. El este mai interesant decât pare. 

Aedion vâri inelul în buzunar de parcă ar fi fost... de parcă ai fi fost 


cu adevărat un fals. lar Chaol își dădu seama că dezvăluise mai mult 
decât intenționase să o facă. 

Aedion îşi reîncepu turele, cu bărbatul plin de cicatrice imitându-i 
cu grație mişcările. 

— O descătușare de magie - când n-a mai rămas niciun fel de 
magie, cugetă generalul cu voce tare. Și, cu toate acestea, m-ai urmărit, 
crezând că mă aflam sub vraja regelui. Crezând că ai putea să mă 
foloseşti pentru a câștiga bunăvoința rebelilor? Fascinant. 

Chaol își ţinu gura închisă. Deja spusese îndeajuns pentru a se 
blestema singur. 

Aedion continuă: 

— Ăştia doi spun că prietena ta, asasina, era o simpatizantă a 
rebelilor. Că ea i-a dat informaţii lui Archer Finn fără să stea pe gânduri 
- că le-a permis rebelilor să iasă pe furiş din oraș atunci când i s-a 
ordonat să-i omoare. Ea ţi-a spus despre inelele regelui sau ai 
descoperit tu însuţi bârfa asta picantă? Ce anume se petrece în acel 
palat de cleştar atunci când regele nu e atent? 

Chaol se abţinu să răspundă. Când deveni limpede că refuza să 
vorbească, Aedion clătină din cap. 

— Ştii cum trebuie să se termine asta, zise Aedion, şi nu era nimic 
ironic în spusele lui. 

Erau doar calcule făcute cu sânge rece. Adevăratul chip al Lupului 
din Nord. 

— După cum văd eu lucrurile, ţi-ai semnat singur condamnarea la 
moarte atunci când ai decis să mă urmăreşti, iar acum că știi atât de 
multe... Ai două opţiuni, Căpitane: te putem tortura până scoatem tot 
de la tine și apoi te omorâm, sau ne poţi spune ce ştii și te vom cruța de 
suferință. Cât mai puţin dureros, pe onoarea mea. 

Se opriră din a-i mai da târcoale. 

Chaol se mai întâlnise cu moartea de câteva ori în ultimele luni. Se 
întâlnise, o văzuse şi avusese de-a face cu ea. Însă această moarte, fără 
ca Dorian, mama lui și Celaena să nu afle niciodată ce i se întâmplase... 
Ideea îl dezgusta. ÎI înfuria. 

Aedion se apropie de locul în care Chaol era în genunchi. 

Ar fi putut să-i vină de hac celui cu cicatrice, apoi spera că îi va 
putea face față lui Aedion - sau cel puţin spera să poată fugi. Trebuia să 


lupte, căci era singura cale prin care putea accepta, îmbrăţișa acest fel 
de moarte. 

Sabia lui Aedion era pregătită - sabia care îi aparținea Celaenei 
după neam și de drept. Chaol presupusese că era un ucigaș cu două 
feţe. Aedion era un trădător. Dar nu pentru Terrasen. Aedion jucase un 
joc foarte periculos încă de la veni rea lui aici - încă de când regatul său 
se prăbușise cu zece ani în urmă. Faptul că îl păcălise pe rege, care 
crezuse că purtase inelul lui în tot acest timp - asta era cu adevărat o 
infor- maţie pe care Aedion ar fi fost dispus să o păstreze în siguranţă, 
deși erau şi alte informaţii pe care Chaol le-ar fi putut folosi, pentru, 
pentru a scăpa cu viață de acolo. 

Indiferent de cât de zguduită fusese Celaena atunci când plecase, 
acum era în siguranţă. Era departe de Adarlan. Însă Dorian, cu harul lui 
magic, amenințarea secretă pe care o re- piezenta, nu era. Aedion trase 
aer în piept, pregătindu-se să-l omoare. Tot ceea ce îi mai rămăsese era 
să-l protejeze pe Dorian. Era tot ceea ce contase vreodată cu adevărat. 
Dacă acești rebeli chiar știau ceva - orice - despre magia care ar fi 
putut ajuta la eliberarea ei, dacă ar fi putut să-l folosească pe Aedion 
pentru a obține informaţiile... 

Era un joc de noroc - cel mai important pe care îl jucase vreodată. 
Aedion ridică sabia. 

Cu o rugăciune în gând pentru iertare, Chaol îl privi pe Aedion în 
ochi. 

Aelin trăieşte. 


Aedion Ashryver fusese supranumit Lup, general, prinţ, trădător şi 
criminal. Şi era toate aceste lucruri şi chiar mai mult. Mincinos, escroc 
şi farsor erau preferatele sale în mod deo- sebit - titlurile pe care 
numai cei apropiaţi lui le știau. 

Târfa din Adarlan, aşa îi spuneau cei care nu-l cunoșteau. Era 
adevărat - în multe feluri, era adevărat şi lui nu-i păsase, nu cine știe 
ce. Îi permisese să menţină controlul în Nord, să menţină vărsarea de 
sânge la un nivel minim. Jumătate dintre cei din Bane erau rebeli, iar 
cealaltă jumătate simpatizanți, astfel încât multe dintre „bătăliile” din 


Nord fuseseră înscenări, povestea conţinea cel puţin o înșelăciune și o 
exagerare, de vreme ce cadavrele se ridicau la adăpostul întunericului 
şi se duceau acasă la familiile lor. Târfa din Adarlan. Nu-i păsase. Până 
acum. 

Văr - acela fusese cel mai îndrăgit titlu. Văr, neam, protec tor. 
Acelea erau numele secrete pe care le adăpostea adânc înăuntrul său, 
numele pe care le şoptea în sinea sa atunci când vântul nordic urla prin 
munții Staghorn. Uneori, vântul semăna cu ţipetele pe care oamenii săi 
le scoteau când erau conduși la eşafod. Alteori, suna ca Aelin - Aelin, 
cea pe care o iubise, cea care ar fi trebuit să fie regina lui și căreia i-ar fi 
făcut într-o zi jurământul de sânge. 

Aedion stătea pe scândurile putrede ale docului pustiu din mahala, 
privind țintă la Avery. Căpitanul era alături de el, scuipând sânge în apă 
din pricina bătăii pe care i-o dăduse Ren Allsbrock, cel mai nou 
conspirator al lui Aedion şi, în acelaşi timp, un alt bărbat sculat din 
mormânt. 

Ren, moștenitor și Lord de Allsbrock, se antrenase cu Aedion în 
copilărie - şi, cândva, fusese rivalul său. În urmă cu zece ani, Ren şi 
bunicul lui, Murtaugh, scăpaseră de eșafod datorită unei diversiuni 
iniţiate de către părinţii lui Ren, care îi costase viaţa și îi lăsase lui Ren 
cicatricea urâtă de pe față. Însă Aedion nu știuse - îi crezuse morți şi 
fusese uluit să afle că ei erau grupul secret rebel pe care îl vânase la 
sosirea în Rifthold. Auzise zvonurile potrivit cărora Aelin era în viaţă şi 
aduna o armată, și că venise din Nord pentru a da de capătul problemei 
şi pentru a-i distruge pe mincinoşi, preferabil făcându-i bucăți. 

Convocarea regelui constituise o scuză convenabilă. Ren și 
Murthaugh recunoscuseră pe loc că zvonurile fuseseră împrăștiate de 
un fost membru al grupului lor de rebeli. Ei nu avuseseră și nici nu 
auziseră vreodată de vreun contact cu răposata lor regină. Însă 
întâlnindu-i pe Ren şi pe Murtaugh se întrebase cine altcineva ar mai fi 
putut supraviețui. Nu-și îngăduise niciodată să spere că Aelin... 

Aedion își vâri sabia în teaca de lemn și își trecu degetele pline de 
cicatrice de-a lungul ei, insistând pe crestături şi pe linii, fiecare semn o 
poveste a unei lupte legendare purtate, despre regii de mult dispăruți. 
Sabia era ultima fărâmă de dovadă că odată, în Nord, existase un regat 
puternic. 


Nu era sabia lui, nu chiar. În acele prime zile pline de sânge şi de 
cuceriri, regele din Adarlan smulsese sabia din trupul lui Rhoe 
Galathynius, înainte ca acesta să se răcească, și o adusese în Rifthold. Și 
acolo rămăsese, sabia care ar fi trebuit să îi aparțină lui Aelin. 

Astfel că Aedion luptase ani în șir în acele teatre de război și pe 
acele câmpuri de bătălie, luptase pentru a-și demonstra nepreţuita 
valoare în fața regelui şi acceptase tot ceea ce i se făcuse, iar și iar. Când 
el şi legiunea Bane câștigaseră prima bătălie, iar regele îl proclamase 
Lupul din Nord şi se oferise să-i facă un hatâr, Aedion ceruse sabia. 

Regele pusese solicitarea pe seama unui romantism de adolescent 
în vârstă de optsprezece ani, iar Aedion se fălise cu propria-i glorie 
până ce toată lumea crezuse că era un trădător, un ticălos care masacra 
şi care îşi râdea de sabie prin simpla atingere a acesteia. Însă 
recâștigarea săbiei nu-i anulase eșecul. 

Cu toate că avea treisprezece ani și se afla în Orynth, la peste 
şaptezeci de kilometri, atunci când Aelin fusese omorâtă pe 
proprietatea statului, el ar fi trebuit să împiedice acest fapt. Fusese 
trimis în ţara ei la moartea mamei sale pentru a deveni sabia şi scutul 
lui Aelin, pentru a sluji la Curtea unde se presupunea că acea copilă de 
regi avea să domnească. Așa că ar fi trebuit să plece călare atunci când 
castelul erupsese în urma veștii că Orlon Galathynius fusese asasinat. 
Înainte ca oricine să o poată face, Rhoe, Evalin şi Aelin erau morți. 

Aceasta era amintirea pe care o cărase cu el, amintirea des pre 
persoana căreia îi aparținea sabia și căreia, când avea să -și dea sufletul 
şi să ajungă pe Lumea Cealaltă, avea, în cele din urmă, să i-o dea. 

Dar acum, sabia, acea povară pe care o acceptase de ani buni, 
părea... mai uşoară și mai ascuţită, mult mai fragilă. Infinit mai 
prețioasă. Îi fugise lumea de sub picioare. 

Preţ de o clipă după ce Căpitanul Gărzii rostise acele cuvin te, 
nimeni nu mai scosese niciun cuvânt. Aelin trăiește. Apoi, Căpitanul 
spusese că va vorbi doar cu Aedion despre asta. 

Ren îl umpluse de sânge cu acea precizie pe care Aedion o admira 
în silă, doar pentru a demonstra că ei nu glumeau cu privire la 
torturarea lui, însă căpitanul încasase loviturile. Și. ori de câte ori Ren 
lua o pauză, Murtaugh privea dezaprobator, iar căpitanul repeta același 
lucru. După ce deveni limpede că el fie avea să-i spună lui Aedion, fie 


avea să moară, îi ceru lui Ren să se oprească. Moștenitorul din 
Allsbrock se zbârli, dar Aedion avusese de-a face cu destui tineri ca el 
pe câmpurile de luptă. Niciodată nu-i trebuia prea mult timp pentru a-i 
aduce pe făgaș. Aedion îl privi lung, insistent, iar Ren dădu înapoi. 

Și aşa se face că ajunseră aici, Chaol ștergându-și fața cu o bucată de 
material ruptă din propria-i cămaşă. În ultimele minute, Aedion 
ascultase cea mai incredibilă poveste pe care o auzise vreodată. 
Povestea Celaenei Sardothien, infama asasină, care era pregătită de 
către Arobynn Hamel, povestea decăderii ei şi a anului petrecut în 
Endovier şi cum îl încheiase participând la acea caraghioasă competiţie 
pentru a deveni campionul regelui. Povestea lui Aelin, regina lui, ajunsă 
pe un câmp al morții, apoi slujind în casa duşmanului ei. 

Aedion își încleștă mâinile pe balustradă. Nu putea fi ade- vărat. Nu 
după zece ani. Zece ani fără speranţă, fără dovezi. 

— Are ochii tăi, îi spuse Chaol, mișcându-și maxilarul. 

Dacă această asasină - o asasină, o zeilor din ceruri - era într- 
adevăr Aelin, atunci ea era Campionul regelui. Caz în care căpitanul 
era... 

— Tu ai trimis-o în Wendlyn, exclamă Aedion cu o voce aspră. 

Lacrimile aveau să apară mai târziu. Pe moment, era pustiit. Gol. 
Toate minciunile, toate zvonurile, acţiunile și petrecerile pe care le 
dăduse, toate bătăliile, reale sau false, toate cele câteva vieţi pe care le 
luase pentru ca alţii să poată trăi... Cum avea să-i explice ei toate astea? 
Târfa din Adarlan. 

— Nu ştiam cine este. Am considerat doar că va fi mai în siguranță 
acolo pentru ceea ce e. 

— Îți dai seama că n-ai făcut decât să-mi dai un motiv şi mai bun de 
a te omori. 

Aedion îşi încleștă maxilarul. 

— Îţi dai seama ce risc ţi-ai asumat spunându-mi? Aş putea lucra a 
pentru rege - tu credeai că îi sunt supus lui şi nu aveai ca dovadă decât 
un zvon. La fel de bine ai fi putut să o omori chiar tu. 

Prostul - un prost, un tâmpit nechibzuit. Însă căpitanul era cel care 
deținea poziția de putere - nobilul căpitan al regelui atingea acum cu 
vârful piciorului linia trădării. Se mi- rase de loialitatea căpitanului 
atunci când Ren îi spusese despre implicarea Campionului regelui în 


chestiunea rebelilor, dar... la naiba. Aelin. Aelin era Campionul regelui, 
Aelin îi ajutase pe rebeli și îl spintecase pe Archer Finn. Genunchii 
începeau să-l lase, dar îşi reprimă șocul, surpriza, groaza și licărul de 
încântare. 

— Ştiam că e un risc, spuse căpitanul. Însă oamenii care au acele 
inele - ceva se schimbă în privirea lor, un soi de întunericime care, 
uneori, se manifestă fizic. De când ai sosii aici, la tine n-am văzut-o. Şi 
n-am văzut pe nimeni care să dea atât de multe petreceri la care să 
participe doar câteva minute. Nu ţi-ai fi luat atâtea măsuri de precauţie 
pentru a-ţi ascunde întâlnirile dacă ai fi fost supusul regelui, mai ales 
că în toată această perioadă legiunea Bane n-a venit, în pofida 
asigurărilor tale că vor fi prezenţi aici foarte curând. Nu se leagă. 

Privirea căpitanului o întâlni pe cea a lui Aedion. Poate că nu era 
chiar atât de prost, totuși. 

— Cred că ea ar vrea ca tu să ştii. 

Căpitanul privi în lungul râului spre mare. Locul duhnea, Aedion 
simţise mirosuri și mai neplăcute şi văzuse lucruri și mai urâte în 
teatrele de război, însă mahalaua din Renaril le întrecea pe toate. Și 
capitala Terrasenului, Orynth, cu turnul său strălucitor odinioară, 
rămas acum doar un morman de pietre albe, murdare, decăzuse la 
acest nivel de sărăcie şi de disperare. Dar, poate, într-o bună zi, nu prea 
îndepărtată... 

Aelin trăia. Trăia şi era o ucigașă, la fel ca el, şi lucra pentru același 
bărbat. 

— Prinţul ştie? 

Nu fusese niciodată capabil să vorbească cu prinţul fără să-și 
amintească de zilele de dinainte de căderea Terrasenului; nu putuse 
să-şi ascundă ura. 

— Nu. Nici măcar nu ştie de ce am trimis-o în Wendlyn. ȘI nici că ea 
este... că amândoi sunteți... Fae. 

Aedion nu avusese nicicând nici măcar o fărâmă din puterea care 
clocotea în venele ei, putere care incendiase biblioteci şi cauzase 
îngrijorare generală, astfel că se discutase - în lunile dinainte ca lumea 
să se ducă naibii - să fie trimisă undeva, astfel încât să poată să înveţe 
să o controleze. Surprinsese discuţiile despre trimiterea ei la diferite 
academii sau la tutori în țări îndepărtate, însă niciodată la mătușa lor, 


Maeve, care aştepta ca un păianjen cu plasa pregătită să vadă ce se 
întâmpla cu nepoata ei. Și, cu toate acestea, ea sfârşise în Wendlyn, la 
ușa mătușii ei. 

Nici Maeve nu ştiuse niciodată și nici nu-i păsase cu adevărat de 
harurile lui înnăscute. Nu, tot ceea ce avea el erau unele trăsături fizice 
ale neamului lor nemuritor: tărie, iuțeală, auz ascuţit, miros dezvoltat. 
Asta îl făcea să fie un adversar formidabil pe câmpul de luptă - și îi 
salvase viaţa de multe ori. Îi salvase sufletul, asta dacă avea dreptate 
căpitanul în legătură cu acele inele. 

— Se va întoarce? întrebă Aedion calm. 

Prima dintre foarte multele întrebări pe care le avea pentru 
căpitan, acum că se dovedise a fi mai mult decât un slujitor util al 
regelui. 

În ochii lui Chaol era destulă agonie cât Aedion să înţeleagă că o 
iubea. Să ştie şi să simtă o împunsătură de gelozie, fie şi numai pentru 
că el o cunoștea atât de bine. 

— Nu ştiu, recunoscu Chaol. 

Dacă n-ar fi fost dușmanul lui, Aedion l-ar fi respectat pe bărbat 
pentru sacrificiul lui. Însă Aelin trebuia să se întoarcă, Avea să se 
întoarcă. Spera doar că întoarcerea sa nu însemna un drum spre 
eşafod. 

Avea să-şi facă ordine în gândurile cumplite atunci când avea să fie 
singur. Strânse cu putere balustrada, luptând cu imboldul de a pune 
mai multe întrebări. 

Căpitanul îl cântări atunci din priviri de parcă ar fi putut vedea pe 
sub toate măștile pe care Aedion le purtase vreodată. Preţ de o 
secundă, Aedion luă în calcul varianta de a-și înfige sabia în căpitan și 
de a-i arunca trupul în Avery, în pofida informaţiilor pe care le deţinea. 
Căpitanul aruncă și el o privire spre sabie, iar Aedion se întrebă dacă 
nu se gândea și el la același lucru - regretând decizia de a fi avut 
încredere în el. Căpitanul ar fi trebuit să regrete, ar fi trebuit să se 
blesteme fiindcă fusese un prost. 

Aedion întrebă: 

— De ce îi urmăreai pe rebeli? 

— Am crezut că s-ar putea să deţină informaţii preţioase. 

Trebuiau să fie foarte prețioase, în cazul acesta, dacă el 


riscase şi se dăduse în vileag drept trădător pentru a le obține. 

Aedion fusese dispus să-l tortureze pe Căpitan - ba chiar să-l 
omoare. Făcuse lucruri şi mai urâte în viața lui. Însă să-l tortureze şi să- 
l omoare pe iubitul reginei n-avea să dea bine dacă... atunci când ea 
avea să se întoarcă. Acum, căpitanul era cea mai grozavă sursă de 
informaţii a sa. Voia să știe mai multe despre Aelin, despre planurile ei, 
despre cum era ea și cum o putea găsi. Voia să ştie totul. Orice. Mai ales 
unde stătea căpitanul acum pe tabla de joc - și ce ştia căpitanul despre 
rege. Aşa că Aedion zise: 

— Spune-mi mai multe despre acele inele. 

Dar căpitanul scutură din cap. 

— Vreau să închei un târg cutine. 


CAPITOLUL 20 


Ochiul învinețit încă arăta groaznic, dar, în cursul săptămânii 
următoare, pe măsură ce Celaena își îndeplinea însărcinările la 
bucătărie, încercând și nereușind să se transforme în compania lui 
Rowan și, în general, evitând pe toată lumea, starea i se îmbunătăți. 


Sosiră ploile lungi de primăvară, iar bucătăria era plină în fiecare seară, 
prin urmare Celaena își făcu un obicei din a mânca în întunericul de pe 
trepte, sosind exact înainte ca Păstrătorul Poveştilor să înceapă să 
vorbească. 

Păstrătorul Poveştilor - acesta era Emrys, un titlu de onoare atât 
printre Fae, cât şi printre oamenii din Wendlyn. Ceea ce însemna era că 
atunci când el începea să spună o poveste, te așezai şi tăceai din gură. 
Mai însemna şi că el era o bibliotecă ambulantă de legende şi mituri ale 
regatului. 

Până atunci, Celaena îi cunoscuse pe cei mai mulţi dintre locuitorii 
fortăreței, fie și numai în sensul în care asocia numele cu chipurile. Îi 
studiase din instinct, pentru a învăța despre tot ceea ce o înconjura, 
despre potenţialii duşmani şi ameninţări. Ştia că și ei o studiau, atunci 
când credeau că nu e atentă. Orice urmă de regret pe care o simțea 
pentru că nu se apropia de ei era înlăturată de faptul că nici ei nu 
catadicseau să se apropie de ea. 

Singura persoană care făcea un efort era Luca, cel care o asalta pe 
Celaena cu întrebări în timp ce munceau, sporovăia întruna despre 
antrenamentele sale, despre bârfele din fortăreață, despre vreme. 
Odată, îi vorbise despre altceva într-o dimineaţă, când ea făcuse un 
efort colosal pentru a se da jos din pat şi numai cicatricea din palmă o 
ajutase să-și planteze picioarele pe dușumeaua rece ca gheața. Spăla 
vasele de la micul dejun, privind ţintă pe fereastră fără a vedea nimic, 
simțindu-și membrele grele, când Luca lăsă o oală în chiuvelă și îi 
spuse încetișor: 

— Mult timp n-am putut să vorbesc despre ce mi s-a întâmplat 
înainte să vin aici. Au existat zile în care n-am putut vorbesc deloc. Nici 
să mă dau jos din pat n-am putut. Dar dacă... când simţi nevoia să 
vorbeşti... 

Îl redusese la tăcere cu o privire lungă. De atunci, el nu mai adusese 
vorba despre asta. 

Din fericire, Emrys îi lăsa spațiu. Mult spaţiu, mai ales atunci când 
Malakai venea în timpul micului dejun pentru a se asigura că Celaena 
nu făcuse vreo belea. De obicei, ea evita să se uite la celelalte cupluri 
din fortăreață, dar aici, unde nu putea să se îndepărteze... ura 
apropierea lor, felul în care ochii lui Malakai se luminau de fiecare dată 


când îl vedea. Ura asta atât de tare, încât se sufoca. 

Nu-l întrebase niciodată pe Rowan de ce venea și el să asculte 
poveştile lui Emrys. În ceea ce-i privea, în afara antrenamentului nu 
existau unul pentru celălalt. 

Antrenament era un mod generos de a descrie ceea ce făceau, de 
vreme ce ea nu ducea nimic la bun sfârşit. Nu se transformase nici 
măcar o dată. El mârâia, rânjea superior și sâsâia, dar ea n-o putea 
face. În fiecare zi, de fiecare dată când Rowan dispărea pentru câteva 
clipe, ea încerca, dar... nimic. Rowan ameninţa s-o târască înapoi la 
gorgane, căci se părea că era singurul loc care declanșa un răspuns, dar 
el renunţă - spre surprinderea ei - atunci când ea îi spuse că şi-ar tăia 
singură beregata înainte de a intra din nou în acel loc. Așa că se 
blestemau reciproc, stăteau într-o tăcere meditativă între ruinele 
templului și, din când în când, aveau acele partide de urlat fără cuvinte. 
Dacă era într-o stare de spirit deosebit de proastă, el o obliga să taie 
lemne - buștean după buștean, până ce de-abia mai putea să ridice 
toporul, iar mâinile i se acopereau de bășici. Dacă ea avea de gând să fie 
supărată pe toată lumea, zicea el, dacă intenţiona să-l facă să-şi piardă 
timpul neschimbându-se, atunci putea, la fel de bine, să se facă utilă în 
vreun fel. 

Toată această așteptare... pentru ea. Pentru transformarea care o 
făcea să se cutremure numai gândindu-se la ea. 

Era opta zi de când ajunsese acolo, după ce frecase oale și tigăi până 
ce nu mai putea de durere de spate, când Celaena se opri la jumătatea 
drumului spre coama deja familiară a dealului. 

— Amo rugăminte. 

Ea nu i se adresa niciodată, decât dacă era nevoie - de cele mai 
multe ori pentru a-l blestema. Însă acum îi zise: 

— Vreau să te văd pe tine transformându-te. 

Urmă o clipire a acelor ochi verzi placizi. 

— Tunu te bucuri de privilegiul de a da ordine. 

— Arată-mi cum o faci. 

Amintirile ei de Fae în Terrasen erau încețoșate, de parcă cineva i- 
ar fi vărsat ulei peste ele. Nu-și amintea să-l fi văzut pe vreunul dintre 
ei transformându-se, unde le dispăreau veșmintele, cât de iute era... El 
o fixă cu privirea, părând să spună: Doar de data asta, şi apoi... 


Un licăr de lumină, o clipocire de culoare şi un șoim fâlfâi din aripi, 
îndreptându-se spre cea mai apropiată ramură. Se aşeză pe aceasta, 
clămpănind din cioc. Ea scrută terenul aco- perit de mușchi. Nici urmă 
de veşminte sau de arme. Îi luase doar câteva secunde. 

El slobozi un țipăt de luptă şi se năpusti cu ghearele îndreptate spre 
ochii ei. Ea sări în spatele copacului exact atunci când se petrecu o altă 
fulgerare, apoi un alt tremur de culoare, apoi el apăru îmbrăcat și 
înarmat, mârâindu-i în față. 

— E rândul tău. 

Ea refuză să-i ofere satisfacția de a o vedea tremurând Era... 
incredibil. Incredibil să vezi transformarea. 

— Unde îţi dispar hainele? 

— Undeva, între. Nu-mi pasă în mod deosebit. 

Avea ochii lipsiţi de bucurie, morţi. Avea senzaţia că și ea arăta la fel 
zilele acelea. Știa că așa arătase în noaptea în care Chaol o surprinsese 
spintecându-l pe Archer în tunel. Ce anume îl lăsase pe Rowan atât de 
lipsit de suflet? 

El îşi dezveli dinţii, însă ea nu se supuse. La fortăreață, îi urmărise 
din priviri pe războinicii semi-Fae, iar aceștia mârâiau și își dezveleau 
dinții din orice. Nu erau acei indivizi diafani, gentili, pe care îi 
zugrăveau legendele, pe care ea şi-i amintea vag din Terrasen. Nu se 
țineau de mâini dansând în jurul pomului de armindeni, cu flori în păr. 
Erau prădători cei mai mulţi dintre ei. Unele dintre femeile dominante 
erau la fel de agresive, înclinate să mârâie atunci când erau provocate 
sau le era foame. Se gândi că s-ar fi acomodat printre ei, dacă şi-ar fi 
dat silinţa. 

Continuând să-i susțină privirea fixă a lui Rowan, Celaena își domoli 
respirația. Își închipui nişte degete fantomatice întinzându-se şi 
extrăgând forma ei de Fae. Își imagină o undă de culoare şi lumină. Se 
împinse să iasă din carcasa ei muritoare. Dar... nimic. 

— Uneori mă întreb dacă asta nu e o pedeapsă pentru tine, rosti ea 
printre dinţi. Dar ce ai fi putut să faci de ai scos-o din sărite pe 
Majestatea Sa Nemuritoare? 

— Nu folosi tonul ăsta atunci când vorbeşti despre ea! 

— O, pot să folosesc orice ton vreau eu. lar tu poţi să mă tachinezi 
şi să mârâi la mine şi să mă obligi să tai lemne toată ziua, însă fără să- 


mi smulgi limba, nu poți să... 

Mai iute decât fulgerul, el întinse mâna, iar ea se sufocă, tresărind 
atunci când el îi prinse limba între degete. Ea mușcă, tare, dar el nu-i 
dădu drumul. 

— la mai zi o dată, toarse el. 

Celacna se sufocă în timp ce el continua să o ciupească de limbă, și 
vru să-i ia pumnalele, simultan pocnindu-l cu genunchiul între picioare, 
dar el se împinse în ea, un zid de mușchi tari și mai multe sute de ani de 
antrenamente letale prinzând-o ca într-o capcană, cu spatele lipit de un 
copac. Prin comparaţie, ea era o glumă - o glumă -, iar limba ei... 

Îi dădu drumul, iar ea icni, nemaiavând aer. Îl blestemă, făcându-l 
în fel și chip, şi scuipă la picioarele lui. Şi atunci, el o mușcă. 

Ea ţipă în timp ce caninii lui îi perforară locul dintre gât şi umăr, un 
gest primitiv de agresiune - o mușcătură atât de polemică și de 
revendicativă, încât fu prea uluită să se mai poată mişca. O ţintuise de 
copac și o ţinea nemișcată, caninii pătrunzându-i adânc, sângele 
curgându-i pe cămașă. Țintuită, ca orice ființă debilă. Însă ea asta 
devenise, nu-i așa? Nefolositoare, jalnică. 

Ea mârâi, mai mult animal decât ființă conștientă. Și împinse. 

Rowan făcu un pas înapoi, dinţii sfâşiindu-i pielea când ea îl lovi în 
piept. Celaena nu simţi durerea, nu-i păsă de sânge sau de fulgerarea 
de lumină. 

Nu, ea voia să-i sfâșie beregata - să i-o sfâșie cu caninii alungiţi pe 
care și-i dezveli în fața lui în timp ce-și desăvârșea transformarea și 
scotea un răget. 


CAPITOLUL 21 


Rowan rânji. 

— Aşa, da. 

Avea sânge - sângele ei - pe dinţi, gură și bărbie. lar acei ochi 
străluciră atunci când el îi scuipă sângele pe pământ. Probabil că, 
pentru el, ea avea gust de canal. 

Ea auzi un țipăt în urechi şi Celaena se aruncă asupra lui. Se aruncă, 
apoi se opri, în timp ce studia lumea cu o claritate uluitoare, o mirosea, 
o gusta şi o inspira ca pe cel mai bun vin. În numele zeilor, acest loc, 
acest regat mirosea divin, mirosea ca... 

Se transformase. 

Ea gâfâi, cu toate că plămânii îi spuneau că nu mai respira scurt şi 
că acest trup nu mai avea nevoie de atâtea respirații. Simţea o 
gâdilătură pe gât - încet, pielea ei începea să se prindă. În această 
formă se vindeca mai rapid. Datorită harului magic... Respiră. Respiră. 

Era acolo ridicându-se, un foc mistuitor pârâindu-i în vene, în 
buricele degetelor, pădurea din jurul lor fiind mult mai învăpăiată, şi 
atunci... 

Ea se împinse înapoi. Luă frica şi o folosi ca pe un berbece înăuntrul 
ei, împotriva puterii, împingând-o în jos, în jos. 

Rowan se apropie de ea. 

— Las-o să iasă. Nu i te împotrivi. 


Un puls bătea alături de al ei, prinzând-o, mirosind a zăpadă și a 
pin. Puterea lui Rowan, care o tachina pe a ei. Nu ca focul ei, ci un har 
de gheaţă şi vânt. Un șoc îngheţat la cotul ei o făcu să cadă cu spatele 
lipit de copac. Harul magic o mușca de un de obraz. Harul magic o 
ataca. 

Foccul mistuitor explodă într-un zid de flăcări albastre, repezindu- 
se spre Rowan, mistuind copacii, luna, pe ea însăși, pănă ce... 

Dispăru, absorbit în neant, cu tot cu aerul pe care ea îl respira. 

Celaena căzu în genunchi. În timp ce se apuca de gât de parcă ar fi 
putut să și-l despice pentru a respira, în faţa ochilor îi apărură cizmele 
lui Rowan. El îi scosese aerul din ea - sufocase focul. Deţinea o mare 
putere, un control fantastic. Maeve nu-i dăduse un instructor cu 
abilități similare - în schimb, îi trimisese pe cineva cu o putere capabilă 
să îi stingă focul, cineva pe care nu l-ar fi deranjat să o facă dacă ea ar fi 
devenit o ameninţare. 

Cu un șuierat, aerul se repezi la vale în gâtul ei. Ea îl înghiţi icnind, 
cu lăcomie, de-abia înregistrând agonia în timp ce se transforma la loc 
în forma ei muritoare, lumea devenind iar tăcută şi mohorâtă. 

— Iubitul tău știe ce eşti? 

O întrebare rece. 

Ea își ridică fruntea, fără să-i pese cum aflase el. 

— Ştie tot. 

Nu era întru totul adevărat. 

Ochii lui scăpărară - din pricina cărei emoții, ea nu-și putea da 
scama. 

— Nute voi mușca din nou, zise el, iar ea se întrebă ce anume 
gustase el în sângele ei. 

Ea mârâi, însă sunetul fu mut. Fără colţi. 

— Chiar dacă e singurul mod de a mă face să mă transform! 

El porni să urce în sus pe coamă. 

— Nu muști femeia altor bărbați. 

Ea mai mult auzi decât simţi cum ceva moare în glasul ei atunci 
când îi spuse: 

— Nu suntem... împreună. Nu mai suntem. Am renunțat la el 
înainte de a veni aici. 

El privi peste umăr. 


— De ce? 

Plat, plictisit. Dar, totuşi, puţin curios. 

Ce-i păsa ei dacă el afla? Îşi strânse mâna pumn în poală, 
încheieturile degetelor albindu-i-se. De fiecare dată când se uita la inel 
şi îl atingea prinzându-i strălucirea, acesta săpa un gol în ea. 

Ar fi trebuit să-și scoată afurisenia aia. Dar știa că n-avea s-o facă, 
fie şi numai din pricina acelei agonii aproape constante pe care o 
merita. 

— Deoarece el e mai în siguranță dacă mă găseşte rsepingătoare, 
aşa cum mă găseşti şi tu. 

— Măcar ai învăţat o lecţie. 

Când ea îşi înălță capul, el zise: 

— Oamenii pe care îi iubești sunt arme pe care ei le voi folosi 
împotriva ta. 

Ea nu voia să-și amintească cum fusese folosită Nehemia cum se 
folosise ea însăși - împotriva ei, pentru a forța o reacţie. Voia să 
pretindă că nu începea să uite cum arăta Nehemia. 

— Transformă-te iar, îi ordonă Rowan, ridicându-și bărbia în 
direcția ei. 

— De data asta, încearcă să... 

Ea tocmai uita cum arăta Nehemia. Nuanţa ochilor ei, curbura 
buzelor, mirosul ei. Râsul ei. Răgetul din mintea Celaenei se stinse, 
redus la tăcere de acea nimicnicie familiară. 

Nu lăsa să se stingă acea lumină. 

Dar Celaena nu ştia cum să o oprească. Singura persoană căreia i-ar 
fi putut spune, care ar fi putut înțelege... Era îngropată într-un 
mormânt neîmpodobit, departe de pământul încălzit de soare pe care îl 
iubise. 

Rowan o apucă de umeri. 

— Mă asculţi? 

Ea îl privi plictisită, cu toate că el îşi înfipsese degetele în pielea ei. 

— De ce nu mă muști iar? 

— Dece să nu-ți aplic pedeapsa pe care o meriți? 

El părea pornit să o facă, aşa că ea clipi. 

— Dacă vreodată ridici un bici asupra mea, te voi jupui de viu. 

El îi dădu drumul și porni în jurul luminişului, un animal de pradă 


evaluându-și victima. 

— Dacă nu te transformi din nou, săptămâna viitoare vei lucra tură 
dublă la bucătărie. 

— Bine. 

Măcar munca la bucătărie avea rezultate cuantificabile. Cel puţin la 
bucătărie știa cum stăteau lucrurile şi ştia ce făcea. Însă această... 
promisiune pe care o făcuse, târgul pe care îl încheiase cu Maeve... 
Fusese o proastă. 

Rowan se opri din mers. 

— Eşti inutilă. 

— Spune-mi ceva ce nu ştiu. 

El continuă: 

— Probabil că ai fi fost mult mai de folos lumii dacă, de fapt, ai fi 
murit acum zece ani. 

Ea îl privi sec în ochi și îi spuse: 

— Plec. 


Rowan n-o opri atunci când ea se întoarse la fortăreață și 
împachetă. Totul dură un minut, căci nu-și desfăcuse bagajul și nu mai 
avea arme. Se gândi că ar fi putut să facă fortăreața bucăţi pentru a afla 
unde le pitise Rowan sau să le fure de la semi-Fae, însă ambele operații 
necesitau timp și ar fi avut parte de mai multă atenţie decât își dorea. 
Nu vorbi cu nimeni în timp ce ieșea. 

Avea să găsească o altă cale de a afla despre cheile Wyrd, despre 
cum să-l distrugă pe regele din Adarlan și cum să elibereze Eyllwe. 
Dacă o ţinea tot așa, ea nu urma să mai aibă înlăuntrul ei nicio putere 
de a lupta. 

Reţinuse cărările pe care veniseră, dar când o luă pe pantelle 
acoperite de copaci, se bizui mai mult pe soarele ascuns de nori pentru 
a se orienta. Avea să întreprindă călătoria înapoi, să găsească mâncare 
pe drum şi să se gândească la altceva. Fusese de la bun început o 
misiune eșuată. Măcar nu fusese întârziată prea mult - cu toate că 
acum trebuia să se grăbească și să găsească mai iute răspunsurile de 
care avea nevoie şi... 


— Asta faci? Fugi când lucrurile devin dificile? 

Rowan stătea în picioare între doi copaci drept în calea ei. Fără 
îndoială zburase până acolo. 

Ea se strecură pe lângă el simțindu-și picioarele dureroase de la 
mersul pe jos. 

— Ai scăpat de obligaţia de a mă antrena, așa că nu mai am nimic 
să-ți spun, iar tu nu mai ai nimic să-mi spui. Fă-ne amândurora o 
favoare și du-te naibii. 

Un mârâit. 

— Ai fost nevoită să lupţi vreodată în viața ta pentru ceva? 

Ea slobozi un râs profund, amar, şi porni mai repede, cotind spre 
vest, fără a-i păsa de direcţie, ci dorind mai degrabă să se îndepărteze 
de el. El se ținu însă lesne după ea, picioarele lui lungi și musculoase 
devorând terenul plin de mușchi. 

— Cu fiecare pas pe care îl faci, dovedeşti că am dreptate. 

— Nu-mi pasă. 

— Nu ştiu ce vrei de la Maeve - ce răspunsuri cauţi, dar tu... 

— Nu ştii ce vreau de la ea? 

Fu mai mult un strigăt, decât o întrebare. 

— Ce părere ai de salvarea lumii de regele din Adarlan? 

— Dece să te deranjezi? Poate că lumea nu merită să fie salvată. Şi 
ea ştia ce voia el să spună. Acei ochi lipsiţi de viață spuneau mai multe 
decât ar fi crezut. 

— Deoarece am făcut o promisiune. l-am promis prietenei mele că 
voi trăi pentru a vedea regatul ei eliberat. 

Îşi îndesă palmele pline de cicatrice în faţa lui. 

— Am făcut un legământ care nu poate fi încălcat. Iar tu și Maeve - 
ticăloşi blestemaţi de zei — staţi în calea mea. Îşi reluă coborârea. El o 
urmă. 

— Cum rămâne cu poporul tău? Cum rămâne cu regatul tău? 

— Îi este mai bine fără mine, întocmai cum ai zis. 

Când mârâi, tatuajul lui începu să se încrețească. 

— Aşadar, ai salva altă ţară, dar nu pe a ta. De ce nu poate prietena 
ta să-şi salveze singură regatul? 

— Pentru că e moartă! 

Ea urlă ultimul cuvânt atât de tare, încât o ustură gâtul. 


— Pentru că e moartă, iar eu am rămas cu viaţa asta de nimic! 

El abia catadicsi să o privească, afișând aceeași liniște animalică. 
Când ea porni, el nu o mai urmă. 

Celaena pierduse socoteala distanţei pe care o parcursese sau în ce 
direcție călătorea. Nici nu-i prea păsa. Nu mai rostise cuvintele - e 
moartă - din ziua în care Nehemia fusese luată de lângă ea. Era moartă, 
iar Celaenei îi era dor de ea. 

Noaptea se lăsă mai devreme din cauza norilor, temperatura 
scăzând brusc în timp ce tunetul bubuia în depărtare. Mergând, își 
meșteri niște arme: găsi o piatră ascuţită şi ciopli crengi pe care le 
transformă în sulițe rudimentare; pe cea mal lungă o folosi drept 
baston de mers şi, cu toate că erau mai mult niște ţepe, ea își spuse că 
cele două mai scurte erau pumnale. Erau mai bune decât nimic. 

Fiecare pas era mai greu decât ultimul, iar ei îi mai rămăsese destul 
simț de conservare pentru a începe să caute un loc în care să-și 
petreacă noaptea. Era aproape întuneric atunci când găsi un loc decent: 
o peșteră nu prea adâncă săpată în partea laterală a unei lespezi de 
granit. 

Adună iute destule lemne pentru un foc şi sesiză ironia situaţiei. 
Dacă ar fi avut cât de cât control asupra harului el magic... Își reprimă 
gândul chiar înainte de a-l termina. Nu mai făcuse un foc de mulţi ani, 
aşa că avu nevoie de câteva încercări, dar reuși chiar când tună 
deasupra micii peșteri şi cerurile se deschiseră. 

Îi era foame şi, din fericire, găsi câteva mere la fundul sacului ei, 
împreună cu niște teggya veche din Varese, care încă era comestibilă, 
chiar dacă greu de mestecat. După ce mâncă atât cât putu să suporte, 
îşi trase mantia în jurul ei şi se cuibări într-o parte a peşterii. 

Nu-i scăpară ochișorii care străluceau, pândind printre rugii de 
mure, de după bolovani și copaci. Niciunul nu o mai deranjase din acea 
primă seară și nici nu veniseră mai aproape. Nici instinctele ei 
denaturate, după cum le simţea în ultimele săptămâni, nu indicară vreo 
alarmă. Nu-i dojeni şi nici nu prea îi băgă în seamă. 

Locul era aproape confortabil cu focul și ploaia care răpăia - nu ca 
în camera ei friguroasă. Deși era epuizată, își simţea capul oarecum 
limpede. Începea din nou să fie ea însăși, cu armele ei improvizate. 
Făcuse o alegere înțeleaptă când plecase. Fă ceea ce trebuie să faci, îi 


spusese Elena. Ei bine, fusese nevoită să plece înainte ca Rowan să o 
sfâșie în atâtea bucăţi, încât n-ar mai fi avut niciodată şansa să se 
adune laolaltă. 

Mâine avea să pornească la drum. Localizase ceea ce părea a fi 
drumul stricat, uitat, pe care l-ar fi putut urma în josul dealului. Atâta 
timp cât continua să meargă spre câmpie, îşi putea găsi drumul înapoi 
spre coastă. Avea să încropească un nou plan în timp ce mergea. 

Era bine că plecase. 

Oboseala o lovi atât de crunt, încât după ce se întinse lângă foc 
adormi în câteva secunde, cu o mână încleștată pe suliță. Probabil că ar 
fi moţăit până în zori dacă din pricina unei tăceri subite nu s-ar fi trezit 
cu o smucitură. 


CAPITOLUL 22 


Focul Celaenei trosnea în continuare, ploaia răpăind dincolo de 
gura peşterii, dar în pădure se lăsase tăcerea. Ochișorii care o priveau 
dispăruseră. 

Se ridică în picioare, cu sulița într-o mână și cu țepușa în cealaltă, și 
se strecură spre intrarea îngustă a peșterii. Din pricina ploii şi a focului, 
nu reușea să-și dea seama de nimic, însă i se zburlise părul de pe tot 
corpul şi o duhoare tot mai puternică se infiltra, venind dinspre 
pădure. Mirosea a piele şi hoit. Altfel față de ceea ce simţise la gorgane. 
Mai veche şi aducând mai tare a pământ și... mai hămesită. 


Deodată, focul păru cel mai prostesc lucru pe care îl făcuse 
vreodată. 

Fără focuri. Aceasta fusese singura regulă a lui Rowan în timpul 
călătoriei spre fortăreață. Și se ținuseră departe de drumuri - ocolindu- 
le cu desăvârșire pe cele uitate, năpădite de buruieni. Cele 
asemănătoare cărării pe care o ochise în apropiere. 

Liniştea se adânci. 

Se furişă în pădurea îmbibată de ploaie, împiedicându-se și 
dizlocând cu degetele de la picioare rădăcini şi pietre, în timp ce ochii i 
se adaptau la întuneric. Continuă însă să meargă înainte - 
îndepărtându-se de vechea cărare. 

Ajunse atât de departe, încât peştera era acum doar ceva mai mult 
de o luminiță pe versantul de deasupra, un licăr de lumină învăluind 
copacii. Ca un afurisit de far. Îşi poziţionă mai bine sulița și țepuşa, 
fiind pe punctul de a-și continua drumul, când fulgeră. 

În faţa peşterii ei pândeau trei siluete înalte, cu membre lungi și 
subțiri. 

Cu toate că stăteau în două picioare ca oamenii, ea știa că nu erau 
fiinţe umane. Nici Fae nu erau. 

Într-o tăcere perfectă, mai făcu un pas, apoi altul. Ei căutau în 
continuare la intrarea peșterii, mai înalți decât oamenii, nici bărbaţi şi 
nici femei. 

Vârcolacii stau la pândă, o avertizase Rowan în prima zi de 
antrenament, căutând piei de om pentru a le duce înapoi în peșterile lor. 
Ea fusese prea năucită ca să întrebe sau să-i pese. Însă acum... acum, 
acea nepăsare, acea copleșitoare trăire avea să o omoare. Să o jupoaie. 

Wendlyn. Tărâmul coşmarurilor aievea, acolo unde legendele 
cutreieră pământul. În pofida anilor în care învățase să se furişeze, 
percepea fiecare pas ca pe o pocnitură, fiecare respirație părea 
asurzitoare. 

Tunetul mugi, iar ea se folosi de zgomot pentru a face câțiva paşi. Se 
opri în dosul unui alt copac, respirând cât de încet putea, şi se uită 
atentă, pentru a supraveghea colina din spatele ei. Fulgeră iarăși. 

Cele trei siluete dispăruseră, însă acum era învăluită de mirosul 
rânced de piele. Piei de om. 

Examină copacul după care se pitise. Trunchiul era prea alunecos 


de la mușchi şi de la ploaie pentru a se cățăra, iar ramurile prea sus. 
Nici ceilalți copaci nu erau mai buni. Şi la ce bun să fi fost înțepenită 
într-un copac, în miezul unei furtuni cu descărcări electrice? 

Ţâşni spre următorul copac, evitând cu atenţie toate beţele și 
frunzele, blestemându-și tăcută lentoarea pasului și... La naiba cu toate! 
O zbughi la fugă, simțind sub picioare pământul alunecos acoperit de 
mușchi. Desluşea copacii, unele pietre mai mari, însă panta era 
abruptă. Se ţinu pe picioare, chiar dacă în urma ei pocneau tufișurile, 
alergând din ce în ce mai repede. 

În timp ce fugea ca vântul la vale pe panta povârnită, disperată să 
ajungă pe teren ferm, nu îndrăznea să-și ia ochii de la copaci şi pietre. 
Poate că teritoriul lor de vânătoare se sfârșea pe undeva - poate că ar fi 
putut să-i întreacă, fugind până în zori. Coti spre est, continuând să 
coboare, și se apucă de un trunchi de copac pentru a-și face vânt, 
aproape pierzându-și echilibrul în timp ce se izbi de ceva dur şi rigid. 

Despică aerul cu sulița - numai pentru a fi prinsă de două mâini 
masive. 

Încheieturile ei pulsau în agonie pe măsură ce degetele o strângeau 
suficient de puternic cât să nu poată să-și înfigă arma în agresorul ei. Se 
răsuci, ridicând un picior pentru a-și lovi atacatorul, și surprinse un 
licăr al unor colţi... Ba nu, nu colţi. Dinţi. 

Însă nici vorbă de piei cusute. Numai un păr de argint, strălucind de 
la ploaie. 

Rowan o trase spre el, împingând-o spre ceea ce părea a fi un copac 
scorburos. 

Ea continuă să gâfâie fără zgomot, însă respirația nu-i deveni mai 
lesnicioasă atunci când Rowan o apucă de umeri și îşi lipi gura de 
urechea ei. Pașii zzomotoşi încetară. 

— Ai să asculţi fiecare cuvinţel pe care ţi-l voi spune. 

Vocea lui Rowan era mai blândă decât ploaia de afară. 

— Altminteri, ai să mori în noaptea asta. Pricepi? 

Ea încuviinţă cu o mișcare a capului. El îi dădu drumul doar pentru 
a-şi scoate sabia şi o bardă care arăta periculos. 

— Supraviețuirea ta depinde în întregime de tine. 

Mirosul se înteţi din nou. 

— Trebuie să te transformi acum. Altminteri, încetineala ta de 


murilor te va ucide. 

Ea încremeni, dar apoi se întinse, pipăind după un fir de putere. Nu 
găsi nimic. Trebuia să existe un declic, un loc înlăuntrul ei de unde să o 
poată comanda... Un sunet pătrunzător de piatră pe metal răsună prin 
ploaie. Apoi altul. Și încă unul. Își ascuţeau cuţitele. 

— Harul tău magic... 

— Ei nu respiră, așa că nu au nevoie de aer. Gheaţa i-ar încetini, 
însă nu i-ar opri. Vântul meu deja îndepărtează mirosul nostru de ei, 
însă nu pentru mult timp. Aelin, transformă-te! 

Aelin. Nu era un test, nici un truc complicat. Vârcolacii nu aveau 
nevoie de aer. 

Tatuajul lui Rowan străluci atunci când fulgerul lumină spaţiul în 
care se aflau. 

Într-o clipă va trebui să fugim. Forma pe care o iei atunci când o 
vom face ne va determina soarta. Așa că respiră şi transformă-te! 

Cu toate că instinctul se împotrivea, ea închise ochii. Inspiră o dată. 
Apoi, încă o dată. Plămânii i se deschiseră, plini de aerul rece, dulce, iar 
ea se întrebă dacă Rowan o ajuta și cu asta. 

O ajuta. Și era dispus să întâmpine o soartă îngrozitoare pentru ca 
ea să rămână în viață. N-o lăsase singură. Nu fusese singură. 

Se auzi un blestem înăbușit și Rowan se izbi de ea, de parcă ar fi 
vrut s-o ocrotească cu trupul lui. Nu, nu s-o ocrotească. Să o acopere, să 
acopere licărul de lumină. 

Ea de-abia simţi durerea - fie și pentru că în clipa în care simţurile 
ei de Fae îşi intrară în rol, ea trebui să-și ducă o mână la gură pentru a 
nu vomita. O, zeilor, izul lor era mai rău decât al oricărui cadavru cu 
care avusese de-a face! 

Acum îi auzea cu delicatele ei urechi ascuţite, ascultând fiecare pas 
pe care îl făceau când tustrei îşi croiau sistematic drumul în josul 
colinei. Vorbeau cu glasuri ciudate, grave masculine şi feminine în 
același timp, toate vorace. 

— Acum sunt doi, sâsâi unul dintre ei. 

Ea nu voia să știe ce putere își exercita forța pentru a le permite să 
vorbească în absenţa aerului. 

— Un mascul Fae i s-a alăturat femeii. Îl vreau - miroase a furtuni 
şi a oțel. 


Celaena se sufocă pe măsură ce izul îi pătrundea în gâtlej, 

— Pe femeie o luăm cu noi - zorile sunt prea aproape. Apoi, vom 
putea să o jupuim pe îndelete. 

Rowan se îndepărtă ușor de ea și spuse tăcut, fără a fi nevoie să fie 
lângă ea pentru a fi auzit, în timp ce examina pădurea: 

— La cinci sute de metri înspre răsărit se află un râu la baza unei 
stânci mari. 

N-o privi în timp ce-i întindea două pumnale lungi, iar ea nu-i 
mulțumi atunci când dădu drumul armelor improvizate şi apucă 
plăselele din fildeş. 

— Când spun fugi, ai să fugi ca vântul. Calcă pe unde calc cu și sub 
niciun motiv să nu te întorci. Dacă ne despărțim, aleargă drept înainte - 
vei auzi râul. 

Ordin după ordin - un comandant pe câmpul de luptă, ferm și letal. 
Privi de după copac. Izul era acum copleșitor, învăluindu-i din toate 
părțile. 

— Dacă te prind, nu-i poţi omori - nu cu o armă de muritor. Cea 
mai bună opţiune este să lupţi până ce te poţi elibera pentru a fugi. Ai 
înțeles? 

Ea încuviință. Din nou, îi era greu să respire, iar ploaia era acum 
torențială. 

— La semnalul meu, zise Rowan, adulmecând și auzind lucruri 
care scăpau chiar și simţurilor ei mai ascuţite. Fii gata... 

Luă poziţia de alergat, iar Rowan făcu același lucru. 

— leșiţi, ieşiţi, sâsâi unul dintre ei - atât de aproape, încât ar fi 
pulul să fie în scorbură cu ei. 

În tufişurile dinspre apus se auzi un freamăt, de parcă doi oameni 
ar fi alergat. Pe loc, duhoarea vârcolacilor scăzu în intensitate atunci 
când ei o luară la goană după crengile care se frângeau și frunzele pe 
care vântul lui Rowan le trimitea în direcția opusă. 

— Acum, sâsâi Rowan, și o zbughiră din copac. 

Celaena fugi - sau încercă s-o facă. Chiar și cu vederea mai ascuțită, 
tufele şi pietrele se dovediră a fi un obstacol. Rowan fugi înspre 
tumultul râului, umflat de la ploile de primăvară, pasul lui fiind mai 
lent decât s-ar fi aşteptat ea, dar... dar el încetinea pentru ea. Trupul 
Fae era diferit, iar ea se adapta greșit şi... 


Alunecă, însă o mână o prinse de cot, nelăsând-o să cadă. 

— Mai repede, fu tot ceea ce îi spuse el şi, de îndată ce ea își găsi 
echilibrul, el o luă înainte, țâșnind printre copaci ca o pumă. 

Dură numai un minut până ce forţa izului o lovi din nou, iar 
trosnetul tufișurilor se auzi tot mai aproape. Nu-și lua ochii de la 
Rowan și de la luminișul din față - capătul șirului de copaci. Nu mai era 
mult până acolo unde puteau să sară și... 

Un al patrulea vârcolac sări din locul în care probabil că stătuse 
ascuns la pândă în tufe. Se repezi la Rowan, cu o licărire de membre 
lungi, tari ca pielea tăbăcită, brăzdate de cicatrice. Nu, nu cicatrice - 
cusături. Cusături care ţineau laolaltă diferitele piei. 

Ea ţipă atunci când vârcolacul făcu saltul neașteptat, însă Rowan nu 
şovăi niciun pas în timp ce se feri şi se răsuci cu o viteză inumană, tăind 
cu sabia și spintecând fără milă cu barda. 

În acelaşi moment, braţul vârcolacului fu tăiat, iar capul desprins de 
trup.Ea s-ar fi putut minuna de felul în care el se mișca, de felul în care 
ucidea, însă Rowan nu se opri din alergat, astfel înrcât Celaena fugi 
după el, aruncând o singură privire la cadavrul pe care războinicul Fae 
îl zdrobise. 

Bucăţi împrăştiate de piele pe frunzele ude, asemenea veş mintelor 
lepădate, dar care încă se contractau și foșneau - de parcă ar fi așteptat 
pe cineva care să vină să le coasă înapoi una de cealaltă. 

Ea fugi şi mai repede, Rowan continuând să alerge în salturi în fața 
ei. 

Vârcolacii se apropiau din spate, răgând de furie. Apoi, tăcură până 
ce... 

— Crezi că râul vă poate salva? întrebă unul dintre ei, gâfâind, 
lăsând să-i scape un râs care o zgârie până la oase. Credeţi că dacă ne 
udăm, ne pierdem forma? Femeie, port aceste piei de peşte încă de 
când în lume erau doar o mână de oameni. 

Atunci ea avu o viziune a haosului care aștepta în acel râu o lovitură 
ușoară și un semi-înec şi ameţeală - şi ceva care o trăgea în jos, tot mai 
jos, spre fundul liniştit. 

— Rowan, rosti ea în șoaptă, dar el deja dispăruse, trupul lui masiv 
alergând ca fulgerul, drept spre marginea stâncii, cu salturi puternice. 

Nu exista nicio modalitate de a opri urmărirea din spatele lor. 


Vârcolacii aveau de gând să sară cu ei. Şi, odată ajunși în apă, nu aveau 
să poată face nimic pentru a-i omori, nicio armă umană pe care s-o 
poată folosi. 

Înlăuntrul ei se deschise o fântână, vastă, de neoprit și groaznică. 
Rowan pretinsese că nicio armă umană nu-i putea ucide. Dar cele ale 
nemuritorilor? 

Celaena trecu printre copaci, sprintând spre lespedea de piatră 
proeminentă din granit, în timp ce-și proiecta puterea în picioare, 
plămâni, braţe și sări. 

Când plonjă, se răsuci pentru a fi cu fața la stâncă şi spre ei. Ei nu 
erau nimic altceva decât trei trupuri slabe sărind în noaptea ploioasă, 
urlând cu o anticipată plăcere primitivă, triumfătoare. 

—  T'ransformă-te! fu unicul avertisment pe care ea i-l dădu lui 
Rowan. 

Urmă o fulgerare de lumină care îi dădu de ştire că el ascultase. 

Apoi, ea sfâşie totul din acea fântână dinlăuntrul ei, o rupse cu 
ambele mâini şi cu toată inima ei înfuriată, lipsită de speranţe. 

Căzând, cu părul biciuindu-i chipul, Celaena își întinse mâinile spre 
vârcolaci. 

— Surpriză, sâsâi ea. 

Lurnea erupse într-un foc albastru, mistuitor. 


* 


Celaena tremura pe malul râului, de frig, de epuizare şi de groază. 
Îngrozită de vârcolaci - și îngrozită de ceea ce făcuse. 

Cu veșmintele uscate datorită transformării, Rowan stătea în 
picioare la câțiva metri de ea, ținând sub observaţie stâncile 
fumegânde din amonte. Ea îi incinerase pe vârcolaci. Aceştia nu 
avuseseră nici măcar răgazul să ţipe. 

Se lăsă pe vine, cuprinzându-se cu braţele. Pădurea ardea pe 
ambele maluri ale râului - o întindere pe care nu avea curajul să o 
măsoare. Puterea ei era o armă. Un alt fel de armă faţă de cuțite, săgeți 
sau mâinile ei. Un blestem. 

Avu nevoie de mai multe încercări, dar în cele din urmă vorbi: 

— Poţi să-l stingi? 


— Ai putea chiar tu, dacă ai încerca. 

Când ea nu-i răspunse, el zise: 

— Aproape c-am terminat. 

Într-o clipă, flăcările aflate cel mai aproape de stânci se stinseră. Cât 
lucrase el oare pentru a le înăbuși? 

— Nu vrem ca focurile tale să atragă şi altceva. 

Ea s-ar fi putut deranja să-i răspundă la împunsătură, dar era prea 
obosită și înfrigurată. Ploaia umplea lumea și, pentru o vreme, domni 
tăcerea. 

— De ce este atât de vitală transformarea mea? întrebă într-un 
sfârșit. 

— Deoarece te îngrozeşte, îi răspunse el. Primul pas spre a învăța 
să-ți controlezi puterea este să o stăpânești. Fără control, cu o 
izbucnire ca asta, ai putea, cu ușurință, să te arzi. 

— Ce vrei să spui? 

O altă privire furtunoasă. 

— Când îţi accesezi puterea, ce simţi? 

Ea se gândi. 

— O fântână, răspunse ea. Îmi simt harul magic ca pe o fântână 

— l-ai simţit fundul? 

— Există un fund? 

Ea se rugă să existe. 

— Toate harurile magice au un fund - un punct de descărcare. 
Pentru cei cu haruri mai slabe, e ușor de secat și uşor de reumplut. Ei 
își pot accesa cea mai mare parte a puterii odată. Pentru cei cu haruri 
mai puternice, poate dura însă ore pentru a ajunge la fund, pentru a-și 
invoca toate puterile la intensitate maximă. 

— Ţie cât îţi ia? 

— O zi întreagă. 

Ea sări. 

— Înainte de o bătălie ne luăm răgazul necesar, astfel încât atunci 
când mergem pe câmpul de luptă suntem în deplinătatea puterilor. Poţi 
să faci și alte lucruri în același timp, însă o parte din tine este acolo, în 
profunzime, scoțând și mai mult, şi mal mult, până ce atingi fundul. 

— Şi când îl scoţi pe tot, acesta pur şi simplu se eliberează în valuri 
uriaşe? 


— Dacă vreau eu. Îl pot elibera în mici izbucniri şi să continui a.șa o 
vreme. Dar poate fi greu să-l reţii. Uneori, oamenii nu disting prietenii 
de dușmani atunci când mânuiesc atât de mult har magic. 

Când ea, în urmă cu câteva luni, își trăsese puterea de cealaltă parte 
a portalului, resimţise acea lipsă a controlului - conştientizase că era 
cât pe ce să-l rănească și pe Chaol, aşa cum îl rănise pe demonul pe 
care îl înfruntase. 

— Cât îţi ia să te recuperezi? 

— Zile. O săptămână, însă depinde de cum am folosit puterea și 
dacă am secătuit și ultimul strop. Unii fac greșeala de a încerca să ia 
mai mult înainte de a fi gata sau de a ţine prea mult și, fie îşi ard 
minţile, fie că ard totul în jurul lor. Tremuratul tău nu e numai de la 
râu, să știi. E felul în care trupul tău îţi spune să n-o faci iar. 

— Din pricina fierului din sângele nostru care se luptă cu magia? 

— Aşa încearcă uneori dușmanii să lupte împotriva noastră dacă 
nu au har magic - îmbracă totul în fier. 

Probabil că el o văzu când ridică din sprâncene, căci adăugă: 

— Am fost prins o dată. În timpul unei campanii în est, într-un 
regat care nu mai există. M-au încătușat în fiare din cap până în 
picioare pentru a mă împiedica să-i sufoc. 

Ea scoase un fluierat grav. 

— Ai fost torturat? 

— Două săptămâni m-au ținut pe mesele lor de tortură înainte ca 
oamenii mei să mă salveze. 

Îşi desfăcu platoşa pentru antebraţ și îşi suflecă mâneca de pe 
brațul drept, lăsând la vedere o cicatrice groasă, urâtă, care îi înconjura 
antebraţul și cotul. 

— Mi-au spintecat braţul bucăţică cu bucăţică, apoi mi-au scos 
oasele aici și... 

— Văd foarte bine ce s-a întâmplat și ştiu exact cum se face, zise ea, 
simțind stomacul strângându-i-se. 

Nu pentru că văzuse cicatricea, ci... din cauza lui Sam. Sam fusese 
legat de o masă, despicat și frânt de unul dintre cei mal sadici ucigași 
pe care îi cunoscuse vreodată. 

— Tu ai fost, întrebă Rowan calm, dar lipsit de blândeţe, sau 
altcineva? 


— Am ajuns prea târziu. N-a supravieţuit. 

Din nou se lăsă tăcerea, iar ea se blestemă pentru că fusese o 
proastă şi îi spusese. Dar apoi zise, cu o voce răgușită: 

— Îţi mulțumesc pentru că m-ai salvat. 

O uşoară ridicare din umeri, o mișcare vagă. De parcă recunoştinţa 
ei ar fi fost și mai greu de îndurat decât ura și reticenţa ei. 

— Sunt legat de regina mea printr-un jurământ de sânge de 
nedesfăcut, aşa că n-am avut altă opțiune decât să mă asigur că n-aveai 
să mori. 

În venele ei se instală puţin din acea greutate de mai înainte. 

— Dar, continuă el, n-aș fi lăsat pe nimeni să aibă o asemenea 
soartă în mâinile vârcolacilor. 

— Un avertisment ar fi fost de folos. 

— Am spus că bântuie ţinutul - încă de acum câteva săptămâni. 
Însă, chiar şi dacă te-aș fi prevenit azi, ai fi refuzat să mă asculţi. 

Era adevărat. Ea tremură din nou, de data aceasta atât de violent, 
încât trupul i se transformă înapoi, o străfulgerare de lumină și de 
durere. Dacă crezuse că îi este frig în trupul ei de Fae, era nimic prin 
comparaţie cu frigul pe care îl simți odată transformată din nou în 
fiinţă umană. 

— Care a fost declanșatorul atunci când te-ai transformat mai 
devreme? o întrebă el, de parcă acel moment ar fi fost o păsuire față de 
lumea reală, în care furtuna de gheață și curgerea intermitentă a râului 
le înăbuşea vorbele pentru a nu fi auzite de zei. 

— Ea își frecă braţele, disperată să găsească un strop de căldură. 

— N-a fost nimic. 

Tăcerea lui cerea informaţii contra informaţii - un târg cinstit. Ea 
oftă. 

— Hai să spunem că au fost frica, necesitatea și instinctul de 
supravieţuire, impresionant de adânc înrădăcinat. 

— Nu ţi-ai pierdut controlul imediat după transformare. Când, în 
cele din urmă, ţi-ai folosit harul magic, veșmintele tale nu au ars; şi nici 
părul. lar pumnalele nu s-au topit. 

De parcă abia atunci și-ar fi amintit că încă le avea, el i le luă. 

Avea dreptate. Harul magic n-o copleşise în momentul în care ea se 
transformase. Până și în explozia care se întinsese în toate direcţiile, ea 


deținuse destul control încât să se apere pe sine. Niciun singur fir de 
păr nu-i luase foc. 

— De ce a fost altfel de data asta? insistă el. 

— Deoarece n-am vrut ca tu să mori salvându-mă pe mine, 
reunoscu ea. 

— Te-ai fi transformat pentru a te salva pe tine? 

— Părerea ta despre mine este mai mult sau mai puţin aceeaşi cu a 
mea, așa că ştii răspunsul. 

El rămase tăcut o vreme, iar ea se întrebă dacă el punea lucrurile 
cap la cap. 

— Nu pleci, spuse Rowan, într-un sfârșit, cu braţele încrucișate. N- 
ai să scapi de turele duble de la bucătărie, dar nu pleci. 

— De ce? 

El îşi desfăcu mantia. 

— Fiindcă aşa spun eu, de aia. 

Ar fi putut să-i spună că era cel mai afurisit motiv pe care îl auzise 
ea vreodată și că era un ticălos arogant, dacă nu i-ar fi aruncat mantia 
lui - uscată și caldă. Apoi, el lăsă să-i cadă în poală şi jacheta. 

Când el se întoarse și porni înapoi spre fortăreață, ea îl urmă. 


CAPITOLUL 23 


În ultima săptămână, pentru Manon şi clanul Cioc-negru nu se 
schimbaseră prea multe. Continuau să zboare zilnic pentru a stăpâni 
balaurii și reușeau să evite un război deschis în sala de mese de două 
ori pe zi. Moștenitoarea Picioare-galbene încerca, ori de câte ori putea, 
să o enerveze pe Manon, însă Manon nu-i acorda mai multă atenţie 
decât ar fi acordat unui țânţar care i-ar fi bâzâit deasupra capului. 

Totul se schimbă în ziua selecţiei, atunci când moștenitoa- rele și 
sabaturile lor îşi alegeau animalele pe care aveau să le încalece. 

Patruzeci şi două de vrăjitoare se înghesuiau în jurul gropii de 
antrenament din Colţul Nordic, trei sabaturi plus trei Matroane. 
Îngrijitorii se repeziră sub platforma de vizionare, pregătindu-se. 
Balaurii aveau să fie aduși unul câte unul și, folosind alte bestii drept 
momeli, aveau să-și demonstreze calităţile. Asemenea celorlalte 
vrăjitoare, Manon se furişase zilnic pe la cuşti. Încă îl voia pe Titus. 

Îl voia era o sintagmă mortală. Titus era al ei. Şi dacă se ajungea la 
asta, i-ar fi scos maţele oricărei vrăjitoare ar fi provocat-o. În acea 
dimineaţă își ascuţise unghiile în așteptarea evenimentului. Toate Cele 
Treisprezece o făcuseră. 

Totuși, revendicările aveau să fie tranşate într-o manieră civilizată. 


Dacă un animal era revendicat de mai multe dintre ele cele trei 
Matroane aveau să tragă la sorți. Când venea vorba de Titus, Manon 
ştia precis cine îl râvnea: Iskra și Petrah, moștenitoarele Picioare- 
galbene şi Sânge-albastru. Le văzuse pe amândouă privindu-l cu ochi 
lacomi. Dacă Manon le-ar fi stat în cale, s-ar fi luptat pentru el în zona 
de antrenament. Îi sugerase asta bunicii ei, însă i se spusese că nu era 
nevoie să se certe între ele mai mult decât ar fi fost necesar. Urmau să 
decidă prin tragere la sorți. 

Asta nu-i căzuse bine lui Manon, care stătea în dreptul deschizăturii 
platformei, flancată de Asterin. Nervozitatea ei se intensifică atunci 
când poarta grea se ridică în fundul gropii, Bestia momeală era deja 
înlănțuită de peretele pătat de sânge, un balaur defect, plin de cicatrici, 
pe jumătate cât masculii, cu aripile strânse. De pe platformă se vedea 
că spinii veninoși din coadă îi fuseseră înlăturați pentru a-l împiedica 
să se apere împotriva nepreţuiţilor balauri de călărit. 

Momeala își lăsă capul în jos în timp ce poarta scârțâi deschizându- 
se şi primul balaur fu prezentat, ținut în lanţuri de bărbaţi cu feţe 
foarte palide. Aceștia țâșniră înapoi imediat ce bestia fu adusă, ferindu- 
se de coada lui mortală și închizând poarta în urma lor. 

Manon respiră ușurată. Nu era Titus, ci unul dintre masculii de 
mărime medie. 

Trei santinele făcură un pas în față pentru a-l revendica, însă 
Matroana Sânge-albastru, Cresseida, ridică o mână. 

— Haideţi, mai întâi, să-l vedem în acţiune. 

Unul dintre bărbaţi fluieră strident. Balaurul se repezi la momeală. 

Dinţi și solzi și gheare, atât de iute și de brutal, încât până și Manon 
îşi tinu respirația. Înlănţuită cum era, momeala n-avu nicio șansă şi fu 
țintuită în mai puțin de o secundă, fălcile masive ținându-i gâtul în jos. 
O comandă, un fluierat, şi balaurul avea să-l rupă. 

Bărbatul scoase însă un fluierat într-o notă joasă, iar balaurul dădu 
înapoi. Un alt fluierat şi el se aşeză pe coadă. Încă două santinele ieşiră 
în față. Erau cinci în cursă. Cresseida ridică un buchet de crenguţe spre 
competitoare. 

Îi fu atribuit unei santinele Sânge-albastru, care le zâmbi celorlalte, 
apoi balaurului, care era condus înapoi în tunel. Bestia momeală, care 
sângera într-o parte, făcu un efort şi se trase în întunericul de la perete, 


în așteptarea următorului atac. 

Unul după altul, balaurii fură scoși, atacând cu o forță extraordinară 
şi cu repeziciune. Și unul după altul, santinelele îi revendicară. Nu și pe 
Titus, nu încă. Ea avea senzaţia că Matroanele puseseră asta la cale ca 
pe un fel de test - să vadă cât de bine puteau moștenitoarele lor să se 
controleze în timp ce aşteptau cele mai bune animale de încălecat, să 
vadă care se putea abține cel mai mult. Manon stătea cu un ochi la 
balauri și cu altul la moştenitoare, care, la rându-le, o priveau în timp 
ce balaurii erau prezentați. 

Și totuși, prima femelă enormă o îndemnă pe Petrah, moștenitoarea 
Sânge-albastru, să facă un pas înainte. Femela era cam de mărimea lui 
Titus şi sfârși prin a mușca o bucată din coasta momelii înainte ca 
antrenorii să poată să o opreaccă. Sălbatică, imprevizibilă, letală. 
Magnifică. 

Nimeni nu o provocă pe moştenitoarea Sânge-albastru. Mama lui 
Petrah se mulțumi să dea afirmativ din cap, de parcă ar fi ştiut deja ce 
animal îşi doriseră. 

Asterin alesese deja cel mai feroce balaur dotat cu sistem de 
camuflaj, o femelă cu ochi isteţi. Verişoara ei fusese întotdeauna bună 
la iscodit şi, după o discuţie lungă cu Manon și cu restul santinelelor, 
hotărâseră că Asterin avea să-şi continue rolul printre noile îndatoriri 
ale Celor Treisprezece. 

Așa că atunci când femela de culoare albastru-deschis fu adusă, 
Asterin o revendică, ochii acesteia promițând atâta brutalitate pură 
oricui i-ar fi stat în cale, încât, practic, îi străluceau. Nimeni nu îndrăzni 
să o provoace. 

Manon privea intrarea în tunel când simţi mirosul de smirnă și 
rozmarin al moştenitoarei Sânge-albastru alături de ea. Asterin mârâi 
un avertisment slab. 

— Îl aştepţi pe Titus, nu-i aşa? murmură Petrah, care stătea și ea cu 
ochii ațintiți pe intrarea în tunel. 

— Şi ce dacă? o întrebă Manon. 

— Aş prefera să fie al tău, decât al Iskrăi. 

Chipul senin al vrăjitoarei nu putea fi citit. 

— Şi eu la fel. 

Nu era sigură ce anume, dar discuţia însemna ceva. 


Era clar, dacă erau văzute stând liniștite de vorbă, însemna ceva 
pentru toate cele prezente. În special pentru Iskra, care veni în partea 
cealaltă a lui Manon. 

— Deja complotaţi? 

Moștenitoarea Sânge-albastru ridică bărbia. 

— Cred că ar fi nemaipomenit dacă Manon l-ar încăleca pe Titus. 

Paşi pe nisip, gândi Manon. Oare ce-i spusese Matroana Sânge- 
albastru lui Petrah despre ea? Ce scheme clocea? 

Gura Iskrăi se schimonosi într-o jumătate de zâmbet. 

— Vom vedea ce are de spus Mama cu trei chipuri. 

Manon ar fi putut să-i răspundă ceva, dar chiar atunci Titus apăru, 
tropăind. 

Așa cum se întâmplase de fiecare dată, ea rămase fără respiraţie 
văzându-i mărimea și răutatea. Bărbaţii de-abia reuşiră să se retragă 
pe poartă, împleticindu-se, înainte ca Titus să se răsucească, plesnind 
din coadă în direcţia lor. Ei reușiseră să-l încalece numai de câteva ori, 
aşa i se spusese. Şi totuși, sub călăreţul potrivit, el se domolea de tot. 

Titus nu așteptă fluieratul înainte de a se îndrepta spre bestia 
momeală, lovind cu coada sa țepoasă. Bestia înlănțuită se feri cu o 
iuțeală surprinzătoare, de parcă ar fi simţit atacul masculului, iar coada 
lui Titus se înfipse în piatră. 

Bietrele sfărâmate se prăvăliră peste bestia momeală și, în timp ce 
aceasta dădea înapoi de frică, Titus lovi din nou. Și din nou. 

Înlănţuită de perete, bestia nu putea să facă nimic. Bărbatul fluieră, 
dar Titus stărui. Se deplasa cu o graţie fluidă şi o cruzime neîmblânzită. 

Bestia momeală scheună, iar Manon ar fi putut să jure că 
moștenitoarea Sânge-albastru tresări. Ea nu mai auzise niciodată 
strigătul de durere al vreunui balaur, și totuși, în timp ce Titus se lăsă 
pe vine, ea văzu unde lovise - drept în mijloculrănii pe care bestia o 
avea într-o parte. 

Părea că Titus ştie unde să lovească pentru a provoca o agonic mai 
mare. Ea ştia că era inteligent, dar cât de inteligent era? Bărbatul 
fluieră din nou, şi se auzi un bici. Titus continuă să se miște în fața 
momelii, gândindu-se cum avea să lovească. Nu pentru că ar fi rămas în 
pană de strategie. Nu, voia să savureze lovitura. Să tachineze. 

Un fior de încântare o străbătu pe Manon pe șira spinării. Dacă ar fi 


călărit un animal ca Titus, dacă şi-ar fi sfâşiat duşmanii cu el... 

— Dacă îl vrei atât de tare, șopti Iskra, iar Manon își dădu seama că 
ea încă stătea alături de ea, acum la numai un pas distanţă, de ce nu te 
duci să-l iei? 

Înainte însă ca Manon să se poată mișca - înainte ca oricine să o 
poată face, deoarece erau cu toţii fermecaţi de acel animal superb - în 
spate i se înfipseră gheare din fier. 

Ţipătul lui Asterin umplu peştera, însă Manon cădea, plonjând de la 
treisprezece metri în groapa de piatră. Se răsuci, izbindu-se de o 
lespede mică, sfărâmicioasă, care ieșea din perete. Aceasta îi încetini 
căderea și îi salvă viața, dar ea continuă să cadă până ce... 

Se izbi de pământ, luxându-și glezna. De deasupra se auziră țipete, 
însă Manon nu privi în sus. Dacă ar fi făcut-o, ar fi văzut-o pe Asterin 
punând-o la pământ pe Iskra, cu dinţii și ghearele scoase. Ar fi văzut-o 
pe bunica ei dând ordinul ca nimeni să nu sară în groapă. 

Însă Manon nu se uita la ele. 

Titus se întorcea spre ea. 

Balaurul stătea între ea și poartă, unde bărbaţii se mișcau grăbiţi 
încoace şi încolo, de parcă ar fi încercat să se hotărască dacă ar trebui 
să riște să o salveze sau să aştepte până ce avea să devină un stârv. 

Titus plesnea din coadă înainte și înapoi, țintuind-o cu ochii lui 
negri. Manon își scoase sabia Spintecă-Vânt. Prin comparaţie cu 
dimensiunea balaurului, nu era decât un pumnal. Trebuia să încerce să 
ajungă la poartă. 

Îl fixă şi ea cu privirea. Titus se aşeză pe vine, pregătindu-se să 
atace. Ştia unde era poarta şi ce însemna pentru ea. Prada lui. 

Nu călăreaţa sau stăpâna, ci prada. 

Vrăjitoarele tăcuseră. Bărbaţii de la poartă şi de pe platformele 
superioare tăcuseră. 

Manon își învârti sabia. Titus atacă. 

Ea fu nevoită să se rostogolească pentru a scăpa de gura lui şi, într- 
o secundă, se ridică, sprintând disperată spre poartă. Glezna îi zvâcnea, 
iar ea șchiopăta, reprimându-și țipătul de durere. Titus se întoarse, iute 
ca un izvor primăvăratic pe versantul muntelui, în timp ce ea mergea 
iute spre poartă, şi o lovi cu coada. 

Manon avu destulă minte pentru a se roti şi a evita ţepii veninoși, 


dar primi în coaste marginea superioară a cozii şi zbură prin aer, sabia 
fiindu-i smulsă din strânsoare. Se lovi de pământ, lângă peretele opus, 
şi alunecă, zgâriindu-şi faţa de piietre. Împleticindu-se, cu o durere 
cumplită în coaste încercă să se ridice în capul oaselor, și să măsoare 
distanţa dintre ea, sabie și Titus. 

Titus șovăia însă, ridicând privirea dincolo de ea, deasupra ei, 
spre... 

Întunericul o învălui. Uitase de bestia momeală. Creatura înlănțuită 
în spatele ei, atât de aproape, încât simțea duhoarea de stârv din 
respiraţia lui. 

Privirea fixă a lui Titus era o comandă pentru momeală să stea jos. 
Să-l lase să o mănânce pe Manon. 

Manon îndrăzni să arunce o privire peste umăr, spre sabia din 
întuneric, aflată foarte aproape de animalul înlănţuit. Ar fi putut să 
riște, dacă bestia n-ar fi fost acolo, dacă n-ar fi privit-o fără nicio 
expresie, dacă nu s-ar fi uitat la ea de parcă ar fi lost... 

Nu o pradă. 

Titus mârâi din nou un avertisment teritorial spre bestie, atât de 
tare, încât ea îl simţi până în măduva oaselor. În schimb, momeala, așa 
pipernicită cum era, o privea insistent cu un soi de furie şi hotărâre. 
Emoţie, i-ar fi putut ea spune. Foame, dar nu de ea. 

Nu, ea își dădu seama că bestia îşi ridicase privirea spre Titus, 
lăsând să-i scape un mârâit grav drept răspuns. Acel sunet nu era 
câtuşi de puțin supus. Bestia voia să sară la Titus. 

Erau aliați. Chiar dacă numai pentru un moment. 

Din nou, Manon simţi fluxul şi refluxul din lume, acel curent 
invizibil pe care unii îl numeau Soartă, iar alții îl numeau braţul Zeiţei 
cu Trei Chipuri. Titus scoase un ultim răget ameninţător. 

Manon se răsuci, ridicându-se în picioare, şi fugi. 

Fiecare pas o făcea să vadă stele verzi, iar pământul se scutură când 
Titus porni în viteză după ea, dispus să treacă și prin bestie pentru a o 
ucide, dacă ar fi fost necesar. 

Manon îşi recuperă sabia şi o roti, lovind cu ea lanţul gros şi ruginit, 
folosindu-se de ultima fărâmă de putere care îi mai rămăsese. 

Spintecă-Vânt, așa îi spuneau săbiei ei. De acum, aveau să-i spună 
Spintecă-Fier. Lanţul plesni atunci când Titus sări asupra ei. 


Titus nu văzuse balaurul venind şi în ochii lui se citi ceva 
asemănător șocului atunci când bestia momeală îl atacă și se 
rostogoliră împreună. 

Titus era de două ori cât ea și nu era rănit, dar Manon nu aşteptă să 
vadă rezultatul înainte s-o ia la goană spre tunel, acolo unde bărbații 
ridicau în grabă poarta. 

Apoi, se auziră un bum! și un murmur șocat, iar Manon îndrăzni să 
arunce o privire la timp să vadă balaurii despărțin du-se cu un salt, și 
bestia lovind iar. 

Lovitura acelei cozi pline de cicatrici, nefolositoare, fu atât de 
puternică, încât capul lui Titus se lovi de pământ. 

În timp ce Titus se ridică în picioare, bestia momeală mimă un atac 
al cozii şi îi dădu cu ghearele o lovitură puternică, iar Titus urlă de 
durere. 

Manon încremeni, la nici cinci metri de poartă. 

Balaurii îşi dădeau târcoale unul altuia, cu aripile zgâriind 
pământul. Ar fi trebuit să fie o glumă. Și totuși, bestia momeală refuza 
să renunțe, în pofida şchiopătatului, în pofida cicatricelor şi a sângelui. 

Titus sări drept la beregată, fără vreun mârâit de avertizare. 

Coada bestiei îl lovi pe Titus în cap. Titus dădu înapoi împleticindu- 
se, dar apoi atacă, pocnind din fălci şi din coadă 

Odată ce acei ţepi intrau în carnea bestiei, avea să se termine. 
Bestia momeală se feri, pocnindu-i coada lui Titus cu propria-i coadă, 
însă nu scăpă de fălcile care îl prinseră de gât. 

Gata. Trebuia să se termine. 

Bestia momeală se zvârcoli, dar nu se putu elibera. Manon ştia că ar 
fi trebuit să fugă. Ceilalți strigau. Se născuse fără compasiune, milă sau 
bunătate. Nu-i păsa care dintre ei trăia sau murea, atâta timp cât ea 
scăpa. Acel curent continua însă să curgă spre luptă, nu îndepărtându- 
se de aceasta. Şi îi datora bestiei viaţa. 

Aşa că Manon făcu cel mai prostesc lucru pe care îl făcuse în lunga 
şi mizerabila ei viaţă. 

Alergă spre Titus şi o ridică pe Spintecă-Vânt deasupra cozii sale. Îi 
tăie coada cu tot cu os, iar Titus scoase un răget, eliberându-și prada. O 
atacă folosindu-și ciotul cozii, iar Manon încasă lovitura drept în 
stomac, rămânând fără aer înainte să atingă pământul. Când se ridică, 


văzu saltul final care puse capăt luptei. 

Cu beregata expusă din pricina răgetului de durere, Titus un avu 
nicio șansă atunci când balaurul momeală se năpusti și îşi incleştă 
fălcile pe gâtul său puternic. 

Titus avu o ultimă zvârcolire, o ultimă încercare de a se elibera. 
Bestia îl ţinea cu fermitate, de parcă ar fi aşteptat asta săptămâni, luni 
sau ani. Strânse și îi smulse capul, luând cu el beregata lui Titus. 

Se aşternu tăcerea, de parcă întreaga lume s-ar fi oprit atunci când 
trupul lui Titus se prăbuşi la pământ, sângele țâșnind pretutindeni. 

Manon rămase complet nemişcată. Încet, balaurul ridică ochii de la 
hoit, cu sângele lui Titus picurându-i din bot. Privirile li se întâlniră. 

Oamenii țipau la ea să fugă, iar poarta scârțâi deschizându-se, însă 
Manon se uita ţintă în acei ochi negri, unul cu o cicatrice oribilă, dar 
întreg. El făcu un pas, apoi încă unul, spre ea. 

Manon nu se lăsa convinsă. Era imposibil. Imposibil. Titus era de 
două ori cât el, de două ori mai greu și se antrena de mulți ani. 

Balaurul momeală îl făcuse praf - nu fiindcă ar fi fost mai mare sau 
mai puternic, ci fiindcă o dorise mai mult. Titus fusese o brută și un 
ucigaș, şi totuşi acest balaur din faţa ei... era un războinic. 

Bărbaţii se repeziră cu sulițe, săbii și bice, iar bestia mârâi., 

Manon ridică o mână. Şi, din nou, lumea se opri. 

Manon, cu ochii la bestie, zise: 

— Ealmeu. 

El îi salvase viaţa. Nu din întâmplare, ci fiindcă alesese să o facă și 
simţise şi el curentul care curgea între ei. 

— Poftim? lătră bunica ei de deasupra. 

Manon se trezi mergând spre balaur şi oprindu-se la nici doi metri 
de el. 

— El e al meu, zise Manon, examinând cicatricele, şchiopătatul, 
viaţa care ardea în acei ochi. 

Vrăjitoarea şi balaurul se priviră reciproc preț de o clipă care păru 
să dureze o eternitate. 

— Eşti al meu, îi spuse Manon. 

Balaurul clipi spre ea, cu sângele lui Titus continuând să-i picure 
printre dinţii crăpați şi rupţi, iar Manon avu impresia că și el ajunsese 
la aceeași concluzie. Poate că el o ştiuse cu mult înainte de acea seară, 


iar lupta cu Titus nu fusese legată neapărat de supravieţuire, cât fusese 
mai degrabă o încercare de a o revendica pe ea. 
Drept călăreaţa sa. Drept stăpâna sa. A lui. 


Manon îşi numi balaurul Abraxos, după șarpele antic care ţinea 
lumea între inelele sale la porunca Zeiţei cu Trei Chipuri. A fost 
probabil singurul lucru plăcut care s-a întâmplat în acea noapte. 

Când reveni la celelalte și Abraxos fu dus pentru a fi curăţat și 
îngrijit, iar cadavrul lui Titus scos de treizeci de bărbați, Manon le privi 
lung pe toate vrăjitoarele care îndrăzniră să-i caute privirea. 

Asterin o ţinea pe moştenitoarea Picioare-galbene în fața 
Matroanelor. Preţ de un lung moment, Manon îi aruncă o privire Iskrăi, 
înainte de a-i spune simplu: 

— Se pare că mi-am pierdut echilibrul. 

Iskra se înfurie, dar Manon ridică din umeri, ştergându-și pământul 
şi sângele de pe față înainte de a se duce șchiopătând înapoi spre 
Omega. Nu voia să-i dea Iskrăi satisfacția de a se plânge că aproape o 
omorâse, iar Manon nu era în forma potrivită pentru a rezolva 
chestiunea printr-o luptă adevărată. 

Atac sau stângăcie, Asterin fu pedepsită de către Mama Cioc-negru 
în acea noapte pentru că o lăsase pe moștenitoarea ei să cadă în 
groapă. Manon ceruse ca ea să fie cea care să aplice loviturile de bici, 
dar bunica ei nu o luase în seamă. În loc asta, o puse pe moştenitoarea 
Picioare-galbene să o facă. Aşa cum eșecul lui Asterin se petrecuse sub 
ochii celorlalte Matroane şi a moștenitoarelor lor, la fel trebuia să se 
petreacă şi pedepsirea ei. 

Stând în picioare în sala de mese, Manon privi fiecare lovitură 
brutală de bici, toate zece date cu toată puterea, în timp ce Iskra își 
etala vânătaia de pe maxilar, un cadou din partea lui Asterin. 

Spre cinstea ei nepieritoare, Asterin nu ţipă. Nici măcar o dată. 
Manon avu nevoie de toată stăpânirea de sine pentru a nu înșfăca 
biciul și a nu-l folosi pentru a o strangula pe Iskka. 

Apoi urmă discuţia cu bunica ei. Nu fu atât o conversaţie, cât o 
palmă peste fața ei, apoi o bătaie verbală care - o zi mai târziu - încă 


făcea să-i răsune lui Manon urechile. 

O umilise pe bunica ei și pe toate vrăjitoarele Cioc-negru din istorie 
alegând acea „rămășiță pipernicită de carne”, indiferent de victoria 
repurtată. Fusese un noroc faptul că îl omorâse pe Titus, vorbise cu 
emfază bunica. Abraxos era cel mai mic dintre animalele de încălecat și, 
pe deasupra, din pricina mărimii, nu zburase nici măcar o zi în viaţa lui. 
Nu-l lăsaseră niciodată să iasă din crescătorie. 

Nici nu ştiau dacă putea să zboare după ce aripile lui fuseseră 
tratate cu atâta cruzime atât de mult timp, iar îngrijitorii erau de 
părere că dacă Abraxos ar fi încercat să iasă din Răscruce, s-ar fi 
zdrobit cu tot cu Manon de fundul Trecătorii. Susțineau că niciun alt 
balaur nu avea să-i accepte vreodată supremaţia, nu drept 
Conducătoare a Aripii. Manon îi stricase bunicii ei toate planurile. 

Toate aceste fapte îi erau strigate în față iar şi iar. Ea ştia că şi dacă 
ar fi vrut să schimbe animalele de încălecat, bunica ei ar fi obligat-o să-l 
păstreze pe Abraxos, doar pentru a o umili atunci când avea să dea 
greş. Chiar dacă asta ar fi putut însemna pentru ea moartea. 

Totuşi, bunica ei nu fusese în groapă. Nu se uitase în ochii lui 
Abraxos și nu văzuse bătând în el inima războinicului. Nu observase că 
el luptase cu mai multă șiretenie și ferocitate de cât oricare altul. Așa că 
Manon se ţinu tare și încasă palma, predica și cea de a doua palmă care 
îi lăsase obrazul zvâcnind. 

Când ajunse la cușca în care Abraxos își avea acum căminul, pe 
Manon încă o durea fața. El era cuibărit la peretele din fund, tăcut şi 
liniștit, în vreme ce multe alte creaturi tropăiau sau țipau sau mârâiau. 

Însoţitorul ei, supraveghetorul, privi printre bare. Asterin pândea 
în întuneric. După biciuirea din seara precedentă, Aghiotanta ei nu 
avea de gând s-o mai scape din ochi. 

Manon nu-i ceruse iertare pentru pedeapsă. Regulile erau reguli, iar 
verișoara ei greșise. Asterin meritase biciuirea, la fel cum Manon 
meritase vânătaia de pe obraz. 

— De ce stă cuibărit aşa? îl întrebă Manon pe bărbat. 

— Presupun că e din cauză că n-a avut niciodată o cușcă doara lui. 
Nu atât de mare, în orice caz. 

Manon studie caverna plină de cuști. 

— Unde îl țineau înainte? 


Bărbatul arătă spre podea. 

— În cocină, alături de celelalte momeli. Vedeţi dumneavoastră, el 
e cea mai veche momeală. A supraviețuit gropilor și cocinilor, dar asta 
nu înseamnă că e potrivit pentru dumneavoastră. 

— Dacă aș fi vrut să aflu părerea ta cu privire la cât este de potrivit, 
ți-aş fi cerut-o, îi zise Manon, cu ochii la Abraxos, apropiindu-se de 
gratii. Cât durează până putem să-l facem să zboare? 

Bărbatul se scărpină în cap. 

— Ar putea să dureze zile, sau săptămâni, sau luni. S-ar putea să nu 
se întâmple niciodată. 

— Vom începe antrenamentele din această după-amiază. 

— Asta n-o să se întâmple. 

Manon ridică din sprâncene. 

— Pentru început, ăsta trebuie să fie antrenat singur. Îi voi atribui 
cei mai buni antrenori, iar între timp puteţi folosi un alt balaur pentru 
a... 

— În primul rând, omule, îl întrerupse Manon, nu-mi da tu mie 
ordine. 

Îşi dezveli dinții din fier, iar el se făcu mic. 

— În al doilea rând, eu nu mă voi antrena cu un alt balaur. Mă voi 
antrena cu el. 

Bărbatul era palid ca moartea atunci când îi spuse: 

— Toate animalele santinelelor îl vor ataca. Primul zbor îl va 
speria atât de tare, încât se va împotrivi. Așa că dacă nu doriți ca 
soldaţii dumneavoastră și animalele lor să se sfâşie între ele, vă 
sugerez să vă antrenați singură. 

Tremurând, adăugă: 

— Milady. 

Balaurul îi privea. Așteptând. 

— Ne pot înțelege? 

— Nu. Unele comenzi rostite sau fluierături, dar nu mai mult decât 
un câine. 

Manon nu crezu asta nicio clipă. Nu pentru că el ar fi minţit-o, sau 
pentru că el nu ar fi fost prea inteligent. Poate că Abraxos era diferit. 

Ea urma să folosească fiecare moment până la Jocurile de Război 
pentru a-l antrena. Când ea şi Cele Treisprezece aveau să fie 


încununate victorioase, avea să le facă pe toate vrăjitoarele care se 
îndoiseră de ea, inclusiv pe bunica ei, să se blesteme pentru că fuseseră 
atât de proaste, căci ea era Manon Cioc-negru și nu dădea niciodată 
greş. Şi nu avea să fie nimic mai plăcut decât să-l privească pe Abraxos 
mușcându-i capul Iskrăi pe câmpul de luptă. 


CAPITOLUL 24 


Când Chaol se întoarse la castel, fu deosebit de ușor să-și mintă 
oamenii în legătură cu vânătăile şi tăieturile de pe față - un incident 
nefericit cu un vagabond beţiv în Rifthold. Să suporte minciunile şi 
rănile era mai bine decât să fie mort. Înțelegerea lui Chaol cu Aedion şi 


cu rebelii fusese simplă: informaţii contra informaţii. 

El le promisese și mai multe informaţii despre regina lor, precum şi 
despre inelele negre ale regelui, în schimbul a ceea ce știau ei cu privire 
la puterea regelui. Asta îl ținuse în viață în acea noapte și în fiecare 
seară după aceea, în timp ce așteptase ca ei să se răzgândească. Însă ei 
nu veniseră niciodată după el, iar în seara asta el și Aedion așteptau să 
treacă de miezul nopţii pentru a se strecura în fostul apartament al 
Celaenei. 

Era pentru prima dată când el îndrăznise să se întoarcă în criptă 
după acea noapte petrecută cu Celaena și cu Dorian, la ciocanul din 
bronz, în formă de craniu. Mort, nu se mișcă şi nu vorbi deloc. Cu toate 
că el purta Ochiul Elenei la gât, ciocanul rămase inert. Poate că Mort 
răspundea doar celor prin ale căror vene curgea sângele lui Brannon 
Galathynius. 

Astfel că el şi Aedion examinară cu atenţie cripta, sălile prăfuite, 
cercetând fiecare centimetru în căutare de semne ale spionilor sau 
temându-se de posibilitatea de a fi descoperiţi. Când, în cele din urmă, 
fură satisfăcuți de faptul că nimeni nu putea trage cu urechea, Aedion 
zise: 

— Căpitane, spune-mi ce caut eu aici. 

Generalul nu dăduse vreun semn de mirare sau de surpriză atunci 
când fusese condus de către Chaol spre locul de odihnă al Elenei și al 
lui Gavin, cu toate că făcu ochii mari la vederea lui Damaris. Însă, chiar 
dacă Aedion ştia ce era, el nu spuse nimic. Cu toată obrăznicia şi 
aroganţa lui, Chaol avea impresia că bărbatul deținea multe, multe 
secrete - şi se pricepea al naibii de bine să disimuleze asta. 

Era celălalt motiv pentru care se oferise să încheie înțelege rea cu 
Aedion și cu tovarășii săi: dacă harurile prinţului erau descoperite, 
Dorian urma să aibă nevoie de un loc unde să se ascundă și de cineva 
care să-i ofere siguranţă în eventualitatea în care Chaol n-ar mai fi 
putut să o facă. Chaol spuse: 

— Eşti pregătit să-mi împărtăşești informaţiile pe care le-al 
căpătat de la aliaţii tăi? 

Aedion îi oferi un zâmbet leneș. 

— Atât timp cât şi tu mi le împărtășești pe ale tale. 

Chaol se rugă tuturor zeilor dispuși să-l asculte să nu facă 


o mişcare greşită atunci când scoase Ochiul Elenei din tunică. 

— Regina voastră mi-a dat acest colier atunci când a plecat spre 
Wendlyn. Îi aparţinea strămoşului ei - care a convocat-o aici pentru a i- 
l oferi. 

Aedion miji ochii în timp ce studie amuleta, piatra albastră sclipind 
în lumina lunii. 

— Ceea ce sunt pe punctul de a-ți spune, zise Chaol, schimbă totul. 


Dorian stătea în întunericul casei scărilor, ascultând. Asculta şi nu 
era prea dornic să accepte faptul că Chaol se afla în criptă cu Aedion 
Ashryver. 

Acela fusese primul şoc. În ultimele săptămâni, după explozia sa cu 
Sorscha, se strecurase în locul acela în căutare de răspunsuri. Mai ales 
acum că ea minţise cu nerușinare și ris- case totul pentru a-i păstra 
secretul - şi pentru a-l ajuta să găsească un mod de a-l controla. 

În seara aceea el fusese îngrozit să găsească uşa secretă ușor 
întredeschisă. N-ar fi trebuit să vină, dar o făcuse oricum, născocind o 
listă cu minciunile pe care să le spună dacă ar fi descoperit vreun chip 
neprietenos acolo jos. Apoi, ajunsese destul de aproape pentru a auzi 
vocile masculine şi aproape că fugi... Aproape, până ce își dăduse seama 
cine vorbea. 

Era imposibil, căci ei se urau reciproc. Şi totuși, erau acolo, în cripta 
Elenei. Deja era prea mult. Însă atunci auzise... auzise ceea ce Chaol îi 
spunea generalului, atât de încet, încât îl putea cu greu auzi. 

Regina voastră mi-a dat acest colier atunci când a plecat spre 
Wendlyn. 

Era o greșeală. Probabil că era o greşeală, deoarece... Pieptul îi 
deveni prea strâmt, prea mic. 

Tu vei fi mereu dușmanul meu. Asta ţipase Celaena spre Chol în 
noaptea în care murise Nehemia. lar ea spusese... spusese că își 
pierduse poporul în urmă cu zece ani, dar... 

Dar. 

Dorian nu se putu mișca în timp ce Chaol se lansă într-o nouă 
poveste, un nou adevăr. Despre tatăl lui Dorian. Despre puterea pe care 


regele o exercitase. Celaena descoperise asta. Celaena încerca să 
găsească o modalitate de a o distruge. 

Tatăl său crease acel lucru pe care îl înfruntaseră în catacombele 
bibliotecii - acel lucru monstruos ce părea uman. Cheile Wyrd. Porţile 
Wyrd. Piatra Wyrd. 

Iar ei îl minţiseră. Hotărâseră că nu trebuiau să aibă încredere în el. 
Celaena şi Chaol - ei hotărâseră fără el. Chaol ştiuse cine și ce era cu 
adevărat Celaena. 

De aceea o trimisese în Wendlyn - de aceea o scosese din castel. 
Dorian încă îngheţa pe scări când Aedion se furișă afară din criptă, cu 
spada scoasă și părând pregătit să atace orice dușman detectat. 

Zărindu-l, Aedion blestemă grav și urât, cu ochii strălucin- du-i la 
lumina torței. 

Ochii Celaenei. Ochii lui Aelin Ashryver - Ashryver - Galathynius. 

Aedion era vărul ei. lar el încă îi era loial ei - mințind cu nerușinare, 
prin fiecare acțiune, cu privire la locul unde se afla loialitatea lui. 

Chaol se năpusti pe coridor, cu o mână ridicată a implorare. 

— Dorian! 

Preţ de o clipă, nu putu decât să-l privească lung pe prietenul său. 
Apoi, reuși să întrebe: 

— De ce? 

Chaol expiră lung. 

— Deoarece cu cât știu mai puţini oameni, cu atât mai sigur este — 
pentru ea, pentru toţi. Pentru tine. Ei deţin informaţii care te-ar putea 
ajuta. 

— Crezi că aş da fuga la tatăl meu? 

Cuvintele erau ceva mai mult decât o şoaptă strangulată, în timp ce 
temperatura scăzu brusc. 

Chaol păşi în faţă, așezându-se între Aedion şi Dorian, cu palmele la 
vedere. Împăciuitor. 

— Nu-mi pot permite să ghicesc - să sper. Nici cu tine. 

— De când? 

Gheaţa îi acoperea dinţii, limba. 

— Ea mi-a spus despre tatăl tău înainte să plece. Curând după 
aceea, mi-am dat seama cine este. 

— lar acum lucrezi cu el. 


Respirația căpitanului formă un abur în faţa sa. 

— Dacă putem găsi o cale de a elibera magia, asta te-ar putea salva. 
Ei cred că ar putea avea nişte răspunsuri despre ce s-a întâmplat și 
cum ar putea fi inversat. Însă dacă Aedion şi aliaţii săi sunt prinşi, dacă 
ea este prinsă... vor muri. Tatăl tău îi va nimici, începând cu ea. Și în 
aceste momente, Dorian, avem nevoie de ei. 

Dorian se întoarse spre Aedion. 

— Ai de gând să-l omori pe tata? 

— Nu merită să moară? fu răspunsul generalului. 

Dorian îl văzu pe căpitan înfiorându-se - nu la auzul vorbelor 
generalului, ci din pricina frigului. 

— l-ai spus... despre mine? scrâșni Dorian. 

— Nu, răspunse Aedion în locul lui Chaol. Cu toate că dacă nu 
înveţi să te controlezi, în curând în tot regatul nu va mai fi niciun suflet 
care să nu știe că ai un har magic. 

Aedion privi pe furiş spre căpitan, cu ochii săi neobişnuiţi. 

— Aşadar, de asta erai atât de disperat să faci schimb de secrete - 
voiai informaţiile de dragul lui. 

Chaol încuviință. Aedion îi zâmbi afectat lui Dorian, iar gheaţa 
acoperi scările. 

— Deci, harul tău magic se manifestă sub formă de gheaţă și 
zăpadă, prințişorule? îl întrebă generalul. 

— Apropie-te şi vei afla, îi răspunse Dorian, surâzând slab. 

Poate că l-ar fi putut arunca pe Aedion în partea opusă a 

coridorului, aşa cum făcuse și cu acea creatură. 

— Dorian, poţi să ai încredere în Aedion, îi spuse Chaol. 

— Ele un om cu două feţe. Nu cred nici pentru o clipită că nu ne-ar 
vinde dacă acest lucru i-ar servi propriei cauze. 

— Ba n-ova face, rosti Chaol scurt, tăindu-i replica lui Aedion. 

Buzele lui Chaol se învineţiră de frig. 

Dorian ştia că îi făcea rău - o ştia și nu părea să-i pese. 

— Fiindcă vrei să fii regele lui Aedion într-o bună zi? 

Chaol păli, de frig sau de teamă, iar Aedion râse. 

— Regina mea va muri fără să aibă moștenitori mai curând decât 
să se mărite cu un bărbat din Adarlan. 

Chaol încercă să-şi ascundă tremurul de durere, dar Dorian își 


cunoştea prea bine prietenul şi știa fără să-l privească. Preţ de o 
secundă se întrebă ce părere ar avea Celaena despre afirmaţia lui 
Aedion. Celaena care minţise - Celaena, care era Aelin, pe care o 
întâlnise în urmă cu zece ani, alături de care se jucase în minunatul ei 
castel. Şi în acea zi în Endovier, acea primă zi, el simţise că ea avea ceva 
familiar... O, zeilor! 

Celaena era Aelin Galathynius. El dansase cu ea, o sărutase, dormise 
alături de ea, dușmanul lui de moarte. Mă voi întoarce după tine, îi 
spusese ea în ultima zi petrecută acolo. Chiar șl atunci, el știuse că era 
altceva în spatele acestei promisiuni. Ea avea să se întoarcă, dar 
probabil nu ca ea însăși, Celaena. Oare avea să fie pentru a-l ajuta sau 
pentru a-l omorî? Aelin Galathynius ştia despre harul lui magic - și voia 
să-l distrugă pe tatăl său, voia să distrugă regatul. Tot ceea ce spusese 
şi făcuse ea... Cândva, crezuse că fusese o farsă pentru a-i câștiga 
favorurile în calitate de Campion, dar ce-ar fi fost dacă așa stătuseră 
lucrurile deoarece ea era moştenitoarea din Terrasen? Oare de aceea 
era prietenă cu Nehemia? Ce-ar fi fost dacă, după un an în Endovier... 

Aelin Galathynius petrecuse un an în acea tabără de muncă. O 
regină a continentului fusese sclavă și avea să poarte stigmatul pentru 
vecie. Poate că asta o îndreptăţea pe ea, şi pe Aedion, ba chiar şi pe 
Chaol, care o iubea, să plănuiască să-l înșele și să-l trădeze pe tatăl lui. 

— Dorian, te rog, spuse Chaol. Pentru tine fac asta - îţi jur. 

— Nu-mi pasă, zise Dorian, privindu-i lung, în timp ce se îndepărta. 
Voi lua cu mine în mormânt secretele tale - însă nu vreau să fiu părtaş 
la ele. 

Îşi smulse harul magic rece din aer şi îl îndreptă spre înlă- untrul 
său, înfășurându-l în jurul inimii sale. 


Aedion o luă spre ieşirea subterană secretă din castel. Îi spusese lui 
Chaol că o făcea pentru a evita orice suspiciune, pentru ca oricine 
altcineva să le piardă urma în drumul lor spre apartamente. O privire 
din partea căpitanului îi confirmă că el știa precis încotro se îndrepta 
Aedion. 

Aedion cugetă la ceea ce-i spusese căpitanul - și, cu toate că orice 


alt bărbat ar fi fost îngrozit, cu toate că Aedion ar fi trebuit să fie 
îngrozit... nu era surprins. Bănuise, din momentul în care îi dăruise acel 
inel, în urmă cu mulţi ani, că regele folosea un soi de putere mortală și 
părea la curent cu informațiile pe care spionii săi le strângeau de mult. 

Matroana Picioare-galbene fusese acolo cu un scop. Aedion era încă 
dispus să pună rămășag pe o sumă mare de bani că orice 
monstruozități sau arme ar fi creat regele, ei aveau să le vadă curând, 
dimpreună cu vrăjitoarele. Bărbaţii nu ar fi adunat și mai multe oşti şi 
n-ar fi făurit şi mai multe arme dacă n ar fi plănuit să le folosească. Și, 
cu siguranţă, ei nu înmânau bijuterii care să-ți controleze mintea dacă 
nu voiau să deţină puterea absolută. El avea însă să înfrunte ceea ce sta 
să vină aşa cum o făcuse cu fiecare încercare din viața sa: precis, fără 
şovăială și cu o eficienţă letală. 

Zări cele două siluete așteptând pe doc, în umbra unei clădiri pe 
cale să se dărâme, ceața de pe Avery fâcându-le să pară ceva mai mult 
decât niște adieri de întuneric. 

— Ei? vru Ren să ştie în timp ce Aedion se rezemă de un zid umed 
din cărămidă. 

Cele două săbii ale lui Ren erau scoase. Oțel Adarlanian de calitate, 
crestate și zgâriate suficient pentru a dovedi că fuseseră folosite, şi 
bine unse pentru a arăta că Ren ştia cum să le poarte de grijă. Acestea 
păreau să fie singurele lucruri de care îi păsa lui Ren - părul îi era 
nepieptănat, iar veșmintele arătau cam prea ponosite pentru a fi 
purtate. 

— Deja ţi-am spus: putem avea încredere în căpitan. 

Aedion se uită la Murtaugh. 

— Salut, bătrâne. 

Nu-i vedea fața lui Murtaugh, ascunsă sub glugă, însă vocea lui era 
foarte blândă atunci când îi spuse: 

— Sper ca informaţiile să merite riscurile pe care ţi le asumi. 

Aedion mormăi. Nu voia să le spună adevărul despre Aelin, nu până 
ce ea nu avea să fie din nou alături de el și să le poată spune singură. 

Ren veni cu un pas mai aproape. Se deplasa cu siguranţa celui 
obişnuit cu lupta. Și cu victoria. Totuși, Aedion îl depășea cu opt 
centimetri și zece kilograme de mușchi. Dacă Ren l-ar fi atacat, l-ar fi 
pus la pământ într-o clipă. 


— Nu ştiu ce joc joci, Aedion, spuse Ren, dar dacă nu ne spui unde 
este, cum am putea avea încredere în tine? Și cum de ştie căpitanul? O 
ține regele? 

— Nu, răspunse Aedion. 

Nu era o minciună, însă așa părea. Din punctul lui de vedere, 
Celaena renunţțase la propriul său suflet. 

— Eu aşa văd lucrurile, Ren: tu și bunicul tău nu aveţi mare lucru 
să-mi oferiţi mie - sau lui Aelin. Nu aveţi o armată, nu aveţi moșii, iar 
căpitanul mi-a spus despre legăturile voastre cu rahatul de Archer 
Finn. E nevoie să vă amintesc ce i s-a întâmplat Nehemiei Ytger în timp 
ce voi eraţi de gardă? Așa că n-am de gând să vă spun; veți primi doar 
informaţiile de care aveţi nevoie. 

Ren tresăltă. Murtaugh puse un braț între ei. 

— Pentru orice eventualitate, e mai bine să nu știm 

Ren nu voia să renunțe, iar lui Aedion îi clocotea sângele în vene din 
pricina afrontului. 

— În cazul ăsta, ce le vom spune celor de la Curte? vru Ren să ştie. 
Că ea nu e o impostoare, aşa cum am fost lăsaţi să credem, și că e, de 
fapt, în viaţă şi totuși nu vrei să ne spui unde? 

— Ba da, rosti Aedion în şoaptă, întrebându-se cât de rău putea să- 
l umple pe Ren de sânge, fără să-l rănească pe Murtaugh în tot acest 
proces. Exact asta o să le spui. Dacă vei mai găsi Curtea. 

Tăcere. Murtaugh zise: 

— Ştim că Ravi și Sol sunt încă în viață în Suria. 

Aedion cunoștea povestea. Negoţul familiei lor fusese prea 
important pentru rege pentru a-i executa ambii părinți. Ca atare, tatăl 
lor alesese eșafodul, iar mama lor fusese lăsată în viață pentru ca Suria 
să continue să funcționeze ca un port comercial vital. Cei doi băieţi 
surieni aveau deja douăzeci şi doi de ani şi, de la moartea Nehemiei, Sol 
devenise Lord de Suria. În anii în care condusese Bane, Aedion nu 
pusese niciodată piciorul în orașul de pe coastă. Nu voia să ştie dacă ei 
îl blestemau. Târfa din Adarlan. 

— Vor lupta, întrebă Aedion, sau vor decide că le place prea mult 
aurul? 

Murtaugh oftă. 

— Am auzit că Ravi este cel mai sălbatic - pe el va trebui să-l 


convingi. 

— Nu mai vreau pe nimeni pe care să trebuiască să-l convingem să 
ni se alăture, spuse Aedion. 

— Vei vrea să ai oameni care nu se tem de Aelin - sau de tine, rosti 
scurt Murtaugh. Vei vrea oameni cumpătaţi, care să nu șovăie să pună 
întrebări dure. Loialitatea se câștigă, nu se oferă. 

— Ea nu trebuie să facă niciun blestemat de lucru pentru a ne 
câştiga loialitatea.Murtaugh clătină din cap, gluga legănându-i-se. 

— Pentru unii dintre noi, da. Însă alții s-ar putea să nu fie atât de 
uşor de convins. Ea are de dat socoteală pentru zece ani - şi pentru un 
regat în ruină. 

— Era o copilă. 

— Acum e femeie și încă de câţiva ani buni. Poate că va oferi o 
explicaţie. Însă, până atunci, Aedion, tu trebuie să înţelegi că unii s-ar 
putea să nu-ți împărtășească fervoarea, iar alții s-ar putea să 
trebuiască să fie convinși şi în ceea ce te privește - încotro înclină 
loialitatea ta şi cum ţi-ai demonstrat-o peste ani. 

Dorea să-i vâre dinţii lui Murtaugh pe gât, fie şi numai pentru că 
avea dreptate. 

— Cine mai este în viață din cercul de încredere al lui Orlon? 

Murtaugh numi patru. Ren adăugă iute: 

— Am auzit că se ascund cu anii - mereu învârtindu-se prin zonă, 
aşa ca noi. S-ar putea să nu fie ușor de găsit. 

Patru. Aedion simți că i se face rău. 

— Asta e tot? 

Fusese în Terrasen, însă niciodată nu făcuse o numărătoare exactă, 
nu voise niciodată să ştie cine reușise să scape de vărsarea de sânge şi 
de măcel sau cine sacrificase totul pentru a scăpa un copil, un prieten, 
un membru al familiei. Sigur că în adâncul sufletului său știuse, dar 
sperase mereu prostește ca majoritatea să fi fost în viață, așteptând 
încă să se întoarcă. 

— Îmi pare rău, Aedion, spuse blând Murtaugh. Câţiva lorzi mai 
neimportanţi au scăpat și chiar au reușit să-şi păstreze pământurile şi 
să le facă să prospere. 

Aedion îi cunoştea şi îi ura pe cei mai mulți dintre ei - porci egoişti 
care îşi vedeau numai propriile interese. Murtaugh continuă: 


— Vernon Lochan a supraviețuit, dar numai fiindcă era deja 
marioneta regelui și, după ce Cal a fost executat, Vernon şi-a însușit 
titlul fratelui său, Lord de Perranth. Știi ce i s-a întâmplat lui lady 
Marion, însă n-am aflat niciodată ce i s-a întâmplat lui Elide. 

Elide - fiica și moștenitoarea Lordului Cal și a lui Lady Marion, cu 
aproape un an mai mică decât Aelin. Dacă era în viaţă, ar fi avut cel 
puţin şaptesprezece ani. 

— O mulțime de copii au dispărut în primele săptămâni, încheie 
Murtaugh. 

Aedion nu voia să se gândească la acele morminte prea mici. 

Preţ de o clipă, fu nevoit să privească în altă parte, și până și Ren 
rămase tăcut. Într-un final, Aedion spuse: 

— Trimiteți-i pe informatorii noştri la Ravi și Sol, însă abțineți-vă 
în ceea ce-i priveşte pe ceilalți. Deocamdată, igno- rați-i pe lorzii 
neimportanți. Paşi mici. 

Spre surprinderea lui, Ren zise: 

— De acord. 

Preţ de o secundă, privirile li se întâlniră, iar el știu că Ren simţea 
ceea ce și el simţea adeseori - ceea ce încerca să țină îngropat. Ei 
supravieţuiseră, când atât de mulţi nu o făcuseră. Și nimeni altcineva 
nu putea înțelege cum era să duci acea povară, decât dacă suferise 
pierderi la fel de mari. 

Ren evadase cu preţul vieții părinţilor săi - și își pierduse căminul, 
titlul, prietenii şi regatul. Se ascunsese şi se antrenase şi nu-și uitase 
niciodată cauza. 

Acum nu erau prieteni; niciodată nu fuseseră cu adevărat. Tatălui 
lui Ren nu-i plăcuse în mod deosebit faptul că Aedion, nu Ren, fusese 
ales să încheie jurământul sângelui cu Aelin. Jurământul purei supuneri 
- jurământul care avea să-l pecetluiască pe Aedion drept protectorul ei 
pe viață, singura persoană în care ea putea să aibă încredere deplină. 
Tot ceea ce el poseda, tot ceea ce el era, ar fi trebuit să-i aparţină ei. 

Și totuşi, acum premiul nu era doar un jurământ de sânge, ci un 
regat - o şansă de răzbunare şi de reconstruire a lumii lor. Aedion dădu 
să pornească, dar se uită înapoi. Doar două siluete înveșmântate în 
mantii, una cocoșată, cealaltă înaltă şi înarmată. Prima frântură a Curții 
lui Aelin. Curtea pe care el ar fi ridicat-o pentru ea pentru a scutura 


lanțurile Adarlanului. Putea să continue să joace jocul - încă pentru 
puţin timp. 

— Când ea se va întoarce, spuse Aedion liniștit, măcelul de acum 
zece ani va părea o nimica toată în comparație cu ceea ce-i va face ea 
regelui din Adarlan. 

Şi, în sufletul său, Aedion spera că avea să fie adevărat. 


CAPITOLUL 25 


Trecu o săptămână fără alte încercări din partea lui Rowan de a o 
jupui pe Celaena de vie, așa că în pofida faptului că nu progresa absolut 
deloc, ea considera că era un succes. Rowan se ținu de cuvânt și o puse 
să facă ture duble la bucătărie - singura parte bună fiind că era atât de 
obosită atunci când se prăbușea în pat, încât nu-și mai amintea să 
viseze. Un alt beneficiu, bănuia ea, era că în timp ce freca vasele rămase 
de la cină, putea asculta poveștile lui Emrys - pe care Luca le cerşea în 
fiecare seară, indiferent dacă ploua sau nu. 

În pofida a ceea ce se întâmplase cu vârcolacii, Celaena tot nu 


reușea să își stăpânească harul. Chiar dacă Rowan îi oferise în acea 
noapte mantia sa, a doua zi de dimineaţă reveniseră la obişnuitele lor 
aversiuni corozive. Ură părea un cuvânt puternic, de parcă ea nu l-ar fi 
putut urî pe cel care o salvase, însă aversiune se potrivea al naibii de 
bine. Nu prea îi păsa ei de care parte a liniei ură-aversiune se situa 
Rowan. Însă până să capele aprobarea lui pentru a intra în Doranelle 
era, fără îndoială, o cale lungă, lungă. 

O aducea zilnic la ruinele templului - suficient de departe, în 
eventualitatea că ar fi reușit să se transforme și ar fi pierdut controlul 
asupra harului ei magic, astfel încât să nu incinereze pe nimeni. Totul - 
totul - depindea de acea comandă: transformă-te. Însă amintirea 
senzaţiei pe care i-o dădea harul ei magic atunci când izbucnea arzător 
dinlăuntrul ei, atunci când ameninţa să o înghită şi pe ea și întreaga 
lume, o chinuia, și când era trează, şi când dormea. Era aproape la fel 
de rău ca șederea nesfârşită acolo. 

Acum, după două ore nefericite de stat jos, ea oftă adânc și se ridică, 
învârtindu-se în jurul ruinelor. Era o zi neobișnuit de însorită, care 
făcea ca pietrele albe să pară strălucitoare. De fapt, ar fi putut să jure că 
rugăciunile şoptite ale credincioşilor de mult dispăruţi încă rezonau în 
ele. Harul ei magic licărise straniu - ca un răspuns ciudat, în forma ei 
umană, acolo unde, în mod normal, era atât de adânc zăvorât. 

În timp ce studia ruinele, își propti mâinile în şolduri: ar fi făcut 
orice pentru a se împiedica să-şi smulgă părul. 

— Ce-a fost aici? 

Rămăseseră numai niște lespezi de rocă sparte, care indicau locul 
unde fusese ridicat templul. Câteva pietre alungite - stâlpi - erau 
aruncate de parcă o mână le-ar fi împrăștiat, şi alte roci, mai 
numeroase, grupate laolaltă, dovedeau faptul că acolo fusese cândva un 
drum. 

Cu Rowan mergând pe urmele ei, un nor de furtună o învălui atunci 
când se opri să examineze o grămadă de pietre albe. 

— Templul Zeiţei Soare. 

Mala, Zeița Luminii, a învăţăturii şi a Focului. 

— M-ai adus aici pentru că socoteai că m-ar putea ajuta să-mi 
stăpânesc puterile - să-mi stăpânesc transformarea? 

O vagă mișcare afirmativă din cap. Ea puse o mână pe una dintre 


pietrele masive. Dacă era să fie sinceră și să recunoască, aproape că 
simţea ecourile puterii care sălășluise acolo cu mult timp în urmă, o 
delicioasă căldură sărutând-o pe gât, de-a lungul şirei spinării, de parcă 
zeița încă ar mai fi stat ghemuită într-un colț. Așa se explica de ce în 
acea zi, la soare, percepea templul altfel. De ce harul ei magic era 
instabil. Mala, Zeița Soarelui şi Aducătoarea Luminii, era sora și veșnica 
rivală a Deannnei, Păzitoarea Lunii. 

— Mab a fost făcută zeitate muritoare grație lui Maeve, cugetă 
Celaena cu voce tare, în timp ce-și trecea mâna peste piatra 
zgrunțuroasă. Însă asta s-a întâmplat acum peste cinci sute de ani. Mala 
avea o soră în lună cu mult înainte ca Mab să-i ia locul. 

— Deanna era numele inițial al surorii. Dar voi, oamenii, i-aţi 
atribuit unele dintre caracteristicile lui Mab. Vânătoarea, ogarii. 

— Poate că Deanna și Mala n-au fost dintotdeauna rivale. 

— Unde vrei să ajungi? 

Ea ridică din umeri şi continuă să-şi treacă mâinile de-a lungul 
pietrei, pipăind, inspirând, mirosind. 

— Tu ai cunoscut-o vreodată pe Mab? 

Preţ de o clipă lungă, Rowan rămase tăcut - gândind, fără îndoială, 
dacă era de vreun folos să-i spună şi ei. 

— Nu, răspunse el într-un sfârşit. Sunt bătrân, dar nu chiar atât de 
bătrân. 

Bine - dacă el nu voia să-i spună vârsta reală... 

— Te simţi bătrân? 

El privi în depărtare. 

— După standardele celor ca mine, încă sunt considerat tânăr. 

Nu era un răspuns. 

— Ai spus că odată ai făcut parte dintr-o campanie desfășurată 
într-un regat care nu mai există. Ai fost la război de mai multe ori, se 
pare, și ai văzut lumea. Asta lasă urme. Te îmbătrâneșşte pe dinăuntru. 

— Te simţi bătrână? 

Ea nici nu clipea. O fetiță - o copilă, îi spusese el. 

Pentru el, ea era o copilă. Chiar și atunci când ea ar fi devenit o 
femeie bătrână - dacă el ar fi trăit atât de mult - tot o copilă ar fi fost 
prin comparație cu lungimea vieţii lui. Misiunea ei depindea de 
capacitatea lui de a o vedea altfel, dar spuse totuși.: 


— Zilele astea, mă bucur că sunt muritoare și că trebuie să îndur 
această viață o singură dată. Zilele astea, nu te invidiez, câtuși de puțin. 

— Şi înainte? 

Fu rândul ei să privească țintă în zare. 

— Obişnuiam să-mi doresc să fi avut șansa de a vedea totul - și am 
detestat faptul că nu asta avea să se întâmple vreodată. 

Simţea că el cocea o întrebare, dar începu din nou să meargă, 
examinând pietrele. Îndepărtând praful de pe una dintre ele, apăru o 
imagine a unui cerb cu o stea strălucitoare în frunte, care semăna 
foarte bine cu cel din Terrasen. Îl auzise pe Emrys spunând încă o dată 
povestea cerbilor soarelui, cei care țineau o flacără nemuritoare între 
coarnele lor uriașe şi care fusese furată odinioară dintr-un templu din 
acest ținut... 

— Aici erau ținuți cerbii - înainte ca acest loc să fi fost distrus? 

— Nu știu. Acest templu n-a fost distrus; a fost abandonat atunci 
când Fae s-au mutat în Doranelle, apoi timpul și intemperiile l-au ros. 

— Poveştile lui Emrys spun că a fost distrus şi nu abandonat. 

— Din nou, unde vrei să ajungi? 

Însă ea nu ştia, nu încă, aşa că doar scutură din cap şi spuse: 

— Fae de pe continentul meu - din Terrasen... nu erau ca noi. Cel 
puţin, nu mi-i amintesc fiind așa. Nu erau mulţi, dar... 

Înghiţi cu putere. 

— Regele din Adarlan i-a vânat şi i-a ucis pe toţi, cu mare ușurință. 
Și totuşi, când mă uit la tine, nu înțeleg cum de a făcut-o. 

Chiar și folosind cheile Wyrd, Fae fuseseră mai puternici, mai iuți. 
Ar fi trebuit să supravieţuiască mai mulţi, chiar dacă unii fuseseră 
surprinşi în forma lor de animal atunci când magia dispăruse. 

Ea îl privi peste umăr, continuând să țină o mână pe sculptura 
caldă. Înainte de a vorbi, lui Rowan îi zvâcni un muşchi de pe maxilar: 

— N-am fost niciodată pe continentul tău, însă am auzit că Fae de 
acolo erau mai blânzi - mai puţin agresivi, foarte puțini fiind antrenați 
pentru luptă - şi că ei se bazau în cea mai mare parte pe magie. Odată 
magia dispărută din ţinuturile noastre, mulți dintre ei se prea poate să 
nu fi știut ce să facă împotriva soldaţilor antrenați. 

— Şi totuși, Maeve n-a vrut să trimită ajutoare. 

— Fae de pe continentul tău au rupt cu mult timp în urmă 


legăturile cu Maeve. 

El făcu iar o pauză. 

— Dar au fost unii în Doranelle care au adus argumente în favoarea 
ajutorului. Regina mea a sfârșit prin a oferi un refugiu oricui reuşea să 
ajungă până acolo. 

Ea nu voia să știe mai multe - nu voia să știe câţi reușiseră și dacă el 
fusese unul dintre cei câțiva care aduseseră argumente pentru salvarea 
fraţilor din vest. Așa că se îndepărtă de sculptura cerbului mistic, 
fiindu-i frig imediat ce întrerupse contactul cu încântătoarea căldură 
dinlăuntrul pietrei. O parte din ea ar fi putut jura că străvechea, strania 
putere era tristă să-i vadă plecând. 

În ziua următoare, Celaena îşi isprăvi tura din bucătărie de la micul 
dejun mai îndurerată și mai secătuită decât de obicei, căci Luca nu 
fusese acolo pentru a o ajuta, ceea ce însemna că își petrecuse toată 
dimineața tocând, spălând și apoi alergând pentru a trimite mâncarea 
sus. 

Celaena trecu de un soldat pe care îl reținuse ca fiind prietenul lui 
Luca şi un ascultător frecvent al poveştilor lui Emrys - tânăr, cu mușchi 
supli şi fără semne evidente de urechi sau grație de Fae. Bas, 
conducătorul cercetașilor din fortăreață. 

Luca sporovăia întruna despre el. Celaena îi oferi un zâmbet mic şi 
o înclinare a capului. Bas clipi de câteva ori, îi zâmbi şi el nesigur drept 
răspuns și porni, probabil, spre postul lui de pe metereze. Ea se 
încruntă. Până atunci, îi salutase civilizat pe mulţi dintre ei, însă... Încă 
îşi frământa creierii în legătură cu reacția lui, când ajunse în camera ei 
şi îşi dezbrăcă jacheta dintr-o mișcare a umerilor. 

— Deja ai întârziat, spuse Rowan din pragul uşii. 

— În dimineța asta am avut mai multă treabă, zise ea, 
reîmpletindu-și părul şi întorcându-se spre pragul ușii, acolo unde el 
stătea tolănit. Mă pot aştepta ca azi să fac ceva folositor cu tine sau nu 
voi avea parte decât de stat jos, de mârâit şi de privit chiondorâș? Sau 
voi sfârşi prin a tăia lemne ore în şir? 

El porni pe coridor, iar ea îl urmă, încă împletindu-și părul. Trecură 
de alte două santinele. De data asta, ea îi privi pe amândoi în ochi și îi 
salută zâmbindu-le. Din nou, același clipit, o privire aruncată de la unul 
la altul și un zâmbet. Oare ea devenise atât de neplăcută, încât un 


zâmbet nevinovat era ceva surprinzător? În numele zeilor - când 
zâmbise ea ultima dată cuiva sau din orice motiv? 

Erau destul de departe de fortăreață, îndreptându-se către sud şi în 
sus, în munţi, când Rowan zise: 

— Păstrează cu toţii distanța din pricina mirosului pe care îl 
emani. 

— Poftim? 

Nu voia să știe cum de Îi citise el gândurile. 

Rowan trecu printre copaci, fără să-şi piardă suflul, și continuă: 

— Aici sunt mai mulți masculi decât femele - și sunt cam izolaţi de 
lume. Nu te-ai întrebat de ce nu s-au apropiat de tine? 

— S-au ţinut la distanţă fiindcă... miros? 

Nu crezuse că avea să-i pese vreodată destul cât să se simtă 
stânjenită, dar fața îi ardea. 

— Mirosul tău spune că nu vrei să se apropie de tine. Masculii îl 
simt mai bine decât femelele și au stat naibii la distanţă. Nu vor să le 
smulgi feţele cu ghearele tale. 

Ea uitase cât de primitivi erau Fae, cu mirosurile, cu împerecheatul 
şi cu firea lor teritorială. Un contrast bizar față de lumea civilizată de 
dincolo de zidul de munți. 

— Bine, sfârși ea prin a spune, cu toate că ideea că sentimentele ei 
erau atât de ușor de depistat o neliniștea, iar minciuna și prefăcătoria 
deveneau aproape inutile. 

— Nu mă interesează bărbaţii... masculii. 

În timp ce-i privea insistent inelul, tatuajul lui părea viu în lumina 
soarelui care se strecura prin coronamentul copacilor. 

— Ce se întâmplă dacă devii regină? Vei refuza o potenţială alianță 
prin căsătorie? 

O mână invizibilă păru să o strângă de gât. Nu-şi îngăduise să ia în 
calcul acea posibilitate, căci greutatea unei coroane și a unui tron erau 
destul pentru a o face să se simtă de parcă ar fi fost într-un sicriu. 
Gândul de a se căsători aşa, trupul altcuiva să fie peste al ei, cineva care 
să nu fie Chaol... Îndepărtă gândul. 

Rowan o momea, așa cum, de altfel, o făcea mereu. lar ea tot n-avea 
niciun plan de a prelua tronul unchiului ei. Singurul ei plan era să facă 
ceea ce-i promisese Nehemiei. 


— Frumoasă încercare, îi spuse ea. 

Când el zâmbi atotcunoscător, caninii îi străluciră. 

— Înveţi. 

— Să ştii că din când în când și eu te-am momit. 

El îi aruncă o privire care spunea: „Eu te-am lăsat să mă momești, în 
caz că n-ai observat. Nu sunt un prost de muritor”. 

Voia să-l întrebe de ce, dar dacă era prea cordială cu el - cu oricine 
- ar fi fost prea bizar. 

— Unde naiba mergem azi? Niciodată n-am mers spre vest. 

Zâmbetul atotcunoscător pieri. 

— Ai vrut să facem ceva folositor. lată că ai ocazia. 


Când ajunseră la pădurea de pini, cu Celaena în forma ei umană, 
clopotele unui târg din apropiere bătură ora trei. 

Ea nu-l întrebă ce căutau acolo. Dacă ar fi vrut, el i-ar fi spus. 
Încetinind pasul, Rowan căuta semne lăsate pe copaci şi pietre, iar ea îl 
urma în liniște, însetată și flămândă și puţin zăpăcită. 

Terenul se schimbase: acele de pin scrâşneau sub cizmele lor, iar 
deasupra capetelor lor țipau pescăruși și nu păsări cântătoare. Probabil 
marea era aproape. Celaena oftă adânc atunci când o briză răcoritoare 
îi sărută faţa transpirată, aducând o aromă de sare, pește şi pietre 
încălzite la soare. Până ce Rowan nu se opri lângă un izvor, ea nu-și 
dădu seama de iz - și de liniște. 

Pământul fusese răsturnat peste izvor, iar tufele fuseseră rupte și 
călcate în picioare. Însă atenţia lui Rowan era fixată asupra izvorului, 
pe ceva ce se înțepenise între stânci. 

Celaena blestemă. Un trup. O femeie, dacă se lua după ceea ce 
rămăsese din ea și... 

O coajă. 

De parcă ar fi fost golită de viață, de substanţă. N-avea răni şi niciun 
semn de violență, cu excepția unor şuvițe de sânge uscat la nas și la 
urechi. Pielea îi era decolorată, veştejită și uscată, iar chipul ei golit era 
înțepenit într-o expresie de groază - şi mâhnire. lar mirosul - nu doar 
al trupului care putrezea, ci şi în jurul său... mirosul... 


— Ce a făcut asta? întrebă ea, studiind pădurea tulburată de 
dincolo de izvor. 

Rowan îngenunche pentru a examina rămășițele. 

— De ce să n-o fi aruncat în mare? Pare ceva prostesc s-o lase în 
izvor. Au lăsat şi urme - numai dacă nu cumva sunt lăsate de cel care a 
descoperit-o. 

— Malakai mi-a dat raportul azi-dimineaţă - iar el şi oamenii lui 
sunt antrenați să nu lase urme. Însă mirosul... recunosc, e diferit. 

Rowan intră în apă. Ea voia să-i spună să se oprească, dar el 
continua să examineze rămășițele de deasupra, apoi de dedesubt, dând 
ocol. Ochii lui aruncară scântei spre ea. Era furios. 

— Tu să-mi spui, asasino. Ai vrut să te faci folositoare. 

Ea se zburli la auzul tonului, însă în fața lor zăcea o femeie, 
fărâmată ca o păpuşă din cârpe. 

Celaena nu voia în mod deosebit să miroasă nicio parte a 
rămășițelor, dar adulmecă. Și își dori să n-o fi făcut. Era un miros pe 
care îl mai simţise de două ori până atunci - odată în acea cameră 
însângerată, cu un deceniu în urmă, iar apoi, recent... 

— Ai pretins că nu ştii ce era chestia aia de la câmpul cu gorgane, 
reuşi ea să spună. 

Gura femeii era deschisă într-un țipăt, iar dinţii îi erau cafenii și 
crăpaţi sub sângele care cursese din nas și se uscase. Celaena își atinse 
propriul nas și se înfioră. 

— Cred că asta face acea creatură. 

Rowan își puse mâinile în șold, pufnind, şi se întoarse în izvor. 

— Ai ieșit din întunericul acela de parcă cineva ţi-ar fi supt viața 
din tine. Pielea îți era mai palidă, iar pistruii îţi dispăruseră. 

— M-a forțat să trec prin... amintiri. Cele mai rele. 

Chipul femeii, îngrozit, mâhnit, căsca gura la coronamentul de 
deasupra. 

— Ai auzit vreodată de o creatură care se poate hrăni cu asemenea 
lucruri? Când am putut să întrezăresc ceva, am văzut un bărbat - un 
bărbat frumos, palid și cu părul negru, cu ochi de un negru intens. Nu 
era uman. Vreau să spun, părea, dar ochii lui lui... nu erau câtuși de 
puţin omeneşti. 

Părinţii ei fuseseră asasinați. Ea le văzuse rănile. Mirosul din 


camera lor fusese atât de asemănător... Ea scutură din cap de parcă ar fi 
vrut să și-l limpezească, să-și scuture senzaţia care i se insinua pe șira 
spinării. 

— Nici măcar regina mea nu cunoaște toate creaturile odioase care 
cutreieră prin aceste ținuturi. Dacă vârcolacii so aventurează să 
coboare din munţi, poate că și alte chestii o fac. 

— Târgovețţii s-ar putea să știe câte ceva. Poate că au văzut-o sau 
au auzit zvonuri. 

Rowan păru să se gândească la aceleași lucruri, căci își scutură plin 
de dezgust capul - și de mâhnire, spre surprinderea ei. 

— Nu avem timp; ai irosit lumina zilei venind aici în forma ta 
umană. 

Nici provizii pentru noapte nu-și aduseseră. 

— Avem o oră înainte de a ne întoarce. Să facem ce se poate. 


Poteca nu ducea nicăieri. Dădea spre mare, într-o stâncă fără nicio 
cale de acces spre fâșia de plajă îngustă de dedesubt, fără niciun semn 
că cineva ar fi locuit în apropiere. Rowan stătea pe marginea stâncii, cu 
braţele încrucișate, privind ţintă la marea de jad. 

— Nu are sens, spuse el, mai mult pentru sine. Acesta este cel de-al 
patrulea trup în ultimele săptămâni - și niciunul n-a fost dat dispărut. 

Se lăsă pe vine pe terenul nisipos pentru a trasa o linie cu degetul 
său tatuat. Conturul coastei Wendlynului. 

— Au fost găsite aici. 

Puncte mici, aparent întâmplătoare, în afară de faptul că erau foarte 
aproape de apă. 

— Suntem aici, zise el, făcând un alt punct. 

Se așeză pe călcâie, în timp ce Celaena privea cu atenţie harta 
grosolană. 

— Şi totuşi, noi doi am întâlnit creatura stând la pândă printre 
morminte, aici, adăugă el, şi desenă un X acolo unde ea bănui că erau 
gorganele, departe de mare. N-am mai văzut nici urmă de creatură 
lângă gorgane, iar sufletele s-au întors la obiceiurile lor. 

— Celelalte trupuri erau la fel? 


— Toate golite ca ăsta, cu expresia de teroare întipărită pe 
chipuri... nici urmă de răni, în afară de sângele uscat de la nas șI de la 
urechi. 

După cum îi pălise pielea arsă de soare de sub tatuaj, după cum 
scrâșnea din dinţi, ea își dădu seama că pe el îl rodea mândria sa de 
nemuritor pentru că nu știa ce era acea creatură. 

— Toate aruncate în pădure și nu în mare? 

O mişcare de încuviinţare din cap. 

— Dar toate la mică distanţă de apă. 

O altă încuviinţare. 

— Dacă ar fi fost un ucigaș competent, conștient, ar fi ascuns mai 
bine trupurile. Sau, din nou, ar fi folosit marea. 

Ea aruncă o privire la marea orbitoare, la soarele care îşi începuse 
coborârea spre asfinţit. 

— Sau poate că nu-i pasă. Poate că vrea ca noi să știm ce face. Au 
existat... au fost vremuri când şi eu am lăsat trupuri în aşa fel încât să 
fie găsite de o anumită persoană sau pentru a transmite un anumit 
mesaj. 

Grave fiind ultimul dintre ele. 

— Ce au victimele în comun? 

— Nu știu, recunoscu el. Nu le știm nici măcar numele și nici de 
unde vin. 

El se ridică și îşi şterse mâinile. 

— Trebuie să ne întoarcem la fortăreață. 

Ea îl prinse de cot. 

— Aşteaptă. Ai văzut destul din trup? 

O mișcare lentă de încuviinţare. Bine. Și ea la fel - şi ea se săturase 
de miros. Memorase, luând în calcul tot ceea ce putuse. 

— Atunci trebuie s-o îngropăm. 

— Pământul e prea tare aici. 

Ea se duse după copaci, lăsându-l pe el în urmă. 

— Atunci o vom face în modul străvechi, strigă ea. 

Afurisită să fie dacă avea să lase trupul femeii să se descompună 
într-un izvor, afurisită să fie dacă o lăsa acolo pentru vecie, udă şi rece. 

Celaena trase trupul prea ușor din izvor, culcându-l pe acele cafenii 
de pin. Rowan nu scoase niciun cuvânt în timp ce ea adună surcele și 


crengi și apoi îngenunche, încercând să nu se uite la pielea încreţită sau 
la expresia stăruitoare de groază. 

Iar el nici n-o ironiză pentru cele câteva încercări de a aprinde focul 
cu palma, și nici nu făcu vreun comentariu meschin când, în cele din 
urmă, acele de pin se încreţiră și fumegară, tămâie străveche pentru un 
rug rudimentar. În schimb, când ea se îndepărtă de flăcările care se 
ridicau, îl simţi venind în spatele ei, şi simţi siguranţa și semisălbăticia 
lui învăluind-o ca un trup fantomă. O briză caldă o mângâie pe păr, pe 
față. Aer pentru a ajuta focul; vânt pentru a ajuta la mistuirea trupului. 

Sila pe care o simțea n-avea nimic de-a face cu jurământul ei sau cu 
Nehemia. Celaena pătrunse în golul fără vârstă dinlăuntrul ei - doar o 
dată - pentru a vedea dacă putea să activeze acel declanșator care 
provoca transformarea, astfel încât să-şi poată ajuta micul foc trist să 
ardă şi mai uniform, și mai maiestuos. 

Cu toate astea, Celaena rămase rece și pustiită, împotmolită în 
trupul ei de muritoare. 

Și totuși, Rowan nu spuse nimic despre asta, iar vântul lui hrăni 
flăcările suficient cât să le facă să lucreze iute asupra trupului, arzând 
mai repede decât un rug mortuar. Priviră în tăcere, până ce nu mai 
rămase nimic, doar cenușă - până când și aceasta fu ridicată în sus şi 
dusă în depărtare, peste copaci şi spre marea întinsă. 


CAPITOLUL 26 


Din acea noapte petrecută în criptă, Chaol nu îi mai văzuse şi nici nu 
mai auzise nimic despre general sau despre prinț. Potrivit celor spuse 
de oamenii lui, prințul își petrecea timpul în catacombele 
vindecătorilor, curtând-o pe una dintre tinerele de acolo. El se ura pe 
sine, însă o parte din el era ușurat să audă asta: Dorian măcar vorbea 
cu cineva. 

Separarea de Dorian merita efortul. Pentru Dorian, chiar dacă 
prietenul lui n-avea să-l ierte niciodată; pentru Celaena, chiar dacă ea 
nu se mai întorcea niciodată; chiar dacă își dorea ca ea să fi fost în 
continuare Celaena și nu Aelin... merita. 

A trecut o săptămână până a reușit să se întâlnească din nou cu 
Aedion - pentru a căpăta informaţiile pe care nu le primise din cauza 
lui Dorian, care îi întrerupsese. Dacă Dorian se strecurase atât de uşor 
şi îi surprinsese, atunci cripta nu era cel mai bun loc în care să se 
întâlnească. Exista un loc, totuşi, unde se puteau vedea fără niciun risc. 
Celaena i-l lăsase în testamentul ei, împreună cu adresa. 

Apartamentul secret aflat deasupra depozitului era neatins, cu 
toate că cineva își făcuse timp să acopere mobila împodobită. 
Înlăturând cearșafurile unul câte unul se simţea de parcă ar fi 
descoperit cine fusese Celaena înainte de Endovier - o dovadă că 
gustul ei pentru lux avea rădăcini adânci. Cumpărase acel apartament, 
îi spusese ea odată, pentru a avea un loc care să fie doar al ei, un loc în 
afara Breslei Asasinilor, unde fusese crescută. Îşi cheltuise aproape toţi 
bănuţii pe care îi avea - dar fusese necesar, spunea ea, pentru fărâma 
de libertate pe care i-o garanta. EI ar fi putut să lase cearșafurile trase 
peste mobile, probabil că ar fi trebuit s-o facă, dar... era curios. 

Apartamentul era alcătuit din două dormitoare, cu băi proprii, o 
bucătărie și o încăpere largă în care trona o canapea cu perne mari, în 
fața unui şemineu bogat decorat, din marmură, încadrat de două jilțuri 
tapițate cu catifea. Cealaltă jumătate a încăperii era ocupată de o masă 
din stejar, întinsă, la care se puteau așeza opt persoane, cu farfurii din 


porțelan și argint, şi tacâmuri care se demodaseră de mult. Era singura 
dovadă că acest apartament nu fusese atins de când cineva - poate 
Arobynn Hamel - ordonase să fie sigilat. 

Arobynn Hamel, Regele Asasinilor. Chaol scrâșni din dinți atunci 
când termină de îndesat și ultimul cearșaf alb în deba- raua de pe 
coridor. În ultimele zile se gândise foarte mult timp la fostul maestru al 
Celaenei. Arobynn era destul de isteț încât să pună lucrurile cap la cap 
atunci când găsise un copil orfan, timid, imediat după ce prințesa din 
Terrasen dispăruse, trupul ei dispărând în râul Florine, care era pe 
jumătate îngheţat. 

Dacă Arobynn ştiuse și îi făcuse acele lucruri... Cicatricea de pe 
încheietura mâinii Celaenei licări în fața ochilor săi. O obligase să-și 
rupă singură mâna. Probabil că existaseră nenumărate brutalități 
despre care Celaena nici măcar nu-i spusese. Și cea mai rea dintre 
toate, răul absolut... 

N-o întrebase niciodată de ce, atunci când fusese numită campion, 
prima ei prioritate nu fusese să-și vâneze maestrul și să-l taie în bucăţi 
pentru ce-i făcuse iubitului ei, Sam Cortland. Arobynn poruncise ca 
Sam să fie torturat şi ucis, iar apoi născocise o capcană pentru Celaena, 
cu gândul de a o trimite în Endovier. Probabil că Arobynn își propusese 
să o recupereze de acolo într-o bună zi, de vreme ce îi lăsase 
apartamentul neatins. Probabil că își dorise s-o lase să putrezească în 
Endovier - până ce se hotărâse să o elibereze, iar ea se târâse înapoi la 
el, servitoarea lui loială pe veci. 

Era dreptul ei, îşi spuse Chaol. Dreptul ei de a decide când și cum 
să-l ucidă pe Arobynn. Era și dreptul lui Aedion. Până și cei doi stăpâni 
din Terrasen erau mai îndreptățiți să pretindă capul lui Arobynn decât 
era el, dar dacă Chaol avea să-l întâlnească vreodată, nu era sigur că 
avea să se abţină. 

Scara şubredă din lemn de dincolo de ușă scârţâi, iar Chaol își 
scoase sabia într-o clipă. Se auzi un fluierat grav, pe două note, iar el se 
relaxă, chiar dacă numai puţin, şi fluieră drept răspuns. Îşi ţinu sabia 
scoasă până ce Aedion păşi pe ușă, cu spada trasă din teacă. 

— Mă întrebam dacă eşti singur sau cu un cârd de bărbaţi ascunși 
în întuneric, spuse Aedion în chip de salut, vârându-șl sabia în teacă. 

Chaol îi aruncă o privire urâtă. 


— Asemenea. 

Aedion intră în apartament, iar înverșunarea de pe chip i se 
transformă din prudenţă și mirare în îngrijorare. Lui Chaol îi trecu prin 
minte că acest apartament era prima frântură în care Aedion o vedea 
pe verişoara lui pierdută. Acelea erau lucrurile ei. Ea alesese totul, de la 
figurinele de pe polița căminului şi șervetele verzi, la vechea masă de 
fermă din bucătărie, punctată și zgâriată de ceea ce păreau a fi 
nenumărate cuțite. 

Aedion se opri în mijlocul încăperii, examinând totul cu grijă. Poate 
pentru a vedea dacă într-adevăr existau niște forțe ascunse în 
aşteptare, însă... Chaol murmură ceva despre folositul băii şi îi oferi lui 
Aedion intimitatea de care avea nevoie. 


Acesta era apartamentul ei. Fie că își accepta sau își ura trecutul, ea 
decorase masa în culorile regale din Terrasen - verde si argintiu. Masa 
şi figurina cerb de pe polița căminului erau singurele crâmpeie care 
dovedeau că ea probabil nu uitase. Că îi păsa. 

În rest, toate erau confortabile, cu gust, de parcă apartamentul ar fi 
fost pentru tolăneală și nopţi petrecute în faţa focului. Erau foarte 
multe cărți - pe rafturi, pe măsuţele de lângă canapea, stivuite lângă 
jilțul din fața ferestrei mari cu draperie, care se întindea pe toată 
lungimea camerei. 

Deșteaptă. Educată. Cultivată, dacă bibelourile puteau constitui o 
dovadă. Existau lucruri din toate regatele, de parcă luase câte ceva de 
pe oriunde fusese. Încăperea era harta unor aventuri, o hartă a unei 
persoane diferite. Aelin trăise. Trăise şi văzuse și făcuse lucruri. 

Bucătăria era mică, dar confortabilă - și... În numele zeilor! Avea un 
dulap frigorific. Căpitanul menţționase faptul că fusese faimoasă ca 
asasin, dar nu spusese că era bogată. Toţi anii ăia pătați de sânge - 
toate acele lucruri erau doar mărturii a ceea ce ea pierduse. A ceea ce el 
nu putuse să apere. 

Ea devenise o ucigașă. Una a naibii de bună, dacă acest apartament 
putea fi socotit o dovadă. Dormitorul ei era încă și mai scandalos. Avea 
un pat uriaş, cu patru stâlpi şi o saltea care părea un nor, și mai avea o 


sală de baie placată cu marmură, cu propriul sistem de instalaţie de 
apă și canalizare. 

Ei bine, dulapul ei de haine nu se schimbase. Vărului ei îi plăcuseră 
întotdeauna veșmintele frumoase. Aedion scoase o tunică albastru 
închis, cu broderie aurie pe poale și cu nasturi strălucind în lumina 
torțelor. Erau veșminte pentru un trup de femeie, iar mirosul care încă 
se simţea în întregul apartament aparţinea tot unei femei - foarte 
asemănător cu ceea ce își amintea el din copilărie, însă învăluit în 
mister și zâmbete secrete. Era imposibil ca simţurile sale Fae să nu 
remarce, să nu reacționeze. 

Aedion se rezemă de peretele încăperii, privind lung rochiile și 
bijuteriile etalate, acum acoperite de praf. Nu-și îngăduise să-i pese de 
ceea ce el pătimise în trecut, de oamenii pe care îi distrusese, de 
câmpurile de bătălie pe care pășise acoperit de sânge care nu era al 
său. În ceea ce-l privea, el pierduse totul în ziua în care Aelin murise. 
Meritase pedeapsa pentru cât de lamentabil eşuase. Însă Aelin... 

Aedion își trecu mâinile prin păr înainte de a intra în încăperea 
mare. Aelin avea să se întoarcă din Wendlyn, indiferent de ceea ce 
credea căpitanul. Aelin avea să se întoarcă, iar când avea să vină... Cu 
fiecare respiraţie, Aedion simțea cum parfumul care persista îi învăluia 
tot mai strâns inima şi sufletul. Când ea avea să se întoarcă, el nu avea 
să-i mai dea drumul vreodată. 


Aedion se lăsă să cadă într-unul dintre jilțurile din fața focului în 
timp ce Chaol spuse: 

— Ei bine, cred că am aşteptat destul pentru a auzi ceea ce ai a-mi 
spune despre magie. Sper să merite. 

— Indiferent de ceea ce ştiu eu, magia n-ar trebui să fie planul tău 
principal de apărare - sau de acţiune. 

— Am văzut-o pe regina ta despicând pământul în două cu puterea 
ei, spuse Chaol. Spune-mi că asta n-ar schimba cursul unei înfruntări pe 
câmpul de luptă - spune-mi că nu ai nevoie de ea şi de alţii asemenea 
ei. 

— Ea nici măcar nu s-ar apropia de câmpurile de luptă, mormăi 


Aedion blând. 

Chaol se îndoia că era adevărat, dar își dorea să fie. Probabil că 
Aedion avea să fie nevoit să o lege pe Celaena de tron pentru a o 
împiedica să lupte în prima linie alături de poporul ei. 

— Spune-mi. 

Aedion oftă și privi spre foc, de parcă ar fi privit un orizont 
îndepărtat. 

— Arderile și execuțiile începuseră deja cam pe când magia 
dispăruse, astfel încât, în ziua în care s-a întâmplat, am crezut că 
păsările se fereau de soldaţi sau căutau stârvuri. Eram încuiat într-una 
dintre încăperile turnului, din ordinul regelui. În cele mai multe dintre 
zile nu îndrăzneam nici să mă uit pe fereastră, deoarece nu voiam să 
văd ce se petrecea în orașul de dedesubt, însă păsările produceau atâta 
zgomot în acea zi, încât m-am uitat. Și... 

Aedion scutură din cap. 

— Ceva le gonise pe toate și zburau când într-o direcție, când într- 
alta. Apoi, au început ţipetele. Am auzit niște oameni murind într-o 
clipită, de parcă li s-ar fi secționat o arteră. 

Aedion întinse o hartă pe una dintre măsuţele scunde din- tre ei și 
puse un deget bătătorit pe Orynth. 

— Au existat două valuri de păsări. Primul s-a dus înspre nord - 
nord-vest. 

Trasă o linie vagă. 

— Din turn, vedeam destul de departe cât să-mi dau seama că 
multe dintre ele veniseră din sud - cele mai multe dintre păsările din 
apropierea noastră nu se prea deplasau. Însă atunci, un al doilea val le- 
a gonit pe toate spre nord și spre est, de parcă ceva din centrul 
ținutului le arunca într-acolo. 

Chaol arătă spre Perranth, al doilea mare oraș din Terrasen. 

— De aici? 

— Mai spre sud. 

Aedion îi dădu deoparte mâna lui Chaol. 

— Endovier sau chiar mai jos. 

— Nu puteai să vezi atât de departe. 

— Nu, dar lorzii războinici de la curtea mea m-au obligat să 
memorez păsările din Oakwald şi toate chemările lor de vânătoare - și 


de luptă. Existau păsări care zburau în sus, spre noi, şi care se găseau 
numai în ţara ta. Le număram pentru a-mi abate atenţia în vreme ce... 

Încă o pauză, de parcă Aedion nu intenționa să spună acel lucru. 

— Nu-mi amintesc să fi auzit păsări din cele trei regate sudice. 

Chaol trasă o linie, începând din Rifthold şi mergând spre 

munți, spre trecătoarea Ferian. 

— De parcă cineva le mâna în această direcţie. Abia la al doilea val 
a încetat magia. 

Aedion ridică o sprânceană. 

— Tu nu-ţi aminteşti acea zi? 

— Eram aici; dacă cineva a simțit vreo durere, a ascuns asta. Magia 
a fost scoasă în afara legii în Adarlan acum multe decenii. Aşadar, 
Aedion, unde ajungem? 

— Ei bine, Murtaugh și Ren au avut experiențe asemănătoare. 

Ca atare, generalul se lansă într-o altă povestire: asemenea lui 
Aedion, în ziua în care magia dispăruse Ren și Murtaugh fuseseră 
martorii freneziei care cuprinsese animalele din zonă în timpul celor 
două valuri de ceva. Dar ei erau în partea sudică a continentului lor, 
abia ajunși în Golful Craniului. 

Abia cu şase luni în urmă, atunci când se furișaseră în oraș din 
pricina minciunilor lui Archer Finn despre revenirea lui Aelin, 
începuseră să se gândească la magie - căutând căi de a distruge 
puterea regelui, pentru regina lor. După compararea notelor cu ale 
celorlalți rebeli din Rifthold, îşi dăduseră seama că și ceilalți trăiseră 
fenomene similare. Dorind să afle întreaga poveste, găsiră un negustor 
din Teritoriile Pustii care era dispus să vorbească - un bărbat din 
Xandria, care era surpinzător de cinstit, în pofida afacerii pe care o 
dezvoltase pe baza obiectelor de contrabandă. 

Am furat o iapă Asterion de la Lordul din Xandria. 

Desigur, Celaena fusese în Teritoriile Pustii și o căutase cu 
lumânarea. În ciuda durerii din piept, Chaol surâse amintirii pe măsură 
ce Aedion își amintea raportul lui Murtaugh despre relatarea 
negustorului. 

Nu fuseseră două valuri atunci când dispăruse magia, ci trei. 

Primul se iscase dinspre nord. Negustorul se afla împreună cu 
lordul din Xandria în fortăreaţa acestuia aflată sus, deasupra orașului, 


şi văzuse un tremor slab care făcuse nisipul roșu să danseze. Al doilea 
venise dinspre sud-vest, înaintând cu viteză foarte mare, asemenea 
unei furtuni de nisip. Ultimul venise din aceeași sursă centrală pe care 
şi-o amintea Aedion. Câteva secunde mai târziu, magia dispăruse, iar 
oamenii țipau pe străzi. Lordul din Xandria primi, o săptămână mai 
târziu, ordinul de a-i omori pe toţi locuitorii din oraș care foloseau 
magia, cunoscuţi sau înregistrați ca atare. Apoi țipetele sunaseră altfel. 

Încheind, Aedion îi zâmbi mucalit. 

— Murtaugh a aflat însă mai multe. Ne întâlnim în trei zile. El îţi 
poate spune atunci teoriile sale. 

Chaol sări din jilțul său. 

— Asta e tot? Asta e tot ceea ce ştii tu - informațiile prin care m-ai 
ținut în șah în ultimele săptămâni? 

— Tu mai ai şi altele să-mi spui, aşadar, ce-ar fi să-mi spui tot? 

— Eu ţi-am oferit informaţii vitale, care pot schimba lumea, rosti 
Chaol printre dinţi. Tu nu mi-ai spus decât poveşti. 

Ochii lui Aedion căpătară o strălucire letală. 

— Ar fi bine să auzi ce au de spus Ren şi Murtaugh. 

Chaol nu prea avea chef să aștepte atât de mult pentru a afla, dar 
avea două dineuri de stat şi o cină formală la care trebuia să ia parte. 
Trebuia să-i prezinte regelui planurile de apărare pentru toate 
evenimentele. 

După o clipă, Aedion zise: 

— Cum de suporţi să lucrezi pentru el? Cum te poţi preface că nu 
ştii ce face ticălosul, ce le-a făcut unor oameni nevinovaţi, femeii pe 
care pretinzi că o iubeşti? 

— Fac ceea ce trebuie să fac. 

Oricum, nu credea că Aedion ar fi înțeles. 

— Spune-mi de ce Căpitanul Gărzii, un Lord din Adarlan, își ajută 
dușmanii. Asta e tot ce vreau să aud astăzi de la tine. 

Chaol voia să spună că, dat fiind câte îi spusese deja, nu mai avea de 
oferit nicio altă afurisită de informaţie, așa că spuse: 

— Totuși, ştiai de taberele de muncă. De masacre. 

— Este ușor să fii minţit atunci când nu îi cunoşti direct pe niciunul 
dintre acei oameni. 

Dar Celaena și cicatricele ei, şi Nehemia cu oamenii ei măcelăriți... 


— Este uşor să crezi atunci când regele tău îți spune că oamenii din 
Endovier merită să fie acolo fiindcă sunt criminali sau rebeli care au 
încercat să măcelărească familii inocente din Adarlan. 

— Şi câţi dintre concetăţenii tăi s-ar ridica împotriva regelui tău 
dacă ar afla adevărul? Dacă și-ar imagina la cum ar fi dacă familiile lor, 
satul lor, tot ce au ar fi luat, făcut sclav sau ucis? Câţi s-ar ridica dacă ar 
şti ce putere posedă prinţul lor - sau dacă prinţul lor s-ar ridica să 
lupte alături de noi? 

Chaol nu ştia şi nici nu era sigur că voia să știe. Cât despre Dorian... 
nu-l putea ruga aşa ceva pe prietenul lui. Nu se putea aștepta la asta. 
Scopul lui era ca Dorian să fie în siguranță, chiar dacă avea să-l coste 
prietenia lor. Nu voia ca Dorian să fie amestecat în asta. Niciodată. 


Ultima săptămână fusese îngrozitoare şi minunată pentru Dorian. 

Îngrozitoare, deoarece încă doi oameni îi aflaseră secretul, și călca 
pe o linie foarte fină atunci când era vorba despre a-și controla harul 
magic, care părea tot mai volatil cu fiecare zi ce trecea. 

Minunată, deoarece în fiecare după-amiază vizita încăperea uitată 
pe care Sorscha o descoperise înghesuită la un nivel inferior din 
catacombe, acolo unde nimeni n-avea să-i găsească. Ea adusese cărți, 
de unde le găsise, numai zeii știau, ierburi și plante, săruri şi pulberi, şi 
în fiecare zi cercetau, se antrenau și meditau. 

Nu existau prea multe cărți despre domolirea unei puteri ca a lui - 
mulți fuseseră arşi, aşa îi spusese ea, însă fata privea harul magic ca pe 
o boală: dacă ar fi putut găsi canalele potrivite pentru a-l bloca, ea l-ar 
fi putut înfrâna. lar dacă nu, spunea ea mereu, puteau recurge la 
droguri, doar cât să-i aplaneze stările sufleteşti. Ei nu-i plăcea această 
idee, şi nici lui, deși era o mângâiere să știe că aveau o opţiune. 

Nu reușeau să petreacă împreună decât o oră pe zi. Dar în acea oră, 
indiferent de legile pe care le încălcau, Dorian se simțea din nou ca 
fiind el însuși. Fără să se contorsioneze sau să se clatine sau să se 
împiedice în întuneric, ci cu picioarele pe pământ. Calm. Indiferent de 
ce-i spunea Sorschăi, ea nu-l judeca și nici nu-l trăda vreodată. Chaol 
fusese cândva acea persoană. Şi totuşi, acum, când era vorba despre 


harul lui magic, el încă vedea teamă și o urmă de dezgust în ochii lui 
Chaol. 

— Ştiaţi, îl întrebă Sorscha, așezată pe partea cealaltă a mesei de 
lucru, că înainte ca magia să dispară, ei au fost nevoiţi să găsească 
modalități speciale prin care să-i supună pe prizonierii înzestrați? 

Dorian își ridică privirea din carte, un volum nefolositor despre 
remediile din grădină. Înainte ca magia să fi dispărut... cu ajutorul 
tatălui său și al cheilor sale Wyrd. I se strânse stomacul. 

— Îşi foloseau harul magic pentru a fugi din închisoare? 

Sorscha studie din nou cartea. 

— Ăsta e motivul pentru care închisorile vechi foloseau fierul - nu 
poate fi atins de magie. 

— Ştiu, zise el, iar ea ridică o sprânceană. 

Încet, ea începuse să prindă viaţă în preajma lui - cu toate că și el 
învățase să-i descifreze mai bine expresiile. 

— Când puterile mele au apărut pentru prima dată, am încercat să 
le folosesc asupra unei uși din fier și... n-a mers prea bine. 

— Hmm. 

Sorscha îşi mușcă buza. Era surprinzător de încântător. 

— Dar există fier și în sângele dumneavoastră, așadar, cum 
funcționează asta? 

— Cred că a fost felul în care zeii ne-au împiedicat să fim prea 
puternici: dacă păstrăm contactul cu magia, dacă circulă prin noi prea 
mult timp, leșinăm. Sau mai rău. 

— Mă întreb ce s-ar întâmpla dacă am crește cantitatea de fier din 
dieta dumneavoastră, poate prin adăugarea unei cantități mari de 
melasă. Le-o dăm pacienţilor anemici, dar dacă v-am da o doză foarte 
concentrată... ar avea un gust oribil și ar putea fi periculos, dar... 

— Poate că, dacă există în corpul meu, atunci când harul magic se 
ridică... 

El făcu o grimasă. Probabil că voia să uite agonia pe care o trăise 
atunci când încercase să sigileze acea ușă din fier, însă... Nu putea să o 
refuze. 

— Ai așa ceva aici? Ceva ce poate fi adăugat într-o băutură? 

Nu avea, dar făcu rost. Și, în mai puţin de un sfert de oră, Dorian 
adresă o rugăciune Silbei şi o înghiţi, crispându-se din cauza dulceţii 


dezgustătoare. Nimic. 

Privirea Sorschăi țâșni de la ochii lui la ceasul de buzunar din mâna 
ei, numărând, așteptând să vadă dacă apărea vreo reacție adversă. 
Trecu un minut. Şi încă zece. Dorian trebuia să plece curând, și ea la fel, 
dar, după o vreme, Sorscha spuse liniştită: 

— Încercaţi. Încercaţi să îl invocaţi. Fierul ar trebui să fie deja în 
sângele dumneavoastră. 

El închise ochii, iar ea adăugă: 

— Reacționează atunci când sunteţi supărat - furios sau trist. 
Gândiţi-vă la ceva care vă face să vă simțiți aşa. 

Ea își risca poziţia, viaţa, totul, pentru asta. Pentru el, fiul bărbatului 
care ordonase armatei sale să distrugă satul ei, apoi să-i măcelărească 
familia, laolaltă cu ceilalți imigranţi nedoriți din Rifthold. El nu merita. 

Dorian inspiră. Expiră. Nici ea nu merita numeroasele necazuri pe 
care el le atrăgea asupra ei - sau pe care continua să le aducă la ușă de 
fiecare când venea aici. El știa când îl plăceau femeile și știuse din 
primul moment în care o văzuse că ea îl găsea atrăgător. Sperase că 
acea opinie nu se schimbase în mai rău, dar acum... Gândește-te la ceva 
care te tulbură. 

Totul îl tulbura. Îl tulbura faptul că ea își risca viaţa, că el nu avea 
altă variantă, și trebuia să o pună pe ea în pericol. Chiar și dacă el facea 
acel pas final spre ea, chiar și dacă o lua în patul lui, aşa cum își dorea 
cu ardoare, el rămânea... prințul moștenitor. Vei fi mereu dușmanul 
meu, îi spusese cândva Celaena. 

Nu avea cum să scape de coroană. Sau de tatăl său, care ar fi 
decapitat-o pe Sorscha, ar fi ars-o și i-ar fi împrăștiat cenușa în vânt 
dacă ar fi aflat că ea îl ajutase. Tatăl său, împotriva căruia prietenii săi 
complotau acum cu gândul de a-l distruge. 

Ei îl minţiseră și nu îl solicitaseră pentru cauza respectivă. 
Reprezenta un pericol pentru ei, pentru Sorscha și... 

Durerea vie se ridică din inima lui spre gât, iar el căscă gura. Urmă 
un alt val și o briză răcoroasă încercă să-i sărute fața, dar dispăru 
asemenea ceţii la soare în timp ce durerea îl cutremura. Se aplecă în 
față, închizând ochii strâns pe măsură ce agonia şi apoi greața îl 
străbătură iar. Și iar. 

Dar apoi se lăsă liniştea. Dorian deschise ochii și o descoperi pe 


Sorscha, isteaţa, serioasa, minunata Sorscha, stând în picioare acolo, 
mușcându-și buza. Ea făcu un pas - pentru prima dată, spre el, nu 
departe de el. 

— A... 

Dorian se ridică în picioare atât de repede, încât jilțul se roti în 
urma lui și, într-o fracțiune de secundă, îi prinse faţa între palmele lui. 

— Da, rosti el în șoaptă și o sărută. 

Fu rapid - dar ea se îmbujoră și făcu ochii mari în timp ce el se 
trăgea înapoi. Și el avea ochii larg deschişi, zeii fie bleste maţi, şi încă o 
mângâia cu degetul mare pe obrazul ei moale, încă se gândea să se 
întoarcă pentru a primi mai mult, deoarece nu fusese nici pe departe 
destul. 

Dar ea se îndepărtă, întorcându-se la treaba ei. De parcă... de parcă 
nu fusese nimic, doar un moment stânjenitor. 

— Pe mâine? murmură ea. 

Nu voia să se uite la el. 

El nu prea reușea să-şi adune vorbele pentru a-i răspunde afirmativ 
atunci când porni, împleticit, spre uşă. Ea păruse foarte surprinsă și, 
dacă el nu ieșea, era foarte probabil că avea să o sărute din nou. 

Dar poate că ea nu voia să fie sărutată. 


CAPITOLUL 27 


Stând pe platforma de vizionare de pe laterala Omegăi, Manon 
privea primul sabat Picioare-galbene al zilei abordând Răscrucea. 
Plonjonul urmat de o rotire violentă era uluitor, chiar și atunci când 
călare pe vânt erau vrăjitoarele Picioare-galbene. 

Iskra le conducea de-a lungul feței povârnite a Colţului Nordic. 
Masculul ei, o bestie masivă pe nume Fendir, era el însuși o forță a 
naturii. Deşi mai mic decât Titus, era de două ori mai primejdios. 

— Se potrivesc unul cu celălalt, spuse Asterin de lângă Manon. 

Restul Celor Treisprezece se aflau în încăperea de antrenament, 
instruindu-le pe celelalte membre ale sabatului în lupta corp la corp. 
Faline și Fallon, demonițele gemene cu ochi verzi se bucurau, fără 
îndoială, să le tortureze pe cele mai noi santinele. Se descurcau bine cu 
astfel de lucruri. 

Iskra şi Fendir plutiră deasupra celui mai înalt pisc al Colţului 
Nordic şi dispărură în nori, celelalte douăsprezece călărețe urmându-le 
în formaţie strânsă. Vântul rece îi biciui chipul lui Manon, chemând-o. 
Se îndrepta spre caverne pentru a-l vedea pe Abraxos, însă ar fi dorit să 


le vadă mai întâi pe vrăjitoarele Picioare-galbene traversând 
Răscrucea, chiar şi numai pentru a se asigura că erau cu adevărat 
plecate în următoarele trei ore. Se uită dincolo de punte, spre Colț și 
spre intrarea uriașă a acestuia. Dinspre acesta se auziră peste munți 
scrâşnete şi răgete. 

— Vreau să le ţii pe Cele Treisprezece ocupate pentru tot restul 
zilei, zise Manon. 

În calitate de aghiotantă, Asterin era singura dintre Cele 
Treisprezece care avea un oarecare drept să o întrebe, şi, chiar și așa, 
doar în circumstanţe foarte speciale. 

— Ai de gând să te antrenezi cu el? 

Manon încuviinţă. 

— Bunica ta a spus că mă spintecă dacă te scap iar din priviri. 

Cu părul ei auriu fluturând în vânt, chipul lui Asterin, acum cu nasul 
strâmb, era îngrijorat. 

— Va trebui să te hotărăști, îi spuse Manon, fără să se deranjeze să- 
şi dezvelească dinţii din fier. Eşti iscoada ei, sau Aghiotanta mea? 

Nicio urmă de durere, de teamă sau de trădare. Numai o vagă mijire 
a ochilor. 

— Te slujesc pe tine. 

— Ea e Matroana ta. 

— Petine te slujesc. 

Preţ de o clipă, Manon se întrebă când își câștigase acel gen de 
loialitate. Nu erau prietene - cel puţin, nu în felul în care păreau să fie 
prieteni oamenii. Toate vrăjitoarele Cioc-negru îi datorau loialitate şi 
obedienţă în calitatea ei de moștenitoare, însă aceasta... 

Manon nu dăduse explicaţii și nu îşi dezvăluise planurile sau 
intenţiile nimănui, cu excepţia bunicii sale. Se trezi însă spunându-i 
Aghiotantei ei: 

— Încă am de gând să fiu Conducătoarea Aripii. 

Asterin zâmbi, cu dinţii ei din fier asemănători mercurului 

în soarele dimineţii. 

— Ştim. 

Manon își ridică bărbia. 

— Vreau ca Cele Treisprezece să adauge acrobaţii la antrenamentul 
lor în lupta corp la corp. Şi când tu vei putea să-ți mânuiești balaurul 


de una singură, te vreau în aer atunci când Picioare-galbene sunt în 
văzduh. Vreau să ştiu unde zboară, cum zboară şi ce fac. 

Asterin încuviință. 

Deja am pus Umbrele să le urmărească pe vrăjitoarele Picioare- 
galbene, zise ea, cu o sclipire de furie și de sete de sânge în ochii ei 
negri, punctaţi cu auriu. 

Când Manon ridică o sprânceană, Asterin o întrebă: 

— Doar n-ai crezut c-am s-o las pe Iskra să scape atât de ușor, nu? 

Manon încă mai simţea acele degete cu vârfuri din fier înfipte în 
spatele ei, împingând-o în groapă. Glezna îi era inflamată şi țeapănă din 
cauza căderii, iar coastele învineţite de la bătaia pe care o luase de la 
coada lui Titus. 

— Stai la rând. Asta dacă nu cumva vrei să ai parte de nasul rupta 
doua oară. 

Asterin îi aruncă un zâmbet. 

— Lady, nu ne mişcăm fără comanda voastră. 


Manon nu-l voia pe supraveghetor în cușcă. Și nici pe cele trei 
ajutoare, cu toții purtând sulițe şi bice. Ea nu-i voia pe niciunul, din trei 
motive. 

Primul era că voia să fie singură cu Abraxos, care era ghemuit lângă 
peretele din fund, așteptând şi privind. 

Al doilea era că mirosul lor uman și căldura ademenitoare a 
sângelui pulsând în gâtlejurile lor îi distrăgeau atenţia. Duhoarea fricii 
lor îi distrăgea atenţia. Se întrebase preț de un minut întreg dacă 
merita să-l spintece pe unul dintre ei numai pentru a vedea ce aveau să 
facă ceilalți. Deja lipseau bărbați din Colț - bărbaţi despre care se 
zvonea că traversaseră puntea spre Omega și nu se mai întorseseră 
niciodată. Manon nu omorâse niciunul încă, dar fiecare minut singură 
cu ei o tenta să se joace. 

Al treilea motiv pentru care îi displăcea prezenţa lor era că Abraxos 
îi ura, cu bicele, sulițele şi lanţurile lor, ura prezenţa lor mătăhăloasă și 
stângace. Balaurul refuza să se miște din locul lui de la perete 
indiferent de cât de tare plesneau ei din bice. El ura bicele - nu doar se 


temea de ele, ci le ura. Sunetul lor îl făcea să se tragă înapoi de frică şi 
să-şi dezvelească dinții. 

Erau în cușcă de zece minute, încercând să se apropie destul încât 
să-l înlănțuiască și să-l înșeueze. Dacă asta n-avea să se întâmple 
curând, ea avea să fie nevoită să se întoarcă la Omega înainte de 
revenirea vrăjitoarelor Picioare-galbene. 

— Nu va accepta niciodată o șa, îi spuse supraveghetorul. Probabil 
va refuza. 

Ea auzi cuvintele nerostite. Nu am gând să îmi risc oamenii 
încercând să-i pun șaua. O faci din mândrie. Alege-ţi un altul, fii o fată 
bună. 

Manon își sticli dinţii de fier spre supraveghetor, ridicându-și buza 
superioară suficient cât să-l avertizeze. El făcu un pas înapoi, scăpând 
biciul. Coada mutilată a lui Abraxos lovea pământul, el neluându-și 
ochii de la cei trei bărbaţi care încercau să-l forțeze să se supună. 

Unul dintre ei pocni din bici, atât de aproape de Abraxos, încât 
acesta tresări. Un altul pocni aproape de coada lui - de două ori. Apoi, 
Abraxos lovi și cu gâtul şi cu coada. Cele trei ajutoare se buluciră, abia 
scăpând de mușcătura lui. 

— Oamenii tăi au inimi de lași, spuse ea, aruncându-i 
supraveghetorului o privire distrugătoare în timp ce traversa podeaua 
din pământ. 

Supraveghetorul întinse mâna să o apuce, dar ea despică aerul cu 
degetele terminate cu unghii din fier și îl tăie la mână. Bărbatul înjură, 
dar Manon continuă să meargă, lingându-i sângele de pe unghii. 
Aproape că îl scuipă. 

Dezgustător. Sângele avea gust de putred, de parcă s-ar fi închegat 
sau s-ar fi descompus în interiorul unui cadavru zile la rând. Aruncă o 
privire la sângele de pe restul palmei ei. Era prea închis la culoare 
pentru a fi sânge de om. Dacă vrăjitoarele chiar îi omorâseră pe acei 
bărbaţi, de ce nimeni nu raportase acest lucru? Ea își înghiţi întrebarea. 
Avea să se gândească la asta altă dată. Ar fi putut să-l târască pe 
supraveghetor într-un colț și să-l despice pentru a vedea ce putrezea în 
el. 

Însă acum... Bărbaţii tăcură. Fiecare pas o aducea tot mai aproape 
de Abraxos. O linie fusese trasată în praf, acolo unde se încheia 


siguranța dată de lanțuri. Manon făcu trei pași dincolo de linie, unul 
pentru fiecare chip al Zeiţei lor: Fecioară. Mamă. Cotoroanţă. 

Abraxos se ghemui pregătindu-se să sară, iar puternicii mușchi din 
trup i se încordară, gata să țâșnească. 

— Ştii cine sunt, îi spuse Manon, privindu-l în ochii de un negru 
infinit, necedând niciun centimetru din frică sau din îndoială. Sunt 
Manon Cioc-negru, moștenitoarea Clanului Cioc-negru, iar tu ești al 
meu. Înţelegi? 

Unul dintre bărbați pufni, iar Manon s-ar fi răsucit să-i smulgă 
limba chiar acolo, dar Abraxos... Abraxos îşi cobori uşor capul. De parcă 
ar fi înţeles. 

— Tu eşti Abraxos, îi zise Manon, un fior rece strecurân- du i-se pe 
gât în jos. Ţi-am dat acest nume deoarece el este Marea Bestie, şarpele 
care a învăluit lumea în inelele sale și care o va devora la sfârşitul 
timpului, atunci când Zeița cu Trei Chipuri îi va porunci. Tu ești 
Abraxos, repetă ea, şi eşti al meu. 

O clipire, apoi încă una. Abraxos făcu un pas spre ea. Pielea scârțâi 
ca și cum cineva și-ar fi întețit strânsoarea pe un bici spiralat. Manon se 
tinu însă fermă, ridicând o mână spre balaurul ei. 

— Abraxos. 

Capul puternic veni spre ea, privirea acelor ochi, eleştee de noapte 
lichidă, o întâlni pe a ei. Stătea cu mâna întinsă, mână terminată cu fier 
şi pătată de sânge. EI își lipi botul de palma ei și pufni. 

Pielea lui cenușie era caldă și surprinzător de moale - groasă, dar 
suplă, asemenea pielii uzate. În sus, variaţia coloristică era izbitoare - 
nu era numai cenușiu, ci și verde-închis, cafeniu, negru. Era însemnat 
peste tot de cicatrice groase, atât de multe, încât ar fi putut fi luate 
drept dungile unei pisici de junglă. Dinţii lui Abraxos, galbeni și crăpați, 
străluceau la lumina torţei. Unii lipseau, dar cei care rămăseseră erau 
lungi cât un deget şi de două ori mai groşi. Avea respirația puturoasă, 
fie din pricina dietei, fie din cauza dinţilor stricați. 

Toate cicatricele, dinţii sparți și ghearele rupte, coada mutilată - nu 
erau semnele unei victime. O, nu! Erau trofeele unui supraviețuitor. 
Abraxos era un luptător care avusese toți sorții împotriva sa și 
supravieţuise. Învăţase din asta. Triumfase. 

Manon nici măcar nu catadicsi să se uite la bărbaţii din spatele ei 


atunci când le porunci: 

— leşiţi afară! 

Ea continuă să se uite lung în ochii aceia negri. 

— Lăsaţi şaua şi ieşiţi. Dacă mai aduceţi vreun bici aici, eu însămi îl 
voi folosi pe voi. 

— Dar... 

— Acum! 

Bombănind și plescăind din limbă, ajutoarele ieşiră cu pași târşiţi şi 
închiseră poarta. Când rămaseră singuri, Manon îi mângâie botul 
puternic. 

Indiferent de cum zămislise regele aceste bestii, Abraxos se născuse 
diferit cumva. Mai mic, dar mai isteţ. Sau poate că ceilalți nici nu aveau 
nevoie să gândească. Îngrijiți şi antrenați, ei făceau ceea ce li se cerea. 
Abraxos învățase însă să supravieţuiască şi poate că asta îi deschisese 
mintea. El putea să înțeleagă cuvinte - expresiile ei. 

lar dacă el putea înțelege acele lucruri... era posibil ca el să-i poată 
învăța şi pe ceilalți balauri ai Celor Treisprezece. Era un ușor avantaj, 
dar un avantaj care le putea face Coducătoarele Aripii - şi să le facă 
invincibile împotriva dușmanilor regelui. 

— Voi pune șaua pe tine, îi spuse ea, continuând să îi ţină bolul în 
căușul palmelor. 

El îşi schimbă greutatea, dar Manon îl apucă mai strâns, forțându-l 
să se uite la ea. 

— Vrei să ieşi din groapa asta de rahat? Atunci mă vei lăsa să pun 
şaua pe tine pentru a verifica dacă ți se potriveşte. Iar când terminăm, 
mă vei lăsa să mă uit la coada ta. Ticăloșii ăia de oameni ţi-au tăiat 
țepii, aşa că am de gând să-ţi construiesc alții. Unii din fier. Ca unghiile 
mele, îi zise ea și le făcu să lucească pentru ca el să le vadă. Și colţi, 
adăugă ea, dezvelindu-şi dinţii. Te va durea și vei vrea să-i omori pe 
bărbaţii care ţi-i vor pune, dar ai să-i lași, deoarece, dacă n-o vei face, 
vei putrezi aici pentru tot restul vieţii tale. Ai înțeles? 

Un pufnet lung, fierbinte, în palmele ei. 

— Odată toate astea terminate, spuse ea, zâmbindu-i uşor 
balaurului, tu și cu mine vom învăţa cum să zburăm, iar atunci vom 
colora regatul ăsta în roşu. 


Abraxos făcu tot ceea ce îl rugase ea, cu toate că mârâi la ajutoarele 
care îl inspectară şi îl înghiontiră şi îl împunseră şi aproape că-l mușcă 
de braţ pe doctorul care îi scoase dinţii stricați pentru a face loc colților 
din fier. Întregul proces dură cinci zile. 

Aproape că smulse un perete atunci când îi sudară ţepii din fier pe 
coadă, însă Manon rămase cu el tot timpul, vorbindu-i despre cum era 
să călărească împreună cu Cele Treisprezece pe măturile lor din fier şi 
să vâneze vrăjitoare Crochan. Ea îi spuse povești în egală măsură 
pentru a-i distrage atenţia, dar şi pentru a le aminti oamenilor că dacă 
făceau vreo greșeală, răzbunarea ei avea să fie un proces lung și 
sângeros. Niciunul nu comise vreo greșeală. 

În timpul celor cinci zile în care ei se ocupară de el, ea resimţi lipsa 
lecţiilor de călărie alături de Cele Treisprezece. Şi, cu fiecare zi care 
trecea, răgazul în care putea să-l facă pe Abraxos să se ridice în aer 
devenea din ce în ce mai mic. 

Manon stătea cu Asterin şi cu Sorrel în sala de antrenamente, 
privind sfârşitul sesiunii de pregătire din acea zi. Sorrel lucrase cu cel 
mai tânăr sabat de vrăjitoare Cioc-negru - toate sub șaptezeci de ani şi 
numai câteva dintre ele având ceva experienţă. 

— Câte de rău? întrebă Manon, încrucișându-şi braţele. 

Sorrel, mică şi cu părul negru, își încrucișă şi ea braţele. 

— Nu atât de rău pe cât ne temeam. Însă ele încă mai pun în ordine 
dinamica sabatului, iar conducătoarea lor este... 

Sorrel se încruntă privind la o vrăjitoare care arăta ca un șoarece și 
care tocmai fusese aruncată la pământ de o subordonată. 

— Aş sugera fie ca sabatul ei să decidă ce va face în legătură cu ea, 
fie să își aleagă o altă conducătoare. Un sabat slab printre noi ne poate 
costa Jocurile de Război. 

Conducătoarea sabatului gâfâia pe podeaua dură din piatră, cu 
sângele albastru picurându-i din nas. Manon scrâșni din dinți. 

— Dă-i două zile - hai să vedem dacă face singură ordine. 

Nu era nevoie să se iște vorbe despre sabaturi instabile. 

— Pune-o însă pe Vesta să o ia cu ea la noapte, adăugă Manon, 
aruncându-i o privire frumoasei roșcate care conducea un alt sabat la 


exerciţiile de tragere cu arcul. Oriunde o fi fost ea pentru a-i chinui pe 
bărbaţii din Colţul Nordic. 

Sorrel ridică nevinovată din sprâncenele ei stufoase, iar Manon își 
dădu ochii peste cap. 

— Eşti o mincinoasă mai nepricepută decât Vesta. Tu crezi că eu nu 
i-am observat pe bărbaţii ăia zâmbindu-i toată ziua? Că nu am văzut 
urmele de mușcături de pe ei? Numai să nu bateţi clopotele. Avem 
destule probleme pe cap și fără asta - nu ne mai trebuie și o revoltă a 
muritorilor. 

Asterin pufni, dar când Manon îi aruncă o privire piezișă, 
vrăjitoarea ţinu privirea înainte, cu o față complet nevinovată. Desigur, 
dacă Vesta se culcase cu ei şi apoi îi umpluse de sânge, atunci Asterin 
fusese acolo cu ea. Niciuna din ele nu raportase nimic despre bărbații 
care aveau un gust ciudat. 

— Cum doreşti, Lady, zise Sorrel, cu o urmă vagă de roșeață pe 
obrajii ei arşi de soare. 

Dacă Manon era gheaţă și Asterin foc, atunci Sorrel era piatră. 
Bunica ei îi spusese, cu ocazia numirii lui Sorrel ca Aghiotantă, că 
gheaţa şi piatra sunt uneori prea asemănătoare. Însă fără flacăra lui 
Asterin, fără ca Aghiotanta ei să poată să enerveze o gazdă sau să sfâşie 
beregata oricărei rivale care ar fi amenințat supremaţia lui Manon, 
Manon nu le-ar fi condus pe Cele Treisprezece cu atâta succes. Sorrel 
era destul de cu picioarele pe pământ încât să le potolească pe 
amândouă. O a doua Aghiotantă perfectă. 

— Singurele care se distrează acum, spuse Asterin, sunt 
demonițele gemene cu ochii verzi. 

Într-adevăr, Faline şi Fallon, cu păr ca miezul nopţii, zâmbeau cu o 
încântare maniacă în timp ce conduceau trei sabaturi în exerciţiile de 
aruncare a cuțţitului, folosindu-și subordonatele drept ţinte practice. 
Manon se mulțumi doar să clatine din cap. Orice funcționa; orice 
scutura praful de pe aceste răz boinice Cioc-negru. 

— Şi Umbrele mele? o întrebă Manon pe Asterin. Cum se descurcă? 

Edda și Briar, două verișoare care erau la fel de apropiate ca două 
surori, fuseseră pregătite din fragedă pruncie să se strecoare în orice 
pată de întuneric şi să se facă una cu aceasta, ascultând - și acum ele nu 
se zăreau nicăieri. Exact cum ordonase Manon. 


— În seara asta îţi vor prezenta un raport, spuse Asterin. 

Verişoare îndepărtate ale lui Manon, Umbrele aveau același păr de 
culoare lunii. Sau avuseseră, până ce descoperiseră cu optzeci de ani în 
urmă că părul argintiu era la fel de bun noaptea ca un far, şi îl 
vopsiseră negru intens. Vorbeau rar, nu râdeau niciodată și uneori nici 
chiar Asterin nu le putea depista când se năpusteau asupra ei. Era 
unica lor formă de amuzament: să se furișeze în spatele vrăjitoarelor, 
cu toate că nu îndrăzniseră niciodată să i-o facă și lui Manon. Nu era de 
mirare că ele aleseseră doi balauri de culoarea onixului. 

Manon le zări pe cele două Aghiotante ale ei. 

— Vreau ca amândouă să veniţi la mine în cameră pentru a le 
asculta raportul. 

— Le voi desemna pe Lin și pe Vesta să stea de pază, spuse Asterin. 

Ele erau santinelele de rezervă ale lui Manon - Vesta pentru 
zâmbetele ei dezarmante, iar Lin pentru că, dacă cineva o striga pe 
numele întreg, Linnea - numele pe care i-l dăduse miloasa ei mamă 
înainte ca bunica lui Lin să-i smulgă inima - acea persoană sfârșea, în 
cel mai bun caz, fără dinţi. Fără față, în cel mai rău caz. 

Manon era pe cale să se întoarcă, când le surprinse pe cele două 
Aghiotante privind-o. Ştia care era întrebarea pe care ele nu 
îndrăzneau să i-o adreseze, așa că le spuse: 

— Într-o săptămână, voi fi în aer cu Abraxos și apoi vom zbura ca 
unul. 

Era o minciună, dar ele o crezură oricum. 


CAPITOLUL 28 


Zilele treceau şi nu erau toate îngrozitoare. Din senin, Rowan se 
hotărî s-o ia pe Celaena cu el la comunitatea de vindecători aflată la 
douăzeci şi cinci de kilometri depărtare, unde cei mai buni tămăduitori 
din lume studiau, îi iniţiau și pe alții şi munceau. Vindecătorii din acea 
comunitate situată la granița dintre Fae şi lumea muritorilor erau 
accesibili tuturor celor care reuşeau să ajungă la ei. Era unul dintre 
puţinele lucruri bune pe care le făcuse Maeve. 

În copilărie, Celaena o implorase pe mama ei să o ducă acolo. Însă, 
de fiecare dată, răspunsul fusese nu, însoţit de o promisiune vagă că 
într-o bună zi aveau să întreprindă o calătorie la Torre Cesme, de pe 
continentul sudic, unde mulţi dintre învăţători fuseseră instruiți de 
către Fae. Mama ei făcuse tot ceea ce-i stătuse în puteri pentru a o ţine 
departe de ghearele lui Maeve. Sesiza ironia acestei situaţii. 

Aşa că Rowan o luă cu el. Ea şi-ar fi putut petrece toată ziua - toată 
luna - cutreierând pe acolo sub privirea inteligentă a Vindecătorului 
Şef, însă timpul petrecut de ea acolo fu înjumătăţit din pricina distanţei 
şi a inabilităţii ei de a se transforma, iar Rowan voia să fie acasă înainte 
de căderea nopții. La drept vorbind, în timp ce se desfăta în fortul 
pașnic de pe coastă, se întrebă dacă nu cumva Rowan o adusese acolo 
doar pentru a o face să se simtă prost pentru viața pe care o ducea. 
Această nedumerire o făcu să fie tăcută pe lungul drum de la 
întoarcere. 

lar el nu-i îngădui niciun moment de odihnă: trebuiau ca în zorii 


zilei următoare să pornească într-o călătorie care să se prelungească și 
peste noapte, însă refuză să-i spună unde. Extraordinar. 

Pregătind deja pâinea pentru acea zi, Emrys se mulțumi idoar să o 
privească uşor amuzat pe Celaena, care intră grăbită, îşi îndesă 
mâncare în gură, înghiți lacom un ceai și apoi plecă la felde grăbită. 

Rowan o aștepta în faţa camerei ei, ţinând în mână un pacheţel. I-l 
deschise. 

— Veşminte, îi zise el, iar ea îndesă într-o desagă cămașa şi lenjeria 
pe care le pregătise. 

El o împinse cu umărul - fiind de presupus că era bine dispus, de 
vreme ce ea se aștepta ca el să o facă pe catârul pe drumul lor spre 
oriunde s-ar fi dus. El nu spuse nimic până ce nu ajunseră în zona în 
care copacii erau învăluiţi în ceaţă, îndreptându-se, din nou, către vest. 
Când zidurile fortăreței dispărură în urma lor, iar pietrele magice de 
apărare li se frecară de piele în timp ce ieşiră pe poartă, el se opri în 
cele din urmă, dându-și gluga groasă a jachetei pe spate. Și ea făcu la 
fel, aerul rece ciupindu-i obrajii calzi. 

— Transformă-te și să mergem, îi ceru el. 

A doua frază din acea dimineaţă. 

— Şi eu, care credeam că vom deveni prieteni... 

El ridică întrebător din sprâncene și o invită printr-un gest cu mâna 
să se transforme. 

— Sunt treizeci de kilometri, îi spuse ca o încurajare și rânji. 
Alergăm. Tot drumul. 

Celaenei începură să-i tremure genunchii numai gândindu-se la 
asta. Sigur că el făcuse din asta un fel de lecţie de tortură. Desigur. 

— Încotro mergem? 

EI îşi încleştă maxilarul, tatuajul întinzându-i-se. 

— A mai apărut un cadavru - un semi-Fae de la o fortăreață 
învecinată. Aruncat în aceeași zonă, după același tipic. Vreau să 
mergem în târgul din apropiere pentru a le pune întrebări locuitorilor, 
dar... 

Făcu o grimasă, apoi scutură din cap drept răspuns la o discuţie 
tăcută pe care o avea cu el însuși. 

— Am nevoie însă de ajutorul tău. Va fi mai uşor pentru muritori să 
îți vorbească ţie. 


— Ăsta e un compliment? 

El își dădu ochii peste cap. 

Poate că ieșirea din ziua precedentă la sediul vindecătorilor nu 
fusese din duşmănie. Poate că el... Încercase să facă un lucru drăguţ 
pentru ea. 

— Transformă-te sau ne va lua de două ori mai mult timp. 

— Nu pot. Ştii că nu merge aşa. 

— Nu vrei să vezi cât de repede poți alerga? 

— Oricum, în Adarlan nu-mi pot folosi cealaltă formă, aşa că ce 
rost are? 

Acesta era începutul unei chestiuni controversate pe care nu-și 
îngăduise încă să o studieze. 

— Rostul este că acum te afli aici și încă nu ţi-ai testat limitele așa 
cum se cuvine. 

Era adevărat. Ea nu prea văzuse încă de ce era în stare. 

— Rostul este că s-a găsit încă o rămășiță a unui trup, iar eu 
consider că este de neacceptat. 

Un alt cadavru - de pe urma acelei creaturi. O moarte oribilă, 
vrednică de plâns. Era de neacceptat. 

El o trase cu putere de cosiţă. 

— Asta dacă nu eşti încă înspăimântată. 

Ei i se dilatară nările. 

— Singurul lucru care mă înspăimântă este cât de mult îmi doresc 
să te sugrum. 

Mai mult decât atât, ea voia să găsească creatura și să o distrugă, 
pentru cei pe care îi omorâse și pentru ceea ce o făcuse pe ea să îndure. 
Ea ar fi omorât-o, lent. Un soi de apăsare nefercită şi căldura începură 
să se acumuleze sub pielea sa. 

Rowan murmură: 

— Canalizează-ţi furia. 

Oare acesta să fi fost motivul pentru care îi spusese despre 
cadavru? Ticălosul - ticălos pentru că o manipulase, pentru că o 
obligase să facă tură dublă la bucătărie. Însă pe chipul lui lui nu citi 
nimic atunci când îi zise: 

— Dă-i voie să fie o armă, Aelin. Dacă nu-ţi poţi găsi liniștea, atunci 
măcar canalizează-ţi furia care te ghidează în transformarea ta. Accept- 


o şi controleaz-o - nu-ţi este dușman. 

Arobynn făcuse tot ceea ce putuse pentru a o face să-și urască 
moştenirea, să se teamă de aceasta. Ce-i făcuse el ei, ce își îngăduise ea 
însăşi să devină... 

Asta nu se va sfârși cu bine, rosti ea în șoaptă. 

El nu o lăsă deloc mai moale. 

— Gândeşte-te ce vrei, Aelin, și prinde acel lucru. Nu-l cere, nu ţi-l 
dori. Ia-l! 

— Sunt convinsă că un instructor de magie de nivel mediu nu ar 
recomanda asta celor mai mulţi dintre oameni. 

— Tu nu faci parte dintre cei mai mulți oameni şi cred că îţi place 
asta. Dacă un set de trăiri mai întunecate e ceea ce te va ajuta să te 
transformi la comandă, atunci asta vom folosi. S-ar putea să vină o zi 
când vei descoperi că furia nu funcționează, sau că e un sprijin, însă 
deocamdată... 

O privire contemplativă. 

— De fiecare dată când te-ai transformat, furia în diferite grade a 
constituit numitorul comun. Așa că asumă-ţi asta. 

Avea dreptate - iar ea nu voia să se mai gândească la asta sau să se 
lase atât de ușor înfuriată, nu atunci când fusese foarte furioasă pentru 
atâta vreme. Deocamdată... 

Celaena inspiră adânc o dată. Apoi încă o dată. Se lăsă în voia furiei, 
un cuţit care tăia dincolo de șovăiala, de îndoiala și de pustietatea 
obișnuite. 

Atinse acel zid interior familiar - ba nu, un văl, licărind cu o lumină 
blândă. În tot acest timp, ea credea că ajungea jos în căutarea puterii, 
însă aceasta era mai mult o călătorie în. Nu o dorinţă, ci o comandă. Ea 
avea să se schimbe - fiindcă exista o creatură care cutreiera prin acele 
ținuturi și care merita să-şi primească răsplata. Cu un mârâit tăcut, ea 
se lovi pe sine prin acel văl, și pe măsură ce se transforma, durerea o 
izbea în fiecare centimetru şi în fiecare por. 

Un zâmbet provocator şi Rowan se mișcă, atât de iute, încât ei îi fu 
greu să-l urmărească atunci când el apăru în cealaltă parte a ei și o 
trase iar de coadă. Când ea se răsuci, el deja dispăruse și... Când el o 
ciupi în lateral, ea scânci. 

— Încetează... 


Acum, el stătea în faţa ei, cu o invitaţie sălbatică în ochi. Ea studiase 
felul în care el se mișca, trucurile și tehnicile, felul în care presupunea 
el că va reacționa. Așa că atunci când Celaena își încrucișă braţele, 
prefăcându-se că-i sare țandăra, după cum presupunea el, ea aşteptă. 
Aşteptă şi apoi... 

El apăru pe neaşteptate în stânga pentru a o ciupi sau a o împunge 
sau a o lovi, iar ea se roti, lovindu-l peste braţ cu cotul, și îi trase o 
scatoalcă peste cap cu mâna cealaltă. El încremeni și clipi de câteva ori. 
Ea îi zâmbi cu superioritate. 

Rown își dezveli dinţii într-un rânjet fatal, care te îngheţa. 

— O, acum ai face bine s-o iei la sănătoasa! 

Când el se năpusti, ea țâșni printre copaci. 


* 


În primele câteva minute, ea bănui că Rowan o lăsase pe ea în față 
căci, deşi ea se mişca mai repede, reușea cu greu să-şi potrivească 
suficient trupul schimbat pentru a sări peste pietre şi copaci căzuți. El 
spusese că se îndreptau spre sud-vest, și într-acolo mergea şi ea, 
ferindu-se printre trunchiuri, furia  domnlindu-și  clocotul, 
transformându-se în cu totul altceva. 

Rowan era o dâră argintie şi albă alături și în spatele ei și, de fiecare 
dată când el ajungea prea aproape, ea o lua în partea cealaltă, 
ascultându-și simțurile care îi spuneau unde se găseau copacii, fără să-i 
vadă - mirosul de stejar, de mușchi și de lucruri vii, răcoarea ceţii 
trecând printre ei asemenea unei cărări pe care ea o urma. 

Ajunseră pe un platou, terenul fiind ușor sub ghetele ei. Mai iute - 
ea voia să vadă dacă putea să meargă iute, dacă putea să întreacă şi 
vântul. 

Rowan apăru în stânga ei, iar ea își încordă braţele, picioarerele, 
savurând aerul proaspăt din plămâni - lin şi calm, gata să vadă ce avea 
să facă mai departe. Mai mult - acel trup voia mai mult. 

Ea voia mai mult. 

Atunci merse mai iute decât o făcuse vreodată în viaţa ei, copacii - o 
imagine neclară, trupul ei nemuritor cântând în timp ce ea lăsa cadența 
să se instaleze. Puternicii ei plămâni se umplură cu aerul cețos și cu 
mirosul și gustul lumii, lăsându-se condusă doar de instinct şi de 


reflexe, care îi spuneau că putea să meargă și mai repede de atât, 
picioarele înghițind pământui pas cu pas. 

Zeilor! O, zeilor! 

Ar fi putut să zboare, ar fi putut să plutească graţie creșterii bruște 
a extazului din sângele ei, libertatea pură fiind garantată de minunea 
creaţiei care era trupul ei. 

Rowan se ivi brusc lângă ea din dreapta, însă ea se feri de un copac 
cu atâta ușurință, încât scoase un strigăt de bucurie, apoi se aruncă 
între două ramuri care atârnau, nimic mai mult decât nişte obstacole 
pe care le sări cu o îndemânare de felină. 

El apăru din nou lângă ea, acompaniindu-și săritura cu un clănțănit 
al dinţilor, dar ea se roti şi sări peste o stâncă, lăsând mișcările pe care 
şi le perfecționase în calitate de asasin să se amestece cu instinctele 
trupului de Fae. 

Ar fi putut să moară din plăcerea pentru acea viteză, pentru acea 
siguranță din oasele ei. Cum de-i fusese teamă de acest trup atât de 
mult timp? Până și sufletul şi-l simţea mai ușor, de parcă fusese ferecat 
şi îngropat şi abia acum începea să se scuture pentru a se elibera. Nu 
era bucurie, ci o frântură din ceea ce ea fusese înainte de perioada de 
jale care o spulberase cu totul. 

Rowan alerga alături de ea, însă nu făcea nicio mișcare pentru a o 
prinde. Nu, Rowan se... juca. 

El îi aruncă o privire, respirând greoi, dar egal. Şi se prea poate să fi 
fost de vină soarele care se strecura printre coroanele copacilor, dar ea 
ar fi putut să jure că îi văzuse ochii luminându-i-se de aceeași 
satisfacție sălbatică. Ar fi putut să jure că el zâmbea. 


Erau cei mai rapizi treizeci de kilometri parcurși în viaţa ei. E drept 
că, ultimii opt fuseseră parcurşi mai încet și, cam pe când Rowan 
hotăriîse ca ei să se oprească, amândoi gâfâiau. Numai atunci, în timp ce 
se zgâiau unul la altul printre copaci, îşi dădu ea seama că harul magic 
nu izbucnise nici măcar odată în flăcări - nu încercase nici măcar o 
dată să pună stăpânite sau să izbucnească. Simţea cum aştepta 
înlăuntrul ei, cald, dar calm. Dormitând. 


Îşi şterse fruntea, fața şi gâtul de transpiraţie. Cu toate că gâfâia, 
încă ar mai fi putut alerga mult şi bine. Zeilor, dacă ar fi fost atât de iute 
în noaptea în care Nehemia... 

N-ar fi fost nicio diferență. Nehemia orchestrase toţi pașii în 
propria-i distrugere şi ar fi găsit o altă modalitate de a o duce la capăt. 
lar ea o făcuse numai pentru că Celaena refuzase să o ajute - refuzase 
să acţioneze. N-ar fi schimbat nimic dacă ar fi avut acest minunat trup 
de Fae. 

Clipi, dându-și seama că se zgâia la Rowan și că indiferent ce 
satisfacție zărise ea pe chipul lui, aceasta se transformase în gheaţă. Îi 
aruncă ceva - cămașa pe care o cărase cu el. 

— Schimbă-te. 

El se întoarse și se dezbrăcă de cămașă. Spatele lui era la fel de ars 
de soare și de plin de cicatrice ca tot restul trupului, însă vederea 
acelor urme n-o făcu să vrea să-i arate cât de distrus arăta spatele ei, 
aşa că se ascunse printre copaci până ce fu sigură că el n-o putea vedea 
şi își schimbă cămașa. Când se întoarse la locul în care deșertase ranița, 
el îi aruncă o ploscă plină cu apă, pe care ea o înghiţi lacom. Avea gust 
de... Simțea gustul fiecărui strat de minerale din apă și mucegaiul 
recipientului. 

Cam pe când intrau în orășelul cu acoperișuri roșii, Celaena își 
recăpătase suflul. 

Aflară repede că era aproape imposibil să facă pe cineva să 
vorbească, mai ales în fața a doi vizitatori Fae. Celaena se gândi dacă să 
revină la forma ei umană, dar cu accentul și cu dispoziţia ei mereu 
schimbătoare în mai rău, era destul de sigură că o femeie din Adarlan 
n-ar fi fost mai bine primită decât o Fae. Obloanele de la ferestre erau 
trase când treceau ei, probabil din pricina lui Rowan, care arăta ca 
moartea întruchipată. Însă era surprinzător de calm cu târgoveţii de 
care se apropiau. Nu-și ridică vocea, nu mârâi, nu amenință. Nu 
zâmbea, dar, pentru Rowan, era categoric vesel. 

Totuşi, cu asta nu ajungeau nicăieri. Nu, nu auziseră de niciun semi- 
Fae care să fi dispărut și nici de alte cadavre. Nu, nici vitele nu 
dispăreau, cu toate că exista un hoț de păsări la câteva orășele 
depărtare. Nu, erau în perfectă siguranță și protejaţi în Wendlyn și nici 
nu îi bucura faptul că Fae și semi-Fae își vârau nasul în treburile lor. 


Celaena renunțase la a flirta cu un băiat de la grajdurile hanului, cu 
faţa ciupită de vărsat de vânt, care tocmai se uitase prostește la 
urechile și la caninii ei, de parcă ea ar fi putut să-l mănânce de viu într- 
o clipă. 

Porni pe strada principală plăcută, flămândă, obosită și enervată că, 
într-adevăr, aveau nevoie de saltelele de dormit, fiindcă hangiul îi 
informase că n-avea locuri libere. Rowan venea în urma ei, norii de 
furtună din ochii lui spunând destule despre modul cum se derulase 
conversaţia sa cu fata de la bar. 

— AŞ fi putut crede că e vorba despre o creatură pe jumătate 
sălbatică, dacă cel puţin unii dintre ei ar fi ştiut că acești oameni au 
dispărut, gândi ea cu voce tare. Însă de ce ai alege numai oameni care 
n-ar fi dați dispăruţi sau nu ar conta dacă lipsesc? Trebuie să fie destul 
de conştient pentru a ști pe cine să ochească. Semi-Fae trebuie să fie un 
mesaj - însă care? Să stea la distanță? Atunci, de ce să lase cadavrele? 

Trăgându-se de capătul cosiţei, ea se opri în fața vitrinei unui 
croitor. Rochii simple, bine croite, erau etalate, nu la fel de elegante și 
complicate ca modelele din Rifthold. 

Ea observă ochii larg deschişi ai palidei vânzătoare cu o secundă 
înainte ca femeia să tragă perdelele. Prea bine, în cazul ăsta. 

Rowan pufni, iar Celaena se întoarse spre el. 

— Tu ești obişnuit cu asta, cred. 

— O mulţime de Fae care se aventurează în ţinuturile muritorilor 
şi-au câştigat reputaţia de... a lua ceea ce vor. Treaba asta a rămas 
scăpată de sub control mult prea mulți ani, dar, poate că legile noastre 
sunt mai stricte acum, frica rămâne. 

O critică la adresa lui Maeve? 

— Cine aplică legile? 

Un zâmbet întunecat. 

— Eu. Când nu sunt plecat în campanii, mătușa mea mă pune să-i 
vânez pe tâlhari. 

— Şi să-i omori? 

Zâmbetul persistă. 

— Dacă situaţia o cere. Sau pur și simplu îi salt și-i duc înapoi în 
Doranelle şi o las pe Maeve să hotărască ce să facă cu ei. 

— Cred că aș prefera moartea în mâinile tale decât în cele ale lui 


Maeve. 

— Asta s-ar putea să fie cel mai înţelept lucru pe care mi l-ai spus 
vreodată. 

— Semi-Fae mi-au zis că ai prieteni alţi cinci războinici. Şi ei 
vânează cu tine? Cât de des îi vezi? 

— Îi văd ori de câte ori situaţia o cere. Maeve îi pune să o slujească 
după cum i se pare ei potrivit, așa cum procedează și cu mine. 

Toate cuvintele erau scurtate. 

— E o onoare să fii un războinic care slujește în cercul ei de 
încredere. 

Celaena n-ar fi sugerat altceva, dar se întreba de ce el simțea nevoia 
să adauge asta. 

În jurul lor, pe stradă, era pustiu; până şi cărucioarele cu mâncare 
fuseseră abandonate. Ea inspiră adânc, adulmecând și... era ciocolată? 

— Ai luat bani cu tine? 

O ridicare șovăitoare din sprânceană. 

— Da. Totuși, ei nu-ţi vor accepta mita. 

— Bine. În cazul ăsta, rămâne mai mult pentru mine. 

Arătă spre plăcuţța drăguță care se legăna în vânt. Cofetărie, 

— Dacă nu-i putem câștiga cu farmecul nostru, am putea la fel de 
bine să-i câștigăm cu banii noştri. 

— Tu chiar nu ai auzit ceea ce tocmai... 

Însă ea ajunsese deja la prăvălie, care mirosea divin şi era plină cu 
bomboane de ciocolată și drajeuri şi, o, zeilor, trufe cu alune. Deşi 
cofetăreasă se albi când cei doi intrară în prăvălie, Celaena îi oferi 
femeii cel mai frumos zâmbet al ei. 

Numai peste cadavrul ei i-ar fi lăsat pe oamenii aceia să scape 
nepedepsiți pentru că i-au închis perdelele în nas - sau să-i lase să 
creadă că ea era acolo pentru a-i jefui. Nehemia nu le permisese 
niciodată făloşilor idioţi bigoți din Rifthold să-i închidă în nas vreo 
prăvălie, ospătărie sau gospodărie. 

lar ea avea senzaţia că prietena ei ar fi fost, probabil, mândră de 
felul în care mergea din prăvălie în prăvălie în acea după-amiază, cu 
fruntea sus şi fermecându-i la culme pe acei târgoveți. 


* 


Odată ce se răspândi vorba că doi străini Fae își cheltuiau arginţii 
pe bomboane din ciocolată, apoi pe câteva cărţi, apoi pe nişte pâine 
proaspătă și carne, străzile se umplură iar. Vânzătorii care cărau de 
toate, de la mere și condimente până la ceasuri de buzunar, fură brusc 
nerăbdători să sporovăiască, atâta timp cât vindeau ceva. Când Celaena 
îşi făcu apariția în localul ghildei mesagerilor pentru a trimite o 
scrisoare, reuşi să-i întrebe pe câţiva novici dacă fuseseră angajaţi de 
cineva important. Nu fuseseră, dar totuși ea le dădu un bacșiș frumușel. 

Rowan căra ascultător toate pachetele și cutiile pe care Celaena le 
cumpărase, în afară de bomboanele de ciocolată, pe care ea le mâncă 
una după alta în timp ce mergeau. Când îi oferi și lui una, el pretinse că 
nu mânca dulciuri. Niciodată. Nu era o surpriză. 

Târgoveţii sfârșiră prin a nu şti nimic, ceea ce ea bănui că era bine, 
deoarece însemna că ei nu minţiseră, însă negustorul de crabi spuse că 
el găsise recent niște cuțite aruncate - mici, tăioase ca briciul - în 
plasele sale. Le aruncase înapoi în mare ca ofrande pentru Zeul Mării. 
Creatura îi secătuise pe acei oameni, nu îi tăiase, așa că era mai 
probabil ca soldaţii din Wendlyn să-și fi pierdut vreun cufăr de cuțite în 
timpul vreunei furtuni. 

La apusul soarelui, hangiul se apropie de ei și le spuse de un 
apartament eliberat brusc. Cel mai bun apartament din oraș, pretinse 
el, însă Celaena începu să se întrebe dacă nu atrăgeau asupra lor vreo 
atenţie greșită, iar ea nu era neapărat într-o dispoziție în care să-l vadă 
pe Rowan scoțându-i maţele unui așa zis hoţ. Așa că îl refuză politicos 
şi porniră pe stradă, lumina devenind groasă și aurie atunci când ei 
intrară în pădure încă o dată. 

Nu fusese o zi rea, își dădu ea seama, în timp ce aluneca în somn 
sub coronamentul copacilor. Nu fusese rea deloc. 


* 


Mama ei îi spusese Inimă-de-Foc. 

Însă pentru Curtea ei, pentru popor, ea avea să fie, într-o bună zi, 
regină. Pentru ei, ea era moștenitoarea a două neamuri puternice și a 
unei puteri fantastice, care avea să-i ţină în viaţă și să le ducă regatul pe 


culmi şi mai înalte. O putere care era un har - sau o armă. 

Acest lucru constituise o controversă aproape constantă în primii ei 
opt ani de viaţă. Pe măsură ce se maturiza și devenea evident că, în timp 
ce moștenise cea mai mare parte din înfățișarea mamei ei, primise și 
temperamentul nestatornic și sălbăticia tatălui ei, întrebările precaute 
puse de conducătorii regatelor îndepărtate deveniseră mai frecvente. 

Și, într-o astfel de zi, ea știu că toată lumea avea să afle despre 
eveniment, fie ce-o fi. 

Ar fi trebuit să doarmă, îmbrăcată în cămașa ei de noapte din 
mătase, preferata ei, iar părinţii numai ce o înveliseră cu doar câteva 
minute înainte. Cu toate că ei îi spuseseră că nu era așa, ea știa că erau 
epuizați și frustraţi. Văzuse cum se puuta Curtea și cum unchiul ei 
pusese, blând, o mână pe umărul tatălui el și îi spusese s-o ducă la 
culcare. 

Însă nu putea să doarmă, nu şi atunci când ușa era întredeschisă, iar 
ea își auzea părinţii din dormitorul lor, aflat în apartamentul pe care îl 
împărțeau la etajele superioare ale castelului. Ei credeau că vorbesc 
încet, dar ea asculta în întuneric cu urechile unui nemuritor. 

— Evalin, nu ştiu ce te aștepți să fac eu, spuse tatăl ei. 

Aproape că îl auzea făcând pași încolo și încoace în fața patului 
imens în care se născuse ea. 

— Ce s-a făcut, rămâne făcut. 

— Spune-le că a fost o exagerare, spune-le că bibliotecarii au făcut 
din țânțar armăsar, sâsâi mama ei. Stârnește un zvon potrivit căruia 
altcineva a făcut-o, încercând să dea vina pe ea... 

— Toate acestea din pricina lui Maeve? 

— Din pricină că va fi vânată, Rhoe. Toată viaţa ei, Maeve și alţii o 
vor vâna pentru această putere... 

— lar tu crezi că dacă îi lași pe ticăloșii ăia mici să o izgonească din 
bibliotecă acest lucru nu se întâmplă? Spune-mi: de ce îi place fiicei 
noastre să citească atât de mult? 

— Nuarenicio legătură cu asta. 

— Spune-mi! 

Când mama ei nu răspunse, tatăl ei gemu. 

— Are opt ani - și mi-a spus că cei mai dragi prieteni ai ei sunt 
personajele din cărți. 


— Îl are pe Aedion. 

— Îl are pe Aedion fiindcă este singurul copil din castel care nu este 
îngrozit de ea - care nu a fost ţinut la distanţă după ce am fost neglijenţi 
cu antrenamentul ei. Are nevoie de antrenament, de antrenament și de 
prieteni. Dacă nu are nici una, nici alta, atunci se va transforma în ceea 
ce le provoacă lor teamă. 

Tăcere, și apoi... un pufnet lângă patul ei. 

— Nu sunt un copil, săsâi Aedion din scaunul în care şedea, cu braţele 
încrucișate. 

Se strecurase înăuntru după ce părinţii ei plecaseră - pentru a vorbi 
încet cu ea, așa cum o făceau adesea atunci când ea era supărată. 

— Și nu înțeleg de ce e un lucru rău dacă sunt singurul tău prieten. 

— Taci, sâsâi ea drept răspuns. 

Cu toate că Aedion nu se putea transforma, sângele lui mixt îi 
permitea să audă cu o amplitudine și o acuratețe nenaturale, chiar mai 
bine decât ea. Și, deși avea doar cinci ani, el era singurul ei prieten. Ea își 
iubea curtea, da - îi iubea pe adulţii care o răsfățau și o alintau, însă cei 
câțiva copii care locuiau la castel se ţineau la distanţă, în pofida 
îndemnurilor părinţilor lor. Asemenea câinilor, se gândise ea câteodată. 
Ceilalţi îi simțeau natura deosebită. 

— Are nevoie de prieteni de vârsta ei, continuă tatăl ei. Poate că ar 
trebui să o trimitem la școală. Cal și Marion au discutat să o trimită pe 
Elide anul viitor... 

— Fără școli. Și, cu siguranţă, nu la acea așa-zisă școală de magie, 
când este atât de aproape de graniţă și nu știm ce plănuiește Adarlanul. 

Aedion expiră, cu picioarele sprijinite de saltea. Chipul lui ars de 
soare era înclinat către ușa întredeschisă, cu părul lui auriu strălucind 
ușor, iar între sprâncene avea un rid. Niciunuia nu-i pica bine să fie 
despărțiți, și ultima dată când unul dintre băieții de la castel îl tachinase 
pentru asta. Aedion petrecuse o lună curățând balegă de cal cu lopata 
pentru că îl bătuse măr pe băiat. 

Tatăl ei oftă. 

— Ev, nu mă omori pentru asta, dar... tu nu ușurezi lucrurile. Nici 
pentru noi, nici pentru ea. 

Mama ei tăcea, iar ea auzi un foșnet de veșminte, și înainte ca părinţii 
ei să înceapă să vorbească mult prea încet chiar și pentru urechile ei de 


Fae, mai auzi un murmur de: 

— Știu, știu. 

Aedion mârâi din nou, ochii săi - ochii lor de aceeași culoare - 
strălucind în întuneric. 

— Nu pricep pentru ce e toată agitația asta. Și ce dacă ai dat foc la 
câteva cărţi? Bibliotecarii ăia o meritau. Când vom fi mai mari, poate că 
o vom arde împreună din temelii. 

Ea știa că el vorbea serios. Ar fibiblioteca, orașul sau lumea întreagă 
dacă ea l-ar fi rugat. Așa era legătura lor, marcată cu sânge și miros și 
încă ceva ce ea nu putea numi. O legătură la fel de strânsă ca aceea 
stabilită între ea și părinţii ei. Chiar mai strânsă, în multe feluri. 

Ea nu-i răspunse, nu fiindcă nu ar fi avut niciun răspuns, ci fiindcă 
ușa scârțăi, și înainte ca Aedion să se ascundă, dormitorul ei fu inundat 
de lumina ce venea din vestibul. 

Mama ei își încrucișă braţele la piept. În schimb, tatăl ei scoase un 
hohot de râs, cu părul său șaten luminat de torţa din vestibul, cu chipul 
în umbră. 

— Tipic, spuse el, făcând un pas într-o parte pentru a-i face loc lui 
Aedion să iasă. Tu nu trebuie să te trezești în zori pentru a te antrena cu 
Quinn? Azi-dimineaţă ai întârziat cinci minute. 

Două zile la rând de întârziere îţi vor aduce o săptămână de 
corvoadă la grajduri. Din nou. 

Într-o clipită, Aedion fu în picioare şi dispăru. Rămasă singură cu 
părinţii ei, și-arfi dorit să se poată preface că doarme, însă ea zise: 

— Nu vreau să mă duc la școală. 

Tatăl ei veni lângă pat, din cap până în picioare războinicul la care 
Aedion visa, vrând să fie asemenea lui. Un prinț-război- nic, așa auzea 
poporul spunându-i - care într-o bună zi avea să fie un rege puternic. 
Uneori, ea socotea că tatăl ei nu avea nici- un interes să fie rege, mai 
ales în zilele în care o lua pe munţii Siaghorn și o lăsa să se plimbe prin 
Oakwald în căutarea 

Lordului Pădurii. Nu părea nicicând mai fericit ca atunci și 
întotdeauna părea puţin trist să se întoarcă în Orynth. 

— Nute duci la școală, îi spuse el, privind peste umerii lui laţi la 
mama ei, care rămăsese în pragul ușii, cu faţa încă ascunsă de întuneric. 
Dar tu înţelegi de ce bibliotecarii au acţionat așa cum au făcut-o azi? 


Sigur că înțelegea. Se simţise cumplit pentru că dăduse foc acelor 
cărţi. Fusese un accident și știa că tatăl ei o credea. Dădu afirmativ din 
cap și spuse: 

— Îmi pare rău. 

— Nu are de ce să-ţi pară rău, zise tatăl ei, cu un mormăit în glas. 

— Mi-aș dori să fiu ca toţi ceilalţi, spuse ea. 

Mama ei rămase tăcută și nemișcată, dar tatăl ei o prinse de mână. 

— Știu, scumpo. Dar chiar și dacă nu ai fi fost înzestrată, tot fiica 
noastră ai fi rămas - ai fi tot o Galathynius, și, într-o bună zi vei fi regina 
lor. 

— Nuvreau să fiu regină. 

Tatăl ei oftă. Asta era o discuţie pe care o mai purtaseră și altădată. 
Elo mângâie pe păr. 

— Știu, spuse el iar. Culcă-te acum - vom vorbi despre asta mâine- 
dimineaţă. 

Și totuși, n-aveau să o facă. Ea știa că n-aveau să o facă, deoarece știa 
că nu avea cum să scape de soarta ei, chiar dacă uneori se ruga zeilor să 
poată. Cu toate acestea, se întinse iar în pat, lăsându-l să o sărute pe cap 
și să-i murmure noapte bună. 

Mama ei continuă să nu spună nimic, însă când tatăl ei ieși, Evalin 
rămase acolo, privind-o mult timp. Exact când aţipea, ar fi putut să jure 
că pe chipul palid al mamei străluceau lacrimi. 


* 


Celaena se trezi brusc, de-abia putând să se miște. Probabil din 
pricina mirosului - mirosul acelui afurisit de cadavru de ieri, care îi 
declanșase visul. Era o agonie să vadă chipurile părinţilor, să-l vadă pe 
Aedion. Clipi, concentrându-se asupra respirației, până ce nu mai era în 
acea frumoasă încăpere, ca o cutie de bijuterii, până ce mirosul de pin 
şi de zăpadă adus de vântul din nord se evaporă și putu să vadă ceața 
dimineţii strecurându-se prin frunzișul copacilor. Ridică o mână pentru 
a-şi examina cicatricea lungă din palmă. 

— Vrei micul dejun? o întrebă Rowan, ghemuit deasupra unor 
bușteni neaprinși - primul foc pe care îl văzuse făcut de el. 

Ea dădu afirmativ din cap, apoi se frecă la ochi cu podul palmelor. 


— Atunci, aprinde focul, îi ceru el. 

— Cred că glumeșşti. 

El nu catadicsi să-i răspundă. Mârâind, ea se roti pe saltea până ce 
ajunse cu picioarele încrucișate, cu fața spre bușteni. Ridică o mână 
spre lemne. 

— Nu e nevoie să ţintești. Mintea ta poate direcționa flăcările 
foarte bine. 

— Poate că îmi place să mă dau în spectacol. 

El îi aruncă o privire pe care ea o interpretă drept Aprinde focul. 
Acum. 

Se frecă iar la ochi şi se concentră asupra buștenilor. 

— Uşor, zise Rowan, iar când lemnul începu să fumege, ea se 
înlrebă dacă în vocea lui era aprobare. Un cuţit, nu uita. Tu îl controlezi. 

Un cuțit, care trăia o bucăţică de magie. Ea putea stăpâni asta. Să 
aprindă un singur foc. 

În numele zeilor, se simţea din nou greoaie. Acel vis stupid — 
amintirea, orice o fi fost. Ziua se anunţa una grea. 

Înlăuntrul ei se căscă o groapă, harul magic izbucnind înainte ca ea 
să poată striga un avertisment. 

Dădu foc întregii zone înconjurătoare. 

Când fumul și flăcările se împrăștiară mulțumită vântului lui 
Rowan, el se mulțumi doar să ofteze. 

— Cel puţin nu te-ai panicat și nu te-ai transformat înapoi în forma 
ta umană. 

Ea se gândi că era un compliment. Simţise magia ca pe o ușurare - 
un pumn dat. Presiunea de sub pielea ei se diminuase. 

Astfel că Celaena doar dădu din cap, însă se părea că transformarea 
avea să fie cea mai mică dintre problemele ei. 


CAPITOLUL 29 


Fusese doar un sărut, își spunea Sorscha în sinea ei, în fiecare zi 
după întâmplare. Un sărut rapid, fără respiraţie, care făcuse lumea să 
se învârtă. Fierul din melasă funcţionase, cu toate că îl necăjise pe 
Dorian suficient cât să înceapă să se joace cu dozajul... și să caute căi de 
a-l masca. Dacă era prins ingerând pulberi la orice oră din zi, avea să 
dea naștere la întrebări. 

Așa că deveni un tonic contraceptiv zilnic. Nimeni n-avea să arate 
nici cel mai mic semn de surpriză față de asta - nu cu reputaţia sa. 
Când ajunse la ușa lui Dorian de la apartamentul din turn, cu doza 
zilnică în mână, Sorscha încă se liniştea cu gândul că acel sărut nu 
însemnase nimic mai mult decât un mulțumesc. 


Bătu la ușă, iar prinţul o invită să intre. Căţeaua asasinei era culcată 
pe patul lui, iar prinţul era lungit pe canapeaua sa uzată. Se ridică 
totuşi în capul oaselor și îi zâmbi în felul acela special al său. 

— Cred că am găsit o combinaţie mai bună, menta s-ar putea să vă 
priască mai mult decât salvia, zise ea, întinzându-i sticla cu lichid 
roşiatic. 

El veni spre ea, însă era ceva în mersul lui - un gen de mers ca după 
pradă - care o făcu să se îndrepte de spate. Mai ales că el lăsă sticla jos 
şi o privi lung, lung și profund. 

— Ce este? întrebă ea în şoaptă, făcând un pas înapoi.El o apucă de 
mână - nu destul de tare pentru a o durea, dar suficient cât să-i 
împiedice retragerea. 

— Ai înţeles ce riscuri sunt şi, totuși, continui să mă ajuţi, spuse el. 
De ce? 

— Aşa este corect. 

— Legea tatălui meu spune altceva. 

Ea se înroşi. 

— Nu ştiu ce vreţi să spun. 

Mâinile lui erau reci atunci când o mângâie pe obraji, bătăturile 
zgâriind-o ușor. 

— Vreau doar să-ți mulțumesc, murmură el, aplecându-se, pentru 
că vii să mă vezi și pentru că nu fugi. 

— Eu... 

Ea ardea din interior înspre afară și se trase înapoi, destul de tare 
încât el să-i dea drumul. 

Amithy avea dreptate, chiar dacă era răutăcioasă. Existau o 
mulțime de femei frumoase acolo și orice depășea limita flirtului avea 
să se termine prost. El era prințul moștenitor, iar ea era un nimeni. 
Făcu un gest spre pocal. 

— Dacă nu e prea mare deranjul, înălțimea Voastră - el se crispă la 
auzul titlului -, trimiteţi vorbă despre cum funcţionează licoarea. 

Ea nu îndrăzni să-şi ia rămas-bun sau să spună adio sau altceva ce 
ar fi ținut-o în acea încăpere vreun moment în plus, iar el nu încercă să 
o oprească atunci când ieşi și închise ușa în urma ei. 

Ea se rezemă de peretele de piatră al palierului îngust, cu o mână la 
inima care îi bubuia. Era cel mai isteţ lucru pe care îl putea face, cel mai 


corect. Supravieţuise atâta timp şi avea să supraviețuiască pe drumul 
aflat înaintea ei, numai dacă ar fi continuat să rămână neobservată, de 
încredere, tăcută. 

Însă nu voia să fie neobservată - nu pentru el, nu pe vecie. 

El o facea să vrea să râdă şi să cânte şi să zguduie lumea cu vocea ei. 

Uşa se deschise și îl descoperi pe el stând în pragul ușii, solemn și 
precaut. 

Poate că nu putea să existe niciun viitor, nicio speranţă pentru ceva 
mai mult, dar privindu-l cum stătea acolo, în acel moment, ea voi să fie 
egoistă și proastă şi sălbatică. 

Mâine se putea duce totul naibii, dar ea trebuia să ştie cum era, să 
aparțină cuiva, să fie dorită și prețuită pentru puțin timp. 

El nu se mișcă, nu făcu decât să o privească lung - văzând-o pe ea 
exact aşa cum îl vedea ea - în timp ce-l apucă de poalele tunicii, îi trase 
faţa către a ei și îl sărută cu sălbăticie. 


Chaol de-abia reușise să se concentreze în ultimele zile din pricina 
întrunirii pe care urma să o aibă peste câteva momente. Durase mai 
mult decât anticipase ca Ren și Murtaugh să fie gata, în cele din urmă, 
să se întâlnească cu el - prima lor întâlnire după acea noapte din 
mahala. Chaol trebuia să aștepte următoarea noapte liberă, Aedion 
trebuia să găsească o locaţie sigură, și apoi ei trebuiau să se 
coordoneze cu cei doi lorzi din Terrasen. El şi generalul plecară separat 
din castel, iar Chaol se urâse atunci când își minţise oamenii cu privire 
la locul unde mergea - detestase faptul că ei îi uraseră distracție 
plăcută, detestase faptul că ei aveau încredere în el, bărbatul care se 
întâlnea cu dușmanii lor de moarte. 

Chaol alungă acele gânduri pe măsură ce se apropia de aleea slab 
luminată aflată la câteva străzi distanță de pensiunea veche unde 
trebuiau să se întâlnească. Pe sub mantia cu glugă groasă purta mai 
multe arme decât de obicei. Fiecare inspiraţie i se părea insuficientă. 
Un fluierat pe două note răsună pe alee, iar el îl imită. Aedion trecu 
prin pâcla joasă care venea dinspre Avery, cu fața ascunsă sub gluga 
mantiei sale. 


Nu purta spada din Orynth. În schimb, avea asupra sa numeroase 
săbii şi cuțite de luptă - un bărbat capabil să intre în iad și să iasă 
rânjind. 

— Unde sunt ceilalți? întrebă Chaol în şoaptă. 

În mahala era linişte în acea seară - prea multă liniște, după 
părerea sa. Îmbrăcat aşa cum era, puţini ar fi îndrăznit să se apropie de 
el, dar mersul pe străzile reprobabile și întunecate fusese un chin. Era 
atâta sărăcie şi deznădejde - şi disperare. Asta îi făcea pe oameni 
periculoși, dispuși să rişte totul pentru a mai șterge din calendar o zi de 
trai. 

Aedion se rezemă de un zid dărăpănat din cărămidă. 

— Să nu te apuce năbădăile. Ajung aici curând. 

— Am aşteptat destul aceste informaţii. 

— Şi ce grabă ai? întrebă tărăgănat Aedion, scrutând aleea. 

— Peste câteva săptămâni părăsesc Riftholdul pentru a mă 
întoarce în Anielle. 

Aedion nu-l privea direct, dar simţea cum generalul se zgâia la el de 
sub gluga lui neagră. 

— Descurcă-te - spune-le că ești ocupat. 

— Am făcut o promisiune, zise Chaol. Deja am reușit să mă 
târguiese cerşind ceva mai mult timp, însă vreau să fi... făcut ceva 
pentru prinţ, înainte de a pleca. 

Atunci, generalul se întoarse spre el. 

— Am auzit că te-ai înstrăinat de tatăl tău; de ce această schimbare 
bruscă? 

I ar fi fost mai ușor să mintă, dar Chaol zise: 

— Tatăl meu este un om puternic - are trecere în fața multor 
persoane influente de la Curte și face parte din consiliul regelui. 

Aedion lăsă să-i scape un hohot jos de râs. 

— Ne-am certat de câteva ori, fără a ceda niciunul în timpul unor 
consilii de război. 

Chaol ar fi plătit bani buni să vadă asta, dar, când rosti următoarele 
cuvinte, nu zâmbea. 

— A fost singura cale de-a o trimite în Wendlyn. 

Îi explică rapid târgul pe care îl făcuse şi, când termină, Aedion 
dădu drumul unei respiraţii lungi. 


— La naiba, zise generalul, apoi clătină din cap. N-am crezul că 
onoare ca asta mai există încă în Adarlan. 

Bănui că era un compliment - și încă unul înalt, din partea lui 
Aedion. 

— Şi, cum e cu tatăl tău? îl întrebă Chaol pe Aedion, fie şi numai 
pentru a schimba subiectul, îndepărtându-l de golul din pieptul lui. Știu 
că mama ta e rudă cu... cu ea, dar ascendenţa din partea tatălui tău? 

— Mama mea nu a recunoscut niciodată cine a fost tatăl meu, nici 
chiar atunci când era pe patul de moarte, zise Aedion pe un ton plat. Nu 
ştiu dacă a fost din cauza rușinii sau pentru că nu-și putea aminti, ori 
pentru a mă proteja cumva. Odată adus aici, nu prea mi-a mai păsat. 
Dar decât cu un tată ca al tău, prefer mai degrabă să n-am deloc. 

Chaol chicoti și poate că i-ar mai fi pus încă o întrebare dacă nu s-ar 
fi auzit un zgomot de cizme frecate pe piatră la celălalt capăt al aleii, 
urmat de o respiraţie sacadată. 

Cu mare iuțeală, Aedion palmă două cuțite de luptă, iar Chaol își 
scoase spada - o lamă neinteresantă, banală, pe care o furase de la 
barăci - în timp ce un bărbat apăru împleticindu- se în raza lor vizuală. 

Ţinea un braţ pe abdomen, cu celălalt sprijinindu-se de zidul din 
cărămidă al clădirii abandonate. Aedion se mișcă imediat, vârând din 
nou cuțţitele în teacă. Chaol nu se apropie de tânărul bărbat până ce nu- 
l auzi întrebând: 

— Ren? 

La lumina lunii, sângele de pe tunica lui Ren era o pată 
strălucitoare, întinsă. 

— Unde este Murtaugh? vru Aedion să ştie, petrecându-și un braț 
pe după umerii lui Ren. 

— În siguranţă. 

Ren gemu, cu fața de o paloare cadaverică. Chaol scrută ambele 
capete ale aleii. 

— Am fost... urmăriţi. Așa că am încercat să scăpăm de ei. 

Mai mult auzi, decât văzu tresărirea lu Ren. 

— M-au încolţit. 

— Câţi? întrebă Aedion blând, deși Chaol aproape că simţea 
violența dând în clocot înlăuntrul generalului. 

— Opt, răspunse Ren, și sâsâi de durere. Am ucis doi, apoi am 


scăpat. Mă urmăresc. 

Mai rămăseseră șase. Dacă nu erau răniţi, probabil că erau foarte 
aproape. Chaol examină pietrele din spatele lui Ren. Rana din abdomen 
nu putea fi adâncă, dacă reușise să împie dice sângele să lase dâră în 
urma sa. Dar tot trebuie că era periculoasă - chiar fatală, dacă ar fi 
străpuns unde trebuie. 

Aedion deveni rigid, ascultând ceva ce Chaol nu putea auzi. În 
tăcere, cu blândeţe, îl trecu pe Ren în braţele lui Chaol. 

— La trei paşi de aici se află nişte butoaie, zise generalul cu un calm 
mortal în timp ce se întorcea cu fața spre intrarea pe alee. Ascundeţi-vă 
în spatele lor şi țineţi-vă gurile închise. 

Asta fu tot ceea ce-i trebui lui Chaol să audă pentru a-l sălta pe Ren 
şi a-l duce în spatele butoaielor, lăsându-l apoi pe pământ. Ren își 
înăbuşi un geamăt de durere. Printre două butoaie era o crăpătură prin 
care Chaol putea să vadă aleea și pe cei şase oameni care veneau, unul 
lângă celălalt. Nu vedea decât că erau îmbrăcaţi cu niște tunici negre şi 
mantii. 

Bărbații se opriră când îl văzură în fața lor pe Aedion, cu gluga trasă 
pe cap. Generalul își scoase cuţitele de luptă și spuse: 

— Niciunul dintre voi nu va părăsi aleea asta viu. 


* 


Nu o făcură. 

Chaol se minună de dibăcia lui Aedion - viteza, iuţeala și deplina 
încredere care făceau să pară că urmărea un dans brutal, de neiertat. 

Se termină înainte de a începe cu adevărat. Cei șase atacatori 
păreau să se descurce bine cu armele, dar împotriva unui bărbat căruia 
îi curgea prin vene sânge Fae erau inutile. 

Nu era de mirare că Aedion se ridicase atât de rapid la ran gul pe 
care îl deţinea. Nu mai văzuse niciodată vreun bărbat care să lupte așa. 
Numai... numai Celaena fusese pe aproape. Nu-și dădea seama care 
dintre ei avea să învingă dacă s-ar fi luptat vreodată unul cu altul, însă 
laolaltă... Lui Chaol îi îngheță inima gândindu-se la asta. Șase bărbați 
morţi în decurs de câteva momente - șase. 

Revenind la Chaol, Aedion nu zâmbea și lăsă să-i cadă un petic de 


material textil pe pământ, în faţa lor. Chiar şi Ren, gemând printre 
dinţii încleştați, îl privi. 

Era un material greu, negru - cu blazon brodat cu fir negru, 
aproape invizibil, cu excepţia sclipirii în lumina lunii - era un balaur. 
Sigiliul regal. 

— Nu-i cunosc pe bărbaţii ăștia, zise Chaol, mai mult pentru sine 
decât pentru a-şi apăra nevinovăția. N-am văzut niciodată uniforma 
asta. 

— După cum sună, spuse Aedion, furia continuând să-i clocotească 
în glas în timp ce ridică privirea în direcția zgomotelor, pe care Chaol 
nu le putea auzi cu urechile lui omenești, mai sunt și alții și scotocesc 
din cocioabă în cocioabă în căutarea lui Ren. Avem nevoie de un loc în 
care să ne ascundem. Ren rămase conștient suficient cât să spună: 

— Ştiu eu unul. 


CAPITOLUL 30 


Până să ajungă acolo, Chaol își ţinu respiraţia, susținându-l între ei 
pe semiconștientul Ren, toţi trei legănându-se și clătinându-se, părând, 
pentru toată lumea, trei beţivi ieşiţi pentru o seară de băute în mahala. 
Străzile încă mișunau de lume, în pofida orei, și o femeie pe care o 
depășiră se aplecă şi îl apucă pe Aedion de tunică, scuipând un legato 
de vorbe erotice. Generalul însă folosi o mână uşoară pentru a o 
desprinde de el și îi zise: 

— Nu plătesc pentru ceva ce pot căpăta gratis. 

Cumva, lăsa senzaţia unei minciuni, de vreme ce Chaol nu-l văzuse 
şi nici nu auzise ca Aedion să fi împărţit patul cu vreo femeie în toate 
acele săptămâni. Dar poate faptul că aflase că Aelin era în viaţă îi 
schimbase priorităţile. 

Ajunseră la stabilimentul unde se vindea opiu, al cărui nume li-l 
spusese Ren între scurtele reprize de leșin, exact în momentul în care 
strigătele soldaţilor care năvăleau în case, hanuri și taverne reverbera 
din josul străzii. Chaol nu aşteptă să vadă cine erau și se împinse în ușa 
din lemn ciobit. Duhoarea de trupuri nespălate, de resturi și fum 
dulceag îi invadă nările lui Chaol. Până și Aedion tuși şi îi aruncă lui 
Ren, care zăcea aproape mort în braţele lor, o privire dezaprobatoare. 

Madama între două vârste le ieși în întâmpinare pentru a-i saluta, 
cu tunica ei lungă și cu rochia fluturând într-un vânt fantomă, și îi 
conduse pe culoarul lambrisat, călcând ușor pe multicolorele covoare 
uzate. Ea începu să susure despre reducerile și ofertele speciale din 
acea seară, dar Chaol o privi o singură dată în ochii ei verzi, vicleni, şi 
își dădu seama că se cunoștea cu Ren - era cineva care, probabil, își 
ridicase propriul ei imperiu acolo, în Rifthold. 

Îi instală intr-un alcov separat prin voaluri, înţesat cu perne uzate 
din mătase care puţeau a fum dulceag și a sudoare şi, după ce ridică 
întrebător din sprâncene spre Chaol, acesta îi înmână trei monede de 
aur. Tolănit pe perne între Aedion şi Chaol, Ren gemu, însă înainte ca 
Chaol să apuce să rostească vreo vorbă, madama se întoarse cu o 
boccea în mână. 

— Sunt alături, le zise, cu un accent plăcut și străin. Grăbiţi-vă. 

Le adusese o tunică. Aedion îl despuie rapid pe Ren, al cărui chip 
avea o paloare cadaverică, cu buzele lipsite de sânge. Generalul 
blestemă atunci când văzură rana - o despicătură în partea de jos a 


abdomenului. 

— Dacă era puţin mai adâncă, i-ar fi atârnat afurisitele de maţe, 
zise el. 

Luă o fâşie de pânză curată de la madamă și o înfășură în jurul 
abdomenului musculos al lordului. Acesta era deja plin de cicatrice. 
Dacă supravieţuia, probabil că aceasta nu avea să fie cea mai rea dintre 
ele. 

Madama îngenunche în fața lui Chaol şi deschise cutia pe care o 
avea în mâini. Acum, pe măsuța joasă din fața lor se găseau trei pipe. 

— Trebuie să vă jucaţi rolul, le spuse ea în şoaptă, privind peste 
umăr prin voalul des și negru, fără îndoială calculând cât timp le mai 
rămăsese. 

Chaol nici măcar nu încercă să obiecteze atunci când ea se lolosi de 
ruj pentru a-i colora pielea din jurul ochilor și îi aplică niște pastă şi 
pudră pentru a-i decolora faţa, îi deschise câțiva nasturi de la tunică și 
îi ciufuli părul. 

— Culcaţi-vă pe spate, lăsaţi-vă moi și ţineţi pipa în mână. Fumaţi 
dacă trebuie să vă domoliţi. 

Asta fu tot ce îi spuse înainte să treacă la Aedion, care terminase să- 
l îndese pe Ren în hainele curate. În câteva momente, toți trei erau 
culcați pe pernele împuţite, iar madama ieşise în mare viteză cu tunica 
însângerată a lui Ren. 

Respirația lordului era sacadată și chinuită, iar când ușa de la 
intrare se izbi de perete, Chaol se luptă cu tremuratul mâinilor sale. Cu 
pasul uşor, madama se grăbi să-i întâmpine pe bărbați. Cu toate că 
Chaol se chinui să audă, Aedion părea să asculte fără nicio problemă. 

— Sunteţi cinci? ciripi madama, destul de tare pentru ca ei să o 
audă. 

— Căutăm un fugar, fu răspunsul mârâit. Dă-te din calea mea! 

— Cu siguranță că doriţi să vă odihniţi - avem încăperi private 
pentru grupuri, iar domniile voastre sunteți oameni mari. 

Toate cuvintele erau însoţite de un tors, un festin senzual. 

— Costă în plus pentru spadele și cuţitele aduse înăuntru - o 
garanție, vedeți dumneavoastră, pentru atunci când vă ia drogul... 

— Femeie, ajunge! lătră bărbatul. 

Se auzeau materialele sfâşiate pe măsură ce fiecare alcov cu voaluri 


era inspectat. Lui Chaol îi bubuia inima, dar continuă să rămână culcat, 
deși îl mânca să se întindă după spadă. 

— Atunci vă las să vă vedeţi de treabă, spuse ea cu o sfială 
prefăcută. 

Între ei, Ren era atât de ameţit, încât cu adevărat ar fi putut fi 
drogat din cale-afară. Când perdeaua fu sfâșiată, Chaol speră doar ca 
propriul său spectacol să fie convingător. 

— Ăla e vinul? articulă nedeslușit Aedion, mijind ochii la bărbaţi, 
cu chipul palid, schițând un zâmbet. 

Cu greu putea fi recunoscut. 

— Aşteptăm de douăzeci de minute, să ştii. 

Chaol le surâse confuz celor șase bărbaţi care cercetau în- căperea. 
Toţi în uniforme negre, toți necunoscuţi. Cine naiba erau? De ce fusese 
Ren urmărit? 

— Vin, ceru imperios Aedion, posibil fiul răzgâiat al vreunui 
negustor. Acum! 

Bărbaţii se mulțumiră să-i înjure şi îşi văzură mai departe de 
treabă. Cinci minute mai târziu, plecară. 


Stabilimentul era probabil un loc de întâlnire, deoarece Murtaugh îi 
găsi acolo o oră mai târziu. Madama îi condusese într-un birou intim și 
ei se văzuseră nevoiţi să-l ţintuiască pe Ren pe canapeaua uzată în timp 
ce ea - cu o surprinzătoare pricepere - îi dezinfectase, îi cususe și îi 
pansase rana urâtă. Avea să supraviețuiască, le spusese ea, dar sângele 
pe care îl pierduse și rana aveau să-l scoată din uz pentru o vreme. 
Murtaugh se plimbă prin încăpere, până ce Ren căzu într-un somn 
adânc, graţie vreunui tonic pe care femeia i-l turnase pe gât. 

Chaol şi Aedion se aşezară la măsuţa înghesuită între cutiile puse 
peste alte cutii de opiu, stivuite pe lângă pereţi. Nu voia să știe ce 
conținea tonicul pe care îl înghițise Ren. 

Când îl întrebă pe Murtaugh, Aedion privea ușa încuiată, cu fruntea 
ridicată de parcă ar fi ascultat sunetele din stabiliment. 

— De ce aţi fost urmăriţi și cine erau acei bărbaţi? 

Bătrânul continuă să facă pași. 


— Nu ştiu. Însă ei ştiau unde aveam să fim eu și Ren. Ren are o 
rețea de informatori în tot orașul. Oricare dintre ei ne-ar fi putut trăda. 

Aedion continuă să-și îndrepte atenţia asupra ușii, cu o mână pe 
cuţitele de luptă. 

— Erau îmbrăcați în uniforme cu blazonul regal - nici căpitanul nu 
le-a recunoscut. O vreme va trebui să vă dați la fund. 

Tăcerea lui Murtaugh era prea grea. Chaol întrebă încetișor: 

— Când va putea fi mișcat, unde îl aducem? 

Murtaugh se opri, cu ochii plini de mâhnire. 

— Nicăieri. Nu avem o casă. 

Aedion îl privi tăios. 

— Unde naiba ați stat în tot acest timp? 

— [ci şi colo, adăpostindu-ne în clădiri abandonate. Când puteam 
să lucrăm, stăteam la pensiuni, însă zilele astea... 

Nu aveau acces la chesoanele din Allsbroock, își dădu seama Chaol. 
Nu şi dacă ei se ascunseseră atâţia ani. Însă să trăiască pe străzi... 

Chipul lui Aedion era o mască a indiferenţei. 

— Nu aveți niciun loc în Rifthold destul de sigur pentru el - în care 
să fie îngrijit. 

Nu era o întrebare, dar Murtaugh dădu, totuşi, aprobator din cap. 
Aedion îl examină pe Ren, tolănit pe sofaua de culoare închisă, lângă 
peretele din spate. Mărul lui Adam i se mișcă iar în sus şi în jos, dar 
apoi zise: 

— Spune-i căpitanului teoria ta despre magie. 


* 


În lungile ore care trecură, timp în care Ren își recăpătă puterile 
suficient cât să poată fi mutat, Murtaugh îi explică tot ce știa. Întreaga 
sa poveste deveni clară, bătrânul vorbind câteodată în șoaptă - despre 
ororile de care fugiseră şi cum Ren căpătase fiecare cicatrice în parte. 
Chaol înţelese de ce tânărul își ținuse până acum buzele pecetluite. 
Discreţia îl ţinuse în viaţă. 

Ren și Murtaugh aflaseră că, împreună, diferitele valuri din ziua în 
care magia dispăruse formaseră un triunghi peste continent. Prima 
latură mergea drept din Rifthold în Deșertul înghețat. A doua mergea în 


jos, de la Deşertul îngheţat la marginea Teritoriilor Pustii. A treia latură 
ducea de acolo înapoi în Rifthold. O vrajă, credeau ei, fusese de vină 
pentru asta. 

Stând în jurul hărţii pe care o adusese Aedion, generalul trecu cu 
degetul peste laturile triunghiului, iar și iar, de parcă ar fi pus la punct 
o strategie de luptă. 

O vrajă trimisă din anumite puncte, asemenea razelor unui far. 

Chaol bătu cu încheieturile degetelor în masă. 

— Există vreo cale prin care să poată fi desfăcută? 

Murtaugh oftă. 

— Munca noastră a fost întreruptă de tulburarea cu Archer, iar 
sursele noastre au dispărut din oraș, temându-se pentru vieţile lor. Dar 
trebuie să fie o cale. 

— Aşadar, de unde începem căutarea? întrebă Aedion. Nu există 
nicio şansă, la naiba, ca regele să fi lăsat indicii la întâmplare. 

Murtaugh încuviință. 

— Avem nevoie de martori care să ne confirme bănuielile, dar 
locurile în care credem noi că îşi are originea vraja sunt ocupate de 
forţele regelui. Am așteptat să se ivească o ocazie. 

Aedion îi aruncă un zâmbet leneș. 

— Nu-i de mirare că îi tot spuneai lui Ren să fie amabil cu mine. 

De parcă i-ar fi răspuns, Ren gemu, zbătându-se să se trezească. 
Oare tânărul lord se simţise în siguranță sau împăcat vreun moment în 
ultimii zece ani? Aşa se explica mânia - mânia nesăbuită care curgea 
prin toate inimile tinere, zdrobite, din Terrasen, inclusiv prin cea a 
Celaenei. 

Chaol spuse: 

— Există un apartament ascuns într-un depozit din mahala. Este 
sigur şi are toate facilitățile de care aveți nevoie. Sunteţi bineveniți să 
staţi acolo cât timp socotiți că este necesar. 

Simţea cum Aedion îl priveşte precaut, însă Murtaugh se încruntă. 

— Oricât de generoasă e oferta, nu pot accepta să stau în casa ta. 

— Nu este casa mea, răspunse Chaol. Și, crede-mă, proprietarul nu 
s-ar supăra câtușşi de puţin. 


CAPITOLUL 31 


— Mănâncă-l, zise Manon, întinzându-i piciorul de oaie crud lui 
Abraxos. 

Ziua era senină, dar vântul bătea dinspre culmile munților Colț Alb, 
aducând un frig îngrozitor. leşiseră dincolo de munte în mici reprize, 
pentru ca el să-şi dezmorţească picioarele, folosind ușa din spate, care 
se deschidea înspre un drum îngust ce ducea în munți. Ea îl condusese 
ținându-l de lanţul uriaș - de parcă asta l-ar fi putut împiedica să-și ia 
zborul - sus, pe o pantă înclinată, și apoi pe o pajiște deasupra unui 
platou. 

— Mănâncă-l, îl îmbie ea, scuturând carnea care îngheţa spre 
Abraxos, care acum se culcase pe burtă pe pajiște, pufnind la primele 
fire de iarbă şi floricele care îşi ițeau căpşoarele din zăpadă. Este 
recompensa ta, îi zise printre dinţi. Ai câştigat-o. 

Abraxos adulmecă un pâlc de floricele purpurii, apoi clipi înspre ea. 
Fără carne, părea el să spună. 

— E bună pentru tine, spuse ea, dar el reveni la adulmecatul 
violetelor sau ce-or fi fost acelea. 

Dacă o plantă nu era bună pentru a otrăvi, a vindeca sau pentru a o 
ține în viață dacă murea de foame, nu-și bătuse niciodată capul să-i 
înveţe numele - mai ales cel al florilor sălbatice. 

Aruncă piciorul de oaie drept în fața gurii masive şi îşi vâri mâinile 
în faldurile mantiei ei roșii. El îl adulmecă, noii săi dinţi din fier sclipind 
în lumina strălucitoare, apoi își întinse o aripă imensă, terminată cu 
gheare și... 

Îl împinse deoparte. 

Manon se frecă la ochi. 

— Nu este destul de proaspătă? 

El se mută pentru a mirosi nişte flori alb cu galben. 

Un coșmar. Trăia un coşmar. 


— Nu se poate să-ţi placă de-adevăratelea florile. 

Din nou acei ochi negri o priviră. Clipiră o dată. Chiar îmi plac, părea 
el să spună. 

Ea întinse braţele. 

— Până ieri n-ai mai mirosit nicio floare. Dintr-o dată carnea nu 
mai e bună? 

El ar fi avut nevoie să mănânce tone și tone de carne pentru a face 
mușchi pe unde nu prea avea. 

Când el reveni din nou la mirositul florilor, cu delicateţe - viermele 
nesuferit și inutil - ea se duse la piciorul de oaie şi îl ridică. 

— Dacă nu-l mănânci, mârâi ea, ridicând carnea cu ambele mâini la 
nivelul gurii şi lăsând să i se vadă dinţii, atunci îl voi mânca eu. 

Abraxos o privi cu acei ochi negri mirați cum mușcă din carnea 
înghețată şi crudă. Şi cum o scuipă. 

— Pe umbra întunecată a Mamei... 

Mirosi carnea. Nu era râncedă, dar, la fel ca oamenii de aici, nu avea 
gust. Oile erau crescute în interiorul muntelui, așa că poate era ceva în 
apă. De îndată ce se întorcea, avea să le dea ordin Celor Treisprezece să 
nu se atingă de bărbați - nu până ce nu afla ea ce naiba îi făcea să aibă 
acel gust şi miros. 

Fără a ţine seama de asta, Abraxos trebuia să mănânce, fiindcă 
trebuia să se facă puternic - astfel încât ea să poată deveni 
Conducătoarea Aripii, astfel încât să poată să vadă expresia de pe 
chipul Iskrăi atunci când avea s-o sfâșie în bucăţi la Jocurile de Război. 
lar dacă asta era singura modalitate prin care să-l facă pe vierme să 
mănânce... 

— Bine, zise ea, aruncând cu o mişcare rapidă piciorul de oaie. Vrei 
carne proaspătă? 

Scrută munţii care se ridicau deasupra lor, cercetând stâncile 
cenușii. 

Atunci va trebui să vânăm. 


Miroşi a rahat şi a sânge. 
Bunica ei nu se întoarse de la biroul ei, iar Manon nu tresări la auzul 


insultei. Adevărul e că era acoperită de ambele. 

Era din pricina lui Abraxos, viermele iubitor de flori, care numai ce 
o privise în timp ce ea se cățărase pe una dintre stâncile din apropiere 
şi doborâse, pentru el, o capră de munte care zbiera. „Doborâse” era un 
cuvânt mai elegant decât ceea ce se întâmplase de fapt: ea înghețase pe 
jumătate așteptând ca niște capre să treacă în urcușul lor periculos și 
atunci, când în cele din urmă încolțise una, nu numai că se rostogolise 
în căcărezele acesteia în timp ce se lupta cu ea, dar aceasta mai și 
slobozise o încărcătură proaspătă pe ea, chiar înainte să cadă de-a 
berbeleacul din brațele ei şi să-şi spargă capul de stâncile de dedesubt. 

Aproape că o antrenase şi pe ea în cădere, însă reuşise să se prindă 
de o rădăcină uscată. Când se întoarse cu animalul mort în braţe şi cu 
sânge înghețat pe tunica și pe mantia ei, Abraxos stătea, în continuare, 
culcat pe burtă, mirosind florile. 

El devorase capra din două înghiţituri, apoi se dusese îna- poi să se 
bucure de florile sălbatice. Măcar mâncase. Oricum, ca să-l aducă 
înapoi la Colţul Nordic fusese o adevărată încercare. El nu-i făcuse 
niciun rău, nu fugise, dar se smucea în lanţ, scuturînd din cap iar și iar, 
pe măsură ce se apropiau de ușa din spate, acolo unde se auzeau 
sunetele balaurilor și ale bărbaților însă el intrase - cu toate că 
plesnise din coadă și mârâise la îngrijitorii care se repeziseră să-l 
recupereze. Din cine ştie ce motiv, se tot gândea la împotrivirea lui - la 
felul în care se uitase la ea cu o implorare mută. Ei nu-i era milă de el, 
căci nu-i era milă de nimic, dar continua să se gândească la asta. 

— M-ai chemat, spuse Manon, ţinând capul ridicat. N-am vrut să te 
fac să aștepți. 

— Ba mă faci să aştept, Manon. 

Vrăjitoarea se întoarse, cu ochii plini de moarte şi de pro misiunea 
unei dureri infinite. 

— Au trecut deja câteva săptămâni şi tu nu zbori alături do Cele 
Treisprezece. Picioare-galbene au zburat ca o armată timp de trei zile. 
Trei zile, Manon, iar tu îți cocoloșești bestia. 

Manon nu arătă nici cel mai mic semn de emoție. Dacă își cerea 
iertare n-ar fi făcut decât să înrăutăţească lucrurile, aşa cum ar fi făcut- 
o şi scuzele. 

— Dă-mi ordine şi vor fi îndeplinite. 


— Te vreau în aer până mâine-seară. Să nu te deranjezi să vii 
înapoi dacă nu ai reuşit să zbori. 


— Te urăsc, gâfâi Manon printre dinţii ei din fier atnci când ea şi 
Abraxos își încheiară istovitoarea călătorie până în vârful muntelui. 

Durase o jumătate de zi să ajungă acolo - şi dacă asta nu dădea 
roade, avea să dureze până seara să se întoarcă în Omega, pentru a-și 
împacheta lucrurile. 

Abraxos era încolăcit ca o pisică pe întinderea îngustă de stâncă 
plană din vârful muntelui. 

— Vierme leneș şi încăpățânat. 

El nici măcar nu clipi. 

„Luaţi-o pe versantul estic”, îi spusese supraveghetorul în timp ce o 
ajutase să-l înșeuze şi să iasă pe ușa din spate a Colţului Nordic 
înaintea zorilor. Ei foloseau acest pisc pentru a-i antrena pe balaurii 
care eclozau - şi pe cei care şovăiau să zboare. Versantul estic, constată 
Manon privind peste marginea pe care tocmai o escaladase, era o pantă 
lină urmată de o cădere de șapte metri. Abraxos putea să-și ia avânt de 
pe margine, să încerce să alunece, și, dacă ar fi căzut... Ei bine, nu erau 
decât șapte metri, apoi roca netezită de vânturi pe care să alunece 
pentru o aterizare. Slabe șanse să moară. 

Nu, moartea domnea pe versantul vestic. Încruntându-se la 
Abraxos, care își lingea noile gheare din fier, Manon traversă platoul și 
se înfioră din pricina vântului usturător care bătea. 

Spre vest era un povârniș nesfârșit care traversa neantul până la 
stâncile ascuţite și neiertătoare de dedesubt. Ar fi fost nevoie de o 
echipă întreagă pentru a-i aduna rămăşiţele de acolo. Versantul estic să 
fie, deci. 

Îşi verifică părul strâns în coadă împletită şi îşi trase pleoapele 
interioare la locul lor. 

— Să mergem! 

Abraxos își săltă capul imens, de parcă ar fi spus: Abia am ajuns aici. 

Ea arătă spre marginea estică. 

— Zburăm. Acum! 


El pufni, încolăcindu-se cu spatele la ea, cu şaua din piele sclipind. 

— O, nu prea cred, rosti ea repede, ocolindu-l pentru a ajunge în 
faţa lui. Zburăm, laş încăpățânat ce ești! 

El îşi vâri capul sub burtă, înfâşurându-și coada în jurul lui. Se 
prefăcea că n-o aude. 

Ea ştia că ar fi putut să o coste viaţa, dar îl prinse de nări - destul de 
tare cât să-l facă să deschidă ochii. 

— Aripile îţi funcționează. Oamenii așa au spus. Deci poţi să zbori 
şi vei zbura, fiindcă așa spun eu. Ți-am adus, ţie, hoit nefolositor, capre 
de munte cu turma, și, dacă mă umileşti, am să-ți folosesc pielea pentru 
un veșmânt nou. 

Îşi foşni mantia stacojie, ruptă şi pătată. 

— Asta e distrusă, din pricina caprelor tale. 

Balaurul își trase capul, iar ea îi dădu drumul - deoarece fie îi dădea 
drumul, fie era aruncată în aer. El își puse capul jos și închise ochii. 

Cumva, asta era o pedeapsă. Pentru ce, nu știa. Poate pentru prostia 
făcută în alegerea unei bestii de încălecat. 

Ea țâțâi spre el, cercetând şaua de pe spinarea sa. Chiar dacă ar fi 
sărit cu elan, n-ar fi reușit, însă trebuia să fie în șa și să se ridice în aer, 
sau, dacă nu... Sau, dacă nu, Cele Treisprezece aveau să fie despărțite de 
către bunica ei. 

Abraxos continua să stea culcat la soare, inutil şi blând ca o pisică. 

— Halal inimă de războinic. 

Ea cercetă marginea estică, şaua, hățurile care atârnau. Prima dată 
când îi vârâseră zăbala în gură, împunsese cu capul și se zvârcolise, 
însă acum se obișnuise cu ea - cel puţin, destul cât să fi încercat în acea 
zi să-i smulgă capul numai unuia dintre îngrijitori. 

Soarele era încă sus, dar curând avea să-și înceapă coborâ rea, iar 
ea avea să fie total și perfect ruinată. Pe naiba avea să fie. 

— Ţi-ai făcut-o singur, fu singurul avertisment pe care i-l dădu 
înainte de a-și lua elan și de a ateriza pe crupa lui, după care începu să 
se târască de-a bușilea, atât de repede, încât el de-abia își iți capul când 
ea o zbughi pe spinarea lui solzoasă şi apoi sări în şa. 

Când Manon își vâri picioarele încălțate cu cizme în scări şi apucă 
hăţurile, el sări în picioare, țeapăn ca o scândură. 

— Zburăm - acum! 


Îşi înfipse călcâiele în coastele lui. 

Poate că îl duru sau fu luat prin surprindere, căci Abraxos scutură 
din cap - împunse şi mugi. Ea smuci hățurile cât de tare putu. 

— Ajunge! lătră ea, ridicând o mână pentru a-l ghida peste 
marginea estică. Ajunge, Abraxos! 

El încă se mai zvârcolea, dar ea strânse din coapse cât de tare putu 
pentru a rămâne în şa, aplecându-se la fiecare miș- care. Când mișcările 
capului nu reuşiră să o dea jos, el își ridică aripile de parcă ar fi vrut să 
o azvârle. 

— Să nu îndrăznești, mârâi ea, însă el continuă să se răsucească și 
să se unduiască. Încetează! 

Simţi că i se zguduie creierul în cap și dinţii îi clănțăniră atât de 
tare, încât trebui să-și retracteze caninii pentru a nu-i străpunge pielea. 

Abraxos continua însă să scuture din cap, sălbatic şi frenetic. Nu se 
îndrepta spre marginea estică, ci în partea opusă - spre buza 
povârnișului vestic. 

— Abraxos, încetează! 

El avea de gând să o ia taman într-acolo. Și aveau să se facă una cu 
stâncile. 

Era atât de panicat, atât de înfuriat, încât vocea ei nu era mai mult 
decât o frunză care foșnea în vânt. Căderea vestică se deschise la 
dreapta ei, apoi la stânga, licărind sub aripile din piele marmorată, care 
fluturau și plesneau. Apropiindu-se de margine, pietrele șuierau şi se 
spărgeau sub ghearele masive ale lui Abraxos. 

— Abraxos... 

Însă atunci, piciorul lui alunecă de pe stâncă şi lumea lui Manon se 
înclină în jos - tot mai jos, mai jos, pe măsură ce el își pierdea priza și 
plonjau în aer. 


CAPITOLUL 32 


Manon nu avu timp să se gândească la moartea care venea. 

Era prea ocupată să se țină în șa, lumea fluturând și învârtindu-se, 
vântul şuierând, sau poate şuiera Abraxos, în timp ce plonjau spre 
stâncă. 

Muşchii lui se blocară și începu să tremure, dar ea își ţinu braţele 
petrecute prin chingi, singurul lucru care o ținea la distanță de moarte, 
deşi se apropiau de ea în mare viteză, cu fiecare rotaţie a trupului 
vătămat al lui Abraxos. 

Copacii de dedesubt căpătară formă, la fel și stâncile ascu țite, 
săpate de vânturi. Din ce în ce mai repede, peretele de stâncă devenea 
o înceţoșare de cenușiu și alb. 

Poate că trupul lui avea să preia impactul, iar ea putea să scape. 

Poate că toate acele stânci aveau să-i străpungă pe amândoi. 

Poate că el avea să se răsucească și ea să aterizeze prima. 

Ea spera că avea să se întâmple foarte repede, încât să nu-și dea 
seama cum avea să moară, să nu ştie care parte avea să se frângă 
prima. Cădeau cu repeziciune. Printre stâncile ascuţite curgea un 
pârâu. 

Vântul îi izbi de dedesubt, un curent care îl învârti pe Abraxos în 
sus, dar ei continuau să plonjeze. 

—  Deschide-ţi aripile! ţipă ea să se audă dincolo de vânt, peste 


inima care îi bătea nebunește. Deschide-le și trage în sus! urlă ea, exact 
când începură să apară pragurile pârâului, exact când înţelese că ura 
îmbrățişarea întunericului ce sta să vină şi că nu era nimic de făcut 
pentru a opri căderea, acea pieire prin... 

Se vedeau conurile pinilor. 

— Deschide-le! 

Un ultim strigăt, un ultim efort de raliere în război împotriva 
întunericului. 

Un strigăt de război căruia Abraxos îi răspunse cu un țipăt 
pătrunzător în timp ce își deschise aripile, prinse curentul de aer și se 
avântă îndepărtându-se de fundul prăpastiei. 

Manon simți că stomacul îi coboară din gât în vârful degetelor de la 
picioare, dar zburau în sus, iar aripile lui băteau, fiecare bubuit fiind cel 
mai frumos sunet pe care îl auzise ea vreodată în lunga şi nefericita ei 
viaţă. 

Cu picioarele strânse sub el, Abraxos zbură și mai sus. Manon se 
ghemui în șa, lipindu-se de pielea lui caldă în timp ce el se îndreptă 
spre versantul muntelui de alături. Culmile acestuia se înălțau să-i 
întâmpine ca niște mâini ridicate, însă el șovăi, dând tare din aripi. 
Evitară vârful cel mai înalt, acoperit cu zăpadă. Manon se ridica şi 
cădea odată cu el, fără să respire, iar Abraxos, de bucurie sau de furie, 
apucă zăpadă şi gheaţă cu ghearele şi le împrăștie în urma lor, părând 
un roi de stele în lumina soarelui. 

Când se avântară în înaltul cerului, soarele îi orbi, iar în jurul lor nu 
erau decât nori la fel de impunători ca munţii de dedesubt, castele și 
temple albe, purpurii și albastre. 

Țipătul pe care îl slobozi Abraxos când intrară în acel culoar de 
nori, planând şi apoi prinzând un curent iute ca fulgerul săpându-și o 
cărare prin el... 

Ea nu înţelesese cum fusese pentru el să trăiască toată viața sub 
pământ, înlănţuit, bătut și schilodit - până atunci, până ce auzi acel 
țipăt de bucurie sinceră, de nezdruncinat. 

Până și ea îl imită, dându-și capul pe spate spre norii care îi 
înconjurau. 

Pluteau pe o mare de nori, iar Abraxos își înmuie ghearele în ei 
înainte de a se cabra pentru a goni printr-o coloană de nori sculptați de 


vânt. Sus, tot mai sus, până ce ajunseră în vârful acesteia, iar el bătu din 
aripi în acel cer subțiratec, înghețând, oprind lumea complet preț de o 
secundă. 

Iar Manon, pentru că nimeni nu o privea și pentru că nu-i păsa, îşi 
flutură și ea braţele şi savură căderea liberă, vântul fiind acum un 
cântec în urechile ei, în inima ei veștejită. 


* 


Văzduhul cenușiu tocmai se umplea de lumină, căci în spatele lor 
soarele aluneca dincolo de linia orizontului. Strâns înfășurată în mantia 
ei roşie, Manon ședea călare pe Abraxos, vederea ei fiind ușor tulbure 
din cauza pleoapei interioare pentru care deja clipea, astfel încât 
aceasta să se retragă la locul ei. Totuşi, ea le supraveghea pe Cele 
Treisprezece, călare pe balaurii lor, la gura albiei canionului. 

Se grupaseră în două șiruri a câte şase, Asterin şi animalul ei 
albastru-deschis imediat în urma lui Manon, conducând primul rând, 
Sorrel revendicându-și locul din mijlocul celui de-al doilea șir. Toate 
erau lucide și vigilente - și uşor sastisite. Aripile vătămate ale lui 
Abraxos nu erau încă pregătite să tra verseze Răscrucea îngustă, nu 
încă. Așa că se întâlniră la ușa din spate, unde urmau să-și scoată 
balaurii la plimbare pe o distanţă de trei kilometri până la prima albie a 
canionului deplasându-se ca o unitate adevărată, în ordinea gradelor, 
dar mai ales în liniște. 

Gura canionului era suficient de largă pentru ca Abraxos să 
înainteze în salturi într-o planare ușoară. Decolările erau o problemă 
din cauza mușchilor sfâșiaţi şi a zonelor slăbite ale aripilor sale - zone 
în care primise mult prea multe lovituri şi care s-ar fi putut să nu-și 
recapete niciodată vigoarea deplină. 

Ea însă nu le explică asta Celor Treisprezece, căci nu era treaba lor 
şi nici nu ar fi avut vreun impact asupra lor. 

— În fiecare dimineaţă, de azi şi până la Jocurile de Război, le zise 
Manon, privind lung în labirintul de crevase și de arcade care alcătuiau 
canionul săpat de vânt, ne vom întâlni aici și ne vom antrena până la 
micul dejun. Apoi vom participa la antrenamentul de după-amiază, 
împreună cu celelalte sabaturi. Să nu spuneţi nimănui. 


Trebuia doar să plece devreme, astfel încât să reușească să-l urce în 
aer pe Abraxos în timp ce restul vrăjitoarelor traversau Răscrucea. 

Vreau să fim în formaţii apropiate. Nu-mi pasă ce spun bărbaţii 
despre cum trebuie ținute animalele de călărit separate. Lăsaţi balaurii 
să-şi pună în ordine propria ierarhie, lăsaţi-i să se încaiere, însă ei vor 
zbura, strânşi ca o armură. Nu vor fi breșe şi nici loc de orgolii sau 
rahaturi teritoriale. Ori zburăm în acest canion laolaltă, ori nu mai 
zburăm deloc. 

Privi în ochii fiecăreia dintre vrăjitoare, precum şi în cei ai 
balaurilor. Abraxos, spre surprinderea ei, făcu la fel. Ceea ce-i lipsea în 
mărime, compensa prin voință limpede, viteză şi dexteritate. Simţea 
curenţii chiar înainte ca Manon să o facă. 

— Când vom termina, dacă supraviețuim, ne vom întâlni pe cealaltă 
parte şi o vom face iarăși. Până ce iese perfect. Bestiile voastre vor 
învăţa să aibă încredere unele în celelalte şi să asculte comenzile. 

Vântul îi sărută obrajii. 

— Să nu rămâneți în urmă, le mai spuse ea, iar Abraxos plonjă în 
canion. 


CAPITOLUL 33 


În săptămâna care urmă nu mai apărură alte cadavre, şi, desigur, 
nici urmă din creatura care le supsese sângele acelor oameni, cu toate 
că Celaena adesea se surprindea gândindu-se pe îndelete la toate 
amănuntele, în timp ce, pusă de Rowan, aprindea lumânare după 
lumânare la ruinele templului Zeiței Soarelui. Acum că se putea 
transforma la comandă, aceasta era o nouă sarcină: să aprindă o 
lumânare fără să distrugă totul cât vedea cu ochii. Ea rata de fiecare 
dată, pârjolindu-şi mantia, făcând să crape ruinele, incinerând copacii 
atunci când harul ei magic ieșea din ea ca o furtună. Rowan avea însă 
un stoc inepuizabil de lumânări, aşa că ea își petrecea zilele zgâindu se 
la ele, până ce privea cruciş. Se putea întâmpla să asude ore în şir şi să 
se concentreze asupra stăpânirii furiei şi asupra tuturor acelor prostii, 
însă să nu obţină nici măcar un firişor de fum. Singurul lucru pe care îl 
obținea era un apetit de nestăvilit: Celaena mânca orice şi ori de câte 
ori putea, din pricina faptului că harul ei magic îi consuma foarte multă 
energie. 

Ploile reveniră și, odată cu ele, mulțimea dornică să asculte 
poveştile lui Emrys. Celaena le asculta mereu în timp ce spăla vasele de 
la cină, poveşti despre fecioare războinice și despre animale fermecate, 
despre vrăjitoare viclene, toate legendele Wendlynului. Rowan 
continua să-și facă apariţia sub formă de şoim - și erau unele seri în 
care ea se așeza chiar lângă ușa din spate, iar Rowan, sfios, se apropia 
şi el. Celaena era în picioare în fața chiuvetei, spatele durând-o și 
foamea rozându-i stomacul, în timp ce freca ultimele tingiri din aramă, 
iar Emrys termina de spus povestea unui lup isteț și a unei păsări de 
foc. Urmă o pauză, iar apoi veniră obişnuitele rugăminţi pentru aceeași 
veche poveste. Celaena nu observă capetele care se întoarseră în 
direcția ei, atunci când, de la chiuvetă, întrebă: 

— Ştii vreo poveste despre regina Maeve? 

Tăcere mormântală. Emrys făcu ochii mari înainte să-i surâdă 
uşor şi să-i răspundă: 

— O mulţime. Pe care ai vrea s-o auzi? 

— Pe cele mai vechi pe care le ştii. Pe toate. 

Dacă urma să dea iarăși ochii cu mătușa ei, poate că ar fi trebuit să 


înceapă să înveţe cât de multe putea. Era posibil ca Emrys să fi ştiut 
poveşti care nu ajunseseră în ținuturile ei. Dacă poveștile despre 
vârcolaci fuseseră adevărate, dacă cerbii nemuritori erau reali... poate 
că ar fi putut culege de aici informaţii esenţiale. 

I se aruncară câteva priviri agitate, dar, în cele din urmă, Emrys 
zise: 

— Voi începe așadar cu începutul. 

Celaena dădu aprobator din cap şi se duse să se așeze pe scaunul ei, 
proptită de uşa din spate, aproape de șoimul cu privire ascuţită. Rowan 
plescăi din cioc, dar ea nu îndrăzni să se uite la el peste umăr. În 
schimb, începu să mănânce o pâine întreagă. 

—  Demult, când nu exista niciun rege muritor pe tronul din 
Wendlyn, zânele se plimbau printre noi. Unele erau bune și inimoase, 
altele erau predispuse la mici trăsnăi, iar unele erau detestabile și mai 
negre decât cea mai neagră noapte. Însă toate erau conduse de Maeve 
şi cele două surori ale ei, pe care le numeau Mora și Mab. Iscusita Mora, 
care avea înfățișarea unui șoim mare - aceea era descendența lui 
Rowan, frumoasa Mab, care avea înfățișarea unei lebede, și întunecata 
Maeve, a cărei extravaganţă nu putea să încapă într-o singură formă. 

Emrys recită istoria, din care Celaena cunoștea o mare parte: Mora 
şi Mab se îndrăgostiseră de bărbaţi muritori și renunţa seră la 
nemurirea lor. Unii spuneau că Maeve le obligase, drept pedeapsă, să 
renunţe la harul vieţii lor veşnice. Alţii spuneau că fusese voia lor, fie şi 
numai pentru a scăpa de sora lor. 

lar când Celaena întrebă dacă Maeve își găsise vreodată pereche, în 
încăpere se așternu, din nou, o tăcere mormântală, iar Emrys răspunse 
că nu - cu toate că fusese cât pe ce, în zorii vremurilor. Un războinic, 
potrivit zvonurilor, îi furase inima cu isteţimea minţii lui și cu puritatea 
sufletului, dar el murise într-un război de demult și pierduse inelul pe 
care i-l hărăzise ei şi, de atunci, Maeve îi preţuia pe războinici mai 
presus de oricine altcineva. Ei o iubeau pentru asta - o făcuseră o 
regină atotputernică pe care nimeni nu îndrăznea să o provoace. 
Celaena se aştepta ca Rowan să-și umfle penele auzind acestea, dar el 
rămase liniștit și tăcut acolo unde era cocoţat. 

Emrys istorisi poveşti despre regina Fae până târziu în noapte, 
zugrăvind un portret al unei conducătoare crude, viclene, care putea să 


cucerească întreaga lume dacă și-ar fi dorit acest lucru, dar care, în 
schimb, nu se depărta de regatul ei împădurit din Doranelle, 
întemeindu-și orașul ei din piatră în inima uriașului bazin al râului. 

Celaena alegea amănuntele și le memora, încercând să nu se 
gândească la prințul cocoțat la câțiva metri deasupra ei, care făcuse de 
bunăvoie un legământ de sânge cu monstrul nemuritor care sălășluia 
dincolo de munți. Era pe punctul de a cere încă o poveste, când simți 
mișcarea dintre copaci. 

Se înecă cu bucata de plăcintă cu afine pe care tocmai o devora în 
timp ce râsul uriaș străbătea la trap pădurea și iarba îndreptându-se 
către ușa lor. Ploaia îi întunecase blana aurie, iar ochii îi străluceau la 
lumina torțelor. Oare gărzile chiar nu-l văzuseră? Malakai își asculta 
fascinat partenerul. Ea deschise gura să strige un avertisment, când se 
opri. 

Gărzile vedeau totul. Şi nu trăgeau. Deoarece nu era un râs, ci... 

Într-o licărire care ar fi putut să fie un fulger îndepărtat, râsul 
deveni un bărbat înalt, lat în umeri, care se îndreptă spre ușa deschisă. 
Rowan se avântă în zbor, apoi se transformă, aterizând fără cusur când 
acesta mai avea de parcurs prin ploaie jumătate din distanţă. 

Cei doi bărbaţi se strânseră în braţe şi se bătură reciproc pe spale - 
un salut scurt, eficient. Cu ploaia şi cu Emrys care povestea erau greu 
de auzit, iar ea, încordându-se pentru a asculta, își blestemă în gând 
urechile de muritoare. 

— De şase săptămâni te caut, spuse străinul cu părul auriu cu o 
voce ascuţită, dar fără profunzime. 

Nu imperioasă, ci obosită şi frustrată. 

— Vaughan a spus că ai fi la graniţa de est, însă Locan mi-a zis că 
erai de găsit pe țărm, inspectând flota. Apoi, gemenii mi au zis că regina 
a venit încoace cu tine și că s-a întors singură, aşa că, având o bănuială, 
am venit încoace. 

Se bâlbâia, lipsa controlului contrastând cu mușchii lui puternici şi 
cu armele pe care le avea asupra sa. Un războinic, la fel ca Rowan - cu 
toate că surprinzătorului său chip frumos îi lipsea severitatea prinţului. 

Rowan puse o mână pe umărul bărbatului. 

— Am auzit ce s-a petrecut, Gavriel. 

Oare era unul dintre misterioșii prieteni ai lui Rowan? Ea și-ar fi 


dorit ca Emrys să fie liber pentru a putea să-l identifice. Rowan îi 
spusese foarte puţine despre cei cinci tovarăși ai săi, dar era limpede că 
Rowan și Gavriel erau mai mult decât simple cunoștințe. Uneori, uita că 
Rowan avea o viață dincolo de zidurile acelei fortărețe. Până atunci nu 
o deranjase și acum nu era sigură de ce faptul că îşi amintise îi căzuse 
greu la stomac sau de ce, dintr-odată, conta că Rowan măcar să fi 
recunoscut că ea era acolo. Că ea exista. 

Gavriel îşi frecă fața, spatele lui musculos întinzându-se atunci când 
el trase aer în piept. 

— Ştiu că probabil nu vrei să... 

— Spune-mi numai ce vrei și se va face. 

Gavriel păru să se dezumfle, iar Rowan îl conduse spre o altă ușă. 
Amândoi se mișcau cu o graţie nepământeană, puternică - şi parcă și 
ploaia se despărțea pentru a-i lăsa să treacă. Rowan nu-i aruncă nici 
măcar o privire înainte să dispară. 


Rowan nu mai reveni în acea noapte, și curiozitatea, nu 
amabilitatea, o făcu să-și dea seama că prietenul ei probabil că nu 
cinase. Cel puţin nimeni nu luase nimic din bucătărie, iar Rowan nu 
ceruse de mâncare. Așa că de ce să nu-i fi dus ea o tavă cu tocană și 
pâine? 

Echilibră tava grea, sprijinind-o pe şold, și ciocăni la uşă. Murmurul 
se stinse și, preţ de o secundă, ei îi trecu prin minte gândul ucigător că 
poate bărbatul venise acolo dintr-un motiv mult mai intim. Apoi, cineva 
întrebă: 

— Ce e? 

lar ea întredeschise ușa, suficient cât să arunce o privire. 

— M-am gândit că poate vrei niște tocană și... 

Ei bine, străinul era pe jumătate gol, culcat pe spate pe masa de 
lucru a lui Rowan. Însă Rowan era complet îmbrăcat, aşezat în faţa lui 
şi părând de-a dreptul enervat. Da, cu siguranță ea intrase şi 
întrerupsese ceva intim. 

După o fracțiune de secundă, remarcă acele aplatizate, cuva în 
lormă de ceaun cu pigment negru, cârpa îmbibată cu tuş și sânge şi 


urmele unui tatuaj, care se întindeau de pe pectoralul stâng al 
străinului, în jos pe coaste, până pe şold. 

— leşi afară! îi ceru Rowan pe un ton plat, coborând acul. 

Gavriel înălță capul, lumina strălucitoare a lumânărilor lăsând să se 
vadă teama din ochii lui roșiatici — și nu neapărat din pricina semnelor 
care i se gravau în piele, deasupra inimii şi a cavităţii toracice. Cuvinte 
în Limba Veche, aidoma celor pe care le avea Rowan. Deja erau foarte 
multe - majoritatea lor vechi și întrerupte de cicatrice. 

— Vrei tocana? îl întrebă ea, continuând să se zgâiască la tatuaj, la 
micuța călimară din fier și la felul în care Rowan părea să se descurce 
la fel de bine cu ustensilele ca și cu armele. 

Oare el își făcuse singur tatuajul? 

— Las-o, îi răspunse el, iar ea știu - pur şi simplu știu - că mai 
târziu avea să-i smulgă capul. 

Adoptând o mină de nepătruns, ea lăsă tava pe pat şi porni înapoi 
spre uşă. 

— Regret că v-am întrerupt. 

Indiferent pentru ce erau tatuajele, oricât de bine se cunoșteau, ea 
nu avea niciun drept să se afle acolo. Durerea din ochii străinului îi 
spusese destul. O văzuse adesea și în pro- pria-i reflexie. Atenţia lui 
Gavriel era împărţită între ea și Rowan; dilatându-și nările - o 
adulmecă. 

Fără îndoială, era timpul să se care dracului de acolo. 

— Scuze, spuse ea, şi închise uşa în urma ei. 

Reușise să facă doi pași pe coridor înainte să fie nevoită să se 
oprească şi să se rezeme de peretele din piatră, frecându-și fața. 
Proastă. Proastă fiindcă îi păsa câtuși de puţin de ceea ce el făcea în 
afara antrenamentului, deoarece credea că lui ar fi putut măcar să-i 
treacă prin cap să-i împărtășească și ei informațiile, fie chiar și cele 
legate de faptul că se retrăgea devreme în apartamentul său. Totuși, o 
durea - mai mult decât ar fi vrut să recunoască. 

Era pe punctul de a se târî spre camera ei, când uşa se deschise larg 
şi Rowan ieşi ca o furtună, practic arzând de mânie, însă doar văzând 
paloarea care îl cuprinsese o făcu să depă şească din nou linia aceea 
prostească, nechibzuită, să se agaţe din nou de furie fiind mai simplu 
decât să îmbrăţișeze întunericul tăcut care voia s-o tragă în jos, tot mai 


jos. Înainte ca el să înceapă să ţipe, ea îl întrebă: 

— O faci pentru bani? 

Un sticlit al dinţilor. 

— Unu, nu e treaba ta. Şi doi, nu m-aș cobori niciodată atât de jos. 

Privirea pe care i-o aruncă îi spuse exact ce părere avea el despre 
profesia ei. 

— Vezi tu, ar putea să fie mai bine dacă, în loc de asta, m-ai pălmui. 

— În loc de ce? 

— În loc de a-mi reaminti iar şi iar cât de lipsită de caracter şi 
îngrozitoare şi laşă sunt. Crede-mă, pot să fac treaba asta foarte bine și 
singură. Aşa că, lovește-mă, deoarece sunt a naibii de sătulă să fac 
schimb de insulte. Și ştii ce? Nici măcar nu te-ai deranjat să-mi spui că 
urma să nu fii disponibil. Dacă mi-ai fi spus ceva, n-aş mai fi venit. Îmi 
pare rău că am făcut-o. Dar tu pur și simplu m-ai părăsit la parter. 

După ce rosti acele ultime vorbe, panica o cuprinse brusc, o durere 
ascuţită aproape blocându-i gâtlejul. 

— M-ai părăsit, repetă ea. 

Poate că era numai din pricina orbirii aduse de teroarea abisului 
care se căsca iar în jurul ei, însă ea șopti: 

— Nu mai am pe nimeni. Pe nimeni. 

Până acum, ea nu-şi dăduse seama cât de mult însemna pentru ea, 
cât de tare își dorea să nu fi fost adevărat. 

Trăsăturile lui rămaseră impasibile, devenind răutăcioase chiar, în 
timp ce îi răspundea: 

— Nu am ce să-ți dau. Nimic ce să vreau să-ți dau. Nu-ţi datorez 
nicio explicaţie cu privire la ceea ce fac în afara antrenamentului. Nu- 
mi pasă prin ce ai trecut sau ce vrei să faci cu viaţa la. Cu cât mai 
repede ai să poţi să-ţi rezolvi plânsetul şi autocompătimirea, cu atât 
mai repede am să scap de tine. Nu însemni nimic pentru mine și nu-mi 
pasă. 

În urechi auzi un vag ţiuit care se transformă într-un urlet. Şi, sub 
acesta, un val neaşteptat de amorțeală, o prea cunoscută pierdere a 
vederii, ori a sunetului, ori a sentimentelor. Nu ştia de ce se întâmpla, 
căci fusese atât de hotărâtă să-l urască, dar... ar fi fost plăcut, presupuse 
ea. Ar fi fost plăcut să aibă o persoană care să știe adevărul absolut 
despre ea - și să n-o urască pentru asta. 


Ar fi fost foarte, foarte plăcut. 
Plecă fără să mai spună ceva. Lumina pâlpâitoare dinlăuntrul ei se 
micşora din ce în ce mai tare cu fiecare pas făcut. Până se stinse. 


CAPITOLUL 34 


Celaena nu-și amintea când se cuibărise în pat, fără să-și scoată din 
picioare cizmele. La trezire, nu-și aminti visele, nu simţi săgețile de 
foame sau de sete şi de-abia avu puterea să le răspundă celor pe care-i 
întâlnea pe drumul spre bucătărie, unde se așeză pentru a lua micul 
dejun. Toate treceau pe lângă ea ca niște vârtejuri de culori terne şi 
sunete şoptite, iar ea rămânea impasibilă. O stâncă în mijlocul unui 
curent. 

Micul dejun trecu şi, când toată lumea puse punct, în tăce rea 
bucătăriei, sunetele deveniră voci. Un murmur - Malakai. Un râset - 
Emrys. 

— Uite, spuse Emrys, apropiindu-se de locul unde stătea Celaena, 
lângă chiuvetă, privind, încă pierdută, pe câmp. Uite ce mi-a cumpărat 
Malakai. 

Surprinse cu coada ochiului strălucirea mânerului aurit, înțelegând 
că Emrys ținea în mână un cuțit nou. Asta era o glumă. Probabil că zeii 
îi jucau o farsă. Ori chiar o urau, o urau cu adevărat. 

Mânerul era gravat cu flori de lotus, o undă de lapislazuli 
mărginindu-i baza aidoma undei unui râu. Emrys zâmbea, cu ochii 
strălucindu-i. Dar cuțitul acela, aurul lustruit şi strălucitor... 

— L-am luat de la un negustor care venea de pe continentul sudic, 
spuse Malakai de la masă, tonul satisfă cut fiind suficient pentru a-și da 
seama că era extrem de bucuros. A venit tocmai din Eyllwe. 

Amorțeala se sfărâmă. 

Se sfărâmă cu un zgomot atât de violent, încât fu surprinsă că 


nimeni nu auzise. 

Și în locul ei se născu un țipăt, ascuţit și pătrunzător, puternic 
precum ţiuitul ceainicului, sonor ca vântul într-o furtună, puternic 
precum cel pe care-l emisese camerista în dimineaţa în care intrase în 
dormitorul părinţilor Celaenei și văzuse copilul culcat între cadavrele 
lor. 

Era atât de puternic, încât de-abia îşi auzi cuvintele: 

— Nu-mi pasă. 

Nu auzea nimic dincolo de urletul acela fără sunet, așa că ridică 
vocea, respirând sacadat, prea rapid, repetând: 

— Nu. Îmi. Pasă. 

Tăcere. Apoi, precaut, Luca spuse din partea cealaltă a camerei: 

— Elentiya, nu fi nepoliticoasă. 

Elentiya. Elentiya. Spiritul care nu poate fi învins. 

Minciuni, minciuni, minciuni. Nehemia minţise despre toate. Despre 
numele ei tâmpit, despre planurile ei, despre fiecare lucru tâmpit în 
parte. Și apoi se dusese. Celaenei nu-i mai rămăseseră de la ea decât 
amintiri ca aceasta - arme similare cu cele pe care prințesa le purtase 
cu atâta mândrie. Nehemia nu mai era, iar ea rămăsese pustiită. 

Se întoarse spre ei tremurând atât de tare, încât credea că trupul i 
se va destrăma de la încheieturi. 

— Nu-mi pasă de voi, şuieră către Emrys, Malakai și Luca. Nu-mi 
pasă de cuțitul tău. Nu-mi pasă de poveștile voastre sau de regatul 
vostru amărât. 

Îl pironi pe Emrys cu privirea. Luca şi Malakai traversară camera 
într-o clipă, pășind în faţa bătrânului - cu dinţii dezveliți. Bine. Aveau 
de ce să se simtă ameninţaţi. 

— Aşa că, lăsaţi-mă în pace. Țineţi-vă vieţile blestemate pentru voi 
şi lăsaţi-mă în pace! 

Acum urla, dar nu-și putea înăbuși țipătul, nu-și putea ostoi furia, 
nu știa ce era înainte și înapoi, nu știa decât că Nehemia o minţise, iar 
prietena ei făcuse odată un jurământ - făcuse un jurământ şi-l 
încălcase, aşa cum îi frânsese inima Celaenei în ziua în care murise. 

Și atunci văzu lacrimile în ochii lui Emrys. Tristeţe, ori milă, ori 
furie, puţin îi păsa. Luca și Malakai încă stăteau între ei, mârâind uşor. 
O familie - ei erau o familie și erau uniţi. Ar fi sfâșiat-o dacă i-ar fi făcut 


vreun rău oricăruia dintre ei. 

Uitându-se la cei trei, Celaena lăsă să-i scape un hohot de râs pe un 
ton jos, lipsit de bucurie. Emrys deschise gura pentru a rosti acele 
cuvinte care, credea el, ar fi putut să o ajute, dar Celaena lăsă să-i scape 
încă un hohot de râs fără viaţă și ieși din bucătărie. 


* 


După o noapte întreagă în care tatuase în carnea lui Gavriel numele 
celor căzuți şi în care ascultase vorbăria războinicului despre oamenii 
pe care îi pierduse, Rowan îl trimise în treaba lui și se îndreptă spre 
bucătărie. Bucătăria era pustie, cu excepţia unui bărbat bătrân, care 
stătea la masa de lucru goală, ţinând în mâini o cană. Emrys își ridică 
privirea, iar ochii lui erau luminoși și... îndurerațţi. 

Fata nu era de văzut și, preţ de o secundă, speră că plecase din nou, 
ca să nu fie obligat să se confrunte cu ceea ce-i spusese cu o zi înainte. 
Uşa spre exterior era deschisă - de parcă ar fi deschis-o cineva larg. 
Probabil că pe acolo plecase. 

Rowan făcu un pas spre ușă, dădu din cap salutând, dar bărbatul îl 
privi de sus până jos şi spuse cu voce domoală: 

— Ce faci? 

— Poftim? 

Emrys nu-și ridică vocea atunci când spuse: 

— Fetei ăleia. Ce-i faci de continuă să vină aici cu asemenea pustiu 
în ochi? 

— Nu-i treaba ta. 

— Emrys îşi strânse buzele până nu mai rămase decât o linie. 

— Te vezi când te uiţi la ea, Prințe? 

Nu știa. Zilele acestea, nu ştia nimic. 

— Nici asta nu e treaba ta. 

Emrys își trecu o mână peste fața arsă de vânt. 

— O văd cum dispare, bucată cu bucată, pentru că tu o alungi, când 
ea are aşa o nevoie disperată de cineva care să o ajute să-și revină. 

— Nu văd cum aș putea s-o... 

— Ştiai că Evalin Ashryver a fost prietena mea? Şi-a petrecut 
aproape un an muncind în bucătăria asta - trăind aici cu noi, luptându- 
se s-o convingă pe regina ta că semi-Fae își au şi ei drepturile lor pe 


tărâmul vostru. A luptat pentru drepturile noastre până în ziua în care 
a părăsit acest regat - și mulți ani după, până când a fost omorâtă de 
monștrii aceia de peste mare. Așa că știam. Am știut cine era fiica ei din 
clipa în care ai adus-o în bucătăria asta. Noi toţi care eram aici cu 
douăzeci și cinci de ani în urmă am recunoscut-o. 

Nu se lăsa surprins de multe ori, dar... Rowan privea în gol. 

— N-are nicio speranţă, Prinţe. În inima ei nu mai este speranţă. 
Ajut-o. Dacă nu de dragul ei, măcar pentru ceea ce reprezintă - pentru 
ceea ce ne poate oferi, chiar și ție. 

— Şi asta fiind? îndrăzni el să întrebe. 

— Emrys îi susținu neclintit privirea și șopti: 

O lume mai bună. 


Celaena merse și merse, până ajunse pe ţărmul unui lac străjuit de 
copaci, care strălucea diamantin în soarele de prânz. 

Consideră că e un loc la fel de bun ca oricare şi se prăbuşi pe malul 
umed, strângându-şi mâinile la piept și sprijinindu- şi trunchiul pe 
genunchi. 

Nu era nimic de făcut pentru ca ea să-și revină, iar ea era... era... 

Un sunet ca un vaiet ieși de pe buzele care îi tremurau atât de 
puternic, încât trebui să se strângă ca într-o cochilie, împiedicând 
sunetul să răzbată. 

Însă sunetul era în gâtlejul ei, şi în plămânii ei, și în gura el și, când 
inspiră, se sparse. Auzindu-l, toate se revărsară în lumea ei, până când 
trupul începu să o doară de forța amintirii. 

Simţi vag schimbarea luminii pe lac. Simţi vag vântul suspinător, 
cald, atingându-i obrajii umezi. Și auzi, atât de încet încât i se păru că 
visează, vocea unei femei murmurând: De ce plângi, Inimă-de-Foc? 

Trecuseră zece ani - zece ani lungi de când auzise ultima dată vocea 
mamei ei, dar acum o auzi peste forța plânsului ei, la fel de clar de 
parcă ar fi îngenuncheat lângă ea. Inimă-de-Foc - de ce plângi? 

— Pentru că m-am rătăcit, șopti ea pământului, și nu ştiu drumul. 

Era ceea ce nu putuse niciodată să-i spună Nehemiei - fap tul că, 
timp de zece ani, nu ştiuse cum să-și găsească drumul spre casă, pentru 


că nu mai avea casă. 

Vânturile furtunoase și gheața se izbiră de ea și atunci observă că 
Rowan şedea așezat lângă ea, cu picioarele întinse, sprijinit cu palmele 
pe patul de mușchi. Ea îşi ridică privirea, dar nu se obosi să-şi şteargă 
fața, şi rămase aşa uitându-se în zare, dincolo de sclipirile lacului. 

— Vrei să vorbim despre asta? o întrebă el. 

— Nu. 

Înghițind de câteva ori, ea smulse o batistă din buzunar şi-şi suflă 
nasul, capul limpezindu-i-se cu fiecare răsuflare. 

Rămaseră în tăcere, fără niciun sunet, ascultând clipocitul blând al 
lacului pe malul acoperit de mușchi și vântul printre frunze. Și atunci... 

— Bine, pentru că plecăm. 

Ticălosul. Măcar așa putea să-i spună, apoi îl întrebă: 

— Să mergem unde? 

Îi zâmbi înverşunat. 

— Cred c-am început să te înţeleg, Aelin Galathynius. 


Ce facem noi aici, pe toate inelele arzătoare ale iadului? întrebă 
Celaena, gâfâind, privind gura peşterii adăpostită de baza muntelui 
accidentat. 

Fusese un urcuş de opt kilometri. Cu mai nimic în stomac. 

Copacii se izbeau de stâncile cenușii, întinzându-se pe pantă în 
căutarea libertăţii, apoi dispărând în stânca acoperită cu licheni care se 
transforma, în cele din urmă, în vârful acoperit de zăpadă sub care se 
afla granița dintre Wendlyn şi Doranelle. Nu se știe din ce motiv, 
vederea uriașului masiv îi făcu pielea de găină. Și nu avea nicio legătură 
cu vântul înghețat. 

Rowan păși în deschiderea amplă a gurii peşterii, mantia de un 
cenușiu deschis fluturând în urma lui. 

— Grăbește-te. 

Strângându-și mantia pe lângă corp, ea se poticni urmân- du-l. Un 
semn rău. Un semn îngrozitor, de fapt, pentru că, indiferent ce se afla în 
peştera aceea... 

Pătrunse în întuneric, urmându-l pe Rowan după lumina reflectată 


pe păr, lăsându-și ochii să se obișnuiască. Terenul era stâncos, pietrele 
mici şi netezite de vreme. Și presărată cu arme ruginite, armuri şi - 
haine. Fără schelete. În numele zeilor, era atât de frig, încât își vedea 
respiraţia, vedea... 

— Spune-mi că am halucinaţii. 

Rowan se oprise la marginea unui lac enorm, îngheţat, care se 
întindea în obscuritate. În mijlocul lacului aşezat pe o pătură, cu 
lanțurile de la mâini ancorate sub gheaţă, era Luca. 

Lanţurile lui Luca zăngăniră când ridică mâna să-i salute. 

— Credeam că n-o să mai apăreţi. Am îngheţat, strigă el și-şi băgă 
din nou mâinile la subţiori. 

Ecourile sunetelor reverberară în tot spaţiul. 

Stratul gros de gheaţă, care acoperea lacul, era atât de lim pede, 
încât se vedea apa de dedesubt - pietre incolore pe fund, rădăcini 
bătrâne de la copaci morţi demult și niciun semn de viață. Dintre stânci 
apărea uneori câte o sabie sau un pumnal. 

— Ce e locul acesta? 

Răspunsul lui Rowan fu: 

— Du-te să-l scoţi de acolo. 

— Ţi-ai pierdut minţile? 

Rowan îi aruncă un zâmbet care sugera că, de fapt, era nebun de-a 
binelea. Ea păşi spre gheaţă, dar el îi blocă drumul cu un braț musculos. 

— În cealaltă formă a ta. 

Luca ţinea capul înclinat, de parcă ar fi încercat să asculte. 

— Nu ştie ce sunt, murmură ea. 

— Vezi tu, trăiești într-o fortăreață de semi-Fae. N-o să-i pese. 

Oricum, asta era ultima dintre problemele ei. 

— Cum îndrăzneşti să-l târăşti și pe el în toată povestea asta? 

— Tu ai făcut asta, atunci când l-ai insultat - pe el și pe Emrys. Ai 
putea măcar să-l aduci înapoi. 

Suflă spre lac, iar gheaţa se topi lângă țărm, apoi se întări. În 
numele zeilor! înghețase tot lacul. Era atât de puternic? 

— Sper c-ați adus gustări! spuse Luca. Mor de foame. Grăbește-te, 
Elentiya. Rowan a spus că trebuie să faci asta ca parte a programului de 
pregătire și... 

Şi continuă să sporovăiască. 


— Ce sens are asta? E pedeapsa pentru un comportament de 
dobitoc? 

— Îţi poţi controla puterea în forma umană - o ţii în stare latentă, 
dar în momentul în care te schimbi, în momentul în care devii agitată 
sau mânioasă, ori ţi-e teamă, în momentul în care îți amintești cât de 
mult te sperie puterea ta, harul magic se ridică pentru a te proteja. Nu 
înțelege că tu eşti sursa acelor sentimente, nu o ameninţare din afară. 
Când există, totuși, o ameninţare din afară, când uiţi suficient de mult 
timp să te temi de propria-ți putere, atunci deţii controlul. Sau, cel 
puţin, un control parţial. 

Indică din nou spre stratul de gheaţă care o despărțea de Luca. 

— Aşa că, eliberează-l. 

Dacă-şi pierdea controlul, dacă focul reușea să evadeze din ea... ei 
bine, focul şi gheața cu siguranță merg bine împreună, nu? 

— Ce i se întâmplă lui Luca dacă dau greș? 

— Îi va fi foarte frig şi va fi ud leoarcă. Şi s-ar putea să moară. 

Din zâmbetul de pe faţa lui, realiză că era suficient de sadic încât să 
lase băiatul să se scufunde împreună cu ea. 

Chiar erau necesare lanțurile? Se va duce direct la fund cu ele. 

Un gen de panică neroadă, de miel dus la tăiere, începea să-i umple 
venele. 

Când întinse mâna pentru a lua cheia de la lanţurile lui Luca, Rowan 
scutură din cap. 

— Cheia ta este controlul. Și concentrarea Traversează lacul, apoi 
găseşte singură o modalitate de a-l elibera fără să vă înecaţi amândoi. 

— Nu-mi da tu lecţii, de parcă ai fi vreun maestru mistic în 
stupizenii! E cel mai prostesc lucru pe care a trebuit vreodată să-l fac... 

— Grăbeşte-te, spuse Rowan, cu un rânjet crud pe față, iar gheața 
gemu și ea, de parcă ar fi început să se topească. 

Deși o voce micuță din minte îi spunea că nu l-ar fi lăsat pe băiat să 
se înece, ea nu putea avea încredere în el, nu după ce se întâmplase 
noaptea trecută. 

Se apropie cu un pas de gheaţă. 

— Eşti un ticălos. 

După ce Luca ajungea în siguranță acasă, ea avea să înceapă să 
caute modalități de a-i face lui Rowan viaţa un infern. Lovi cu pumnul 


vălul interior, durerea trecând aproape fără să o simtă, în timp ce 
trăsăturile începură să i se transforme. 

— De-abia aşteptam să-ţi văd forma de Fae! spuse Luca. Am pus cu 
toţii pariu când... 

Şi continuă tot așa. 

Celaena îi aruncă o privire amenințătoare lui Rowan, al cărui tatuaj 
devenise și mai detaliat acum că îl vedea cu ochii de Fae. 

— Mă alină să ştiu că oameni ca tine au un loc aparte în iad care îi 
aşteaptă. 

— Spune-mi ceva nou. 

Păşind pe gheaţă, îi făcu un semn deosebit de vulgar. 

Făcând un pas prudent - pași mici, la început - vedea fundul lacului 
coborând în întuneric, înghițind întinderea de arme pierdute. În sfârșit, 
Luca tăcuse. 

Numai atunci când trecu dincolo de marginea vizibilă a pragului de 
stâncă și zăbovi deasupra adâncimilor întunecate, respiraţia i se 
poticni. Un picior îi alunecă, iar gheața gemu. 

Gemu şi se crăpă, formând pânze de păianjen sub picioarele ei. 
Îngheţă, cu gura căscată ca o proastă, iar crăpăturile se răspândeau din 
ce în ce mai mult și atunci - îşi reluă mersul. Sub cizmele ei, încă o 
crăpătură. S-a mișcat oare gheața? 

— Încetează, şuieră către Rowan, dar nu îndrăzni să se uite în 
urmă. 

Harul ei magic se trezi cu o tresărire, iar trupul îi deveni inert ca-n 
moarte. Nu. 

Dar era acolo, umplând spaţiile dinlăuntrul ei. 

Gheaţa scoase un geamăt profund, care nu putea însemna decât că 
de ea se apropia repede ceva rece și umed. Făcu încă un pas, numai 
pentru că drumul înapoi părea să se sfărâme, începuse să transpire - 
magia și focul o încălzeau din interior. 

— Elentiya? întrebă Luca, iar ea îi întinse mâna - un gest tăcut, 
pentru a-i închide gura ca melița; închise ochii şi respiră, imaginându- 
şi cum aerul rece care îi înconjura îi pătrunde în plămâni, înghețând 
deasupra fântânii de putere. Magie - era magie. În Adarlan era o 
capcană mortală. 

Îşi încleştă pumnii. Aici nu era o capcană mortală. Pe teritoriul 


acesta, putea să o aibă, putea lua orice formă își dorea. 

Gheaţa încetă să mai geamă, dar se adunase ca norii şi se subțiase în 
jurul ei. Începu să alunece, cu mișcări cât mai echilibrate și mai fluide 
posibil, fredonând o melodie - o bucăţică de simfonie care o calma. 
Ritmul o ancora, îi atenua panica tăioasă. 

Magia deveni jar, pulsând cu fiecare respiraţie. Sunt în siguranţă, îi 
spuse ea. Relativ în siguranță. Dacă Rowan avea dreptate şi era doar o 
reacție de apărare în fața dușmanilor... 

Focul era motivul pentru care fusese dată afară din Biblioteca din 
Orynth când avea opt ani, după ce incinerase, fără să vrea, un corp de 
bibliotecă plin cu manuscrise vechi atunci când devenise din ce în ce 
mai iritată din pricină că Maestrul învățător îi ţinuse prelegeri despre 
decenţă. Fusese o ușurare frumoasă, oribilă, să se trezească odată, la 
câteva luni după aceea, și să realizeze că magia dispăruse. Că putea ține 
o carte în mâini - să ţină în mâini ceea ce iubea cel mai mult - și să nu- 
şi facă griji că o va transforma în cenușă dacă se enerva, ori obosea, ori 
se emoțţiona. 

Celaena Sardothien, Celaena glorios de muritoare, nu trebuia să se 
teamă că va da foc fără să vrea unui coleg de joacă, ori că va avea un 
coșmar care i-ar putea incinera dormitorul. Ori că ar putea arde din 
temelii întregul Orynth. Celaena fusese tot ceea ce Aelin nu era. 
Îmbrățişase această viață, chiar dacă realizările Celaenei erau moartea, 
tortura şi durerea. 

— Elentiya? 

Privea lung gheaţa. Harul ei magic pâlpâi din nou. 

Să ardă un oraș din temelii. Aceasta era temerea pe care și-o 
exprimase emisarul din Melisande către părinţii şi unchiul ei. I se 
spusese că emisarul venise să încheie o alianță, dar ulterior înţelesese 
că de fapt venise să culeagă informaţii despre ea. Melisande avea o 
regină tânără pe tronul ei şi dorea să evalueze pericolul pe care l-ar fi 
avut de confruntat din partea moştenitoarei Terrasenului. Dorea să ştie 
dacă Aelin Galathynius avea să devină o armă de război. 

Deasupra gheții se ridică ceața și zgomotul unei fisuri sfârtecă 
aerul. Harul magic pulsa, încercând să răzbată afară, clămpănind din 
fălci la fiecare respiraţie a ei. 

— Tu controlezi totul, spuse Rowan de pe țărm. Tu ești stăpâna lui. 


Se afla la jumătatea drumului. Mai făcu un pas spre Luca, iar gheaţa 
continuă să crape. Lanţurile lui zornăiră - nerăbdare sau teamă? 

Ea nu deținuse controlul niciodată. Chiar și în forma Celaenei, 
controlul fusese doar o iluzie. Alţi stăpâni îi ţinuseră frâiele. 

— Eşti stăpâna propriei tale sorţi, îi spuse Rowan blând de pe 
țărm, de parcă ar fi ştiut exact ce-i trecea ei prin minte. 

Îşi reluă fredonatul, melodia căutându-şi drum din memo- rie. Și 
cumva... cumva, flacăra se linişti. Celaena mai făcu un pas înainte, apoi 
încă unul. Puterea care ardea mocnit în venele ei nu avea să dispară 
niciodată, dar dacă n-o stăpânea, șansele să rănească pe cineva erau 
mai mari. 

Îi aruncă o privire amenințătoare lui Rowan, care acum se plimba 
cu paşi apăsați de-a lungul țărmului, examinând unele dintre lamele 
scufundate. În ochii lui, de obicei inexpresivi, plutea o urmă de triumf, 
dar el se întoarse, îndreptându-se spre o crevasă mică din peretele 
peșterii, căutând ceva înăun- tru. Ea continuă să avanseze, abisul de 
apă devenind din ce în ce mai adânc. Ca asasin, își stăpânise trupul 
muritor. Stăpânirea puterii ei nemuritoare nu era decât o nouă sarcină. 

Când se apropie de Luca atât de aproape încât să-l atingă, văzu că el 
făcuse ochii mari. 

— Nu ai de ce să te ascunzi, să știi. Oricum, știm cu toţii că îți poţi 
schimba forma, îi spuse el. Şi dacă te face să te simţi mai bine, forma 
animală a lui Sten este de porc. De ruşine, refuză să se transforme. 

Ar fi râs - de fapt simți că fiinţa interioară se încorda pentru a emite 
zgomotul care fusese îngropat acolo luni de zile, însă atunci își aminti 
de lanțurile de la încheieturile lui. Harul ei magic se liniştise, dar 
acum... să le topească, sau să topească gheaţa în care erau ancorate și 
să-l lase să-și târască lanţurile până la țărm? Dacă încerca să topească 
gheaţa, exista riscul să ajungă amândoi pe fundul lacului, iar dacă ataca 
lanţurile... Ei bine, putea pierde controlul și tot pe fundul lacului ar fi 
ajuns, dar ar fi putut sfârşi şi prin a-i da lui foc. În cel mai bun caz, avea 
să-i lase arsuri pe locul unde erau cătușele. În cel mai rău caz, avea să-i 
topească oasele. Mai bine să riște cu gheaţa. 

— Erm, spuse Luca, voi ierta tot ce mi-ai spus mai devreme dacă 
putem să mâncăm ceva chiar acum. Aici miroase oribil. 

Simţurile lui probabil că erau mai ascuţite decât ale ei - peştera 


avea doar un vag miros de rugină, muşchi și lucruri în descompunere. 

— Stai liniștit și nu mai vorbi, spuse ea, mai aspru decât și-ar fi 
dorit. 

El tăcu, iar ea se apropie uşor de locul unde Rowan înghe ţase 
lanțurile. Cât de prudent putu, ea îngenunche, repartizându-și 
greutatea uniform. 

Îşi trecu o palmă peste gheaţă, urmărind traseul lanțurilor până la 
drugul care se clătina în apa de dedesubt. 

Se clătina - pe acolo trecea un curent, ceea ce însemna că Rowan 
probabil că pecetluia gheaţa întruna... Răceala îi mușcă palma, iar ea îi 
aruncă o privire lui Luca; acesta ședea pe o pătură din blană. Apoi, se 
întoarse spre ancoră. Dacă gheața se rupea, ea avea să fie nevoită să 
încerce să-l prindă. Rowan era nebun de legat. 

Inspiră profund de câteva ori, lăsând magia să se calmeze și să se 
întoarcă în interior. Apoi, cu mâna apăsată pe gheață, băgă un deget în 
rezerva de putere și extrase de acolo o șuviță subţire, arzând, care 
curse pe braţul ei, se înfășură ca un şarpe pe încheietura ei și apoi se 
aşeză în palma ei, încălzindu-i pielea, gheața... începând să strălucească 
într-o nuanţă roşie luminoasă. Luca ţipă când gheaţa începu să se facă 
țăndări în jurul lor. 

— Controlează, lătră Rowan de pe țărm, scoțând o sabie 
abandonată de unde fusese înfiptă în crevasa mică din perete, cu 
mânerul aurit sclipind. 

Celaena strânse harul magic atât de tare, încât o sufocă. Unde fusese 
palma ei se vedea o gaură - dar care nu pătrunsese în întreg stratul de 
gheaţă. Nu era suficient de mare să elibereze lanţul. 

Putea controla asta. Putea să se controleze din nou. Fântâna din ea 
se umpluse și ea o împinse îndărăt, dorindu-și ca numai o șuviță să iasă 
şi să pătrundă în gheaţă, ca un vierme, muşcând din răceala de gheață... 
Se auzi un clinchet metalic, apoi un şuierat, și apoi... 

— O, mulţumesc zeilor, mormăi Luca, trăgând lanţul prin gaură. 

Îşi înfăşură şuviţa de putere înapoi în propria-i fiinţă, în acea 
fântână, şi, dintr-odată, harul magic se răci. 

— Te rog, spune-mi că ați adus mâncare, spuse din nou Luca. 

— De asta ai venit? Ţi-a promis Rowan gustări? 

— Sunt un băiat în creștere. 


Şi îi făcu cu ochiul, aruncându-i o privire lui Rowan. 

— Ş-apoi, lui Rowan nu-i spui nu. 

Nu, într-adevăr, nimeni nu-l refuzase vreodată şi de aceea probabil 
Rowan se gândise că o schemă ca aceea era acceptabilă. Celaena 
suspină pe nas şi privi gaura mică pe care făcuse în gheață. O faptă 
vitejească - un miracol. Când să se ridice și să-l ajute pe Luca să-și 
croiască drumul spre țărm, mai aruncă o privire gheții. Nu, nu gheții - 
apei de dedesubt. 

De acolo, un uriaș ochi roșu se uita fix la ea. 


CAPITOLUL 35 


Următoarele cuvinte care ieşiră din gura Celaenei fură atât de 
vulgare, încât Luca se sufocă. Celaena rămase nemișcată sub licărirea 
neliniștitoare a unei linii albe, groase și neregulate, care emana din 
ochiul roșu. 

— Pleacă de pe gheaţă acum, îi șopti ea lui Luca. 

Din cauza liniei aceleia albe, în formă de fierăstrău - pentru că erau 
dinți. Dinţi mari, capabili să-ţi taie brațul dintr-o singură mușcătură. Se 
ridicau plutind din adânc, spre gaura pe care o făcuse. De aceea nu erau 
schelete - numai armele care îi trădaseră pe nebunii care se rătăciseră 
în peștera aceea. 

— Pe toţi zeii, spuse Luca, privind din spatele ei. Ce este asta? 

— Taci şi du-te, şuieră ea. 

Pe țărm, Rowan făcuse ochii mari, cu fața tensionată sub tatuaj. Nu- 
şi dăduse seama că lacul nu era pustiu. 

— Acum, Luca, mârâi Rowan, cu sabia scoasă, iar cealaltă, pe care o 
ridicase de pe pământ, fiind încă în teacă, în cealaltă mână. 

Înota spre ei, agale. Curios. Pe măsură ce se apropia, ea reuşi să 
discearnă un trup ca de şarpe, alb precum pietrele de pe fundul lacului. 
Nu văzuse niciodată ceva atât de mare, atât de străvechi și - şi între ea 
şi antica ființă nu era decât un strat subţire de gheaţă. 


Când Luca începu să tremure, pielea lui arsă de soare pălind, 
Celaena sări în picioare, cu gheața gemând sub ea. 

— Nu privi în jos, spuse ca, apucându-l de cot. 

Un petic de gheață mai groasă se întări sub picioarele lor și se 
întinse - o cale spre țărm. 

— Dă-i drumul, îi spuse ea băiatului, înghiontindu-l blând. El porni 
într-o alunecare târșâită. Îl lăsă s-o ia înainte, dându-i timp astfel încât 
să-i poată păzi spatele, după care aruncă din nou o privire în jos. 

Îşi înghiţi țipătul când un cap masiv şi solzos se uită fix la ea. Nu un 
balaur sau un dragon, nu un șarpe sau un peşte, ci o ființă între. Îi 
lipsea un ochi, carnea fiind cicatrizată în jurul orbitei goale. Cine naiba 
îi făcuse asta? Exista oare ceva mai rău acolo jos, înotând pe lângă 
pântecele muntelui? Bineînțeles, bineînțeles că fusese lăsată 
neînarmată în mijlocul unui lac burduşit cu arme. 

— Mai repede, rosti sacadat Rowan. 

Luca era deja la jumătatea drumului spre țărm. 

Celaena începu să-l imite pe Luca, alunecând târșâit, pentru că nu 
credea că dacă ar fi alergat s-ar fi putut ține pe picioare. Când făcu al 
treilea pas, o străfulgerare de un alb ca oasele izbucni din străfunduri, 
răsucindu-se ca o năpârcă în atac. 

Coada lungă plesni gheaţa, iar lumea se clătină. 

Ea se ridică, picioarele îndoindu-i-se, în timp ce gheața se înălță sub 
forţa loviturii, plesnind-o peste mâini și genunchi. Celaena respinse 
harul magic care se ridica s-o protejeze, să ardă, să schilodească. Se 
zvârcoli şi derapă lateral când capul solzos, cornut, se repezi spre 
gheaţa de la picioarele ei. 

Suprafața tresăltă. Mai departe, dar apropiindu-se, gheața se 
spărgea. De parcă toată concentrarea lui Rowan era orientată acum 
spre menţinerea fragilei punți din gheaţă dintre ea şi țărm. 

— Armă, spuse ea dintr-o suflare, neîndrăznind să-și abată atenţia 
de la creatură. 

— Grăbeşle-te, strigă sacadat Rowan, iar Celaena își ridică privirea 
suficient cât să-l vadă lăsând să alunece pe gheaţă sabia pe care o 
găsise, un vânt aspru învârtejindu-se spre ea. 

Luca abandonă pătura, alergând târşâit, şi, din mers, Celaena ridică 
sabia cu mâner de aur. Un rubin de mărimea unui ou de găină era 


încastrat în plăsea și, în pofida vechimii tecii, lama străluci când o trase 
afară, de parcă ar fi fost recent lustruită. Ceva căzu din teacă pe gheaţă, 
zăngănind - un inel simplu din aur. Îl înșfăcă, aruncându-l într-un 
buzunar și alergă mai repede, de parcă... 

Gheaţa se ridică din nou, vuietul acelei cozi uriașe fiind la fel de 
îngrozitor ca şi suprafața care se mișca sub ea. Celaena rămase în 
picioare de data aceasta, lăsându-se pe vine ținând strâns sabia, parte 
din ea minunându-se de echilibrul și fru musețea armei; dar Luca, 
alunecând şi derapând, se prăbuși. Ajunse la el în câteva clipe, 
ridicându-l de spatele tunicii și ținându-l strâns, gheaţa ridicându-se 
sub ei. 

Trecură de punctul unde fusese lăsată de Rowan și aproape gemu 
de uşurare când văzu pragul din stâncă de culoare deschisă sub 
picioare. Gheaţa din spatele lor explodă, apa rece ca gheața scăldându- 
i, şi atunci... 

Nu se opri când acele nări fornăiră. Nu se opri, împingându-l pe 
Luca spre Rowan, a cărui frunte lucea de transpiraţie în timp ce gheare 
puternice zgâriară gheaţa, săpând patru linii adânci. 

Ea târî băiatul pe ultimii zece metri, apoi pe ultimii cinci, apoi 
ajunseră pe țărm şi la Rowan, de pe buzele căruia se auzi o respirație 
sacadată. Celaena se întoarse la timp să vadă ceva ca ivit dintr-un 
coşmar încercând să se târască pe gheaţă, ochiul roşu înnebunit de 
foame, dinții masivi promițând o moarte brutală și nemiloasă. Când 
oftatul lui Rowan se stinse, gheața se topi, iar creatura plonjă în 
adâncuri. 

Ajunşi pe teren solid, brusc conştientă de faptul că gheaţa fusese și 
o barieră, Celaena îl înșfăcă din nou pe Luca, băiatul părând gata să 
vomite, și ţâşni din peșteră. Nimic nu putea opri creatura să iasă din 
apă, iar sabia era la fel de utilă precum o scobitoare în lupta împotriva 
ei. Cine știe cât de repede se putea mișca pe pământ? 

Luca psalmodia un fluviu de rugăciuni către diverşi zei, în timp ce 
Celaena îl trăgea după ea pe cărarea stâncoasă și în soarele strălucitor 
de după-amiază, poticnindu-se aproape or beşte până reuşiră să ajungă 
la pădurea întunecoasă, ferindu-se de copaci mai mult din noroc, din ce 
în ce mai repede în jos, şi atunci... 

Auziră un răget care zgudui stâncile şi alungă păsările, făcând 


frunzişul să foşnească. Un răget de mânie și de foame - nu de triumf. 
De parcă creatura ar fi ajuns la ieşirea din peşteră și, după milenii în 
întunericul acvatic, nu putea suporta lumina soarelui. Fugind de 
răgetul plin de ecouri, refuza să se gândească la ce s-ar fi întâmplat 
dacă ar fi fost noapte. Ce se putea întâmpla încă la căderea nopții. 

După un timp, îl simţi pe Rowan în spatele lor. Și totuși, nu o 
interesa decât tânărul aflat în grija ei, care gâfâi și înjură tot drumul 
până la fortăreață. 


Când Mistward se ivi la orizont, ea îi spuse lui Luca un singur lucru 
înainte de a-l trimite înainte: să-și ţină gura în legătură cu 
evenimentele din peșteră. În momentul în care sunetele scoase de 
pătrunderea lui prin tufișuri dispărură, se întoarse. 

Rowan stătea nemișcat, gâfâind şi el, cu sabia acum pusă în teacă. 
Ea își înfipse noua sabie în pământ, rubinul din mâner lucind într-un 
petic de soare. 

— O să te omor, spuse ea, cu o voce ca un mârâit. 

Și se aruncă asupra lui. 

Chiar dacă era în forma ei Fae, el tot era mai rapid și mai puternic 
decât ea, așa că o evită cu o ușurință fluidă. Mai bine cu faţa lovită de 
copac decât coliziunea cu pereţii de piatră ai fortăreței, deşi nu era cu 
mult mai bine. Dinţii îi clănțăniră, dar ea se răsuci şi se azvârli din nou 
asupra lui Rowan, care acum stătea foarte aproape, cu dinţii dezveliţi. 
Nu putu să ferească de ea atunci când îl apucă de partea din față a 
jachetei și îl lovi. 

O, şi ce bine era să-l lovească în față, chiar dacă pielea de pe 
încheieturile degetelor i se zdreli şi începu să o doară. 

El mârâi şi o aruncă la pământ. Rămase fără aer, iar sângele care îi 
picura din nas i se scurse pe gât. Înainte ca el să se poată aşeza pe ea, îl 
prinse cu picioarele și îl azvârli cu fiecare gram din puterea aceea 
nemuritoare. Și, într-o clipă, Rowan se trezi țintuit la pământ, cu ochii 
mari din pricina furiei și a surprizei 

Ea îl lovi din nou, articulațiile ei țipând în agonie. 

— Dacă mai aduci vreodată pe cineva aici, gâfâi ea, lovindu-l peste 


tatuaj - peste tatuajul acela afurisit, dacă mai pui în pe ricol vreodată 
pe cineva cum ai făcut astăzi... Sângele din nasul ei sări pe faţa lui, 
amestecându-se, observă ea cu o oarecare satisfacție, cu sângele de la 
loviturile pe care i le dăduse. 

— Te omor. 

Încă o lovitură, o izbitură cu dosul mâinii, şi vag îi trecu prin cap că 
Rowan nu mai riposta, mulțumindu-se să primească loviturile. 

— Îţi rup gâtul acela putred. 

Îşi dezveli caninii. 

— Înţelegi? 

El îşi întoarse capul şi scuipă sângele din gură. 

Sângele ei pulsa nebunește, atât de sălbatic încât orice reținere pe 
care şi-o impusese se sfărâmă. Se opuse cu toată forța, încercând să se 
adune, iar clipa de neatenţie o costă. Rowan se mișcă și, din nou, se 
trezi sub el. Îi mutilase faţa, dar lui nu părea să-i pese. Rowan mârâi: 

— Ba voi proceda după bunul meu plac. 

— Să nu mai amesteci pe nimeni în povestea asta! ţipă ea atât de 
tare, încât păsările se opriră din ciripit. 

Se zvârcoli sub el și reuşi să-l apuce de încheieturi. 

— Pe nimeni! 

— Spune-mi de ce, Aelin. 

Numele acela blestemat... Își vârî unghiile în încheieturile lui. 

— Pentru că m-am săturat de asta! 

Inspira lacom aerul, fiecare respiraţie cutremurând-o, pentru că 
oribila intuiție pe care reuşise să o ţină departe încă de la moartea 
Nehemiei devenea realitate. 

— l-am spus că n-o s-o ajut, așa că și-a orchestrat propria moarte. 
Pentru că a crezut... 

Râse - un sunet oribil, sălbatic. 

— A crezut că moartea ei mă va impulsiona să acționez. A crezut că 
aş putea face mai mult decât a făcut ea - că valora mai mult moartă. Și a 
minţit - despre toate. M-a minţit pentru că eram o lașă și o urăsc 
pentru asta. O urăsc pentru că m-a părăsit. 

Rowan încă o ţinea cu forța sub el, sângele lui cald curgându-i pe 
faţă. 

O spusese. Spusese cuvintele pe care le ţinea zăvorâte de săptămâni 


întregi. Furia curgea din ea ca un val care se retrage de pe țărm și îi 
eliberă încheieturile. 

— Te rog, gâfâi ea, fără să-i pese că-l imploră, nu mai amesteca pe 
nimeni. Voi face tot ce-mi vei cere. Dar aici trag linie. Orice, dar nu asta. 

Cu ochii acoperiţi ca de un văl, Rowan îi eliberă braţele. Ea îşi ridică 
privirea spre bolta cerească. Nu voia să plângă în fața lui, nu din nou. 

El se retrase, spaţiul dintre ei devenind tangibil. 

— Cum a murit? 

Lăsă umezeala de pe spate să-i intre în oasele reci, în trup. 

— A manipulat o cunoștință comună să creadă că trebuie s-o 
omoare pentru a-şi realiza planurile. El a angajat un asasin, s-a asigurat 
că eu nu eram pe-aproape și a pus să fie ucisă. 

Oh, Nehemia. Făcuse asta dintr-o speranță deşartă, fără să-și dea 
seama că era o bătălie pierdută. S-ar fi putut alia cu Galan Ashryver cel 
perfect și ar fi salvat pământul - ar fi găsit un moștenitor cu adevărat 
folositor pentru tron. 

— Ce s-a întâmplat cu cei doi bărbaţi? 

O întrebare pusă pe un ton rece. 

— Pe asasin l-am vânat şi l-am lăsat bucăţi într-o alee. lar pe 
bărbatul care-l angajase... 

Sânge pe mâinile ei, pe haine, în păr, privirea îngrozită a lui Chaol. 

— l-am scos maţele şi i-am aruncat trupul într-un canal. 

Erau două dintre cele mai oribile lucruri pe care le făcuse 

în viaţă şi le făcuse din ură, din dorinţă de răzbunare și din furie. 
Aşteptă predica, dar Rowan se mulțumi să spună: 

— Bine. 

Surprinsă, îl privi în ochi - şi văzu ce făcuse. Nu fața lui deja 
zgâriată şi însângerată, nici tunica şi cămașa, rupte şi murdare de 
noroi, ci acolo unde îl apucase de antebraţe. Hainele erau arse, iar 
pielea de sub ele era acoperită de băşici roşii și mânioase. 

Amprente palmare. Îi arsese tatuajul de pe braţul stâng. Se ridică 
într-o clipă în picioare, întrebându-se dacă n-ar trebui să se aşeze în 
genunchi, să-i ceară iertare. 

Probabil că îl duruse îngrozitor. Şi totuși suportase - bătaia, 
arsurile - în timp ce ea azvârlea cuvintele acelea care îi întunecau 
simţurile de atâtea săptămâni. 


— Îmi pare atât de... rău, începu ea, dar el ridică o mână. 

— Să nu te scuzi, spuse el, pentru că ai apărat oamenii la care ţii. 

Bănui că era singurul fel de scuză pe care avea să-l primească 
vreodată de la el. Dădu din cap aprobator, iar el consideră că gestul era 
suficient ca răspuns. 

— Păstrez sabia, spuse ea, trăgând-o din pământ. 

Greu ar fi găsit una mai bună în întreaga lume. 

— N-ai câștigat-o. 

Tăcu, dar apoi adăugă: 

— Consider-o însă ca pe o favoare. Las-o în camera ta atunci când 
ne antrenăm. 

Ar fi dorit să dispute hotărârea, dar şi acesta era un compromis. Se 
întrebă dacă el mai făcuse vreodată un compromis în ultimul secol. 

— Şi dacă ființa aia ne urmărește până la fortăreață când se lasă 
inlunericul? 

— Chiar dac-o face, nu poate trece de pietrele magice de apărare. 

Când ea ridică întrebător din sprâncene, el spuse: 

— Pietrele din jurul fortăreței au o vrajă întrețesută în ele pentru a- 
i ține pe duşmani la distanță. Chiar și magia ricoşează din ea. 

— Oh. 

Ei bine, asta explica de ce i se spunea Mistward!. Între ei se lăsă o 
tăcere calmă, dacă nu chiar plăcută, iar ei îşi continuară drumul. 

— Ştii, spuse ea cu şiretenie, e a doua oară când îmi faci pregătirea 
harcea-parcea cu sarcinile tale. Sunt destul de sigură că asta te 
transformă în cel mai slab instructor pe care l-am avut vreodată. 

El îi aruncă o privire piezișă. 

— Sunt surprins că ţi-a luat atât de mult să-ți dai seama. 

Ea pufni şi, pe când se apropiau de fortăreață, torţele și lumânările 
se aprinseră de parcă doreau să le ureze bun-venit acasă. 


* 


— N-am văzut în viața mea aşa o privelişte tristă, șuieră Emrys 


1 Staja-din-ceaţă (n. trad.). 


când Rowan şi Celaena își târâră picioarele în bucătărie. Sânge şi 
mizerie și frunze pe fiecare centimetru din voi amândoi. 

Într-adevăr, erau o privelişte aparte, cu feţele umflate şi pline de 
răni, acoperiţi fiecare de sângele celuilalt, părul în dezordine, Celaena 
şchiopătând ușor, cu articulațiile degetelor rănite, iar genunchiul 
Celaenei zvâcnea de la o lovitură pe care nu-și amintea când o 
căpătase. 

— Nu sunteți mai buni decât pisicile vagaboande, care se încaieră 
zi şi noapte, spuse Emrys, trântind două castroane cu tocană pe masă. 
Mâncaţi, amândoi. Și apoi, curăţțaţi-vă. Elentiya, ești scutită de 
îndatoririle de la bucătărie în seara asta şi mâine. 

Celaena deschise gura să obiecteze, dar bătrânul ridică mâna. 

— Nu vreau să sângerezi peste tot. Ai face mai mult deranj decât 
treabă. 

Strâmbându-se de durere, Celaena se așeză lângă Rowan pe bancă 
şi îşi înjură cu patimă durerea din picior, faţă şi braţe. Îl înjură pe 
ticălosul de-alături. 

— Şi primenește-ţi şi limbajul, dacă tot te-ai pornit, sări Emrys. 

Luca era cuibărit lângă foc, cu ochii mari, şi făcu un gest rapid, 
imitând o tăietură de-a curmezișul beregatei, de parcă voia să o 
avertizeze pe Celaena despre ceva. Chiar și Malakai, așezat la celălalt 
capăt al mesei împreună cu două gărzi oste nite, o urmărea cu 
sprâncenele ridicate. 

Rowan se aplecase deja deasupra mesei, săpând în tocăniță. Aruncă 
iar o privire la Luca, iar acesta se bătea frenetic pe la urechi. 

Uitase să se transforme. Și... ei bine, acum observaseră toţi asta, cu 
tot sângele, noroiul şi frunzele. Malakai îi susținu privirea, iar ea îl 
provocă - îl provocă pe bătrân să spună ceva, dar el dădu din umeri și- 
şi văzu de mâncare. Deci, de fapt, nu era o surpriză. Luă o îmbucătură 
din tocăniță și trebui să-şi înghită geamătul. Să fi fost simţurile ei Fae, 
sau mâncarea era mai bună și mai delicioasă în seara asta? 

Emrys privea de lângă vatră, iar Celaena îi aruncă și lui o privire 
provocatoare. Străpunse vălul, şi primi durerea la schimbarea în forma 
de muritor. Bătrânul le aduse, ei și lui Rowan, o felie de pâine și spuse: 

— Pentru mine, n-are importanță dacă ai urechile ascuţite sau 
rotunde, ori că dinţii tăi arată straniu. Dar, adăugă el, uitându-se la 


Rowan, nu pot nega că mă bucur să văd c-ai încasat câțiva pumni de 
data asta. 

— Chipul lui Rowan se ridică brusc din castron, iar Emrys arătă cu 
lingura spre el. 

— Nu credeţi că v-aţi bătut măr suficient unul pe celălalt? 

Malakai se încordă, dar Emrys continuă: 

— Ce ai realizat, decât că mi-ai dat o spălătoreasă de vase a cărei 
față ne sperie străjile? Crezi că vreunul dintre noi doreşte să vă audă 
cum vă blestemați reciproc şi urlaţi în fiecare seară? Limbajul pe care îl 
foloseşti e suficient cât să acrească tot laptele din Wendlyn. 

Rowan își plecă fruntea și mormăi ceva în tocăniţă. 

Pentru prima dată de mult, mult timp, Celaena simți cum colțurile 
gurii i se ridică într-un zâmbet. 

Și atunci Celaena se îndreptă spre bătrân - şi căzu în genunchi. Îi 
ceru iertare cu ardoare. Lui Emrys, lui Luca, lui Malakai. Le ceru iertare, 
pentru că meritau. Acceptară cu toții, dar Emrys încă părea 
circumspect. Rănit, chiar. Rușinea că îi spusese bătrânului ce-i spusese, 
că le spusese tuturor ce le spusese, nu avea să-i dispară prea ușor. 

Deși i se zvârcolea stomacul, iar palmele îi transpirau, deși ceilalți 
nu menţționară nume, nu fu deloc surprinsă când Emrys îi spuse că el şi 
celălalt Fae bătrân ştiau cine este şi că mama ei îi ajutase. Dar fu 
surprinsă când Rowan ocupă un loc la chiuvetă și ajută la spălarea 
vaselor de la masa de seară. 

Munciră într-o linişte confortabilă. Mai erau adevăruri pe care nu le 
mărturisise, pete pe sufletul ei pe care încă nu le putea explora sau 
exprima. Dar poate - poate că el nu avea să se îndepărteze de ea atunci 
când avea să își găsească îndrăzneala de a i le spune. 

La masă, Luca zâmbea de plăcere. Și apariţia acelui zâmbet - acea 
mică dovadă că evenimentele de astăzi nu-l speriaseră cu totul - o făcu 
pe Celaena să se uite la Emrys şi să spună: 

— Ce aventură am avut astăzi... 

Malakai îşi puse lingura jos şi spuse: 

— Dă-mi voie să ghicesc: a avut ceva de-a face cu acel urlet care a 
înnebunit vitele. 

Deși Celaena nu zâmbi, pleoapele i se încreţiră. 

— Ce ştii despre o creatură ca sălășluieşte în lacul de sub... 


Și îi semnală din ochi lui Rowan să termine el. 

— Muntele Pleșuv. Și n-are de unde să știe povestea asta, spuse 
Rowan. Nimeni nu o ştie. 

— Sunt Păstrătorul Poveștilor, spuse Emrys, uitându-se la el cu 
toată vrajba uneia dintre figurinele din fier de pe poliţă. Asta înseamnă 
că poveștile pe care le adun ar putea să nu provină din guri Fae sau 
umane, dar le aud oricum. 

Se așeză la masă, cu mâinile încrucișate. 

— Cu ani în urmă, am auzit o poveste, de la un nebun care credea că 
poate traversa Munţii Cambrieni pentru a pătrunde pe tărâmul lui 
Maeve fără a fi invitat. Era pe drumul de întoarcere, pe jumătate mort, 
din pricina lupilor sălbatici ai lui Maeve din trecători; aşa că, l-am adus 
aici, cât aşteptam să vină vindecătorii după care trimisesem. 

Malakai murmură: 

— Deci, de aceea nu l-ai lăsat în pace nicio clipă. 

O sclipire în ochii aceia bătrâni, iar Emrys îi aruncă tovarăşului său 
un zâmbet ostenit. 

— Avea o infecție îngrozitoare, aşa că, la momentul acela, am 
crezut că ar putea fi un delir, dar mi-a povestit că a găsit o peşteră la 
baza Muntelui Pleșuv. A stabilit tabăra acolo, pentru că ploua și era 
rece, şi a planificat să plece la prima geană de lumină. Totuși, simțea că 
era urmărit de pe lac de cineva. A adormit și s-a trezit numai pentru că 
valurile se izbeau de țărm - valuri care porneau din centrul lacului. Şi 
dincolo de lumina focului, în depărtare, a văzut ceva înotând. Mai mare 
decât un copac sau decât orice bestie pe care o văzuse vreodată. 

— 0, a fost oribil, interveni Luca. 

— Ai spus că astăzi ai fost cu Bas şi ceilalți cercetași din patrula de 
graniță! se repezi Emrys, apoi îi aruncă lui Rowan o privire care sugera 
că ar fi bine să verifice dacă următoarea sa masă nu conţinea otravă. 

Emrys îşi drese vocea și, în curând, se întorsese din nou la masă, 
privind fix, pierdut în gânduri. 

— Ce a aflat nebunul în acea noapte a fost că acea ființă era 
aproape la fel de bătrână precum muntele însuși. Susținea că s-a născut 
într-o altă lume, dar că s-a strecurat aici când zeii nu erau atenți. Îi 
vânase pe Fae şi pe oameni până când un măreț războinic Fae l-a 
provocat. La sfârșitul luptei, războinicul îi scosese creaturii un ochi - 


de ciudă sau de distracţie - și blestemase fiara ca atâta timp cât 
muntele era în picioare, să fie forțată să trăiască dedesubtul lui. 

Un monstru dintr-un alt tărâm. Oare fusese lăsat să intre în timpul 
războaielor Valg, când demonii deschideau și închi deau portalurile 
către alte lumi după cum le venea? Câte din tre creaturile de groază 
care locuiau pe acest pământ erau aici numai din cauza acelor bătălii 
străvechi pentru cheile Wyrd? 

— Aşadar, sălășluiește în labirintul de peşteri subacvatice de sub 
munte. Nu are niciun nume, pentru că a uitat cum i se spunea în 
timpurile vechi, iar cei care au întâlnit-o nu s-au întors acasă. 

Celaena își frecă braţele, tresărind atunci când pielea lezată a 
articulaţiilor i se întinse din cauza mișcării. Rowan se uită fix la Emrys, 
ținându-şi capul lăsat ușor pe-o parte. Apoi, Rowan îi aruncă ei o 
privire, de parcă ar fi vrut să se asigure că ascultă, și o întrebă: 

— Cine era războinicul care i-a scos ochiul? 

— Nebunul nu știa, și nici bestia, dar limba pe care o vorbea era 
Fae - o formă arhaică a Limbii Vechi, aproape indescifrabil. Îşi amintea 
inelul din aur pe care-l purta, dar nu și cum arăla. 

Îi fu necesar fiecare gram de putere pentru a se abţine să nu scoată 
inelul pe care-l pusese în buzunar, să nu examineze sabia pe care o 
lăsase la ușă și rubinul, care poate că nu era deloc un rubin. Dar era 
imposibil - ar fi fost o coincidenţă prea mare. 

Poate că ar fi cedat nevoii de a privi, dacă Rowan nu s-ar fi întins 
pentru a-şi lua paharul cu apă. El disimulase bine și ea credea că 
nimeni altcineva nu observase, dar când mâneca lui își schimbă poziţia, 
el se crispă ușor, de la arsurile pe care i le provocase ea. Mai devreme, 
făcuseră bășici - acum probabil că-i provocau o adevărată agonie. 

Emrys îl pironi pe prinţ cu o privire fixă. 

— Gata cu aventurile. 

Rowan se uită la Luca și văzu că părea gata să explodeze de 
indignare. 

— De acord. 

Emrys nu cedă. 

— Şi fără certuri. 

Rowan întâlni privirea Celaenei peste masă. Expresia feţei lui nu 
trăda nimic. 


— Vom încerca. 
Până şi Emrys consideră că era un răspuns acceptabil. 


În pofida extenuării care o lovea ca un zid, Celaena nu putea dormi. 
Continua să se gândească la creatură, la sabie și la inelul pe care-l 
examinase vreme de o oră fără a afla nimic nou, și la controlul, oricât 
de fragil ar fi fost, pe care reușise să-l aibă pe gheaţă. Și totuși, tot 
revenea la ceea ce-i făcuse lui Rowan - cât de rău îl arsese. 

Toleranța lui la durere probabil că e fantastică, gândi ea, răsucindu- 
se pe pat, strânsă ghem pentru a se proteja de frigul din cameră. 
Cercetă din ochi cutia cu balsam. Ar fi trebuit să meargă la un 
vindecător pentru arsurile alea. Se răsuci şi se frământă încă cinci 
minute, după care își puse cizmele, luă cutia și plecă. Probabil că avea 
să se aleagă din nou cu capul rupt, dar nu avea să reușească să pună 
geană pe geană dacă era prea ocupată cu mustrările de conștiință. Pe 
numele zeilor, se simţea vinovată. 

Ciocăni ușor la ușa lui, sperând pe jumătate că nu era acolo, dar el 
întrebă repezit: 

— Ce e? 

Ea făcu o grimasă și intră. 

Camera lui era uscată și caldă, chiar dacă puţin veche și ponosită, 
mai ales covoarele uzate care acopereau mare parte din podeaua din 
piatră cenușie. Un pat mare, cu patru stâlpi, ocupa mare parte din 
spațiu, un pat care încă era făcut - neatins. Rowan şedea la masa de 
lucru din faţa şemineului sculptat, fără cămașă, și examina ceea ce 
părea a fi o hartă pe care erau marcate locaţiile acelor cadavre. 

Ochii îi luciră de enervare, dar ea îl ignoră studiind tatuajul masiv 
care îi cobora de pe față pe gât şi umeri, și îi acoperea întregul braț 
stâng, până în vârful degetelor. Nu apucase să-l vadă bine în pădure, 
dar acum se minună de liniile lui fru moase, neîntrerupte. În afara 
arsurii ca o cătușă din jurul încheieturii. La ambele încheieturi. 

— Ce vrei? 

Până atunci nu se uitase prea atent la trupul lui. Pieptul - suficient 
de bronzat cât să sugereze că petrecuse mult timp fără cămașă - era 


parcă sculptat și acoperit cu cicatrice groase. De la lupte sau bătălii, sau 
zeii ştiau ce. Trupul unui războinic, pe care îl șlefuia de secole întregi. 

Îi aruncă balsamul. 

— M-am gândit că poate vrei asta. 

El îl prinse cu o mână, fără să-și ia ochii de la ea. 

— Am meritat-o. 

— Asta nu înseamnă că nu mă pot simţi prost. 

El răsuci cutia între degete de câteva ori. Pe pectoralul drept avea o 
cicatrice deosebit de lungă și urâtă - de unde provenea oare? 

— Asta să fie oare o mită? 

— Dă-o înapoi, dacă ai de gând să fii nesuferit. 

Întinse mâna. 

Dar el strânse degetele în jurul cutiei, apoi o aşeză pe masa de 
lucru. 

— Te-ai putea vindeca singură, să ştii. Ai putea să mă vindeci şi pe 
mine. Nu răni foarte grave, dar ai şi harul acesta. 

Ştia - într-un fel. Harul ei magic îi vindecase uneori rănile fără să 
conştientizeze. 

— Este - este picătura de afinitate pentru apă pe care am moștenit- 
o din linia ascendenţei lui Mab. 

Focul fusese darul ascendenţei sanguine a tatălui ei. 

— Mama mea - cuvintele îi făcură rău, dar le spuse dintr-un motiv 
întemeiat - mi-a spus că picătura de apă din magia mea era salvarea 
mea - și instinctul de supravieţuire. 

O încuviinţare din cap din partea lui, şi ea recunoscu: 

— Voiam să învăţ să o utilizez ca toţi ceilalți vindecători - cu mult 
timp în urmă, vreau să spun, dar nu mi s-a permis niciodată. Toţi 
spuneau... ei bine, că nu ar fi chiar atât de util, pentru că nu îl am în 
cantități foarte mari, iar Reginele nu devin vindecători. 

Ar fi trebuit să tacă. 

Dintr-un motiv neștiut, stomacul i se răzvrăti când el îi spuse: 

— Du-te la culcare. Din moment ce ţi s-a interzis să vii în bucă tărie 
mâine, ne vom antrena în zori. 

Ei bine, cu siguranță merita să fie alungată după ce-l arsese în felul 
acela, aşa că se întoarse și poate că părea la fel de jalnică precum se 
simţea, pentru că brusc el spuse: 


— Aşteaptă. Închide uşa. 

Ea se supuse. Nu-i dăduse voie să se așeze, așa că se sprijini de uşa 
din lemn și aşteptă. El rămase cu spatele la ea, iar ea îi urmări mușchii 
puternici care se întinseră și se contractară când el inspiră o dată 
profund. Și încă o dată. Apoi... 

— Când a murit partenerul meu, mi-a luat mult, mult timp să-mi 
revin. 

Avu nevoie de un moment pentru a se gândi ce i-ar putea spune. 

— Cu cât timp în urmă? 

— Acum două sute trei ani şi douăzeci și şapte de zile. 

Arătă cu mâna tatuajul de pe față, gât şi braţe. 

— Acest tatuaj spune povestea întâmplării. Rușinea pe care o voi 
purta până la ultima suflare. 

Războinicul care venise deunăzi avea ochii atât de goi... 

— Şi alţii vin la tine pentru a-şi tatua mâhnirea și rușinea pe 
trupuri. 

— Gavriel şi-a pierdut trei dintre soldaţi într-o ambuscadă, în 
munţii sudici. Au fost măcelăriți. El a supraviețuit. Toată viața lui de 
luptător și-a tatuat numele celor aflați sub comanda lui și care au pierit. 
Dar vina are prea puţin de-a face cu semnificația însemnelor. 

— Ai fost de vină? 

Lent, se întoarse - nu de tot, dar suficient cât să-i arunce o privire 
piezişă. 

— Da. Când era tânăr, eram... feroce în eforturile de a câștiga 
prestigiu, pentru mine şi frații mei de sânge. Unde mă trimitea Maeve 
în campanie, acolo mergeam. Pe drum, mă însoțeam cu o femeie din 
rasa noastră. Lyria, spuse el, aproape cu venerație. Vindea flori în piaţa 
din Doranelle. Maeve nu era de acord, dar... când îţi întâlneşti perechea, 
nu poţi face nimic pentru a schimba destinul. Ea era a mea și nimeni nu 
mă putea convinge de contrariu. Însoţirea cu ea m-a costat aprecierea 
lui Maeve și încă tânjeam foarte mult să-mi demonstrez meritele. Deci, 
când războiul a venit și Maeve mi-a oferit o șansă de a-mi răscumpăra 
greşeala, am acceptat-o. Lyria m-a implorat să nu mă duc, dar eram 
atât de arogant, atât de prost îndrumat, încât am părăsit-o în casa 
noastră din munți şi am plecat la război. Am lăsat-o singură, spuse el și 
o privi din nou pe Celaena. 


M-ai părăsit, îi spusese ea. Atunci, el explodase - rănile vechi de 
secole îl măcinau la fel de brutal cum o rodea pe ea trecutul ei. 

Am fost plecat luni de zile, câștigând toată faima pe care mi-o 
doream prostește. Și atunci am primit vorbă că dușmanii încercau să 
intre în taină în Doranelle prin trecătorile din munte. 

I se făcu rău la stomac. Rowan își trecu o mână prin păr, se scărpină 
pe faţă. 

— Am zburat acasă. Cât de repede am putut. Când am ajuns aclo, 
am descoperit că... că fusese însărcinată. Şi că o măcelăriseră chiar şi 
aşa şi ne făcuseră casa scrum. 

— Când îţi pierzi partenerul, nu... 

El scutură din cap. 

— Am uitat cine sunt, am pierdut simţul timpului, locului. l-am 
vânat pe toţi, toți bărbaţii care-i făcuseră rău. A durat mult până să-i 
omor. Era însărcinată - fusese însărcinată când am abandonat-o, dar 
eram atât de îndrăgostit de propriile-mi planuri nebuneşti, încât nu 
mirosisem sarcina. Am lăsat-o singură pe partenera mea însărcinată. 

Cu voce pierdută, reuși să-l întrebe: 

— Ce-ai făcut după ce i-ai omorât? 

Faţa îi era severă şi ochii concentrați pe o imagine de departe. 

— Timp de zece ani, n-am făcut nimic. Am dispărut. Am luat o 
razna. Mai mult decât razna. Nu mai simțeam nimic. Am... plecat pur şi 
simplu. Am colindat lumea, dintr-o formă într-alta, fără să văd 
anotimpurile, mâncând numai când șoimul îmi spunea că trebuie să se 
hrănească sau va muri. Aş fi ales moartea - doar că... nu mă puteam 
hotărî... 

Tăcu şi își drese vocea. 

— Poate că aș fi rămas aşa pentru totdeauna, dar Maeve a dat de 
mine. Mi-a spus că am petrecut destul timp în doliu și că urma să-i 
slujesc ca prinț şi comandant - să lucrez cu o mână de alți războinici 
pentru a proteja tărâmul. Era pentru prima dată când vorbeam cu o 
ființă din ziua în care o găsisem pe Lyria. Prima dată când mi-am auzit 
numele - sau mi l-am amintit. 

— Aşadar, te-ai întors cu ea? 

— Nu aveam nimic. Pe nimeni. La acel moment, am sperat că dacă 
intru în slujba ei, poate voi fi ucis şi atunci aș fi putut s-o văd din nou pe 


Lyria. Ca atare, când m-am întors în Doranelle, am scris povestea 
rușinii mele în propria-mi came, apoi m-am legat de Maeve cu 
jurământ de sânge, iar de atunci sunt în slujba ei. 

— Cum... cum ai reușit să-ţi revii după o astfel de pierdere? 

— Nu mi-am revenit. Mult timp, n-am putut. Cred că nici acum... nu 
m-am întors. Poate că nu mă voi întoarce niciodată cu totul. 

Ea dădu din cap, cu buzele strânse, și aruncă o privire spre 
fereastră. 

— Dar poate, spuse el, cu o voce atât de scăzută încât o făcu să-și 
întoarcă privirea spre el. 

Nu zâmbea, dar în ochi îi licărea o luminiţă. 

— Dar poate ne vom regăsi drumul înapoi împreună. 

N-avea să ceară iertare pentru acea zi, nici pentru cea de ieri sau 
pentru oricare alta. Și nici ea nu avea să-i ceară s-o facă, nu acum când 
înțelesese că, în săptămânile în care îl privise, privise de fapt o reflexie. 
Nu-i de mirare că îl urâse. 

— Cred, spuse ea, aproape ca o șoaptă, că mi-ar plăcea foarte mult. 

El întinse mâna. 

— Atunci, împreună. 

Ea studie palma plină de cicatrice, bătătorită, apoi faţa tatuată, plină 
de un soi întunecat de speranţă. Cineva care putea, care chiar înţelegea 
cum te simţi când ţi-e schilodit sufletul, cineva care încă încerca să iasă, 
centimetru cu centimetru, din acel abis. 

Poate că nu aveau să iasă niciodată din el, poate că nu aveau să fie 
niciodată întregi, dar... 

— Împreună, spuse ea şi-i acceptă mâna întinsă. 

Și, undeva departe și adânc în ea, începu să lumineze un tăciune. 


PARTEA A DOUA 


Moştenitoarea focului 


CAPITOLUL 36 


— Este pregătit totul pentru întâlnirea din noaptea asta cu 
căpitanul Westfall? 

Aedion ar fi putut să jure că Ren Allsbrook se zbârlise rostind 
numele. 

Aşezat lângă tânărul lord pe streașină acoperișului apartamentului 
din depozit, Aedion analiză tonul lui Ren, hotărî că nu era suficient de 
provocator ca să merite o palmă verbală și încuviință continuând să-şi 
curețe unghiile cu unul dintre cuţitele de vânătoare. 

Ren era în recuperare de zile întregi, în camera de oaspeţi, unde îl 
instalase căpitanul. Bătrânul refuzase să ia dormitorul mare, spunând 
că ar prefera canapeaua, dar Aedion se întreba ce anume observase 
Murtaugh atunci când ajunseseră în apartament. Dacă bănuia cine era 
proprietarul - Celaena sau Aelin, ori amândouă - nu spusese nimic. 

Aedion nu-l mai văzuse pe Ren de când cu stabilimentul unde se 
vindea opiu și nu știa de ce se sinchisise să vină în noaptea asta. Spuse: 

— Ai reuşit să-ți construieşti aici o rețea de persoane josnice. E o 
distanță ca de la cer la pământ față de măreţele turnuri ale Castelului 
Allsbrook. 

Maxilarul lui Ren se încordă. 

— Şi pentru tine e o distanță ca de la cer la pământ față de turnurile 
albe ale Orynth-ului. Pentru toți este. 

O adiere de vânt zbârli părul neîngrijit al lui Ren. 

— Mulţumesc. Pentru că... m-ai ajutat în noaptea aia. 

— Pentru nimic, spuse rece Aedion, aruncându-i un zâmbet leneș. 

— Ai omorât pentru mine, apoi m-ai ascuns. N-aș numi asta nimic. 
Îți rămân dator. 

Aedion era obişnuit să primească recunoștință de la alți oameni, de 
la oamenii lui, dar asta... 

— Ar fi trebuit să-mi spui, spuse el, abandonând rânjetul şi privind 
luminile aurii care licăreau în oraș, că tu şi bunicul tău nu aveţi casă. 
Sau bani. 

Nu-i de mirare că hainele lui Ren erau atât de ponosite. Rușinea pe 
care Aedion o simţise în acea noapte aproape îl copleșise - şi îl 
bântuise în ultimele zile, aducându-i temperamentul la un nivel 


aproape letal. Încercase să scape de sentiment luptându-se cu gărzile 
castelului, dar antrenamentele cu oamenii care-l protejau pe rege nu 
făcuse decât să acutizeze senzaţia. 

— Nu văd ce relevanţă ar fi avut, spuse Ren încordat. 

Aedion putea înţelege ce înseamnă mândria. A lui Ren era profundă, 
şi a recunoaște o vulnerabilitate era pentru el la fel de greu cum era 
pentru Aedion să îi accepte recunoștința. 

— Dacă afli cum să rupi vraja aruncată asupra magiei, o vei face 
imediat, da? întrebă Ren. 

— Da. Ar putea conta în bătăliile care ne așteaptă. 

— N-a contat acum zece ani. 

Faţa lui Ren era o mască de gheaţă și atunci Aedion își aminti. Ren 
nu prea avea har magic, dar cele două surori mai în vârstă ale lui... 
Când totul se dusese naibii, fetele erau plecate la școala lor de la munte. 
O şcoală pentru magie. 

De parcă i-ar fi citit gândurile, de parcă asta ar fi fost o păsuire 
dăruită de orașul așternut la picioarele lor, Ren spuse: 

— Când soldaţii ne-au târât spre eșafod, acesta a fost motivul 
pentru care mi-au batjocorit părinţii. Pentru că, în ciuda magiei lor, 
şcoala surorilor mele era lipsită de apărare - nu putea face nimic 
împotriva a zece mii de soldați. 

— Îmi pare rău, spuse Aedion. 

Atât putea oferi deocamdată, până la întoarcerea lui Aelin. 

Ren îl privi în ochi. 

— Întoarcerea la Terrasen va fi... dificilă, atât pentru mine, cât şi 
pentru bunicul meu. 

Părea să se lupte cu vorbele, sau poate doar cu ideea de a se 
destăinui cuiva, dar Aedion îi acordă timpul de care avea nevoie. În cele 
din urmă, spuse: 

— Nu sunt sigur că mai sunt suficient de civilizat. Nu ştiu nici măcar 
dacă... dacă aș putea fi lord. Dacă oamenii mei m-ar dori ca lord. 
Bunicul meu este mai potrivit, dar el este un Allsbrook prin căsătorie şi 
spune că nu vrea să domnească. 

Ah. Aedion făcu o pauză - gândindu-se. Cuvântul greşit sau reacția 
greşită îl puteau face pe Ren să tacă pentru totdeauna. N-ar fi trebuit să 
conteze, dar conta, aşa că spuse: 


— Viaţa mea a fost numai război și moarte în ultimii zece ani. 
Probabil că va fi război şi moarte şi în următorii ani. Dar dacă există o 
zi în care ne vom găsi pacea... 

În numele zeilor, acel cuvânt, acel minunat cuvânt! 

— Va fi o tranziţie ciudată pentru noi toți. Dacă mai contează, nu 
văd cum n-ar accepta oamenii din Allsbrook un lord care a petrecut ani 
de zile încercând să distrugă supremaţia Adarlanului - un lord care și-a 
petrecut anii în sărăcie pentru a îndeplini acel vis. 

— Am făcut... anumite lucruri, spuse Ren. Lucruri rele. 

Aedion bănuise asta din momentul în care Ren le dădu adresa 
stabilimentului unde se vindea opiu. 

— Ca noi toţi, spuse Aedion. 

Ca Aelin. Voia s-o spună, dar încă nu dorea ca Ren sau Murtaugh sau 
oricine altcineva să știe ceva despre ea. Ea singură trebuia să-şi spună 
povestea. 

Aedion ştia că discuţia era pe cale să ia o turnură neplăcută când 
Ren se încordă și întrebă prea pripit: 

— Ce intenţionezi să faci în legătură cu Căpitanul Westfall? 

— În momentul acesta, Căpitanul Westfall îmi este util și îi este util 
reginei noastre. 

— Deci, când nu va mai fi util... 

— Voi decide, atunci când va veni momentul, dacă e lipsit de 
pericol să-l lăsăm în viaţă. 

Ren deschise gura, dar Aedion adăugă: 

— Aşa trebuie să fie. Așa acţionez eu. 

Chiar dacă ajutase la salvarea vieţii lui Ren şi îi oferise un loc unde 
să stea. 

— Mă întreb ce va gândi regina despre modul tău de a acționa 

Aedion îi aruncă o privire atât de pătrunzătoare, încât i-ar fi pus pe 
alții pe fugă. Dar el știa că Ren nu era deosebit de în spăimântat de el, 
nu după tot ceea ce văzuse și îndurase. Nu după ce Aedion ucisese 
pentru el. 

Aedion spuse: 

— Dacă-i deşteaptă, atunci mă va lăsa să fac ceea ce trebuie făcut. 
Mă va folosi ca pe arma care sunt. 

— Şi dacă doreşte să fie prietena ta? I-ai refuza și asta? 


— Nu-i voi refuza nimic. 

— Şi dacă te roagă să fii regele ei? 

Aedion îşi dezveli dinţii. 

— Ajunge. 

— Vrei să fii rege? 

Aedion îşi trase picioarele înapoi pe acoperiş și se ridică. 

— Tot ce vreau, izbucni el, este ca poporul meu să fie liber, iar 
regina mea să-și recapete tronul. 

— Au ars tronul din corn de cerb, Aedion. Nu mai există un tron 
pentru ea. 

— Atunci îi voi construi eu unul din oasele dușmanilor noștri. 

Ren se crispă când se ridică, fără îndoială pentru că rănile încă îl 
deranjau, şi păstră distanţa. Poate că nu-i era frică, dar nu era nici 
prost. 

— Răspunde la întrebare. Vrei să fii rege? 

— Dacă mi-ar cere-o, n-aș refuza-o. 

Era adevărul. 

— Acesta nu-i un răspuns. 

Ştia de ce îl întrebase Ren asta. Chiar și Aedion era conștient că 
putea să fie rege - cu legiunea sa și cu legăturile sale cu familia 
Ashryver, ar fi fost o partidă avantajoasă. Un rege-războinic ar fi făcut 
duşmanii să gândească de două ori. Chiar înainte de a începe să li se 
destrame regatul, auzise zvonuri... 

— Singura mea dorinţă, spuse Aedion, mârâind în fața lui Ren, este 
să o văd din nou. Măcar o dată, dacă numai asta îmi vor îngădui zeii. 
Dacă îmi îngăduie mai mult de-atât, atunci le voi mulțumi fiecare zi din 
viaţa mea. Dar deocamdată mă străduiesc să o văd, ca să știu cu 
siguranţă că e reală - că a supravieţuit. Restul nu-i treaba ta. 

Dispăru pe ușă spre apartamentul de jos, simțind privirea Ini Ren în 
spate. 


Taverna era plină ochi de soldaţii aflaţi în Adarlan în permisia prin 
rotaţie, căldura și mirosul de trupuri făcându-l pe Chaol să-și dorească 
să nu-l fi însoţit pe Aedion. Nu mai avea unde să se ascundă, acum că el 


şi Aedion erau prieteni de băutură, cum trâmbița generalul ca să audă 
toată lumea, în timp ce soldaţii ovaționau. 

— Mai bine să ne ascundem sub nasurile tuturor decât să ne 
prefacem, ei? îi murmură Aedion lui Chaol, iar pe masa lor pătată şi 
îmbibată poposi un alt rând de băuturi gratis, oferite de un soldat care 
făcu o plecăciune - o plecăciune adevărată - în faţa lui Aedion. 

— Pentru Lup, spuse soldatul acoperit de cicatrice și bronzat, 
înainte de a se întoarce la masa lui plină de camarazi. 

Aedion salută bărbatul ridicând cana, obținând ovațţii drept 
răspuns, iar în rânjetul lui de animal sălbatic nu era nimic fals. Lui 
Aedion nu-i luase mult să găsească soldaţii pe care Murtaugh considera 
că ar trebui să-i chestioneze - soldaţi care fuseseră campaţi la unul 
dintre presupusele puncte de origine ale vrăjii. În timp ce Aedion căuta 
grupul potrivit de oameni, Chaol își văzuse pe îndelete de îndatoririle 
lui - care acum includeau o listă de candidaţi care să-l înlocuiască, şi 
făcutul bagajelor pentru întoarcerea la Anielle. Venise în Rifthold cu 
scuza că trebuie să găsească o companie care să-i transporte primul 
cufăr cu lucruri personale, o sarcină pe care în realitate o şi finalizase. 
Nu voia să se gândească la ce va face mama lui atunci când cufărul de 
cărți va ajunge la Breaslă. 

Chaol nici măcar nu încercă să pară simpatic atunci când spuse: 

— Continuă să faci ceea ce faci. 

Aedion se ridică, înălțându-și cana. De parcă i-ar fi urmărit, întreaga 
sală căzu în tăcere. 

— Soldaţi, spuse el, rece și blând, serios şi respectuos. 

Se răsuci, ținând în continuare cana sus. 

— Pentru sângele vostru, pentru cicatricele voastre, pentru fiecare 
îndoitură din scutul vostru și fiecare știrbitură din sabia voastră, 
pentru fiecare prieten și dușman mort în fața voastră... 

Ținând cana ridicată și mai sus, Aedion își plecă fruntea, părul auriu 
strălucindu-i în lumină. 

— Pentru ce aţi dăruit și încă veți mai dărui, vă salut. 

Preţ de o clipă, sala bubui de răgete și ţipete, iar Chaol își dădu 
seama ce-l făcea pe Aedion să fie o ameninţare - ce-l făcea zeu pentru 
oamenii aceștia şi de ce regele îi tolera insolenţa, cu sau fără inel. 

Aedion nu era un nobil într-un castel, sorbind vin. El era metal și 


sudoare, stând într-o tavernă jegoasă, bând berea pe care o beau şi ei. 
Că era real sau nu, ei credeau că îi pasă de ei, că îi ascultă. Se făleau 
când își amintea numele lor, numele soțiilor şi surorilor, și dormeau 
liniștiți gândindu-se că el îi considera ca fiind fraţii lui. Aedion se 
asigurase că ei credeau că ar lupta și ar muri pentru ei. Astfel, ei aveau 
să lupte şi să moară pentru el. 

Lui Chaol i se făcu frică, dar nu pentru el. 

Îi era frică de ce urma să se întâmple când Aedion şi Aelin aveau să 
fie din nou împreună. Văzuse în ea același tăciune luminos care îi făcea 
pe oameni să privească și să asculte. O văzuse întrerupând o întrunire 
de consiliu, aducând capul consilierului Mullison și zâmbindu-i regelui 
din Adarlan, fiecare bărbat din sală fiind vrăjit şi împietrit de vârtejul 
întunecat al spiritului ei. Ei doi împreună, amândoi letali, lucrând 
pentru a construi o armată, pentru a-şi incita oamenii... Îi era teamă de 
ceea ce aveau să facă regatului lui. 

Pentru că încă era regatul lui. El lucra pentru Dorian, nu pentru 
Aelin - nici pentru Aedion. Și nu ştia care era poziţia lui acum. 


* 


— Un concurs! strigă Aedion, așezat pe bancă. 

Chaol nu se mișcase în lunga, foarte lunga oră în care Aedion fusese 
salutat şi se toastase în cinstea sa de către jumătate din bărbaţii din 
încăpere, fiecare așteptându-și rândul pentru a-și spune povestea 
generalului. 

Când Aedion se săturase să fie proslăvit de propriul dușman, cu 
ochii lui de Ashryver strălucind cu o emoție despre care Chaol ştia că 
îşi avea originea în ura pe care o purta fiecăruia și tuturor din încăpere 
şi că ei îi mâncau din palmă ca iepurii, generalul strigă cu glas de leu să 
se organizeze un concurs. 

Existară câteva sugestii pentru jocuri de băut, însă Aedion își ridică 
din nou cana și se lăsă tăcere. 

— Cel care a călătorit cel mai departe bea gratis. 

Se auziră ţipete: Banjali, Orynth, Melisande, Anielle, Endovier, dar 
atunci... 

— Tăcere, voi toţi! 


Un soldat mai bătrân, cu părul cărunt, se ridică. 

— V-am bătut pe toți. 

Îşi ridică paharul spre general şi scose un pergament de sub vestă. 

— Am petrecut cinci ani în Noll. 

În centrul țintei. Aedion bătu în scaunul liber de lângă masă. 

— Atunci tu vei bea cu noi, prietene. 

Încăperea vui din nou de ovaţii. 

Noll. Era un punct pe hartă, în cel mai îndepărtat colț al Teritoriilor 
Pustii. 

Bărbatul se aşeză și înainte ca Aedion să-i facă semn hangiului, în 
faţa străinului apăru o halbă proaspătă. 

— Noll, zici? îl întrebă Aedion. 

— Comandantul Jensen, legiunea a douăzeci şi cincea, domnule. 

— Câţi oameni aveai sub comandă, comandante? 

— Două mii - toți trimiși înapoi aici luna trecută. 

Jensen sorbi îndelung. 

— Cinci ani, şi s-a terminat uite-așa. 

Și-şi pocni degetele groase, pline de cicatrice. 

— Să înțeleg că Majestatea sa nu v-a dat niciun avertisment? 

— Cu tot respectul datorat, generale... nu ne-a spus nici pe dracu'. 
Am primit vorbă că trebuie să ne mutăm pentru că veneau forțe 
proaspete și nu mai era nevoie de noi. 

Chaol își ținu gura, mulțumindu-se să asculte, așa cum Aedion îi 
spusese să facă. 

— Pentru ce? Vă trimite să vă alăturațţi altei legiuni? 

— N-am primit vorbă încă. Nu ne-a spus nici măcar cine ne ia locul. 

Aedion zâmbi cu toţi dinţii. 

— Măcar nu mai eşti în Noll. 

Jensen se uită în băutura lui, dar nu înainte ca umbra din ochii 
omului să fie observată de Chaol. 

— Cum a fost acolo? Neoficial, bineînţeles, preciză Aedion. 

Zâmbetul lui Jensen pierise, iar când îşi ridică privirea, în ochi nu 
mai avea lumină. 

— Vulcanii sunt activi, aşa că este întotdeauna întuneric, vedeţi 
dumneavoastră, din cauza cenușii care acoperă totul. Din cauza 
gazelor, aveam întotdeauna dureri de cap - uneori oamenii o luau 


razna de la ele. Uneori ne curgea și sânge din nas. Primeam mâncarea o 
dată pe lună, uneori chiar mai rar de atât, în funcţie de anotimp și de 
momentul când corăbiile puteau să aducă proviziile. Localnicii nu 
voiau să facă potecă printre nisipuri, oricât i-am ameninţat și i-am 
mituit. 

— De ce? Din lene? 

— Noll nu e mare lucru - doar turnul și orașul pe care l-a construit 
în jurul lui. Vulcanii însă sunt sacri şi, acum zece ani, poate puțin mai 
mult, se pare că noi... nu oamenii mei, pentru că nu eram acolo, dar se 
zvoneşte că regele a dus o legiune la acei vulcani și a prădat templul. 

Jensen clătină din cap. 

— Localnicii ne scuipau, chiar și pe noi, care nu fuseserăm acolo, 
pentru întâmplarea de atunci. Turnul din Noll a fost construit după 
aceea, iar localnicii l-au blestemat și pe acesta. Așa că nu eram decât 
noi. 

— Un turn? întrebă Chaol, cu voce scăzută, iar Aedion se încruntă. 

Jensen bău cu sete. 

— Nu că am fi avut voie vreodată să intrăm în el. 

— Oamenii care au înnebunit, spuse Aedion cu jumătate de zâmbet 
pe faţă, ce-au făcut, mai exact? 

Umbrele se întorseseră, iar Jensen privi în jurul lui, nu pentru a 
vedea cine asculta, ci aproape de parcă ar fi dorit să poată scăpa de 
conversaţie. Apoi privi din nou la general și spuse: 

— Rapoartele noastre, generale, spun că i-am omorât - săgeți în 
gât. Rapid şi curat. Dar... 

Aedion se aplecă mai aproape. 

— De la masa asta nu pleacă niciun cuvânt. 

O clătinare ușoară a capului. 

— Adevărul este că, până să ne pregătim noi arcașii, oamenii care 
înnebuniseră își spărseseră capul. De fiecare dată, de parcă n-ar fi 
reușit să-şi scoată durerea din cap. 

Celaena susținea că Roland și Kaltain se plânseseră de du reri de 
cap. Poate ca rezultat al magiei regelui utilizată asupra lor, poate ca 
rezultat al puterii lui oribile. Și ea îi spusese că se alese cu o durere 
îngrozitoare de cap când descoperise tem nițele secrete din subteranul 
castelului. Temniţe care conduceau la... 


— La turnul -în care nu vi s-a permis niciodată să intraţi? 

Chaol ignoră privirea de avertisment a lui Aedion. 

— Nu exista nicio uşă. Întotdeauna a părut mai mult decorativ 
decât practic, dar îl uram - toţi îl uram. Era doar o afurisită de stâncă 
neagră. 

La fel ca turnul cu ceas din castelul de cleștar. Construit cam în 
același timp, dacă nu cu vreo câţiva ani mai devreme. 

— La ce bun atâta efort? întrebă Aedion, tărăgănat. O risipă de 
resurse, dacă vreţi să știți părerea mea. 

În ochii omului erau încă foarte multe umbre, pline de po- veşti 
despre care Chaol nu îndrăznea să întrebe. Comandantul își goli 
paharul și se ridică. 

— Nu înţeleg de ce s-au mai chinuit - nici cu Noll, nici cu Amaroth. 
Trimiteam uneori oameni să colinde Marea Apuseană cu mesaje de la 
un turn la altul, așa că ştiam că au şi ei unul la fel. Nici măcar nu știam 
ce dracu’ căutăm noi cu toții acolo. Nici măcar nu aveam cu cine lupta. 

Amaroth. Celălalt avanpost şi sursa posibilă, după părerea lui 
Murtaugh, pentru vraja lor. La nord de Noll. Exact la nord de Noll. La 
distanță egală de Rifthold. Trei turnuri din piatră neagră, toate trei 
punctele creând un triunghi echilateral. În acest caz, probabil că facea 
parte din vrajă. 

Chaol urmări cu degetul marginea paharului. Jurase să nu-l 
amestece pe Dorian în treaba asta, să-l lase în pace... 

Nu avea cum să testeze nicio teorie, și nu voia să se apro- pie la mai 
puţin de trei metri de turnul acela cu ceas. Dar poate că teoria putea fi 
testată pe o scară mai mică, doar pentru a vedea dacă aveau dreptate 
cu privire la ce făcuse regele. 

Ceea ce însemna... 

Că avea nevoie de Dorian. 


CAPITOLUL 37 


Pentru Manon și Cele Treisprezece, urmau două săptămâni de 
antrenamente. Două săptămâni în care trebuiau să se trezească înainte 
de zori pentru a parcurge în fugă fiecare dintre canioane, pentru a 
stăpâni traseul acesta ca o unitate. Două săptămâni de zgârieturi şi 
membre sucite, de întâlnire ochi în ochi cu moartea, din cauza 
căderilor sau ciondănelilor balaurilor, ori doar a calculelor prostești. 

Încetul cu încetul, însă îşi dezvoltară instinctele - nu doar ca o 
unitate de luptă, ci și ca animale de călărit şi călăreţi individuali. Lui 
Manon nu-i plăcea gândul că balaurii trebuiau să mănânce carnea cu 
gust groaznic a animalelor crescute în în teriorul muntelui, aşa că de 
două ori pe zi vânau capre de munte, năpustindu-se pentru a le smulge 
de pe versanți. Nu dură mult și vrăjitoarele începură să mănânce ele 
însele caprele, construind focuri pripite în trecătorile muntelui pentru 
a-şi găti micul dejun şi cina. Manon voia ca niciunul dintre ei - animale 
sau călărețe - să nu mănânce mâncarea pe care le-o dădeau oamenii 
regelui şi să nu guste nici din carnea oamenilor. Dacă mirosea și avea 
gust ciudat, erau şanse mari să fie ceva în neregulă cu ea. 

Nu ştia dacă se datora cărnii proaspete sau din cauza lecţiilor 
suplimentare, dar Cele Treisprezece deveneau mai bune decât orice 
sabat. Într-atât, încât Manon le ordonă Celor Treisprezece să se retragă 
atunci când Picioare-galbene se adunară pentru a le urmări lecţiile. 

Abraxos încă mai constituia o problemă. Nu îndrăznea să treacă 
Răscrucea cu el, pentru că aripile lui, deşi puțin mai puternice, nu erau 
cu mult mai bune. Nu cât să se încumete să plonjeze prin trecătoarea 
îngustă. Manon măcinase problema în fiecare noapte, când Cele 
Treisprezece se adunau în camera ei pentru a-și compara notițele 
despre zbor, cu ghearele din fier lucindu-le atunci când își foloseau 
mâinile pentru a demonstra cum își învăţaseră balaurii să aterizeze, să 
decoleze sau să facă vreo manevră dificilă. 

Din cauza emoţiilor, erau extenuate. Chiar și înfumuratele 
vrăjitoare din clanul Sânge-albastru nu prea își țineau temperamentul 
în frâu, iar Manon fusese chemată de vreo zece ori pentru a aplana 
certurile. 

Manon profitase de timpul liber ca să se vadă cu Abraxos - să-i 
verifice ghearele și dinţii din fier, să-l ia cu ea în câteva incursiuni 
suplimentare atunci când toate celelalte dormeau deja în paturile lor 


de campanie. Avea nevoie de cât mai multă pregătire cu putinţă, iar ei îi 
plăceau liniștea și nemișcarea nopții, cu vârfurile argintii de munte și 
râul de stele de deasupra, chiar dacă asta făcea dificil trezitul de a doua 
zi dimineaţă. 

Așa că, după ce înfruntă mânia bunicii sale, Manon obţinu două zile 
libere pentru clanul Cioc-negru, convingând-o că, dacă nu se odihneau, 
se lăsa cu război în mijlocul sălii de mese, iar regele nu avea să mai 
posede o cavalerie aeriană care să-i ducă balaurii în luptă. 

Obţinură două zile pentru somn, pentru alimentaţie și pentru orice 
alte necesități puteau fi satisfăcute de bărbaţii de dincolo de munte. 
Asta făceau destul de multe dintre Cele Treisprezece, pentru că le 
văzuseră pe Vesta, Lin, Asterin şi gemenele malefice trecând dincolo de 
punte. 

Manon nu avea să doarmă nici în prima zi și nici într-a doua. Nici să 
mănânce. Sau să se culce cu bărbaţi. 

Nu, voia să-l ducă pe Abraxos în Munţii Ruhnn. 

El era deja înșeuat, iar Manon se asigură că Spintecă-Vânt era legată 
strâns de spatele ei atunci când îl încălecă. Coburii șeii erau o greutate 
neașteptată în spatele ei și își notă în memorie să înceapă să le 
antreneze pe Cele Treisprezece şi pe celelalte din sabatul lor cu coburii 
puși. Dacă urmau să fie o armată, atunci aveau să-și care și proviziile, 
aşa cum o făceau majoritatea soldaţilor, iar antrenamentul cu greutăți 
avea să le facă mai iuți pentru când va veni momentul să zboare fără 
ele. 

— Sunteţi sigură că nu vă pot convinge să nu plecaţi? întrebă 
supraveghetorul atunci când ea se opri la poarta din spate, Cunoașteţi 
la fel de bine ca mine ce se spune - asta vă va costa. 

— Aripile lui sunt slabe şi, până acum, tot ce am încercat pentru a 
le face mai puternice a eşuat, spuse ea. S-ar putea să fie singurul 
material care să-i peticească aripile și să susţină vânturile. Pentru că nu 
văd nicio piață pe-aproape, bănuiesc că trebuie să merg direct la sursă. 

Supraveghetorul aruncă o privire încruntată la cerul cenușiu de 
deasupra. 

— E o zi proastă pentru zbor - vine furtuna. 

— E singura zi pe care o am. 

În timp ce pronunţa cuvintele, îşi dori să le fi putut lua pe Cele 


Treisprezece în ceruri când avea să lovească furtuna - să le antreneze 
şi pentru astfel de condiţii. 

— Fiţi atentă și analizaţi orice ofertă vi se face. 

— Dacă voiam sfatul tău, ţi-l ceream, muritorule, spuse, dar în 
sinea ei recunoscu faptul că avea dreptate. 

Totuși, Manon îl conduse pe Abraxos dincolo de poartă și în locul 
lor obişnuit de decolare. Aveau un drum lung de făcut azi și mâine - 
tocmai până la marginea Munţilor Ruhnn. 

Pentru a găsi mătase de păianjen, și pe legendarii păianjeni 
stygieni, mari cât nişte cai și mai mortali decât otrava, care o ţeseau. 


Furtuna se dezlănțui chiar când Manon şi Abraxos zburau în jurul 
platoului apusean al munţilor Ruhnn. Prin ploaia de gheaţă care îi 
bicuia fața şi îi pătrundea prin toate straturile de haine, ea vedea cum 
ceața coborâse deasupra munţilor, învăluind mare parte din labirintul 
accidentat, de un gri cenușiu, aflat sub ei. 

Cu vânturile din ce în ce mai puternice și fulgerele care loveau în 
jurul lor, Manon îl puse pe Abraxos să coboare pe singura bucăţică de 
pământ pe care o zări. Aveau să aştepte până trecea furtuna, după care 
urmau să urce în ceruri şi să cerceteze regiunea până ce aveau să-i 
găsească pe păianjeni. Sau măcar indicii despre locul unde sălășluiau - 
şi se aștepta ca indiciile să apară mai ales sub formă de oase. 

Furtuna însă nu voia să se sfârșească și, deşi ea și Abraxos se 
strânseră lângă versantul unui colţ mic de stâncă, asta nu-i proteja 
deloc. Ar fi preferat să ningă decât ploaia asta ca gheața, care venea cu 
un vânt atât de puternic, încât nu putea nici măcar aprinde un foc. 

Noaptea căzu repede, din pricina furtunii, iar Manon trebui să-și 
retragă dinţii din fier ca să nu-i mai clănțănească, intrându-i în buze. 
Gluga era inutilă, îmbibată și lăsând apa să-i curgă în ochi, şi până şi 
Abraxos se încolăcise ca o minge pentru a se proteja de furtună. 

O idee prostească, oribilă. Scoase un picior de capră din coburi și i-l 
aruncă lui Abraxos, care se descolăci suficient cât să înghită bucata pe 
nemestecate, după care își reluă poziția, pentru a se proteja de furtună. 
Se blestemă pentru că fusese atât de proastă, înghițindu-și cina 


formată din pâine înmuiată și un măr înghețat, apoi ronțăind puțină 
brânză. 

Merita. Pentru a asigura victoria Celor Treisprezece, pentru a fi 
Aripa Conducătoare, o noapte în furtună nu însemna nimic. Trecuse 
prin clipe mai grele, când fusese prinsă în trecătorile din munții 
înzăpeziţi şi avea pe ea mai puţine straturi de haine, nicio cale de ieșire 
şi rămăsese fără hrană. Supravieţuise unor furtuni din care unele 
vrăjitoare nu se mai treziseră, şi tot ar fi preferat oricând zăpada. 

Manon studie labirintul de stâncă din jurul lor. Simţea ochii care îi 
urmăreau - îi observau. Și totuși, nimeni nu se apropie, nimeni nu 
îndrăzni. Așa că, după un timp, se încolăci pe o parte, precum Abraxos, 
punând capul și obrazul spre stâncă, și-și strânse braţele la piept, cât 
de tare putu. 

Din fericire, în timpul nopţii ploaia se opri, sau direcția vântului se 
schimbă, așa că ploaia nu-i mai lovi în față. După aceea putu să doarmă 
mai bine, dar încă tremura de frig - deși parcă era puțin mai cald. 
Probabil acele mici puseuri de căldură și uscăciune erau cele care o 
împiedicau să tremure până la moarte sau să se îmbolnăvească, își 
dădu ea seama când adormi, pentru a se trezi apoi în lumina cenușie a 
zorilor. 

Când deschise ochii, era în întuneric - întuneric, dar uscat și cald, 
mulțumită aripii uriașe care o proteja de furtună și a căldurii 
respirației lui Abraxos, care umplea spaţiul ca un mic furnal. El încă 
mai moțăia - un somn profund, greu. 

Trebui să-i dea jos cristalele de gheaţă de pe aripa întinsă înainte ca 
el să se trezească. 


Furtuna se oprise, iar cerul era de un albastru neîmblânzit - 
suficient de transparent încât trebuiră să încercuiască platoul apusean 
al munților Ruhnn o singură dată şi Manon văzu ceea ce căuta. Nu doar 
oase, ci și copaci învăluiţi în plase de un cenușiu prăfos, precum niște 
văduve în doliu. 

Nu era mătase de păianjen, văzu ea când Abraxos alunecă în jos, 
planând deasupra copacilor. Erau doar plase obișnuite. 


Dacă puteai numi obișnuită o pădure întreagă de munte învăluită în 
plase. Abraxos mârâia din când în când la ceva de jos, urme sau șoapte 
pe care ea nu le putea vedea. Totuși, ea remarcă târâșul dintre ramuri, 
păianjeni de toate formele și mărimile, de parcă fuseseră cu toții 
chemaţi să trăiască sub protecţia fraţilor lor mai puternici. 

Le-a luat jumătate de dimineață să găsească peșterile cenușii de 
munte care pluteau deasupra pădurii voalate, unde oasele erau 
împrăştiate pe pământ. Se învârtiră de câteva ori, apoi îl puse pe 
Abraxos să aterizeze pe o creastă de stâncă aflată în fața unei 
deschideri de peșteră, cu versantul din spatele lor prăbușindu-se în 
canionul fără apă de sub ei. 

Abraxos se deplasa ca o pisică de munte, legănându-și coada dintr-o 
parte în cealaltă, cercetând peştera. 

Îi arătă spre marginea versantului. 

— Ajunge. Așază-te şi stai locului. Ştii de ce suntem aici. Aşa că nu 
strica totul. 

Abraxos pufni, dar se lăsă jos, umplând aerul cu un praf cenușiu. Îşi 
aşeză coada lungă de-a lungul marginii versantului, o barieră fizică 
între Manon şi abis. Manon îl privi fix un moment, înainte ca un râs 
feminin, de pe altă lume, să plutească spre ci dinspre gura peşterii. 

— N-am mai văzut o bestie ca asta de secole. 

Manon nu lăsă să i se citească nimic pe faţă. Lumina era suficient de 
puternică cât dezvăluie ochii antici, nemiloși, care pândeau din gura 
peșterii, şi trei umbre uriașe care pândeau în spatele lor. Vocea spuse, 
acum mai aproape, cu cleştii țăcănind ca o tobă: 

— Şi au trecut secole de când nu ne-am mai confruntat cu Dinţi-de- 
Fier. 

Neîndrăznind să atingă Spintecă-Vânt, Manon spuse: 

— Lumea se schimbă, sora mea. 

— Sora mea, medită păianjenul. Cred că suntem surori, noi două. 
Două fețe ale aceleiași monede, din același material întunecat. Surori în 
duh, dacă nu și în trup. 

Apoi păşi în lumina tenebroasă, ceața învolburându-se în urma ei ca 
preumblarea unor suflete fantomă. Era neagră-cenușie şi destul de 
mare cât să i se usuce gura lui Manon. În pofida mărimii, era construită 
elegant, picioarele erau lungi și catifelate, trupul aerodinamic și lucios. 


Strălucitor. 

Abraxos lăsă să-i scape un mârâit slab, dar Manon întinse o mână 
pentru a-l liniști. 

==: Înţeleg acum, spuse Manon blând, de ce surorile mele Sânge- 
albastru încă te venerează. 

— Aşa să fie? 

Păianjenul rămase nemișcat, dar cei trei din spatele ei se apropiară, 
tăcuți și atenţi, cu numeroșii lor ochi întunecaţi. 

— Cu greu ne amintim de ultima dată când preotesele Sânge- 
albastru şi-au adus sacrificiile pe colinele noastre Chiar ne e dor de ele. 

Manon zâmbi scurt. 

— Mă gândesc eu însămi la câteva daruri pe care mi-ar plăcea să ţi 
le trimit. 

Un râs ușor, răutăcios. 

— O Cioc-negru, bineînţeles. 

Cei opt ochi mari o cercetară, o sorbiră cu totul din priviri, 

— Părul tău îmi amintește de mătase. 

— Presupun că ar trebui să mă simt flatată. 

— Spune-mi cum te cheamă, Cioc-negru. 

— Numele meu nu are importanță, spuse Manon. Am venit să mă 
târguiesc. 

Se întoarse pentru a-l lăsa la vedere pe vigilentul Abraxos, care era 
concentrat asupra păianjenului uriaș, încordat de la vârful nasului până 
la coada cu vârfuri din fier. 

— Aripile lui au nevoie de întărire. Am auzit legendele și mă 
întrebam dacă mătasea ta nu l-ar putea ajuta. 

— Am vândut mătase comercianților, și hoţilor, și regilor, pentru a 
țese haine și văluri şi pânze de corabie, dar niciodată aripi. 

— Aş avea nevoie de nouă metri - suluri țesute, dacă aveţi. 

Păianjenul păru să mediteze mai departe. 

— Oamenii şi-au sacrificat și viaţa pentru un metru de mătase. 

— Spune-ţi preţul. 

— Nouă metri... 

Se întoarse spre cei trei care așteptau în spatele ei - vlăstarele ei, 
sau favoriţii, sau gărzile ei, Manon nu știa. 

— Aduceţi sulul. Îl voi inspecta înainte de a spune un preţ. 


Bine. Mergea bine. Se lăsă tăcerea. Cei trei intrară grăbiţi în peşteră, 
iar Manon încercă să nu lovească niciunul dintre păianjenii micuţi care 
i se târau pe cizme, nici să se uite spre ochii pe care îi simţea că o 
urmăresc din peșterile din apropiere, aflate dincolo de viroagă. 

— la spune-mi, Cioc-negru, spuse păianjenul, cum ai dat de 
animalul ăsta de călărit? 

— A fost un dar de la regele din Adarlan. Urmează să facem parte 
din garda lui, iar după ce se termină misiunea noastră, urmează să-i 
ducem acasă - în Deşerturi. Urmează să ne recăpătăm regatul. 

— Ah. Blestemul este desfăcut? 

— Încă nu, dar când vom găsi vrăjitoarea Crochan care poate să-l 
desfacă... 

Avea să savureze acea vărsare de sânge. 

— Un blestem minunat de neplăcut. Aţi cucerit pământul, numai ca 
şiretele Crochan să-l blesteme de nu mai poate fi folosit. Ai văzut 
Deșerturile de curând? 

— Nu, spuse Manon. Nu am fost încă acasă. 

— Un neguţător a trecut pe aici cu niște ani în urmă - el mi-a spus 
că acolo s-a instalat un înalt Rege muritor. Am auzit însă un zvon purtat 
de vânt care spune că a fost detronat de o tânără cu păr roșu ca vinul, 
care îşi spune acum Înalta Regină. 

Manon se zbârli. Înalta Regină a Deşerturilor, într-adevăr. Avea să 
fie prima pe care urma s-o omoare când se întorcea pentru a-și 
revendica pământul, când în sfârșit avea să îl vadă cu ochii ei, să îi 
simtă mirosurile și să îi cuprindă frumuseţea neîmblânzită cu privirea. 

— Un loc ciudat, Deșerturile, continuă păianjenul. Neguţătorul 
însuşi era de-acolo - un fost formăschimbător. Îşi pierduse darurile, ca 
voi toate, devenite cu adevărat muritoare. Era întemnițat într-un trup 
de bărbat, din fericire, dar nu și-a dat seama că, atunci când mi-a 
vândut douăzeci de ani din viața sa, o parte dintre darurile lui mi-au 
fost transmise mie. Bineînţeles, nu le pot utiliza, dar mă întreb... Mă 
întreb cum ar fi să văd lumea prin ochii voştri frumoşi. Să ating un 
mascul uman. 

Lui Manon i se ridică părul pe ceafă. 

— Poftim, spuse păianjenul când cei trei se apropiară cu un sul de 
mătase fluturând între ei ca un râu de lumină și culoare. 


Lui Manon i se opri respiraţia. 

— Nu-i minunat? Unele dintre cele mai reușite țesături pe care le- 
am făcut vreodată. 

— Superb, recunoscu Manon. Preţul? 

Păianjenul o privi îndelung. 

—Ce preţ să cer de la o vrăjitoare cu viață lungă? Douăzeci de mii 
din durata ta de viață nu e mare lucru, chiar și cu magia care te 
îmbătrâneşte ca pe o femeie obișnuită, iar visurile tale... ce visuri 
întunecate, oribile, trebuie să fie, Cioc-negru. Nu cred că mi ar plăcea să 
le mănânc - nu visurile acelea. 

Păianjenul se apropie. 

— Dar ce spui de fața ta? Ce spui dacă ţi-aș lua frumuseţea? 

— Nu cred că m-aș da în lături dacă mi-ai dori faţa. 

Păianjenul râse. 

— O, nu vreau să spun literalmente să-ţi iau fața, ci culoarea pielii 
tale, nuanţa ochilor tăi din aur ars. Modul în care părul prinde lumina 
în fire, ca lumina lunii pe zăpadă. Astea ţi le-aș lua. Frumuseţea asta ți- 
ar putea aduce un rege. Poate că dacă s-ar întoarce vraja, aș putea să o 
folosesc pentru trupul meu de femeie. Poate că-mi voi câștiga un rege 
al meu. 

Pe Manon nu o interesa în mod deosebit frumuseţea ei, oricât de 
puternică ar fi fost ca armă, dar nu avea de gând să spună asta sau să o 
ofere fără să se tocmească. 

— Mi-ar plăcea să inspectez mătasea mai întâi. 

— Taie-i un petic, porunci păianjenul celor trei, care așezară cu 
grijă jos metrii de mătase în timp ce unul tăie din ea un pătrat perfect. 

Oamenii uciseseră pentru cantități mai mici - și uite-i cum tăiau de 
parcă ar fi fost lână ordinară. Manon încercă să nu se gândească la 
dimensiunea cleştilor care-i întindeau peti- icul. Se apropie de 
marginea versantului, păşind peste coada lui Abraxos, pentru a se uita 
în soare la mătase. 

Întunericul o îmbrățișă şi scânteie. Trase de mătase. Flexibilă, dar 
puternică precum oţelul. Imposibil de ușoară. Dar... 

— Aici este un defect... Să mă aștept ca şi restul să fie deteriorat? 

Păianjenul sâsâi, iar pământul bubui când se apropie. Abraxos o 
opri cu un mârâit de avertisment care îi făcu pe ceilalți trei să vină în 


spatele ei - deci erau, totuşi gărzi. Manon ridică peticul în lumină. 

— Uite, spuse Manon, indicând o vinişoară de culoare care o 
străbătea. 

— Asta nu e o imperfecţiune, sări păianjenul. 

Coada lui Abraxos se curbă în jurul lui Manon, ca un scut pus între 
ea şi păianjeni, trăgând-o mai aproape de zidul tru pului lui. 

Manon ridică și mai sus petecul, înclinându-l spre soare. 

— Vită-te într-o lumină mai bună. Crezi c-o să-mi arunc 
frumusețea pe o țesătură de mâna a doua? 

— De mâna a doua! spumegă păianjenul. 

Coada lui Abraxos se încordă. 

— Nu -se pare că mă înșel. 

Manon își cobori braţele, zâmbind. 

— Se pare că nu sunt în starea de spirit necesară unei târguieli. 

Înainte ca păianjenii, acum aliniaţi de-a lungul marginii versantului, 
să reacționeze, coada lui Abraxos se descolăci ca un bici și îi izbi. 

Zburară în viroagă, ţipând. Manon nu mai pierdu timpul şi își 
îndesă restul de mătase în coburii goi. Încălecă pe Abraxos și se 
avântară în înalt, versantul fiind un loc perfect pentru decolare, exact 
cum plănuise. 

Capcana perfectă pentru monștrii ăia antici. 


CAPITOLUL 38 


Manon îi dădu treizeci de centimetri de mătase supraveghetorului — 
acesta așeză cu atenţie mătasea pe aripile lui Abraxos. Îi rămăsese 
mătase - multă, în caz că avea să se uzeze vreodată - care acum era 
ferecată în despărțitura cu fund fals a unui cufăr. Nu spuse nimănui 
unde fusese sau de ce aripile lui Abraxos luceau acum într-o anumită 
nuanță. Asterin ar fi ucis-o pentru că își asumase riscul, iar bunica ar fi 
măcelărit-o pe Asterin pentru că nu fusese lângă ea. Manon nu avea 
chef să-și înlocuiască Aghiotanta și să găsească o nouă membră pentru 
Cele Treisprezece. 


Odată Abraxos vindecat, Manon îl dusese la gura Colţului Noridic 
pentru a încerca traversarea Răscrucii. Înainte, aripile lui fuseseră prea 
slabe pentru a face saltul - dar cu întăriturile din mătase, avea de 
departe o şansă mai bună. 

Dar riscul rămăsese, de aceea Asterin și Sorrel așteptau în spatele 
ei, deja călare. Dacă lucrurile mergeau rău, dacă Abraxos nu se putea 
ridica sau dacă mătasea ceda, urma să sară - să sară departe de el. Să-l 
lase să moară, în timp ce una dintre ele ar fi prins-o în ghearele 
balaurilor lor. 

Manon nu era foarte fericită cu acest plan, dar era singurul mod în 
care Asterin și Sorrel ar fi fost de acord să o lase să încerce. Deși Manon 
era moștenitoarea Cioc-negru, mai curând ar fi închis-o într-o vizuină 
de balauri decât să o lase să traverseze Răscrucea fără precauțţiile 
cuvenite. Chiar dacă se simţea tentată să le numească slabe de inimă și 
să le dea bătaia pe care o meritau, trebuia să recunoască faptul că 
aveau dreptate. Tensiunile erau mai puternice ca oricând și o credea pe 
moștenitoarea Picioare-galbene capabilă să-i provoace o spe rietură lui 
Abraxos în timpul traversării. 

Manon dădu din cap pentru a le arăta Aghiotantei și celei de-a Doua 
Aghiotante că era pregătită, apoi se apropie de ani malul ei. Nu se 
adunaseră prea multe vrăjitoare, dar Iskra era pe platforma de 
vizionare, zâmbind slab. Manon verifică încă o dată pintenii, şaua și 
frâiele, cu Abraxos încordat și mârâind. 

— Să mergem, îi ceru ea, trăgând hățurile pentru a-l duce puțin 
mai în față, pentru a-l încăleca. 

Încă mai avea suficient spaţiu pentru lansare - și, cu aripile lui, ştia 
că va fi bine. Făcuseră plonjări bruște și salturi dificile și înainte, dar 
Abraxos refuza să se mişte. 

— Acum, ridică ea vocea la el, trăgând dârlogii cu putere. 

Abraxos întoarse un ochi la ea şi mârâi. Îl lovi uşor pe 

obrazul acoperit cu piele. 

— Acum. 

Picioarele din spate se înfipseră în pământ și-și strânse aripile pe 
lângă corp. 

— Abraxos. 

Se uită la Răscruce, apoi la ea, cu ochii măriți de spaimă. Pietrificat - 


cu adevărat îngrozit. Animal inutil, prost şi laș. 

— Încetează, spuse ea, înaintând pentru a încăleca. Aripile tale 
sunt bine acum. 

Se întinse pentru a-l mângâia pe pulpă, dar el se trase îndărăt, 
pământul cutremurându-se sub greutatea trupului său, când se lăsă să 
cadă. În spatele ei, Asterin şi Sorrel murmurară către animalele lor, 
care se trăseseră înapoi şi mârâiau la Abraxos, și unul la celălalt. 

Dinspre platforma de vizionare se auzi un râs uşor, iar Manon își 
încleşta dinţii. 

— Abraxos. Acum. 

Întinse din nou mâna spre şa. 

El dădu înapoi, izbindu-se de zid şi făcându-se mic. 

Unul dintre oameni aduse un bici, dar ea îl opri cu un gest al mâinii. 

— Să nu mai faci niciun pas, sări ea, cu ghearele din fier ieşite din 
teacă. Loviturile de bici îl vor face pe Abraxos să se simtă și mai rău. 

Se întoarse spre balaurul ei. 

— Tu, laş bicisnic, şuieră ea către animal, arătând spre Răscruce. 
Treci înapoi la linia de plecare. 

Abraxos o înfruntă, refuzând să cedeze. 

— Treci la locul tău, Abraxos! 

— Nu te poate înțelege, spuse încet Asterin. 

— Ba da, el... şi Manon nu mai termină ce voia să spună. 

Nu le spusese încă teoria asta, nu încă. Se întoarse spre balaur. 

— Dacă nu mă lași să urc în șa și să fac saltul acesta, va trebui să te 
întemnițez în cea mai întunecată şi cea mai mică groapă din muntele 
acesta blestemat. 

El îşi arătă dinţii. Îşi arătă şi ea dinţii. 

Concursul de privit fix dură un minut întreg. Un minut umilitor, 
exasperant. 

— Bine, îi aruncă ea şi se îndepărtă de animal. 

Era o pierdere de timp. 

— Încuiaţi-l undeva unde să se simtă cât se poate de rău, îi spuse 
ea supraveghetorului. Nu va ieși de acolo până când nu va fi dispus să 
facă traversarea. 

Supraveghetorul căscă gura, iar Manon pocni din degete spre 
Asterin şi Sorrel pentru a le semnaliza să descalece. Nu, nimeni nu avea 


să o ierte pentru asta - nici bunica ei, nici vrăjitoarele Picioare-galbene, 
nici Iskra, care deja îşi croia drum spre ea traversând podeaua gropii. 

— De ce nu rămâi, Manon? o întrebă Iskra. l-aș putea arăta 
balaurului tău cum se procedează. 

— Nu te opri, îi murmură Sorrel lui Manon, dar nu avea nevoie săi 
se aducă aminte. 

— Se spune că nu animalele sunt problema, ci călăreţii, continuă 
Iskra, suficient de tare cât s-o audă toată lumea. 

Manon nu se întoarse. Nu voia să-i vadă când aveau să-l ducă pe 
Abraxos la poartă, în gaura unde aveau să-l încuie. Animal prost și 
inutil. 

— Deşi, spuse Iskra gânditoare, poate că balaurul tău are nevoie de 
puţină disciplină. 

— Să mergem, încercă să o convingă Sorrel, ţinându-se foarte 
aproape de Manon. 

Asterin mergea la un pas în urma lor, păzindu-i spatele lui Manon. 

— Dă-mi aia, lătră Iskra la cineva. Îi trebuie doar impulsul corect. 

În spatele lor se auzi pocnitura unui bici şi un urlet - de durere și 
de teamă. 

Manon se opri brusc. 

Abraxos se făcuse mic lângă zid. 

Iskra stătea în fața lui, cu biciul însângerat de la linia pe care i-o 
crestase pe față, cât pe ce să-i atingă ochii. Dinţii din fier îi străluceau 
puternic, iar Iskra îi zâmbi lui Manon, ridicând din nou biciul și lovind. 
Abraxos ţipă. 

Asterin şi Sorrel nu fură suficient de rapide încât să o oprească pe 
Manon, care se aruncă şi o trânti la pământ pe Iskra. 

Cu dinţii şi ghearele scoase, se rostogoliră pe podeaua murdară, 
plesnind, zgâriind şi mușcând. Lui Manon i se păru că urlă, atât de 
puternic, încât sala se cutremură. Simţi picioare 

care o izbeau în stomac, forța loviturii Iskrăi tăindu-i răsuflarea. 

Manon lovi pământul, scuipă o gură de sânge albastru și se ridică 
intr-o clipită. Moştenitoarea Picioare-galbene lovi cu mâna cu degete 
terminate în fier, o lovitură care ar fi putut tăia prin os și carne. Manon 
se feri și o aruncă pe Iskra pe stânca neiertătoare. 

Iskra gemu, acoperind strigătele vrăjitoarelor agitate, iar Manon îi 


trase un pumn în faţă. 

Articulațiile îi urlară de durere, dar nu putea vedea decât biciul 
acela, durerea și teama din ochii lui Abraxos. Manon dădu înapoi, iar 
lovitura îi tăie gâtul. Nu simţi împunsătura sau pârâiașul cald de sânge. 
Îşi trase pumnul, cu genunchiul împingând puternic în pieptul Iskrei şi 
lovi. Din nou. Și din nou. 

Îşi ridică pumnul care o durea încă o dată, dar simţi mâini care o 
țineau de încheieturi, de brațe, trăgând-o deoparte. Manon încercă să le 
sfâșie, încă urlând, un sunet fără cuvinte şi fără sfârșit. 

— Manon! îi mugi Sorrel în ureche, cu ghearele înfipte în umărul ei 
- nu suficient de tare cât să-i provoace răni, dar suficient cât s-o facă să 
se oprească, să-și dea seama că erau vrăjitoare peste tot, în groapă și 
pe platforma de vizionare, căscând gura. Cu sabia ridicată, Asterin 
stătea între ea și... Iskra, întinsă pe pământ, cu fața însângerată și 
umflată, alături de Aghiotanta ei cu sabia ridicată, pregătită să o 
întâmpine pe cea a lui Asterin. 

— E bine, spuse Sorrel, strângând-o mai puternic. Abraxos e bine, 
Manon. Uită-te la el. Uită-te la el și-o să vezi că e bine. 

Respirând pe gură, pentru că nările îi erau astupate cu sânge, 
Manon se supuse și îl văzu pe Abraxos ghemuit, cu ochii mari fixați 
asupra ei. Sângele din rană deja i se închegase. 

Iskra nu se mișcase un milimetru de unde o aruncase Manon pe 
podea, dar Asterin şi cealaltă Aghiotantă mârâiau, gata să se lanseze 
într-o nouă luptă, care ar fi putut sfâșia muntele. 

— Destul. 

Manon se scutură din strânsoarea mâinii lui Sorrel. Toată lumea 
tăcu până când Manon își șterse cu dosul încheieturii nasul şi gura 
însângerate. Iskra mârâi de pe podea, sângele din nasul spart 
curgându-i pe buza tăiată. 

— Dacă-l mai atingi vreodată, spuse Manon, îți beau măduva din 
oase. 


Moștenitoarea Picioare-galbene mai luă o bătaie în noaptea aceea 
de la mama ei, în sala de mese - plus două lovituri de bici pentru 


loviturile pe care i le dăduse lui Abraxos. I le oferise lui Manon, dar 
Manon refuzase sub pretextul indiferenţei. 

De fapt, braţul îi era prea ţeapăn și prea lovit pentru a putea să 
utilizeze biciul. 

Manon tocmai intrase în cuşca lui Abraxos a doua zi, cu Asterin pe 
urmele ei, când moștenitoarea Sânge-albastru apăru la intrarea spre 
scări, cu Aghiotanta ei cu părul roşu urmând-o. Manon, cu faţa încă 
umflată și ochii frumos învineţiți, salută vrăjitoarea cu o mișcare a 
capului. Acolo jos mai erau câteva vizuini, deşi rareori întâlnea pe 
cineva, și în niciun caz nu pe cele două moștenitoare. 

Dar Petrah se opri în dreptul gratiilor şi atunci observă Manon 
piciorul de capră din brațele Aghiotantei ei. 

— Am auzit că bătaia a fost memorabilă, spuse Petrah, păstrând o 
distanță respectuoasă față de Manon și de ușa deschisă a vizuinii. 

Petrah zâmbi uşor. 

— Iskra arată mai rău. 

Manon ridică din sprâncene, deși mișcarea îi provocă durere. 

Petrah întinse o mână Secundei, iar vrăjitoarea îi plasă piciorul de 
capră. 

— Am auzit şi că tu, Cele Treisprezece şi portanţii voştri nu mâncaţi 
decât carnea de la animalele pe care le prindeţi. Keelie a mea a prins 
asta în zborul nostru de dimineaţă. Voia s-o împartă cu Abraxos. 

— Nu accept carne de la clanurile rivale. 

— Suntem noi rivale? întrebă Petrah. Credeam că Regele din 
Atlarlan ne-a convins să zburăm din nou sub același steag. 

Manon inspiră profund. 

— Ce vrei? Am antrenament în zece minute. 

Aghiotanta lui Petrah se zbârli, dar moștenitoarea zâmbi. 

— Ți-am spus - Keelie a mea voia să-i dea asta lui. 

— 0! Ţi-a spus ea? rânji Manon. 

Petrah ridică fruntea. 

— Ție balaurul tău nu-ţi vorbește? 

Abraxos o urmărea cu aceeași atenție precum celelalte vrăjitoare. 

— Ei nu vorbesc. 

Petrah dădu din umeri, bătându-se ușor cu mâna pe inimă. 

— Oare? 


A 


Și lăsă piciorul de capră, dispărând în întunericul aspru al 
vizuinilor. 
— Manon aruncă la o parte bucata de carne. 


CAPITOLUL 39 


— Spune-mi cum ai învăţat să faci tatuaje. 

— Nu. 

Aplecată peste masa din lemn din camera lui Rowan, la o noapte 
după întâlnirea lor cu arătarea din lac, Celaena ridică privirea de la acul 
cu mâner din os pe care îl ținea deasupra încheieturii lui. 

— Dacă nu-mi răspunzi la întrebări, poate fac vreo greșeală și... 

Cobori acul de tatuaj aproape de braţul lui bronzat și mus culos, 
pentru a-i arăta ce s-ar putea întâmpla. Spre surpriza ei, Rowan lăsă să- 
i scape un pufnet care ar fi putut fi luat drept un hohot de râs. Ea își 
imagină că era un semn bun faptul că o rugase să-l ajute să-și coloreze 
anumite părți ale braţului la care nu putea ajunge singur; tatuajul din 
jurul încheieturii trebuia re-colorat, acum că arsurile pe care ea i le 
provocase dispăruseră. 

— Ai învăţat de la cineva? Maestru şi ucenic, toate astea? 

El îi aruncă o privire mai curând neîncrezătoare. 

— Da, maestru și ucenic şi toate alea. Pe câmpurile de luptă, aveam 
un comandant care obișnuia să-şi tatueze numărul de inamici uciși. 
Uneori scria toată istoria bătăliei. Toţi soldaţii tineri erau îndrăgostiți 
de chestia asta şi l-am convins să mă înveţe. 

— Cu farmecul tău legendar, bănuiesc.Asta îi provocă cel puțin 
jumătate de zâmbet. 

— Umple locurile unde eu... 

Urmă un șuierat când luă acul și ciocănelul și făcu încă un semn 
întunecat, sângerând, în pielea lui. 

— Bun. Asta e adâncimea corectă. 

Cu trupul lui de nemuritor care se însănătoşea repede, cerneala lui 
Rowan era amestecată cu sare şi pilitură de fier, pentru ca vraja din 
sângele lui să nu șteargă tatuajul. 

Se trezise în acea dimineaţă simțind... claritate. Mâhnirea și durerea 


încă erau acolo, zvârcolindu-se în ea, dar pentru prima dală după mult 
timp, simţea că poate vedea. Că poate respira. 

Concentrându-se pentru a-și menţine mâna fermă, făcu încă un 
semn mic, apoi încă unul. 

— Povestește-mi despre familia ta. 

— Povesteşte-mi tu despre a ta, şi-ţi povestesc şi eu despre a mea, 
spuse el printre dinţii încleștaţi, în timp ce ea continua să lucreze. 

O instruise minuţios înainte de a o lăsa să-și împlânte acele în 
pielea lui. 

— Bine. Părinţii tăi trăiesc? 

O întrebare prostească și periculoasă, dat fiind ceea ce se 
întâmplase cu perechea lui, dar pe chipul său nu văzu durere când 
clătină din cap. 

— Părinţii mei erau foarte bătrâni când m-au conceput. 

Nu bătrâni în sensul uman, înţelese ea. 

— Am fost singurul copil în mileniile lor de relație. Au pierit în 
Lumea de Dincolo înainte ca eu să împlinesc douăzeci de ani. 

Înainte ca ea să poată aprofunda modul acesta interesant și diferit 
de a descrie moartea, Rowan spuse: 

— Tu nu ai fraţi sau surori. 

Se concentră asupra lucrului, lăsând un cârcel firav de amintire să o 
inunde. 

— Mama mea, mulțumită eredității ei Fae, a avut probleme mari cu 
sarcina. Când să nască, a încetat să respire. Spuneau că voinţa tatălui 
meu a fost cea care a ținut-o legată de lumea asta. Nu ştiu dacă ar mai fi 
putut rămâne însărcinată după asta. Așa că, fără fraţi sau surori. Dar... 

În numele zeilor, ar fi trebuit să-şi ţină gura. 

— Dar am avut un văr. Era cu cinci ani mai mic decât mine și ne 
băteam şi ne iubeam ca fraţii. 

Aedion. Nu mai rostise cu voce tare numele acesta de zece ani. Dar 
îl auzise, îl citise în documente. Se văzu obligată să pună jos acul și 
ciocănelul și să-şi flexeze degetele. 

— Nu ştiu ce s-a întâmplat, dar au început să-i rostească numele - 
numele unui general foarte competent din armata regelui, 

Îl dezamăgise atât de crunt pe Aedion, încât nu se putea hotărî dacă 
să-l învinovăţească sau să-l deteste pentru ce devenise. Evitase să afle 


detalii despre ce făcuse el mai exact, în Nord în toţi aceşti ani. Aedion 
fusese extrem de loial Terrasenului pe când era copil. Nu voia să știe ce 
fusese forțat să facă, ce i se întâmplase de se schimbase așa. Doar 
norocul sau soarta, sau ceva cu totul diferit, îi împiedicase să se 
întâlnească în castel. Pentru că nu numai că ar fi recunoscut-o, dar dacă 
ar fi știut ce făcuse cu viaţa ei... probabil că ura lui ar fi făcut ca privirea 
lui Rowan să pară plăcută. 

Trăsăturile lui Rowan erau acoperite de o mască gânditoare, când 
ea spuse: 

— Cred că o întâlnire cu verișorul meu după toate astea ar fi cel 
mai rău lucru care s-ar putea întâmpla - mai rău decât o înfruntare cu 
regele. 

Nimic din ce-ar fi spus sau ar fi făcut n-ar fi fost o scuză pentru ceea 
ce ea devenise în timp ce regatul lor cădea în ruină, iar poporul era 
măcelărit sau înrobit. 

—  Continuă-ţi lucrul, spuse Rowan, arătând cu bărbia spre 
instrumentele care așteptau în poala ei. 

Se supuse, iar el șuieră din nou la prima pișcătură. 

— Crezi, spuse el după un moment, că verișorul tău te-ar ucide, sau 
te-ar ajuta? O armată ca a lui ar putea schimba soarta războiului. 

Un fior rece îi coborî pe șira spinării la auzul acelui cuvânt - război. 

— Nu ştiu ce părere ar avea despre mine sau cui i-ar jura credinţă. 
Și aş prefera să nu aflu. Niciodată. 

— Deşi ochii lor erau identici, moștenirile de sânge le erau suficient 
de îndepărtate cât să audă slujitorii și curtenii punându-și întrebări 
despre utilitatea unei uniuni Galathynius-Ashryver. Ideea era rizibilă 
acum, după cum fusese şi cu zece ani în urmă. 

— Tu ai verişori? întrebă ea. 

— Prea mulți. Descendenţa Morei a fost întotdeauna cea mai larg 
răspândită, iar verişorii mei băgăreți și bârfitori fac ca vizitele mele la 
Doranelle... să fie dezagreabile. 

Ea zâmbi uşor, gândindu-se la spusele lui. 

— Probabil că te-ai înţelege bine cu verişorii mei, rosti el. În special 
cu băgăreții. 

Ea se opri o clipă din tatuare și-i strânse mâna suficient de tare cât 
să rănească pe oricine, în afara unui nemuritor. 


— Tocmai tu vorbeşti, prinţe. În viața mea nu mi s-au pus atâtea 
întrebări. 

Nu era întru totul adevărat, dar nici chiar o exagerare. Nimeni nu-i 
pusese vreodată aceste întrebări, și nu dăduse nimănui răspunsurile. 

El îşi dezveli dinţii, deşi ea ştia că n-o făcuse intenţionat, și aruncă o 
privire plină de înţeles spre încheietură. 

— Grăbeșşte-te, prințesă. Vreau să mă culc la un moment dat, 
înainte de ivirea zorilor. 

Ea îşi folosi mâna liberă pentru a face un gest deosebit de vulgar, 
iar el îi prinse mâna, cu dinţii încă la vedere. 

— Nu e chiar un gest regal din partea ta. 

— Atunci, e bine că nu sunt regină, nu-i aşa? 

Dar el refuză să-i dea drumul la mână. 

— Ai jurat să eliberezi regatul prietenei tale şi să salvezi lumea - 
iar acum nu te gândești nici măcar la propriile-ți pământuri. Ce te 
sperie în a-ţi cere drepturile căpătate prin naștere? Regele? Să te 
confrunţi cu tot ce a mai rămas din Curtea ta? 

Îşi ţinea faţa atât de aproape de a ei, încât putea vedea punctele 
cafenii din ochii lui verzi. 

— Dă-mi un singur motiv valabil pentru care nu-ţi revendici 
tronul. Un singur motiv bun, şi n-o să mai vorbesc niciodată despre 
asta. 

Ea cântări onestitatea din privirea lui, din respiraţia lui, şi spuse: 

— Pentru că dacă eliberez Eyllwe și distrug regele în chip de 
Celaena, pot pleca oriunde după aceea. Coroana... coroana mea este 
doar încă o pereche de cătușe. 

Era egoist şi oribil, dar era adevărat. Cu mult timp în urmă, 
Nehemia spusese același lucru - era dorinţa ei cea mai arzătoare și mai 
egoistă să fie un om obișnuit, fără greutatea coroanei ei. Să fi ştiut 
prietena ei cât de profund aveau să rezoneze aceste cuvinte în inima 
ei? 

Așteptă mustrarea, o văzu mocnind în ochii lui Rowan, dar el se 
mulțumi să spună încet: 

— Ce vrei să spui, cu încă o pereche de cătușe? 

Îşi slăbi strânsoarea pentru a dezvălui cele două benzi subțiri de 
cicatrice care îi înconjurau încheieturile. Buzele i se strânseră, iar ea îşi 


trase brusc încheietura înapoi atât de puternic, încât el îi eliberă mâna. 

— Nimic, spuse ea. Lui Arobynn, stăpânul meu, îi plăcea să le 
folosească la antrenamente din când în când. 

Arobyn n-o legase în lanţuri pentru a o învăţa cum să se elibereze, 
dar cătușele de la Endovier fuseseră realizate având în minte oameni 
ca ea. Doar după ce i le-a îndepărtat Chaol, a putut scăpa ea. 

Nu voia ca Rowan să știe asta - nimic din toată povestea. Mânia și 
ura le putea suporta, dar mila... Și nu putea vorbi despre Chaol, nu-i 
putea explica lui Rowan cum îi reconstruise inima, ca după aceea să i-o 
sfărâme din nou, nu fără să-i explice episodul Endovier. Nu fără să-i 
explice cum într-o zi, nu se ştie cât de îndepărtată, avea să se întoarcă 
la Endovier pentru a-i elibera pe toţi, toţi sclavii de acolo, chiar de avea 
să-i descătușeze pe toţi de una singură. 

Celaena își văzu în continuare de treabă, iar fața lui Rowan rămase 
încordată - de parcă îi putea mirosi jumătatea de adevăr. 

— De ce ai stat cu Arobynn? 

Ştiam că îmi doresc două lucruri: mai întâi, să dispar din lume şi să 
mă ascund de dușmanii mei, dar... ah. 

Îi era greu să-l privească în ochi. 

— Dar cel mai mult voiam să mă ascund de mine însămi. Mă 
convinsesem că ar trebui să dispar, pentru că al doilea lucru pe care-l 
doream, chiar și atunci, era să fiu capabilă ca într-o bună zi să... rănesc 
oamenii aşa cum mă răniseră şi ei pe mine. Şi s-a demonstrat că eram 
foarte bună la asta. Dacă m-ar fi alungat, ori aș fi murit, ori aş fi sfârșit 
printre rebeli. Dacă aș fi crescut cu ei, probabil că aș fi fost găsită de 
rege şi măcelărită, sau aş fi crescut urând atât de profund, că aș fi 
început de copilă să ucid soldaţi Adarlanieni. 

Rowan ridică o sprânceană, iar ea plescăi dezaprobator din limbă. 

— Credeai c-o să-mi revărs întreaga viață la picioarele tale din 
prima clipă când te-am întâlnit? Sunt sigură că tu ai mai multe poveşti 
decât mine, așa că n-o mai face pe surprinsul Poate că ar trebui să ne 
apucăm din nou să ne batem măr. 

Ochii lui străluciră cu o intenţie aproape prădătoare. 

— O, nicio șansă, prinţesă. Poţi să-mi spui ce vrei, când vrei, dar 
cale de întoarcere nu mai e. 

Ea își ridică din nou instrumentele. 


— Sunt sigură că prietenii adoră să te aibă în preajmă. 

Un zâmbet de fiară, apoi o prinse de bărbie - nu suficient de tare 
cât s-o rănească, dar suficient de hotărât cât s-o facă să se uite la el. 

— În primul rând, şopti el, nu suntem prieteni. Încă te antrenez, iar 
asta înseamnă că eşti în continuare sub comanda mea. 

Probabil că străfulgerarea de durere era evidentă, pentru că el se 
apropie și mai mult, iar strânsoarea pe bărbie se accentuă. 

— În al doilea rând - ce suntem, ce e asta? Nici eu nu mi-am dat 
seama încă. Aşa că, dacă eu îţi las spaţiul necesar pentru a-ţi da seama 
singură, atunci ai face bine să mi-l laşi și tu. 

Ea îl studie o clipă, respiraţiile lor întrepătrunzându-se. 

— De acord, spuse ea. 


CAPITOLUL 40 


— Spune-mi cea mai mare dorință a ta, murmură Dorian în părul 
Sorschăi, împletindu-și degetele cu ale ei, minunându- se de 
catifelarea pielii ei arse de soare pe bătăturile lui. Mâini atât de 
frumoase, ca niște porumbiţe în doliu. 

Ea zâmbi cu obrazul pe pieptul lui. 

— Nu am o dorință supremă. 

— Mincinoaso. 

El o sărută pe păr. 

— Eşti cea mai mare mincinoasă din lume. 

Ea se întoarse spre fereastra dormitorului lui, lumina dimineţii 
făcându-i părul întunecat să strălucească. Trecuseră două săptămâni 
de la noaptea când îl sărutase, şi două săptămâni de când începuse să 
se furişeze aici sus, după ce întregul castel adormea. Împărţeau patul, 
deşi nu așa cum şi-ar fi dorit el. lar el detesta furișatul și faptul că se 
ascundeau. 

Dacă erau descoperiţi, ea și-ar fi pierdut poziţia. Cu el, fiind cine 
era... putea să aibă o groază de necazuri doar pentru că era asociată cu 
el. Mama lui putea face cumva să fie expediată undeva departe. 

— Spune-mi, spuse el din nou, aplecându-se pentru a-i fura un 
sărut. Spune-mi şi ţi-o îndeplinesc. 

Întotdeauna fusese generos cu iubitele lui. De obicei le dădea daruri 
pentru a le împiedica să se plângă atunci când își pierdea interesul 
pentru ele, dar de data aceasta, chiar își dorea să-i facă daruri. 
Încercase să-i dăruiască bijuterii şi veșminte, dar ea le refuzase pe 
toate. Așa că încercase să-i dăruiască ierburi greu de procurat, cărți şi 
instrumente speciale pentru camera ei de lucru. Ea încercase să le 


refuze și pe acestea, dar o convinsese repede - de cele mai multe ori, 
prin sărutări. 

— Şi dacă ţi-aş cere luna de pe cer? 

— Atunci aş începe să mă rog la Deanna. 

Ea surâse, dar zâmbetul lui Dorian se șterse. Deanna, Zeița 
Vânătorii. De obicei încerca să nu se gândească la Celaena, Aelin - 
indiferent cine era ea. Încerca să nu se gândească la Chaol și la 
minciuna lui, sau la Aedion și la trădarea sa. Nu dorea să aibă nimic de- 
a face cu aceste lucruri, nu acum, că o avea pe Sorscha alături. Fusese 
nebun o dată, și jurase că avea să facă lumea fărâme pentru Celaena. Un 
băiat îndrăgostit de un foc sălbatic - sau care credea că e îndrăgostit. 

— Dorian? 

Sorscha se trase îndărăt pentru a-i studia faţa. Îl privea aşa cum o 
surprinsese odată pe Celaena uitându-se la Chaol. 

El o sărută din nou, blând şi prelung, iar trupul ei se topi într-al lui. 
Savură catifelarea pielii ei, sub mâna care îi mângâia brațul. Ea tresări, 
trăgându-se înapoi. 

— Trebuie să plec. Am întârziat. 

El gemu. Era într-adevăr aproape ora micului dejun - și dacă nu 
pleca acum, ar fi fost văzută. Se strecură din îmbrăţișarea lui și se 
îmbrăcă, iar el o ajută să-și lege baretele la spate. Totdeauna pe furiș - 
aşa trebuia să fie viaţa lui? Nu doar femeile pe care le iubea, dar și 
harul lui magic, gândurile lui adevărate... 

Sorscha îl sărută şi era deja la ușă, cu o mână pe mâner. 

— Cea mai mare dorință a mea, spuse ea cu un zâmbet mic, este să 
am o dimineaţă în care să nu trebuiască să fug pe ușă la primul semn al 
zorilor. 

Înainte ca el să poată spune ceva, ea dispăru. 

Nu ştia ce-ar fi putut să-i spună sau să facă, pentru a-i îndeplini 
dorința. Sorscha avea obligaţiile ei, ca şi el. 

Dacă ar fi fugit pentru a fi cu ea, dacă și-ar fi înfruntat tatăl, dacă 
harul magic i-ar fi fost descoperit, atunci fratele lui ar fi devenit 
moştenitor, iar gândul că Hollin ar fi putut fi rege într-o zi... Ce ar fi 
făcut el lumii lor, în special cu puterile tatălui lor... Nu, Dorian nu-și 
permitea luxul de-a alege, pentru el nu exista nicio opţiune. Era legat 
de coroana sa şi avea să fie până în clipa morții. 


Se auzi o bătaie la ușă, iar Dorian zâmbi, întrebându se dacă nu s-o 
fi întors Sorscha. Zâmbetul îi dispăru când se deschise ușa. 

— Trebuie să discutăm, spuse Chaol din prag. 

Dorian nu-l văzuse de săptămâni întregi, şi totuși - prietenul lui 
arăta mai bătrân. Extenuat. 

— Nu-ţi mai baţi capul cu politeţurile? spuse Dorian, trân- tindu-se 
pe canapea. 

— Oricum, n-aş avea nicio şansă cu tine. 

Chaol închise ușa în urma lui și se sprijini de ea. 

— Fă-mi pe plac. 

— Îmi pare rău, Dorian, spuse blând Chaol. Mai mult decât îţi poţi 
imagina. 

— Îţi pare rău de minciuna care ne-a costat, pe mine, pe tine şi pe 
ea? Ți-ar mai fi părut rău dacă n-ai fi fost prins? 

Chaol își încordă maxilarul. Poate că Dorian era nedrept, dar nu-i 
păsa. 

— Îmi pare rău pentru toate, spuse Chaol. Dar... am încercat să 
repar totul. 

— Şi cum rămâne cu Celaena? Lucrezi cu Aedion ca să mă ajute, sau 
ca să o ajute? 

— Pe amândoi. 

— Încă o mai iubeşti? 

Nu ştia de ce îi păsa, de ce era important. 

Chaol închise ochii pentru o clipă. 

— O parte din mine o va iubi întotdeauna, dar a trebuit s-o scot din 
castel, pentru că era prea periculos şi ea era... ceea ce devenea... 

— Nu devenea altceva decât ceea ce fusese întotdeauna și avusese 
întotdeauna puterea să fie. Doar că, în sfârşit, vedeai și tu. Şi odată ce ai 
văzut acea parte a ei... spuse Dorian cu voce joasă. 

De-abia acum, când apăruse Sorscha, înţelegea ce înseam nă 
dragostea. 

— Nu poţi alege anumite părți ale ei pe care să le iubeşti. 

Îşi dădu seama că îi era milă de Chaol. Inima îl durea pentru el, 
pentru tot ceea ce Chaol conștientizase în ultimele luni 

— Aşa cum nu poţi alege ce părți din mine să accepți. 

— Dar nu fac asta... 


— Ba chiar o faci. Dar ce-i făcut e bun făcut, Chaol, și nu e cale de 
întoarcere, indiferent cât de mult te-ai strădui să schimbi lucrurile. Îţi 
place sau nu, ai jucat un rol în faptul că am ajuns cu toţii în acest punct. 
Tu ai adus-o pe calea asta, obligată să dezvăluie ce este și cine este, 
forțată să decidă într-o direcție sau alta. 

— Crezi că am vrut să se întâmple asta? 

Chaol își desfăcu larg braţele. 

— Dacă aş putea, aș face totul la loc așa cum era. Dacă ar depinde 
de mine, ea n-ar fi regină, iar tu n-ai avea harul magic. 

— Bineînţeles - bineînţeles că tu consideri că harul magic este o 
problemă. Și bineînţeles că îți dorești ca ea să nu fie ceea ce este. 
Pentru că, de fapt, tu nu te temi de lucrurile alea, nu-i așa? Nu - te temi 
de ceea ce reprezintă ele. Schimbarea. Dar dă-mi voie să-ți spun, şi 
Dorian inspiră, cu harul magic licărind și apoi dispărând într-o 
străfulgerare de durere, lucrurile s-au schimbat cu adevărat. Și s-au 
schimbat din cauza ta. Am har magic - nu se poate desface asta, nu pot 
scăpa de el, iar în ceea ce-o priveşte pe Celaena... 

Îşi înfrână puterea care erupea, imaginându-şi - pentru prima dată, 
își dădu el seama - cum era să fii în locul ei. 

— În ceea ce-o priveşte pe Celaena, spuse el din nou, nu ai dreptul 
să-ți doreşti să nu fie ceea ce este. Singurul lucru pe care ai dreptul să-l 
faci este să decizi dacă-i ești prieten sau dușman. 

Nu cunoștea toată povestea ei, nu ştia ce era minciună și ce era 
adevăr, ori ce însemnase să fie sclavă alături de compatrioţii ei sau să 
se plece în fața omului care-i omorâse familia. Dar o văzuse - văzuse 
frânturi din persoana aflată înăuntru, indiferent de nume sau de titlu. 

Și ştia, undeva adânc în sinea sa, că nu se speriase de harul lui 
magic, ci, mai degrabă, ea înţelesese acea povară şi acea teamă. Nu 
fugise de el și nu-şi dorise să fie altceva decât ce era. Mă voi întoarce 
după tine. 

Așa că îşi pironi prietenul cu privirea, chiar dacă ştia că e îndurerat 
şi bulversat, și spuse: 

— Am luat o decizie în legătură cu ea, iar atunci când va veni 
timpul, indiferent că eşti aici sau în Anielle, sper ca alegerea ta să fie 
aceeaşi cu a mea. 


Aşteptând împreună în apartamentul secret să vină Murtaugh, 
Aedion, deşi ura asta, trebuia să recunoască faptul că autocontrolul 
căpitanului era impresionant. Ren nu putea să-și țină fundul pe scaun 
mai mult de o clipă, nici chiar cu rana care încă se vindeca. Pășea de 
jur-împrejurul camerei imense, dar Chaol stătea lângă foc, vorbind 
puţin, urmărind însă întotdeauna, ascultând întotdeauna. 

În noaptea aceasta, căpitanul părea altfel. Prudent, dar mai 
tensionat. Mulțumită tuturor acelor întruniri în care urmărise atent 
mișcările căpitanului, fiecare răsuflare și clipire a lui, Aedion observă 
imediat diferenţa. Să fi aflat ceva veşti, să se fi schimbat ceva? 

Murtaugh trebuia să se întoarcă la noapte, după câteva săptămâni 
petrecute în apropiere de Golful Craniului. Refuzase propunerea lui 
Ren de a-l însoţi şi îi spusese nepotului său să se odihnească. Ceea ce, 
deşi Ren încercase să ascundă, îl lăsase pe tânăr neliniștit, nesigur și 
agresiv. Aedion era sincer surprins că apartamentul nu fusese făcut 
bucăţi. Aedion l-ar fi luat pe Ren în ringul de antrenament şi l-ar fi lăsat 
să lupte până la epuizare. Sau l-ar fi trimis într-o misiune. Sau măcar l- 
ar fi pus să taie lemne câteva ore bune. 

— Aşadar, ne mulțumim să așteptăm toată noaptea, spuse Ren în 
cele din urmă, oprindu-se lângă masă, privindu-i pe amândoi 

Căpitanul nu lăsă să-i scape decât o vagă încuviințare din cap, dar 
Aedion îşi încrucişă braţele la piept şi-i aruncă un rânjet leneş. 

— Ai ceva mai bun de făcut, Ren? Te împiedicăm cumva să vizitezi 
unul dintre stabilimentele unde se vinde opiu? 

O lovitură sub centură, dar nu era ceva ce căpitanul să nu fi bănuit 
deja despre Ren, iar dacă Ren ar fi dat vreun semn că ar avea un astfel 
de obicei, Aedion nu l-ar fi lăsat să se apropie nici la o sută de kilometri 
de Aelin. 

Ren scutură din cap și spuse: 

— Zilele acestea, parcă nu facem altceva decât să aşteptăm. 
Aşteptăm mereu ca Aelin să trimită vreun semn, aşteptăm degeaba. 
Pun pariu că nici bunicul meu nu va aduce nicio veste. Sunt surprins că 
nu suntem cu toții morți deja - că oamenii aceia nu au dat de urma 
mea. 


Privea absent focul, lumina făcându-i cicatricea să pară şi mai 
profundă. 

— Am pe cineva care... Ren tărăgănă cuvintele, aruncând o privire 
spre Chaol. Ei ar putea afla mai multe despre rege. 

— Nu am niciun pic de încredere în sursele tale - mai ales după ce 
oamenii aceia te-au descoperit, spuse Chaol. 

Unul dintre informatorii lui Ren - prins şi torturat - dezvăluise 
unde se afla acesta, şi chiar dacă informaţia fusese dezvăluită sub 
tortură, tot nu dădea bine în ochii lui Aedion. Spusese numai atât și Ren 
se încordase, deschizând gura pentru a azvârli cu vorbe prosteşti şi 
obraznice, dar un fluierat pe trei note îi întrerupse. 

Căpitanul răspunse și el cu un fluierat, iar Ren se duse la ușă, 
deschizând-o şi găsindu-şi bunicul în faţa ei. Chiar și aşezat cu spatele 
la ei, Aedion vedea cum trupul lui Ren era inundat de ușurare; cei doi 
îşi încleştară antebrațele, săptămânile întregi de aşteptare fără vreo 
veste luând sfârșit. Murtaugh nu era tânăr - și, aruncându-și gluga pe 
spate, își dezvălui faţa palidă și întunecată. 

— Pe bufet este brandy, spuse Chaol, iar Aedion, din nou, fu nevoit 
să admire ochii ageri ai căpitanului - chiar dacă nu i-ar fi spus-o 
niciodată. 

Bătrânul dădu din cap a mulţumire și, fără a se mai osteni să-şi dea 
mantia jos, dădu pe gât un pahar. 

— Bunicule. 

Ren zăbovea lângă ușă. 

Murtaugh se întoarse spre Aedion. 

— Răspunde-mi sincer, băiete: ştii cine e generalul Narrok? 

Aedion se ridică în picioare cu o mișcare domoală. Ren făcu câţiva 
pași spre ei, dar Murtaugh nu dădu înapoi, iar Aedion se apropie de 
bufet şi încet, cu o grijă deliberată, își turnă un pahar de brandy. 

— Dacă-mi mai spui vreodată băiat, spuse Aedion cu un calm letal, 
înfruntând privirea bătrânului, te vei trezi din nou ghemuindu-te prin 
bordeie și canale. 

Bătrânul își aruncă mâinile în aer. 

— Când o să fii de vârsta mea, Aedion... 

— Nu-ţi răci gura, spuse Aedion, întorcându-se la scaunul său. 
Narrok a fost în sud - ultima dată, am auzit că îşi aducea armata pe 


Insulele Morţii. 

Teritoriul piraţilor. 

— Dar asta a fost cu luni în urmă. Nu ni se dădeau decât 
informațiile elementare. Am aflat despre Insulele Morţii pentru că o 
parte din corăbiile Lordului Pirat au navigat spre nord, căutând 
gâlceavă, și ne-au informat că au venit aici pentru a evita flota lui 
Narrok. 

De fapt, piraţii se dispersaseră. Lordul Pirat Rolfe luase o jumătate 
dintre ei în sud, unii plecaseră spre est, iar alții făcuseră greșeala fatală 
de a naviga spre coasta de nord a Terrasenului. 

Murtaugh se sprijini de tăblia bufetului. 

— Căpitane? 

— Mătem că ştiu și mai puţine decât Aedion, spuse Chaol. 

Murtaugh se frecă la ochi, iar Ren trase un scaun la masă pentru 
bunicul său. Bătrânul se lăsă să alunece pe scaun cu un geamăt slab. 
Era un miracol faptul că sacul de oase mai respira încă. Aedion alungă o 
licărire de regret. Fusese crescut mai bine de atât - avea mai multă 
experiență pentru a nu se comporta ca un nesimțit arogant şi 
înfierbântat. Lui Rhoe i-ar fi fost rușine că el îi vorbea unui bătrân așa. 
Însă Rhoe era mort - toți războinicii pe care-i iubise şi pe care-i 
venerase erau morți de zece ani, iar lumea era mai tristă din cauza asta. 
Aedion era mai gol din cauza asta. 

Murtaugh oftă. 

— Am zburat ca vântul încoace. Nu m-am odihnit decâl câteva ore 
în ultima săptămână. Flota lui Narrok a dispărut. Căpitanul Rolfe a 
devenit din nou Lordul Pirat din Golful Craniului, dar nu mai mult de- 
atât. Oamenii lui nu se aventurează în Insulele Morţii din est. 

În pofida puseului de ruşine, Aedion strânse din dinți când 
Murtaugh divagă de la subiect. 

— De ce? dori el să ştie. 

În lumina focului, ridurile de pe faţa lui Murtaugh se adânciră. 

— Pentru că oamenii care se duc în zona insulelor de est nu se mai 
întorc, iar în nopțile cu vânt, până şi Rolfe jură că aude... urlete, urlete 
dinspre insule; omenești, dar nu chiar. 

— Echipajul care s-a ascuns pe insule în timpul ocupaţiei lui 
Narrok susține că fenomenul a dispărut, de parcă ar fi luat sursa 


vântului cu el, iar Rolfe... 

Murtaugh își frecă nasul. 

— Mi-a spus că în noaptea în care s-au întors în insule, au văzut 
ceva care stătea pe un promontoriu stâncos, chiar la granița insulelor 
estice. Semăna cu un om alb, dar... nu asta ora. O fi Rolfe îndrăgostit de 
el însuși, dar nu e un mincinos. A spus că orice - oricine - era pe 
stâncile alea, părea straniu, de parcă ar fi fost înconjurat de un neant de 
tăcere, în contradicție cu urletele pe care le auzeau de obicei. Și că n-a 
făcut altceva decât să se uite la ei cum trec pe lângă el în corăbii. A doua 
zi, când s-au întors în același loc, dispăruse. 

— Întotdeauna au existat legende despre creaturile stranii din 
mare, spuse căpitanul. 

— Rolfe şi oamenii lui jură că nu avea nicio legătură cu legenda. 
Era fabricată, au spus ei. 

— De unde știu ei asta? întrebă Aedion, aruncându-i o privire 
căpitanului, a cărui față era albă ca varul. 

— Purta o zgardă neagră - ca un animal de companie. A făcut un 
pas spre ei, de parcă ar fi vrut să intre în mare şi să-i vâneze, dar a fost 
tras îndărăt de o mână invizibilă - ca o lesă ascunsă. 

Ren îşi încreţi fruntea brăzdată de cicatrice. 

— Lordul Pirat crede că sunt monștri în Insulele Morţii? 

— El crede, şi odată cu el cred și eu, că au fost create acolo, iar 
Narrok a luat câteva dintre fiinţele alea cu el. 

Chaol fu cel care puse întrebarea: 

— Unde a plecat Narrok? 

— În Wendlyn, răspunse Murtaugh. 

Inima lui Aedion, blestemat fie el, se opri. 

— Narrok a dus flota spre Wendlyn - pentru a lansa un atac 
surpriză. 

— Asta-i imposibil, spuse căpitanul, sărind în picioare. De ce? De ce 
acum? 

— Pentru că o persoană, spuse bătrânul, mai tăios decâl îl auzise 
vreodată Aedion, l-a convins pe rege să-și trimită Campionul acolo 
pentru a ucide familia regală. Ce moment mai bun ca să-și testeze aşa- 
zişii monştri decât atunci când ţara e în haos? 

Chaol apucă strâns spătarul scaunului. 


— N-o să-i omoare - ea n-ar face asta. Totul a fost - a fost un 
şiretlic, spuse el. 

Aedion se gândi că atât le va spune bărbaţilor Allsbrook și că atât 
trebuiau să ştie deocamdată. Ignoră privirea îngrijorată pe care i-o 
aruncă Ren, fără îndoială pentru a vedea cum ar reacționa la veştile 
potrivit cărora neamul lui, Ashryver, ar avea ținte pe spate. Dar el îi 
considerase morţi de zece ani, începând din momentul în care 
refuzaseră să trimită ajutoare în Terrasen. Zeii să-i ajute dacă avea să 
mai pună vreodată piciorul în regatul lor. Se întreba ce credea Aelin 
despre ei - dacă ea credea că Wendlynul ar fi putut fi convins să 
încheie o alianță, mai ales dacă Adarlanul intenţiona să lanseze un atac 
amplu la granițele lor. Poate că aveau să se mulțumească să-i lase pe 
toți să ardă, aşa cum arsese poporul din Terrasen. Lui îi era indiferent. 

— Nu contează dacă sunt asasinați sau nu, spuse Murtaugh. Când 
vor ajunge chestiile alea, cred că lumea va afla repede ce are de 
înfruntat regina noastră. 

— Putem trimite un avertisment? voi să știe Ren. Poate Rolfe să 
trimită veste la Wendlyn? 

— Rolfe nu vrea să se implice. I-am promis aur, pământuri când se 
întoarce regina noastră... nimic nu-i poate clătina hotărârea. Și-a 
recuperat teritoriul și nu va risca viața oamenilor lui din nou. 

— Atunci trebuie să găsim pe cineva care să străpungă blocada, pe 
cineva care să transmită un mesaj, continuă Ren. 

Aedion se întrebă dacă să-l informeze pe Ren că Wendlynul nu se 
deranjase să ajute Terrasenul, dar hotărî că nu prea avea de ce să intre 
într-o dispută etică. 

— Am trimis câțiva oameni într-acolo, spuse Murtaugh, dar nu-mi 
pun mari speranţe în ei. Şi, până să ajungă ei, poate că va fi prea târziu. 

— Şi atunci, ce facem? insistă Ren. 

Murtaugh sorbi din brandy. 

— Continuăm să căutăm modalități de a ajuta aici, pentru că nu 
cred nicio secundă că noile surprize ale Majestății Sale au venit doar de 
pe Insulele Morții. 

Era o opinie interesantă. Aedion sorbi din brandy, apoi puse 
paharul pe masă. Alcoolul nu îl ajuta să pună ordine în volbura de 
planuri în formare, așa că Aedion se mulțumi să asculte pe jumătate 


vorbele celorlalţi, lăsându-se să alunece în ritmul său constant, bătaia 
în care își calcula toate bătăliile și campaniile militare. 


* 


Chaol îl urmărea pe Aedion cum se plimba prin apartament. 
Murtaugh şi Ren plecaseră deja pentru a-și vedea de treburile lor. 
Aedion îl întrebă: 

— Poţi să-mi spui și mie de ce arătai de parcă erai gata să vomiţi? 

— Ştii tot ceea ce ştiu și eu, aşa că e ușor de ghicit de ce, îi răspunse 
Chaol din fotoliul său, cu maxilarul încleștat. 

Cearta sa cu Dorian îi slăbise dorinţa de a se întoarce la castel, chiar 
dacă avea nevoie ca prințul să-i testeze teoriile legate de vrajă. Dorian 
avusese dreptate în legătură cu Celaena despre faptul că lui Chaol îi 
displăceau întunericul și capacităţile ei, precum și adevărata sa 
identitate, dar... asta nu-i schimbase sentimentele. 

— Tot nu înţeleg care-i rolul tău în toate acestea, Căpitane, spuse 
Aedion. Nu lupţi nici pentru Aelin, nici pentru Terrasen şi atunci, 
pentru ce lupţi? Pentru binele suprem? Pentru prinţul tău? De partea 
cui ar trebui să te socotesc? Eşti un trădător, un rebel? 

— Nu. 

Lui Chaol îi îngheţă sângele la auzul ideii. 

— Nu sunt de partea nimănui. Doresc doar să-mi ajut prietenul 
înainte de a pleca spre Anielle. 

Buza lui Aedion se retrase într-un rânjet. 

— Poate că asta e problema ta. Poate faptul că nu te decizi cu cine 
să ţii te costă. Poate ar trebui să-i spui tatălui tău că ţi-ai încălcat 
făgăduiala. 

— Nu voi întoarce spatele regatului sau prințului meu, sări Chaol. 
Nu voi lupta în armata ta și nu-mi voi măcelări poporul. Şi nu-mi voi 
încălca făgăduiala făcută tatălui meu. 

Se prea putea ca onoarea să fie singurul lucru care avea să-i i 
rămână atunci când se vor fi terminat toate. 

— Şi dacă prinţul tău decide să lupte de partea noastră? 

— Atunci voi lupta alături de el, oricum pot, chiar dacă va fi din 
Aniclle. 


— Deci vei lupta alături de el, dar nu pentru ceea ce e drept. Nu ai 
liberul arbitru, nu ai dorințe? 

— Dorinţele mele nu te privesc. 

Dorinţele acelea... 

— Indiferent ce decide Dorian, nu va fi niciodată de acord cu 
uciderea unor nevinovaţi. 

Un zâmbet batjocoritor. 

— Nu are poftă de sânge? 

Chaol nu voia să-i dea satisfacția de a răspunde ieșirilor lui 
temperamentale. Preferă să meargă drept la țintă şi spuse: 

— Cred că regina ta te-ar condamna dacă ai vărsa vreun strop de 
sânge nevinovat. Te-ar scuipa în față. În regatul acesta sunt oameni 
buni şi merită să fie avuţi în vedere în orice acțiune întreprinsă de cei 
alături de care vei fi. 

Ochii lui Aedion lunecară spre cicatricea de pe obrazul lui Chaol. 

— Aşa cum te-a condamnat pentru moartea prietenei ei? 

Aedion îi aruncă alene un zâmbet răutăcios, şi, aproape prea repede 
pentru ca ochiul să înregistreze, generalul fu în fața lui, cu braţele 
încleştate pe mânerele scaunului. 

Chaol se întrebă dacă Aedion avea să-l lovească sau să-l omoare, 
pentru că trăsăturile generalului deveneau mai lupeşti decât le văzuse 
el vreodată, nasul încreţit, dinții dezveliţi. Aedion spuse: 

— După ce-ţi vor fi murit oamenii în jurul tău, după ce-ţi vei fi văzut 
femeile rănite cumplit, după ce vei fi privit mulțimile de copii orfani 
murind de foame pe străzile cetăţii, abia atunci să-mi vorbeşti despre 
cruțarea vieților nevinovate. Până atunci, realitatea este, Căpitane, că 
nu ai ales pentru cine să lupţi pentru că încă ești un băiețandru și încă 
te temi. Nu să duci la pierzanie vieţi nevinovate, ci să pierzi visul de 
care te anini acum. Prințul tău a trecut mai departe. Regina mea a 
trecut mai departe. Dar tu, nu, iar asta te va costa în cele din urmă. 

După aceste cuvinte, Chaol nu mai spuse nimic și părăsi repede 
apartamentul. Dormi foarte prost în acea noapte, nefăcând mai nimic 
decât să se uite fix la sabia sa, aruncată pe birou. Când răsări soarele, 
merse la rege și-i spuse că intenționează să se întoarcă în Anielle. 


CAPITOLUL 41 


Următoarele două săptămâni urmară un tipar regulat - o 
normalitate în care Celaena să-și găsească liniștea. Nu existau piedici 
neașteptate, întorsături de situație sau capcane și nici morți şi trădări 


sau coşmaruri întrupate. Dimineţile şi serile, o făcea pe ajutorul de 
spălător de vase. Apoi, de la amiază și până seara își petrecea timpul cu 
Rowan, explorând lent şi dureros fântâna de har magic dinlăuntrul ei - 
o fântână căreia, spre oroarea ei, nu-i vedea fundul. 

Lucrurile minore - aprinderea lumânărilor, stingerea focu- lui în 
vatră, împletirea unei panglici de foc între degete - rămâneau cele mai 
dificile, dar Rowan o forța, târând-o din ruină în ruină, singurele locuri 
sigure unde putea să-și piardă controlul. Măcar acum aducea și 
mâncare, pentru că ea era tot timpul lihnită de foame și nu trecea nicio 
oră fără să mănânce ceva. Harul magic se hrănea cu energie, iar ea 
mânca de două-trei ori mai mult decât îi era obiceiul. 

Uneori, stăteau de vorbă. Ei bine, îl obliga ea să vorbească, pentru 
că, după ce-i povestise despre Aedion şi dorinţa ei egoistă de libertate, 
ea hotărâse că a vorbi era... bine. Chiar dacă rămăseseră lucruri pe care 
nu le putea discuta, îi plăcea să-l audă pe Rowan vorbind. Reușea să-l 
facă să-i povestească despre diversele lui campanii și aventuri, fiecare 
mai brutală şi mai pustiitoare decât cealaltă. La sud și est de Wendlyn 
era o întreagă lume, o lume gigantică, regate și imperii de care auzise în 
trecere, dar despre care nu știuse niciodată prea multe. Rowan era un 
războinic adevărat, care străbătuse în lung şi-n lat câmpurile de 
bătălie, condusese oamenii prin iad, navigase pe mări furtunoase şi 
văzuse țărmuri îndepărtate și ciudate. 

Deşi îi invidia îndelungata viaţă - şi darul de a vedea lumea, care 
venea împreună cu longevitatea - încă mai percepea curentul de mânie 
şi de durere din adâncul fiecărei povestiri, pierderea partenerei, care-l 
bântuia, indiferent cât de departe călărea sau naviga sau zbura. Vorbea 
foarte puţin despre prietenii lui, care îl însoțeau uneori în călătorii. Nu 
îl invidia pentru bătăliile pe care le dăduse, pentru războaiele din ţările 
îndepărtate sau pentru anii sângeroşi petrecuți asediind cetăţi din 
nisip şi piatră. 

Bineînţeles, asta nu i-o spunea. Se mulțumea să-i asculte poveștile 
în timp ce o instruia. Și, ascultând, începu să o urască pe Maeve - să-și 
urască profund mătușa, din adâncul inimii. Mânia o împingea să-i 
solicite în fiecare seară lui Emrys să-i povestească legende despre 
mătușa ei. Rowan nu o certa niciodată când îi cerea astfel de povestiri, 
nici nu arătase vreodată vreun semn de alarmă. 


Prin urmare, i se păru surprinzător când, într-o zi, Emrys anunţă că 
Beltane era la numai două zile distanţă și că ar trebui să înceapă 
pregătirile pentru ospăț, dans și sărbătoare. Deja era Beltane și, după 
Rowan, ea era încă departe de a fi pregătită să meargă în Doranelle, în 
pofida faptului că stăpânea transformarea. Primăvara era în toi pe 
continentul ei. Aveau să se ridice Stâlpi de mai, aveau să se 
împodobească tufișurile de păducel - cam atât permitea regele. La 
răspântii nu aveau să fie lăsate daruri mici pentru Neamul Mititelelor. 
Regele nu permitea decât esenţialul, concentrându-se asupra zeilor şi 
asupra plantării viitoarei recolte. Nicio aluzie sau șoaptă despre magie. 

Aveau să aprindă ruguri, iar câteva suflete curajoase aveau să sară 
peste ele pentru noroc, pentru a alunga răul, să-și asigure o recoltă 
bună - fiecare după dorință. Când era copil, alergase năvalnic prin 
câmpul din fața porților Orynth-ului, cu miile de ruguri arzând precum 
luminile armatei invadatoare care urma să-și instaleze tabăra prea 
curând în jurul orașului alb. Era noaptea ei, îi spusese mama ei - o 
noapte în care fata purtătoare de foc n-avea de ce să se teamă, nu avea 
puteri de ascuns. Aelin Inimă-de-Foc, murmuraseră oamenii când 
plutea pe lângă ei, cu jarul curgând din ea precum panglicile, Aedion şi 
alți câțiva dintre membrii mai letali ai curții sale urmând-o ca niște 
paznici indulgențţi. Aelin a Focului-Sălbatic. 

După zile întregi în care îl ajutase pe Emrys cu mâncarea (şi 
devorase totul când bucătarul nu se uita), spera să aibă şansa de a se 
odihni de Beltane, dar Rowan o târî pe un câmp aflat pe un platou de 
munte. Celaena mușcă dintr-un măr pe care-l scosese din buzunar și 
ridică din sprâncene la Rowan, care slătea în fața unei grămezi uriașe 
de lemne pentru un rug, flancat de alte două grămezi mici, neaprinse. 

În jurul lor, unii dintre semi-Fae cărau lemne și surcele, iar alţii 
aşezau mesele pe care să servească hrana la care Emrys muncise fără 
odihnă. 

Zeci de alţi semi-Fae ajunseseră venind de la diversele avanposturi, 
cu multă discreţie, multe îmbrățișări şi tachinări de drag. Între ajutorul 
acordat lui Emrys şi antrenamentul cu Rowan, Celaena era oarecum 
mulțumită de cele câteva priviri admirative pe care le surprinse 
aruncate în direcţia ei din partea oaspeţilor bărbaţi. 

Observă și cât de repede își întorceau privirea când îl vedeau pe 


Rowan lângă ea. Deşi surprinsese și câteva femei care îl priveau cu un 
interes mult mai fierbinte. Și pentru asta le-ar fi zgâriat feţele cu 
ghearele. 

Îşi ronțăi mărul studiindu-l, îmbrăcat în tunica lui obişnuită, de un 
cenuşiu-deschis, cu centura lată, gluga aruncată pe spate şi platoşele 
pentru antebraţe din piele care străluceau în soarele după-amiezii 
târzii. În numele zeilor, nu era interesată de el în felul acesta, şi era 
sigură că nici el nu simţea înclinația de a o aduce în patul lui. Poate că 
toate erau din cauză că petrecea atât de mult timp în trupul ei Fae încât 
se simţea... teritorială. Teritorială, și morocănoasă, și rea. Noaptea 
trecută, mârâise la o femeie din bucătărie care nu se mai oprea să se 
zgâiască la el și care chiar făcuse un pas spre el, de parcă ar fi vrut să-l 
salute. 

Celaena scutură din cap pentru a-și domoli instinctele care 
începeau să o facă să ia foc la orice oră din zi. 

— Presupun că m-ai adus aici ca să mă antrenez? 

Azvârli cotorul de măr pe câmp și îşi frecă umărul. Avusese febră cu 
o noapte înainte, din cauza antrenamentului la caro o obligase Rowan 
toată după-amiaza, şi a doua zi dimineaţă se trezise extenuată. 

— Aprinde-le şi ţine focurile sub control întreaga noapte. 

— Toate trei. 

Nu era o întrebare. 

— Ține-le pe cele de la capăt mai scăzute, pentru cei care sar. Cel 
din mijloc ar trebui să pârjolească norii. 

Îşi dorea să nu fi mâncat mărul. 

— Asta ar putea deveni periculos foarte repede. 

El ridică mâna, iar în jurul ei se stârni vântul. 

— Voi fi aici, spuse el simplu, cu ochii strălucind de o aroganță pe 
care o binemeritase în secolele sale de viaţă. 

— Şi dacă reușesc totuşi cumva să transform pe careva într-o torță 
vie? 

— Atunci e bine că şi vindecătorii sunt aici să sărbătorească. 

Ea îi aruncă o privire ucigătoare și îşi roti umerii. 

— Când vrei să încep? 

Stomacul i se strânse când auzi: 

— Acum. 


Ardea, dar rămase nemișcată, chiar dacă soarele apunea şi câmpul 
era plin până la refuz de petrecăreți. Muzicanţii își ocupaseră poziţiile 
la marginea pădurii, iar lumea se umplea cu sunetele viorilor, 
scripcilor, flautelor și tobelor lor, o muzică antică și atât de frumoasă, 
încât flăcările ei se mișcau în ritmul muzicii, transformându-se în 
rubine, în citrine, în ochi de tigru și în cele mai profunde safire. Harul ei 
magic nu se mai manifesta numai în focul sălbatic, de culoare albastră; 
se schimbase încet, crescuse în ultimele câteva săptămâni. Nimeni nu o 
observa cu adevărat, stând acolo la limita luminii focului, deși câţiva se 
minunară că flăcările ardeau, dar nu consumau lemnele. 

Sudoarea îi curgea pe tot corpul - în mare măsură din pricina 
spaimei pe care i-o creau oamenii care săreau peste rugurile mai mici. 
Și totuşi, Rowan rămăsese lângă ea, murmurân- du-i de parcă ar fi fost 
un cal nervos. Voia să-i spună să plece, să se bucure poate de vreuna 
dintre femeile alea cu ochi de porumbiţă care tot îl invitau în tăcere să 
danseze, dar se concentra asupra flăcării și a menţinerii fărâmei de 
control, chiar dacă sângele începuse să-i fiarbă. Simţi un nod în partea 
de jos a spatelui şi se mişcă. În numele zeilor, era udă leoarcă - fiecare 
scobitură era umedă. 

— Calm, spuse Rowan când dansul flăcărilor se avântă puțin mai 
sus. 

— Ştiu, spuse ea printre dinţi. 

Muzica era deja atât de atrăgătoare, dansul din jurul focului atât de 
plin de bucurie, iar mâncarea de pe mese mirosea atât de delicios... şi 
uite-o pe ea, departe de toate astea, arzând. Stomacul răspunse sonor. 

— Când pot să mă opresc? 

Se mișcă din nou, de pe un picior pe celălalt, iar cel mai mare rug se 
răsuci, cu flacăra mlădiindu-se odată cu trupul ei. Nimeni nu observă. 

— Când îţi spun eu, zise el. 

Ştia că se foloseşte de toți din jurul lor, de teama ei pentru 
securitatea lor, pentru a o face să-și păstreze controlul, dar... 

— Transpir de moarte, mi-e foame și vreau o pauză. 

— Recurgi la văicăreală? 


O briză rece i se prelinse pe gât și îşi închise ochii, gemând. Simţea 
că o priveşte și, după un moment, el spuse: 

— Încă puţin. 

Aproape că era să se prăbușească de ușurare, dar îşi deschise ochii 
pentru a se concentra. Putea să mai reziste puţin, apoi să meargă să 
mănânce, să mănânce și să mănânce. Poate și să danseze. Nu mai 
dansase de atâta vreme. Poate că ar putea să încerce, acolo în întuneric, 
să vadă dacă trupul ei putea face loc bucuriei, chiar dacă acum era atât 
de înfierbântat şi de dureros, încât ar fi pariat bani buni că în 
momentul în care avea să se oprească, urma să adoarmă. 

Muzica era fermecătoare, iar dansatorii, doar umbre care se 
învârteau de jur-împrejur. Spre deosebire de Adarlan, aici nu erau 
gărzi care să monitorizeze ferestrele, sătenii nu pândeau să vadă cine 
calcă strâmb și trădează, pentru a-l vinde pe o monedă. Aici nu erau 
decât muzica și dansul și mâncarea și focul - focul ei. 

Bătu dintr-un picior, dădu din cap, cu ochii la cele trei focuri fără 
fum şi la siluetele care dansau în jurul lor. Chiar voia să danseze. Nu de 
bucurie, ci pentru că simţea focul și muzica topindu-se și pulsându-i în 
oase. Muzica era ca o tapiţerie țesută din lumină, întuneric și culoare, 
construind verigi delicate într-un lanț prins de inima ei și întins în 
lume, legând-o de aceasta, conectându-le pe toate. 

Și atunci înţelese. Semnele Wyrd erau - erau un mod de a aduna 
toate aceste fire, de a țese și de a lega această esenţă a lucrurilor. Harul 
magic putea face acelaşi lucru, şi, din puterea ei, din imaginaţia ei, din 
voinţa şi din nucleul ei, putea crea și modela. 

— Uşor, spuse Rowan, apoi adăugă cu o nuanţă de surpriză: 
muzica. În ziua aceea pe gheaţă, fredonai. 

Simţi din nou un vânt rece pe gât, dar pielea îi pulsa deja în ritmul 
tobelor. 

— Lasă muzica să te stabilizeze. 

În numele zeilor, să fie liberă în felul acesta... Flăcările se agitară şi 
se mlădiară odată cu melodia. 

— Uşor. 

De-abia putea să-l audă peste unda de sunet care o umplea, făcând- 
o să simtă fiecare pripon care o lega de pământ, fiecare fir nesfârşit. 
Pentru o clipă, îşi dori să aibă o inimă de formă-schimbător, ca să-și 


poată abandona pielea pentru a intra în altceva, în muzică sau în vânt, 
şi să explodeze în lume. Ochii o înţepau, aproape înceţoșaţi pentru că 
privise îndelung la flăcări, iar un mușchi din spinare îi pulsa de durere. 

— Calm. 

Nu ştia despre ce vorbește - flăcările erau calme, minunate. Ce s-ar 
întâmpla dacă ar trece prin ele? Pulsația din capul ei părea să-i spună 
fă-o, fă-o, fă-o. 

— E suficient deocamdată. 

Rowan o apucă de braţ, dar șuieră şi îi dădu drumul. 

— E suficient. 

Încet, prea încet, își concentră atenţia asupra lui. Avea ochii larg 
deschiși, lumina focului fâcându-i aproape să ardă. Focul - focul ei. Se 
întoarse spre flacără, supunându-i-se. Muzica și dansul continuară, 
strălucitoare şi vesele. 

— Vită-te la mine, spuse Rowan, dar fără s-o atingă. Uită-te la 
mine. 

De-abia îl putea auzi, de parcă ar fi fost sub apă. Acum în ea era un 
ciocănit - mărginit de durere. Ca un cuțit care tăia adânc în mintea şi în 
trupul ei, cu fiecare pulsaţie. Nu-l putea privi - nu îndrăznea să-și abată 
atenţia de la foc. 

— Lasă focurile să ardă singure, îi ordonă Rowan. 

Ar fi putut jura că auzise în vocea lui ceva ce semăna cu frica. Era un 
efort de voință şi durerea îi străpunse tendoanele gâtului, dar îl privi. 
Nările lui zvâcniră. 

— Aelin, opreşte-te acum! 

Ea încercă să vorbească, dar gâtul îi era aspru şi o ardea. Nu-și 
putea mișca trupul. 

— Renunţă! 

Ea încercă să-i spună că nu putea, dar o duru. Era o nicovală, iar 
durerea era un ciocan, care lovea mereu în ea. 

— Dacă nu renunţi, vei arde cu totul. 

Atunci, să fi fost acesta finalul harului ei magic? Câteva ore de 
îngrijit focurile? Era o uşurare - o uşurare binecuvântată, dacă ar fi fost 
adevărat. 

— Eşti pe punctul de a te prăji din interior, mârâi Rowan. 

Ea clipi, iar ochii o usturară de parcă ar fi fost plini cu nisip. 


Agonia o fulgeră pe şira spinării, atât de puternic, încât căzu pe 
iarbă. Lumina străluci — și nu de la ea sau Rowan, ci de la focurile care 
izbucniseră. Oamenii țipau, muzica se opri. Iarba sfârâia sub mâinile ei, 
fumegând. Ea gemu, căutând orbește în ea cele trei funii care duceau la 
focuri. Dar interiorul ei era un labirint, firele erau toate încurcate și... 

— Îmi pare rău, șuieră Rowan, blestemând din nou, iar aerul 
dispăru. 

Ea încercă să geamă, să se miște, dar nu avea aer. Nu avea aer 
pentru focul interior. Întunericul curse în ea. 

Uitare. 

Apoi se trezi, încercând să respire, arcuindu-se pe iarbă, focurile 
acum pocnind natural, iar Rowan era aplecat deasupra ei. 

— Respiră! Respiră! 

Deşi rupsese funiile care o legau de focuri, tot mai ardea. 

Nu din exterior, unde chiar și iarba încetase să fumege. 

Ardea din interior, iar fiecare respiraţie îi trimitea foc în plămâni, în 
vene. Nu putea vorbi şi nu se putea mișca. 

Se avântase peste o graniță - nu auzise semnalele de avertizare 
care îi spuneau să se întoarcă - și ardea de vie pe sub piele. 

Era zguduită de suspine panicate, fără lacrimi. O durea - erau 
nesfârşite și veşnice și nu exista nicio parte întunecată în ea spre care 
să zboare pentru a scăpa de flăcări. Moartea ar fi fost o binecuvântare, 
un rai întunecat și rece. 

Nu-şi dădu seama că Rowan plecase până nu-l văzu alergând înapoi, 
urmat de două femei. Una dintre ele întrebă: 

— O poţi duce în braţe? Aici nu avem mânuitori de apă şi trebuie 
să o băgăm în apă rece. Acum. 

Nu auzi ce se mai spuse, nu auzi nimic decât bătaia - bătaia forjei 
aceleia sub pielea ei. Un mormăit și un șuierat, și apoi fu în braţele lui 
Rowan, lovindu-se de pieptul lui în timp ce el se avânta prin pădure. 
Fiecare pas îi trimitea așchii de durere fierbinte în trup. Deși braţele lui 
erau reci ca gheaţa şi un vânt glaciar o învăluia, ea plutea în derivă pe o 
mare de foc. 

Iadul - așa trebuie că se simțea lumea subterană a zeilor 
întunericului. Asta o aştepta când își va fi dat ultima suflare. 

Oroarea acelui gând o făcu să se concentreze pe ce reușea să 


înțeleagă - și anume, mirosul de pin amestecat cu zăpadă al lui Rowan. 
Inspiră acest miros în plămâni, îl trase în adânc şi se anină de el de 
parcă ar fi fost o ancoră de salvare într-o mare furtunoasă. Nu știu cât 
dură, dar strânsoarea ei pe trupul lui slăbea, fiecare puseu de durere 
înfricoşătoare făcând-o mai slabă. 

După aceea, se făcu mai întuneric decât în păduri, iar sunetele 
aveau ecouri mai puternice. Urcară niște trepte şi apoi: 

— Bag-o în apă. 

Fu coborâtă în apa din cada scobită în piatră și simţi cum aburul îi 
învăluie fața. Cineva înjură. 

—  Îngheaţă-l, prinţe, porunci a doua voce. Acum! 

Urmă un moment de binecuvântată răceală, dar apoi focul izbucni 
din nou și... 

— Scoate-o de acolo! 

Mâini puternice o înșfăcară și avu senzaţia unor bule care 
bolboroseau. 

Fiersese apa din cadă. Aproape că fiersese și ea. Un moment mai 
târziu, se afla într-o altă cadă, cu gheața formându-se din nou - apoi 
topindu-se. Topindu-se și... 

— Respiră, îi spuse Rowan la ureche, îngenunchind la căpătâiul 
căzii. Lasă-l să plece - lasă-l să plece din tine. 

Aburul se ridică, dar reuși să respire. 

— Bine, gâfâi Rowan. 

Gheaţa se formă din nou. Se topi. 

Transpira, iar căldura îi pulsa pe piele ca o tobă. Nu voia să moară 
așa. Inspiră din nou. 

Precum fluxul şi refluxul unui val, cada îngheță, apoi se topi, 
îngheță, apoi se topi, din ce în ce mai lent. Și, de fiecare dată, răceala 
pătrundea tot mai mult în ea, amorţind-o, forțându-i trupul să se 
relaxeze. 

Gheață și foc. Ger şi tăciuni. Prinsă într-o bătălie, împingând şi 
trăgând. Sub toate acestea, putea aproape gusta voința de oțel a lui 
Rowan care se confrunta cu harul ei magic - o voinţă care refuza să 
lase focul să o ardă, transformând-o în nimic. 

Trupul o durea, dar acum durerea era muritoare. Obrajii încă îi 
erau în flăcări, dar apa se răci, apoi, se încălzi ușor, apoi mai tare şi 


rămase așa. Caldă, dar nu fierbinte. 

— Trebuie să-i scoatem hainele, spuse una dintre femei. 

Celaena pierdu noţiunea timpului când două perechi de mâini mici 
îi ridicară capul şi scoaseră de pe ea hainele ude. Fără ele, era aproape 
lipsită de greutate în apă. Nu-i păsa că Rowan îi vedea goliciunea - nu 
credea că exista vreun centimetru din trupul unei femei pe care el să 
nu-l fi explorat. Se mulțumi să zacă acolo, cu ochii închiși, ca fața 
ridicată spre tavan. 

După un timp, Rowan spuse: 

— Răspunde-mi cu da sau nu. Doar atât ai de făcut. 

Reuși să dea aprobator din cap, deşi se strâmbă când durerea o lovi 
în gât, coborând spre umeri. 

— Există pericolul să iei foc din nou? 

Ea respiră cât de egal putu, căldura lovind în obraji, picioare, miezul 
ei, dar diminuându-se constant. 

— Nu, murmură ea, de pe limbă izbucnindu-i un fuior de aer 
fierbinte. 

— Te doare? 

Nu o întrebare compătimitoare, ci a unui comandant evaluând 
starea soldatului pentru a stabili modul optim de acţiune. 

— Da. 

Un şuierat de abur. 

O femeie spuse: 

— Pregătim un tonic. Pentru a o răcori. 

Picioare moi care se aud pe pardoseli din piatră în drumul spre 
ieşire, apoi se auzi sunetul uşii de la băi închizându-se. Se auzi 
clipoceala apei într-o găleată, apoi... 

Celaena suspină sau încercă să o facă, atunci când o cârpă rece ca 
gheața ateriză pe fruntea ei. Din nou clipoceală, apoi o altă cârpă 
picurându-i apă rece ca gheața pe păr, pe gât. 

— Epuizare, spuse cu voce joasă Rowan. Trebuia să-mi spui că eşti 
la limită. 

Îi era prea greu să vorbească, dar deschise ochii şi îl văzu 
îngenuncheat la căpătâiul căzii, cu o găleată cu apă lângă el și o cârpă în 
mână. Îi trecu din nou cârpa pe frunte, apa fiind atât de minunată, încât 
ar fi gemut de plăcere. Baia se răci şi mai mult, dar încă era caldă - prea 


caldă. 

— Dacă ai mai fi continuat, epuizarea te-ar fi distrus. Trebuie să 
înveți să recunoști semnele - și cum să te retragi înainte să fie prea 
târziu. 

Nu era o afirmaţie, ci o comandă. 

— Teva sfâşia pe dinăuntru. Va face ca asta să pară... 

Clătină din nou din cap. 

— Ca asta să pară nimic. Nu te atingi de harul magic până nu te 
odihneşti. Ai înțeles? 

Ea își înclină și mai tare capul pe spate, cerând prin semne mai 
multă apă rece pe față, dar el refuză să stoarcă pânza până ce ea nu 
încuviință. O mai răci câteva momente, apoi aruncă cârpa pe găleată și 
se ridică. 

— Mă duc să văd ce se întâmplă cu tonicul. Mă întorc repede. 

După ce o văzu încuviințând, plecă. Dacă nu l-ar fi cunoscut, ar fi 
spus că se agită. Că e chiar îngrijorat. 

În Terrasen fusese prea mică pentru ca cineva să o fi învăţat despre 
latura mortală a puterii ei - şi nici nu-i explicase nimeni, pentru că 
lecţiile ei fuseseră foarte limitate. Nu simţise că arde. Totul se 
întâmplase atât de repede. Poate că astea erau limitele harului ei 
magic. Poate că fântâna ei nu cobora atât de adânc pe cât credeau toți 
ceilalți. Dacă ar fi fost adevărat, ar fi fost o uşurare. 

Îşi ridică picioarele, gemând din pricina durerii din muşchi, şi se 
aplecă în față suficient cât să-şi îmbrățișeze genunchii. Deasupra 
marginii căzii se aflau câteva lumânări care ardeau pe pietre şi le privi 
flăcările. Ura flăcările. Totuși, îşi spuse că aveau nevoie de lumină aici. 

Îşi odihni fruntea pe genunchii zgâriaţi, cu pielea aproape arsă. 
Închise ochii, adunându-şi frânturile de conştientă. 

Uşa se deschise. Rowan. Rămase în întunericul acela răcoros, 
savurând răceala din ce în ce mai puternică a apei și pulsul încetinit de 
sub piele. Părea să fie la jumătatea camerei când paşii i se oprită. 

Se auzi respiraţia lui gâfâită, suficient de aspră încât s-o facă să se 
uite peste umăr. 

Dar el nu se uita la faţa ei. Nici la apă. Se uita la spinarea ei goală. 

Cum era arcuită peste genunchi, el vedea întreaga întindere de 
carne distrusă, fiecare cicatrice de la biciuiri. 


— Cine ţi-a făcut asta? 

l-ar fi fost ușor să mintă, dar era foarte obosită, iar el îi salvase 
pielea inutilă, așa că răspunse: 

— Mulţi. Am petrecut ceva timp în Minele de Sare din Endovier. 

El rămăsese atât de imobil, încât ea se întrebă dacă mai respira. 

— Cât timp? o întrebă el după o clipă. 

Se pregăti pentru compasiunea lui, dar fața îi era voit lipsită de 
expresie - nu, nu lipsită de expresie. Calmă din cauza furiei mortale. 

— Un an. Am fost acolo cu un an înainte... e o poveste lungă. 

Era prea obosită, iar gâtul o durea prea tare pentru a termina 
povestea. Ea observă atunci că braţele îi erau bandajate, şi că pieptul 
larg îi era înfășurat în alte bandaje, care se vedeau de sub cămașă. lar îl 
arsese. Totuşi, o susținuse - alergase până aici şi nu o lăsase jos 
niciodată. 

— Ai fost sclavă. 

Ea încuviință în tăcere. El deschise gura, dar o închise și înghiţi 
puternic, furia mortală facându-se vizibilă. De parcă își amintise brusc 
cine stătea în faţa lui, gândind probabil că era cea mai mică pedeapsă 
pe care ea o merita. 

Se răsuci pe călcâie şi închise uşa în spatele lui. Își dori s-o fi trântit 
- îşi dori s-o fi făcut fărâme. Dar el o închise cu puţin mai mult decât un 
clinchet şi nu se mai întoarse. 


CAPITOLUL 42 


Spinarea ei. 

Rowan se avântă peste copaci, călărind și modelând vânturile 
pentru a-l împinge mai repede înainte, urletul lor fiind o șoaptă față de 
răgetele din mintea lui. Observa lumea care trecea pe lângă el mai mult 
din instinct decât din interes, cu ochii întorși spre interior - spre acea 
bucată de carne distrusă care lucea în lumina lumânării. 

Zeii ştiau că văzuse multe răni dureroase. Provocase și el destule, 
atât dușmanilor cât și prietenilor. Față de acestea, spatele ei nu era 
mare lucru. Totuși, când îl văzuse, inima i se oprise în loc - și, pentru o 
clipă, în mintea sa se lăsase o tăcere copleşitoare. 

Simţise cum, cu cât se uita mai mult, cu atât harul său și instinctele 
de luptător se forjau mai strâns într-o combinaţie letală - urlându-i să-i 
facă bucăţi cu mâinile goale pe cei care făcuseră asta. Plecase, de-abia 
reușind să iasă din băi înainte de a se transforma și de a se avânta în 
noapte. 


Maeve minţise. Sau minţise prin omisiune. Dar ştia. Ştia prin ce 
trecuse fata - ştia că fusese o sclavă. În acea zi - devreme, în acea zi, el 
amenințase că o va biciui pe fată, în numele zeilor, iar ea o luase razna. 
Fusese așa un dobitoc orgolios, încât presupusese că ea izbucnise 
pentru că nu era decât un copil. Ar fi trebuit să știe din experienţă - ar 
fi trebuit să ştie că, atunci când reacționezi la așa ceva, asta înseamnă 
că cicatricele sunt adânci. Și mai erau și celelalte lucruri pe care i le 
spusese... 

Se aproapia de linia maiestuoasă a Munţilor Cambrieni. De-abia își 
luase în stăpânire trupul de femeie, iar ei o răniseră în asemenea hal. 
De ce nu-i spusese? De ce nu-i spusese Maeve? Șoimul lui eliberă un 
strigăt pătrunzător, care reverberă în stâncile de un cenușiu întunecat 
al peretelui de stâncă din faţa lui. Un cor de urlete nepământești se 
ridică drept răspuns - lupii sălbatici ai lui Maeve, păzind trecătorile. 
Chiar dacă trebuia să zboare tot drumul până în Doranelle, tot avea să 
ajungă la regina lui și să-i ceară răspunsuri, iar ea... nu avea să i le dea. 
Din cauza jurământului de sânge, îi putea porunci să nu se mai întoarcă 
în Mistward. 

Apucă vânturile cu harul lui, sufocându-le curentul. Aelin... Aelin nu 
avusese încredere în el - nu dorise ca el să știe. 

lar ea aproape că arsese în întregime, zeii să fie blestemați, 
rămânând fără apărare. Furia primordială îi străpunse rărunchii, 
revărsând o nevoie teritorială, posesivă. Nu o nevoie de ea, ci nevoia de 
a proteja - datoria și onoarea unui bărbat. Nu tratase veştile așa cum ar 
fi trebuit. 

Dacă ea nu dorise să-i povestească despre perioada de sclavie, 
atunci o făcuse crezând tot ce era mai rău despre el - aşa după cum 
presupunea, probabil, tot ceea ce era cel mai rău despre plecarea lui. 
Gândul acesta nu-i prea plăcea. 

Aşa că viră spre nord şi trase hăţurile harului său magic pentru a 
aduce vânturile lângă el, pentru a-i ușura zborul înapoi spre fortăreață. 

Urma să obțină cât de curând răspunsuri de la regina lui. 


Vindecătorii îi dăduseră un tonic, iar când Celaena îi asigură că nu 


urma să se autoincinereze, rămase în baie până când dinţii începură să- 
i clănțănească. Îi luă de trei ori mai mult ca de obicei să ajungă în 
camera ei şi era atât de îngheţată și epuizată, încât nici nu-și mai dădu 
hainele jos înainte de a se prăbuși pe pat. 

Nu voia să se gândească la ce însemna plecarea lui Rowan, dar o 
făcu oricum, în ciuda durerii şi a crampelor provocate de magie. 
Alunecă într-un somn tulburat și intermitent, răcoarea fiind atât de 
fioroasă încât nu ştia dacă era de la temperatură sau urmarea harului 
magic. La un moment dat, fu trezită de râsul și cântecul petrecăreţilor 
care se întorceau. După un timp, chiar şi cel mai beat își găsise patul 
sau patul altuia. Aproape că adormise din nou, cu dinţii clănțănind încă, 
când fereastra se deschise scârțâind sub briză. Încă îi era prea frig şi o 
durea prea tare ca să se ridice. Urmă o fluturare de aripi și o lucire de 
lumină, şi, înainte să se răsucească, el o ridică, împreună cu pătura de 
pe ea. 

Dacă ar fi avut energie, poate că ar fi obiectat. El o cără cele două 
etaje, jos în hol, apoi... 

Un foc sălbatic, aşternuturi calde și o saltea moale. Și o pătură grea 
care fusese înfășurată în jurul ei cu o surprinzătoare blândeţe. Focul se 
transformă într-un vânt fantomatic, iar salteaua se mișcă. 

În întunericul plin de licăriri, el spuse cu voce aspră: 

— De-acum înainte vei sta cu mine. 

Îl descoperi întins departe de ea, atât cât îi permitea lățimea 
saltelei. 

— Patul este doar pentru noaptea aceasta. De mâine, vei avea un 
prici. Trebuie să faci curățenie după tine sau te întorci în camera de 
unde ai plecat. 

Ea se cuibări în pernă. 

— Foarte bine. 

Focul scăzu în intensitate, și totuși camera rămase călduroasă. Era 
primul pat cald pe care îl avea de luni de zile. Spuse: 

— Nu vreau mila ta. 

— Nu e milă. Maeve a decis să nu-mi spună ce ţi s-a întâmplat. 
Trebuie să ştii că nu... eu nu am știut că ai avut... 

Ea își întinse un braţ de-a curmezișul patului pentru a-l prinde de 
mână. Ştia că, dacă voia, îi putea provoca o rană atât de adâncă, încât 


avea să îl rupă în două. 

— Ştiam. La început, mi-a fost teamă că-ţi vei bate joc de mine 
dacă-ți spun, şi te-aş fi omorât pentru asta. Apoi nu am vrut să-ţi fie 
milă de mine. Și, mai presus de asta, nu voiam să crezi că asta e o scuză. 

— Ca un soldat bun, spuse el. 

Ea trebui să privească în altă parte o clipă, ca să nu-l lase să vadă ce 
însemna asta pentru ea. El inspiră atât de prelung, încât pieptul lat i se 
mări şi mai tare. 

— Spune-mi cum ai ajuns acolo - și cum ai scăpat de acolo. 

Era sleită de oboseală, dar își adună toată energia pentru ultima 
dată şi-i povesti despre anii din Rifthold, despre cum furase caii 
Asterion şi galopase prin deşert, cum dansa până la asfinţit alături de 
curtezane şi hoți și toate creaturile frumoase şi viciate ale lumii. Apoi îi 
povesti cum îl pierduse pe Sam şi cum primise prima biciuire în 
Endovier, când scuipase sânge în fața Supraveghetorului Șef, şi despre 
tot ce văzuse și îndurase în anul următor. Îi vorbi despre ziua în care 
nu mai rezistase şi o rupsese la fugă spre propria moarte. Inima i se 
transformă într-un bolovan când ajunse cu povestirea în seara când 
Căpitanul Gărzii Regale intrase cu forţa în viaţa ei, iar fiul unui tiran îi 
oferise o şansă la libertate. Îi spuse cât putu despre competiţie și 
despre cum o câștigase, până când cuvintele deveniră de nedeslușit, iar 
pleoapele i se închiseră. 

Avea să-i povestească altădată ce se întâmplase după aceea - 
despre cheile Wyrd, Elena și Nehemia, și despre cum devenise atât de 
traumatizată și de inutilă. Căscă, iar Rowan își frecă ochii, ținând o 
mână între ale ei. Nu-i dădu drumul, iar când se trezi înainte de răsărit, 
încălzită, în siguranţă şi odihnită, Rowan încă îi ținea mâna, strâns 
lipită de piept. 

Ceva lichid îi izbucni în ființă, curgând prin fiecare fisură şi spărtură 
rămasă deschisă. Nu pentru a o lovi sau a o marca - ci pentru a o căli. 

Pentru a o oţeli. 


CAPITULUL 43 


Rowan nu o lăsă să se ridice din pat în acea zi. li aduse tăvi pline cu 
mâncare, mergând până acolo încât o supraveghe să mănânce și ultima 


îmbucătură din friptura de vită, jumătate de pâine cu coajă crocantă, un 
castron cu primele fructe de pădure ale primăverii și o cană cu ceai de 
ghimbir. Nu era nevoie să o încurajeze să mănânce; era lihnită. Dar 
dacă nu l-ar fi cunoscut, ar fi spus că se agită. 

Emrys şi Luca o vizitară o dată să vadă dacă e vie, aruncară o 
privire feţei reci ca piatra a lui Rowan, auziră gâlgâitul unui mârâit și o 
şterseră, spunând că se afla în mâini mai mult decât competente și 
promițând să vină din nou să o vadă când se va simţi mai bine. 

— Ştii, spuse Celaena, sprijinită de perne, în mână cu a patra cană 
de ceai pe ziua aceea, mă îndoiesc că mă va ataca cineva acum, dacă tot 
m-au suportat cu prostiile mele atâta vreme. 

Rowan, care, din nou, analiza harta cu localizarea trupurilor, nici nu 
ridică privirea de pe masa de lucru. 

— Asta nu se negociază. 

Ar fi râs dacă trupul nu i-ar fi trimis o explozie de durere zvârcolită 
şi orbitoare. O înăbuși, strângând cana în mână, concentrându-se 
asupra respirației sale. De aceea îl lăsa să se agite. Din pricina topirii ei 
magice de noaptea trecută, fiecare părticică din trup o durea. Pulsaţiile 
constante, înțepăturile și torsiunile, durerea de cap localizată între 
sprâncene, nebuloasa de la periferia vederii... până şi încercarea de a 
privi în partea opusă a camerei îi trimitea scântei de durere în cap. 

— Deci, vrei să spui că de câte ori cineva se apropie de punctul de 
epuizare, nu numai că trece prin tot chinul acesta, dar, dacă e femeie, 
bărbaţii din jurul ei o iau razna? 

El își lăsă tocul pe masă și se întoarse pentru a o privi. 

— Greu poţi numi asta o nebunie. Măcar te poţi apăra prin mijloace 
fizice dacă harul magic devine inutil. În ceea ce îi priveşte pe alți Fae, 
chiar dacă au arme și sunt pregătiți să se apere, dacă nu-și pot accesa 
harul, sunt vulnerabili, în special când sunt epuizați şi suferă. Asta îi 
aduce pe ceilalți - de obicei, pe bărbaţi - la limită. Se știe că alţii au ucis 
fără să fi perceput vreo ameninţare, reală sau nu. 

— Ce gen de ameninţare? Tărâmurile lui Maeve sunt paşnice. 

Se aplecă să-şi pună jos ceaiul, dar el deja se deplasa, atât 

de rapid încât îi prinse cana înainte de a atinge masa. l-o luă cu o 
blândeţe surprinzătoare, văzu că băuse tot și îi oferi din nou ceai. 

— Ameninţări de peste tot - de la bărbaţi, femei, creaturi... Nu poţi 


judeca aşa ceva. Chiar dacă n-ar fi parte din cultura noastră, tot ar 
exista instinctul de a-i proteja pe cei lipsiți de apărare, indiferent că 
sunt femei sau bărbaţi, tineri sau bătrâni. 

Se întinse după o felie de pâine şi un castron cu tocăniţă de vită. 

— Mănâncă asta. 

— Mă doare s-o spun, dar încă o înghiţitură şi vărs peste tot. 

O, cu siguranţă se agita şi, deși îi încălzea inima nefericită, devenea 
oarecum iritant. 

Ticălosul tocmai înmuiase pâinea în tocăniță și îi întindea o 
îmbucătură. 

— Trebuie să-ți păstrezi energia. Probabil că ai ajuns atât de 
aproape de epuizare pentru că nu aveai suficientă mâncare în stomac. 

Bine; oricum mirosea prea bine ca să-i reziste. Luă pâinea și 
castronul cu tocăniță. În timp ce ea mânca, el se asigură că locuința 
îndeplinea cerinţele: focul ardea încă (sufocant de cald, și așa fusese de 
dimineaţă, mulțumită frisoanelor care o scuturau), o singură fereastră 
întredeschisă (ca să permită unei brize foarte slabe să-i răcorească 
trupul când o străbăteau fierbințelile), uşa închisă (și încuiată) și încă o 
cană de ceai în așteptare (care acum stătea pe marginea mesei lui de 
lucru). După ce se asigură că toate sunt în ordine și că în penumbră nu 
pândea nicio ameninţare, o privi din cap până-n picioare cu atenţie: 
pielea (palidă şi lucind de la rămășițele jeturilor fierbinţi), buzele 
(palide și crăpate), postura (fără vlagă și inutilă), ochii (mici de durere 
şi din ce în ce mai plini de iritare). Rowan se încruntă din nou. 

După ce-i înmână castronul gol, ea îşi frecă degetul mare și 
arătătorul pe punctul de durere persistentă dintre sprâncene. 

— Aşadar, când se epuizează harul magic, spuse ea, asta e - fie te 
opreşti, fie te consumă focul? 

Rowan se lăsă pe spate în scaun. 

— Ei bine, mai există carranam. 

Cuvântul din Limba Veche suna frumos rostit de el - și dacă ar fi 
avut o dorinţă pe patul de moarte, l-ar fi implorat să vorbească numai 
în limba străveche, doar ca să deguste minunatele sunete. 

— E greu de explicat, continuă Rowan. L-am văzut utilizat numai 
de câteva ori pe câmpurile de bătălie. Când eşti epuizat, carranam-ul 
tău îți poate împrumuta puterea sa, atâta timp cât sunteţi compatibili și 


împărtășiți activ o legătură de sânge. 

Îşi înclină capul pe o parte. 

— Dacă am fi carranam şi ţi-aș da puterea mea, ai folosi tot vântul 
şi gheața - nu focul meu? 

El încuviinţă cu seriozitate. 

— Şi de unde ştii dacă ești compatibil cu cineva? 

— Nu ai cum să ştii până nu încerci, iar legătura este atât de rară, 
încât majoritatea Fae n-au întâlnit niciodată pe cineva compatibil sau 
în care să aibă suficientă încredere încât să încerce. Există întotdeauna 
amenințarea să-ți ia prea mult - și dacă nu sunt antrenați, ți-ar putea 
zdruncina mintea, sau ați putea să vă epuizați amândoi în totalitate. 

Interesant. 

— Ai putea, oare, fura harul de la cineva? 

— Fae mai puțin înţelepţi au încercat asta odată - să câștige bătălii 
şi să le adauge puterilor lor - dar nu a funcționat niciodată. Și, chiar 
dacă a funcționat, a fost pentru că persoana pe care o ţineau ostatică se 
întâmplase să fie compatibilă. Maeve a interzis orice legături forțate cu 
mult timp înainte de nașterea mea, dar... Am fost trimis de câteva ori să 
vânez Fae corupți care își foloseau carranam ca sclavi. De obicei, sclavii 
sunt atât de distruși, încât nu-i mai poți reabilita. Singurul gest de 
omenie pe care-l puteam face era să-i omor. 

Faţa şi vocea nu i se schimbaseră, dar ea spuse blând: 

— Gestul acesta probabil că e mai dureros decât toate războaiele și 
asediile pe care le-ai condus. 

O umbră îi săgetă fața aspră. 

— Nemurirea nu este un dar atât de plăcut pe cât cred muritorii. 
Poate da naștere unor monștri care te-ar înfricoşa până şi pe tine. 
Imaginează-ți sadicii pe care i-ai întâlnit - şi apoi imaginează-ţi-i cu mii 
de ani în care să-și perfecteze meşteşugul și să-și rafineze dorințele. 

Celaena se cutremură. 

— Conversaţia asta devine prea oribilă, mai ales că de-abia am 
mâncat, spuse ea, lăsându-se să cadă pe perne. Spune-mi care dintre 
soldaţii tăi e cel mai arătos şi dacă i-ar plăcea de mine. 

Rowan se înecă. 

— Gândul că ai putea fi împreună cu unul dintre tovarășii mei îmi 
îngheață sângele în vene. 


— Sunt chiar atât de îngrozitori? Prietenul tău pisoiul arăta destul 
de decent. 

Rowan ridică întrebător din sprâncene. 

— Nu cred că prietenul meu pisoiul ar ști cum să-ţi facă față - ca, de 
altfel, niciunul dintre ei. S-ar termina cu vărsare de sânge. 

Ea continuă să zâmbească, iar el își încrucișă braţele. 

— Nu prea ar fi interesaţi de tine, pentru că în curând vei fi 
bătrână şi decrepită şi nu vei mai merita efortul de a te câștiga. 

Ea își dădu ochii peste cap. 

— Ce-ţi mai place să strici bucuria altora! 

Se lăsă tăcerea, iar el o privi din nou (lucid, de parcă ar fi fost 
epuizat şi într-o dispoziție negativă) şi ea nu fu surprinsă deloc când îi 
privi în treacăt încheieturile - una dintre puţinele petice de piele care 
se vedeau din cauza tuturor păturilor pe care le stivuise pe ea. Nu 
discutaseră despre asta noaptea trecută, dar ea înţelese că se pregătea 
s-o facă. 

În ochi nu i se citea nicio urmă de condamnare când spuse: 

— Un vindecător iscusit te-ar putea scăpa de cicatricele astea - cu 
siguranță de cele de pe încheieturi și de multe dintre cele de pe spate. 

Ea își încleștă maxilarul, dar după un moment lăsă să-i scape o 
răsuflare prelungă. Chiar dacă ştia că el ar înțelege fără prea multe 
explicaţii, îi spuse: 

— În măruntaiele minelor erau celule în care îi pedepseau pe 
sclavi. Celule atât de întunecate, încât te trezeai acolo și te întrebai dacă 
n-ai orbit. Mă închideau acolo uneori - odată m-au închis trei 
săptămâni întregi. Singurul lucru care m-a ajutat să rezist a fost faptul 
că-mi rosteam întruna numele - Mă numesc Celaena Sardothien. 

Faţa lui Rowan era înnegurată, dar ea continuă. 

— Când mă lăsau să ies la lumină, o mare parte din mintea mea era 
întemnițată în întuneric și singurul lucru pe care mi-l aminteam era că 
mă numeam Celaena. Celaena Sardothien, cea arogantă şi curajoasă şi 
iscusită, Celaena care nu cunoștea teama sau disperarea, Celaena care 
era o armă mortală desăvârșită. 

Îşi trecu o mână tremurândă prin păr. 

— De obicei nu-mi permit să mă gândesc la acea perioadă 
petrecută în Endovier, recunoscu ea. După ce am ieșit de acolo, au fost 


nopți în care mă trezeam și mi se părea că sunt din nou în celulele 
acelea, şi trebuia să aprind toate lumânările din cameră pentru a-mi 
demonstra că nu e aşa. În mine nu te omoară - te distrug psihic. În 
Endovier sunt mii de sclavi şi mulţi dintre ei sunt din Terrasen. 
Indiferent ce decid să fac cu dreptul meu prin naștere, voi găsi un mod 
de a-i elibera. Îi voi elibera. Pe ei şi pe toţi sclavii din Calaculla. Deci, 
cicatricele slujesc pentru a-mi aminti de toate acestea. 

N-o spusese niciodată, dar acum totul fusese dezvăluit. După ce se 
va fi ocupat de regele din Adarlan, dacă distrugerea acestuia nu punea 
capăt lagărelor de muncă, avea să o facă ea. Piatră cu piatră, dacă va fi 
necesar. 

Rowan o întrebă: 

— Ce s-a întâmplat acum zece ani, Aelin? 

— N-o să vorbesc despre asta. 

— Dacă ai accepta coroana, ai elibera Endovierul mult mai uşor 
decât... 

— Nu potvorbi despre asta. 

— De ce? 

Era ca un puț în memorie - un puț din care nu mai putea ieși 
niciodată dacă avea să cadă. Nu era vorba de moartea părinţilor ei. Le 
putuse povesti altora în termeni fie şi vagi despre uciderea lor. Acea 
durere era încă sfâşietoare, încă o bântuia. 

Dar nu clipa în care se trezise între cadavrele lor era ceea ce 
distrusese tot ceea ce era Aelin Galathynius sau ar fi putut fi. Undeva în 
străfundurile minţii, auzi vocea unei alte femei, iubită şi insistentă, o 
altă femeie care... 

Îşi frecă din nou fruntea. 

— E... furia asta, spuse ea cu voce aspră. Disperarea și ura și furia 
care trăiesc şi respiră în mine. Lipsite de logică, de blândeţe. Este un 
monstru care sălăşluieşte sub pielea mea. În ultimii zece ani, m-am 
chinuit zi de zi și oră de oră pentru a ţine întemnițat monstrul acesta. Și 
în momentul în care vorbesc despre acele două zile, despre ce s-a 
întâmplat înainte și după, monstrul va fi eliberat și nu știu dacă îl voi 
putea stăpâni, Așa am putut să-l înfrunt pe regele din Adarlan, aşa am 
putut să mă împrietenesc cu fiul lui și cu căpitanul său, aşa am putui 
trăi în acel palat, pentru că nu am cedat niciun centimetru în faţa furiei, 


în fața amintirilor. Acum caut uneltele care mi-ar putea distruge 
duşmanul şi nu pot lăsa monstrul să scape, pentru că m-ar face să 
utilizez acele unelte împotriva regelui, nu să le pun înapoi, cum ar 
trebui - şi aş fi în stare să distrug întreaga lume de ciudă. Deci, de aceea 
trebuie să fiu Celaena, nu Aelin - pentru că a fi Aelin ar însemna să mă 
confrunt cu acele lucruri şi să eliberez acel monstru. Înţelegi? 

— Dacă are vreo importanţă, nu cred că ai distruge lumea fără 
motiv. 

Vocea îi era dură. 

— Dar cred că-ţi place să suferi. Colecţionezi cicatrice pentru că 
vrei să ai o dovadă a faptului că plăteşti pentru păcatele comise. Și știu 
asta pentru că am făcut același lucru timp de două sute de ani. Spune- 
mi, crezi că vei merge în vreun soi de Lume de Apoi binecuvântată, sau 
că vei arde în iad? Speri să ajungi în iad - pentru că, altfel, cum le-ai 
face față în Lumea de Apoi? Mai bine să suferi, să fii damnată pentru 
veşnicie şi... 

— Ajunge, şopti ea. 

Probabil că vocea îi suna la fel de nefericită și de sfârşită precum se 
simţea, pentru că el se întoarse la masa de lucru. Ea închise ochii, dar 
inima îi bubuia. 

Nu știa cât timp trecuse. După un timp, salteaua se mișcă și scârțâi 
şi simți un trup cald care se lipea de al ei. Fără s-o îmbrăţișeze, doar 
întins lângă ea. Nu deschise ochii, dar îi inspiră mirosul, pin și zăpadă, 
iar durerea se potoli puţin. 

— Măcar dacă ajungi în iad, spuse el, vibraţiile din pieptul lui 
bubuind pe trupul ei, atunci vom fi împreună. 

— Îl compătimesc deja pe zeul întunericului. 

Îi trecu mâna mare prin păr şi ea aproape toarse. Nu-și dăduse 
seama cât de mult îi lipsea atingerea - atingerea oricui, prieten sau 
iubit. 

— Când voi reveni la normal, să mă aştept că ai de gând să ţipi la 
mine pentru că aproape m-am epuizat de tot? 

El lăsă să-i scape un hohot firav de râs, dar continuă să-i mângâie 
părul. 

— Habar n-ai. 

Ea zâmbi ascunsă în pernă, iar mâna i se opri o clipă - apoi 


continuă. 

După o vreme, el murmură: 

— Nu mă îndoiesc că vei avea cândva puterea de a elibera sclavii 
din lagărele de muncă, indiferent de numele pe care vei dori să-l 
folosești. 

Ochii îi ardeau dincolo de pleoape, dar se lăsă cuprinsă de atingerea 
lui, punându-și chiar mâna pe pieptul lui larg, savurând bătaia egală, 
sigură, a inimii lui. 

— Mulţumesc că ai grijă de mine, spuse ea. 

El mormăi - acceptare sau refuz, nu ştia. Somnul o trase, lar ea îl 
urmă în uitare. 


Rowan o mai ținu închisă în camera lui câteva zile și, deși ea îi 
spusese că se simte bine, o obligă să mai petreacă o jumătate de zi în 
pat. Considera şi ea că era plăcut să aibă pe cineva, chiar și un războinic 
Fae autoritar și mârâitor, căruia să-i pese dacă trăia sau murea. 

Veni ziua ei de naștere - nouăsprezece ani păreau oarecum 
nesemnificativi - și singurul ei cadou fu că Rowan o lăsă singură câteva 
ore. Se întoarse cu vești despre încă un cadavru de semi-Fae găsit în 
apropiere de coastă. Îi ceru s-o lase să-l vadă, dar el o refuză fără drept 
de apel (lătră la ea, mai bine spus) și spuse el că îl văzuse deja. Era 
același tipar: sânge uscat care cursese din nas, trupul stors până când 
rămăsese doar o carcasă, și cadavrul aruncat cu nepăsare. Chiar se 
întorsese în oraş - unde toţi fuseseră mai mult decât bucuroși să-l 
revadă, pentru că le adusese aur și argint. 

Se întorsese la Celaena cu bomboane de ciocolată, pretinzând că se 
considera insultat pentru că ea socotea că absenţa lui era adevăratul 
cadou de ziua ei. Ea încercă să-l îmbrăţișeze, dar el îi spuse că n-are de 
gând să suporte asta. Totuși, a doua oară când se îndreaptă spre baie, 
se strecură prin spatele scaunului lui de la masa de lucru și-i oferi un 
sărut puternic şi zgomotos pe obraz. El o alungă dând din mână și îşi 
şterse fața cu un mârâit, dar ea bănuia că o lăsase să treacă de sistemul 
lui de apărare. 


Fu o greșeală să creadă că ieşirea va fi o încântare. 

Celaena și Rowan stăteau de o parte și de alta a unui luminiș plin cu 
mușchi, ea cu genunchii ușor îndoiţi, mâinile făcute pumn. Rowan nu-i 
spusese să facă asta, dar ea intrase în poziția defensivă când văzuse 
vaga sclipire din ochii lui. 

Rowan arăta aşa numai când voia să-i facă viaţa un iad. Și pentru că 
nu merseseră la ruinele templului, bănui că o considera capabilă să 
stăpânească măcar unul dintre elementele puterii ei, în pofida 
evenimentelor de la Beltane. Ceea ce însemna că urma să treacă la 
stăpânirea următorului. 

— Harul tău nu are formă, spuse Rowan în cele din urmă, stând 
atât de nemișcat, încât ea îl invidie pentru asta. Și pentru că nu are 
formă, tu nu ai control suficient. În atac, o minge de foc sau un val de 
flăcări sunt utile, da, dar dacă e să te confrunți cu un combatant 
antrenat - dacă vrei să-ți poţi utiliza puterea, atunci trebuie să înveţi să 
te lupţi cu ea. 

Ea gemu. 

— Dar, adăugă el tăios, ai un avantaj pe care nu-l au mulţi 
deținători de har magic: ştii deja să lupţi cu arme. 

— Mai întâi bomboane de ciocolată de ziua mea, iar acum chiar îmi 
faci un compliment? 

El miji ochii și avură încă una dintre conversațiile lor fără cuvinte. 

Cu cât vorbești mai mult, cu atât răzbunarea va și mai drastică. 

Ea zâmbi uşor. 

Iertare, stăpâne. Sunt a ta, învaţă-mă. 

Copil neastâmpărat. 

Ridică bărbia spre ea. 

— Focul tău poate lua orice formă dorești - singura limită este 
propria imaginaţie. Și, având în vedere creșterea pe care ai avut-o, dacă 
ar fi să mergi pe panta ofensivă... 

— Vrei să fac o sabie din foc? 

— Săgeţi, pumnale - tu canalizezi puterea. Vizualizeaz-o și 
folosește-o aşa cum ai folosi o armă mortală. 

Ea înghiţi puternic. 


El rânji dispreţuitor. 

Te temi să te joci cu focul, prinţeso? 

N-ai fi preafericit dacă ţi-aș pârli sprâncenele. 

Încearcă-mă. 

— Când te antrenai ca asasin, care a fost primul lucru pe care l-ai 
învăţat? 

— Cum să mă apăr. 

Ea înţelese acum de ce el fusese atât de amuzat în ultimele câteva 
minute, iar el îi răspunse: 

— Bine. 


Deloc surprinzător, era oribil să se arunce în ea cu pumnale din 
gheaţă. 

Rowan azvârlea pumnal după pumnal magic înspre ea - şi, de 
fiecare dată, scutul din foc pe care încerca (şi nu reușea) să şi-l 
imagineze nu o apăra deloc. Dacă binevoia să apară, o făcea 
întotdeauna prea departe la stânga sau la dreapta. 

Rowan nu voia un zid din foc. Nu - el voia un scut mic, controlat. Și 
nu conta de câte ori o lovea în mâini sau în braţe, ori în faţă, nu conta 
că sângele uscat o mânca acum pe obraji. Un scut - atât avea de 
construit, şi s-ar fi oprit. 

Asudând și gâfâind, Celaena începea să se întrebe dacă nu ar trebui 
să se așeze în calea următorului pumnal și să se scape de suferință, 
când Rowan mârâi. 

— Străduiește-te mai mult. 

— Încerc, sări ea, rostogolindu-se în laterală când el îi trimise două 
pumnale lucioase din gheață spre cap. 

— Te comporți de parcă ai fi în pragul epuizării. 

— Poate că sunt. 

— Dacă tu crezi măcar o secundă că te apropii de epuizare după 
doar o oră de antrenament... 

— S-a întâmplat la fel de repede și la Beltane. 

— Dar acela nu a fost sfârşitul puterii tale. 

Următorul pumnal din gheață pluti în aer lângă capul lui. 


— Cazi pradă atracției magiei şi o lași să facă tot ce vrea cu tine -o 
lași să te consume. Dacă ţi-ai fi ţinut firea, ai fi putut face focurile alea 
să ardă săptămâni întregi - luni întregi. 

— Banu. 

Nu avea un răspuns mai bun decât acesta. 

Nările îi fremătară ușor. 

— Ştiam eu. Voiai ca puterea ta să fie nesemnificativă - și ai fost 
ușurată când ai crezut că nu ești capabilă decât de atât. 

Fără avertisment, expedie pumnalul, apoi încă unul, apoi încă unul, 
toate direct spre ea. Ea îşi ridică braţul stâng cum ai fi ridicat un scut, 
imaginându-și flacăra care îi înconjura braţul, blocând pumnalele, 
trimițându-le în neant, dar... 

Blestemă atât de tare, că păsările încetară să mai ciripească. Își 
strânse cu mâna antebraţul din care sângele începuse să se reverse şi 
să se îmbibe în tunică. 

— Nu mă mai lovi! Am înţeles! 

Dar pumnalele continuară s-o atace. 

Ghemuindu-se şi aruncându-se într-o parte, ridicându-și braţul 
însângerat pentru a se apăra din nou, strânse din dinţi și-l înjură. El 
expedie un pumnal care se învârti cu o eficiență mortală - și nu se putu 
mişca suficient de repede încât să evite zgârietura uşoară pe pomete. 
Șuieră spre el. 

Avea dreptate - el avea întotdeauna dreptate, iar ea ura asta, 
aproape la fel de mult cât ura puterea care o inunda și făcea ce voia. 
Doar că ea era cea care trebuia să conducă - nu invers. Doar ea nu era 
sclava puterii. Nu era sclava nimănui, iar dacă Rowan mai arunca un 
afurisit de pumnal spre faţa ei... 

Ceea ce el şi făcu. 

Cristalul de gheață nu reuşi să treacă pe lângă antebraţul ei ridicat 
şi se transformă într-o explozie de abur. 

Celaena aruncă o privire peste marginea licărindă a flăcării 
compacte, de culoare roșie, din fața brațului ei. Avea forma unui scut. 

Rowan zâmbi ușor. 

— Am terminat pe ziua de astăzi. Du-te să mănânci ceva. 

Scutul circular n-o ardea, deşi flăcările lui se zvârcoleau și 

şuierau. Așa cum poruncise ea. Funcționase. 


Aşa că-și ridică ochii spre Rowan. 
— Ba nu. Din nou. 


După o săptămână de construit scuturi de diverse dimensiuni și 
temperaturi, Celaena putea construi mai multe apărări care ardeau în 
același timp şi putea înconjura întreaga vâlcea cu jumătate de gând 
pentru a o proteja de asaltul din afară, Când se trezi într-o dimineață 
înainte de răsărit, fără să știe de ce o face, se strecură din camera pe 
care o împărțea cu Rowan și coborî la pietrele magice de apărare. 

Se cutremură, nu doar din cauza răcorii de dimineaţă, ci și din 
cauza puterii pietrelor curbate ale porților pe pielea ei, când trecu 
printre ele. Niciuna dintre santinele de pe creneluri nu-i ordonă să se 
oprească atunci când merse pe lângă linia de stânci sculptate şi 
impozante, până când găsi un teren plan şi începu să se antreneze. 


CAPITOLUL 44 


Cele Treisprezece zburară, ca una; Cele Treisprezece, ca una, le 
conduseră pe celelalte vrăjitoare Cioc-negru în ceruri, ca una. Exercițiu 
după exercițiu, prin ploaie, şi soare, şi vânt, până când toate erau arse 
de soare şi pline de pistrui. Chiar dacă Abraxos încă mai trebuia să 
reuşească traversarea Răscrucii, peticul de mătase de păianjen de pe 
aripile lui îi îmbunătăţise mult zborul. 

Totul mergea de minune. Abraxos intrase într-o încăierare pentru 
dominație cu masculul lui Lin și ieșise victorios, iar după aceea nimeni 


din sabatul ei sau din alt sabat nu-l mai provocase. Jocurile de Război 
se apropiau cu repeziciune și, deşi Iskra nu mai fusese o problemă din 
noaptea în care Manon aproape că o ucisese, își păzeau spatele: la băi, 
după fiecare colț întunecat, verificând de două ori hăţurile şi curelele 
înainte de a-și încăleca dragonii. 

Da, toate mergeau de minune, până când Manon fu chemată în 
camera bunicii ei. 

— De ce oare, spuse bunica ei, pe post de salut, plimbându-se 
nervoasă prin cameră, cu dinţii dezveliți ca de obicei, de ce oare trebuie 
să aud de la ticăloasa aia de Cressida că dragonul tău pipernicit şi inutil 
nu a trecut încă Răscrucea? Cum se face că, fiind eu în mijlocul unei 
întruniri, în care planificam Jocurile de Război pentru ca tu să le poți 
câştiga, celelalte Matroane îmi spun că tu n-ai voie să participi pentru 
că animalul tău nu a traversat Răscrucea și, prin urmare, nu are voie 
să-şi ducă în zbor stăpâna? 

Manon surprinse lucirea ghearelor înainte de a-i zgâria obrazul. Nu 
suficient cât să-i lase o cicatrice, dar suficient cât să o facă să sângereze. 

— Tu şi cu animalul acela sunteţi o rușine, şuieră bunica ei, cu 
dinţii clănțănindu-i. Nu vreau decât să câștigi Jocurile astea - ca să ne 
putem lua locul pe drept cuvenit de regine, nu de înalte Vrăjitoare. 
Regine ale Deşertului, Manon, iar tu faci tot ce poţi ca să strici asta. 

Manon își ţinu ochii în pământ. Bunica îi băgă o unghie în piept, 
străpungându-i mantia roșie, pătrunzând în carnea de deasupra inimii. 

— Ți s-a topit inima? 

— Nu. 

— Nu, o imită sarcastic bunica ei. Nu, nu se poate topi, pentru că nu 
ai inimă, Manon. Noi nu ne naștem cu inimă și suntem fericite așa. 

Arătă spre podeaua din piatră. 

— De ce sunt informată astăzi că Iskra a prins o blestemată de 
Crochan care ne spiona? De ce sunt ultima care află că spioana este în 
temnițele noastre și că o interoghează deja de două zile? 

Manon clipi, dar fu singurul semn de surpriză pe care-l lăsă să-i 
scape. Dacă vrăjitoarele Crochan le spionau... O altă tăietură pe față îi 
brăzdă celălalt obraz. 

— Vei face traversarea mâine, Manon. Mâine, şi nu-mi pasă dacă te 
faci una cu stâncile. Dacă supraviețuiești, să faci bine să te rogi 


întunericului să câştigi Jocurile alea. Căci dacă nu... 

Bunica își trecu o unghie de-a curmezișul gâtului lui Manon. O 
zgârietură care să-i pună sângele în mișcare. 

Și o făgăduială. 


De data aceasta, toată lumea veni să vadă traversarea Răscrucii. 
Abraxos fu înșeuat, iar concentrarea ațintită asupra gurii peşterii 
deschise către noaptea de dedesubt. Asterin și Sorrel erau în spatele ei, 
dar lângă animalele lor, nu călare. Bunica aflase că intenționau să o 
salveze și interzisese asta. Manon trebuia să plătească pentru propria-i 
prostie și mândrie, spunea ea. 

Vrăjitoarele se înghesuiră la marginea platformei de vizionare, iar 
de deasupra, Înaltele Vrăjitoare şi moştenitoarele lor urmăreau dintr- 
un balconaş. Zgomotul era aproape asurzitor. Manon aruncă o privire 
către Asterin şi Sorrel şi le văzu expresia feroce, dură ca piatra, dar 
încordată. 

— 'Țineţi-vă pe lângă pereţi, pentru ca el să nu vă sperie balaurii, le 
spuse ea. 

Ele dădură mohorâte din cap. 

De când grefase mătasea de păianjen pe aripile lui Abraxos, Manon 
avusese grijă să nu-l forțeze prea mult, până când vindecarea avea să 
fie completă. Dar Răscrucea, cu plonjonul şi vânturile ei... aripile lui s- 
ar fi putut transforma în zdrenţe în câteva secunde dacă mătasea nu 
rezista. 

— Aşteptăm, Manon, lătră bunica ei de deasupra. 

Făcu semn cu mâna spre gura peșterii. 

— Dar, te rog, nu te grăbi. 

Râsete - de la Picioare-galbene, de la Cioc-negru... de la toată lumea. 
Și totuși, Petrah nu zâmbea. Și niciuna dintre Cele Treisprezece, 
adunate cel mai aproape pe platforma de vizionare, nu zâmbea. 

Manon se întoarse spre Abraxos și privi în ochii lui. 

— Să mergem, spuse şi-l trase de hăţuri. 

Dar el refuză să se mişte - nu din teamă sau teroare. Își ridică încet 
capul - privind spre locul unde stătea bunica ei - și emise un mârâit 


jos, de avertizare. O ameninţare. 

Manon știa că ar trebui să-l certe pentru lipsa de respect, dar faptul 
că putea înțelege ce se petrecea în sala asta... ar fi trebuit să fie 
imposibil. 

— Noaptea este pe trecute, strigă bunica ei, nepăsându-i de bestia 
care se uita la ea cu atât de multă furie în ochi. 

Sorrel şi Asterin schimbară o privire și ar fi putut jura că mâna 
Aghiotantei sale se răsucise spre mânerul săbiei. Nu ca să-l rănească pe 
Abraxos, ci... Fiecare membră a Celor Treisprezece își dusese uşor 
mâna spre arme. Pentru a lupta - în caz că bunica ei dădea ordin să fie 
omorâți Manon și Abraxos. Auziseră provocarea din mârâitul lui 
Abraxos - și înțeleseseră că bestia trăsese o limită dincolo de care nu 
voia să treacă. 

Nu se nășteau cu inimă, spusese bunica ei. Asta li se spusese. 
Supunere, disciplină, brutalitate. Acestea erau lucrurile pe care ar fi 
trebuit să le prețuiască. 

Ochii lui Asterin străluceau - extraordinar de puternic - şi dădu din 
cap spre Manon. 

Era același sentiment pe care-l simţise ea când Iskra îl bi- ciuise pe 
Abraxos - pe care nu-l putea descrie, dar care o orbise. 

Manon îl apucă de bot pe Abraxos, obligându-l să-și ia privirea de la 
bunica ei. 

— O singură dată, şopti ea. Tot ce trebuie să faci este să sari o 
singură dată, Abraxos, și după aceea le poţi închide gura pentru 
totdeauna. 

Apoi, ridicându-se din abisuri, se auzi o bătaie constantă pe două 
note. Bătaia bestiilor de momeală înlănţuite, care deplasau mașinăriile 
grele dintr-o parte în alta. Ca o inimă care bătea. Ca un tremur de aripi. 

Ritmul se auzea tot mai puternic, de parcă balaurii din hăuri ar fi 
ştiut ce se întâmplă. Sunetul crescu și crescu în amplitudine, până când 
ajunse la peșteră - până când Asterin își luă scutul în mână și i se 
alătură. Până când toate Cele Treisprezece preluară ritmul. 

— Auzi asta? Asta-i pentru tine. 

O clipă, în bătaia care le învăluia ca niște aripi fantomatice izvorâte 
din munte, lui Manon i se păru că n-ar fi fost atât de rău să moară - 
dacă ar fi fost cu el, dacă n-ar fi fost singură. 


— Eşti unul dintre Cei Treisprezece, îi spuse. De acum până când 
întunericul ne va despărți. Tu îmi aparțţii, iar eu îți aparţin. Hai să le 
arătăm de ce. 

El îi suflă în palme, de parcă i-ar fi spun că ştia deja toate acestea și 
că ea nu făcea decât să risipească timp preţios. Ea zâmbi ușor când 
Abraxos aruncă încă o privire provocatoare în direcția bunicii ei. 
Balaurul se lăsă pe pământ, pentru ca Manon să încalece. 

Distanţa până la intrarea în peşteră părea mult mai scurtă în șa 
decât pe jos, dar nu se îndoi de el în timp ce clipi pentru a-și pune 
pleoapa interioară la locul ei și să-și retracteze dinţii. Mătasea de 
păianjen avea să reziste - refuza să accepte altă alternativă. 

— Zboară, Abraxos, îi spuse ea şi-l îmboldi cu pintenii. 

Ca o cometă, se avântă în galop pe panta lungă, iar Manon se mişca 
odată cu el, întâmpinând fiecare pas de galop al trupului lui puternic, 
fiecare pas în ritm cu bătaia balaurilor închiși în pântecele muntelui. 
Abraxos își deschise aripile, bătând din ele o dată, de două ori, 
căpătând viteză, fără teamă, nerăbdător, pregătit. 

Și totuși, bătaia nu încetă, nici cea a balaurilor sau cea a Celor 
Treisprezece, nici cea a sabaturilor Cioc-negru, care o preluaseră, 
bătând din picioare sau din palme. Nici din partea moștenitoarei 
Sânge-albastru, care își lovea sabia de pumnal, sau din partea 
vrăjitoarelor Sânge-albastru, care se luaseră după ea. Întregul munte se 
zguduia odată cu sunetul. 

Din ce în ce mai repede, Abraxos se avântă spre povârniș, iar 
Manon se ţinu bine. Gura peșterii se deschise larg. Abraxos îşi închise 
aripile, utilizând mișcarea pentru a da încă un impuls trupului, înainte 
de a plonja împreună cu Manon peste margine. 

Rapid ca un fulger arcuindu-se pe cer, se năpusti spre podeaua 
Trecătorii. 

Manon se ridică în șa, ținându-se bine, iar cosiţa îi ieși de sub 
mantie, apoi scăpă din legături, fluturând dureros în urmă, făcându-i 
ochii să lăcrimeze în pofida pleoapelor. El se prăbușea tot mai jos, cu 
aripile strânse pe lângă corp, coada dreaptă şi echilibrată. 

Spre iad, spre eternitate, spre acea lume unde, pentru o clipă, ar fi 
putut jura că în piept i se strângea ceva. 

Nu închise ochii, nici măcar când pietrele luminate de lună ale 


Trecătorii se apropiară, devenind mai vizibile. Nu avea nevoie să facă 
asta. 

Precum pânzele unei corăbii măreţe, aripile lui Abraxos se 
deschiseră, tensionate. Le înclină spre în sus, împotrivindu-se morții 
care încerca să-i tragă în jos. 

Și acele aripi, acoperite de peticele strălucitoare ale Mătăsii de 
Păianjen, rămaseră puternice şi dârze, trimițându-i în zbor pe 
deasupra versantului Omega şi pe cerul înstelat de dincolo de el. 


CAPITOLUL 45 


Spre meritul lor, santinelele nu se speriară atunci când Rowan, 
ajuns lângă ele, pe creneluri, se transformă. Aveau ochii suficient de 
ageri pentru a-i fi detectat sosirea când intră ca fulgerul. Un ușor puseu 
de teamă, dar care era de aşteptat, chiar dacă îl deranja mai mult ca 
altădată. Când le vorbi, tresăriră ușor. 

— De câttimp e acolo jos? 

— De o oră, prințe, spuse unul dintre străjeri, urmărind flăcările 
intermitente de dedesubt. 

— Şi de câte dimineţi în șir? 

— Asta ea patra, prinţe, răspunse aceeași santinelă. 

În primele trei zile, se strecurase din pat înainte de zori, iar el 
presupusese că ajuta la bucătărie. Dar când se antrenaseră ieri, 
sesizase că... progresase într-un ritm mai alert decât ar fi fost normal, 
ca peste noapte. Trebuia să admire faptul că era plină de resurse. 

Fata stătea în afara zidului din pietre magice de apărare, luptând 
singură. 

Un pumnal din flăcări zbură din mână spre bariera invizibilă dintre 
două stânci, apoi altul, de parcă s-ar fi năpustit asupra capului 
adversarului. Lovi zidul magic cu o flacără de lumină și ricoșă, respins 
de vraja protectoare care încercuia fortăreața. Când ajunse la ea, se 
protejă cu scutul - rapid, puternic, sigură de ea. Un războinic pe 
câmpul de luptă. 

— N-am văzut pe nimeni... luptând așa, spuse santinela. 

Era o întrebare, dar Rowan nu se sinchisi să răspundă. Nu era 
treaba lor şi nu era nici el chiar sigur că regina ar fi fost mulțumită că o 
semi-Fae învață să-și utilizeze aşa puterile. Deşi plănuia să-i spună 
totul lui Lorcan, comandantul lui şi singurul bărbat care era mai înalt în 
rang decât el în Doranelle, doar pentru a vedea dacă puteau utiliza asta 
în antrenamentul lor. 

Fata trecu de la aruncatul armelor la lupta corp-la-corp: o lovitură 
de forţă, o lovitură mistuitoare de foc. Flăcările ei deveniseră uluitor de 


diverse - nuanţe de auriu, de roșu, de portocaliu. Și tehnica - nu harul 
magic, ci modul în care se mișca... Stăpânul ei fusese un monstru, nu 
încăpea nicio îndoială, dar o pregătise bine. Se ferea și sărea şi se 
răsucea, fără pauză, cu furie, şi... 

Înjură, la fel de colorat ca de obicei, când zidul îi trimise înapoi 
flacăra rubinie. Reuși să o respingă cu scutul, dar căzu în fund. Și totuși, 
niciuna dintre santinele nu râse. Rowan nu știa dacă din cauza 
prezenţei lui sau din cauza ei. 

Află o clipă mai târziu, când aştepta să o audă strigând, sau dând 
îndărăt, sau plecând. Dar prințesa se mulțumi să se ridice în picioare, 
fără măcar să se curețe de noroi şi frunze, şi îşi reluă antrenamentul. 


* 


Următorul cadavru apăru o săptămână mai târziu, dând o tonalitate 
mai curând dezgustătoare dimineții proaspete de primăvară în care 
Celaena și Rowan alergară la locul respectiv. 

Îşi petrecuseră ultima săptămână luptând și apărându-se şi 
manipulându-i ei harul magic, întrerupţi numai de câte o vizită 
oarecum neplăcută a unor nobili Fae care călătoreau prin zona lor - 
ceea ce o convinse pe Celaena că n-avea de ce să se grăbească să 
meargă în Doranelle. Din fericire, oaspeţii rămăseseră doar o noapte, 
iar lecţiile ei nu fură tulburate prea mult. 

Lucrau numai cu focul, ignorând stropul de afinitate la apă pe care 
îl moştenise. Încercă în mod repetat să conjure apa, când bea, în cadă, 
când ploua, dar fără reuşită. Atunci, să fie focul. Și deși știa că Rowan 
era la curent cu pregătirea ei de dimineaţă, nu-i ușură niciodată 
antrenamentul, deși ar fi putut jura că uneori simțea cum harurile lor... 
se jucau împreună, flacăra ei provocându-i gheața, vântul lui dansând 
printre tă- ciunii ei. Fiecare dimineață aducea ceva nou, uneori mai 
dificil, diferit şi oribil. În numele zeilor, era genial. Viclean, răutăcios şi 
strălucitor. 

Chiar şi atunci când îi aplica o bătaie soră cu moartea. În. Fiecare. 
Zi. Blestemată. 

Nu din răutate, nu cum fusese înainte, ci pentru a-i demonstra ceva 
- că duşmanii nu aveau să o cruţe. Dacă simţea nevoia să se 


odihnească, dacă puterea o lăsa, avea să moară. 

Aşa că o trântea în noroi sau în pârâu, sau în iarbă, cu un vârtej de 
vânt sau de gheaţă. lar ea se ridica, aruncând săgeți de flacără, cu 
scutul devenit acum cel mai bun aliat al ei. Iar și iar, înfometată și 
epuizată și îmbibată de ploaie, de ceaţă și de sudoare, până când scutul 
deveni un instinct, până când putu să arunce săgeți şi pumnale de 
flacără odată, până când îl trânti ea cu fundul de pământ. Întotdeauna 
mai era ceva de învăţat; trăia și respira şi visa focul. 

Uneori visa un bărbat cu ochi căprui dintr-un imperiu de dincolo de 
mare. Alteori se trezea și întindea mâna pentru a atinge trupul cald de 
bărbat de lângă al ei, numai pentru a-și da seama că nu era al 
căpitanului - că nu va mai sta niciodată întinsă lângă Chaol, nu după 
ceea ce se întâmplase. Când îşi amintea asta uneori, fiecare gură de aer 
era un chin. 

Nu era nimic romantic în faptul că împărțea patul cu Rowan, și 
fiecare rămânea pe partea lui. Cu siguranță nu îi întâmpină nimic 
romantic când ajunseră la locul unde fusese găsit cadavrul, iar ea îşi 
dădu jos cămașa pentru a se răcori. Acoperită doar de desuuri, pielea 
Celaenei fu mușcată de aerul mării cu o răcoare delicioasă și până şi 
Rowan îşi deschise jacheta greoaie când se apropiară de coordonate. 

— Ei bine, de data asta îi simt mirosul, spuse Celaena între două 
gâfâieli. 

Ajunseseră la locul indicat în mai puţin de trei ore, judecând după 
soare. Era cea mai lungă şi mai rapidă cursă pe care o făcuse ea 
vreodată, mulțumită formei de Fae în care se antrena. 

— Cadavrul acesta putrezeşte aici de mai mult timp decât semi-Fae 
de acum trei zile. 

Îşi muşcă limba să nu-i răspundă. Se mai descoperise un cadavru 
semi-Fae, iar el n-o lăsase să-l vadă, forțând-o în schimb să se 
antreneze în timp ce el zburase spre locul descoperirii. Dar, în 
dimineaţa aceasta, se uitase în focul înăbușit din ochii ei și dăduse 
îndărăt. 

Celaena păși cu grijă pe covorul din ace de pin, căutând semne de 
luptă sau ale atacantului. Pământul era bătucit și, în pofida pârâului, 
muștele bâzâiau în apropiere de ceea ce părea a fi o grămadă de 
îmbrăcăminte, vizibilă de după o moviliţă. 


Rowan înjură urât cu voce joasă, ridicându-şi antebraţul pentru a-şi 
acoperi nasul și gura, în timp ce examina carcasa, cu faţa lui de bărbat 
semi-Fae contorsionată de oroare. Celaena ar fi făcut la fel, cu excepţia 
faptului că... cu excepţia faptului că... 

Era prezent și un al doilea miros. Nu atât de puternic pe cât fusese 
la prima locaţie, dar persistent. Împinse amintirea care voia să se înalțe 
ca răspuns la miros, amintirea care o copleşise în acea zi, pe câmpul de 
gorgane. 

— Ne-a atras atenţia și o ştie, spuse ea. Are ca ţinte semi-Fae - 
pentru a trimite un mesaj, fie pentru că... au gust bun. Dar... 

Îşi imagină harta pe care o ţinea Rowan în camera lui, detaliind 
suprafața vastă pe care fuseseră găsite cadavrele şi se strâmbă. 

— Dacă sunt mai mulți? 

Rowan întoarse privirea spre ea, cu sprâncenele ridicate. Nu mai 
spuse nimic până când se apropie de locul unde se afla el, lângă 
cadavru, atentă să nu distrugă dovezile. Stomacul i se strânsese, iar bila 
îi ajunsese în gât, dar acoperi oroarea care o cuprinsese cu un perete 
de gheaţă pe care nici măcar focul ei nu-l putea topi. 

— Eşti bătrân ca iadul, spuse ea. Trebuie să te fi gândit că avem de- 
a face cu mai mulţi, dat fiind cât de întins este teritoriul. Dacă acela pe 
care l-am văzut între gorgane nici măcar nu era cel responsabil de 
moartea acestor semi-Fae? 

El miji ochii, dar încuviință reticent. Ea studie fața suptă, hainele 
rupte. 

Haine rupte, tăieturi mici de-a lungul palmelor - de parcă şi-ar fi 
împlântat unghiile în palme. Ceilalți de-abia fuseseră atinși, dar acesta... 

— Rowan. 

Se apără de muște. 

— Rowan, spune-mi că vezi şi tu ce văd eu. 

Încă un blestem profund. El se ghemui, utilizând vârful pumnalului 
pentru a împinge la o parte o bucată de pânză ruptă de la guler. 

— Masculul acesta... 

— S-a luptat. S-a împotrivit. Niciunul dintre ceilalți n-a făcut-o, 
conform rapoartelor. 

Duhoarea cadavrului era suficient de puternică să o trântească în 
genunchi. Se ghemui lângă mâna și antebraţul în putrefacție, uscat şi 


consumat din interior spre în afară. Întinse mâna după pumnalul lui 
Rowan, pentru că ea încă nu avea unul. El ezită, când ea ridică privirea 
spre el. 

Numai în această după-amiază, păru el să mârâie, apăsând mânerul 
în palma ei deschisă. 

Ea smuci pumnalul. 

Știu, știu. Nu mi-am recâștigat încă armele. Nu te zbârli așa. 

Se întoarse la carcasă, întrerupând conversaţia mută și obţinând un 
rânjet drept răspuns. Jocul mintal cu Rowan era ultimul lucru pe lista ei 
de priorităţi, chiar dacă devenise una dintre activităţile ei favorite. 

În conflictul acesta mintal era ceva foarte familiar, gândi ea, trecând 
atent, cât de blând și respectuos putu, vârful pumnalului pe sub 
unghiile rupte și murdare ale bărbatului, apoi ștergând conținutul pe 
dosul palmei ei. Praf și ceva negru... negru... 

— Ce dracu' e asta? vru Rowan să ştie, îngenunchind lângă ea, 
mirosindu-i mâna întinsă. 

Și sări îndărăt, mârâind. 

— Ăsta nu-i praf. 

Nu, nu era. Era mai negru decât noaptea și duhnea la fel ca prima 
dată când îl mirosise, în catacombele de sub bibliotecă, o baltă uleioasă 
de sânge de culoarea obsidianului. Puțin diferit de celălalt miros oribil 
care plutea în aer, dar similar. Foarte asemănător... 

— E imposibil, spuse ea, sărind în picioare. Asta... asta... asta... 

Începu să se miște agitată, ca să nu tremure. 

— Nu se poate. Probabil că mă înșel. 

Erau foarte multe celule în temniţa uitată de sub bibliotecă, de sub 
turnul Wyrd cu ceas al regelui. Creatura pe care o întâlnise ea avusese 
o inimă umană. Fusese abandonată, bănuia ea, din cauza vreunui 
defect. Şi dacă... și dacă cei perfecționaţi fuseseră mutați în altă parte? 
Dacă acum erau... pregătiți? 

— Povesteşte-mi, mârâi Rowan, vorbind cu greu, pentru că se 
lupta să țină în frâu pornirea ucigașă care îl invadase ca răspuns la 
amenințarea care pândea din păduri. 

Ea ridică mâna să-și frece ochii, dar își dădu seama că substanţa era 
pe degetele ei, și atunci se șterse de cămașă, numai pentru a-şi aminti 
că nu purta decât banda albă moale de pe sâni și că îi era frig până în 


măduva oaselor. Alergă la pârâul din apropiere pentru a se curăța de 
sângele negru uscat, urând până şi faptul că urme din el se vor afla în 
apă, în lume, și cu voce joasă, joasă, îi povesti lui Rowan despre 
creatura din bibliotecă, despre cheile Wyrd, despre informaţiile pe care 
le ţinea Maeve în secret și despre cum putea fi distrusă acea putere. 
Putere care era folosită de rege pentru a crea lucruri - şi care aveau ca 
țintă oamenii cu har magic în sânge, pentru a le fi gazde. 

O briză caldă o învălui, încălzindu-i oasele și sângele, liniştind-o. 

— Cum a ajuns aici? întrebă Rowan, cu trăsăturile de un calm de 
gheaţă. 

— Nu ştiu. Sper să mă înșel. Dar mirosul acela - nu voi uita în veci 
mirosul acela. De parcă putrezise din interior, cu însăşi esenţa distrusă. 

— Îşi păstrase însă câteva capacităţi cognitive. Și, indiferent ce-o fi, 
trebuie să le aibă, de vreme ce abandonează trupurile. 

Încercă să înghită - de două ori - dar gura îi era uscată. 

— Semi-Fae... ar fi gazde perfecte, pentru că mulți sunt capabili să 
folosească magia și nimănui din Wendlyn sau Doranelle nu-i pasă dacă 
trăiesc sau mor. Dar cadavrele acestea - dacă voia să le răpească, de ce 
să le omoare? 

— Sunt inutile dacă nu sunt compatibile, spuse Rowan. Și dacă nu 
erau compatibile, la ce să le folosească decât la desangvinizare? 

— Dar ce sens are să lase trupurile acolo unde le putem găsi? Să 
stârnească teamă? 

Rowan își încleștă maxilarele și începu să inspecteze zona, 
examinând pământul, copacii, stâncile. 

— Arde trupul, Aelin. 

Îşi dădu jos teaca și centura care găzduise pumnalul, care încă 
atârna în mâna ei, şi i le aruncă. Ea le prinse cu mâna liberă. 

— Mergem la vânătoare. 


Nu găsiră nimic, nici chiar când Rowan își schimbă forma şi 
inspectă regiunea din înalturi. Când lumina zilei scăzu, se urcară în 
copacul cel mai mare, cel mai bogat din zonă. Se așezară pe o creangă 
masivă, strânși unul în altul, pentru că nu voia s-o lase să provoace nici 


cea mai mică flacără. 

Când ea se plânse de condiţii, Rowan sublinie că, în noaptea aceea, 
luna avea să lipsească, iar prin pădure bântuiau ființe mai periculoase 
decât vârcolacii. Asta îi închise gura până când el îi ceru să-i spună mai 
multe despre creatura din bibliotecă, să-i explice fiecare detaliu, fiecare 
slăbiciune și fiecare punct forte. 

După ce termină, el îşi scoase unul dintre cuţitele lungi - doar una 
dintre numeroasele și minunatele arme pe care le purta asupra lui - și 
începu să-l curețe. Cu simțurile ei sensibilizate, putea vedea suficient 
de bine în lumina stelelor pentru a discerne oţelul, mâinile lui și jocul 
mușchilor pe umeri, când ştergea lama. El însuşi era o armă frumoasă, 
călită în secole de antrenament și de luptă nemiloasă. 

— Crezi că m-am înșelat? îl întrebă ea, când el își lăsă deoparte 
cuțitul și începu să le caute pe celelalte, ascunse sub haine. 

Ca şi primul, erau toate curate, dar ea nu comentă. 

— În ceea ce priveşte creatura, vreau să spun. 

Rowan Îşi scoase cămașa peste cap pentru a ajunge la armele prinse 
de trup, dezvăluindu-şi spatele larg, musculos, plin de cicatrice şi 
minunat. Frumos - ceva foarte feminin, o parte înnăscută din ea 
aprecia asta, și n-o deranja semigoliciunea lui. El văzuse fiecare 
centimetru din ea. Ea bănuia că nicio parte din el nu ar fi luat-o prin 
surprindere, mulțumită lui Chaol. Dar - nu, nu se va gândi la Chaol. Nu 
când se simţea în sfârșit stabilă şi cu mintea limpede și bine. 

— Avem de-a face cu un prădător şiret și mortal, indiferent care-i 
sunt originile și câți sunt, spuse el, curățând un pumnal mic, prins în 
zona pectoralilor. 

Ea urmări cu privirea tatuajul care cobora pe fața lui, pe gât, pe 
umeri şi pe braț. Un semn sobru, brutal. Se vindecaseră, oare, 
cicatricele de pe faţa lui Chaol, ori aveau să rămână o veşnică aducere- 
aminte a ceea ce-i făcuse ea? 

— Dacă te-ai înşelat, voi considera asta o binecuvântare. 

Ea se lipi de trunchiul copacului. A doua oară se gândise la Chaol. 
Probabil că era cu adevărat epuizată, pentru că o altă opţiune ar fi fost 
că își dorea să fie nefericită. 

Nu voia să știe ce făcuse Chaol în aceste luni și nici ce gândea 
despre ea. Dacă îi vânduse regelui informaţii despre trecutul ei, poate 


că regele trimisese una dintre fiinţe aici, să o vâneze. lar Dorian - o, zei, 
fusese atât de pierdută în propria-i nefericire, că nici nu se întrebase ce 
face, cum reușise să-și păstreze secret harul magic. Se rugă în gând să 
fie bine. 

Suferi cu gândurile ei până când Rowan termină de lustruit armele, 
apoi scoase rezerva din piele în care ţineau apa și-și spălă mâinile, 
gâtul și pieptul. Ea îl urmări tot timpul, privind modul în care apa îi 
strălucea pe piele în lumina stelelor. Era foarte bine că Rowan nu era 
interesat de ea, pentru că știa că era suficient de proastă și de 
nechibzuită încât să se gândească la o relație amoroasă cu el pentru a 
rezolva problema cu Chaol. 

În pieptul ei era încă un foarte mare gol. Un gol care se mărea, nu se 
micșora, şi pe care nu-l putea umple nimeni, nici măcar dacă s-ar fi 
culcat cu Rowan. Erau zile în care inelul din ametist era cel mai preţios 
bun al ei, şi altele în care tot ce putea face era să nu-l topească într-o 
flacără creată tot de ea. Poate că fusese nebună să iubească un om care 
îi slujea regelui, dar Chaol fusese exact ceea ce-i lipsise după ce-l 
pierduse pe Sam, după ce supraviețuise coşmarului minelor. 

Dar în acele zile... nu știa ce-i trebuie. Ce își dorea. Dacă ar fi fost 
dispusă să recunoască, ar fi spus că, de fapt, habar n-avea cine mai era. 
Tot ce ştia este că indiferent cine sau ce ieşise din acel abis de 
disperare și de durere nu avea cum să fie aceeași persoană care se 
prăbușise în el. Și poate că ăsta era un lucru bun. 

Rowan se îmbrăcă înapoi şi se sprijini de copac, cu trupul lui 
puternic şi cald lipit de al ei. Rămaseră aşa în întuneric, până când ea 
spuse cu voce joasă: 

— Mi-ai spus odată că atunci când îți găsești partenera, nu poți 
suporta ideea de a o răni fizic. Odată ce te-ai împerecheat, mai curând 
te-ai răni pe tine. 

— Da, de ce? 

— Am încercat să-l omor. l-am distrus faţa, apoi i-am ţinut un 
pumnal deasupra inimii, pentru că am crezut că este vinovat de 
moartea Nehemiei. Și l-aş fi omorât, dacă nu m-ar fi oprit cineva. Dacă 
Chaol - dacă el ar fi fost într-adevăr perechea mea, n-aş fi putut face 
asta, nu? 

El păstră tăcerea vreme îndelungată. 


— De peste zece ani nu mai fuseseși în forma ta de Fae, aşa că, 
poate, instinctele nu erau suficient de puternice cât să preia 
conducerea. Uneori, cei doi pot deveni intimi înainte de a se forma 
legătura. 

— Oricum, e o speranţă inutilă, de care încerc să mă agăţ. 

— Vrei să-ți spun adevărul? 

Ea îşi îngropă bărbia în tunică şi închise ochii. 

Nu în noaptea asta. 


CAPITOLUL 46 


Ferindu-și ochii de strălucire, Celaena privi dealurile şi bucăţica de 
plajă aflate la distanță. Era o căldură toridă, o briză slabă, dar Rowan 
rămase îmbrăcat cu haina lui greoaie de un cenușiu deschis și centura 
lată, platoşele pentru antebraţe fiind prinse la locul lor. Binevoise să-i 
dea câteva dintre armele lui în acea dimineață - ca măsură de 
precauție. 

În zori, se întorseseră la ultimul loc, pe acelaşi drum - și atunci 
Celaena prinsese o urmă. Ei bine, analizase îndeaproape o picătură de 
sânge întunecat de pe o stâncă din apropiere şi apoi Rowan urmărise 
mirosul înapoi la dealuri. Ea căutase pe plajă, sub arcadele naturale ale 
numeroaselor peșteri de pe țărmul cu meandre. Dar acolo nu era nimic 
- iar urmele, din pricina mării, a vântului şi a elementelor naturii, 
dispăruseră. Stăteau acolo de cel puţin jumătate de oră, căutând alte 
semne, dar nu mai era nimic. Nimic, cu excepţia... 

Acolo. O scobitură uzată în promontoriu, de parcă multe perechi de 
picioare uzaseră marginea cocoțându-se, prudent, peste ea. Rowan o 
apucă de braț când ea se aplecă să analizeze scara ascunsă, fărâmițată. 
Ea îi aruncă o căutătură urâtă, însă el nu-i dădu drumul. 

— Încerc să nu mă simt jignită, spuse ea. Uite! 

Treptele aproape dispăruseră - rămăseseră bucăţi de stâncă și 
nisip presărat cu tufișuri. Apa de dincolo de plajă era atât de 
transparentă și de calmă, încât puteai vedea o fisură mică în bariera de 
recifuri care străjuia țărmurile. Era una dintre puținele căi de a acosta 
fără să-ţi faci barca bucăţi, lată numai cât să treacă o ambarcaţiune 
mică. Nu ar fi încăput pe acolo un vas de luptă sau unul comercial, fără 
dubiu unul dintre motivele pentru care această zonă nu fusese 
modernizată. Era însă un loc perfect dacă doreai să intri clandestin în 
țară - şi să rămâi nedescoperit. 

Începu să deseneze o linie lungă şi adâncă în pământul nisipos, apoi 
desenă punct după punct. 

— Trupurile au fost aruncate în pâraie și râuri, spuse ea. 

— lar marea nu era niciodată prea departe, spuse el, îngenunchind 
lângă ea. Ar fi putut să arunce acolo cadavrele. Dar... 

— Dar atunci, cadavrele astea ar fi plutit în derivă până la țărm şi 
ar fi făcut oamenii să cerceteze plaja. Uite aici, spuse ea, arătând spre 
întinderea de coastă pe care o schițase - și pe care se aflau și ei acum, 


fix în mijlocul ei. 

— De-a lungul secțiunii acesteia de țărm sunt nenumărate peșteri. 

Ea indică locul unde valurile se spărgeau de recif și spațiul calm, de 
mici dimensiuni, dintre recifuri. 

— De acolo se poate ajunge ușor... 

Și blestemă. Nu putu să pronunţe cuvintele. Pe acolo nu erau nave, 
dar asta nu însemna că una sau două n-ar fi putut veni din Adarlan, 
strecurându-se pe timp de noapte și aducându-și la țărm încărcătura 
lor violentă și demonică, utilizând bărcile mai mici. 

Rowan se ridică. 

— Plecăm. Acum. 

— Nu crezi că ne-ar fi atacat deja dacă ne-ar fi văzut? 

Rowan arătă spre soare. Dacă se pregătea să-i spună că era 
periculos pentru o regină să se arunce singură în braţele pericolului, 
atunci putea s-o facă... 

— Dacă tot e să explorăm, atunci o vom face sub adăpostul 
întunericului. Aşa că ne întoarcem la pârâu și ne căutăm ceva de 
mâncare. Apoi, prințesă, spuse el cu un rânjet cât faţa, ne vom distra pe 
cinste. 


Vreun zeu probabil că hotărâse să se milostivească de ei, pentru că 
ploaia începu imediat după asfinţit, norii tunători rostogolindu-se 
răzbunători pentru a ascunde sunetele pe care le făceau întorcându-se 
pe plajă, şi începură o cercetare minuțioasă a peşterilor. 

Dar cam acolo se terminară favorurile din partea zeilor, pentru că, 
stând pe burtă pe un promontoriu îngust care străjuia o plajă golașă, 
descoperiră ceva mai rău decât orice anticipaseră. Nu era vorba doar 
de monștrii creați de rege. 

Ci de o armată de soldați. 

Câțiva ieşiră din gura gigantică a peşterii, care era ascunsă de stânci 
şi nisip. Nici nu i-ar fi observat, dacă n-ar fi fost ascuţitul simţ olfactiv al 
lui Rowan. Nu avea cuvinte să descrie acel miros, spuse el, dar ea îl 
cunoștea deja. 

Gura Celaenei se uscase, iar stomacul i se făcuse ghem văzând 


siluetele întunecate intrând și ieşind din peșteră cu mișcări disciplinate 
şi economice care sugerau că erau bine antrenați. Nu erau monștri 
turbați, pe jumătate sălbatici precum cel din bibliotecă, sau creaturi 
glaciale, lipsite de defecte, ca acelea pe care le văzuse în gorgane, ci 
soldaţi muritori. Toţi foarte atenţi, disciplinaţi, nemiloşi. 

— Negustorul de crabi, murmură Celaena în urechea lui Rowan. În 
sat. A spus - a spus că a găsit arme în plasele de pescuit. Probabil că vin 
în corăbii și se apropie suficient de mult cât să înoate prin recif fără a 
atrage atenţia. Trebuie să ne apropiem. 

Îşi ridică sprâncenele spre Rowan, care îi aruncă un zâmbet de 
vânător. 

— Ştiam eu c-o să fii util într-o bună zi. 

Rowan se mulțumi să pufnească şi se schimbă, o licărire de lumină 
care spera ea să fi fost mascată de furtună. Își luă zborul de pe 
marginea promontoriului şi plană deasupra apei, doar o pasăre 
răpitoare aflată în căutare de hrană, apoi făcu un cerc ajungând să se 
odihnească pe o stâncă dincolo de locul unde se spărgeau valurile. Ea îl 
urmări vânând, deplasându-se spre peşteră, un animal în căutare de 
adăpost împotriva ploii. Şi apoi, menţinându-se aproape de tavanul 
impozant al peșterii, se strecură înăuntru. 

Nici nu îndrăzni să respire cât el se făcu nevăzut. Numără pauzele 
dintre tunet şi fulger, cu degetele furnicând-o de nerăbdarea de a pune 
mâna pe mânerul săbiei. 

În cele din urmă, Rowan se ivi din peşteră, într-un zbor elegant. Își 
croi drum spre ea, apoi trecu mai departe, intrând în pădure. Era un 
semn să-l urmeze. Cu atenţie, se târî prin praf, şi noroi, şi printre stânci, 
până când ajunse suficient de departe să se strecoare printre copaci. Îl 
urmă pe Rowan prin pădurea care devenea tot mai deasă, cu ploaia 
mascând orice sunet. 

Îl găsi stând cu braţele încrucișate, sprijinit de un pin contorsionat. 

— În peşteri sunt cam două sute de soldați muritori şi trei dintre 
creaturile alea. De-a lungul țărmului au format o rețea întreagă, 
ascunsă. 

Gâtul i se uscă. Trebui să se concentreze pentru a-l asculta. 

— Sunt sub comanda unuia numit Generalul Narrok. Soldaţii par 
toţi bine pregătiţi, dar se țin departe de cele trei creaturi. 


Rowan îşi şterse nasul şi, în lumina fulgerului, ea observă sângele. 

— Aveai dreptate. Cele trei creaturi arată ca niște oameni, dar nu 
sunt oameni. Indiferent ce se află sub pielea lor, este... dezgustător nu e 
cel mai bun cuvânt. A fost de parcă harul meu magic, sângele meu - 
însăși esența mea erau dezgustate de ei. 

Examină sângele de pe degete. 

— Toţi păreau să aștepte. 

Trei dintre chestiile alea. Și una dintre ele fusese cât pe ce săo 
omoare. 

— Să aştepte, ce? 

Ochii de animal ai lui Rowan străluciră când se fixară asupra ei. 

— Ce-ar fi să-mi spui tu de ce? 

— Regele n-a spus niciodată nimic despre asta. El... el... 

Mersese ceva rău în Adarlan? Îi spusese cumva Chaol regelui cine şi 
ce este, iar regele trimisese oamenii aici să... Nu, trebuie să fi durat 
săptămâni, luni, să strecori creaturile alea aici. 

— Trimite vorbă forțelor din Wendlyn - avertizează-le imediat. 

— Chiar dacă ajung la Varese mâine, tot va dura o săptămână până 
să ajungă aici pe jos. Majoritatea unităților au fost deplasate în nord pe 
toată perioada primăverii. 

— Tot trebuie să-i avertizăm că sunt în pericol. 

— Folosește-ţi capul. Sunt nenumărate peşteri și locuri în care să 
te ascunzi de-a lungul țărmului de vest. Și totuși, ei au ales acest loc, 
acest punct de acces. 

Vizualiză harta zonei. 

— Drumul de munte îi va duce dincolo de fortăreață. 

Îi îngheţă sângele, ba până și harul ei magic, licărind în încercarea 
de a o calma, nu reuși să o încălzească atunci când spuse: 

— Nu... nu dincolo de fortăreață. La fortăreață. Îi vor pe semi-Fae. 

El încuviință grav din cap. 

— Cred că trupurile pe care le-am găsit au fost experimente. Ca să 
afle slăbiciunile şi punctele forte ale semi-Fae, să afle care sunt... 
compatibili cu indiferent ce le fac ființelor ălora diforme. La câţi soldaţi 
sunt, aş crede că unitatea aceasta a fost trimisă să prindă și să 
recupereze semi-Fae, sau să elimine orice ameninţare posibilă. 

Pentru că, dacă nu puteau fi convertiți și făcuţi sclavi ai Adarlanului, 


atunci semi-Fae puteau fi convinşi să lupte pentru Wendlyn într-un 
război. Ar fi putut deveni cei mai puternici războinici din forțele lui 
Wendlyn - și ar fi provocat mai mult decât mici neplăceri pentru 
Adarlan. 

Ea își ridică bărbia şi spuse: 

— Atunci, chiar acum - chiar acum, vom cobori pe plajă și ne vom 
dezlănțui harul magic asupra lor. Cât dorm. 

Se întoarse, de parcă parte din sufletul ei începuse să se 
împotrivească gândului. 

Rowan o apucă de cot. 

— Dacă aş fi considerat că există vreun mod în care s-o fac, i-aș fi 
sufocat în somn. Dar n-avem cum - nu fără a ne pune vieţile în pericol. 

— Crede-mă, eu pot şi o voi face. 

Erau soldaţi ai Adarlanului - măcelăriseră şi prădaseră și făcuseră 
mai mult rău decât era dispusă să-şi amintească. Putea s-o facă. Voia s- 
o facă. 

— Ba nu. Fizic, nu le poţi face niciun rău, Aelin. Nu încă. Ei știu 
suficient despre aceste semne Wyrd pentru a-și fi protejat tabăra lor 
nenorocită împotriva genului nostru de har magic. Paveze - precum 
stâncile din jurul fortăreței, dar diferite. Poartă fier peste tot pe unde 
se poate, în arme, în armură. Îşi cunosc bine inamicul. Om fi noi buni, 
dar nu putem să-i distrugem pe toți și să plecăm cu viaţă din peșterile 
astea. 

Celaena pășea agitată, trecându-și mâinile prin părul umezit de 
ploaie, băgând de seamă că el nu terminase de vorbit. 

— Spune, ceru ea. 

— Narrok este în fundul peșterilor, într-o cameră privată. Este 
aidoma lor, o creatură care poartă pielea unui om. Îşi trimite cei trei 
monștri să prindă semi-Fae și să-i aducă în peștera lui - unde face 
experimente pe ei. 

Atunci înțelese de ce Rowan o mutase în copaci, departe de plajă. 
Nu pentru a fi protejată, ci pentru - pentru că o semi-Fae era acolo 
chiar acum. 

— Am încercat s-o las fără aer - să-i fie mai ușor, spuse Rowan, dar 
au pus-o în prea mult fier şi... n-o să supravieţuiască nopţii ăsteia, chiar 
dacă intrăm acum peste ei. Deja este o carcasă, de-abia mai respiră. Nu- 


şi poate reveni din ce i-au făcut. S-au hrănit cu viaţa ei, au întemnițat-o 
în propria minte, făcând-o să retrăiască toate ororile şi nenorocirile pe 
care le-a întâlnit vreodată. 

Până şi focul din ea îngheţă. 

— În ziua aceea, pe câmpul cu gorgane, s-a hrănit cu mine, şopti ea. 
Dacă n-aş fi reușit să evadez, m-ar fi consumat şi pe mine așa. 

Un mârâit gros, de confirmare, ieşi vălurit din gâtlejul lui Rowan. 

Îngreţoşată, Celaena își frecă faţa - își lăsă capul pe spate în ploaia 
care picura din frunzișul de deasupra, apoi inspiră profund şi se uită la 
Rowan. 

— Nu putem să-i ucidem cu magia noastră cât sunt în tabără. 
Forțele din Wendlyn sunt și ele prea departe, iar Narrok urmărește 
semi-Fae cu trei dintre monștri, plus două sute de soldați. 

Gândea cu voce tare, dar Rowan încuviinţă oricum. 

— Câte dintre santinelele de la Mistward au văzut cu adevărat 
câmpul de luptă? 

— Treizeci, sau chiar mai puţini. Unii, precum Malakai, sunt prea 
bătrâni, dar vor lupta oricum - și vor muri. 

Rowan se afundă mai adânc în pădure. Ea îl urmă, fie și măcar 
pentru că ştia că dacă s-ar fi apropiat cu un pas de plaja aceea, ar fi 
încercat s-o salveze pe femeie. Din încordarea din umerii lui Rowan, 
înţelese că şi el simţea același lucru. 

Ploaia se opri, iar Celaena își trase gluga pe spate pentru a lăsa 
aerul umed să-i scalde faţa prea fierbinte. Zona era plină de păstori, 
fermieri şi pescari. În afară de semi-Fae, nu avea cine să lupte cu 
creaturile. Nu aveau niciun avantaj, în afară de faptul că-și cunoşteau 
teritoriul mai bine decât inamicii. Bineînţeles că vor trimite vorbă la 
Wendlyn şi poate, poate, ajutorul va ajunge săptămâna viitoare. 

Rowan ridică un pumn, iar ea se opri, în timp ce el privi cu atenţie 
copacii din faţa și din spatele lor. Cu o tăcere de specialist, scoase din 
teacă una dintre lamele din apărătoarea pentru antebraţ. Mirosul o lovi 
o secundă mai târziu - duhoarea creaturilor, indiferent ce-or fi fost ele 
sub carnea muritoare. 

— Numai una. 

Vocea îi era atât de scăzută, încât de-abia o putea auzi cu urechile ei 
de Fae. 


— Asta nu mă linişteşte, spuse ea, la fel de încet, trăgându-și 
pumnalul din teacă. 

Rowan arătă cu mâna. 

— Vine direct spre noi. Mergi la dreapta vreo douăzeci de metri, 
iar eu merg la stânga. Când ajunge între noi, așteaptă semnalul meu, 
apoi loveşte. Fără magie - ar putea atrage prea multă atenţie dacă sunt 
şi alţii prin preajmă. Repede şi în tăcere. 

— Rowan, chestia asta... 

Repede și în tăcere. 

Ochii lui verzi aruncau flăcări, dar ea îi ținu piept. 

S-a hrănit cu mine și m-ar fi transformat într-o carcasă, spuse ea 
fără cuvinte. Poate riscăm aceeași soartă și acum. 

Nu erai pregătită, părea el să spună. Și nu eram cu tine. 

Asta e o nebunie. M-am confruntat și cu una dintre cele defecte și 
aproape că m-a ucis. 

Ti-e teamă, prințeso? 

Da, și am şi motive. 

Însă el avea dreptate. Acestea erau pădurile lor, iar ei erau 
războinici. De data aceasta, avea să fie altceva. Așa că încuviință, un 
soldat care acceptă ordinele, și nu mai pierdu timpul pentru a-și lua 
rămas-bun înainte de a se strecura printre copaci. Pașii îi erau ușori, 
calculă distanța, ascultând pădurea din jurul lor, menținându-și 
respirația constantă. 

Se ascunse după un copac acoperit de mușchi și-și scoase din teacă 
şi celălalt pumnal. Mirosul devenise o duhoare constantă care-i făcea 
inima să-i bată cu putere. Când norii de deasupra se îndepărtară, 
lumina stelelor ilumină slab ceața joasă care plutea aproape de 
pământul argilos. Nimic. 

Tocmai începuse să se întrebe dacă nu cumva Rowan se înşelase, 
când creatura apăru dintre copacii din faţa lor - mai aproape de ea 
decât calculase. Mult, mult mai aproape. 

Întâi îl simţi: pata de întuneric, tăcerea care îl învăluia ca o mantie 
suplimentară. Până şi ceața păru să se retragă din calea lui. 

Sub glugă, nu putu vedea decât pielea palidă și buzele senzuale. Nu 
se sinchisea să poarte arme, dar unghiile lui o făcură să-și ţină 
răsuflarea. Unghii lungi, ascuţite, pe care și le amintea prea bine - 


senzaţia pe care i-o dăduseră când îi rupeau carnea în bibliotecă. 

Spre deosebire de acele unghii, acestea nu erau rupte, iar curbele 
negre și lustruite luceau. Pielea de pe degete era albă și fără defecte, 
prea netedă să fi fost naturală. Într-adevăr, ar fi putut jura că vede 
lucind vene negre, o imitație grotescă a sângelui care cursese odată 
prin ele. 

Celaena nu îndrăzni nici să clipească atunci când creatura își 
întoarse capul acoperit de glugă spre ea. Rowan încă nu dăduse 
semnalul. Îşi dădea seama, oare, cât de aproape era de ei? 

Un firișor umed de căldură îi picură pe buze din una dintre nări. Se 
încordă, îmbărbătându-se, și se întrebă cât de repede se putea mișca și 
cât de adânc trebuia să taie cu pumnalele ei cu lame lungi. Sabia avea 
să fie ultima soluţie, pentru că era mai greu de mânuit, chiar dacă 
pentru a folosi cuţitele însemna să se apropie mai mult. 

El scrută copacii, iar Celaena se ascunse mai bine după al ei. 
Creatura de sub bibliotecă sfâşiase uși din metal de parcă ar fi fost 
draperii. Și ştia cum să folosească semnele Wyrd... 

Se uită la timp pentru a-l vedea pășind spre copacul ei, mișcarea 
mortal de elegantă promițând un sfârșit dureros şi prelungit. Mintea 
nu-i era distrusă; încă mai avea capacitatea de a gândi, de a calcula. 
Aceste ființe erau foarte bune la ceea ce făceau, încât se pare că regele 
considerase că acolo erau suficiente trei. Câte altele mai rămăseseră 
ascunse pe continentul ei? 

Pădurea devenise atât de tăcută, încât se auzi un fornăit. O 
adulmeca. Harul ei magic licări, dar îl înăbuși. Nu voia ca magia ei să 
atingă chestia aia, cu sau fără porunca lui Rowan. Creatura amușină din 
nou - și făcu încă un pas în direcţia ei. Exact ca în ziua aceea de pe 
câmpul cu gorgane, aerul începu să se rarefieze, pulsându-i în urechi, și 
cealaltă nară începu să-i sângereze. Rahat... 

Și atunci, un gând îi trecu prin minte, care făcu să se cutremure 
lumea. Dacă ajunsese deja la Rowan? Îndrăzni să mai arunce o privire 
de după copac. 

Creatura dispăruse. 

Celaena blestemă în tăcere, scrutând copacii. Unde naiba dispăruse 
creatura? Ploaia începu să cadă din nou, dar mirosul de moarte era 
omniprezent. Își ridică pumnalul lung în direcţia lui Rowan - 
semnalizându-i să indice dacă mai trăia. Trebuia să fie în viață; nu 
accepta altă ipoteză. Lama era atât de curată, încât își vedea fața 
oglindită în ea, vedea copacii și cerul și... 


Și creatura, care stătea acum în spatele ei. 

Celaena se roti pe călcâie, lovind în zona lui expusă, o lamă înclinată 
pentru a intra direct între coastele lui, cealaltă tăind spre gât. Era o 
mișcare pe care o practicase ani de zile, care devenise ușoară precum 
respiraţia. 

Când ochii lui negri și fără adâncime îi întâlniră pe ai ei, Celaena 
îngheţă. În trupul ei, mintea ei, sufletul ei. Harul magic pâlpâi şi se 
stinse. 

De-abia auzi bufnetul înfundat al lamelor ei atingând pământul. 
Ploaia de pe față devenise doar o senzaţie îndepărtată. 

Întunericul din jurul lor se dilată, primitor, învăluitor. Reconfortant. 
Creatura își dădu pe spate gluga mantiei. 

Faţa era tânără şi masculină - o perfecţiune nepământeană. În jurul 
gâtului purta o împletitură de piatră neagră - piatra Wyrd, își aminti ea 
vag - care lucea în ploaie. Era întruparea zeului morţii. Cu o voce şi o 
expresie care nu aparţineau unui bărbat muritor, spuse: 

— Tu. 

Ea nu-și putea lua ochii de la el. În întuneric se auzeau ţipete - 
tipetele pe care le înăbușise atât de mulți ani, care acum o atrăgeau. 

Zâmbetul i se lărgi, lăsând să i se vadă dinţii prea albi, iar el întinse 
mâna spre gâtul ei. 

Degetele acelea ca gheaţa erau atât de blânde când degetul mare îi 
atinse gâtul, când îi ridică fața pentru a se uita mai bine în ochii ei. 

— Agonia ta a avut gustul vinului, murmură el, privind în esenţa ei. 

Vântul îi biciuia faţa, braţele, stomacul, urlându-i numele, în ochii 
lui erau însă eternitate şi calm, făgăduiala unui întuneric atât de dulce, 
că nu-și putea lua ochii de la el. Dacă ar fi renunţat, ar fi fost o ușurare 
binecuvântată. Nu trebuia decât să se predea întunericului, așa cum îi 
cerea el. la-mă, voia ea să spună, încercă ea să spună. Ia totul. 

O licărire de argint şi oţel pătrunse în vălul ca o cerneală, și altă 
creatură - un monstru creat din colţi, furie şi vânt - era acolo, 
smulgând-o din neant. Încercă să-l zgârie cu unghiile, clar el era gheaţă 
- el era... Rowan. 

Rowan o târa după el, strigându-i numele, dar ea nu putea ajunge la 
el, nu putea opri atracţia față de cealaltă creatură. 

Dinţii pătrunseră în locul dintre gâtul și umărul ei, iar ea tresăltă, 


înlănțuindu-se de durere de parcă ar fi atins o frânghie care o trăgea 
din marea de stupoare, în sus, în sus, până când... 

Rowan o strânse puternic la pieptul lui cu un braţ, cu sabia scoasă, 
sângele ei curgându-i pe bărbie, în timp ce se retrăgea din fața creaturii 
care rămăsese lângă copac. Durere - de aceea trupul din acea 
dimineață fusese distrus. Semi-Fae încercase să folosească durerea 
fizică pentru a se elibera de creaturile astea, pentru a-i aminti trupului 
ce era real și ce nu. 

Creatura pufni în râs. O, zeilor! O subjugase. Atât de rapid, atât de 
ușor. N-avusese nicio şansă, iar Rowan nu ataca pentru că... 

Pentru că în întuneric, cu prea puţine arme împotriva unui dușman 
care nu avea nevoie de arme pentru a-i ucide, chiar și Rowan era 
depășit. Un războinic adevărat ştie când să se retragă dintr-o bătălie. 
Rowan șopti: 

— Trebuie să fugim. 

Creatura râse din nou pe un ton jos, apropiindu-se. Rowan se 
îndepărtă, cu ea în braţe. 

— Poţi încerca, spuse creatura, cu o voce care nu venea din acea 
lume. 

Atât îi trebui Celaenei să audă. Își zvârli harul magic. 

Un perete de foc se ridică între retragerea lor şi creatură, un scut în 
care turnă fiecare dram de voinţă, de onoare și de rușine, fără să-i pese 
de consecinţe. Creatura şuieră, dar Celaena n-avea de unde să știe dacă 
era de la lumina care îi înțepa ochii, sau doar din pricina frustrării. 

Și prea puţin îi păsa. Câștigau timp, un minut întreg de goană la deal 
printre copaci. Apoi, pata aia duhnitoare de întuneric care se întindea 
ca o plasă se apropie în spatele lor ca o avalanșă. 

Rowan cunoştea pădurile, ştia cum să-și piardă urma. Mai câștigară 
ceva timp şi distanţă. Creatura îi urmărea, chiar dacă Rowan folosea 
vântul pentru a alunga mirosul lor. 

Alergară kilometru după kilometru, până când respiraţia li se 
transformă în așchii de sticlă în plămâni și până când chiar și Rowan 
păru a fi obosit. Nu mergeau spre fortăreață - nu, n-aveau să-l ducă pe 
monstru la mai puţin de zece kilometri de fortăreață. Se îndreptară, în 
schimb, spre Munţii Cambrieni, aerul devenind din ce în ce mai rece, 
iar dealurile mai abrupte. Şi totuși, creatura continua să-i urmărească. 


— N-o să se oprească, spuse Celaena gâfâind, în vreme ce se 
aruncară pe o pantă abruptă, aproape în patru labe. 

Rezistă dorinţei de a se așeza în genunchi și de a vomita. 

— E ca un copoi care urmează un miros. 

Mirosul ei. Mult dedesubtul lor, fiinţa își urmărea prada. 

Rowan îşi dezgoli dinţii, cu ploaia curgându-i pe față. 

— Atunci, am să-l alerg pân-o să cadă mort. 

Fulgerul ilumină o cărare pentru căprioare în vârful dealului. 

— Rowan, gâfâi ea. Rowan, am o idee. 


Celaena se întrebă dacă încă mai dorea să moară. 

Poate că zeului morții îi plăcea prea mult să se joace cu ea. 

Spre copacii a căror scoarță fusese jupuită mai era o cărare 
ascendentă. Făcu un foc vesel şi arse o torță lângă un drum abandonat, 
lumina strălucind printre copacii fără coajă. 

Se ruga ca Rowan, aflat în spatele ei să țină creatura ocupată așa 
cum îi spusese ea - conducându-l în cercuri, după mirosul tunicii ei. 

Hârşti! Tocila scrâşni sub pumnalul ei când se cocoță pe o stâncă 
inaltă. În pofida frisoanelor permanente, fredona în timp ce-și ascuțea 
pumnalul, o simfonie pe care o ascultase în Rifthold în fiecare an până 
fusese înrobită. Îşi controlă respiraţia şi se concentră pe numărarea 
minutelor, întrebându-se cât mai putea rămâne acolo până să 
trebuiască să găsească altă cale. Hârști! 

Un miros de putrefacție îi pătrunse în nări, iar pădurea tăcută 
deveni imobilă. 

Hârşti! Nu lama ei ascuţindu-se, ci a altuia, aproape ca răspuns la 
mişcarea ei. 

Se relaxă şi trecu tocila peste pumnal încă o dată, apoi se ridică, 
dorindu-și putere în genunchi. Nu-și putea permite să ezite când avea 
să-i vadă pe cei cinci stând dincolo de copacii jupuiţi, înalți şi supli, 
purtând cu ei uneltele lor demonice. 

Fugi, urla trupul ei, dar rezistă. Își ridică bărbia şi surâse în 
întuneric. 

— Mă bucur că mi-ai acceptat invitaţia. 


Niciun sunet, nicio mişcare. 

— Cei patru prieteni ai tăi au decis să vină neinvitaţi la ultimul 
meu foc de tabără - și nu s-a terminat bine pentru ei. Dar sunt sigură că 
ştii deja asta. 

Un altul își ascuţea lamele, lumina focului tremurând pe metalul 
crestat. 

— Târfă Fae. Ne vom bucura îndelung de tine. 

Ea schiță o plecăciune, chiar dacă stomacul i se revolta de la 
duhoarea de carne putredă, și flutură făclia ca pe un baston spre ceea 
ce aştepta mai jos. 

— O, asta şi sper, zise ea. 

Înainte ca ei să o poată încercui, ea ţâșni într-un sprint. 


Celaena știa că erau aproape, nu pentru că ar fi auzit tufișurile 
foşnind sau zgomotul pumnalelor lor în aer, ci din cauza duhorii care îi 
sfâşia simţurile ca niște degete cu gheare. Strângând făclia într-o mână, 
o folosi pe cealaltă pentru a rămâne ridicată, în timp ce alerga pe 
drumul abrupt, evitând stâncile, mărăcinii şi pietrele desprinse. 

Locul de unde îi spusese lui Rowan să atragă creatura era cu un 
kilometru mai jos, așa că avea să fie o fugă nebună în întuneric. Deşi 
gleznele şi genunchii îi protestau, sărea și alerga, cu vârcolacii 
apropiindu-se de ea precum lupii de o căprioară. 

Cheia era să nu intri în panică - panica te făcea prost. Panica te 
putea ucide. Urmă un țipăt pătrunzător - ţipătul unui vultur. Rowan 
era exact acolo unde plănuiseră să fie, creatura regelui aflându-se 
probabil la un minut în spatele lui, făcân- du-și loc printre copaci. Chiar 
lângă pârâu, unde ea își aruncase făclia. Chiar acolo unde drumul cotea 
pe lângă un stei de stâncă. 

Drumul străvechi mergea într-o singură direcție, dar ea o luă într- 
alta. Vântul trecu pe lângă ea, suflând în direcția drumului. Se aruncă în 
spatele unui copac, cu o mână pe gură să nu i se audă respiraţia 
şuierătoare, iar vântul îi purtă mirosul mai departe. 

O clipă mai târziu, un trup cald o îmbrățișă, protejând-o şi 
adăpostind-o. Apoi, cinci perechi de picioare goale se târâră pe drum, 


după mirosul care acum ţâșnea şi se prăbușea la vale, spre creatura 
care alerga direct către ei. 

Îşi ascunse faţa la pieptul lui Rowan. Braţele lui erau puternice 
precum zidurile, iar arsenalul lui, la fel de liniștitor. 

În cele din urmă, el o trase de mânecă, împingând-o în sus. Din 
câteva mișcări dibace, se cățără în copac până la o ramură mai mare, 
din apropierea vârfului. O clipă mai târziu, Rowan era în spatele ei, 
sprijinit de trunchi. O trase lângă el, cu spatele lipit de obrazul lui, 
îmbrățişând-o, ascunzându-i mirosul de monștrii care urlau dedesubt. 

Trecu un minut până să înceapă urletele - ţipete jalnice, strigăte și 
urletele a două feluri de monștri care ştiau că moartea plutea asupra 
lor şi nu aveau o față blândă. 

Timp de jumătate de oră, creaturile se luptară în întunericul ploios, 
până când ţipetele jalnice deveniră victorioase, iar urletele 
nepământești nu se mai auziră. 

Celaena și Rowan se ţinură strâns în braţe și nu îndrăzniră să 
închidă ochii toată noaptea. 

Când povestiră la fortăreață ceea ce descoperiseră, nu se iscă 
rumoare, nu se iscă isterie. Malakai trimise imediat mesageri către 
regele din Wendlyn pentru a-l ruga să-i ajute; trimise şi altor așezări de 
semi-Fae, pentru a le ordona celor care nu puteau să lupte să se 
ascundă; iar comunităţii vindecătorilor, pentru evacuarea tuturor 
pacienţilor care nu erau la pat. 

Mesagerii se întoarseră de la rege, care promisese să trimită toți 
oamenii de care se putea dispensa. O ușurare, gândi Celaena - dar era 
şi un strop de teamă. Dacă se arăta Galan, dacă vreunul din neamul 
mamei sale ajungea aici... Nu-i va păsa, îşi spuse în sinea ei. Existau 
probleme mai importante de înfruntat. Așa că se rugă pentru venirea 
lor cât mai grabnică și se pregăti împreună cu restul locuitorilor 
fortăreței. Aveau să înfrunte primejdia fățiș, începând prin a-i scoate 
din circuit pe cei două sute de soldați muritori care îi însoțeau pe 
Narrok și pe cele trei creaturi ale sale, imediat ce își părăseau peșterile 
protejate. 

Rowan preluă controlul fortăreței fără multe discuţii - de fapt, 
primi doar recunoștință din partea celorlalţi. Până și Malakai îi 
mulțumi prinţului, atunci când Rowan purcese să organizeze gărzile, să 
delege sarcini şi să planifice întreaga lor supraviețuire. Mai aveau 
câteva zile până când aveau să vină întăririle pentru a putea lansa 
atacul, iar dacă dușmanul ar fi pornit mai devreme, Rowan voia să-i 
încetinească şi să-i împiedice cât de mult posibil înainte să ajungă la 
porțile fortăreței. Semi-Fae nu erau o armată și nu aveau resursele unei 
fortărețe echipate complet, așa că Rowan declară că trebuie să facă față 
cu resursele pe care le aveau: înțelepciunea, hotărârea și cunoașterea 
terenului. Din câte se părea, vârcolacii doborâseră una dintre creaturi, 
deci acestea nu erau chiar invincibile - dar fără să găsească un cadavru 
a doua zi, nu putuseră să-şi dea seama cum îl omorâseră. 

Rowan şi Celaena plecară cu grupurile care pregăteau pădurea 


pentru atac. Dacă armata lui Narrok avea să urmeze cărarea 
căprioarelor pentru a ataca fortăreața, atunci aveau să se găsească pe 
un teritoriu plin de capcane: viroage pline de creaturi veninoase, gropi 
mascate și pline de ţepușe; capcane la tot pasul. Poate că nu aveau să-i 
ucidă, dar aveau să-i întârzie suficient de mult cât să câștige timp până 
la venirea ajutoarelor. lar dacă aveau să sfârșească prin a fi asediați, 
sub fortăreață era un tunel, atât de vechi și de neglijat încât majoritatea 
locuitorilor nici nu știuseră că există până când nu-l pomenise Malakai. 
Era mai bun decât nimic. 

Câteva zile mai târziu, Rowan adună un grup mic de căpitani în 
jurul unei mese din sala de cină. 

— Echipa de cercetași a lui Bas raportează că monștrii par a fi gata 
să plece în câteva zile, spuse el, indicând pe o hartă. 

— Sunt terminaţi primul şi al doilea kilometru de capcane? 

Căpitanii confirmară. 

— Bine. Mâine vreau ca oamenii voştri să pregătească următorii 
câțiva kilometri. 

Șezând lângă Rowan, Celaena urmări cum îşi conduce oamenii prin 
toate subiectele ședinței, urmărind toate punctele și subpunctele 
planului lor - fără a mai pune la socoteală faptul că ţinea minte numele 
tuturor căpitanilor, ale soldaţilor și toate responsabilităţile lor. Rowan 
rămase calm și stabil - încrâncenat, chiar - în pofida iadului care se 
putea dezlănţui în curând asupra lor. 

Aruncând o privire la grupul de semi-Fae, cu atenția concentrată 
asupra lui Rowan, vedea că se agățau de tăria lui, de determinarea 
aceea rece şi de mintea lui ascuţită - și de secolele de experienţă. Și, 
dedesubtul tuturor acestora, apăsându-i sufletul din ce în ce mai mult, 
îşi dori ca atunci când va părăsi acest continent... să n-o facă singură. 

— Odihnește-te. Nu-mi ești de folos dacă ești ameţită. 

Clipi. Se zgâia la el. Întrunirea se terminase, iar căpitanii 

plecaseră deja să rezolve diversele sarcini. 

— lartă-mă. 

Se frecă la ochi. Erau treji încă din zori, pregătind ultimii kilometri 
ai potecii, verificând dacă toate capcanele erau funcţionale. Era simplu 
să lucrezi cu el. Fără judecată, fără nevoia de a se explica. Ştia că nimeni 
n-o va înlocui vreodată pe Nehemia și nici nu-şi dorea asta, dar Rowan 


o făcea să se simtă... mai bine. De parcă în sfârșit, după luni întregi în 
care se sufocase, acum putea respira. 

El încă o urmărea, încruntat. 

— Hai, spune. 

Ea examină harta întinsă pe masă între ei. 

— Ne descurcăm cu soldaţii muritori, dar creaturile alea și 
Narrok... dacă am avea luptători Fae - precum camaradul tău, care a 
venit să-și primenească tatuajul - și nu consideră că a-l numi pe 
luptător prietenul pisoi al lui Rowan ar ajuta-o să-l convingă de această 
dată - sau toţi cei cinci prieteni ai tăi, probabil că situaţia ar fi alta. 

Urmări cu degetul linia munților care separau acel ținut de cele 
nemuritoare de dincolo. 

— Dar n-ai trimis după ei. De ce? 

— Ştii de ce. 

— Maeve ţi-ar ordona să te întorci acasă numai pentru a le face în 
ciudă semi-Fae? 

Maxilarul i se încordă. 

— Din mai multe motive, cred. 

— Asta e, deci, persoana pe care alegi să o slujeşti. 

— Ştiam ce fac atunci când i-am băut sângele pentru a pecetlui 
jurământul. 

— Atunci, să sperăm că ajutoarele din Wendlyn ajung aici repede. 

Îşi țuguie buzele şi se îndreptă spre camera lor. El o apucă de 
încheietură. 

— Nu face asta. 

Un mușchi îi juca în maxilar. 

— Nu mă privi aşa. 

— Aşa cum? 

— Cu... dezgustul acesta. 

— Eunu.. 

Dar el îi aruncă o privire aspră. Ea oftă. 

— Astea... toate astea, Rowan... 

Arătă cu mâna spre hartă, spre uşile prin care trecuseră semi-Fae, 
spre sunetele pe care le emiteau oamenii care își pregăteau proviziile şi 
sistemele de apărare în curte. 

— Dacă are importanţă, toate acestea demonstrează că ea nu te 


merită, și cred că știi şi tu asta. 

El privi în lături. 

— Nu e problema ta. 

— Ştiu, dar am crezut că ar trebui să auzi asta. 

El nu-i răspunse, nici măcar nu îşi ridică ochii spre ea, așa că plecă. 
Privi o singură dată peste umăr și îl văzu aplecat peste masă, cu mâinile 
încrucișate pe tăblia ei, muşchii puternici ai spatelui vizibili prin 
cămașă, şi știu că nu privea cu adevărat harta. 

Dar n-avea sens să spună că-şi doreşte ca el să se întoarcă 
împreună cu ea în Adarlan, în Terrasen. N-avea cum să rupă 
jurământul făcut lui Maeve și nici ea nu avea ce să-i ofere, chiar dacă ar 
fi putut. Ea nu era regină, nici nu plănuia să devină şi, chiar dacă ar fi 
avut un regat să-i ofere dacă ar fi fost liber... N-avea sens să-i spună 
asta. 

Aşa că-l lăsă pe Rowan acolo, dar asta n-o opri să-și dorească să-l 
poată ține lângă ea. 


În seara următoare, după ce-și spălă faţa şi-şi bandajă o arsură de 
pe antebraţ în camera lui Rowan, Celaena cobora să ajute cu pregătirile 
pentru cină, când simţi, mai curând decât auzi, unda de tăcere din 
fortăreață, mai profundă și mai apăsătoare decât liniștea nervoasă care 
planase peste aşezământ în ultimele zile. 

Fortăreața nu mai fusese atât de încordată din acea primă noapte în 
care o vizitase Maeve. 

Era prea devreme pentru o vizită din partea mătușii ei. Avea prea 
puține de arătat deocamdată, în afară de câteva trucuri utile și 
diversele ei scuturi. 

Cobori treptele câte două şi ajunse în bucătărie. Dacă Maeve aflase 
de invazie şi îi poruncise lui Rowan să plece... Să respire, să gândească 
- acestea erau uneltele cheie pentru a suporta întâlnirea. 

Căldura și mirosul de fermentație o loviră chiar când cobora 
ultimele trepte, și îşi încetini pasul săltat, își ridică bărbia, chiar dacă se 
îndoia că mătuşa ei ar fi acceptat să se întâlnească în bucătărie, decât 
dacă ar fi dorit să o prindă pe picior greşit. Dar... 


Dar Maeve nu era în bucătărie. 

Rowan era acolo, cu spatele întors la ea, stând în celălalt capăt al 
încăperii cu Emrys, Malakai și Luca, şi discutând cu voce joasă. Celaena 
se opri brusc, observând fața prea palidă a lui Emrys, mâna care ținea 
strâns braţul lui Malakai. 

Când Rowan se întoarse spre ea, cu buzele subțiate și ochii mari - 
cu șoc, oroare și durere - lumea se opri și ea în loc. 

Brațele lui Rowan atârnau inerte, degetele încleştându-se și 
descleștându-se. Pentru o clipă, ea se întrebă ce-ar fi fost dacă s-ar fi 
întors la etaj, și astfel cuvintele lui n-ar deveni reale. 

Rowan făcu un pas spre ea - un pas și de atât fu nevoie pentru ca ea 
să înceapă să-și clatine capul, înainte de a-și ridica mâinile în față, ca 
pentru a-l respinge. 

— Te rog, spuse ea, și vocea i se frânse. Te rog. 

Rowan continua să se apropie, purtătorul unei condamnări 
inevitabile. Și ştiu că nu poate scăpa și că nu putea cădea în genunchi 
pentru a implora desfacerea făcutului. 

Rowan se opri la distanță de un braţ, dar n-o atinse, cu trăsăturile 
din nou dure - dar nu de la cruzime. Ci pentru că ştia, își dădu ea 
seama, că unul dintre ei trebuia să rămână calm. El trebuia să rămână 
calm - trebuia să-și păstreze judecata limpede pentru ceea ce avea de 
făcut. 

Rowan înghiţi o dată. De două ori. 

— În lagărul de muncă de la Calaculla a avut loc o revoltă, spuse el. 

Inima i se opri în loc. 

— După ce a fost asasinată prințesa Nehemia, se spune că o sclavă 
şi-a ucis supraveghetorul și a declanșat o revoltă. Sclavii au cucerit 
lagărul. 

Inspiră adânc. 

— Regele din Adarlan a trimis două legiuni care să controleze 
sclavii. Şi i-au ucis pe toți. 

— Sclavii au ucis legiunile regelui? 

Respirație. Erau mii de sclavi în Calaculla - împreună, ar fi fost o 
forță uriaşă, chiar și pentru două dintre legiunile Adarlanului. 

Cu o blândeţe oribilă, Rowan o apucă de braţ. 

— Nu. Soldaţii au ucis toţi sclavii din Calaculla. 


O fisură în lume, prin care un vaiet profund pătrunse ca un val. 

— Sunt mii de sclavi în Calaculla. 

Hotărârea din fiinţa lui Rowan se făcu bucăţi atunci când încuviinţă. 
Când deschise și închise gura, ea își dădu seama că nu se terminase. 
Singurul cuvânt pe care-l putu emite fu: 

— Endovier? 

Era o întrebare zadarnică. 

Încet, foarte încet, Rowan scutură din cap. 

— Odată ce-a aflat de revolta din Eyllwe, regele din Adarlan a 
trimis alte două legiuni spre nord. Nici în Endovier nu a fost cruțat 
nimeni. 

Nu văzu faţa lui Rowan când o prinse de braţe de parcă ar fi putut-o 
opri să cadă în abis. Nu, tot ce vedea erau sclavii pe care-i abandonase, 
munții cenușii şi gropile comune pe care le săpau în fiecare zi, fețele 
oamenilor ei, care lucraseră lângă ea - poporul ei, pe care-l 
abandonase. Pe care își permisese să-l uite, care se rugase să fie salvat, 
în speranţa că cineva, oricine, îşi va aminti de el. 

Îi abandonase, iar acum era prea târziu. 

Poporul Nehemiei, popoarele din celelalte regate și - poporul ei. 
Poporul din Terrasen. Poporul pe care mama și tatăl ei, şi Curtea ei, îl 
iubiseră atât de mult. Fuseseră rebeli în Endovier - rebeli care 
luptaseră pentru regatul ei când ea... când ea fusese... 

Erau copii în Endovier. În Calaculla. 

lar ea nu-i protejase. 

Zidurile şi tavanul bucătăriei se prăbușiră peste ea, aerul deveni 
prea subțire, prea fierbinte. Faţa lui Rowan începu să plutească, iar ea 
gâfâia, gâfâia, din ce în ce mai repede... 

El îi șopti numele prea blând ca alţii să audă. 

Și sunetul cuvântului, al numelui care fusese odată o promisiune 
făcută lumii, numele pe care scuipase şi pe care îl desacralizase, 
numele pe care nu-l merita... 

Se smulse din strânsoarea lui și se îndreptă spre ușa bucătăriei, 
traversând curtea, prin pietrele pavăză şi de-a lungul barierei invizibile 
- până ce găsi un loc în care nu putea fi zărită din fortăreață. 

Lumea era plină de urlet și vaiet, atât de puternice, încât se îneca în 
ele. 


Celaena nu scoase niciun sunet când își dezlănțui harul magic 
asupra barierei, o explozie care zgudui copacii și cutremură pământul. 
Îşi azvârli puterea în zidul invizibil, implorând stâncile străvechi să-i ia 
puterea, să o folosească. Apărătorii, de parcă i-ar fi intuit intenția, îi 
devorară întreaga forță, absorbind și ultimul tăciune, până când 
începură să pâlpâie, flămânde de mai mult. 

Iar ea arse, şi arse, şi arse. 


CAPITOLUL 49 


Trecuseră săptămâni întregi de când Chaol nu mai intrase în 
contact cu vreunul dintre prietenii lui - aliați, ce i-or fi fost. Așa că, 
pentru ultima dată, Chaol se lăsă cuprins de ritmul vechilor îndatoriri. 
Cu toate că era mai dificil ca oricând să supravegheze prânzurile 
regelui, deși întocmirea rapoartelor era un efort de voință, o făcu. Nu 
primise nicio veste de la Aedion sau de la Ren și totuși încă nu-i ceruse 
lui Dorian să-şi folosească harul magic pentru a-și testa teoriile despre 
vrajă. Începea să se întrebe dacă îşi terminase de jucat rolul în revolta 
din ce în ce mai puternică a lui Aelin. 

Adunase suficiente informaţii, încălcase suficiente limite. Poate că 
era timpul să afle ce se putea face din Anielle. Ar fi fost mai aproape de 
Morath și poate ar fi descoperit ce punea regele la cale în subterane. 
Regele îi acceptase planurile de a prelua mantia de moștenitor al 
Anielle-ului aproape fără obiecţii. În curând, urma să-şi prezinte 
opţiunile pentru un înlocuitor. 

Chaol stătea acum de gardă la un prânz de stat în sala mare, la care 
participau atât Aedion, cât și Dorian. Ușile fuseseră deschise pentru a 
lăsa să intre aerul de primăvară, iar oamenii lui Chaol stăteau lângă 
fiecare ușă, cu armele pregătite. 

Totul fusese normal, totul mersese impecabil, până când regele se 
ridicase, inelul său negru părând să înghită soarele de miezul zilei care 


intra năvalnic prin ferestrele impresionante. Ridicase un pocal, iar în 
cameră se pogorâse tăcerea. Nu era ca atunci când vorbise Aedion. 
Chaol nu se putuse împiedica să nu se gândească la ce-i spusese 
generalul despre opţiunea sa pentru o tabără sau alta, sau la ce îi 
spusese Dorian despre refuzul său de a-i accepta pe Celaena și pe prinţ 
așa cum erau. Medită la această idee în mod repetat. 

Dar nimic nu-l putea pregăti pe Chaol, sau pe oricine din sala aceea 
tăcută, pentru momentul când regele, zâmbind spre mesele de sub 
estrada lui, spuse: 

— Azi-dimineaţă ne-au venit vești bune din Eyllwe și din nord. 
Revolta sclavilor din Calaculla a fost zdrobită. 

Nu auziseră nimic despre asta, iar Chaol își dori să-și poată acoperi 
urechile pentru a nu auzi când regele spuse: 

— Trebuie să facem eforturi să repopulăm minele, acolo și în 
Endovier, dar pata revoltei a fost curățată. 

Chaol era bucuros că se sprijinea de un stâlp. Dorian fu cel care 
vorbi, cu fața albă ca varul: 

— Despre ce vorbeşti? 

Tată lui îi zâmbi. 

— lartă-mă. Se pare că sclavii din Calaculla își băgaseră în cap să 
stârnească o revoltă după nefericita moarte a prinţesei Nehemia, iar 
noi ne-am pus în minte să nu permitem asta, sau alte potenţiale 
revolte. Și cum nu aveam resursele să interogăm fiecare sclav pentru a 
afla care sunt trădătorii... 

Chaol înţelese ce putere îi trebuia lui Dorian pentru a nu-și scutura 
capul de oroare, atunci când puse lucrurile cap la cap şi înţelese câţi 
oameni fuseseră măcelăriți. 

— Generale Ashryver, spuse regele. 

Aedion rămase neclintit. 

— Tu şi legiunea Bane veți fi mulțumiți să aflați că, de când cu 
epurarea din Endovier, mulţi dintre rebelii din teritoriul vostru și-au 
încetat... caraghioslâcurile. 

Chaol nu ştiu de unde găsi Aedion curajul și voința, dar generalul 
zâmbi și-şi plecă fruntea. 

— Vă mulțumesc, Majestate. 


Dorian se năpusti în atelierul lui Sorscha. Ea sări de pe locul ei de la 
masă, cu o mână pe piept. 

— Ai auzit? o întrebă el, închizând uşa în urma lui. 

Ochii ei erau suficient de roșii cât să sugereze că auzise. El îi luă fața 
în mâini, lipindu-și fruntea de a ei, având nevoie de tăria aceea rece. Nu 
ştia cum de reuşise să nu plângă, să nu vomite, să nu-şi omoare tatăl pe 
loc. Uitându-se la ea, inspirând parfumul ei de rozmarin şi mentă, știu 
de ce. 

— Vreau să pleci din castelul acesta, spuse el. Îţi dau banii necesari, 
dar vreau să pleci de aici imediat ce găseşti un mod de a o face fără a 
stârni bănuieli. 

Ea se smulse din strânsoarea lui. 

— Ai înnebunit? 

Nu, niciodată nu văzuse lucrurile mai clar. 

— Dacă rămâi, dacă suntem prinşi... Îţi dau oricâţi bani îţi trebuie... 

— Nimic din ce-mi poţi oferi nu mă va convinge să plec. 

— Te leg de cal, dacă e nevoie, şi tot te scot de-aici... 

— Şi cine va avea grijă de tine? Cine îţi va pregăti tonicele? Nici cu 
căpitanul nu mai vorbeşti. Cum aș putea pleca acum? 

El o prinse de umeri. Trebuia să înțeleagă - trebuia s-o facă să 
înțeleagă. Loialitatea ei era unul dintre aspectele pe care le iubea, dar 
acum... n-ar fi făcut decât s-o omoare. 

— A ucis mii de oameni într-o clipită. Imaginează-ţi ce ar face dacă 
ar descoperi că mă ajuţi. Sunt lucruri mai rele decât moartea, Sorscha. 
Te rog - te rog, pleacă. 

Degetele ei le găsiră pe ale lui, pe care le apucară strâns. 

— Vino cu mine. 

— Nu pot. Va fi și mai rău dacă voi pleca, dacă fratele meu ajunge 
moştenitor. Şi cred... ştiu că unii ar putea încerca să-l oprească. Dacă 
sunt aici, sper să-i pot ajuta cumva. 

O, Chaol. Acum înţelese de ce o trimisese pe Celaena în Wendlyn - 
înțelese că întoarcerea lui la Anielle... Chaol se vânduse pentru a o şti în 
siguranță pe Celaena. 

— Dacă rămâi tu, rămân şi eu, spuse Sorscha. Nu mă poți convinge 


de contrariu. 

— Te rog, spuse el, pentru că nu ştia să țipe, nu cu morțţile acelor 
oameni apăsându-l. Te rog... 

Dar ea îi mângâie gâtul cu degetul mare. 

— Împreună. Vom face asta împreună. 

Şi, chiar dacă era egoist şi oribil din partea lui, dar renunţă la luptă. 


Chaol merse la mormânt, pentru a fi singur, pentru a jeli, pentru a 
urla. Dar nu era singur. 

Aedion stătea pe treptele scării în spirală, cu antebraţele sprijinite 
pe genunchi. Acesta nu se întoarse când Chaol îşi puse lumânarea jos şi 
se așeză lângă el. 

— Ce crezi, şopti Aedion, uitându-se fix în întuneric, că gândesc 
popoarele de pe celelalte continente, dincolo de mări, despre noi? Crezi 
că ne urăsc sau le e milă de noi pentru ceea ce ne facem unii altora? 
Poate că și la ei e la fel de rău ca la noi. Poate că e chiar mai rău. Dar să 
faci ce trebuie să fac eu, ca să supraviețuiești... Trebuie să cred că e mai 
bine. Undeva, trebuie să fie mai bine decât aici. 

Chaol nu ştiu ce să-i răspundă. 

— Am fost... 

Dinţii lui Aedion sclipiră în întuneric. 

— Am fost forțat să fac multe, foarte multe. Lucruri depravate, 
dezgustătoare; şi totuși, nimic nu m-a făcut să mă simt atât de murdar 
ca astăzi, mulțumind omului ăluia care mi-a ucis poporul. 

N-avea ce să-i spună pentru a-l consola, n-avea ce să-i promită, așa 
că îl părăsi pe Aedion, care continuă să privească nemișcat în întuneric. 


În acea noapte, în Teatrul Regal nu era niciun loc liber. Toate lojele 
şi balconul gemeau de nobilime, neguţători, oricine își permisese 
preţul biletului. Bijuterii şi mătase străluceau în lumina candelabrelor 
din cleștar, bogăţiile unui imperiu cuceritor. 

Veştile despre masacrarea sclavilor ajunseseră în acea du- pă- 


amiază, răspândindu-se în întreg orașul într-o undă de murmure, 
lăsând în urmă doar tăcere. Balcoanele superioare ale teatrului erau 
neobișnuit de liniștite, de parcă publicul venise să se calmeze, să lase 
muzica să spele pata veștilor. 

Numai lojile răsunau de discuţii. Se întrebau ce însemna asta 
pentru averile celor așezați în scaunele luxoase din catifea stacojie, 
dezbăteau despre locurile de unde ar trebui aduși noii sclavi pentru a 
se asigura continuitatea activităţii și despre cum ar trebui să-și trateze 
propriii sclavi. În pofida clopotelor și a modificării luminii 
candelabrelor, lojelor le luă mult mai mult decât de obicei să se 
liniștească. 

Încă mai discutau când cortinele roșii fură trase, lăsând la vedere 
orchestra, și a fost un miracol că s-au sinchisit să aplaude dirijorul când 
acesta intră şchiopătând în scenă. 

Atunci observară că fiecare muzician de pe scenă era îmbrăcat în 
negru de doliu. Cu toţii tăcură, iar când dirijorul ridică brațele, altceva, 
şi nu o simfonie, umplu spaţiul ca o cavernă. 

Era Cântecul din Eyllwe. 

Apoi Cântecul din Fenharrow. Şi din Melisande. Și din Terrasen. 
Toate naţiunile cărora le aparținuseră sclavii din lagărele de muncă. 

Și, în sfârşit, nu pentru pompă sau triumf, ci pentru a jeli ceea ce 
deveniseră, interpretară Cântecul din Adarlan. 

Când se stinse nota finală, dirijorul se întoarse spre mulțime, cu 
muzicienii ridicați lângă el. Toţi ca unul, priviră spre loji, spre toate 
acele bijuterii cumpărate cu sângele unui conti nent. Și, fără un cuvânt, 
fără vreo plecăciune sau vreun alt gest, părăsiră scena. 

În dimineața următoare, prin decret regal, teatrul fu închis. 

Nimeni nu i-a mai revăzut pe muzicieni sau pe dirijorul lor. 


CAPITOLUL 50 


O briză răcoroasă sărută gâtul Celaenei. Pădurea era tăcută, de 
parcă păsările şi insectele fuseseră reduse la tăcere de asaltul ei asupra 


peretelui invizibil. Bariera înghiţise fiecare scânteie de magie pe care o 
lansase spre ea, iar acum părea să freamăte cu o putere înnoită. 

Parfumul de pin şi zăpadă o învălui şi se întoarse, văzându-l pe 
Rowan sprijinit de un copac din apropiere. Se afla acolo de ceva timp, 
lăsând-o să-şi epuizeze energia. 

Dar nu era obosită. Și nu terminase. În minte ardea încă un foc 
sălbatic, care se zvârcolea, fără sfârșit, epuizant. ÎI lăsă să se stingă 
până la tăciune, lăsă să moară și durerea şi groaza. 

Rowan spuse: 

— Ne-a venit vorbă de la Wendlyn. Trupele suplimentare nu mai 
vin. 

— N-au venit nici acum zece ani, spuse ea, cu gâtul uscat, deşi nu 
scosese un cuvânt de ore întregi. 

În venele ei scânteia acum un calm glacial. 

— De ce s-ar deranja să ne ajute acum? 

Ochii lui străluciră. 

— Aelin. 

Când ea se mulțumi să scruteze pădurea întunecată, el zise: 

— Nu trebuie să spui nimic - putem merge în Doranelle în noaptea 
asta pentru ca tu să afli informațiile pe care le cauţi de la Maeve. Ai 
binecuvântarea mea. Nu mă insulta cerându-mi să plec. Am de gând să 
lupt. Nehemia ar fi trebuit să rămână. Părinţii mei ar fi trebuit să 
rămână. 

— Ei au avut parte de luxul de a ști că neamul lor nu se sfârșea cu 
ei. 

Ea scrâșni din dinţi. 

— Tu ai experienţă - tu eşti necesar aici. Eşti singura persoană 
care poate oferi semi-Fae o șansă de supravieţuire; au încredere în tine 
şi te respectă. Aşa că, rămân. Pentru că tu eşti necesar, iar eu te voi 
urma spre orice sfârșit. 

Și dacă acele creaturi aveau să îi devoreze trupul şi sufletul, nu-i 
păsa. Și-ar fi meritat soarta. 

O clipă lungă, el nu spuse nimic, dar se încruntă ușor. 

— Spre orice sfârșit? 

Ea încuviinţă. Nu era nevoie să amintească masacrele, nu era nevoie 
să o consoleze. El ştia - înțelegea fără să-i spună o vorbă - ce simţea ea. 


Harul ei magic bătea ritmul în sângele ei, dorind mai mult, 
așteptând mai mult. Dar avea să aștepte - trebuia să aştepte până 
venea momentul. Până când privirile aveau să-i cadă pe Narrok şi pe 
creaturile lui. 

Îşi dădu seama că Rowan vedea fiecare dintre aceste gânduri și încă 
şi mai multe când el băgă mâna sub tunică și scoase un pumnal. 
Pumnalul ei. I-l întinse, lama lungă lucind de parcă în toate aceste luni 
îl lustruise și îl îngrijise în secret. 

Și, când încleştă mâna pe pumnal, mai uşor decât își amintea, 
Rowan o privi în ochi, în adâncul inimii, şi îi spuse: 

— Inimă-de-Foc. 


Trupele din Wendlyn n-aveau să vină - nu din spirit de frondă, ci 
pentru că o legiune de soldaţi din Adarlan atacase granița nordică. Trei 
mii de oameni în corăbii lansaseră un atac de mare amploare. Wendlyn 
trimisese toţi soldaţii pe coasta de nord şi acolo aveau să rămână. 
Semi-Fae urmau a-l înfrunta pe Narrok și forțele sale singuri. Rowan îi 
încurajă calm pe necombatanții din fortăreață să fugă. 

Niciunul nu plecă însă. Până și Emrys refuză, iar Malakai se 
mulțumi să spună că acolo unde merge camaradul lui, acolo mergea și 
el. 

Ore întregi își revizuiră planurile, pentru a le adopta la lipsa 
întăririlor. Până la urmă, nu schimbară prea multe, din fericire. Celaena 
contribui cu tot ce putu la planificare, lăsându-l pe Rowan să conducă 
şi să ajusteze o strategie magistrală în mintea lui strălucită. Încercă să 
nu se gândească la Endovier şi la Calaculla, dar informaţiile despre 
evenimente clocoteau încă în ea, amplificându-se în orele lungi de 
discuții. 

Făcură planuri până când Emrys aduse din bucătărie o oală şi 
începu să bată în ea cu o lingură, poruncindu-le să plece deoarece în 
curând aveau să apară zorile. 

La un minut după ce se întorseseră în camera lor, Celaena se 
dezbrăcă şi se aruncă în pat. Rowan nu se grăbi, dându-și jos cămașa și 
pășind spre vasul de spălat. 


— M-ai ajutat mult cu planurile în noaptea asta. 

Ea îl urmări cum se spală pe față, pe gât. 

— Pari surprins. 

El îşi şterse fața cu un prosop, apoi se sprijini de scrin, întinzându-şi 
brațele ca pentru a-l cuprinde. Lemnul protestă, dar fața lui rămase 
calmă. 

Inimă-de-Foc, o strigase el. Ştia oare ce înseamnă acest nume 
pentru ea? Voia să-l întrebe, avea încă atât de multe întrebări pentru el, 
dar acum, după toate noutățile zilei, avea nevoie de somn. 

— Am trimis vorbă, spuse Rowan, îndepărtându-se de scrin și 
apropiindu-se de pat. 

Ea lăsase sabia din peştera din munți la căpătâiul patului, iar 
rubinul arzător lucea acum în lumina slabă atunci când Rowan își trecu 
un deget peste mânerul din aur. 

— Cadrelor mele militare, cum îți place să îi numești. 

Ea își prinse coatele. 

— Când? 

— Cu vreo câteva zile în urmă. Nu știu unde sunt sau dacă vor 
ajunge la timp. Poate că Maeve nu-i va lăsa să vină - sau poate că unii 
nici nu-i vor cere permisiunea. Pot fi foarte... imprevizibili. Sau poate 
voi primi ordin să mă întorc în Doranelle și... 

— Chiar ai cerut ajutorul? 

El miji ochii. 

Asta tocmai am spus. 

Ea se ridică, iar el se retrase un pas. 

Ce te-a făcut să te răzgândești? 

Pentru unele lucruri merită să risti. 

Și nu se mai retrase când ea se apropie cu încă un pas, spunând, cu 
fiecare tăciune rămas în inima ei sfâșiată: 

— Te revendic, Rowan Whitethorn. Nu-mi pasă ce spui și cât 
protestezi. Te revendic drept prieten. 

El se întoarse spre vasul pentru spălat, dar ea surprinse cuvintele 
nespuse pe care încerca s-o împiedice să i le citească pe faţă. 

Nu contează. Chiar dacă supravieţuim, când mergem în Doranelle vei 
pleca singură de pe tărâmul lui Maeve. 


În dimineața următoare, Emrys li se alătură - împreună cu toţi 
semi-Fae din Mistward care nu fuseseră trimişi cu mesaje - şi porniră 
cu toţii spre adăpostul vindecătorilor pentru a ajuta la transportarea 
pacienților spre locuri sigure. Toţi cei care nu puteau lupta rămăseseră 
să-i ajute pe cei bolnavi și pe cei răniți, iar Emrys declară că va rămâne 
până la sfârşit. Așa că-l lăsaseră acolo, împreună cu un mic contingent 
de santinele, în caz că lucrurile luau o turnură foarte, foarte neplăcută. 
Când Celaena se îndreptă spre copaci împreună cu Rowan, nu-și luă 
rămas-bun. Mulţi dintre ceilalți renunțaseră și ei la salutul de 
despărțire - ceea ce părea o invitație la moarte, iar Celaena era destul 
de sigură că nu se bucura de favorurile zeilor. 

Fusese trezită în acea noapte de o mână mare, plină de bătături, 
care îi scutura umărul pentru a o trezi. I se păru că moartea îi aștepta 
deja. 

— Ia-ţi sabia şi armele şi grăbeşte-te, îi spuse Rowan Celaenei, iar 
ea se ridică imediat, întinzându-se după pumnalul aflat lângă pat. 

Era deja la jumătatea camerei, punându-și hainele şi armele cu o 
eficiență mortală. Nu-i mai puse întrebări - era sigură că avea să-i 
spună ceea ce trebuia să ştie. Sări în pantaloni şi cizme. 

— Cred că am fost trădaţi, spuse Rowan, iar degetele ei rămaseră 
blocate într-o cataramă a centurii pentru sabie când se întoarse spre 
fereastra deschisă. 

Liniște. În pădure, o liniște absolută, iar la orizont, o pată din ce în 
ce mai mare de întuneric. 

— Vin în noaptea asta, șopti ea. 

— Am verificat perimetrul. 

Rowan își îndesă un cuţit în cizmă. 

— Este de parcă cineva le-ar fi spus unde sunt amplasate toate 
capcanele, toate clopotele de avertizare. Vor ajunge în mai puţin de o 
oră. 


— Mai funcționează pietrele magice de apărare? 

Termină să-și împletească părul și-și atârnă sabia pe spate. 

— Da -sunt intacte. Am dat alarma, iar Malakai și ceilalți pregătesc 
apărarea pe ziduri. 

O mică parte din ea zâmbi gândindu-se la cum trebuie să se fi simţit 
Malakai când se trezise cu Rowan, pe jumătate gol, urlând ordine în 
camera lui. 

îl întrebă: 

— Cine să ne fi trădat? 

— Nu ştiu, dar când o să-i găsesc, le împrăștii rămășițele pe ziduri. 
Dar deocamdată, avem griji mai mari. 

Întunericul de la orizont se răspândise, devorând stelele, copacii, 
lumina. 

— Ceeaia? 

Gura lui Rowan se strânse într-o linie subțire. 

— Griji şi mai mari. 


Pietrele magice erau ultima linie din apărare în fața fortă- reţei. 
Dacă Narrok plănuia să asedieze Mistward, nu-i putea rezista o 
veșnicie - dar sperau că bariera avea să epuizeze creaturile și le 
micșoreze puţin puterea. Pe bastioane, în curte și în vârful turnurilor 
stăteau semi-Fae. Arcașii aveau să doboare cât de mulţi puteau atunci 
când bariera avea să cadă și urmau să se folosească de ușile din stejar 
ale fortăreței pentru a le întârzia pătrunderea în curte. 

Rămâneau însă creaturile şi Narrok, împreună cu întunericul pe 
care-l aduceau cu ei. Păsări și animale depășeau în fugă fortăreața - un 
exod de aripi bătând, labe care loveau pământul, gheare care scrâșneau 
pe stâncă. Și, mânând mulțimea de animale spre locuri sigure, se 
vedeau membrii Neamului Mititelelor, din care se vedea doar o 
strălucire a ochilor nocturni. Indiferent ce aduceau cu ei Narrok și 
creaturile... odată ce pătrundeai în acel întuneric, nu mai ieșeai. 

Stătea cu Rowan dincolo de porţile curții, întinderea de iarbă dintre 
fortăreață și pietre magice părând prea mică. Animalele şi Neamul 
Micuţelor nu se mai vedeau de o vreme şi până și vântul murise. 


— Când cade bariera, vreau să-ți bagi toate săgețile în ochii lor, îi 
spuse Rowan, cu arcul atârnând-i în mână. Nu le da nicio şansă să te 
farmece - pe tine sau pe altcineva. Lasă soldaţii în seama celorlalți. 

Nu văzuseră şi nici nu auziseră pe niciunul dintre cei două sute de 
soldați, dar ea încuviinţă, strângând în mână arcul. 

— Cum rămâne cu harul magic? 

— Utilizează-l cu atenție, însă dacă tu crezi că-i poţi distruge cu el, 
nu ezita. Și fără eleganță. Doboară-i prin orice mijloace. 

Un calcul glacial. De războinic pur-sânge, nediluat. Aproape că 
simţea agresivitatea țâșnind din el. 

De dincolo de barieră se ridica o duhoare, iar unele dintre 
santinelele din curte începură să murmure. Un miros din altă lume, de 
la creatura scăpată din iad care pândea sub o piele muritoare. Câteva 
animale rătăcite țâșniră dintre copaci, cu spume la gură, întunericul din 
spatele lor îngroșându-se. 

— Rowan, spuse ea, când îi simți mai curând decât îi văzu. Au 
ajuns. 

La marginea copacilor, la nici cinci metri de pietrele magice de 
apărare, apărură creaturile. 

Celaena tresări. Trei. 

Trei. Nu două. 

— Dar vârcolacii... 

Nu-și putu sfârși cuvintele, observându-i pe cei trei bărbaţi care 
priveau atent fortăreața. Erau îmbrăcaţi în cel mai profund negru, cu 
tunicile deschise pentru a lăsa la vedere colierele de pietre Wyrd de la 
gâturi. Vârcolacii nu-l omorâseră - nu era același bărbat perfect, 
uitându-se direct la ea. Zâmbindu-i. De parcă i-ar fi gustat deja carnea. 

Un iepure țâșni din tufișuri, gonind spre pietrele magice de apărare. 
Precum laba unui animal uriaș, întunericul din spatele creaturilor se 
întinse ca un bici și înşfăcă animalul fugar. 

Iepurele căzu la jumătatea saltului, blana lui îşi pierdu luciul, iar 
oasele îi împunseră prin piele de parcă viața îi era suptă din trup. 
Santinelele de pe ziduri şi turnuri tresăriră, unii înjurară. Avea o şansă 
să scape de una dintre creaturi. Dar toate trei deveneau cu totul 
altceva, ceva infinit mai puternic. 

— Bariera nu trebuie să cadă, îi spuse Rowan. Întunericul acela va 


ucide tot ce va atinge. 

În timp ce vorbea, întunericul se întindea în jurul fortăreței. 
Prinzându-i în capcană. Bariera zumzăi, iar reverberaţiile trasară 
zigzaguri pe tălpile cizmelor ei. 

Se schimbă în forma ei Fae, strâmbându-se de durere. Avea nevoie 
de auzul mai bun, de puterea şi de capacitatea de vindecare a unei Fae. 
Creaturile rămaseră însă la marginea pădurii, întunericul răspândindu- 
se tot mai mult. Nici urmă de cele două sute de soldați. 

Ca unul, cei trei se întoarseră pe jumătate spre întunericul din 
spatele lor și pășiră în lături, cu frunţile plecate. leșind dintre copaci, 
apăru Narrok. 

Spre deosebire de ceilalţi, Narrok nu era frumos. Era plin de 
cicatrice, cu o constituţie puternică și înarmat până-n dinţi. Şi el avea 
pielea sculptată de venele acelea negre și lucioase și purta colierul 
răsucit din obsidian. Chiar și de la distanţă, vedeai neantul înfometat 
din ochii lui. Se scurgea spre ei precum sângele într-un râu. 

Aşteptă ca el să spună ceva, să pună o miză, să le ofere alegerea 
între a ceda puterii regelui sau a muri, să țină un discurs care să le 
distrugă spiritul. Narrok se uită însă la Mistward cu o mișcare lentă, 
aproape încântată, a capului, îşi scoase pumnalul din fier şi arătă spre 
porțile curbate dintre pietrele magice de apărare. 

Când biciul de întuneric țâșni și izbi bariera invizibilă, Celaena și 
Rowan rămaseră martori neputincioşi. Aerul se cutremură, iar pietrele 
se lamentară. 

Rowan se deplasa deja spre ușile din stejar, strigând ordine 
arcaşilor să se pregătească şi să utilizeze orice magie pentru a se apăra 
de întunericul tot mai amenințător. Celaena rămase unde se afla. O 
nouă lovitură, iar bariera se cutremură. 

— Aelin, sări Rowan, iar ea îl privi peste umăr. Treci dincolo de 
porți. 

Dar ea își atârnă arcul pe spate și, când îşi ridică mâna, era cuprinsă 
de flăcări. 

— În acea noapte, în pădure, s-a retras din fața focului. 

— Pentru a-l folosi, trebuie să ieși în afara barierei, altfel va ricoșa 
în ziduri. 

— Ştiu, spuse ea cu voce joasă. 


— Ultima dată a fost de-ajuns să te uiţi doar o dată la chestia aia și 
ai căzut sub vraja ei. 

Întunericul biciui din nou. 

— Nu va fi ca ultima dată, spuse ea, cu ochii pe Narrok și pe cele 
trei creaturi ale sale. 

Acum avea o poliţă de plătit. Sângele i se înfierbântă, dar spuse: 

— Nu ştiu ce altceva să fac. 

Dacă întunericul ajungea la ei, pumnalele, săbiile şi săgețile aveau 
să devină inutile. N-ar mai fi avut nicio şansă. 

În spatele lor se auzi un țipăt, urmat de alte câteva, apoi de sunetul 
de metal pe metal. Cineva strigă: 

— Tunelul! I-au lăsat să intre prin tunel! 

Pentru o clipă, Celaena rămase neclintită, clipind. Tunelul de 
evadare. Fuseseră trădaţi. Acum știau și unde erau soldaţii: se furișau 
prin rețeaua subterană, şi pătrunseseră poate pentru că pietrele 
magice de apărare, cu acea stranie sensibilitate, erau prea concentrate 
la ameninţarea de deasupra ca să o poată opri pe cea de sub pământ. 

Strigătele și bătălia deveniră şi mai puternice. Rowan pusese 
luptătorii mai slabi înăuntru, pentru a-i ține la adăpost - chiar la 
intrarea tunelului. Avea să fie un măcel. 

— Rowan... 

Întunericul lovi din nou în barieră, apoi încă o dată. Dădu să meargă 
spre pietre, însă Rowan mârâi. 

— Să nu îndrăzneşti să mai faci un pas... 

Ea continuă însă să meargă. În interiorul fortăreței se auzeau urlete 
- de durere, de moarte și de spaimă. Fiecare pas care o îndepărta de 
camarazi îi sfâșia inima, dar se îndreptă spre pietre, spre porţile uriașe. 
Rowan o prinse de cot. 

— Acesta a fost un ordin. 

Ea îi împinse mâna. 

— Au nevoie de tine înăuntru. Lasă bariera în seama mea. 

— Nici nu știi dacă va funcţiona... 

— Va funcţiona, sări ea. Eu sunt cea de care vă puteţi dispensa, 
Rowan. 

— Tu ești moștenitoarea tronului din... 

— Acum sunt doar o femeie care ar putea salva multe vieţi. Lasă- 


mă să fac asta, să-i ajut pe ceilalți. 

Rowan privi pietrele magice de apărare, fortăreața și santinelele 
care se chinuiau să-i ajute pe cei de sub ei, punând totul în balanţă, 
calculând. În cele din urmă, Rowan spuse: 

— Nu-i provoca. Concentrează-te pe întunericul acela și încearcă 
să-l ţii departe de barieră. Atât. Menţine poziţia, Aelin. 

Dar ea nu voia să își păstreze poziţia - nu când dușmanul ei era atât 
de aproape. Nu atunci când o apăsă greutatea sufletelor de la Calaculla 
şi Endovier, ţipând la fel de puternic precum soldaţii din interiorul 
fortăreței. Îi dezamăgise pe toți. Ajunsese prea târziu. Și asta era 
suficient. Dar încuviinţă, ca un soldat bun, așa cum Rowan credea că 
este, şi spuse: 

— Înţeles. 

— Din momentul în care păşeşti în afara barierei, te vor ataca, 
spuse el, eliberându-i braţul. 

Harul ei magic începu să-i fiarbă în vene. 

— Să ai un scut pregătit. 

— Ştiu, fu singurul ei răspuns în timp ce se apropie de barieră și de 
întunericul învolburat de dincolo de ea. Pietrele curbate ale porții se 
ridicau înfricoșătoare, iar ea își trase sabia de la spate cu mâna dreaptă, 
în timp ce stânga îi era învăluită de flăcări. 

Poporul Nehemiei, măcelărit. Propriul ei popor, măcelărit. Poporul 
ei. 

Celaena păşi sub arcadele din piatră, magia curgând în zigzaguri şi 
sărutându-i pielea. Câţiva paşi aveau să o ducă în afara barierei. Îl 
simțea pe Rowan ezitând, așteptând să vadă dacă va supravieţui 
primelor momente ale confruntării. Avea să supravieţuiască - avea să 
ardă chestiile alea până se prefăceau în scrum și cenușă. 

Le era datoare măcar cu asta celor uciși în Endovier şi Calaculla - 
măcar atât putea face, după atât de mult timp. Un monstru, care să 
distrugă monștrii. 

Flăcările de pe braţul ei stâng ardeau din ce în ce mai puternic, iar 
Celaena păși dincolo de arcadă, în abisul care o chema ca o sirenă. 

Întunericul se repezi la Celaena din clipa în care păși dincolo de 
bariera invizibilă. 

Un perete din flăcări se dezlănțui peste sulița de întuneric și, aşa 
cum mizase, întunericul se retrase, doar pentru a lovi din nou, iute ca o 
viespe. 


Întâmpină lovitură după lovitură, făcând focul să se întindă, un 
perete de roșu și auriu care îmbrăca bariera din spatele ei. Nu luă în 
seamă duhoarea creaturilor, lipsa aerului din dreptul urechilor ei, 
durerea copleșitoare de cap, cu atât mai rea dincolo de protecţia 
santinelelor, în special acum, că se adunaseră toate trei creaturile, dar 
nu le cedă niciun centimetru, nici chiar când sângele începu să-i picure 
din nas. 

Întunericul se întinse spre ea, asaltând simultan peretele, 
străpungând găuri în flacăra ei. Găuri pe care ea le repara din reflex, 
lăsând libertate puterii de a se manifesta cum dorea, dar cu porunca de 
a proteja - de a proteja bariera. Făcu încă un pas dincolo de poarta din 
piatră. 

Narrok nu era nicăieri, dar cele trei creaturi o aşteptau. 

Spre deosebire de noaptea trecută, din pădure, erau înarmate cu 
săbii lungi, subţiri, pe care le scoaseră cu grația lor nepământeană. 
Apoi atacară. 

Bine. 

Evită să le privească în ochi, nici nu dădu atenţie sângelui care îi 
curgea din nas şi presiunii din urechi. Chemă un scut de foc în jurul 
antebraţului stâng și începu să învârtă sabia aceea antică. 

Dacă Rowan rămăsese să o vadă încălcându-i prima poruncă, apoi 
şi pe a doua, şi pe a treia, n-avea de unde să știe. 

Cele trei creaturi continuară să o atace, rapid și controlat, de parcă 
şi-ar fi exersat mișcările vreme de ani, de parcă ar fi împărtășit aceeaşi 
minte, acelaşi trup. Când respingea una, apărea o alta; când străpungea 
una cu flacără și oţel, o alta se strecura pe sub prima ca s-o înșface. Nu 
trebuia să le lase s-o atingă, nici nu avea voie să se uite la ele. 

Scutul din jurul barierei îi ardea spatele, întunericul creaturilor 
înțepând și muşcând din ea, dar Celaena se ţinu tare. Nu-l minţise pe 
Rowan în legătură cu asta - cu protejarea zidului. 

Una dintre creaturi lovi cu sabia spre ea - nu ca s-o omoare. S-o 
împiedice. 

Cumva, a doua ei natură făcu flăcările să coboare de-a lungul săbiei 
ei, când răspunse atacului, poruncind focului să intre chiar în sabie. 
Când întâlni fierul negru al creaturii, începură să danseze scântei 
albastre, atât de strălucitoare, încât îndrăzni să privească fața creaturii 


şi văzu - surpriză. Oroare. Furie. 

Mânerul săbiei era cald - reconfortant - în mâna ei, iar piatra roșie 
lucea de parcă ar fi avut un focal ei. 

Cele trei creaturi se oprită la unison, cu buzele senzuale retrase de 
pe dinţii prea albi într-un rânjet. Cea din centru, cea care o gustase 
altădată, șuieră spre sabie: 

— Goldryn. 

Întunericul se opri, iar Celaena profită de lipsa de atenţie pentru a- 
şi repara scuturile, un fior de gheață urcându-i pe şira spinării, chiar 
dacă flăcările o încălzeau. Ridică sabia mai sus și avansa mea un pas. 

— Dar tu nu eşti Athril, iubitul reginei întunecate, spuse una dintre 
ele. 

Alta spuse: 

— Şi nu eşti Brannon din neamul Wildfire. 

— De unde... 

Dar cuvintele i se opriră în gât când în minte îi fulgeră o amintire, 
din urmă cu doar câteva luni - de acum o viață. O amintire a unui tărâm 
de trecere, a cuvintelor spuse de ființa care trăia în interiorul lui Cain. 
Fiinţa care le vorbea, ei şi Elenei. Elena, fiica lui Brannon. 

Ați fost aduși înapoi, spunea ființa. Toţi jucătorii din jocul 
neterminat. 

Un joc început în zorii timpurilor, când o rasă de demoni crease 
cheile Wyrd și le folosise pentru a pătrunde în această lume, iar Maeve 
îşi folosise puterile pentru a-i alunga. Unii demoni rămăseseră însă 
prizonieri în Erilea şi porniseră un al doilea război, secole mai târziu, 
când Elena luptase împotriva lor. Dar ce se alesese de ceilalți, care 
fuseseră trimişi înapoi pe tărâmul lor? Dacă regele Adarlanului, aflând 
despre chei, descoperise şi unde să le găsească? Unde să le... utilizeze? 

O, zeilor! 

— Voi sunteţi Valgi, şopti ea. 

Cele trei creaturi din trupurile muritoare zâmbiră. 

— Suntem prinți ai tărâmului nostru. 

— Ce tărâm? 

Turnă magie în scutul din spatele ei. 

Prinţul Valg din mijloc păru să se apropie de ea fără să se miște. 
Trimise un pumn de foc spre el, iar el se retrase. 


— Un tărâm al întunericului, al gheții și al vântului veşnic, spuse el. 
Aşteptăm de mult, de foarte mult timp să gustăm iar din lumina 
soarelui vostru. 

Regele din Adarlan era fie mai puternic decât își imaginase, fie cel 
mai mare nebun în viață, dacă își imaginase că-i poate controla pe 
acești prinți demoni. 

Sângele care îi curgea din nas ajunsese pe tunică. Conducătorul lor 
toarse: 

— Dacă mă laşi să intru, fată, nu va mai fi sânge, nu va mai fi 
durere. 

Trimise un alt zid de flăcări spre ei. 

— Brannon și ceilalți v-au învins odată, trimițându-vă în uitare, 
spuse ea, deși plămânii îi ardeau. O putem face din nou. 

Un râs pe un tonjos. 

— N-am fost învinşi. Doar înfrânți. Până când un muritor a fost 
suficient de nebun să ne invite înapoi, pentru a ne folosi de aceste 
minunate trupuri. 

Oare oamenii care ocupaseră odinioară trupurile mai erau 
înăuntru? Dacă le tăia capetele - colierul acela din piatră Wyrd - 
creaturile ar fi dispărut, sau s-ar fi dezlănţuit într-o altă formă? 

Era mai rău, mult mai rău decât se așteptase. 

— Da, spuse conducătorul, făcând un pas spre ea şi mirosind. Ar 
trebui să te temi de noi. Şi să ne accepți. 

— Acceptă asta, rânji ea și aruncă spre capul lui un pumnal ascuns 
în apărătoarea de antebraţ. 

El fu atât de rapid, încât pumnalul doar îi zgârie obrazul în loc să i 
se înfigă între ochi. Sânge negru începu să curgă; el ridică o mână albă 
ca luna pentru a-l examina. 

— Îmi va face plăcere să te devorez din interior, spuse el, iar 
întunericul se întinse din nou spre ea. 


Bătălia era încă în toi în interiorul fortăreței, ceea ce era bine, 
însemna că nu muriseră toţi. lar Celaena încă o mai învârtea pe 
Goldryn împotriva celor trei prinți Valg - deşi devenea din ce în ce mai 


grea, iar scutul din spatele ei începuse să se destrame. Nu avusese timp 
să-şi canalizeze puterea sau să o raționalizeze. 

Întunericul pe care îl aduseseră cei trei Valg continua să izbească 
zidul, aşa că Celaena aruncă scut după scut, focul ar- zându-i în sânge, 
în respirație, în minte. Dădu frâu liber magiei, cerându-i doar să 
menţină viu scutul din spatele ei. Așa și făcu, consumându-i cu poftă 
resursele. 

Rowan nu îi venise în ajutor. Își spuse însă că avea să vină, că avea 
să o ajute, pentru că nu era o dovadă de slăbiciune să recunoască faptul 
că avea nevoie de el, de ajutorul lui și... 

Simţi crampe în partea de jos a spatelui și fu singurul lucru pe care 
îl putu face pentru a nu scăpa legendara sabie din mână, atunci când 
conducătorul prinților Valg îi atacă gâtul cu sabia. Nu. 

De-a lungul coloanei i se răsuci un mușchi, i se contorsionă până 
când trebui să-şi muște buzele pentru a nu ţipa când respinse lovitura. 
Nu putea fi o epuizare. Nu atât de curând, nu după ce se pregătise atât, 
nu... 

În scutul din spatele ei apăru o gaură, iar întunericul lovi bariera, 
făcând ca magia să se încrețească și să se retragă. Îi aruncă un gând şi, 
când flacăra repară scutul, sângele începu să-i fiarbă. 

Prinții se apropiau din nou. Mârâi, trimițând un val de flăcări albe 
spre ei, împingându-i înapoi, înapoi, înapoi, în timp ce inspira puternic. 

Dar, în loc de aer, tuşi sânge. 

Dacă fugea în spatele porţilor, cât avea să mai reziste scutul până să 
cadă pradă prinților și întunericului lor străvechi? Cât aveau să reziste 
cei dinăuntru? Nu îndrăzni să se uite în spate, să vadă cine câştiga. Nu 
suna bine. Nu se auzeau sunete de victorie, ci doar ţipete de durere și 
de teamă. 

Genunchii îi tremurau, dar își înghiţi sângele din gură și inspiră încă 
o dată. 

Nu-şi imaginase că se va termina așa. Și poate că asta și merita, 
după ce întorsese spatele împărăției sale. 

Unul dintre prinții Valg strecură o mână prin peretele de flăcări 
care-i separa, întunericul apărându-i carnea pentru a nu fi topită. 
Tocmai se pregătea să trimită o lovitură spre el, când, cu coada 
ochiului, văzu o mişcare dinspre copaci. 


Sus pe deal, de parcă ar fi coborât în fugă din munți şi nu se 
opriseră să mănânce, să bea, sau să doarmă, erau un bărbat impunător, 
o pasăre uriașă și trei dintre cei mai mari prădători pe care-i văzuse 
vreodată. 

Cinci în total. 

Răspundeau chemării disperate de ajutor a prietenului lor. 

Se azvârliră în goană printre copaci şi peste stânci: doi lupi, unul 
negru și unul alb ca luna, bărbatul puternic, pasărea zburând la 
înălțime joasă deasupra lor, și o pisică de munte care gonea în spatele 
lor, îndreptându-se cu toţii spre întunericul care pândea între ei și 
fortăreață. 

Lupul negru se opri brusc când se apropiară de întuneric, de parcă 
ar fi simţit ce putea face. Țipătul din fortăreață se intensifică. Dacă nou- 
veniții distrugeau soldaţii, supraviețuitorii ar fi putut lua calea 
tunelului, pentru a se salva înainte ca întunericul să mistuie totul. 

Transpiraţia îi înţepa Celaenei ochii, iar durerea o tăia atât de 
adânc, încât se întreba dacă nu o va face pentru totdeauna. Dar nu-l 
minţise pe Rowan când vorbise de vieți salvate. 

Așa că nu se opri să se îndoiască sau să analizeze opţiuni când 
aruncă rămășițele puterii spre cei cinci prieteni ai lui Rowan, o punte 
de flăcări prin întuneric, împărţindu-l în două. 

O cale către porţile din spatele ei. 

Din fericire, prietenii lui Rowan nu ezitară, repezindu-se pe calea 
deschisă, lupii primii, pasărea - un vultur pescar - urmându-i 
îndeaproape. Îşi turnă întreaga putere în punte, strângând din dinţi 
pentru a rezista agoniei, iar cei cinci trecură în viteză pe lângă ea, fără 
să-i arunce nici măcar o privire. Pisica de munte aurie încetini însă 
când să treacă printre porţile din spatele ei, văzând că pieptul i se 
strânge și tușeşte, sângele strălucindu-i pe iarbă. 

— Ele înăuntru, spuse ea gâtuit. Ajutaţi-l. 

Marea felină zăbovi, evaluând starea ei, starea zidului și prinții care 
se luptau cu flăcările ei. 

— Du-te, spuse ea hârâind. 

Puntea din întuneric se prăbuși, iar ea se clătină, dând un pas 
înapoi, în timp ce forța aceea neagră se izbi în ea, în scut, în lume. 

Sângele îi urla atât de tare în urechi, încât de-abia auzi când pisica 


de munte se repezi spre fortăreață. Prietenii lui Rowan veniseră. Bine. 
Bine că nu avea să fie singur, că avea prieteni în lume. 

Tuși din nou sânge, împrăștiindu-l pe pământ - pe picioarele 
prințului Valg. 

De-abia făcu o mişcare, când el o aruncă îndărăt în propriile flăcări, 
iar ea lovi zidul magic de sub ea, dur și neiertător de parcă ar fi fost 
făcut din piatră. Singura cale în fortăreață era prin porțile magice de 
apărare. Lovi cu Goldryn, dar lovitura fu slabă. Împotriva Valgilor, 
împotriva acestei oribile puteri pe care o poseda regele din Adarlan, cu 
armata aceasta la dispoziţia lui... era cu totul inutilă. La fel de inutilă 
precum era jurământul pe care-l făcuse la mormântul Nehemiei. La fel 
de inutilă precum moștenitoarea unui tron distrus și a unui nume 
distrus. 

Harul magic făcea ca sângele să-i clocotească. Întunericul avea să fie 
o ușurare în comparaţie cu iadul care-i ardea în vene. Prințul Valg 
înaintă, iar o parte din ea ţipă - ţipă la ea să se ridice, să continue lupta, 
să urle de mânie împotriva acestui sfârşit oribil. Dar mișcarea 
membrelor, chiar și respiraţia, deveniseră un efort colosal. 

Era foarte obosită. 


Fortăreața devenise un iad de ţipete și de luptă şi de sânge, dar 
Rowan continuă să-și fluture săbiile, menținându-și poziţia la gura 
tunelului pe măsură ce soldaţii pătrundeau unul câte unul. Șeful 
cercetașilor, Bas, îi lăsase înăuntru, îi spusese Luca lui Rowan. Ceilalți 
semi-Fae care conspiraseră împreună cu Bas își doreau puterea pe care 
le-o ofereau creaturile - își doreau un loc în lume. Văzând devastarea 
din ochii însângeraţi ai băiatului, Rowan înţelese că Bas își găsise deja 
sfârşitul. Spera că nu Luca fusese executorul. 

Soldaţii continuau să vină, oameni bine antrenați, cărora nu le era 
teamă de semi-Fae sau de puţina magie pe care o purtau. Erau înarmaţi 
cu fier şi nu făceau diferenţa între tineri și bătrâni, între bărbaţi şi 
femei, hăcuind și măcelărind. 

Rowan nu era epuizat, absolut deloc. Luptase perioade mai lungi şi 
în condiții mai grele, dar ceilalți dădeau înapoi, în special pentru că 


soldaţii continuau să ia cu asalt fortăreaţa. Rowan își scoase sabia din 
măruntaiele unui soldat, cu pumnalul deja tăind gâtul următorului, 
când un mârâit zgudui pietrele fortăreței. Unele dintre semi-Fae 
înghețară, dar Rowan aproape se cutremură de ușurare când îi văzu pe 
lupii gemeni sărind de pe scară și închizându-și fălcile peste gâturile a 
doi soldaţi din Adarlan. 

Aripi mari fâlfâiră şi un bărbat încruntat, cu ochi negri, apăru în fața 
lui, învârtind o sabie mai veche decât ocupanții fortăreței Mistward. 
Vaughan dădu ușor din cap spre el, apoi luă poziţie, căci nu fusese 
niciodată prea vorbăreţ. 

În spatele lui, lupii erau la fel de letali, și nici nu se sinchisiră să se 
schimbe în forma lor de Fae, doborând soldat după soldat, lăsându-i pe 
cei care reuşeau să treacă pe mâna masculului care aștepta în spatele 
lor. Ceea ce văzuse îi fu suficient lui Rowan, care se repezi pe scări, 
ferindu-se de semi-Fae împietriţi şi însângerați. 

Întunericul încă nu se așternuse, ceea ce însemna că ea mai respira, 
mai menținea linia, dar... 

O pisică de munte se opri brusc pe palierul scării și-și schimbă 
forma. Rowan privi în ochii roşietici ai lui Gavriel și întrebă: 

— Ea unde e? 

Gavriel ridică o mână, de parcă ar fi vrut să-l oprească. 

— E rău, Rowan. Cred... 

Rowan o luă la fugă, dându-l la o parte pe cel mai vechi prieten al 
său, făcându-și loc cu umărul pe lângă celălalt bărbat impozant care 
apăruse - Lorcan. Până și Lorcan răspunsese apelului lui. Avea să vină 
şi momentul recunoștinţei, iar semi-Fae cu părul negru nu spuse nimic 
când Rowan trecu iute ca fulgerul, alergând spre porţile bastionului. Ce 
văzu dincolo, aproape că-l aduse în genunchi. 

Peretele de flăcări era zdrenţe, dar încă mai proteja bariera, însă 
cele trei creaturi... 

Aelin stătea în fața lor, cocoșată și gâfâind, cu sabia atâr- nându-i 
neputincioasă în mână. Creaturile avansară și o flacără albastră 
anemică răsări între ei. O dădură la o parte cu un gest al mâinii. O altă 
flacără răsări, iar genunchii i se înmuiară. 

Scutul de foc se retrase, pulsând precum lumina în jurul trupului ei. 
Ardea. De ce nu se retrăsese? 


Un alt pas şi creaturile îi spuseră ceva ce o făcu să ridice fruntea. 
Rowan știa că nu avea cum să ajungă la ea, nu avea nici forța să strige 
un avertisment când Aelin privi în ochii creaturii din faţa ei. 

ÎI mințise. Voise să salveze vieți, da, dar se dusese acolo fără 
intenția de a-şi salva propria-i viață. 

Inspiră adânc - să alerge, să urle, să-și adune puterea, dar un perete 
de mușchi se izbi în el din spate, doborându-l pe iarbă. Deşi Rowan îl 
împinse și se luptă cu Gavriel, nu putea face nimic împotriva celor 
patru secole de antrenament și instinct de felină care îl ţineau la 
pământ, împiedicându-l să alerge printre porţile acelea și în bezna care 
distrusese lumi întregi. 

Creatura îi luă fața lui Aelin în mâini, iar sabia ei căzu la pământ, 
uitată. 

Rowan urlă când creatura o ridică în braţele ei. Când ea încetă să 
mai lupte. Când flăcările ei se stinseră și întunericul o înghiți. 


CAPITOLUL 53 


Era sânge peste tot. 

Ca şi înainte, Celaena se trezi între cele două paturi însângerate, iar 
suflarea care duhnea o mângâia pe ureche, pe gât, pe șira spinării. 
Simţea cum prinții Valg o încercuiau, dându-i târcoale, cu mișcări de 


prădători, devorându-i nefericirea şi durerea bucată cu bucată, gustând 
şi savurând. 

Nu avea scăpare, nu se putea mișca. Privirea i se plimba de la un pat 
la celălalt. 

Cadavrul Nehemiei, sfâşiat și mutilat, pentru că ajunsese prea 
târziu, pentru că fusese o lașă, şi părinţii ei, cu gâturile tăiate de la o 
ureche la alta, pământii şi lipsiţi de viaţă. Morți din cauza unui atac pe 
care ei ar fi trebuit să-l simtă. Un atac pe care ea ar fi trebuit să-l simtă. 
Poate că-l simţise și de aceea se strecurase acolo în acea noapte. Dar şi 
atunci ajunsese prea târziu. 

Două paturi. Două fisuri în sufletul ei, crăpături prin care abisul 
începuse să curgă cu mult înainte ca prinții Valg să o prindă în mrejele 
lor. O gheară o atinse pe gât și ea sări, împleticindu-se în direcția 
cadavrelor părinţilor ei. 

În momentul în care întunericul o cuprinsese, stingându-i flacăra 
epuizată, începuse să o roadă mânia nesăbuită care o convinsese să 
pășească dincolo de barieră. Aici în întuneric, tăcerea era totală - 
eternă. Simțea Valgii furișându-se în jurul ei, flămânzi, nerăbdători și 
plini de o răutate rece, străveche.Se așteptase ca viața să-i fie sorbită 
imediat, dar ei se mulțumeau să stea aproape de ea în întuneric, 
frecându-se de ea ca pisicile, până când se formă o lumină slabă şi se 
regăsi între aceste două paturi. Nu avea puterea să se uite în altă parte, 
nu avea puterea să facă nimic, doar să simtă cum ameţeala și panica 
devin din ce în ce mai puternice. Şi acum... Acum... 

Deși cadavrul era nemișcat pe pat, vocea Nehemiei șopti: Lașo. 

Celaena vomită. Un râs aspru, slab, se auzi din spatele ei. 

Dădu îndărăt, îndepărtându-se de patul unde zăcea Nehemia. Apoi 
se trezi într-o mare de roșu - roșu, și alb, și cenușiu, și... 

Acum stătea ca o furie în patul părinţilor ei, unde zăcuse și cu zece 
ani în urmă, trezindu-se între trupurile lor, în țipetele servitoarei. Acele 
țipete le auzea și acum, stridente și fără sfârşit și... Lașo. 

Celaena căzu peste tăblia patului, la fel de reală, netedă și rece cum 
şi-o amintea. Nu avea unde să se ascundă. Era o amintire - acestea nu 
erau realități. 

Îşi apăsă palmele pe lemn, luptându-se cu ţipătul care încerca să-i 
părăsească buzele. Lașo. Vocea Nehemiei umplu din nou camera. 


Celaena închise ochii şi spuse peretelui: 

— Știu, ştiu. 

Nu se luptă când degetele reci, terminate cu gheare, îi mângâiară 
obrajii, fruntea, umerii. Una dintre gheare îi tăie coada împletită care 
şerpuia în jurul ei. Nu se luptă cu întunericul care o înghiţi şi o târî în 
adâncuri. 


Întunericul nu avea sfârșit sau început. 

Era abisul care îi bântuise paşii vreme de zece ani de zile și căzu de 
bunăvoie în el, îl întâmpină cu bucurie. 

Nu existau sunete, doar vaga senzaţie că se îndreaptă spre un fund 
care poate că nu exista, sau care ar fi putut să însemne adevăratul ei 
sfârşit. Poate că prinții Valg o devoraseră deja, transformând-o într-o 
carcasă. Poate că sufletul ei era întemnițat pentru totdeauna aici, în 
acest întuneric fără sfârşit. 

Poate că acesta era iadul. 


Întunericul se unduia acum, mişcându-se odată cu sunetul și 
culoarea prin care trecea ea. Trăise fiecare imagine, fiecare amintire, 
una mai rea decât cealaltă. Faţa lui Chaol când văzuse cu adevărat ce 
era; trupul mutilat al Nehemiei; ultima ei conversaţie cu prietena ei, 
lucrurile îngrozitoare pe care i le spusese. Când toți oamenii tăi vor 
zăcea morţi în jurul tău, să nu vii plângând la mine. 

Şi se adeverise. Acum, mii de sclavi din Eyllwe fuseseră măcelăriți 
pentru curajul lor. 

Se împletici printr-un vârtej de clipe în care dovedise că prietena ei 
avea dreptate. Nu era altceva decât o risipă de spaţiu şi de respiraţie, o 
pată pe obrazul lumii, care nu-și merita dreptul prin naștere. 

Acesta era iadul - şi arăta ca iadul, pentru că văzu baia de sânge pe 
care o crease în ziua în care făcuse ravagii în Endovier. Țipetele 
muribunzilor - oamenii pe care îi tăiase bucăţi - trăgeau de ea ca 
mâinile unor fantome. 


Asta merita. 


Înnebunise în acea primă zi în Endovier. 

Înnebuni și când căderea încetini şi fu dezbrăcată şi legată între doi 
stâlpi pătaţi cu sânge. Aerul rece îi mușca sânii goi, o mușcătură care 
nu era nimic în comparație cu teroarea și agonia trăite când biciul 
pocni şi... 

Se zbătu în frânghiile care o ţineau legată. De-abia avu timp să tragă 
o gură de aer înainte ca biciul să o lovească din nou, sfârtecând lumea 
ca un fulger, sfârtecându-i pielea. 

— Lașo, spuse Nehemia în spatele ei, iar biciul pocni. Laşo. 

Durerea era orbitoare. 

— Vită-te la mine! 

Nu putea să-și ridice fruntea. 

— Vită-te la mine! 

Atârna în frânghii, dar reuşi să privească peste umăr. 

Nehemia era întreagă, frumoasă și nevătămată, cu ochii plini de o 
ură acuzatoare. Apoi, din spatele ei apăru Sam, arătos și înalt. Moartea 
lui fusese foarte asemănătoare morţii Nehemiei, şi totuși mult mai rea, 
pentru că durase ore întregi. Nici pe el nu-l salvase. Când zări biciul cu 
vârf de fier din mâinile lui, când el trecu pe lângă Nehemia și desfășură 
biciul pe pământul stâncos, Celaena lăsă să-i scape un râs liniștit, pe o 
tonalitate joasă. 

Primi cu recunoştinţă durerea, cu braţele deschise, iar el inspiră 
îndelung, hainele mișcându-i-se odată cu respiraţia, și pocni din bici. 
Vârful din fier - o, zeilor, o sfâşie și căzu grămadă. 

— Din nou, îi spuse Celaena, cuvântul ceva mai mult decât un sunet 
răgușit. Din nou. 

Sam se supuse. Se auzea doar bufnetul pielii biciului pe pielea 
umedă, iar în timp ce Sam și Nehemia făceau cu schimbul, în spatele lor 
se formă o coadă de oameni care aşteptau ceea ce meritau ca plată 
pentru ceea ce nu reuşise ea să facă. 

Un şir foarte lung de oameni. Erau atât de multe vieți pe care nu 
reuşise să le protejeze. 


Din nou. 
Din nou. 
Din nou. 


Nu trecuse de barieră așteptându-se să învingă prinții Valg. 

Se dusese acolo din acelaşi motiv pentru care răbufnise în acea zi în 
Endovier. 

Prinții Valg încă n-o uciseseră, totuși. 

Le simţise plăcerea atunci când ea implora să fie biciuită. Era ceea 
ce-i susținea. Carnea ei muritoare nu reprezenta nimic pentru ei — 
agonia din interior era premiul lor. Aveau să se delecteze cu asta 
pentru vecie, ținând-o ca pe un animal de companie. 

Nimeni n-o putea salva, nimeni nu putea să pătrundă în întunericul 
lor și să scape cu viaţă. 

Unul câtre unul, scotociră prin amintirile ei. Ea îi hrăni, le dădu tot 
ce doreau și încă mai mult. Tot mai departe în trecut, cernând anii, pe 
măsură ce se cufundau în întuneric, îngemănându-se. Ei nu-i păsa. 

Nu se uitase în ochii prinților Valg aşteptându-se să vadă din nou 
răsăritul soarelui. 


Nu ştia de cât timp intrase în posesia lor. 

Apoi se auzi agitaţie, urlete de dedesubt - un râu îngheţat. Șoapte și 
o lumină neclară se ridicau să-i întâmpine. Nu, nu se ridicau - acesta 
era fundul. 

Capătul abisului. Și capătul vieţii ei, poate, în sfârșit. 

Nu ştiu dacă şuieratul prinților Valg era de mânie sau de plăcere 
când se azvârliră în râul îngheţat din fundul sufletului ei. 


CAPITOLUL 54 


Trompetele îi anunţară venirea. Trompetele şi tăcerea, pe măsură 
ce oamenii din Orynth se înghesuiau pe străzile abrupte, şerpuind în 
sus spre palatul alb care veghea asupra lor. Era prima zi însorită după 
multe săptămâni - zăpada de pe străzile pietruite se topea iute, deşi 
vântul încă mai avea o ultimă mușcătură de iarnă în el, suficient cât 
regele din Adarlan şi întreaga sa Curte numeroasă să fie înfofoliți în 
blănuri care le acopereau însemnele regale. 

Totuşi, steagurile lor aurii şi purpurii fluturau în vântul tăios, stâlpii 
auriți strălucind la fel de puternic precum armura purtătorilor lor, care 
tropăiau în faţa cortegiului. Îi urmări apropiindu-se din unul de la 
balcoanele din afara camerei tronului, cu Aedion lângă ea comentând 
constant despre starea cailor, a armurilor, a armelor - despre însuși 
regele din Adarlan, care călărea, aproape de prima linie, pe un cal de 
război mare şi negru. Lângă el era şi un ponei, pe care se afla o siluetă 
mai mică. 

— Smiorcăitul de fiu-său, îi spuse Aedion. 

Întregul castel era cufundat într-o tăcere mâhnită. Toţi alergau de 
jur-împrejur, dar în tăcere, încordaţi. Tatăl ei fusese extrem de nervos 
la micul dejun, mama ei, neatentă, întreaga Curte fiind iritată şi 
purtând de departe mai multe arme decât de obicei. Numai unchiul ei 
părea la fel - numai Orlon îi zâmbise astăzi, spunând că este foarte 
frumoasă în rochia ei albastră şi coroana aurie, și trăsese de una dintre 


buclele ei proaspăt încreţite cu fierul. Nimeni nu-i spusese nimic 
despre vizita asta, dar știa că este importantă, pentru că Aedion purta 
haine curate, o coroană şi un pumnal nou, pe care îl tot arunca în aer. 

— Aedion, Aelin, șuieră cineva din camera tronului - Lady Marion, 
cea mai bună prietenă şi camerista mamei lor. Pe estradă, acum. 

În spatele minunatei doamne se ițea un cap cu păr negru ca noaptea 
şi doi ochi de onix - Elide, fiica ei. Fata era prea tăcută și prea fragilă 
pentru ca ea să o necăjească, aşa cum făcea de obicei, iar Lady Marion, 
doica ei, își răzgâia necontenit fiica. 

— La naiba, blestemă Aedion, iar Marion se făcu roşie de mânie, 
dar nu-l certă. 

O dovadă suficientă că ziua era diferită - chiar periculoasă. 

Stomacul i se strânse. O urmă totuşi pe Lady Marion înăuntru, cu 
Aedion pe urmele ei, ca întotdeauna, și se cocoţă pe micuțul tron aşezat 
lângă cel al tatălui ei. Aedion își luă locul în flancul ei, cu umerii traşi în 
spate şi capul sus, protectorul și luptătorul ei încă de pe atunci. 

Când regele din Adarlan intră în casa lor din munte, peste întregul 
Orynth se lăsă tăcerea. 


Îl ura pe regele din Adarlan. 

El nu zâmbi - nici când intră în sala tronului, pentru a-i saluta pe 
unchiul și pe părinţii ei, nici când îl prezentă pe cel mai mare fiu al lui, 
prințul moştenitor Dorian Havilliard, nici când intrară în marea sală 
pentru cel mai mare ospăț pe care ea îl văzuse vreodată. Nu se uitase la 
ea decât de două ori: o dată, în timpul primei lor întâlniri, când o 
privise atât de lung și dur, încât tatăl ei ceruse să ştie ce găsise atât de 
interesant la fiica lui, iar întreaga Curte se încordase. Nici ea nu-și 
coborâse însă privirea de la ochii întunecațţi. Îi ura faţa de brută, plină 
de cicatrice, şi blănurile. Ura modul în care își ignora fiul brunet, care 
stătea ca o păpușă frumoasă lângă el, cu manierele sale foarte elegante 
şi grațioase, cu mâinile palide ca niște păsări mici în zbor. 

A doua oară când regele se uitase la ea fusese la această masă la 
care stătea acum, cu doar câteva scaune mai departe, flancată de Lady 
Marion, de partea mai apropiată de rege, și de Aedion, de cealaltă 


parte. Pe picioarele lui Lady Marion, sub rochie, se găseau pumnale - 
ştia pentru că se tot lovea de ele. Lordul Cal, soţul lui Marion, stătea 
lângă soția sa, oţelul de pe el lucind. 

Elide, împreună cu toți ceilalți copii, fusese trimisă la etaj. Numai ea 
şi Aedion - şi prințul Dorian - aveau voie să participe. Aedion exploda 
de mândrie şi cu greu își ținu firea în frâu când regele din Adarlan se 
uită pătrunzător la ea pentru a doua oară, de parcă ar fi străpuns-o cu 
privirea până la oase. Apoi regele fu prins într-o conversaţie cu părinții 
şi cu unchiul ei, şi cu toţi lorzii şi doamnele de la Curte care se 
postaseră în jurul familiei regale. 

Știuse întotdeauna că această Curte a ei nu-și asuma riscuri, nu 
când ea era acolo şi nici când venea vorba de părinţii sau unchiul ei. 
Chiar şi acum, observă privirile celor mai apropiaţi prieteni ai tatălui ei 
zburând de la ferestre la uși, în timp ce făceau conversaţie cu oamenii 
din jurul lor. 

În rest, sala era ocupată de oaspeţii din Adarlan și de cercurile 
exterioare ale Curții lui Orlon, alături de negustori importanți din oraș 
care voiau să stabilească legături cu Adarlanul, sau ceva de genul 
acesta. Atenţia ei era fixată însă asupra prinţului din fața ei, care părea 
a fi ignorat complet de tatăl și de Curtea lui, aruncat aproape de capătul 
mesei, împreună cu ea și cu Aedion. 

Mânca foarte frumos, gândi ea, urmărindu-l cum își tăia puiul fript. 
Nicio picătură nu se rătăci, nicio firimitură nu căzu pe masă. 

Ea avea maniere decente, în timp ce Aedion era incorigibil, farfuria 
fiindu-i plină de oase și firimituri împrăștiate peste tot, chiar și pe 
rochia ei. l-ar fi tras una pentru asta, dar şi atenţia lui era aţintită 
asupra figurilor regale din capătul celălalt al mesei. 

Aşa că, și ea, şi prințul moștenitor erau ignorați. Se uită din nou la 
băiat, care era cam de vârsta ei. Avea tenul alb, părul negru-albăstrui 
tuns ordonat; ochii de safir se ridicară din farfurie iar privirile li se 
întâlniră. 

— Mănânci ca o doamnă rafinată, îi spuse ea. 

Buzele lui se subțiară şi culoarea îi pătă obrajii de fildeş. În faţa ei, 
Quinn, Căpitanul Gărzii unchiului ei, se înecă încercând să bea apă. 

Prinţul îi aruncă o privire tatălui său - încă ocupat cu unchiul ei - 
înainte de a-i răspunde. Nu căuta aprobare, ci părea să se teamă. 


— Mănânc ca un prinţ, spuse Dorian liniștit. 

— Nu trebuie să-ţi tai pâinea cu furculiţa și cuțitul, spuse ea. 

În cap simţi o pulsaţie slabă, urmată de o căldură pâlpâitoare, dar le 
ignoră. Era cald, pentru că din nu se ştie ce motiv închiseseră toate 
ferestrele. 

— Aici, în nord, continuă ea, în timp ce cuțitul şi furculița prințului 
rămăseseră unde erau, pe chifla sa, nu trebuie să fii atât de politicos. 
Nu ne dăm aere. 

Hen, unul dintre oamenii lui Quinn, tuşi semnificativ de la câteva 
scaune distanță. Aproape că-l putea auzi: Spuse micuța doamnă cu 
părul ei făcut cu fierul în bucle atente și purtând rochia ei cea nouă, pe 
care, dacă i-o murdărim, a ameninţat că ne jupoaie. 

Ea îi aruncă lui Hen o privire la fel de semnificativă şi îşi întoarse 
atenţia către prințul străin. El deja plecase capul în farfurie privindu-şi 
mâncarea, de parcă se aştepta să fie neglijat pentru tot restul serii. 
Părea destul de singur, așa că îi spuse: 

— Dacă vrei, poţi fi prietenul meu. 

Niciunul dintre oamenii din jurul lor nu spuse nimic, nu tuşi. 

Dorian își ridică bărbia. 

— Am un prieten. Va fi Lord de Anielle cândva și este cel mai de 
temut războinic din ţară. 

Se îndoia că lui Aedion i-ar fi plăcut acea afirmaţie, dar vărul ei era 
concentrat asupra mesei. Îşi dorea să-și fi ținut gura închisă. Chiar și 
acest inutil prinţ străin avea prieteni. Pulsaţia din capul ei se amplifică 
şi luă o gură de apă. Apă - întotdeauna apă ca să-i răcorească 
măruntaiele. 

Totuşi, gestul de a se întinde după pahar îi trimise sulițe de durere 
incandescentă prin cap şi se crispă. 

— Prinţesă? o interpelă Quinn, întotdeauna primul care observa. 

Ea clipi, văzând pete negre în fața ochilor, dar durerea încetă. 

Nu, nu încetă, ci făcu o pauză. O pauză, apoi... 

O durea chiar între ochi. Simţea în cap o presiune care încerca să 
intre. Își frecă fruntea. Gâtul îi devenise uscat ca iasca şi se întinse după 
apă, gândindu-se la răcoare, la calm și rece, aşa cum o învățaseră 
profesorii şi întreaga Curte. Harul ei magic fremăta însă în măruntaiele 
ei - o ardea. Fiecare pulsaţie de durere din cap făcea să îi fie și mai rău. 


— Prinţesă, spuse Quinn din nou. 

Ea se ridică în picioare, iar acestea îi tremurau. Întunecimea vederii 
se amplifica la fiecare lovitură de durere și își pierdu echilibrul. În 
depărtare, de parcă s-ar fi aflat sub apă, o auzi pe Lady Marion 
rostindu-i numele, întinzându-se spre ea, dar ceea ce dorea era 
atingerea răcoroasă a mamei sale. 

Mama sa se întoarse în scaun, cu fața trasă și cerceii din aur 
scânteind în lumină. Întinse o mână, întrebând: 

— Ce s-a întâmplat, Inimă-de-Foc? 

— Nu mă simt bine, spuse ea, de-abia putând să pronunţe 
cuvintele. 

Prinse brațul îmbrăcat în catifea al mamei sale, căutând alinare și 
stabilitate, pentru că îi cedau genunchii. 

— Ce te doare? o întrebă mama ei, punându-i mâna pe frunte. O 
scânteie de îngrijorare, apoi o privire rapidă către tatăl ei, care 
urmărea scena de lângă regele din Adarlan. 

— Arde toată, spuse ea încet. 

Lady Marion apăru brusc în spatele ei, iar mama ei ridică privirea şi 
spuse: 

— Trimiteţi vindecătorul în camera ei. 

Marion dispăru imediat printr-o ușă laterală. 

N-avea nevoie de un vindecător și apucă brațul mamei sale pentru 
a-i spune asta. Și totuși, de pe buze nu-i ieși niciun cuvânt, pentru că 
harul magic se învolbură și arse. Mama ei şuieră și sări îndărăt - cu fum 
ridicându-se din rochie, de unde o apucase. 

— Aelin. 

Capul îi pulsă din nou - o explozie de durere și apoi... 

O zvârcolire, o agitație în capul ei. 

Un vierme de întuneric care îşi forța drumul spre interior. Harul ei 
se retrase, iritat, lovind, încercând să expulzeze viermele, să-l ardă 
pentru a le salva pe amândouă, dar... 

— Aelin! 

— Scoate-l, şopti răgușit, apăsându-și tâmplele şi îndepărtându-se 
de masă. Doi dintre lorzii străini îl apucară pe Dorian și îl scoaseră din 
cameră. 

Harul ei magic se împotrivea ca un armăsar, în timp ce viermele se 


zvârcolea, pătrunzând mai adânc. 

— Scoate-l! 

— Aelin! 

Tatăl ei se ridicase și el, cu mâna pe sabie. Ceilalţi stăteau și ei în 
picioare, dar ea ridică mâna - pentru a-i ţine la distanţă, pentru a-i 
avertiza. 

O flacără albastră răbufni. Două persoane se aplecară la timp ca s-o 
evite, dar toată lumea se ridică acum, pentru că scaunele rămase libere 
luară foc. 

Viermele voia să se îngroape în mintea ei şi să rămână acolo pentru 
totdeauna. 

Se apucă de cap, harul urlând atât de puternic, încât zguduia lumea. 
Și, în clipa următoare, ardea, o coloană vie de flacără turcoaz, 
suspinând pentru că viermele întunecat își continua lucrarea, iar 
zidurile minţii ei începuseră să cedeze. 

Peste propria voce, peste strigătele din sală, auzi urletul tatălui său 
- o poruncă adresată mamei ei, care era în genunchi, cu mâinile întinse 
spre ea ca în implorare. 

— Fă-o, Evalin! 

Coloana de flăcări deveni mai fierbinte, suficient de fierbinte încât 
oamenii să o ia la fugă. 

Ochii mamei sale îi întâlniră pe ai ei, plini de implorare și durere. 

Apoi, apa - un zid de apă care se prăbușea peste ea, izbind-o de 
pietre, curgându-i pe gât, în ochi, sufocând-o. 

Înecând-o. Până când flacăra rămase fără aer, numai apă şi 
îmbrăţişarea ei înghețată. 

Regele din Adarlan o privise pentru a treia oară - și zâmbise. 


Prinții Valg se bucurară de acea amintire, de teroare şi de durere. În 
timp ce făcură o pauză pentru a o savura, Celaena înţelese. Regele din 
Adarlan își folosise puterea asupra ei în acea noapte. Părinţii ei n-aveau 
de unde să știe că persoana responsabilă pentru acel vierme întunecat, 
care dispăruse imediat ce-și pierduse cunoștința, era chiar omul care 
stătea lângă ei. 


Acum, mai apăruse unul ca ei - un al patrulea prinţ, care trăia în 
interiorul lui Narrok şi care spuse: 

— Soldaţii sunt gata să cucerească tunelul. Pregătiți-vă să vă 
ocupați poziţiile. 

Îl simţea zăbovind asupra ei, observând-o. 

— Mi-aţi găsit un premiu care îl va interesa foarte mult pe vasalul 
nostru. Nu o risipiţi. Doar sorbituri mici. 

Încercă să simtă oroarea - să simtă orice la gândul locului unde 
aveau să o ducă, la ceea ce avea să-i facă, dar nu simţea nimic. Prinții îşi 
murmurară înțelegerea și amintirea se rostogoli mai departe. 


Mama ei crezu că fusese un atac din partea lui Maeve, o aducere 
aminte malefică despre o datorie, pentru a-i face să pară vulnerabili. În 
orele care urmară, pe când zăcea în baia rece ca gheața aflată lângă 
dormitorul ei, îşi folosise urechile de Fae pentru a-i asculta pe părinții 
ei şi dezbaterile curtenilor lor din camera de zi a apartamentului lor. 

Probabil că fusese Maeve. Nimeni altcineva n-ar fi putut face așa 
ceva sau să ştie că o astfel de demonstraţie - în fața regelui din 
Adarlan, care ura deja magia - le-ar fi adus prejudicii. 

Nu dori să discute despre ceea ce se întâmplase, nici măcar după ce 
fu capabilă să meargă, să vorbească și să se comporte ca o prințesă. 
Insistând că o doză de normalitate ar ajuta-o, mama ei o făcu să meargă 
la un ceai, în după-amiaza următoare, cu prinţul Dorian, păzită şi 
supravegheată atent, cu Aedion așezat între ei. Când manierele 
impecabile ale lui Dorian dădură greş și el dărâmă ceainicul, vărsându-l 
peste noua ei rochie, ea dădu un spectacol întreg punându-l pe Aedion 
să-l amenințe că îl va lua la pumni. 

Dar nu-i păsa de prinţ, de ceai, sau de rochie. De-abia putu ajunge în 
camera ei, iar în acea noapte visă că o omidă îi invadează mintea, și se 
trezi cu ţipete și flăcări în gură. 

La asfinţit, părinţii o scoaseră în afara castelului, îndreptându-se 
spre conacul aflat la două zile de mers. Era posibil ca oaspeţii lor 
străini să-i fi provocat un stres puternic, spuse vindecătorul. Ea ceru să 
meargă cu Lady Marion, dar părinții ei insistară să meargă ei. Unchiul 


ei aprobă. Regele din Adarlan, se pare, nu voia nici el să rămână în 
palat alături de magia ei, care o luase razna. 

Aedion rămase în Orynth, părinţii ei promițând că vor trimite după 
el după ce o vor pune pe picioare. Ştia că măsura era pentru siguranța 
lui. Lady Marion merse cu ei, lăsându-și soțul și pe Elide la palat - 
pentru siguranţa lor, bineînțeles. 

Un monstru, asta era, un monstru care trebuia să fie închis și 
supravegheat. 

În primele două nopţi petrecute la conac, părinţii ei se certară, iar 
Lady Marion îi ținu companie, citindu-i, periindu-i părul, spunându-i 
poveşti despre căminul ei din Perranth. Marion fusese spălătoreasă la 
palat, în copilăria ei. Când sosise Evalin, deveniseră prietene - mai ales 
pentru că prinţesa pătase cămașa favorită a noului ei soţ cu cerneală și 
voia să o curețe înainte ca el să observe. 

Curând, Evalin o făcuse pe Marion domnișoara ei de onoare, iar 
apoi Lordul Lochan se întorsese dintr-o misiune la granița de sud. 
Arătosul Cal Lochan devenise, nu se știe cum, cel mai murdar om din 
castel și avea nevoie constantă de sfatul lui Marion despre cum să 
îndepărteze diverse pete. Același care, într-o zi, îi ceru unei slujitoare, 
născute copil din flori, să-i fie soție - și nu doar soție, ci şi Lady de 
Perranth, al doilea cel mai mare teritoriu din Terrasen. Doi ani mai 
târziu, ea o născuse pe Elide, moștenitoarea Perranth-ului. 

lubea poveştile lui Marion şi se agăță de acele poveşti în liniștea şi 
încordarea zilelor care urmară, când iarna încă ținea strâns lumea și 
făcea să geamă conacul. 

Casa scârțâia din pricina vânturile tăioase în noaptea în care mama 
ei intră în dormitor - mult mai puțin elegant decât cel de la palat, dar 
totuşi frumos. Veneau numai vara acolo, deoarece clădirea era prea 
expusă curenților în perioada iernii, iar drumurile erau prea 
periculoase. Faptul că veniseră acum... 

— Încă nu dormi? o întrebă mama ei. 

Lady Marion se ridică de pe marginea patului. După câteva cuvinte 
pline de căldură, Marion plecă, zâmbindu-le amândurora. 

Mama ei se ghemui pe saltea, trăgând-o aproape de ea. 

— Îmi pare rău, îi şopti mama ei în păr. 

Avusese coşmaruri și cu înecul - apă rece ca gheaţa care îi ajungea 


dincolo de cap. 

— Îmi pare foarte rău, Inimă-de-Foc. 

Ea îşi îngropă faţa la pieptul mamei, savurând căldura. 

— Îţi mai este frică să dormi? 

Ea dădu afirmativ din cap, lipindu-se şi mai tare de mama ei. 

— Atunci, am un dar pentru tine. 

Când ea nu schiță nicio mișcare, mama ei o întrebă: 

— Nu vrei să-l vezi? 

Ea scutură din cap. Nu voia niciun dar. 

— Acesta te va proteja de rău - vei fi întotdeauna în siguranță. 

Când înălță capul, văzu că mama ei zâmbea, scoțând de sub cămașa 
de noapte lanţul din aur și medalionul greu și rotund, întinzându-i-le. 

Privi amuleta, apoi îşi privi mama, cu ochii mari. 

Amuleta din Orynth. Moștenirea de familie prețuită mai presus de 
orice în casa lor. Discul ei rotund era de dimensiunea palmei ei, iar pe 
faţa de culoarea cerului fusese sculptat din corn un cerb alb - un corn 
dăruit de Stăpânul Pădurii. Între coarnele răsucite se afla o coroană 
arzătoare din aur, steaua nemuritoare care îi veghea și care arăta 
drumul de întoarcere spre Terrasen. Cunoștea fiecare centimetru din 
acea amuletă, îşi trecuse degetele peste ea de nenumărate ori şi 
memorase forma simbolurilor gravate pe spate - cuvinte într-o limbă 
stranie pe care nu şi-o mai amintea nimeni. 

— Tata ţi-a dat asta când erai în Wendlyn, ca să te protejeze. 

Zâmbetul persistă. 

— Înainte de asta, unchiul său i-l dăduse lui la majorat. Este un dar 
menit să fie dat membrilor familiei noastre - celor care au nevoie de 
ocrotirea lui. 

Era prea uluită ca să obiecteze când mama ei îi puse lanțul la gât şi-i 
aranjă amuleta pe piept. Îi atârna până aproape de buric, o greutate 
caldă. 

— Să nuţi-l scoţi niciodată. Să nu-l pierzi niciodată. 

Mama ei o sărută pe frunte. 

— Poartă-l și atunci vei şti că ești iubită, Inimă-de-Foc - că ești în 
siguranţă și ce contează e forța de aici - și îi puse mâna pe inimă - 
oriunde mergi, Aelin, șopti ea. Oricât de departe ai fi, îți va arăta 
drumul spre acasă. 


Pierduse Amuleta din Orynth. O pierduse în aceeași noapte. 

Nu putea suporta amintirea. Încercă să-i implore pe prinții Valg să o 
scape de chinuri și să o stoarcă de viață, reducând-o la nimicnicie, dar 
aici nu avea voce. 

La câteva ore după ce mama îi dăruise Amuleta din Orynth, îi lovise 
o furtună. 

Era o furtună de o întunecime nenaturală, iar în ea simţise acea 
chestie zvârcolitoare, oribilă, care se împingea din nou în mintea ei. 
Părinţii și ceilalți din conac nu-și dăduseră seama ce se întâmpla, chiar 
dacă aerul era îmbâcsit de un miros ciudat. Când se trezise în 
întunericul pur, din pricina tunetului, strânsese amuleta la piept - o 
strânsese şi se rugase la toți zeii pe care-i știa. 

Dar amuleta nu-i dăduse putere sau curaj, şi se furişase în camera 
părinţilor ei, la fel de întunecată ca și a ei, doar fereastra izbindu-se de 
perete sub vântul și ploaia torențială. 

Ploaia scăldase totul, dar - dar probabil că ei erau prea epuizați de 
grija față de ea şi din cauza anxietăţii pe care încercau să o ascundă. 
Aşa că închise ea fereastra și se târî cu grijă în patul lor ud, pentru a nu- 
i trezi. Ei nu întinseră mâna spre ea, n-o întrebară ce se întâmplase, iar 
patul era foarte rece - mai rece decât al ei și duhnind a cupru și a fier, 
acel iz care nu-i plăcea sub nicio formă. 

În acel iz se trezi când ţipă camerista. 

Lady Marion se năpustise în cameră, cu ochii măriţi, dar limpezi. Nu 
se uitase la prietenii ei morţi, ci mersese direct spre pat și se aplecase 
peste trupul lui Evalin. Domnișoara de onoare era mică și cu oase 
delicate, dar reușise cumva să o ridice dintre părinţii ei, ţinând-o strâns 
şi fugind cu ea din cameră. Puţinii slujitori din conac erau panicaţi, unii 
alergând pentru a aduce ajutoare care erau la cel puţin o zi depărtare - 
alții fugind. 

Lady Marion rămăsese. 

Marion rămăsese și pregătise o baie, o ajutase să-şi dea jos de pe ea 
cămașa de noapte rece şi însângerată. Nu vorbiseră, nu încercaseră să 
vorbească. Lady Marion o îmbăiase, apoi, când fusese curată şi uscată, 


o dusese în brațe în bucătăria rece. Marion o așezase la masa lungă, 
învelită într-o pătură, și se pregătise să facă focul în vatră. 

În acea zi nu vorbise. Oricum, în ea nu mai rămăseseră sunete sau 
cuvinte. 

Unul dintre puţinii slujitori rămași năvălise în bucătărie, strigând 
casei goale că regele Orlon era și el mort. Ucis în pat, exact ca... 

Lady Marion ieșise din bucătărie, cu dinţii dezveliţi, înainte ca omul 
să apuce să intre. Nu auzise cum blânda Marion îl pălmuiește, 
poruncindu-i să plece și să găsească ajutor - ajutor real şi nu veşti 
inutile. 

Uciși. Familia ei era - moartă. Și din moarte nu se puteau întoarce, 
iar părinţii ei... Ce făcuseră slujitorii cu... cu trupurile lor... 

Frisoanele o loviră atât de puternic, încât pătura căzu de pe ea. Nu- 
şi putea opri clănţănitul dinţilor. Era un miracol că nu căzuse de pe 
scaun. 

Nu putea fi adevărat. Era doar un alt coşmar din care avea să se 
scoale cu tatăl ei mângâindu-i părul, mama ei zâmbind, se va trezi în 
Orynth și... 

Greutatea caldă a păturii o îmbrățișă din nou, iar Lady Marion o luă 
în poală, legănând-o. 

— Ştiu. N-o să te părăsesc - stau cu tine până vin ajutoare. Ajung 
mâine. Lordul Lochan, Căpitanul Quinn, Aedion al tău - toţi vor fi aici 
mâine. Poate chiar înainte de răsărit. 

Dar Lady Marion tremura și ea. 

— Ştiu, tot spunea ea, plângând în tăcere. Ştiu. 

Focul se stinse, împreună cu plânsul lui Marion. Se susțineau una pe 
alta, prinzând parcă rădăcini pe scaunul acela din bucătărie. Așteptară 
să vină răsăritul şi ceilalți care aveau să-i ajute, cumva. 

De afară se auzi un tropăit - vag, dar universul era atât de tăcut, 
încât se auzea calul singuratic. Lady Marion cercetă ferestrele 
bucătăriei, ascultând cum calul dădea încet târcoale până când... 

Într-o clipă fură sub masă, Marion apăsând-o pe podeaua îngheţată, 
acoperind-o cu trupul ei delicat. Calul se îndrepta spre partea din față a 
casei, întunecată. 

Partea din față a casei - lumina din bucătărie ar fi putut sugera 
celui de afară că în casă se afla cineva. Partea din față a casei era mai 


potrivită pentru a te furişa înăuntru... ca să termine ceea ce începuseră 
cu o noapte înainte. 

— Aelin, şopti Marion şi mâinile mici, puternice, îi găsiră faţa, 
forțând-o să privească trăsăturile albe ca neaua, buzele însângerate. 
Aelin, ascultă-mă. 

Deşi Marion respira întretăiat, vocea îi era egală. 

— Trebuie să fugi la râu. Îți amintești drumul spre punte? 

Frânghia subțire, puntea din lemn peste viroagă și Râul Florine 
curgând învolburat dedesubt. Încuviinţă. 

— Ce fată bună eşti. Du-te la punte și traverseaz-o. Îți amintești 
ferma părăsită de la capătul drumului? Găseşte un loc unde să te 
ascunzi acolo - și nu ieşi, nu te lăsa văzută de nimeni cu excepţia unei 
persoane pe care să o recunoşti. Nici măcar dacă îți spun că-ţi sunt 
prieteni. Așteaptă curtenii - te vor găsi ei. 

Din nou tremura, dar Marion o apucă de umeri. 

— Am să încerc să câștig cât de mult timp pot, Aelin. Indiferent ce 
auzi, indiferent ce vezi, nu te uita îndărăt şi nu te opri până nu găseşti 
un loc în care să te ascunzi. 

Clătină din cap, lacrimile fără sunet găsindu-și în sfârşii calea de 
evadare. Uşa din față gemu - o mișcare rapidă. 

Lady Marion întinse mâna spre pumnalul din cizmă. Lucea în 
lumina slabă. 

— Când spun să fugi, fugi, Aelin. Înţelegi? 

Nu voia, nu voia defel, dar încuviinţă. 

Lady Marion o sărută uşor pe frunte. 

— Spune-i lui Elide a mea... vocea i se frânse. Spune-i lui Elide a 
mea că o iubesc foarte mult. 

Se auzi un bufnet ușor de pași care se apropiau dinspre partea din 
față a casei. Lady Marion o scoase de sub masă și deschise ușa 
bucătăriei, doar cât să se strecoare ea pe acolo. 

— Fugi acum, spuse Lady Marion, şi o împinse în noapte. 

Uşa se închise în spatele ei, apoi nu mai rămaseră decât aerul 
întunecat şi rece şi copacii care o conduceau la cărarea spre punte. La 
început poticnindu-se, o luă, în cele din urmă, la fugă. Picioarele îi erau 
ca plumbul, tălpile julindu-i-se la contactul cu pământul. Reuși însă să 
ajungă la copaci - apoi din casă se auzi un zgomot puternic. 


Genunchii i se înmuiară și strânse în braţe un copac. Prin fereastra 
deschisă o văzu pe Lady Marion stând în picioare în fața unui bărbat 
uriaş, cu fața acoperită de glugă, cu pumnalele scoase, dar tremurând. 

— N-o vei găsi. 

Bărbatul spuse ceva care o făcu pe Marion să se retragă cu spatele 
spre uşă - nu pentru a fugi, ci pentru a o bloca. 

Doica ei era atât de mică. Atât de mică faţă de el. 

— E un copil, urlă Marion. 

N-o auzise niciodată ţipând așa - cu furie, dezgust şi disperare. 
Marion îşi ridică pumnalele, așa cum îi arătase soțul ei de atâtea ori. Ar 
fi trebuit să o ajute, nu să se ascundă între copaci ca o lașă. Învăţase 
cum să țină un cuţit şi o sabie mică. Ar fi trebuit s-o ajute. 

Bărbatul se aruncă asupra lui Marion, dar ea țâșni din calea lui - 
apoi sări pe el, tăind, sfâşiind și mușcând. 

Atunci, ceva se frânse - ceva se frânse atât de profund, încât știa că 
nu exista cale de întoarcere - nici pentru ea, nici pentru Lady Marion - 
bărbatul o prinse pe femeie şi o aruncă în marginea mesei. Auzi osul 
cum se rupe, apoi bolta lamei sale sclipi repezindu-se spre forma ei 
încremenită - spre capul ei. Roșul explodă. 

Ştia suficiente despre moarte pentru a înțelege că, odată ce capul 
era secerat astfel, totul se termina. Ştia că Lady Marion, care își iubise 
soţul și fiica foarte mult, nu mai era. Ştia că asta - asta se numea 
sacrificiu. 

Și fugi. Fugi printre copacii golași, cu tufișurile rupându-i hainele, 
părul, smulgând şi mușcând. Bărbatul nu se mai strădui să păstreze 
tăcerea, deschise cu forță ușa bucătăriei, sări pe cal și porni în galop 
după ea. Tropăitul copitelor era atât de puternic, încât părea să se 
reverse prin toată pădurea - probabil că acel cal era un monstru. 

Ea se împiedică de o rădăcină și căzu la pământ. În depărtare, râul 
care se dezgheța urla. Foarte aproape, dar - glezna îi trimise un fulger 
de agonie. Prinsă în capcană - era înțepenită în noroi şi rădăcini. Trase 
de rădăcinile care o ţineau ostatică, lemnul rupându-i unghiile, şi, când 
asta nu ajută cu nimic, brăzdă noroiul cu unghiile. Degetele o usturau. 

O sabie scârțâi când părăsi teaca și pământul reverberă sub 
loviturile copitelor calului. Se apropia, se apropia tot mai mult. 

Un sacrificiu - fusese un sacrificiu, iar acum totul va fi fost în van. 


Mai mult decât moartea, ura asta cel mai mult - sacrificiul inutil al 
lui Lady Marion. Zgârie pământul cu unghiile, trase de rădăcini şi 
atunci... 

Ochișori în întuneric, degete mici pe rădăcini, scoțându-le din 
pământ. Piciorul se eliberă şi era din nou în picioare, fără să poată 
mulțumi celor din Neamul Mititelelor, care deja dispăruseră, incapabilă 
să facă altceva decât să fugă, şchiopătând acum. Bărbatul era foarte 
aproape, crengile rupându-se în urma lui, dar ea cunoştea drumul. 
Trecuse pe aici de atâtea ori, încât întunericul nu era un obstacol. Tot 
ce avea de făcut era să ajungă la punte. Calul lui nu putea trece, iar ea 
era suficient de rapidă să-l depășească. Neamul Mititelelor ar fi putut-o 
ajuta din nou. Tot ce avea de făcut era să ajungă la pod. 

Un luminiş - apoi vaietul râului deveni copleșitor. Era foarte 
aproape acum. Simţi și auzi, mai degrabă decât văzu calul trecând 
printre copacii din spatele ei, şuieratul săbiei lui atunci când o ridică, 
pregătindu-se să o spintece chiar acolo. 

Erau stâlpii gemeni, vagi în noaptea fără lună. Puntea. Reuşise să 
ajungă la ea și acum mai avea numai câteva zeci de metri, câțiva metri... 

Simţi răsuflarea fiebinte a calului pe gât atunci când se aruncă între 
cei doi stâlpi ai punţii, încercând să sară pe scândurile din lemn. 

Și se trezi că sare în aer. 

Nu greşise direcția - nu, vedea stâlpii și... 

El tăiase puntea. 

Acesta fu singurul ei gând când se prăbuși, atât de repede, încât nu 
avu timp nici să țipe înainte de a lovi apa înghețată, care o înghiți. 


* 


Asta era. 

În acel moment, Lady Marion alesese o speranță disperată pentru 
regatul ei în locul propriei persoane, a soţului și a fiicei care aveau să o 
aștepte, o întoarcere care nu avea să se mai petreacă niciodată. 

Acela a fost momentul care distrusese tot ceea ce era Aelin 
Galathynius şi tot ce promisese să fie. 

Celaena zăcea pe pământ - pe podeaua lumii, pe podeaua iadului. 

Acesta era momentul pe care nu-l putea înfrunta - nu-l înfruntase. 


Pentru că, chiar şi atunci, înțelesese dimensiunea acelui sacrificiu. 

Mai avea amintiri de după momentul când lovise apa. Amintirile 
erau însă încețoșate, o combinaţie de gheaţă și de apă neagră, de 
lumină stranie, şi apoi, nu mai știu nimic, până în momentul în care îl 
văzu pe Arobynn aplecat spre ea pe malul plin de trestii, undeva foarte 
departe. Se trezi într-un pat ciudat, într-un sălaș rece, iar Amuleta din 
Orynth era pierdută în râu. Indiferent ce magie poseda, ce protecție i-ar 
fi putut aduce, fusese utilizată la maximum în acea noapte. 

Apoi începu procesul de a împleti teama, vina şi disperarea în ceva 
nou. Apoi, ura — ura care o reconstruise, furia care o hrănise, sufocând 
amintirile pe care le îngropase într-un mormânt din inima ei și pe care 
nu le eliberase niciodată. 

Luase sacrificiul lui Lady Marion şi devenise un monstru, unul 
aproape la fel de rău precum cel care o omorâse pe Lady Marion şi îi 
omorâse familia. 

De aceea nu se întorsese acasă, nu fusese capabilă să se întoarcă. 

În primele săptămâni ale măcelului, sau în anii de după aceea, nu se 
întrebase niciodată câți muriseră, dar știa că Lordul Lochan fusese 
executat. Quinn și oamenii lui. Și foarte mulţi copii... lumini 
strălucitoare, pe care ar fi trebuit să le protejeze. Și nu reușise. 

Celaena se agăță de pământ. 

Asta era ceea ce nu putuse să-i spună lui Chaol, sau lui Dorian, sau 
Elenei: că atunci când Nehemia își ticluise propria moarte pentru a o 
provoca să acționeze, acel sacrificiu... acel sacrificiu inutil... 

Era incapabilă să se dezlipească de pământ. Sub el nu era nimic, nu 
exista niciun loc unde să meargă, pentru a scăpa de acest adevăr. 

Nu știa de cât timp stătea pe fundul a ce-o fi fost, dar, în cele din 
urmă, prinții Valg o luară de la capăt, doar umbre ale gândului și 
răutăţii, strecurându-se din amintire în amintire, de parcă ar fi gustat 
platouri cu mâncare la un ospăț. Îmbucături mici - sorbituri. Nici 
măcar nu se uitau la ea, pentru că ştiau că lupta era câştigată, iar ea se 
bucura de asta. Să facă tot ce vor, să o ducă Narrok înapoi în Adarlan și 
să o arunce la picioarele regelui. 

Se auzi scârțâitul unor paşi, apoi o mână mică, netedă, alunecă spre 
ea. Întins în tufișuri, urmărind-o cu acei ochi turcoaz și trişti nu era 
Chaol, nici Sam, nici Nehemia. 


Cu obrazul lipit de mușchi, tânăra prințesă care fusese - Aelin 
Galathynius - întinse o mână spre ea. 

— Ridică-te, spuse ea blând. 

Celaena scutură din cap. 

Aelin se întinse spre ea, întinzând o punte peste falia aceea din 
fundaţia lumii. 

— Ridică-te! 

O făgăduință - o făgăduinţă a unei vieți mai bune, a unei lumi mai 
bune. 

Prinții Valg se opriră. 

Îşi risipise viaţa, irosise sacrificiul lui Marion. Acei sclavi care 
fuseseră măcelăriți pentru că ea îi trădase - nu fusese acolo când 
trebuia. 

— Ridică-te, spuse cineva din spatele prinţesei tinere. 

Sam. Sam, ascuns, vederii, zâmbind slab. 

— Ridică-te, spuse altă voce - vocea unei femei. 

Nehemia. 

— Ridică-te. 

Două voci împreunate - mama și tatăl ei, cu feţele serioase, dar 
ochii strălucitori. Unchiul ei era în spatele lor, purtând coroana 
Terassenului pe părul argintiu. 

— Ridică-te, îi spuse el blând. 

Unul câte unul, precum umbrele ieșind din ceaţă, apărură. Chipurile 
oamenilor pe care-i iubise cu inima ei din foc sălbatic. 

Urmă Lady Marion, zâmbind lângă soțul ei. 

— Ridică-te, șopti ea, cu vocea plină de speranţă pentru lume și 
pentru fata pe care n-avea s-o mai vadă vreodată. 

O vibraţie în întuneric. 

Aelin stătea întinsă încă în fața ei, cu mâna întinsă. Prinții Valg se 
întoarseră. 

Când prinții demoni se mișcară, mama ei păși spre ea, cu faţa, părul 
şi silueta atât de asemănătoare cu ale ei. 

— Eşti o dezamăgire, șuieră ea. 

Tatăl ei îşi încrucișă braţele musculoase. 

— Eşti tot ceea ce am urât pe lume. 

Unchiul ei, încă purtând coroana din corn de cerb care arsese până 


la cenușă, spuse: 

— Mai bine mureai odată cu noi, decât să ne faci de ruşine, să ne 
pătezi amintirea, să-ți trădezi poporul. 

Vocile lor se înlănțuiră în același vârtej. 

— Trădătoare. Ucigaşă. Mincinoasă. Hoaţă. Laşă. 

Mereu, viermuind la fel cum se înșurubase în mintea ei, ca o omidă 
puterea regelui din Adarlan. 

Regele n-o făcuse numai ca s-o tulbure și s-o rănească. O făcuse ca 
s-o separe de familia ei, ca să-i scoată din castel. Pentru a îndepărta 
vina de Adarlan şi pentru a înscena un atac din afară. 

Ea se învinovăţise pentru că îi târâse la conac pentru a fi măcelăriți. 
Regele planificase însă totul, fiecare detaliu. Făcuse greșeala să o lase în 
viață - poate că puterea amuletei o salvase într- adevăr. 

— Vino cu noi, şopti familia ei. Vino cu noi în întunericul fără 
vârstă. 

Întinseră mâinile spre ea, cu feţele triste şi contorsionate. Şi totuşi — 
şi totuși, acele fețe, schimonosite de ură... le iubea încă - chiar dacă ei o 
urau, chiar dacă o durea; le iubi până când șuieratul lor dispăru, până 
dispărură ca fumul, lăsând-o numai pe Aelin lângă ea, acolo unde 
fusese tot timpul. 

Se uită la chipul lui Aelin - chipul pe care îl purtase ea odată - și la 
mâna ei încă întinsă, foarte mică și fără cicatrice. Întunericul prinților 
Valg tremură. 

Sub ea, pământul era ferm. Mușchi și iarbă. Nu iadul - pământul. 
Pământul pe care se afla regatul ei, verde și muntos şi la fel de neclintit 
precum poporul lui. Poporul ei. 

Poporul ei, care o aștepta de zece ani, dar a cărui aşteptare se 
terminase. 

Vedea munţii Staghorn şi crestele lor înzăpezite, învălmășeala 
sălbatică a pădurii Oakwald la poalele lor, și... Orynth, acel oraș al 
luminii și învățăturii, cândva un stâlp de forță - și căminul ei. 

Avea să fie din nou ceea ce fusese. 

Nu avea să lase acea lumină să se stingă. 

Avea să umple lumea cu ea, cu lumina ei - darul ei. Avea să aprindă 
întunericul atât de puternic, încât cei rătăciţi, sau răniţi, sau distruși să- 
şi găsească din nou calea, ca un far pentru cei care locuiau încă în acel 


abis. Nu era nevoie de un monstru pentru a distruge un monstru - ci de 
lumină, lumina care să alunge întunericul. 

Nu-i era frică. 

Avea să refacă lumea aceasta - pentru ei, pentru cei pe care îi iubise 
cu inima aceasta minunată, arzătoare; o lume atât de strălucitoare și de 
prosperă, încât atunci când avea să îi reîntâlnească în Lumea de Apoi, 
nu avea să-i mai fie ruşine. Avea să o construiască pentru poporul ei, 
care supraviețuise până acum și pe care nu avea să îl abandoneze. Avea 
să le creeze un regat cum n-a mai fost vreodată, chiar dacă avea să 
dureze până la ultima ei suflare. 

Era regina lor și nu le putea oferi mai puțin de atât. 

Aelin Galathynius îi zâmbi, cu mâna încă întinsă. 

— Ridică-te, spuse prinţesa. 

Celaena se întinse peste pământul dintre ele și atinse degetele lui 
Aelin. 

Și se ridică. 


Capitolul 55 


Bariera căzu. 
Întunericul nu avansă însă peste pietrele magice de apărare, iar 
Rowan, care fusese reținut de Gavriel și de Lorcan pe iarba din 


exteriorul fortăreței, știu de ce. 

Creaturile și Narrok capturaseră un premiu mult mai valoros decât 
semi-Fae. Bucuria de a se hrăni cu ea era ceva din care voiau să se 
desfete multă, multă vreme. Orice altceva era de importanţă secundară 
- de parcă uitaseră să avanseze, prinși în frenezia ospăţului. 

În spatele lor, lupta continua, așa cum o făcuse și în ultimele 
douăzeci de minute. Vântul și gheața nu erau utile împotriva 
întunericului, deși Rowan le zvârlise pe amândouă împotriva lui, în 
momentul în care căzu bariera. lar şi iar, orice, numai să străpungă 
negrul acela veşnic şi să vadă ce rămăsese din prinţesă. Începuse să 
audă o voce de femeie, caldă și blândă, care încerca să-l atragă în 
întuneric - vocea pe care se chinuise secole întregi s-o uite și care 
acum îi sfâșia sufletul. 

— Rowan, murmură Gavriel, ţinându-l mai strâns de braţ. 

Începuse să cadă ploaia. 

— Este nevoie de noi înăuntru. 

— Nu, se repezi el. 

Ştia că Aelin e în viaţă, pentru că în aceste ultime săptămâni în care- 
şi aspiraseră unul altuia mirosurile, deveniseră legaţi. Era vie, dar era 
probabil chinuită și distrusă. De aceea îl rețineau Gavriel și Lorcan. 
Dacă nu ar fi făcut-o, ar fi fugit spre întuneric, de unde îl chema Lyria. 

Dar, pentru Aelin, încercase să se elibereze. 

— Rowan, ceilalți... 

— Nu! 

Lorcan blestemă peste urletul ploii torențiale. 

— E moartă, nebunule, sau aproape moartă. Mai poți încă salva 
celelalte vieți. 

Începură să-l tragă cu forța, pentru a-l îndepărta de ea. 

— Dacă nu-mi dai drumul, îți smulg capul de pe umeri, mârâi el la 
Lorcan, comandantul care îi oferise o companie de luptători atunci 
când nu avea nimic şi niciunul dintre ei nu plecase. 

Gavriel îşi aruncă privirea spre Lorcan într-o conversație fără 
cuvinte. Rowan se încordă, pregătindu-se să-i azvârle în lături. Mai 
curând l-ar fi trântit la pământ, decât să-i dea drumul în întunericul 
acela, unde chemarea Lyriei se transformase acum în țipete care 
cereau milă. Nu era real. Nu era real. 


Dar Aelin era reală și în fiecare moment în care ei îl rețineau, Aelin 
pierdea încă o fărâmă din viaţă. Nu trebuia decât ca Gavriel să-și scape 
scutul magic pe care îl opunea puterii lui Rowan din momentul în care- 
l prinsese ca să-i lase inconștienţi. Trebuia să ajungă la acel întuneric, 
trebuia s-o găsească. 

— Dă-mi drumul, mârâi el din nou. 

Un tunet zgudui pământul, iar ei înghețară. Sub ei, o putere uriașă 
se zbuciuma - un colos ridicându-se din adâncuri. 

Se întoarseră spre întuneric. Rowan ar fi putut jura că o lumină 
aurie se arcuia prin el, apoi dispăru. 

— E imposibil, șopti Gavriel. Ea s-a epuizat. 

Rowan nu îndrăzni să clipească. Epuizările ei fuseseră întotdeauna 
autoimpuse, o barieră interioară compusă din teamă și o dorință 
remanentă de normalitate care o împiedicau să accepte adevărata 
profunzime a puterii ei. 

Creaturile se hrăneau cu disperare, durere şi teroare. Dar ce-ar fi 
fost dacă - dacă victima renunţa la acele temeri? Dacă victima le 
traversa - le îmbrăţișa? 

De parcă ar fi vrut să-i răspundă, o flacără erupse din zidul de 
întuneric. 

Focul se dezlănțui, umplând noaptea ploioasă, vibrantă ca un opal 
roşu. Lorcan înjură, iar Gavriel ridică scuturile suplimentare ale harului 
său magic. Rowan rămase nemișcat. 

Nu se mai luptară cu el când se scutură din strânsoarea lor, sărind 
în picioare. Flacăra nu-i atinse niciun fir de păr. Pluti pe deasupra și 
dincolo de el, minunată, nemuritoare și de neînfrânt. 

Dincolo de pietre, între două dintre acele creaturi, era Aelin, cu un 
semn ciudat strălucindu-i pe frunte. Părul îi plutea, învăluind-o, mai 
scurt acum și strălucitor ca și focul ei. lar ochii - deși erau încercuiți cu 
roșu, aurul din ochii ei era ca o flacără vie. 

Cele două creaturi se aruncară asupra ei, iar întunericul le învălui. 

Rowan parcurse distanţa care-i despărţea dintr-un salt, însă ea, 
zvârlindu-și braţele în lături, înșfăcă creaturile de feţele lor fără cusur - 
îşi puse palmele pe gurile lor deschise și suflă scurt asupra lor. 

De parcă le-ar fi respirat foc în centrul ființei lor, din ochi, din 
urechi şi din degete le izbucniră flăcări. Celaena transformă cele două 


creaturi în cenușă, nelăsându-le nici măcar timp să ţipe. 

Îşi cobori braţele. Harul ei magic urla atât de puternic, încât ploaia 
se transformă în abur înainte de a o atinge. O armă, strălucitoare şi 
oţelită. 

Uită de Gavriel și de Lorcan şi se aruncă spre ea - flăcările aurii, 
roșii şi albastre fiind numai ale ei, moștenitoarea focului. Zărindu-l în 
sfârşit, ea îi zâmbi slab. Era zâmbetul unei regine. 

În acel zâmbet era însă epuizare, iar magia strălucitoare tremura. În 
spatele ei, Narrok şi creatura rămasă - pe care o înfruntaseră în pădure 
- înfăşurau întunericul în ei înșiși, pregătindu-se parcă de atac. Se 
întoarse spre ele, clătinându-se uşor, cu pielea albă ca moartea. Se 
hrăniseră cu ea şi era epuizată după ce le sfârtecase semenii. Se 
apropia o epuizare foarte reală şi definitivă. 

Zidul de întuneric se umflă, o lovitură finală de ciocan care să o 
strivească, dar ea rămase neclintită, o lumină aurie în întuneric. Atât 
avu nevoie Rowan să vadă pentru a ști ce avea de făcut. Vântul și 
gheaţa nu erau utile aici, dar existau și alte metode. 

Rowan îşi scoase pumnalul și-și tăie palma, gonind pe poartă. 


Întunericul se ridica tot mai sus, iar ea ştia că avea să o doară, știa 
că probabil avea să îi ucidă pe ea și pe Rowan când se prăbușea peste 
ei. Nu avea însă de gând să fugă din faţa acestuia. 

Rowan ajunse lângă ea, gâfâind și însângerat. Nu îl dezo- noră 
cerându-i să fugă, iar el îşi întinse palma sângerândă, oferindu-i 
puterea lui pură pentru a o folosi, acum, că era cu adevărat și total 
golită, iar ea își dădu seama că avea să funcționeze. Bănuise deja de 
ceva timp. Ei doi erau carranam. 

Venise pentru ea. Susținându-i privirea, îşi scoase pumnalul și-și 
brăzdă palma, chiar deasupra cicatricii pe care și-o făcuse la 
mormântul Nehemiei. Și, deşi ştia că i-ar fi putut citi cuvintele pe chip, 
spuse: 

— Indiferent care ar fi sfârşitul? 

El încuviinţă, iar ea își uni mâna cu a lui, sânge lângă sânge și suflet 
lângă suflet, celălalt braţ al lui îmbrăţişând-o. Își strânseră mâinile, iar 


el îi şopti la ureche: 

— Şi eu te revendic, Aelin Galathynius. 

Valul de întuneric impenetrabil pogori şi, urlând, încercă să-i 
devoreze. 

Până la urmă, acesta nu era sfârșitul - nu era sfârșitul ei. 
Supravieţuise pierderii, durerii şi torturii; supravieţuise sclaviei, urii şi 
disperării; avea să supravieţuiască și acum, pentru că povestea ei nu 
era una a întunericului. Așa că nu-i era teamă de întunericul acela 
distrugător, nu alături de luptătorul care o susținea, nu când 
descoperise curajul de a avea un prieten adevărat - un prieten alături 
de care viața era mai puţin îngrozitoare. 

Harul lui Rowan o lovi, antic, straniu și atât de vast, încât genunchii 
i se înmuiară. El o susținu cu forța aceea neabătută, iar ea îi exploată 
puterea sălbatică, fiindcă el își deschisese barierele lui cele mai intime, 
lăsându-și harul să curgă prin ea. 

Valul negru nu era căzut nici pe jumătate când îl zdrobiră cu lumina 
lor aurie, iar Narrok și prinţul lui rămaseră uluiți. 

Nu le îngădui niciun moment să înfășoare înapoi întunericul. 
Extrăgând putere din fântâna nesfârşită aflată în Rowan, înălță foc şi 
lumină, tăciuni și căldură cu strălucirea a o mie de răsărituri şi 
asfinţituri. Dacă Valg râvnea la strălucirea Erileii, atunci avea să le-o 
dea. 

Narrok și prințul țipau. Valgii nu voiau să se întoarcă; nu voiau să se 
termine totul, nu după ce așteptaseră atâta vreme pentru a reveni în 
lumea ei. Ea le împinse însă lumina în gât, arzându-le sângele negru. 

Se sprijini de Rowan, încleștându-și dinții din cauza sunetelor. 
Urmă o tăcere bruscă, iar ea privi spre Narrok, care stătea nemișcat, 
privind, așteptând. O suliță de negru intră în capul ei - oferind o ultimă 
viziune într-o clipită. Nu o amintire, ci o clipă din viitor. Sunetele, 
mirosul și aspectul ei erau atât de reale, încât numai faptul că se 
prinsese de Rowan o ţinu ancorată în lume. Apoi clipa dispăru, iar 
lumina continuă să crească, învăluindu-i pe toţi. 

Împinse lumina devenită insuportabilă în cei doi Valg, care 
căzuseră în genunchi, turnând-o în fiecare colţ plin de tenebre al celor 
doi. Și ar fi putut jura că negrul din ochii lui Narrok se dilua. Ar fi putut 
jura că ochii lui deveniseră de un căprui de muritor și că recunoştinţa 


licări acolo pentru o clipă. Doar pentru o clipă; după care îi făcu cenușă 
pe amândoi, pe demon și pe Narrok. 

Prințul Valg rămas apucă să se târască încă doi pași până fu 
incinerat și el, cu un țipăt mut pe chipul lui perfect. Când lumina și 
flăcările se traseră, din Narrok şi Valg rămăseseră doar patru coliere 
din piatră Wyrd, fumegând în iarba umedă. 


CAPITOLUL 56 


La câteva zile după mârșavul şi de neiertatul masacru al sclavilor, 
Sorscha tocmai termina o scrisoare pentru prietena ei, când se auzi o 
bătaie la uşa atelierului său. Sări de la locul ei, mâzgălind o linie de 
cerneală spre centrul paginii. 

Dorian îşi strecură capul pe ușă, rânjind, dar rânjetul vesel îi 
dispăru când văzu scrisoarea. 

— Sper că nu te-am întrerupt, spuse el, intrând şi închizând ușa. 

Când el se întoarse, ea făcu ghem hârtia stricată și o aruncă la 
găleata de gunoi. 

— Deloc, răspunse ea, răsucindu-și degetele de la picioare în timp 
ce el o sărută pe gât și îşi petrecu braţele în jurul taliei ei. 

— Ar putea intra cineva, protestă ea, zvârcolindu-se pentru a scăpa 
din îmbrăţișare. 

El o eliberă, dar ochii îi străluceau într-un fel care-i spunea că, 
atunci când aveau să fie singuri din nou în acea noapte, probabil nu 
avea să-l poată convinge la fel de ușor. Ea zâmbi. 

— Mai fă o dată, şopti el. 

Aşa că Sorscha zâmbi din nou, apoi râse, iar pe faţa lui se citi atâta 
confuzie, încât ea îl întrebă: 

— Ce? 

— E cel mai frumos lucru pe care l-am văzut vreodată, spuse el. 

Se văzu nevoită să-și mute privirea, și să-şi caute ceva de făcut cu 
mâinile. Lucrară împreună în tăcere, cum o făceau de când Dorian 
învățase mersul lucrurilor în atelier. Îi plăcea s-o ajute cu tonicele ei 
pentru alţi pacienţi. 

Cineva tuși din pragul uşii, iar ei se îndreptară, inima Sorschei 


ajungându-i în gât. Nici măcar nu observase când se deschisese ușa - 
sau pe Căpitanul Gărzii, care stătea acum în prag. 

Căpitanul intră, iar Dorian încremeni alături de ea. 

— Căpitane, îl întrebă ea, aveţi nevoie de ajutorul meu? 

Dorian nu spuse nimic, iar faţa lui era neobișnuit de posomorâtă - 
cu ochii lui frumoşi, bântuiţi şi grei de grijă. Strecură o mână caldă în 
jurul taliei, lăsând-o pe spatele ei. Căpitanul închise în liniște ușa, 
părând să asculte un moment sunetele din hol înainte de a vorbi. 

Arăta chiar mai rău decât prinţul ei - umerii săi laţi păreau să se 
plece sub o povară invizibilă, însă ochii lui căprui-aurii erau limpezi 
când îi întâlniră pe ai lui Dorian. 

— Ai avut dreptate. 


Chaol consideră că era un miracol în sine și simplul fapt că Dorian 
fusese de acord cu asta. Durerea din acea dimineaţă de pe chipul lui 
Dorian îi spusese că putea să i-o ceară. Și că Dorian avea să fie de acord. 

Dorian îl obligă pe Chaol să-i explice totul - să le explice 
amândurora. Acesta era prețul lui Dorian: adevărul care i se cuvenea, 
lui și femeii care merita să știe pentru ce se expunea riscului. 

Repede-repejor, Chaol le explică totul: magia, cheile Wyrd, cele trei 
turnuri... totul. Din fericire, Sorscha nu se prăbuși, nici nu se îndoi de el. 
Se întrebă dacă, în sinea ei, se clătina sub șoc, sau dacă era supărată 
pentru că Dorian nu-i spusese nimic. Prinţul o urmărea însă pe Sorscha 
de parcă i-ar fi putut citi masca de nepătruns, văzând ce se pregătea 
sub ea. 

Prințul trebuia să plece undeva. O sărută pe Sorscha înainte de a 
pleca, murmurându-i la ureche ceva care o făcu să zâmbească. Chaol nu 
bănuise să-l găsească pe Dorian atât de... fericit cu vindecătoarea lui. 
Era o ruşine că nu-i ştiuse nici măcar numele până atunci. 

După ce Dorian plecă, Sorscha încă mai zâmbea, în pofida veștilor. 
Când zâmbea, era uluitoare - întreaga față i se lumina. 

— Cred, spuse Chaol, iar Sorscha se întoarse, cu fruntea sus, gata să 
revină la muncă. Cred, spuse el din nou, zâmbind slab, că acestui regat 
i-ar prinde bine să aibă ca regină o vindecătoare. 


Ea nu-i răspunse la zâmbet, aşa cum sperase el. Din contră, se 
întoarse la lucrul ei, nespus de tristă. Chaol plecă fără alte cuvinte, 
pentru a se pregăti de experimentul lui cu Dorian - singura persoană 
din acest castel, poate din lume, care-l putea ajuta. Care-i putea ajuta 
pe toți. 

Dorian avea putere pură, spusese Celaena, puterea de a lua forma 
pe care o voia. Era singurul lucru suficient de asemănător puterii 
cheilor Wyrd, nici bun, nici rău, iar cristalele, citise odată Chaol în 
cărțile magice ale Celaenei, erau bune conductoare pentru magie. Nu 
fusese greu să cumpere câteva de la piață - toate lungi cam cât degetul 
lui, albe ca zăpada proaspătă. 

Totul era aproape gata când ajunse, în sfârşit, şi Dorian, printr-unul 
dintre tunelele secrete, şi se aşeză pe pământ. Cu lumânările arzând în 
jurul lor, Chaol îi explică planul lui, terminând de turnat ultima linie de 
nisip roșu - din Deșertul Roşu, pretinsese neguţătorul - între cele trei 
cristale. La distanță egală una de cealaltă, formau conturul pe care 
Murtaugh îl desenase pe harta continentului lor. În centrul triunghiului 
stătea un mic castron cu apă. 

Dorian îl pironi cu privirea. 

— Să nu dai vina pe mine dacă se fac bucăţi. 

— Am unele de schimb. 

Chiar avea. Cumpărase douăsprezece cristale. 

Dorian se uită fix la primul cristal. 

— Vrei să-mi... concentrez puterea asupra lui? 

— Apoi să tragi o linie de putere spre cristalul următor, apoi spre 
următorul, imaginându-ţi că scopul tău este să îngheţi apa din castron. 
Asta-i tot. 

Dorian ridică o sprânceană. 

— Nici măcar nu e o vrajă. 

— Fă-mi pe plac, spuse Chaol. Nu te-aș fi rugat dacă n-ar fi fost 
singura cale. 

Băgă un deget în apă, vălurind-o. Ceva din lăuntrul lui îi spunea că 
vraja poate nu avea nevoie de altceva decât de putere şi voință pură. 

Oftatul prinţului umplu sala din piatră, reverberând în stânci şi în 
tavanul boltit. Dorian se uită la primul cristal, reprezentând grosolan 
Rifthold. Minute întregi, nu se întâmplă nimic. Apoi, Dorian începu să 


transpire, înghițind repetat. 

— Eşti... 

— Sunt bine, spuse Dorian, iar primul cristal începu să 
strălucească, alb. 

Lumina deveni mai puternică, iar Dorian transpira și mormăia, de 
parcă îl durea. Chaol tocmai voia să-l roage să se oprească, când o linie 
țâșni spre următorul cristal - atât de rapid, încât fu aproape 
imperceptibilă, dacă n-ar fi produs un val mic în nisip. Cristalul lumină 
cu tărie, apoi țâșni o altă linie, care se îndreptă spre sud. Din nou, 
nisipul văluri în siajul lui. 

Apa rămase fluidă. Cel de-al treilea cristal străluci, iar ultima linie 
completă triunghiul, făcând ca toate cele trei cristale să strălucească 
pentru o clipă. Apoi... încet, pârâind, apa îngheţă. Chaol își reprimă 
oroarea - oroarea și admiraţia, văzând cât de puternic devenise 
controlul lui Dorian. 

Chipul lui Dorian pălise și lucea de transpiraţie. 

— Aşa a făcut-o, nu? 

Chaol încuviinţă. 

— Cu zece ani în urmă, cu turnurile alea trei. Fuseseră construite 
toate cu ani înainte ca asta să se întâmple, atunci când forțele 
invadatoare aveau să fie aproape, pentru ca niciunul să nu poată 
contraataca. Probabil că vraja tatălui tău a fost mult mai complexă, de 
vreme ce a înghețat magia în întregime, dar, la nivel elementar, este 
probabil similară cu ce s-a întâmplat acum. 

— Vreau să văd unde sunt... turnurile. 

Chaol scutură din cap, dar Dorian spuse: 

— Mi-ai spus deja totul. Arată-mi blestemata aia de hartă. 

Cu o mișcare a mâinii, un zeu distrugând o lume, Dorian dărâmă un 
cristal, eliberând puterea. Gheaţa se topi, apa vălurind și lovind pereţii 
castronului. Pur și simplu. Chaol clipi. 

Dacă ar putea dărâma un turn... Era un risc foarte mare. Înainte de a 
acționa, trebuiau să fie siguri. Chaol scoase harta însemnată de 
Murtaugh, harta pe care nu îndrăznea să o lase nicăieri. 

— Aici, aici şi aici, spuse el, arătând spre Rifthold, Amaroth și Noll. 
Aici ştim că s-au construit turnuri. Turnuri de veghe, dar toate trei au 
aceleaşi caracteristici: piatră neagră, garguie... 


— Vrei să spui că turnul cu ceas din grădină e unul dintre ele? 

Chaol dădu din cap, ignorând hohotul de neîncredere. 

— Aşa credem. 

Prinţul se aplecă peste hartă, sprijinindu-se cu o mână pe dușumea. 
Urmări o linie de la Rifthold la Amaroth, apoi de la Rifthold la Noll. 

— Linia spre nord taie Trecătoarea Ferian; cea sudică taie direct 
prin Morath. I-ai spus lui Aedion că tu crezi că tatăl meu i-a trimis pe 
Roland și pe Kaltain la Morath, împreună cu nobilii care aveau magie în 
sânge. Care sunt şansele să fie doar o coincidență? 

— lar Trecătoarea Ferian... 

Chaol înghiți. 

— Celaena a spus că a auzit zvonuri cum că în Trecătoare ar fi 
aripi. Nehemia a spus că iscoadele ei nu s-au întors, că acolo se coace 
ceva. 

— Două locuri în care el ar putea produce armata pe care o 
creează, poate trăgându-și seva din puterea asta, pentru că formează 
un curent între ele. 

— Trei. 

Chaol indică spre Insulele Morţii. 

— Am primit un raport că acolo se pregăteşte ceva ciudat... Şi că a 
fost trimis spre Wendlyn. 

— Dar tatăl meu a trimis-o pe Celaena. 

Prinţul înjură. 

— Nu avem cum să-i avertizăm? 

— Am încercat deja. 

Dorian își șterse transpiraţia de pe frunte. 

— Deci, lucrezi cu ei - eşti de partea lor. 

— Nu. Nu ştiu. Facem doar schimb de informaţii, dar toate sunt de 
folos. Te ajută pe tine. 

Ochii lui Dorian deveniră mai duri, iar Chaol se crispă când o adiere 
rece pătrunse în cameră. 

— Aşadar, ce ai de gând să faci? îl întrebă Dorian. Să... dărâmi 
turnul cu ceas? 

Distrugerea turnului ar fi fost un act de război - un act care ar fi 
putut pune în pericol vieţile a prea mulți oameni. Nu mai era cale de 
întors. Nici măcar nu voia să le spună lui Aedion sau lui Ren, pentru că 


se temea de ce-ar fi făcut. Nu s-ar fi gândit de două ori înainte de a-l 
incinera, ucigând poate toți oamenii din castel. 

— Nu ştiu. Nu știu ce să fac. Aici aveai dreptate. 

Îşi dorea să fi discutat mai mult cu Dorian, dar chiar și flecăreala 
era un efort acum. Se apropia de finalizarea listei candidaţilor la postul 
de Căpitan al Gărzii, trimitea spre Anielle tot mai multe cufere în 
fiecare săptămână şi suporta cu greu să-și privească oamenii. lar în 
ceea ce-l privea pe Dorian... rămăseseră foarte multe de spus între ei. 

— Acum nu e momentul, spuse cu voce joasă Dorian, de parcă i-ar 
fi citit gândurile. 

Chaol înghiţi. 

— Vreau să-ți mulțumesc. Știu că riscul pe care ţi-l asumi este... 

— Cu toţii riscăm câte ceva. 

Rămăsese atât de puţin din prietenul alături de care crescuse. 
Prinţul se uită la ceasul de buzunar. 

— Trebuie să plec. 

Dorian se îndreptă spre scări, iar pe faţa sa nu se citeau teama sau 
îndoiala, când spuse: 

— Astăzi mi-ai dăruit adevărul, așa că ţi-l împărtășesc şi eu pe al 
meu: chiar dacă ar însemna să fim prieteni din nou, nu cred că aş vrea 
să mă întorc la ce a fost înainte - la cine am fost înainte. lar asta... 

Ridică bărbia spre cristalele sfărâmate şi spre castronul cu apă. 

— Cred că e o schimbare bună. Nu te teme de ea. 

Dorian plecă, iar Chaol deschise gura, dar cuvintele refuzară să iasă. 
Era prea năucit. Când Dorian îi vorbise, nu se uitase la el un prinţ. 

Ci un rege. 


CAPITOLUL 57 


Celaena dormi două zile. 

De-abia-și mai amintea ce se întâmplase după ce-i incinerase pe 
Narrok şi pe prințul Valg, deşi avea o vagă senzație că oamenii lui 
Rowan și ceilalți reușiseră să preia controlul asupra fortăreței. Nu 
pierduseră decât vreo cincisprezece oameni în total, pentru că soldaţii 
nu voiseră să omoare semi-Fae, ci doar să-i captureze, pentru ca prinții 
Valg să îi târască înapoi în Adarlan. După ce îi îngenuncheaseră pe 
soldaţii inamici supraviețuitori, închizându-i în temniţă, se întorseseră 
câteva ore mai târziu și-i găsiseră pe toți morți. Aveau asupra lor 
otravă - și părea că nu avuseseră intenţia de a se lăsa interogați. 

Celaena urcă poticnindu-se pe treptele scăldate în sânge şi se 
prăbuşi în pat, oprindu-se un timp pentru a se strâmba la părul care 
acum de-abia îi ajungea dincolo de claviculă, mulțumită unghiilor 
ascuţite ca lamele ale prinților Valg. Se prăbuşi apoi într-un somn 
adânc. Când se trezi, sângele fusese curăţat, soldații fuseseră îngropaţi, 
iar Rowan ascunsese cele patru coliere din piatră Wyrd undeva în 
pădure. Le-ar fi dus în zbor până la mare şi le-ar fi aruncat acolo, dar ea 
ştia că rămăsese pentru a avea grijă de ea - şi nici nu avea încredere că 
prietenii lui nu aveau să facă altceva decât să le înmâneze lui Maeve. 

Tovarăşii lui Rowan tocmai plecau atunci când, într-un sfârșit, ea se 
trezi, după ce întârziaseră să ajute cu reparaţiile șivindecarea răniților, 
dar numai Gavriel păru s-o observe. Ea și Rowan se îndreptau spre 


pădure pentru o plimbare (îl obligase s-o lase să coboare din pat) când 
trecură pe lângă bărbatul cu păr auriu care zăbovea lângă poarta din 
spate. 

Rowan încremeni. O întrebase în față ce se întâmplase când 
ajunseseră prietenii lui - dacă vreunul dintre ei încercase să o ajute. Ea 
încercase să evite răspunsul, dar el nu se dădu bătut și, într-un final, ea 
îi spuse că numai Gavriel păruse dispus să o ajute. Nu-i învinovățea pe 
prietenii lui. N-o cunoșteau, nu-i datorau nimic, iar Rowan era 
înăuntru, înconjurat de pericole. Nu știa de ce conta atât de mult 
pentru Rowan, iar el îi spuse că nu era treaba ei. 

Acum, Gavriel îi aştepta lângă poarta din spate. De vreme ce Rowan 
avea chipul ca de piatră, când se apropiară de el ea zâmbi pentru 
amândoi. 

— Credeam c-ai plecat deja, spuse Rowan. 

Ochii roșiatici ai lui Gavriel licăriră. 

— Gemenii și Vaughan au plecat acum o oră, iar Lorcan a plecat în 
zori. Mi-a spus să-ți transmit salutările lui. 

Rowan dădu din cap într-un mod din care se înțelegea foarte clar că 
ştia că Lorcan nu făcuse un asemenea lucru. 

— Ce vrei? 

Ea nu era sigură că împărtășeau aceeaşi definiție a conceptului de 
prieten. Gavriel o privi din cap până-n tălpi și invers, apoi se uită la 
Rowan şi spuse: 

— Ai grijă când te întâlneşti cu Maeve. Până atunci, noi ne vom fi 
prezentat rapoartele. 

Expresia încrâncenată a lui Rowan nu se schimbă. 

— Călătorie sprâncenată, îi ură el şi își continuă plimbarea. 

Celaena zăbovi, studiindu-l pe războinicul Fae, cu sclipirea de 
tristeţe din ochii lui aurii. Ca și Rowan, era sclavul lui Maeve - totuşi, se 
gândise să-i avertizeze. Din cauza legământului de sânge, Maeve îi 
putea porunci să divulge toate detaliile, inclusiv acest moment, și să-l 
pedepsească pentru asta. Dar pentru prietenul său... 

— Mulţumesc, îi spuse ea războinicului cu părul auriu. 

El clipi, iar Rowan îngheţă. Brațele o dureau din interior înspre 
afară, iar mâna tăiată era bandajată şi încă sensibilă, dar totuși i-o 
întinse. 


— Pentru avertisment. Și pentru că ai ezitat în acea zi. 

Gavriel îi privi mâna o clipă, după care o strânse cu o blândeţe 
surprinzătoare. 

— Câţi ani ai? o întrebă el. 

— Nouăsprezece, răspunse ea, iar el lăsă să-i scape o răsuflare care 
ar fi putut fi tristeţe sau ușurare, sau amândouă, și-i spuse că asta făcea 
ca harul ei să fie şi mai impresionant. 

Se gândi să-i spună că ar fi fost mai puțin impresionat dacă ar fi 
aflat ce poreclă îi dăduse ea, dar se mulțumi să-i facă cu ochiul. 

Când îl ajunse din urmă, Rowan era încruntat, dar nu spuse nimic. 
În timp ce ei doi se îndepărtau, Gavriel murmură: 

— Noroc bun, Rowan. 


Rowan o duse la un iaz din pădure pe care nu-l mai văzuse până 
atunci, apa transparentă fiind alimentată de o minunată cascadă, care 
părea să danseze în lumina soarelui. El se așeză pe o stâncă lată, plană, 
încălzită de soare, scoțându-și cizmele și ridicându-și pantalonii pentru 
a-şi scălda picioarele în apă. Când se așeză, Celaena se crispă de 
durerea care îi străbătea mușchii şi oasele. Rowan se încruntă, dar ea îi 
aruncă o privire care îl provoca să-i poruncească să se întoarcă în pat 
pentru odihnă. 

Când şi ea intră cu picioarele în apă și lăsară muzica pădurii să-i 
pătrundă, Rowan vorbi: 

— Nu putem desface ceea ce s-a întâmplat cu Narrok. Când lumea 
va auzi că Aelin Galathynius a luptat împotriva Adarlanului, vor afla că 
eşti în viaţă. El va şti că ești în viață, unde ești, și că nu plănuiești să te 
ascunzi. Te va vâna tot restul vieţii tale. 

— Am acceptat soarta asta din momentul când am pășit dincolo de 
barieră, spuse ea cu voce joasă. 

Lovi apa cu piciorul, valurile răspândindu-se în tot iazul. Mișcarea îi 
provocă o durere zguduitoare în trupul răvăşit de magie. Celaena 
şuieră. 

Rowan îi întinse plosca din piele, plină cu apă, pe care o adusese cu 
el, dar de care nu se atinsese. Ea luă o înghiţitură și descoperi că era 


plină cu tonicul anesteziant pe care îl bea cu lăcomie de când se trezise 
dimineaţă. 

Noroc bun, Rowan, îi spusese Gavriel prietenului său. Urma să vină 
o zi, prea devreme, când avea să-și ia rămas-bun de la el. Care aveau să 
fie cuvintele ei de despărțire? Avea să-i poată oferi mai mult decât o 
urare de noroc? Își dorea să fi avut ceva să-i dea - un fel de protecţie 
împotriva reginei care îl ținea în lesă. Ochiul Elenei era la Chaol. 
Amuleta din Orynth - i-ar fi oferit-o, dacă n-ar fi pierdut-o. Bijuterie de 
familie sau nu, ea s-ar fi odihnit mai bine dacă ar fi știut că îl 
protejează. 

Amuleta, împodobită cu un cerb sacru pe o parte... și semnele Wyrd 
pe cealaltă parte. 

Respirația i se opri. Nu-l mai vedea pe prinţ lângă ea, nu mai auzea 
freamătul pădurii în jurul ei. Terassen fusese cea mai măreață Curte 
din lume. Nu fuseseră niciodată invadaţi, nu fuseseră niciodată cuceriţi, 
din contră, prosperaseră şi deveniseră atât de puternici, încât toate 
regatele știau că a-i provoca era o nebunie. O pleiadă de conducători 
incoruptibili, care adunaseră întreaga știință a Erileii în măreaţa lor 
bibliotecă. Fuseseră un far care îi atrăgea pe cei mai străluciți și mai 
îndrăzneţi la ei. 

Ştia unde era - cea dea treia şi ultima cheie Wyrd. 

Fusese la gâtul ei în noaptea în care căzuse în râu. 

Împodobise gâtul fiecăruia dintre strămoşii ei, începând cu 
Brannon, când se oprise la templul Zeiţei Soarelui pentru a lua un 
medalion de la înalta Preoteasă a Malei - și apoi îl distrusese cu totul, 
pentru ca nimeni să nu-i poată lua urma. 

Medalionul de un albastru azuriu, cu cerbul auriu încoronat cu 
flacăra nemuritoare - cerbul lui Mala Aducătoarea-Focului. Părăsind 
țărmurile Wendlynului, Brannon furase cerbii, îi dusese la Terrasen și-i 
instalase în Oakwald. Brannon pusese a treia așchie de cheie Wyrd în 
amuletă și nu spusese nimănui ce făcuse cu ea. 

Cheile Wyrd nu erau bune sau rele. Cum erau depindea de cum le 
utilizau purtătorii lor. În jurul gâturilor regilor şi al reginelor din 
Terrasen, una dintre ele fusese folosită pe neștiute pentru bine, şi îşi 
protejase purtătorii milenii întregi. 

O protejase şi pe ea, în noaptea în care căzuse în râu. Semnele Wyrd 


fuseseră cele pe care le zărise ea strălucind în adâncurile îngheţate, de 
parcă le-ar fi invocat cu strigătele ei de ajutor de sub ape. Pierduse însă 
Amuleta din Orynth. Căzuse în acel râu și... nu. 

Nu. Nu era posibil; ea n-ar fi ajuns până pe țărm, darămite să 
supraviețuiască orelor în care zăcuse acolo. Frigul ar fi înfrânt-o. Ceea 
ce însemna că o avusese asupra ei când... când... Arobynn Hamel i-o 
luase și o păstrase în toţi aceşti ani, un premiu a cărui putere nici n-o 
bănuia. 

Trebuia s-o ia înapoi. Trebuia s-o recupereze de la el și să se asigure 
că nimeni nu ştia ce se află în ea. lar dacă o recăpăta... Nu îndrăznea să 
gândească atât de departe. 

Trebuia să ajungă repede la Maeve pentru a afla informațiile 
necesare, apoi să meargă acasă. Nu în Terrasen, ci la Rifthold. Trebuia 
să-l înfrunte pe omul care o transformase într-o armă, care distrusese 
o altă parte din viaţa ei, şi care poate că era cea mai mare ameninţare la 
adresa ei. 

Rowan o întrebă: 

— Ce s-a întâmplat? 

— Atreia cheie Wyrd. 

Înjură. Nu putea spune nimănui, pentru că dacă cineva ar fi ştiut... s- 
ar fi îndreptat direct spre Rifthold. Direct spre Breasla Asasinilor. 

— Aelin. 

Era teamă, durere sau amândouă în ochii lui? 

— Spune-mi ce ai aflat. 

— Nu câtă vreme eşti legat de ea. 

— Sunt legat de ea pentru totdeauna. 

— Ştiu. 

Era sclavul lui Maeve - mai rău decât un sclav. Trebuia să se supună 
oricărei porunci a ei, oricât de ticăloasă. 

Se aplecă, înmuindu-și mâna mare în apă. 

— Ai dreptate. Nu vreau să-mi spui nimic. 

— Urăsc asta, șopti ea. O urăsc pe ea. 

El privi în lături, spre Goldryn, lăsată în spatele lor pe o stâncă. Îi 
spusese istoria săbiei în dimineaţa aceea, în timp ce înghițea mâncare 
cât pentru trei războinici Fae adulți. El nu păruse deosebit de 
impresionat, iar când îi arătă inelul pe care-l găsise în teacă, nu avu 


nimic altceva de spus decât: 

— Sper să-i găseşti o utilizare bună. 

Într-adevăr. 

Tăcerea care creştea între ei era însă inacceptabilă. Îşi drese vocea. 
Poate că nu-i putea spune adevărul despre cea de-a treia cheie Wyrd, 
dar îi putea oferi altceva în schimb. 

Adevărul. Adevărul despre ea, nediluat și total. După toate câte 
înfruntaseră împreună, tot ce îşi dorea încă să facă... 

Aşa că se îmbărbătă singură. 

— N-am spus nimănui ce-ţi povestesc acum. Nimeni pe lume nu 
ştie. Dar este povestea mea, spuse ea, clipind pentru a-și alunga 
lacrimile, și a venit momentul să o povestesc. 

Rowan se lăsă pe spate pe stâncă, punându-și mâinile sub cap. 

— A fost odată ca niciodată, îi spuse ea lui Rowan, lumii, ei înseși, 
într-o ţară care a fost demult făcută cenușă, o prinţesă tânără care își 
iubea regatul... foarte mult. 

Îi povesti apoi despre prinţesa a cărei inimă arsese cu un foc 
sălbatic, despre mărețul regat din nord, despre căderea sa şi sacrificiul 
lui Lady Marion. Era o poveste lungă și uneori tăcea şi plângea, iar în 
acele momente el se apleca spre ea pentru a-i șterge lacrimile. 

Când termină, Rowan se mulțumi să-i dea din nou să bea tonic. Ea îi 
zâmbi, iar el o privi un timp, apoi îi răspunse la zâmbet, altfel de 
zâmbet decât cele pe care i le adresase până atunci. 

Rămaseră tăcuţi o vreme şi, fără să ştie de ce o face, întinse o mână 
în față, cu palma îndreptată spre apa de dedesubt. 

Și încet, clătinându-se, o picătură de apă de mărimea unei pietre se 
ridică de pe suprafață spre cupa palmei ei. 

— Nu-i de mirare că instinctul tău de autoconservare este atât de 
jalnic, dacă asta-i toată apa pe care poți s-o stăpâneşti. 

Rowan îi dădu însă un bobârnac peste bărbie, iar ea știa că el 
înțelegea ce înseamnă gestul, faptul că reuşise să invoce acea picătură 
în palma sa. O simţea pe mama ei zâmbindu-i din tărâmurile de 
dincolo. 

Îi surâse lui Rowan printre lacrimi și-i trimise picătura pe față. 

Rowan o aruncă în iaz. Un moment mai târziu, râzând, se aruncă și 
el în apă. 


După o săptămână în care își refăcuse forțele, ea şi ceilalți semi-Fae 
răniți se recuperaseră suficient cât să participe la o sărbătoare 
organizată de Emrys şi Luca. Înainte ca ea şi Rowan să coboare pentru 
a se alătura festivităților, Celaena se privi în oglindă. 

Părul puţin mai scurt era cea mai mică dintre schimbări. 

Acum avea culoare în obraji, ochii îi erau strălucitori și limpezi și, 
deşi recâștigase greutatea pe care o pierduse în iarna trecută, fața îi era 
mai suplă. O femeie - din oglindă îi zâmbea o femeie, frumoasă pentru 
fiecare cicatrice şi imperfecţiune și semn al supravieţuirii, frumoasă 
pentru faptul că zâmbetul ei era real, și îl simţea aprinzând bucuria 
adormită din inima ei. 

În acea noapte, dansă. În dimineața următoare, ştiu că venise 
momentul. 

După ce ea şi Rowan își luară rămas-bun de la ceilalţi, ea se opri la 
lizieră pentru a privi fortăreața din piatră spartă. Emrys şi Luca îi 
așteptau la linia copacilor, cu fețele palide în lumina dimineţii. Bătrânul 
bărbat burduşise deja bagajele cu mâncare și provizii, dar tot împinse 
în mâinile Celaenei o pâine fierbinte, privind-o în ochi. 

— S-ar putea să dureze, spuse ea, dar dacă - când îmi voi revendica 
regatul, semi-Fae vor avea întotdeauna un cămin acolo, iar voi doi - şi 
Malakai - veţi avea un loc în casa mea, dacă veţi dori. Ca prieteni ai mei. 

Ochii lui Emyrs luceau, iar el încuviință, apucând mâna lui Luca. 
Tânărul, care hotărâse să păstreze pe față zgârietura lungă, oribilă, pe 
care o căpătase în bătălie, se mulțumi să se uite fix la ea, cu ochii mari. 
O parte a inimii ei plângea pentru umbrele pe care le vedea acum pe 
faţa lui. Trădarea lui Bas avea să-l bântuie mult timp, ştia asta, dar 
Celaena îi zâmbi, îi ciufuli părul şi se întoarse să plece. 

— Mama ta ar fi mândră, spuse Emrys. 

Celaena își duse o mână la inimă și făcu o plecăciune de mulțumire. 

Rowan își drese vocea, iar Celaena le oferi un ultim zâmbet de 
despărțire, după care îl urmă pe prinţ în pădure - pornind, în sfârșit, 
spre Doranelle şi spre Maeve. 


CAPITOLUL 58 


— Să fii pregătit de plecarea spre Suria în două zile, îi ordonă 
Aedion lui Ren, când cei trei se adunară la miezul nopții în 
apartamentul unde stătuseră Ren și Murtaugh, fără să ştie încă al cui 
era. Mergi spre poarta de sud - va fi cel mai puțin supravegheată la 
acea oră. 

Trecuseră câteva săptămâni de când se întâlniseră ultima oară, și 
trei zile de când Murtaugh primise o scrisoare vagă de la Sol din Suria, 
o invitație prietenească, de la un amic demult pierdut, de a-l vizita. 
Formularea era suficient de simplă cât să-şi dea seama cu toţii că 
tânărul lord încerca să simtă atmosfera, făcând aluzie la interesul față 
de „oportunitatea” pe care Murtaugh o menţionase într-o scrisoare 
anterioară. De atunci, Aedion străbătuse toate cărările spre nord, 
calculând mişcările şi locaţiile fiecărei legiuni şi garnizoane de-a lungul 
drumului. Încă două zile; apoi, poate că acea Curte avea să înceapă să 
se reclădească. 


— Atunci, de ce am sentimentul că fugim? 

Ren se opri din mersu-i obișnuit prin cameră. Tânărul Lord de 
Allsbrook se vindecase bine, deși transformase o parte din ampla 
cameră în spaţiul său personal de antrenament, pentru a-și recăpăta 
puterea. Aedion se întrebă cât de bucuroasă va fi regina lor să afle 
despre asta. 

— Chiar fugi, rosti tărăgănat Aedion, mușcând dintr-unul dintre 
merele pe care le luase de la piață pentru Ren și pentru bătrân. Cu cât 
zăbovești mai mult aici, continuă el, cu atât mai mare este riscul să fii 
descoperit şi să ne distrugi toate planurile. Acum eşti prea ușor de 
recunoscut şi îmi ești mai util în Terrasen. Nu negociem, așa că nici nu 
te chinui să încerci. 

— Cu tine cum rămâne? îl întrebă Ren pe căpitan, care stătea în 
scaunul lui obișnuit. 

Chaol se încruntă și spuse calm: 

— În câteva zile, plec în Anielle. 

Trebuia să-și îndeplinească partea de învoială pe care o făcuse când 
îşi vânduse libertatea pentru a o trimite pe Aelin în Wendlyn. Dacă își 
permitea să se gândească prea mult la asta, știa că l-ar fi cuprins 
regretele - ba chiar ar fi încercat să-l convingă pe căpitan să rămână. 
Nu că Aedion l-ar fi plăcut pe căpitan sau măcar l-ar fi respectat. De 
fapt, îşi dorea ca Chaol să nu-l fi surprins pe scară, deplângând 
măcelărirea poporului său în lagărele de muncă. Dar acum, iată-i 
împreună, și nu mai era cale de întoarcere. 

Ren se opri din mers şi-l privi lung pe căpitan. 

— Ca spion? 

— Vei avea nevoie de cineva în interior, indiferent că eu sunt în 
Rifthold sau în Anielle. 

— Am oameni în interior, spuse Ren. 

Aedion flutură din mână. 

— Nu-mi pasă de oamenii tăi din interior, Ren. Fii gata să pleci şi 
nu mai fi aşa o belea cu întrebările tale fără de sfârșit. 

L-ar fi legat pe Ren cu lanţurile de un cal, dacă ar fi fost nevoie. 

Aedion tocmai dădea să plece, când se auziră paşi bubuind pe scări. 
Când ușa zbură în lături, aveau toţi săbiile scoase, însă îl văzură pe 
Murdaugh în pragul uşii, gâfâind şi respirând greu. Ochii bătrânului 


erau fioroşi şi deschidea și închidea gura. În spatele lui, casa scării nu 
purta semne de ameninţare sau de urmărire, însă Aedion își ţinu sabia 
scoasă şi luă o poziție mai bună. 

Ren alergă la Murtaugh, susținându-l de umeri, dar bătrânul își 
înfipse călcâiele în covor. 

— Ea trăieşte, le spuse el, lui Ren, lui Aedion, lui însuși. Ea - ea 
trăieşte cu adevărat. 

Inima lui Aedion se opri. Se opri, apoi porni din nou, pentru a se 
opri iar. Încet, îşi băgă sabia în teacă, şi, după ce-şi calmă gândurile, 
rosti: 

— Spune odată, bătrâne. 

Murtaugh clipi şi lăsă să-i scape un râs întretăiat. 

— E în Wendlyn, trăieşte. 

Căpitanul își reluă mersul prin cameră. Și, dacă nu l-ar fi trădat 
picioarele, Aedion i s-ar fi alăturat. Dacă Murtaugh auzise că ea... 

— Povestește tot, îi ceru căpitanul. 

Murtaugh scutură din cap. 

— Orașul roiește de veşti. Oamenii au ieşit în stradă. 

— Treci la subiect, sări Aedion. 

— Legiunea generalului Narrok a atacat într-adevăr Wendlynul, 
spuse Murtaugh. Nimeni nu ştie de ce sau cum, dar Aelin... Aelin era 
acolo, în Munţii Cambrieni, şi făcea parte din armata care i-a înfruntat 
în bătălie. Se spune că în tot acest timp s-a ascuns în Doranelle. 

În viaţă, îşi spuse Aedion - era în viaţă, deci nu murise în bătălie, 
chiar dacă informaţiile lui Murtaugh despre locul unde se afla erau 
greşite. 

Murtaugh zâmbea. 

— l-au măcelărit pe Narrok și oamenii lui, iar ea i-a salvat pe foarte 
mulți - cu harul ei magic. Cu focul, se spune - cu o putere pe care lumea 
n-a mai văzut-o de la Brannon încoace. 

Aedion simţi o strângere dureroasă în piept. Căpitanul se mulțumi 
să privească fix la bătrân. 

Era un mesaj către lume. Aelin era o luptătoare, capabilă să lupte cu 
sabia sau cu harul magic, şi se săturase să se ascundă. 

— Plec călare în nord chiar astăzi. Nu putem aștepta, așa cum am 
planificat, spuse Murtaugh, întorcându-se spre uşă. Înainte ca regele să 


încerce să împiedice răspândirea veștilor, trebuie să informez 
Terrasenul. 

ÎI conduseră în jos pe scări, apoi în depozitul de la parter. 
Dinăuntru, auzul de Fae al lui Aedion prinse agitația în creştere de pe 
străzi. În momentul în care va intra în palat, va trebui să fie atent la 
fiecare mișcare, fiecare respirație. Prea mulți ochi aveau să fie aţintiți 
asupra lui acum. 

Aelin. Regina lui. Aedion zâmbi vag. Regele n-ar fi bănuit niciodată, 
nici într-o mie de ani, pe cine trimisese de fapt în Wendlyn - că 
propriul său Campion îl distrusese pe Narrok. Puţini știau despre 
neîncrederea adânc înrădăcinată a celor din familia Galathynius în 
Maeve - așa că Doranelle era un loc bun în care să ascunzi şi să crești o 
tânără regină în toţi acești ani. 

— După ce ies din oraș, spuse Murtaugh, îndreptându-se spre calul 
pe care îl legase în depozit, voi trimite călăreți la toate contactele 
noastre, în Fenharrow şi în Melisande. Ren, tu rămâi aici. Am eu grijă 
de Suria. 

Aedion strânse umărul bărbatului. 

— Du-le vorbă oamenilor mei din Bane - spune-le să stea ascunși 
până mă întorc, dar să ţină liniile de aprovizionare către rebeli 
deschise cu orice preţ. 

Nu-i eliberă umărul până când Murtaugh nu încuviință cu o mişcare 
din cap. 

— Bunicule, spuse Ren, ajutându-l pe bărbat să se urce în șa, lasă- 
mă să plec eu în locul tău. 

— Tu rămâi aici, ordonă Aedion, iar Ren se zbârli. 

Murtaugh își murmură acordul. 

— Adună toate informaţiile posibile și apoi vei putea veni la mine, 
când voi fi pregătit. 

Aedion nu-i dădu timp lui Ren să refuze, deschizându-i lui 
Murtaugh ușa depozitului. Aerul aspru al nopții se infiltră înăuntru, 
aducând cu el agitația din oraş. Aelin - Aelin făcuse asta, ea provocase 
acest freamăt. Armăsarul bătea din copite şi pufnea, iar Murtaugh ar fi 
pornit în galop dacă n-ar fi sărit căpitanul să țină hăţurile. 

— Eyllwe, șopti Chaol. Trimite vorbă în Eyllwe. Spune-le să reziste 
- spune-le să se pregătească. 


Poate că de vină era lumina, poate că frigul, dar Aedion ar fi putut 
jura că în ochii căpitanului se vedeau lacrimi atunci când spuse: 
— Anunţă-i că a venit timpul să contraatacăm. 


Murtaugh Allsbrook și călăreţii săi răspândiră veştile asemenea 
unui foc nestăvilit. Pe fiecare drum, pe fiecare râu, în nord şi în sud şi în 
vest, prin zăpadă și ploaie și ceaţă, copitele cailor bătătoreau praful 
fiecărui regat. 

Și din fiecare oraş în care povesteau, dinspre fiecare tavernă și 
întrunire secretă, și mai mulți călăreţi plecau să ducă vestea. 

Erau din ce în ce mai mulţi, până când nu mai exista drum pe care 
să nu-l fi acoperit, suflet care să nu ştie că Aelin Galathynius era în viață 
- şi că dorește să se ridice împotriva Adarlanului. 

Veștile traversară Munţii Colț Alb și Ruhnn, tocmai până la Deșertul 
din Vest şi la regina cu părul roșu care domnea dintr-un castel care 
stătea să cadă. Până în Deșertul Peninsula și fortăreața din oază a 
Asasinilor Tăcuţi. Copite, copite, copite, rezonând pe întreg continentul, 
scânteind pe caldarâm, până în Banjali și în palatul de pe malul râului 
al regelui şi reginei din Eyllwe, încă purtând hainele lor de doliu. 
Rezistaţi, spuseră lumii călăreţii. 

Rezistați. 


Tatăl lui Dorian era mai furios decât fusese vreodată. Doi miniștri 
fuseseră executați în acea dimineață, pentru groaznica crimă de a fi 
încercat să-l calmeze pe rege. 

La o zi după ce ajunseseră veșştile despre ceea ce făcuse Aelin în 
Wendlyn, tatăl lui era încă livid și încă voia răspunsuri. 

Lui Dorian i s-ar fi părut comic - era tipic pentru Celaena să-și facă 
o intrare triumfală - dacă n-ar fi fost îngrozit. Ea lansase o provocare. 
Mai rău de atât, îl învinsese pe unul dintre cei mai letali generali ai 
regelui. 

Nimeni nu mai făcuse asta și fără a-și pierde viaţa. Niciodată. 


Undeva în Wendlyn, prietena lui schimba lumea. Îndeplinea 
fagăduiala pe care i-o făcuse. Ea nu-l uitase, nu-i uitase pe niciunul 
dintre cei care mai erau acolo. 

Și poate că atunci când aveau să găsească o cale de a distruge turnul 
pentru a elibera magia de sub jugul tatălui lui, ea avea să ştie că 
prietenii n-o uitaseră. Că el n-o uitase. 

Dorian îl lăsă pe tatăl său să tune și să fulgere. Participă la întruniri 
şi îşi ţinu în frâu repulsia și oroarea atunci când tatăl său trimise încă 
un ministru la eşafod. Pentru Sorscha, pentru fagăduiala de a o ocroti, 
de a nu mai trebui, într-o bună zi, să ascundă ce și cine era, își păstră 
masca veche, oferind sugestii banale despre ce era de făcut cu Aelin și 
se prefăcu. Pentru ultima dată. 

Când Celaena avea să revină, când avea să se întoarcă aşa cum 
jurase că o va face... 

Atunci aveau să schimbe lumea împreună 


CAPITOLUL 59 


Celaenei şi lui Rowan le luă o săptămână să ajungă în Doranelle. 
Călătoriră prin munții aspri şi îngrozitori, unde lupii sălbatici ai lui 
Maeve îi țineau sub observaţie zi şi noapte, apoi prin valea luxuriantă, 
prin păduri şi câmpii cu aerul greu de mirodenii şi magie. 

Cu cât se apropiau de sud, temperatura creștea, dar adierea 
vântului o făcea să nu fie prea neplăcută. După un timp, începură să 
vadă în depărtare sate din piatră, dar Rowan hotărî să se țină deoparte, 
ascunși, până când trecură de creasta unui deal stâncos şi la picioarele 
lor apăru Doranelle. 

I se tăie respiraţia. Nici Orynth-ul nu se putea compara. 

Îl numiseră Oraşul Râurilor pe bună dreptate. Oraşul din piatră de 
culoare deschisă era construit pe o insulă uriașă aflată între câteva 
râuri, cu apele învolburându-se atunci când afluenții din dealurile 
înconjurătoare și din munţi se uneau, în capătul nordic al insulei, 
râurile se prăbușeau în gura unei cascade gigantice, cu bazinul atât de 
mare, încât ceață plutea în ziua aceea senină, făcând să strălucească 
clădirile cu acoperișuri în formă de dom, turlele de culoarea perlei și 
acoperișurile albastre. La marginile orașului nu erau ancorate 
ambarcaţiuni, deși peste râu treceau două poduri elegante din piatră - 
bine păzite. Fae traversau podurile, transportând de toate, de la 
legume la fân și vin. Undeva, probabil că erau câmpuri și ferme și oraşe 
care îi aprovizionau, deşi ar fi pariat că Maeve are o rezervă de bunuri 
ascunsă undeva. 

— Presupun că în mod normal ai zbura direct înăuntru și nu te-ai 
sinchisi să folosești podurile, îi spuse ea lui Rowan, care se încrunta la 
vederea orașului și nu prea arăta ca un războinic care se întoarce 
acasă. 

El dădu din cap distant. În ultima zi devenise tăcut - nu nepoliticos, 
dar tăcut și imprecis, de parcă reconstruia zidul între ei. În acea 
dimineaţă, se trezise în tabăra lor de pe creasta dealului și-l văzuse 
uitându-se spre răsărit, privind întreaga lume, de parcă ar fi purtat o 
conversaţie cu ea. Nu avusese curajul să-l întrebe dacă se ruga Malei 


Aducătoarea Focului sau Zeiţei Soare. Tabăra era însă învăluită într-o 
căldură ciudat de familiară şi ar fi putut jura că își simţea harul magic 
sărind în sus de bucurie. Nu-și permisese să se gândească prea mult la 
asta. 

În ultima zi, şi ea fusese pierdută în sine, ocupată să-și adune 
puterea și claritatea. Nu fusese capabilă să discute prea mult și chiar şi 
acum concentrarea asupra prezentului îi cerea un efort imens. 

— Ei bine, spuse ea, inspirând exagerat de prelung și bătând cu 
mâna mânerul săbiei Goldryn, hai să mergem s-o vedem pe iubita 
noastră mătușă. N-aș vrea s-o lăsăm să aștepte. 


De-abia la căderea nopţii reușiră să ajungă la pod, iar Celaena se 
bucură: erau mai puţini Fae care să asiste la sosirea lor, chiar dacă 
străzile lungi și sinuoase erau pline acum de muzicieni şi dansatori și 
vânzători ambulanți care vindeau mâncare caldă și băuturi. Astfel de 
manifestări erau numeroase în Adarlan, dar aici nu erau îngrădite de 
un imperiu, de întuneric, de frig sau de disperare. Maeve nu trimisese 
ajutor cu zece ani în urmă - și, în timp ce Fae dansau și beau cidru, 
poporul Celaenei fusese măcelărit și ars. Știa că nu era vina lor, dar, 
traversând orașul spre capătul nordic de lângă cascadă, nu se putea 
bucura de veselia din jur. 

Îşi aminti că şi ea dansase, şi băuse, şi făcuse tot ce dorise, în timp 
ce poporul ei suferise zece ani de zile. Nu era în postura în care să 
dispreţuiască, nici pe Fae, nici pe altcineva, în afara reginei care 
domnea peste acest oraş. 

Niciuna dintre gărzi nu-i opri, deşi observă nişte umbre care îi 
urmăreau de pe acoperișuri şi de pe alei, câteva păsări de pradă 
zburând în cercuri deasupra lor. Rowan nu le luă în seamă, deși îi 
surprinse ochii licărind în lumina aurie a felinarelor. Aparent, escorta 
nu-l bucura nici pe prinţ. Oare pe câţi dintre ei îi cunoştea personal? 
Alături de câţi luptase sau se aventurase pe pământuri neaflate încă pe 
hartă? 

Nu văzură nici urmă de prietenii lui, iar el nu comentă dacă se 
aștepta sau nu să-i vadă. Chiar dacă privea numai în faţă, ea știa că era 


conştient de fiecare santinelă care îi urmărea, de fiecare respiraţie din 
apropierea lor. 

Nu avea loc în suflet pentru îndoială sau teamă. În timp ce mergeau, 
ea atingea inelul ascuns în buzunar, răsucindu-l întruna, amintindu-și 
de planul ei și de ceea ce trebuia să înfăptuiască înainte de a părăsi 
orașul. Era la fel de regină ca şi Maeve. Era suverana unui popor 
puternic şi a unui regat uriaş. 

Era moștenitoarea cenușii și a focului şi nu avea intenţia să se plece 
în fața nimănui. 


Fură escortaţi printr-un palat strălucitor din piatră deschisă la 
culoare, cu perdele din borangic albastru și pardoseli lucrate dintr-un 
mozaic cu plăci delicate, care descriau diverse scene, de la fecioare 
dansând, la peisaje bucolice și la cerul nopții. Prin toată clădirea, râul 
curgea în firişoare, uneori adu- nându-se în havuzuri presărate cu crini 
care înfloreau noaptea. lasomia se împletea pe coloanele masive, iar 
ghirlande de lumină din sticlă colorată atârnau de tavanele boltite. 
Faptul că o mare parte din palat era deschisă spre exterior sugera că 
vremea era întotdeauna blândă. Din camere îndepărtate se auzea 
muzică, dar era discretă și liniştită prin comparaţie cu revolta de 
sunete și culoare de dincolo de pereţii uriași din marmură ai palatului. 

Peste tot erau santinele. Pândeau fără să fie văzuţi, dar în trupul ei 
de Fae le simţea mirosul, oţelul și mirosul proaspăt al săpunului pe 
care îl foloseau în cazarme. Nu era foarte diferit de castelul din cleştar. 
Adăpostul lui Maeve fusese însă construit din piatră - foarte multă 
piatră, toată albă şi sculptată și lustruită şi strălucitoare. Știa că Rowan 
avea apartamentul lui în acest palat și că familia Whitethorn deţinea 
diverse locuinţe în Doranelle, dar nu văzură pe niciunul din neamul lui. 
În timpul călătoriei îi spusese că mai erau câţiva prinți în familie, 
conduși de fratele tatălui lui. Din fericire pentru Rowan, unchiul lui 
avea trei fii, absolvindu-l pe el de răspundere, deşi verii lui încercaseră 
să se folosească de poziția lui Rowan față de Maeve pentru a câștiga 
avantaje. O familie de intriganţi și de lingușitori, precum orice familie 
princiară din Adarlan. 


După o eternitate de mers în tăcere, Rowan o conduse pe o verandă 
largă, cu vedere la râu. Era suficient de încordat cât să sugereze că 
mirosea şi auzea lucruri pe care ea nu le putea percepe, dar nu-i 
transmise niciun avertisment. Cascada de lângă palat mugea, deşi nu 
suficient de tare cât să acopere o conversaţie. 

De cealaltă parte a verandei stătea Maeve, pe tronul ei din piatră. 

Întinşi de o parte și de alta a tronului erau lupii gemeni, unul negru 
şi altul alb, supraveghindu-le apropierea cu ochi aurii şi şireți. Nu mai 
era nimeni altcineva - traversând podeaua din dale, Rowan nu simți 
mirosul niciunui alt prieten pândind din apropiere. Celaena își dorea ca 
Rowan s-o lase să se împrospăteze puţin în apartamentul lui, dar... 
oricum, nu asta era important la această întâlnire. 

Rowan păși în același ritm cu ea, apropiindu-se de mica platformă, 
în fața balustradei sculptate, iar când se opriră, Rowan căzu în 
genunchi și-și înclină capul. 

Mătușa nu-i aruncă nicio privire, nici nu-l rugă să se ridice, își lăsă 
nepotul îngenuncheat și îşi întoarse ochii violeţi și strălucitori spre 
Celaena, oferindu-i zâmbetul acela de păianjen. 

— Se pare că ţi-ai îndeplinit sarcina, Aelin Galathynius. 

Un alt test - folosirea numelui pentru a-i stârni o reacție. 

Răspunse la zâmbetul reginei. 

— Într-adevăr. 

Rowan continuă să stea cu fruntea plecată, cu ochii în podea. Maeve 
putea să-l ţină îngenuncheat şi o sută de ani, dacă dorea. Lupii de lângă 
tron nu se mișcară niciun centimetru. 

Maeve binevoi să-i arunce o privire lui Rowan, apoi îi zâmbi din nou 
Celaenei cu zâmbetul acela mic. 

— Recunosc că sunt surprinsă că ai reușit să obţii aprobarea lui 
atât de repede. Așa că, spuse Maeve, tolănindu-se pe tron, arată-mi. O 
demonstraţie a ceea ce ai învăţat în lunile acestea. 

Celaena strânse inelul din buzunar, fără să-si coboare bărbia nici cu 
un milimetru. 

— Aş prefera mai întâi să aflu informaţiile pe care le păstrezi 
pentru tine. 

Un pocnet feminin de limbă. 

— N-ai încredere în cuvântul meu? 


— Doar nu crezi c-o să-ţi dau tot ce vrei fără dovada că îţi poţi 
respecta partea ta din învoială. 

Umerii lui Rowan se încordară, dar rămase cu fruntea plecată. 

Maeve miji ușor ochii. 

— Cheile Wyrd. 

— Cum pot fi distruse, unde sunt și orice altceva știi despre ele. 

— Nu pot fi distruse. Pot fi doar puse înapoi în poartă. 

Celaenei i se strânse stomacul. Știa asta, dar îi venea greu 

să audă confirmarea. 

— Cum pot fi puse înapoi în poartă? 

— Nu crezi că ar fi fost redate lumii lor până acum dacă cineva ar fi 
ştiut cum? 

— Ai spus că ai informaţii despre ele. 

Un zâmbet de viperă. 

— Am informaţii despre ele. Știu că pot fi folosite pentru a crea, a 
distruge și a deschide portaluri, dar nu știu cum să le pun înapoi. N-am 
aflat niciodată cum și apoi au fost luate de Brannon și duse peste mări, 
iar de atunci nu le-am mai văzut niciodată. 

— Cum arătau? Ce simţeai în preajma lor? 

Maeve își făcu palma căuș şi se uită la ea, de parcă vedea în fața sa 
cheile. 

— Negre şi lucitoare, nimic altceva decât nişte aşchii de piatră. Însă 
nu erau din piatră - nu seamănă cu nimic de pe pământul acesta, de pe 
niciun tărâm. Era de parcă ai fi ţinut în mână carnea vie a unui zeu, de 
parcă în ele ar fi fost închisă respiraţia tuturor fiinţelor de pe toate 
tărâmurile deodată. Nebunie și bucurie și teroare și spaimă și 
eternitate, erau toate acolo. 

Gândul că Maeve posedase toate cele trei chei, chiar și numai 
pentru o clipă, era suficient de groaznic pentru a o face să-l evite. Se 
mulțumi să întrebe: 

— Ce altceva îmi poţi spune despre ele? 

— Mă tem că doar atât îmi amintesc. 

Maeve se lăsă pe spate pe tron. 

Ba nu - nu, trebuia să fie o cale. Nu se putea să-și fi petrecut toate 
lunile respectând un târg prostesc, nu se putea să fie păcălită în 
asemenea hal. Dacă Maeve într-adevăr nu știa, atunci erau alte 


informaţii care trebuiau extrase; nu avea să plece de acolo cu mâinile 
goale. 

— Prinții Valg - ce-mi poţi spune despre ei? 

Preţ de câteva secunde, Maeve rămase tăcută, de parcă ar fi 
cumpănit dacă merita să ofere mai multe informaţii decât promisese 
inițial. Celaena nu era foarte sigură că dorea să știe de ce decisese în 
favoarea ei, dar regina spuse: 

— Ah, da. Oamenii mei m-au informat de prezenţa lor. 

Maeve făcu din nou o pauză, fără îndoială săpând după informaţii 
într-un colţ străvechi al memoriei ei. 

— Sunt foarte multe rase de Valg - creaturi de care ar fugi chiar și 
cele mai negre coşmaruri ale tale. Sunt conduși de prinți, care sunt 
făcuţi din umbre, disperare și ură, și nu au trupuri pe care să le ocupe, 
de aceea se infiltrează în altele. Prinții nu sunt mulţi - dar am fost 
martoră odată la devorarea unei legiuni întregi de războinici Fae de 
către șase dintre ei în doar câteva ore. 

Un fior de gheaţă îi cobori pe şira spinării şi până şi părul de pe 
spatele lupilor se ridică. 

— Dari-am ucis cu focul și lumina mea... 

— Cum crezi că și-a câștigat Brannon slava şi regatul? Era fiul 
renegat al nimănui, pe care niciun părinte nu-l recunoștea. Mala îl 
iubea însă cu furie, așa că flăcările lui erau uneori singura pavăză între 
lume şi prinții Valg, până când puteam invoca o forţă suficientă cât să-i 
alunge. 

Deschise gura pentru a pune următoarea întrebare, dar se opri. 
Maeve nu era genul care să arunce la întâmplare informații. Așa că 
Celaena întrebă calm: 

— Brannon nu era de sânge regal? 

Maeve își înălță capul. 

— Nu ţi-a spus nimeni ce înseamnă semnul de pe fruntea ta? 

— Mis-a spus că e un semn sacru. 

Ochii lui Maeve dansară de amuzament. 

— Este sacru doar datorită purtătorului care a pus bazele regatului 
tău. Înainte de asta, nu era nimic. Brannon s-a născut cu semnul 
nelegitimului - semnul pe care toți copiii nedoriți îl posedă, care îi 
marchează ca fiind fără nume, ca fiind nimeni. Fiecare dintre 


moştenitorii lui Brannon, în pofida descendenţei nobile, a fost 
împodobit cu el - semnul celui fără nume. 

Arsese în ziua în care se duelase cu Cain. Arsese în fața regelui din 
Adarlan. Un fior îi cobori pe şira spinării. 

— De ce a strălucit atunci când m-am duelat cu Cain, când m-am 
confruntat cu prinții Valg? 

Ştia că Maeve era bine informată cu privire la creaturile-umbre care 
locuiseră înlăuntrul lui Cain. Poate că nu fusese un prinț Valg, dar ceva 
suficient de mic să încapă în inelul din piatră Wyrd pe care-l purta în 
locul colierului. O recunoscuse pe Elena - și le spusese amândurora: 
„Aţi fost aduși aici - voi toți. Toţi jucătorii dintr-un joc neterminat". 

— Poate că pur și simplu sângele tău a recunoscut prezența 
Valgilor şi a încercat să-ți spună ceva. Poate că, de fapt, nu însemna 
nimic. 

Dar nu putea crede așa ceva. În special pentru că simţise duhoarea 
Valgului în dormitorul părinţilor ei în dimineața de după ce fuseseră 
omorâți. Fie că asasinul fusese posedat, fie că știuse cum să le utilizeze 
puterea pentru a-i ţine inconștienţi în timp ce-i măcelărea. Toate 
frânturile de informaţii trebuiau îmbinate mai târziu, când avea să se 
afle departe de Maeve. Dacă Maeve o lăsa să plece. 

— Sunt focul şi flăcările singurul mod de a omori prinții Valg? 

— Sunt greu de ucis, dar nu invincibili, recunoscu Maeve. Dacă 
avem în vedere modul în care îi constrânge regele Adarlanian, soluţia 
ar putea fi tăierea capului pentru a secţiona colierul. Dacă e să te 
întorci în Adarlan, aceasta va fi singura cale, bănuiesc. 

În Adarlan, magia era încă blocată de rege. Dacă avea să se 
confrunte din nou cu vreunul dintre prinții Valg, trebuia să-l ucidă cu 
spada și ascuțimea minții. 

— Dacă într-adevăr regele îi convoacă pe Valgi să lupte în armata 
lui, ce putem face pentru a-i opri? 

— Se pare că regele din Adarlan face ceea ce n-am avut eu 
niciodată curajul să fac, în răstimpul foarte scurt în care cheile au fost 
în posesia mea. Fără a avea toate trei cheile, are puteri limitate. Poate 
deschide portalul dintre lumile noastre numai pentru perioade scurte, 
suficient cât să lase un singur prinţ să se infiltreze în trupul pregătit. Cu 
toate cele trei chei, ar putea deschide însă portalul după voia inimii - ar 


putea aduna toate armatele Valg, conduse de prinți în trupurile lor 
muritoare şi... 

Maeve părea mai mult intrigată decât îngrozită. 

— lar cu toate cele trei chei, poate că nici nu ar avea nevoie să se 
bizuie pe gazdele înzestrate cu har magic. Există nenumărate spirite 
inferioare printre Valgi care tânjesc să intre în această lume. 

— Ar trebui să le fabrice nenumărate coliere, atunci. 

— Ba nu ar trebui, nu dacă ar avea toate trei cheile. Controlul lui ar 
fi absolut. Şi nu ar avea nevoie de gazde vii - ci doar de trupuri. 

Inima Celaenei stătu în loc o clipă, iar Rowan se încordă de unde 
stătea îngenuncheat. 

— Ar putea avea o armată de morți, în trupurile cărora să 
locuiască Valgii. 

— O armată care nu ar avea nevoie să mănânce, să doarmă, ori să 
respire - o armată care ar mătura ca o molimă continentul vostru și ale 
altora. Poate și alte lumi. 

Dar ar fi avut nevoie de toate trei cheile pentru asta. Simţi o 
strângere în piept şi, deși erau în aer liber, palatul, râul, stelele păreau 
să o apese. Nu putea ridica o armată care să-i oprească, iar fără magie... 
erau condamnați. Ea era condamnată. Ea era... 

O căldură liniştitoare se înfășură în jurul ei, de parcă cineva o 
îmbrățişa. Feminină, voioasă, infinit de puternică. nu sunteți 
condamnați, părea să îi şoptească la ureche. Încă mai este timp. Nu ceda 
încă fricii. 

Maeve o urmărea cu un interes felin, iar Celaena se întreba ce nu-i 
spunea regina - dacă şi ea simțea acea prezenţă străveche, hrănitoare. 
Celaena se încălzise din nou, panica dispăruse și, cu toate că dispăruse 
şi senzaţia de a fi în braţele cuiva, ar fi putut jura că prezenţa încă 
stăruia în preajmă. Mai era timp - regele încă nu obținuse cea de-a 
treia cheie. 

Brannon - el le posedase pe toate trei, și totuși hotărâse să le 
ascundă în loc să le ducă îndărăt. Și, dintr-odată, asta deveni cea mai 
importantă întrebare: de ce? 

— În ceea ce priveşte locaţiile celor trei chei, spuse Maeve, nu știu 
unde sunt. Au fost aduse pe mare și nu am mai auzit de ele până în 
ultimii zece ani. Se pare că regele are cel puțin una, probabil două. Cea 


de-a treia, totuși... 

O privi pătrunzător, dar Celaena refuză să cedeze. 

— Tu ai o bănuială despre locul unde se află, nu-i așa? 

Ea deschise gura, dar degetele Maevei se încleştară în brațul 
tronului - suficient cât s-o facă pe Celaena să arunce o privire pietrei. 
Era foarte multă piatră aici - în acest palat și în acest oraș. Și acel 
cuvânt pe care îl folosise Maeve mai devreme, luate... 

— Nu-i aşa? insistă Maeve. 

Piatră - nici urmă de lemn, în afara plantelor și a mobilei... 

— Nu, nu ştiu, spuse Celaena. 

Maeve își înălță capul. 

— Rowan, ridică-te şi spune-mi adevărul. 

Încleștându-și mâinile, Rowan se ridică, înghițind, cu ochii 

la regină. De două ori. 

— A găsit o ghicitoare și ştie că regele din Adarlan are cel puţin 
prima cheie, dar nu știe unde o ţine. A aflat ce a făcut Brannon cu cea 
de-a treia - şi unde este. A refuzat să-mi spună. 

În ochii lui era o licărire de groază, iar pumnii îi tremurau, de parcă 
o forță invizibilă îl obligase să spună tot. Lupii se mulțumeau să 
privească. 

Maeve țâţâi. 

— Păstrezi secrete față de mine, Aelin? Faţă de mătușa ta? 

— Pentru nimic în lume nu ţi-aş spune unde e cea de a treia cheie. 

— O, ştiu asta, toarse Maeve. 

Pocni din degete și lupii se ridicară în picioare, schimbân- du-se cu 
străfulgerări de lumină în cei mai frumoşi bărbaţi pe care îi văzuse 
vreodată. Războinici prin dimensiuni, prin graţia letală a mişcărilor; 
unul blond și unul brunet, dar uluitor de perfecţi. 

Celaena duse mâna spre Goldryn, dar gemenii se repeziră la Rowan, 
care nu făcu nimic, nici măcar nu se zbătu când îl prinseră de braţe, 
forțându-l să se aşeze din nou în genunchi. Alţi doi ieșiră din 
întunericul din spatele lor. Gavriel, cu ochii roșiatici atent goliți de 
expresie, şi Lorcan, cu fața rece ca piatra. lar în mâini... 

La vederea biciului cu vârf din fier pe care îl purta fiecare, Celaena 
uită să respire. Lorcan nu ezită să-i smulgă lui Rowan jacheta de pe el, 
urmată de tunică și de cămașă. 


— Până se hotărăște să-mi răspundă, spuse Maeve, de parcă și-ar fi 
comandat o ceașcă de ceai. 

Lorcan desfăşură biciul, cu vârful din fier zăngănind pe pietre, și îşi 
trase braţul îndărăt. Pe fața lui neînduplecată nu se zărea niciun semn 
de emoție pentru prietenul lui, aflat în genunchi. 

— Te rog, murmură Celaena. 

Urmă o pocnitură, iar lumea se făcu fărâme când Rowan se încovoie 
sub biciul care îi tăia spatele. Îşi încleştă dinţii, dar nu ţipă. 

— Te rog, spuse Celaena. 

Gavriel își avântă biciul atât de repede, încât Rowan nu reuşi decât 
să tragă o gură de aer ca să-și revină. Pe fața drăguță a lui Gavriel nu 
era nicio rămășiță din bărbatul căruia îi mulțumise cu săptămâni în 
urmă. 

De cealaltă parte a verandei, Maeve spuse: 

— Depinde întru-totul de tine cât va dura asta, dragă nepoată. 

Celaena nu îndrăzni să-și ia privirea de la Rowan, care 

suporta biciuirea de parcă o mai suportase şi altădată - de parcă ar 
fi ştiut cum să se echilibreze și câtă durere va urma. Ochii prietenilor 
lui erau morţi, de parcă și ei administraseră și primiseră acest tip de 
pedeapsă. 

Maeve îi făcuse rău lui Rowan și înainte. Câte dintre cicatrice i se 
datorau? 

— Oprește asta, mârâi Celaena. 

— Pentru nimic în lume, Aelin? Dar pentru prințul Rowan? 

O altă lovitură, iar pe piatră era sânge. lar sunetul - acel sunet al 
biciului... sunetul care reverbera în coşmarurile ei, sunetul care-i facea 
sângele să îngheţe... 

— Spune-mi unde este cea de a treia cheie Wyrd, Aelin. 

Poc. Rowan tresări sub strânsoarea de fier a gemenilor. De 

aceea se rugase oare în acea dimineață Malei, pentru că știa la ce să 
se aştepte din partea lui Maeve? 

Deschise gura, dar Rowan își înălță capul, cu dinţii dezveliți și fața 
răvăşită de durere şi mânie. Ştia că îi putea citi cuvintele în ochi, dar 
totuși spuse tare: 

— N-o face! 

Cuvântul acesta de sfidare rupse barierele pe care şi le impusese în 


ultima zi, barajul pe care-l pusese în calea puterii ei, coborând într-o 
spirală tainică până în miezul harului ei magic, trăgând din el cât putea 
aduna. 

Căldura țâşni din ea, încălzind pietrele atât de repede, încât sângele 
lui Rowan se transformă într-un abur roşu. Însoţitorii lui blestemară şi 
scuturile aproape invizibile făcură valuri în jurul lor şi a suveranei lor. 

Ştia că aurul din ochi i se transformase în flacără, pentru că atunci 
când se uită la Maeve, fața reginei se făcuse albă ca varul. 

Atunci, Celaena dădu foc lumii. 


CAPITOLUL 60 


Maeve nu ardea, şi nici Rowan sau prietenii lui, ale căror scuturi 
Celaena le străpunse cu jumătate de gând. Râul arunca însă aburi în 
jurul lor, iar din palat și din oraş se auziră strigăte când o flacără care 
nu ardea și nu rănea pe nimeni învălui totul în jur. Întreaga insulă era 
înveșmântată în focul sălbatic. 

Maeve se ridicase în picioare acum, coborând de pe estradă. 
Celaena lăsă puțină căldură să se scurgă prin strânsoarea în care ţinea 
flacăra, încălzind pielea lui Maeve în timp ce se apropia de ea. Cu ochii 
mari, Rowan atârna în braţele prietenilor lui, cu sângele sfârâind pe 
pietre. 


— Ai vrut o demonstraţie, spuse cu voce joasă Celaena. 

Transpiraţia îi picura pe spate, dar apucă harul magic cu 

toată puterea. 

— Un singur gând, și orașul îţi va arde. 

— E din piatră, răspunse Maeve răstit. 

Celaena zâmbi. 

— Dar oamenii tăi nu sunt din piatră. 

Nările lui Maeve tresăriră uşor. 

— Ai fi în stare să omori oameni nevinovaţi, Aelin? Poate. Ai facut- 
o vreme de ani de zile, nu? 

Zâmbetul Celaenei nu se stinse. 

— Testează-mă. Încearcă tu numai, mătușă, să mă forţezi şi vei 
vedea ce se întâmplă. Doar asta ai vrut, nu? Nu să-mi stăpânesc harul, 
ci să afli cât de puternică sunt. Nu cât de mult din sângele surorii tale 
curge prin venele mele - nu, ai ştiut de la început că am prea puțin din 
puterea lui Mab. Voiai să știi cât de mult am moștenit de la Brannon. 

Flăcările se ridicară și mai sus, iar strigătele - de spaimă, nu de 
durere - deveniră mai puternice. Flăcările nu aveau să facă rău 
nimănui decât dacă dorea ea. Simţea celelalte haruri magice care se 
luptau cu al ei, făcându-i găuri în putere, dar incendiul care înconjura 
veranda ardea cu putere. 

— Nu i-ai dat niciodată cheile lui Brannon. Nu ai călătorit cu 
Brannon și cu Athril pentru a recupera cheile de la Valg, continuă 
Celaena, cu o coroană din foc încingându-i capul. Ai mers ca să le furi 
pentru tine, pentru că voiai să le păstrezi. Odată ce Brannon și Athril și- 
au dat seama ce plănuiai, te-au înfruntat. lar Athril... 

Celaena scoase sabia Goldryn, iar mânerul îi lucea de un roșu ca 
sângele. 

— Preaiubitul tău Athril, cel mai drag prieten al lui Brannon... când 
Athril te-a înfruntat, l-ai omorât. Tu, nu Valg. Din cauza durerii și a 
rușinii ai fost suficient de slăbită ca Brannon să-ţi poată lua cheile. Nu a 
fost nicio forță dușmană care să dărâme templul Zeiţei Soarelui. A fost 
Brannon. El a ars și ultimul semn al prezenţei sale, orice indiciu despre 
unde se ducea, ca tu să nu-l poți găsi. A lăsat numai sabia lui Athril 
pentru a-şi onora prietenul - în peștera unde Athril îi scosese un ochi 
acelei creaturi amărâte din lac - şi nu ţi-a spus niciodată. După ce 


Brannon a părăsit țărmurile astea, nu ai îndrăznit să-l urmezi, nu atâta 
timp cât avea la el cheile, nu când harul lui magic - harul meu - era atât 
de puternic. 

Era motivul pentru care Brannon ascunsese cheia Wyrd în bijuteria 
de familie - pentru a le da acel gram în plus de putere. Nu împotriva 
dușmanilor obișnuiți, ci în cazul în care Maeve ar fi venit după ele. 
Poate că nu pusese cheile înapoi în poartă pentru că voia să le poată 
invoca puterea dacă Maeve s-ar fi hotărât vreodată să se instaleze ca 
stăpână a tuturor ținuturilor. 

— De aceea ţi-ai abandonat pământul de la poalele dealurilor și l-ai 
lăsat să putrezească. De aceea ai construit un oraș din piatră înconjurat 
de apă: pentru ca moștenitorii lui Brannon să nu se poată întoarce şi să 
te frigă de vie. De aceea voiai să mă vezi, de aceea ai făcut o înţelegere 
cu mama mea. Voiai să ştii ce ameninţare pot constitui, ce avea să se 
întâmple atunci când sângele lui Brannon se combina cu descendența 
lui Mab. 

Celaena își deschise larg brațele, cu Goldryn arzând strălucitoare în 
mână. 

— Priveşte-mi puterea, Maeve. Priveşte ce forță a învins 
întunericul profund, ce se târăște sub pielea mea. 

Celaena expiră și stinse toate flăcările din oraş. 

Puterea nu consta în forță sau pricepere, ci în control - puterea 
consta în autocontrol. Știuse de la bun început cât de puternic și de 
mortal era focul ei, iar în urmă cu doar câteva luni, ar fi ucis şi sacrificat 
şi măcelărit pe oricine şi orice i-ar fi stat în cale pentru a-și îndeplini 
făgăduiala. Dar nu fusese forță - fusese mânie, durerea unei persoane 
distruse, care se prăbuşea. Acum înţelegea ce voise să spună mama ei 
când o atinsese deasupra inimii în acea noapte în care îi dăduse 
amuleta. 

Când toate luminile se stinseră în Doranelle, iar lumea se cufundă în 
întuneric, Celaena se apropie de Rowan. O privire și o dezvelire a 
dinţilor îi făcură pe gemeni să-l elibereze. Cu bicele însângerate încă în 
mână, Gavriel și Lorcan nu se apro- piară de ea sau de Rowan, care se 
prăbușise la pieptul ei, șop- tindu-i numele. 

Luminile se aprinseră. Maeve rămase acolo unde era, cu rochia 
pătată de cenușă, cu faţa lucind de transpiraţie. 


— Rowan, vino aici. 

Rowan se încordă, mormăind cu durere, dar se îndreptă 
împleticindu-se spre estradă, cu sângele picurând din rănile hidoase de 
pe spinare. Celaenei i se ridică bila în gât, dar nu-și luă ochii de la 
regină. Aruncându-i o privire scurtă Celaenei, Maeve șuieră: 

— Dă-mi sabia aia și pleacă de-aici. 

Întinse mâna spre Goldryn. 

Celaena scutură din cap. 

— Nu prea cred. Brannon a lăsat-o în peștera aia pentru a fi găsită 
de oricine, în afară de tine. Așa că este a mea, prin sânge, și foc, şi 
întuneric. 

Puse sabia Goldryn în teacă. 

— Nu e foarte plăcut când cineva nu-ţi dă ceea ce-ţi dorești, nu-i 
aşa? 

Rowan se mulțumea să stea acolo, chipul său fiind o mască a 
calmului, în pofida rănilor, dar ochii lui - era tristețe acolo? Prietenii lui 
priveau tăcuțţi, gata să atace dacă Maeve ar fi poruncit. Erau liberi să 
încerce, de voiau. 

Buzele lui Maeve se strânseră. 

— Vei plăti pentru asta. 

Celaena se apropie din nou de Maeve, îi luă mâna și spuse: 

— 0, nu cred. 

Îşi aruncă mintea deschisă spre regină. 

Ei bine, o parte din mintea ei - viziunea pe care i-o dăduse Narrok 
când îl arsese. El știuse. Cumva, îi văzuse potențialul, de parcă își 
dăduse seama de el în timp ce prinții Valg îi sortau amintirile. Nu era 
un viitor gravat în piatră, dar asta nu trebuia să știe mătușa ei. 
Prezentă amintirea de parcă ar fi fost adevărată, de parcă ar fi fost un 
plan. 


Mulțimea asurzitoare reverbera pe coridoarele din piatră de culoare 
deschisă ale castelului regal din Orynth. Toţi scandau numele ei, aproape 
tânguindu-se. Aelin. Un ritm în două bătăi răsuna la fiecare pas pe care 
îl făcea urcând scara întunecată. Goldryn era grea pe spatele ei, rubinul 
arzând mocnit în lumina soarelui care picura de la etajul superior. 
Tunica ei era frumoasă, dar simplă, deși mănușile din oțel - în care se 


aflau lame ascunse - erau la fel de ornamentate, pe cât erau de mortale. 

Ajunse la etaj și merse de-a lungul lui, pe lângă războinicii impozanți, 
puternici, care se ascundeau în umbră, dincolo de arcada deschisă. Nu 
erau simpli războinici - erau războinicii ei. Curtea ei. Aedion era acolo și 
câțiva alţii ale căror feţe erau ascunse de întuneric, dar când îi oferiră 
zâmbete largi și animate, dinţii le luciră slab. O Curte care avea să 
schimbe lumea. 

Scandarea spori în intensitate, iar amuleta i se legăna între sâni la 
fiecare pas. Cu privirea aţintită înainte, cu jumătate de zâmbet pe față, 
ieși, în cele din urmă, pe balcon, iar strigătele deveniră frenetice, 
copleșitoare precum mulţimea în delir aflată în afara palatului. Pe străzi, 
se adunau mii de oameni și îi scandau numele. În curte, tinerele preotese 
ale Malei dansau pe fiecare bătaie a numelui ei, cu adoraţie, cu fanatism. 

Cu această putere - cu cheile pe care le obținuse - ceea ce crease 
pentru ei, armatele pe care le strânsese pentru a alunga dușmanii, 
recoltele pe care le cultivase, umbrele pe care le alungase... aceste lucruri 
erau un miracol. Era mai mult decât umană, era mai mult decât regină. 

Aelin. 

Preaiubita. Nemuritoarea. Binecuvântata. 

Aelin. 

Aelin a Focului Sălbatic. Aelin Inimă-de-Foc. Aelin Aducătoarea-de- 
Lumină. 

Aelin. 

Îşi ridică braţele, lăsându-și capul pe spate în lumina soarelui, iar 
strigătele lor făcură să se cutremure întregul Palat Alb. 

Pe frunte, un semn - semnul sacru al descendenţei lui Brannon - 
strălucea albastru. Zâmbi mulţimii, poporului ei, lumii ei, pregătită să o 
conducă. 


Celaena se îndepărtă de Maeve. Fața reginei era palidă. 

Maeve crezuse minciuna. Nu înţelesese că viziunea îi fusese dată 
Celaenei nu în derâdere, ci ca avertizare - a ceea ce va deveni dacă 
găsea cheile şi le păstra. Un dar de la omul care fusese odată Narrok. 

— Sugerez, îi spuse Celaena reginei Fae, să te gândești bine, foarte 


bine, înainte să mă ameninţi, pe mine sau pe ai mei, şi înainte să-l 
rănești din nou pe Rowan. 

— Rowan îmi aparţine, şuieră Maeve. Pot face orice doresc cu el. 

Celaena privi spre prinţ, care stătea dârz, cu ochii opaci de durere. 
Nu din cauza rănilor de pe spate, ci din cauza distanţării care se 
strecurase între ei cu fiecare pas care îi apropiase de Doranelle. 

Încet, cu atenţie, Celaena scoase inelul din buzunar. 


* 


În ultimele zile, nu ținuse strâns inelul lui Chaol. 

Prețuia inelul simplu din aur care fusese lăsat în teaca săbiei 
Goldryn. Îl păstrase cu grijă toate aceste săptămâni, cerându-i lui 
Emrys să-i povestească întruna despre Maeve, îmbinând povestirile 
pentru a afla adevărul despre mătușa ei, pentru această clipă, pentru 
această sarcină. 

Când Celaena ridică inelul între două degete, Maeve rămase tăcută 
ca moartea. 

— Cred că de mult timp cauţi asta, spuse Celaena. 

— Nu-ţi aparține. 

— Oare? La urma-urmelor, eu l-am găsit. În teaca lui Goldryn, unde 
l-a lăsat Brannon, după ce l-a luat de pe cadavrul lui Athril - inelul de 
familie pe care Athril ți l-ar fi dăruit odinioară. În miile de ani trecuţi de 
atunci, nu l-ai găsit, așa că... Presupun că e al meu. 

Celaena îşi închise pumnul în jurul inelului. 

— Cine ar fi crezut însă că ești atât de sentimentală? 

Maeve strânse buzele. 

— Dă-mi-l! 

Celaena scoase un hohot ca un lătrat. 

— Nu trebuie să-ţi dau nimic. 

Zâmbetul îi pieri. Lângă tronul lui Maeve, fața lui Rowan era de 
necitit, iar el se întoarse spre cascadă. 

Toate acestea - toate acestea erau pentru el. Pentru Rowan, care 
ştia exact ce sabie ridicase în acea zi în peştera de munte, care i-o 
aruncase pe gheață ca o monedă de schimb mai târziu - singura 
protecţie pe care i-o putea oferi în fața lui Maeve, dacă era suficient de 


deşteaptă să-şi dea seama. 

Îşi dăduse seama ce făcuse el - că ştiuse întotdeauna - numai atunci 
când menţionase inelul cu doar câteva săptămâni în urmă, iar el îi 
spusese că spera că ea îi va găsi o utilizare. Nu înțelegea încă faptul că 
pe ea n-o interesa să se târguiască pentru putere, sau siguranţă, sau 
alianţe. 

— Totuși, sunt dispusă să fac un schimb cu tine, spuse Celaena. 

Maeve se încruntă. Celaena își ridică sfidătoare bărbia. 

— Inelul tău mult-iubit - pentru eliberarea lui Rowan din 
jurământul său de sânge. 

Rowan înțepeni. Prietenii lui ridicară capul, uitându-se la ea. 

— Un jurământ de sânge este pentru vecie, spuse ea încordată. 

Celaenei i se păru că prietenii lui nici nu mai respirau. 

— Nu-mi pasă. Eliberează-l. 

Celaena ridică din nou inelul. 

— Este alegerea ta. Eliberează-l sau topesc inelul acesta chiar aici. 

Ce risc îşi asumase; atât de multe săptămâni de strategie şi 
planificare și speranţă secretă. Rowan nu se întoarse nici măcar acum. 

Maeve nu-și luă ochii de la inel. Celaena înţelese de ce - de aceea 
îndrăznise să încerce. După o lungă tăcere, Maeve se îndreptă, cu 
rochia foşnind, fața palidă și încordată. 

— Foarte bine. Oricum, mă cam plictisisem de compania lui în 
ultimele decenii. 

Rowan se întoarse cu faţa spre ea - încet, de parcă nu-i venea să 
creadă ce aude. Întâlni însă privirea Celaenei, nu a Maevei, iar ochii îi 
străluciră. 

— Prin sângele meu care curge în tine, spuse Maeve. Nu prin 
dezonoare, nu prin trădare, astfel te eliberez pe tine, Rowan 
Whitethorn, de jurământul de sânge făcut mie. 

Rowan se mulțumi să se uite lung la ea, iar Celaena nu mai auzi şi 
restul cuvintelor, cuvintele pe care Maeve le pronunțase în Limba 
Veche. Rowan însă scoase un pumnal și își vărsă sângele pe pietre - 
orice ar fi însemnat asta. Nu mai auzise niciodată până acum de un 
jurământ de sânge care să fie rupt, dar riscase oricum. Poate că 
niciodată în istoria lumii nu existase un jurământ care să fi fost rupt în 
mod onorabil. Prietenii lui tăcură, făcând ochii mari. 


Maeve spuse: 

— Nu mai eşti legat de mine, prinţe Rowan Whitethorn. 

Atât îi trebui Celaenei să audă și-i aruncă inelul lui Maeve, 

iar Rowan se grăbi spre ea, cu mâinile pe obrajii ei, cu fruntea lipită 
dea ei. 

— Aelin, murmură el, şi nu era o dojană sau o mulțumire, ci... o 
rugăciune. Aelin, şopti din nou, zâmbind larg, și o sărută pe frunte, 
după care căzu în genunchi în faţa ei. 

Când întinse mâna să-i apuce încheietura, ea sări îndărăt. 

— Eşti liber. Acum ești liber. 

În spatele lor, Maeve urmărea, cu sprâncenele ridicate. Celaena nu 
putea însă să accepte - nu putea fi de acord cu aşa ceva. 

Supunere totală, asta însemna jurământul de sânge. El urma să-i 
dăruiască totul - viaţa lui, proprietăţile lui, voinţa lui. 

Totuși, fața lui Rowan era calmă - neclintită, cuprinsă de 
certitudine. 

Ai încredere în mine. 

Nu vreau să fii sclavul meu. Nu voi fi genul acela de regină. 

Nu ai Curte - ești lipsită de apărare, nu ai pământ, nu ai aliaţi. Poate 
te va lăsa să pleci de aici astăzi, dar mâine s-ar putea să vină după tine. 
Stie cât de puternic sunt - cât de puternici suntem împreună. Asta o va 
face să ezite. 

Te rog, nu face asta - sunt de acord cu orice dorești, dar nu cu asta. 

Te revendic, Aelin. Indiferent care-o fi sfârșitul. 

Poate că ar fi continuat să-l contrazică, dar acea căldură stranie, 
feminină, pe care o simţise în tabără în acea dimineaţă și care o 
învăluise, de parcă ar fi vrut să-i spună că era bine să-și dorească asta, 
atât de mult, încât s-o doară, spunându-i că poate avea încredere în 
prinţ, şi, mai mult decât atât - mai mult decât orice, că se putea încrede 
în ea însăși. Aşa că, atunci când Rowan încercă s-o prindă de 
încheietură, nu îl mai respinse. 

— Împreună, Inimă-de-Foc, spuse el, ridicându-i mâneca tunicii. 
Vom găsi o cale Împreună. 

El îşi ridică privirea de pe încheietura ei dezgolită. 

— O Curte care să schimbe lumea, promise el. 

Doar atunci ea încuviință - încuviință și zâmbi, când el trase 


pumnalul din cizmă și i-l oferi. 

— Spune-o, Aelin. 

Ascunzându-și tremuratul mâinilor de Maeve şi de prietenii lui 
uluiți, ea luă pumnalul lui și îl ținu deasupra încheieturii ei dezgolite. 

— Promiţi să slujeşti la Curtea mea, Rowan Whitethorn, de acum și 
până în ziua în care vei muri? 

Nu știa cuvintele corecte sau pe cele în Limba Veche, dar un 
jurământ de sânge nu avea nevoie de expresii frumoase. 

— Da. Până la ultima mea răsuflare și în lumea de dincolo. 
Indiferent care va fi sfârșitul. 

S-ar fi oprit atunci, pentru a-l întreba din nou dacă dorea cu 
adevărat să facă asta, dar Maeve era încă acolo, o umbră care pândea în 
spatele lor. De aceea el o făcuse aici, acum - pentru ca ea să nu poată 
obiecta, să nu încerce să-l facă să se răzgândească. 

Era o situaţie tipică pentru Rowan, o asemenea demonstraţie de 
încăpățânare, încât nu putu decât să zâmbească atunci când își trecu 
pumnalul peste încheietură, lăsând o dâră de sânge în urmă. Îi oferi 
braţul. 

Cu o blândeţe surprinzătoare, el îi luă încheietura în mâini și-și 
coborî gura pe pielea ei. 

Pentru o clipă, ceva strălucitor ca fulgerul o cutremură, apoi se 
linişti - un fir care îi lega, din ce în ce mai strâns, cu fiecare sorbitură de 
sânge pe care o lua Rowan. Trei guri pline - caninii zgâriindu-i pielea - 
şi apoi își ridică fața, cu buzele strălucind de sângele ei, cu ochii 
licărind, plin de viaţă şi de oţel. 

Nu existau cuvinte să descrie ce se petrecuse între ei în acel 
moment. 

Maeve îi scuti de efortul de a încerca să-și aducă aminte să 
vorbească atunci când șuieră: 

— Acum, că m-ai insultat şi mai tare, pleacă! Plecaţi toţi! 

Prietenii lui dispărură într-o secundă, îndreptându-se spre umbră, 
luându-și și bicele nenorocite cu ei. 

Celaena îl ajută pe Rowan să se ridice, lăsându-l să-i vindece rana 
de pe încheietură, odată cu rănile de pe spatele lui. Umăr la umăr, o 
priviră pentru ultima dată pe regina Fae. 

În locul unde stătuse ea nu mai era acum decât o bufniță albă, 


îndepărtându-se în zbor spre noaptea luminată de lună. 


Plecară în pripă din Doranelle și nu se opriră decât atunci când 
găsiră un han liniștit într-un orășel, pe jumătate uitat, la câțiva 
kilometri distanță. Rowan nu îndrăzni nici măcar să meargă până la 
apartamentul lui, să-şi adune lucrurile, şi pretinse că oricum n-avea 
nimic important de luat. Prietenii lui nu veniră după ei, nu încercară să 
își ia rămas-bun, iar ei trecură podul și se pierdură în ţinuturile 
învăluite în noapte de dincolo de pod. După ore întregi de fugă, Celaena 
se prăbuși în pat şi dormi neîntoarsă. În zori însă, îl imploră pe Rowan 
să-şi aducă acele şi cerneala. 

Făcu baie în timp ce el pregăti cele necesare, iar ea se curăţă cu sare 
grunjoasă în micuța baie a hanului până când pielea începu să-i 
strălucească. Rowan nu spuse nimic, când ea se întoarse în dormitor, 
aruncându-i doar o privire trecătoare când își dădu jos halatul, goală 
până la brâu, şi se întinse pe burtă pe masa de lucru pe care o ceruse 
Rowan. Acele și cerneala erau deja pe masă, mânecile lui erau ridicate 
până la coate, iar părul îi era legat la spate, ceea ce făcea ca liniile 
elegante, dure ale tatuajului lui să fie şi mai vizibile. 

— Inspiră profund, spuse el. 

Ea se supuse, aşezându-și mâinile sub bărbie, jucându-se cu focul 
din cămin, vălurindu-și flăcările printre tăciuni. 

— Ai mâncat și ai băut destul? 

Ea încuviință. Devorase un mic dejun copios chiar înainte de a intra 
în baie. 

— Spune-mi când simţi nevoia să te ridici, spuse el. 

Nu o jigni întrebând-o dacă într-adevăr vrea asta sau avertizând-o 
asupra durerii care urma. În schimb, îşi trecu o mână fermă pe spatele 
ei plin de cicatrice, ca un artist care își evaluează pânza. Îşi trecu 
degetele puternice, bătătorite, peste fiecare cicatrice, testând, iar pielea 
i se făcu de găină. 

Începu apoi să deseneze semnele, ghidul pe care avea să îl respecte 
în orele care urmau. În timpul micului dejun, schițase deja câteva 
modele dintre care să aleagă. Erau atât de minunate, încât parcă 


pătrunsese în sufletul ei ca să le găsească. Deloc surprinzător. 

O lăsă să folosească baia când termină conturul și, curând, ea reveni 
cu fața în jos pe masă, cu mâinile sub bărbie. 

— De-acum încolo, să nu te mişti. Începem. 

Ea încuviință cu un mormăit și îşi păstră privirea aţintită asupra 
focului, asupra tăciunilor, în timp ce căldura trupului lui plutea peste 
trupul ei. Auzi cum își trage și el ușor răsuflarea, apoi... 

Prima înţepătură o duru - o, zei sfinţi, cu sare şi fier, o duru. Își 
încleştă dinţii, își stăpâni durerea, o primi cu bucurie. Acesta era scopul 
sării în acest tip de tatuaj, îi spusese Rowan, să-i amintească 
purtătorului de pierdere. Bine - bine, numai asta putea gândi în timp 
ce durerea trasa pânze de păianjen pe spatele ei. Bine. 

Când Rowan făcu următorul semn, ea deschise gura și începu să-și 
spună rugăciunile. 

Erau rugăciuni pe care ar fi trebuit să le spună cu zece ani în urmă; 
un torent constant de cuvinte în Limba Veche, care să le povestească 
zeilor despre moartea părinţilor ei, despre moartea unchiului ei, 
despre moartea lui Marion - patru vieţi şterse de pe fața pământului în 
acele două zile. Cu fiecare înțepătură a acului lui Rowan, implora 
nemuritorii fără chip să ia sufletele celor iubiţi în paradis și să aibă 
grijă de ele. Le spuse ce merite aveau - le spuse de faptele bune și 
cuvintele iubitoare și actele de curaj pe care le făcuseră. Oprindu-se 
doar ca să respire, incantă rugăciunile pe care le datora lor ca fiică, 
prietenă și moștenitoare. 

În orele cât lucră, mișcările lui Rowan intrară în ritmul cuvintelor 
ei, iar ea incanta şi cânta. El nu vorbi, iar ciocănelul şi acele băteau în 
ritmul vocii ei, amândoi împletindu-şi munca. Nu o rușşină oferindu-i 
apă când vocea îi deveni aspră, gâtul fiindu-i atât de afectat, încât nu se 
mai auzeau decât șoapte. În Terrasen ar fi cântat din zori și până-n 
noapte, cu genunchii pe prundiș, fără să mănânce, să bea sau să se 
odihnească. Aici, avea să cânte până se încheiau semnele, agonia de pe 
spate, ofranda ei către zei. 

Când totul se termină, spatele îi era o rană deschisă care pulsa de 
durere, şi reuși să se ridice de pe masă doar din mai multe încercări. 
Rowan o urmă pe câmpul învecinat, în întunericul nopții, îngenunchind 
cu ea în iarbă, iar ea își ridică fața spre lună și cântă ultimul cântec, 


cântecul sacru al familiei ei, lamentarea Fae pe care le-o datora de zece 
ani. 

Rowan nu spuse nimic cât timp ea cântă, cu vocea răgușită şi 
îndurerată. Rămase pe câmp cu ea până în zori, la fel de permanent ca 
semnele de pe spatele ei. Trei rânduri de text derulate peste cele mai 
mari trei cicatrice ale sale, povestea iubirii şi a pierderii ei, scrisă acum 
în carne: un rând pentru părinţii şi unchiul ei, un rând pentru Lady 
Marion şi un rând pentru Curtea şi poporul ei. 

Pe cicatricele mai mici, mai scurte, erau poveştile Nehemiei și de lui 
Sam. lubitul ei mort. 

De-acum nu mai erau întemnițați în inima ei. De-acum nu mai 
trebuia să-i fie rușine. 


CAPITOLUL 61 


Venise vremea Jocurilor de Război. 

Toate Clanurile Dinţi-de-fier avuseseră învoire să se odihnească în 
ziua precedentă, dar refuzaseră toate, preferând să se antreneze sau 
să-şi revizuiască din nou planurile și strategiile. 

Oficialii şi consilierii din Adarlan continuau să sosească de zile 
întregi, veniți să supravegheze Jocurile din vârful Muntelui Colțul 
Nordic. Urmau să-i raporteze regelui din Adarlan cum erau vrăjitoarele 
şi animalele lor de călărie - și cine cucerea victoria. 

Cu săptămâni în urmă, când Abraxos traversase Răscrucea, Manon 
se întorsese în Omega întâmpinată de zâmbete şi aplauze. Bunica nu 
era de văzut, dar se așteptase la asta. Manon nu reușise nimic; făcuse 
doar ce era de aşteptat de la ea să facă. 

N-o văzu şi nici nu auzi nimic despre prizoniera Crochan din 
pântecele lui Omega, și nimeni nu părea să știe nimic despre ea. Era pe 
jumătate tentată să-şi întrebe bunica, dar Matroana nu o chemă, iar 
Manon nu avea chef să fie bătută din nou. 

Starea ei de spirit era fragilă în acele zile, deoarece Clanurile se 
țineau aproape, rămâneau în propriile apartamente şi aproape că nu-și 
vorbeau. Indiferent ce unitate arătaseră în noaptea traversării lui 
Abraxos, aceasta dispăruse de mult când începură Jocurile de Război, 


înlocuită de dorinţa de competiție seculară și de ura de sânge. 

Jocurile urmau să aibă loc în interiorul, în jurul şi între cele două 
vârfuri, inclusiv în canionul cel mai apropiat, vizibil de pe Colţul 
Nordic. Fiecare dintre cele trei Clanuri urma să aibă un cuib propriu, în 
vârful unui munte - un cuib adevărat, din crenguţe și rămurele. În 
centrul fiecăruia se afla un ou din sticlă. 

Ouăle urmau să fie sursa victoriei şi a căderii lor. Fiecare Clan 
trebuia să captureze ouăle celorlalte două echipe adverse, dar şi să lase 
în urmă o gazdă care să le protejeze propriul ou. Clanul câştigător avea 
să fie cel care obținea posesia celorlalte două ouă furându-le din 
cuiburi, unde nu puteau fi atinse de păzitorii lor, sau de la forțele 
adversare care le purtau cu ele. Dacă un ou se spărgea, aducea imediat 
descalificarea Clanului, indiferent de cine îl ducea. 

Manon îşi puse armura uşoară și pieile de zbor. Purta metal pe 
umeri, încheieturi și pulpe - în orice loc expus unei lovituri de săgeată 
sau unei răni provocate de balauri sau de armele inamice. Era 
obișnuită cu greutatea și cu mişcarea limitată, ca și Abraxos de altfel, 
mulțumită antrenamentului pe care îl impusese cu forţa Clanului Cioc- 
negru în ultimele săptămâni. 

Deși aveau ordine stricte să nu mutileze sau să omoare, li se 
permitea să poarte câte două arme, aşa că Manon o luă pe Spintecă- 
Vânt şi cel mai bun pumnal. Umbrele, Asterin, Lin și gemenele malefice 
aveau să folosească arcurile. Acum erau capabile să ucidă călare pe 
dragonii lor - după ce exersaseră necontenit în canioane și nimeriseră 
de fiecare dată ţinta în plin. Asterin intrase țanţoșă dimineaţa în sala de 
mese, știind că era mortală ca iadul. 

Fiecare Clan purta în jurul frunţii șuvițe împletite din piele vopsită 
- negre, albastre, galbene - iar balaurii erau pictaţi cu dungi similare 
pe cozi, gâturi și laterale. Când toate sabaturile își luară zborul, se 
adunară în văzduh, prezentând oștirea în întregimea ei micilor omuleți 
muritori din munţii de dedesubt. 

Cele Treisprezece se aflau în fruntea sabaturilor Cioc-negru, 
respectând ierarhia. 

— Nebuni, pentru că nu ştiu ce au dezlănţuit, murmură Asterin, iar 
cuvintele ajunseră pe aripile vântului la Manon. Muritori proști şi 
nebuni. 


Manon șuieră a încuviinţare. 

Zburau în formație: Manon în frunte, Asterin și Vesta pe flancuri în 
spatele ei, apoi trei rânduri de câte trei: Imogen între demonițele cu 
ochii verzi, Ghislaine, flancată de Kaya și Thea, cele două Umbre și Lin, 
apoi Sorrel, singură în ariergardă. Un berbece, echilibrat și fără cusur, 
capabil să străpungă liniile inamice. 

Dacă Manon nu le dobora, atunci săbiile malițioase ale lui Asterin și 
Vesta urmau să o facă. Dacă nici asta nu le-ar fi oprit, atunci cele șase 
din mijloc erau cu siguranță o capcană mortală. Majoritatea n-ar fi 
reuşit să ajungă nici măcar până la Umbre şi Lin, care urmau să 
supravegheze necontenit împrejurimile, sau până la Sorrel, care 
trebuia să le păzească spatele. 

Aveau să doboare forțele inamice una câte una, cu mâinile și 
picioarele și coatele, acolo unde armele obișnuite ar fi trebuit să 
rezolve treaba. Obiectivul era să recupereze ouăle, nu să le ucidă pe 
celelalte, își aminti sieşi şi Celor Treisprezece din nou. Și din nou. 

Jocurile începură cu un dangăt de clopot undeva în Omega. O 
secundă mai târziu, văzduhul explodă de aripi și gheare, și de urlete. 

Întâi merseră după oul Sânge-albastru, pentru că Manon ştia că 
Picioare-galbene aveau să atace cuibul Cioc-negru, ceea ce și făcură. 
Manon le făcu semn vrăjitoarelor ei şi o treime din forța ei se întoarse, 
căzând în spatele liniilor frontului lor, construind un zid solid de dinţi 
şi aripi de care să se izbească Picioare-galbene. 

Vrăjitoarele Sânge-albastru, care probabil preferaseră să-şi urmeze 
ritualurile și să-și spună rugăciunile decât să facă planuri, îşi trimiseră 
forţele tot spre Cioc-negru, pentru a vedea dacă niște aripi în plus 
reușeau să străpungă zidul de fier. O altă greşeală. 

În nici zece minute, Manon și Cele Treisprezece înconjuraseră 
cuibul Sânge-albastru - şi garda le predă comoara. 

Urmară urlete și țipete - dar nu de la Cele Treisprezece, care aveau 
fețele împietrite, ochii licărindu-le, ci de la alte Cioc-negru, treimea de 
apărare, care se întorseseră, făcând un cerc mare, și se alăturaseră lui 
Manon și forţei sale, pentru a le prinde între ele și a le zdrobi pe Sânge- 
albastru şi Picioare-galbene. 

Vrăjitoarele și balaurii zburau sus şi plonjau apoi, dar o făceau în 
egală măsură pentru spectacol, cât şi pentru victorie, iar Manon nu le 


slăbi, împingându-le din față și din spate, ca o menghină aeriană care 
aproape că-i făcu pe balauri să-și arunce din spinare călăreţele, 
panicați. 

Asta - pentru asta fusese zămislită. Nici bătăliile pe care le câştigase 
călare pe o mătură nu fuseseră atât de rapide, strălucite şi mortale. lar 
atunci când avea să-şi înfrunte inamicii, odată ce avea să adauge la asta 
un arsenal de arme... Manon zâmbi, punând oul Sânge-albastru în 
cuibul Cioc-negru din vârful muntelui. 

Câteva clipe mai târziu, Manon şi Abraxos planau deasupra 
încăierării, Cele Treisprezece veniră din spate, pentru a se regrupa. 
Asterin, singura care ținuse aproape tot timpul, rânjea nebunește - iar 
când verişoara şi balaurul ei trecură în zbor deasupra Colţului Nordic 
şi a observatorilor adunaţi acolo, vrăjitoarea cu părul de aur coborî din 
şa, sărind de pe aripă. 

Vrăjitoarea Picioare-galbene de pe dragonul de sub ea n-o văzu pe 
Asterin decât atunci când aceasta îi ateriză în spinare, cu o mână pe gât 
în locul unde ar fi trebuit să fie un pumnal. 

Chiar și Manon icni de admiraţie când vrăjitoarea Picioare- galbene 
își ridică mâinile şi se predă. 

Asterin îi dădu drumul, ridicându-şi braţele pentru a fi săltată de 
ghearele balaurului ei. După o aruncare şi o cădere agonizantă, Asterin 
se întoarse în şa, coborând până ce ajunse din nou lângă Manon și 
Abraxos. Acesta viră spre dragonul albastru al lui Asterin, lovindu-l cu 
aripa - un gest jucăuș, aproape curtenitor, care o făcu pe femelă să ţipe 
de plăcere. 

Manon ridică din sprâncene către Aghiotanta ei. 

— Observ că te-ai antrenat, strigă ea. 

Asterin rânji veselă. 

— Nu mi-am făcut loc până la rangul de Aghiotantă stând degeaba. 

Asterin coborî apoi din nou, la o bătaie de aripă distanță. Abraxos 
mugi, iar Cele Treisprezece se aşezară în formaţie, în jurul lui Manon, 
patru sabaturi flancându-le din urmă. Mai trebuiau doar să captureze 
oul Picioare-galbene şi să-l aducă apoi în cuibul Cioc-negru, apoi totul 
lua sfârșit. 

Se feriră și urcară deasupra sabaturilor care luptau, iar când 
ajunseră la linia de demarcaţie a vrăjitoarelor Picioare-galbene, Cele 


Treisprezece se ridicară - apoi se traseră în spate, lăsând celelalte 
patru sabaturi în spatele lor, țâșnind ca o săgeată, străpungând bariera 
prin care urmară în viteză Cele Treisprezece. 

În apropierea Colţului Nordic, cuibul Picioare-galbene era încercuit 
nu de trei, ci de patru sabaturi, o bună parte din armată fiind menită să 
apere liniile din spate. Se ridicară din cuib - nu unităţi individuale, ci ca 
un tot - şi Manon zâmbi în sinea ei. 

Se năpustiră după ele, iar Picioare-galbene rezistară, rezistară... 

Manon fluieră. Ea și Sorrel o luară una în sus, alta în jos, iar sabatul 
ei se despărți în trei, exact cum exersaseră. Precum membrele unei 
creaturi, loviră armata Picioare-galbene - acolo unde se amestecaseră 
toate sabaturile, aflându-se acum lângă vrăjitoare străine și balauri 
alături de care nu călăriseră niciodată. Confuzia deveni și mai mare 
când Cele Treisprezece le împrăștiară și începură să le împingă de ici- 
colo. Se strigau ordine, se strigau nume, dar haosul era total. 

Se apropiau de cuib, când patru sabaturi Sânge-albastru apărură de 
niciunde, conduse de Petrah, călare pe balaurul ei, Keelie. Era aproape 
în cădere liberă spre cuib, prin flancul stâng, care fusese lăsat complet 
descoperit în timpul luptei dintre Cioc-negru și Picioare-galbene. 
Aşteptase momentul, precum o vulpe în vizuină. 

Intră în cuib, iar Manon plonjă după ea, blestemând din toți 
rărunchii. O licărire galbenă şi un țipăt de furie, iar Manon și Abraxos 
dădură înapoi, virând, când Iskra trecu pe deasupra cuibului și nimeri 
direct în Petrah. 

Cele două moștenitoare şi dragonii lor își înlănţuiră ghearele şi 
începură să se prăbușească, lovindu-se cu ghearele şi mușcându-se. 
Strigăte se ridicară de pe munte și de la vrăjitoarele din văzduh. 

Manon gâfâi, îşi limpezi capul care i se învârtea, iar Abraxos se 
echilibră deasupra cuibului, zburând înăuntru pentru a pecetlui 
victoria. Tocmai se pregătea să-l îndemne să plonjeze, când se auzi 
țipătul lui Petrah. Nu de furie, ci de durere. 

O durere agonizantă, care îți sfâşia inima, aşa cum Manon nu mai 
auzise, pricinuită de balaurul Iskrăi, care își înfipse ghearele în gâtul lui 
Keelie. 

Iskra lăsă să-i scape un urlet de triumf, iar masculul ei o zgudui pe 
Keelie, Petrah ţinându-se bine în șa. 


Acum. Acum era momentul să fure oul. Îl îmboldi pe Abraxos. 

— Hai, şuieră ea, aplecându-se în față, pregătindu-se de plonjon. 

Abraxos nu mișcă, ci plană, urmărind-o pe Keelie cum se lupta în 
zadar, cu aripile de-abia fluturând, când Petrah ţipă din nou. Implorând 
- implorând-o pe Iskra să se oprească. 

— Acum, Abraxos! 

Îl lovi cu pintenii. El refuză din nou să plonjeze. 

Iskra lătră apoi o comandă către balaurul ei... iar bestia îi dădu 
drumul lui Keelie. 


Urmă un al doilea țipăt, venit dinspre munte, de la Matroana Sânge- 
albastru, care ţipa la fiica ei, care plonja spre stâncile de sub ea. 
Celelalte vrăjitoare Sânge-albastru se răsuciră în văzduh, dar erau prea 
departe, iar balaurii lor erau prea lenți pentru a opri căderea fatală. 

Abraxos nu era însă lent. 

Manon nu-și dădu seama dacă-i dăduse comanda sau doar o 
gândise, dar acel țipăt, un țipăt de mamă pe care nu-l mai auzise 
vreodată, o făcu să se aplece înainte. Înţelegându-i intenţia, Abraxos se 
azvârli ca o stea căzătoare, cu aripile lui strălucitoare. 

Coborâră, coborâră, spre dragonul lovit şi vrăjitoarea aflată încă în 
viață de pe spinarea lui. 

Când se apropiară, cu vântul lovind-o peste față și încercând să-i 
smulgă hainele, Manon își dădu seama că Keelie respira încă. Respira și 
lupta năprasnic pentru a-și păstra echilibrul. Nu pentru a supravieţui. 
Keelie ştia că putea muri în orice moment. Lupta pentru vrăjitoarea din 
spatele ei. 

Petrah leşinase, răsucită în şa, din cauza plonjonului sau a lipsei de 
aer. Se legăna într-un echilibru precar, iar Keelie lupta cu ultimele bătăi 
de inimă să mențină căderea lentă și uşoară. Aripile dragonului 
deveniră moi, iar ea ţipă de durere. 

Abraxos se grăbi să intervină, cu aripile întinse, trecând o dată, apoi 
încă o dată, trecând prea repede peste canion. Până să termine al doilea 
glisaj, suficient de aproape cât să atingă spatele însângerat al 
balaurului, Manon înţelese. 


El n-o putea opri pe Keelie din cădere - era prea grea, iar el prea 
mic. Totuși, o puteau salva pe Petrah. O văzuse pe Asterin făcând acel 
salt. Trebuia s-o scoată pe vrăjitoarea inconștientă din şa. 

Abraxos urlă la Keelie, iar Manon ar fi putut jura că vorbea într-o 
limbă străină, strigând un soi de comandă. Keelie făcu o ultimă 
încercare pentru a salva călăreața de pe spatele ei și se întinse 
orizontal. O platformă de aterizare. 

Keelie a mea, spusese Petrah. Zâmbise când o spusese. 

Manon își spuse în sinea ei că făcea asta în numele alianţei, își spuse 
în sinea ei că o făcea pentru a se da în spectacol. 

Tot ce văzu fu însă iubirea necondiționată din ochii balaurului 
muribund, și atunci își desfăcu hamul, se ridică în şa și sări de pe 
Abraxos. 


CAPITOLUL 62 


Manon ateriză pe Keelie, iar bestia ţipă, dar rezistă. Manon se 
aburcă în contra curentului și ajunse la şaua pe care se clătina Petrah. 
Mâinile îi erau amorţite, mănușile facând-o chiar mai neîndemânatică, 
în timp ce tăia curelele cu un cuțit, una câte una. Abraxos urlă un 
avertisment. Gura canionului se apropia. 

Întunericul să aibă milă de ea. 

Apoi, Manon reuși, în sfârșit, să o elibereze pe Petrah, 
moștenitoarea Sânge-albastru, o greutate inertă în braţele ei, părul 
biciuindu-i fața lui Manon ca o mie de cuţitașe. Aruncă o fâșie de piele 
în jurul ei şi al lui Petrah. O dată. De două ori. O legă, petrecându-și 
braţele pe sub cele ale lui Petrah. Keelie reuși să rămână nemișcată. 
Pereţii canionului se închideau în jurul lor, era întuneric pretutindeni. 
Manon urlă sub greutatea vrăjitoarei pe care o smulse din șa, trăgându- 
i şi picioarele din scări. 

O stâncă trecu în viteză pe lângă ele, dar o umbră blocă soarele. Era 
Abraxos care plonjă după ea, mic și zvelt. Era singurul balaur pe care-l 
văzuse înclinându-se în timpul unui viraj, la viteza aceea, în acel 
canion. 

— Mulţumesc, îi spuse lui Keelie, aruncându-se în aer împreună cu 
Petrah. 

Căzură preț de o secundă, răsucindu-se şi picând prea repede, dar 
atunci apăru Abraxos, cu ghearele întinse. Le prinse din zbor, urmărind 


linia versantului canionului și trecând peste marginea lui, ridicându-se 
în siguranța văzduhului. Keelie lovi fundul canionului cu un bufnet care 
reverberă în întregul lanţ de munți. 

Și nu se mai ridică. 


Vrăjitoarele Cioc-negru câștigară Jocurile de Război, iar Manon fu 
încoronată Conducătoarea Aripii în fața spectatorilor Adarlani, eleganți 
şi transpiraţi. O numiră eroină şi o adevărată războinică şi alte lucruri 
fără sens. Manon zărise însă chipul bunicii ei atunci când o pusese pe 
Petrah pe platforma de vizionare. Văzuse dezgustul. 

Manon o ignoră pe Matroana Sânge-albastru care îngenunchease 
pentru a-i mulțumi. Nu văzu nici măcar când Petrah fu luată de acolo. 

A doua zi, se zvonea că Petrah refuzase să se ridice din pat. Se 
spunea că sufletul îi fusese devastat de moartea lui Keelie. 

Un accident nefericit, provocat de balaurii scăpaţi de sub control, 
pretinsese Matroana Picioare-galbene, iar Iskra fusese de acord. 
Manon auzise însă comanda Iskrei de a ucide. 

Ar fi provocat-o poate pe Iskra, dacă Petrah n-ar fi auzit și ea 
comanda. Petrah era aşadar cea care trebuia să ceară răzbunare. 

În acea noapte, bunica ei ţipă la ea că ar fi trebuit să o lase pe 
vrăjitoare să moară, şi o lovi necontenit pe Manon pentru refuzul de a 
se supune. Pentru lipsa de brutalitate. Pentru indisciplină. 

Manon nu-i ceru scuze. Auzea încontinuu sunetul făcut de Keelie 
când lovise pământul. Și o parte din ea, poate una slabă și 
nedisciplinată, nu regreta că sacrificiul animalului nu fusese în van. 

Din partea tuturor celorlalte, Manon suportă laudele care o asaltau 
şi acceptă plecăciunile fiecărui sabat, indiferent de descendența lor. 

Conducătoarea Aripii. Își spunea asta în sinea ei, când ea și Asterin, 
împreună cu jumătate din Cele Treisprezece urmându-le, se apropiară 
de sala mesei comune, unde urma să aibă loc ceremonia. 

Cealaltă jumătate era deja acolo, cercetând locul în căutare de 
potenţiale amenințări sau capcane. Acum, că era Conducătoarea Aripii, 
acum, că o umilise pe Iskra, celelalte aveau să fie mai rele - hotărâte să 
o doboare și să-i ocupe poziţia. 


Mulțimea era veselă, dinţii din fier strălucind peste tot, iar berea - 
bere adevărată, proaspătă, adusă de bărbaţii ăia îngrozitori din 
Adarlan - clipocind în căni. Manon se trezise cu o cană de bere în mână, 
dar Asterin i-o luă, bău o gură şi aşteptă un moment înainte de a i-o da 
înapoi. 

— Sunt în stare să te otrăvească, îi spuse Aghiotanta ei, făcându-i 
cu ochiul, pe când își croiau drum spre partea din față a încăperii, unde 
așteptau cele trei Matroane. Oamenii prezenţi la Jocuri ţinuseră o 
ceremonie restrânsă, dar asta era numai pentru vrăjitoare - era pentru 
Manon. 

Îşi ascunse zâmbetul când mulţimea se despărţi în două, făcându-i 
loc să treacă. 

Cele trei Înalte Vrăjitoare erau așezate pe tronuri improvizate, 
simple scaune împodobite pe care le găsiseră. Matroana Sânge-albastru 
zâmbi când Manon îşi apăsă două degete pe frunte. Matroana Picioare- 
galbene, pe de altă parte, nu făcu nimic, însă bunica ei, așezată în 
centru, surâse vag. 

Surâsul unui șarpe. 

— Bine ai venit, Conducătoare a Aripii, spuse bunica ei și un strigăt 
se înălță din piepturile vrăjitoarelor, în afara celor Treisprezece, care 
rămaseră calme și tăcute. 

Nu aveau de ce să aclame, pentru că ele erau nemuritoare şi infinite 
şi minunat de mortale. 

— Ce dar putem să-ţi facem, ce coroană să-ți punem pe cap pentru 
a onora ceea ce ai făcut pentru noi? întrebă bunica ei. Ai o sabie 
frumoasă, un sabat de temut - Cele Treisprezece îşi permiseră un mic 
zâmbet afectat — ce altceva ţi-am putea dărui ce tu să nu ai? 

Manon își lăsă capul în jos. 

— Nu-mi doresc nimic, în afara onoarei pe care deja mi-aţi oferit-o. 

Bunica ei râse. 

— Ce spui de o mantie nouă? 

Manon se îndreptă de spate. Nu putea refuza, dar... aceasta era 
mantia ei, întotdeauna fusese a ei. 

— Cea de pe tine arată mai degrabă ponosită, continuă bunica ei, 
făcând semn cu mâna cuiva din mulţime. Așa că primește darul nostru 
pentru tine, Conducătoare a Aripii: o alta în loc. 


Urmară mormăieli și blesteme, dar mulțimea icni - cu anticipare, cu 
foame - când o vrăjitoare cu părul șaten, înlănțuită, fu împinsă în față 
de trei camarade Picioare-galbene şi obligată să îngenuncheze în fața 
lui Manon. 

Dacă fața distrusă, degetele rupte, tăieturile și arsurile n-o 
dăduseră de gol cine era, atunci mantia însângerată pe care o purta 
sigur o făcu. 

Vrăjitoarea Crochan, cu ochii de culoarea pământului proaspăt 
brăzdat, ridică privirea spre Manon. Cum de puteau fi ochii aceia atât 
de strălucitori, în pofida ororilor încrustate în trupul ei, cum de nu se 
prăbușea chiar acolo, implorând iertare, Manon nu ştia. 

— Un dar, spuse bunica ei, întinzând o mână cu unghii din fier 
către Crochan. Demn de nepoata mea. Ucide-o şi ia-i mantia. 

Manon recunoscu provocarea. Îşi scoase totuși pumnalul, iar 
Asterin se apropie, cu ochii la vrăjitoarea Crochan. 

O clipă, Manon se uită la vrăjitoare, dușmanul ei de moarte. 
Vrăjitoarele Crochan le blestemaseră, le transformaseră în exilate pe 
vecie. Meritau să moară, toate până la una. 

Dar nu vocea ei rosti cuvintele din mintea ei. Nu, din cine știe ce 
motiv, era vocea bunicii sale. 

— Oricând binevoieşti, Manon, ugui bunica sa. 

Înecându-se, cu buzele crăpate și sângerând, vrăjitoarea 

Crochan ridică ochii spre Manon și chicoti. 

— Manon Cioc-negru, șopti ea în ceea ce ar fi fost o vorbire 
tărăgănată, dacă dinţii nu i-ar fi fost sparțţi, iar gâtul învineţit. Te 
cunosc. 

— Omoar-o pe ticăloasă! se auzi vocea unei vrăjitoare, strigând din 
spatele încăperii. 

Manon își privi dușmanul în față și ridică din sprâncene. 

— Ştii cum îți spunem? 

Sângele țâșni când buzele vrăjitoarei Crochan se crăpară într-un 
zâmbet. Ea închise ochii, de parcă ar fi savurat durerea. 

— Îţi spunem Demonul Alb. Eşti pe lista noastră - lista tuturor 
monștrilor ca voi care trebuie uciși imediat dacă dăm vreodată peste 
voi. lar tu... 

Deschise ochii şi rânji, sfidătoare, furioasă. 


— Tu ești în capul listei. Pentru tot ce ai făcut. 

— Este o onoare, îi spuse Manon vrăjitoarei Crochan, zâmbind 
suficient cât să-şi arate dinţii. 

— Taie-i limba! strigă altcineva din mulțime. 

Manon întoarse pumnalul, potrivindu-l pentru a-l înfige în inima 
vrăjitoarei. 

Aceasta râse, dar râsul i se transformă într-o tuse care o făcu să 
gâfâie până când sângele ei albastru se împrăștie pe podea, până când 
începură să-i curgă lacrimi din ochi, iar Manon zări pentru o clipă 
rănile adânci, infectate, de pe pieptul ei. Când ridică din nou capul, cu 
colțurile gurii pătate de sânge, zâmbi din nou. 

— Uită-te cât pofteşti. Priveşte ce mi-au făcut surorile tale, cât de 
mult le doare faptul că nu m-au putut îngenunchea. 

Manon se zgâi la ea, la trupul ei distrus. 

— Ştii ce e asta, Manon Cioc-negru? o întrebă vrăjitoarea Crochan. 
Pentru că eu ştiu. Le-am auzit povestind ce-ai făcut în timpul Jocurilor. 

Manon nu ştia sigur de ce o mai lăsa pe vrăjitoare să vorbească, dar 
nu s-ar fi putut mișca nici dacă ar fi vrut. 

— Asta, spuse Crochan pentru ca toată lumea să audă, este un 
memento. Moartea mea - uciderea mea este un memento. Nu pentru 
ele, spuse ea într-o suflare, pironind-o pe Manon cu privirea aceea fixă 
de culoarea pământului, ci pentru tine, un memento a ceea ce te-au 
făcut să fii. Ele te-au făcut asa. Vrei să știi care e marele secret Crochan? 
continuă ea. Marele nostru adevăr, pe care-l țin secret față de voi, pe 
care îl păzim cu preţul vieţii? Nu este vorba despre locul unde ne 
ascundem, sau despre cum poate fi rupt blestemul vostru. Aţi știut de 
la bun început cum să-l rupeţi - ştiţi de cinci sute de ani că salvarea stă 
doar în mâinile voastre. Nu, marele secret este că ne e milă de voi. 

Acum nu mai vorbea nimeni. 

Crochan nu conteni să se uite fix la Manon, iar Manon nu-și cobori 
pumnalul. 

— Ne e milă de voi, de fiecare dintre voi, pentru ceea ce le faceţi 
copilelor voastre. Nu se nasc rele, dar voi le forțați să ucidă și să 
rănească și să urască până când nu le mai rămâne nimic în interior - în 
interiorul vostru. De aceea ești aici în noaptea asta, Manon, din cauza 
amenințării pe care o reprezinţi pentru acel monstru pe care îl numești 


bunică. Amenințarea pe care ai reprezentat-o când ai ales mila și ai 
salvat viaţa rivalei tale. 

Se chinui să respire, cu lacrimile curgându-i fără jenă și cu dinţii 
dezveliți. 

— V-au transformat în monștri. V-au transformat, Manon, iar nouă 
ne pare rău pentru voi. 

— Ajunge, spuse Matroana din spate. 

Toată sala era însă cuprinsă de tăcere, iar Manon ridică încet ochii 
spre bunica sa. 

În ochii aceia, Manon văzu o făgăduință de violenţă şi durere care ar 
fi urmat neabătut oricărei nesupuneri. Dincolo de asta, acolo nu lucea 
nimic altceva, în afară de satisfacție. De parcă vrăjitoarea Crochan 
spusese adevărul, dar numai Matroana Cioc-negru ştia că așa era. 

Ochii vrăjitoarei Crochan străluceau de curajul pe care Manon nu-l 
înțelegea. 

— Fă-o, şopti ea. 

Manon se întrebă dacă mai înţelesese și altcineva că nu era o 
provocare, ci o implorare. 

Manon își înclină din nou pumnalul, schimbându-i direcţia. Și, fără a 
se uita la vrăjitoarea Crochan, sau la bunica ei, sau la altcineva, o prinse 
pe vrăjitoare de păr şi-i trase capul în spate. 

Apoi îi tăie gâtul, iar sângele țâșni pe podea. 


* 


Cu picioarele legănându-se peste marginea unui promontoriu, 
Manon stătea pe un platou de pe un vârf din Munţii Ruhnn, cu Abraxos 
întins lângă ea, mirosind florile care se deschideau noaptea pe pajiștea 
de primăvară. 

Nu avusese de ales și luase mantia vrăjitoarei Crochan, aruncându- 
şi mantia veche peste trupul căzut, după ce vrăjitoarele se adunaseră în 
jurul ei pentru a-l sfârteca. 

V-au transformat în monștri. 

Manon îşi privi balaurul, care își legăna vârful cozii ca o pisică. 
Nimeni nu observase când părăsise petrecerea. Până şi Asterin se 
îmbătase cu sângele vrăjitoarei Crochan și nu remarcase dispariția 


furişă a lui Manon prin mulţime. Totuși, îi spusese lui Sorrel că se 
ducea să-l vadă pe Abraxos. Și, cumva, a doua Aghiotantă o lăsase să 
plece singură. 

Zburară până când luna era sus pe cer şi nu mai auzea ţipetele și 
chicotelile vrăjitoarelor din Omega. Împreună, se aşezară pe ultimul 
vârf al Munţilor Ruhnn, iar ea rămase cu privirea pe întinderea plată, 
nesfârşită, dintre vârfuri și marea apuseană. Undeva acolo, dincolo de 
orizont, era un cămin pe care nu-l cunoscuse niciodată. 

Vrăjitoarele Crochan erau mincinoase şi insuportabil de moraliste. 
Vrăjitoarea se bucurase probabil cât îşi ținuse micul discurs - o ultimă 
luare de poziţie. Nouă ne pare rău pentru voi. 

Manon se frecă la ochi, îşi sprijini coatele pe genunchi, scrutând 
prăpastia de dedesubt. 

Ar fi făcut abstracție de cuvintele spuse, nu s-ar fi gândit la ele de 
două ori, dacă n-ar fi fost expresia din ochii lui Keelie când se prăbușea, 
luptând cu fiecare crâmpei de putere să o salveze pe Petrah a ei. Sau 
aripa lui Abraxos, adăpostind-o pe Manon de ploaia rece ca gheaţa. 

Balaurii aveau menirea de a ucide şi de a mutila şi de a semăna 
teroare în inimile duşmanilor. Și totuși... 

Și totuşi. Manon privi spre orizontul presărat cu stele, aplecându-și 
faţa în adierea caldă de primăvară, recunoscătoare pentru însoţitorul 
puternic, sigur, lungit în spatele ei. Manon era cuprinsă de un 
sentiment ciudat, o recunoștință pentru existenţa lui. 

Și mai era un sentiment ciudat care o respingea și o atrăgea spre el, 
şi care o facea să revadă încontinuu scena din sala de mese. 

Nu cunoscuse până acum regretul - nu regretul adevărat. 

Regreta acum că nu aflase numele vrăjitoarei Crochan. Regreta că 
nu știa cui aparținuse mantia nouă de pe umerii ei - de unde venea, 
cum trăise. 

Cumva, deși viaţa ei lungă dispăruse de zece ani... 

Cumva, acel regret o făcea să se simtă incredibil de muritoare, cu o 
apăsare ca de plumb. 


CAPITOLUL 63 


Aedion lăsă să-i scape un șuierat pe un ton jos și îi oferi lui Chaol 
sticla cu vin dintre ei, așezat pe acoperișul apartamentului Celaenei. 
Chaol, neavând deloc chef să bea, scutură din cap. 

— Îmi doresc să fi fost acolo pentru a o vedea. 

Îi aruncă lui Chaol un zâmbet răpitor. 

— Sunt surprins că nu mă condamni pentru că spun asta. 

— Indiferent ce creaturi a trimis regele odată cu Narrok, nu cred că 
erau oameni nevinovaţi, spuse Chaol. Sau că erau cu adevărat oameni. 

Era limpede - făcuse o declaraţie pe care, chiar și după câteva zile, 
Aedion continua să o sărbătorească. Discret, bineînţeles. 

Chaol ajunsese acolo în acea seară plănuind să le spună lui Aedion 
şi Ren că ştia de vraja pe care o utilizase regele și cum puteau s-o 
distrugă, dar încă n-o făcuse. Încă se mai întreba ce avea să facă Aedion 
cu informațiile, de vreme ce Chaol urma să plece spre Anielle peste trei 
zile. 

— Când ajungi acasă, trebuie să ţii capul la cutie în Anielle, spuse 
Aedion, trăgând o dușcă din sticlă, după ce vor afla cu toţii cine a fost în 
toți aceşti ani. 

Avea să se afle, Chaol știa asta. Deja se pregătea să-i scoată pe 


Dorian şi pe Sorscha din castel. Chiar dacă nu greșiseră cu nimic, 
fuseseră prietenii ei. Dacă regele afla că Celaena era Aelin, situaţia ar fi 
fost la fel de mortală ca atunci când ar fi descoperit că Dorian avea har 
magic. Când avea să vină acasă, totul avea să se schimbe. 

Da, Aelin avea să vină acasă. Dar nu la Chaol. Avea să se ducă acasă 
în Terrasen, la Aedion și la Ren și la Curtea care se aduna din nou în 
numele ei. Avea să vină acasă la război și vărsare de sânge şi 
responsabilitate. O parte din el încă nu-și putea imagina ce-i făcuse lui 
Narrok, strigătul de luptă pe care-l trimisese de dincolo de mare. Nu 
putea accepta acea parte din ea, atât de însetată de sânge și 
neiertătoare. Chiar şi ca Celaena, fusese greu de suportat uneori, iar el 
încercase să treacă peste momentele grele, dar ca Aelin... Știuse, încă 
din momentul când își dăduse seama cine era, că, deşi Celaena îl va 
alege întotdeauna, Aelin n-o va face. 

Avea să-i ia mult timp pentru ca durerea să treacă, să poată merge 
mai departe, ştia asta. Celaena Sardothien nu avea să se întoarcă pe 
acest continent, dar durerea n-avea să dureze o veșnicie. 

— Vrei... 

Aedion își încleștă maxilarul, de parcă nu ştia dacă să continue sau 
nu. 

— Vrei să-i spun sau să-i dau ceva? 

În orice moment, oricând, Aedion ar fi putut fi obligat să zboare în 
Terrasen, la regina lui. 

Ochiul Elenei era cald pe gâtul lui, iar Chaol aproape că încercă să-l 
atingă. Nu se putea hotărî însă dacă să-i trimită acel mesaj sau să 
renunţe la ea atât de total - nu încă. Așa cum nu se putea hotărî dacă 
să-i spună lui Aedion despre turnul cu ceas. 

— Spune-i, rosti Chaol cu voce joasă, că n-am avut de-a face cu tine. 
Spune-i că mai că nu ne-am vorbit. Nici cu Dorian. Spune-i că mă simt 
bine în Anielle şi că suntem cu toţii în siguranţă. 

Aedion rămase tăcut atât de mult timp, încât Chaol se ridică să 
plece, dar atunci generalul spuse: 

— Ce ai fi dat - doar ca s-o revezi? 

Chaol n-ar fi suportat ca generalul să-i vadă fața când spuse: 

— Acum nu mai contează. 


Sorscha își odihni capul pe locul moale dintre umărul și pieptul lui 
Dorian, inspirându-i mirosul. El dormea deja adânc. Aproape - aproape 
că trecuseră dincolo de limită în noaptea aceasta, dar ea ezitase din 
nou, din nou lăsase îndoiala stupidă să i se strecoare în suflet când el o 
întrebase dacă e pregătită şi, deşi dorea să spună că da, spusese nu. 

Stătea întinsă, cu stomacul tensionat și mintea galopând. Dorea să 
facă şi să vadă atât de multe cu el. Simţea însă cum lumea se schimba - 
vântul se schimba. Aelin Galathynius era în viaţă. Și chiar dacă Sorscha 
îi dăruise totul lui Dorian, săptămânile și lunile care urmau aveau să fie 
suficient de solicitante pentru el cât să nu-i mai trebuiască să se 
îngrijoreze şi pentru ea. 

Dacă prințul și căpitanul decideau să acționeze pe propria 
răspundere, dacă magia avea să fie eliberată... avea să fie haos. Oamenii 
poate aveau să fie la fel de înnebuniţi de revenirea ei, pe cât fuseseră de 
dispariţia ei. Nici nu voia să se gândească ce avea să facă regele. 

Totuși, indiferent ce se întâmpla mâine, sau săptămâna viitoare, sau 
anul viitor, ea era recunoscătoare. Recunoscătoare zeilor, sorții, ei 
însăși pentru că fusese suficient de curajoasă să-l sărute în acea noapte. 
Recunoscătoare pentru puţinul timp care-i fusese dăruit cu el. 

Încă se mai gândea la ce-i spusese căpitanul în toate săptămânile 
care trecuseră - să fie regina lui. 

Dorian avea însă nevoie de o regină adevărată dacă dorea să 
supravieţuiască. Cândva, poate, avea să se confrunte cu necesitatea de 
a-l abandona, pentru binele suprem. Era tăcută şi mică. Cum ar fi putut 
ea lupta pentru țara ei dacă îi putea rezista cu greu lui Amithy? 

Nu, nu putea fi regină, pentru că vitejia şi ceea ce putea ea dărui 
aveau limite. 

Deocamdată... deocamdată, putea fi egoistă încă puţin. 


* 


Timp de două zile, Chaol continuă să plănuiască o evadare pentru 
Dorian şi Sorscha, ajutat de Aedion. Nu obiectaseră când le explicase - 
în ochii prințului chiar se putea vedea o urmă de ușurare. Aveau să 


plece toți mâine, când Chaol pornea spre Anielle. Era scuza perfectă 
pentru a-i scoate pe toți din castel; doreau să-și însoțească o zi-două 
prietenul, înainte de a-și lua rămas-bun. Știa că Dorian avea să încerce 
să se întoarcă în Rifthold, că avea să se certe cu el pe tema acesta, dar 
măcar erau de acord amândoi că Sorscha trebuia scoasă din castel. O 
parte din posesiunile lui Aedion se aflau deja în apartament, unde Ren 
continua să adune resurse pentru toți. 

În caz de nevoie. Chaol îi prezentase regelui sugestiile sale pentru 
un locţiitor, iar anunţul urma să fie făcut a doua zi dimineaţă. După toţi 
aceşti ani, după toate planurile, și speranţa, și munca, pleca. Nu se 
putuse hotărî să-i lase înlocuitorului sabia sa, așa cum ar fi trebuit s-o 
facă. Mâine - nu trebuia decât să reziste zilei de mâine. 

Sub nicio formă Chaol nu avea cum să fie însă pregătit pentru 
convocarea pe care o primise de la regele din Adarlan de a-l vizita în 
camera personală de consiliu. Când ajunse, Aedion era deja înăuntru, 
înconjurat de cincisprezece gărzi pe care Chaol nu le recunoscu, toți 
purtând acele tunici cu dragonul regal brodat cu fir negru. 

Regele din Adarlan rânjea. 


Dorian auzi doar după câteva minute că Aedion și Chaol fuseseră 
convocați în camera personală de consiliu. Imediat ce auzi vestea, 
alergă - nu la Chaol, ci la Sorscha. 

Aproape că se prăbuși de uşurare când o găsi în atelier. Se forță ca 
genunchii să nu-i cedeze şi, traversând camera din câțiva pași mari, o 
apucă de mână. 

— Plecăm. Acum. Pleci din castel chiar acum, Sorscha. 

Ea se trase înapoi. 

— Ce s-a întâmplat? Spune-mi, ce... 

— Plecăm acum, gâfâi el. 

— 0, nu prea cred, toarse cineva din pragul ușii. 

Se întoarse şi o văzu pe Amithy - bătrâna vindecătoare - cu brațele 
încrucișate şi zâmbind slab. Dorian nu putu face nimic când șase gărzi 
necunoscute apărură în spatele ei, iar ea spuse: 

— Regele vrea să vă vadă pe amândoi în apartamentul lui. Imediat. 


CAPITOLUL 65 


În camera de consiliu, aflată undeva sus în castelul din cleștar, 
Aedion marcase deja ieșirile și analizase ce mobilă ar fi putut folosi ca 
apărare sau ca armă. Îi luaseră sabia când veniseră după el în 
apartamentul lui, deşi nu-i puseseră cătușe. O greșeală fatală. Nici 
căpitanul nu era încătușat; de fapt, proștii îl lăsaseră înarmat. Căpitanul 
făcea tot posibilul să pară vag nedumerit, sub ochii regelui, care îi 
urmărea de pe tronul lui din cleștar. 

— Ce noapte interesantă s-a demonstrat a fi! Ce informaţii 
interesante mi-au adus spionii mei! spuse regele, uitându-se de la 
Aedion la Chaol, apoi la Dorian și femeia lui. 

— Cel mai talentat general al meu este descoperit furișându- se 
prin Rifthold în toiul nopţii - după ce a cheltuit foarte mult din aurul 
meu pe petreceri la care nici măcar nu se sinchiseşte să participe. Şi, în 
pofida anilor de dușmănie, a devenit un apropiat al Căpitanului Gărzii 
mele, iar fiul meu - și Aedion nu invidie zâmbetul pe care regele i-l 
aruncă prințului moștenitor - se pare că se bălăcește în noroi cu 
drojdia societăţii. Din nou. 

Mândru, Dorian mârâi și spuse: 

— Ai grijă ce spui, tată. 

— 0? 

— Regele ridică o sprânceană groasă, brăzdată de cicatrice. 

— Ştiu de la persoane de încredere că plănuiai să fugi împreună cu 
vindecătoarea aceasta. De ce ai face așa ceva? 

Mărul lui Adam se mișcă în gâtul prinţului, dar îşi ținu fruntea sus. 

— Pentru că nu pot suporta gândul ca ea să-și petreacă fie şi încă 
un minut în fundul acesta de iad pe care-l numeşti Curte. 

Aedion îl admiră pentru asta - pentru că nu ceda niciun pas, deși 
regele îşi arătase superioritatea. Un bărbat isteț - un bărbat curajos. 
Poate că nu avea să fie suficient pentru a-i scoate vii de acolo. 

— Bine, spuse regele. Nici eu. 


Flutură din mână şi, înainte ca Aedion să poată lătra un 
avertisment, gărzile îl separară pe prinț de fată. Patru dintre ei îl ţineau 
pe Dorian, iar doi o forțară pe Sorscha să îngenuncheze, lovind-o în 
spatele genunchilor. 

Ea ţipă când atinse marmura, rămânând apoi tăcută - în cameră se 
lăsase acum tăcerea - când o a treia gardă trase o sabie şi o sprijini pe 
gâtul ei suplu. 

— Să nu îndrăzneșşti, mârâi Dorian. 

Aedion se uită la Chaol, dar căpitanul înghețase. Acestea nu erau 
gărzile lui. Uniformele lor erau uniformele celor care îl hăituiseră pe 
Ren. Aveau aceiași ochi morţi, aceeași răutate care-l făcuse să nu 
regrete deloc că le omorâse colegii pe alee. Doborâse şase în noaptea 
aceea, cu pagube minime pentru el - dar acum, oare câţi putea răpune? 
Privirea lui întâlni ochii căpitanului, iar acesta își furișă privirea spre 
garda care ţinea sabia lui Aedion. Aceasta avea să fie una dintre 
primele lui mișcări - să-i facă rost lui Aedion de o sabie, ca să poată 
lupta. 

Pentru că aveau să lupte. Aveau să scape de acolo prin luptă, sau 
aveau să moară. 

Regele îi spuse lui Dorian: 

— În locul tău, mi-aş alege cuvintele cu grijă, prinţe. 


Chaol nu putea porni lupta, nu câtă vreme sabia aceea odihnea pe 
gâtul Sorschăi. Acesta era primul lui obiectiv: să scoată fata de acolo în 
viață, apoi pe Aedion. Regele nu avea să-l ucidă pe Dorian - nu acolo, 
nu așa. Aedion și Sorscha trebuiau însă să scape, iar asta nu se putea 
întâmpla până când regele nu cerea gărzii să se retragă. Atunci, Dorian 
vorbi. 

— Las-o să plece şi-ţi spun totul. 

Dorian făcu un pas spre tatăl lui, cu palmele într-un gest de ofrandă. 

— Nu are nimic de-a face cu noi, cu orice-ar fi asta. Cu orice-ai 
crede tu că s-a întâmplat. 

— Dartu ai legătură? 

Regele încă zâmbea. Pe măsuța de lângă el, se afla o bucată de 


piatră familiară, neagră și sculptată. De la distanță, Chaol nu vedea 
despre ce e vorba, dar îi întorcea stomacul pe dos. 

— Spune-mi, fiule: de ce se tot întâlneau generalul Ashryver și 
căpitanul Westfall lunile astea? 

— Nu ştiu. 

Regele plescăi din limbă, iar garda își ridică sabia pentru a lovi. 
Chaol se pregăti să se repeadă, iar Sorscha inspiră profund. 

— Nu - oprește-te! ridică braţul Dorian. 

— Atunci, răspunde la întrebare. 

— Asta și fac! Ticălosule, asta fac! Nu ştiu de ce se întâlneau! 

Sabia gărzii rămase ridicată, gata să cadă înainte ca Chaol 

să se poată mișca vreun centimetru. 

— Ştii că în castelul meu se află de câteva luni bune un spion, 
prințe? Cineva le dă informaţii dușmanilor mei şi complotează 
împotriva mea împreună cu un cunoscut conducător rebel. 

Drace. Drace. Probabil că se referea la Ren - regele știa cine este 
Ren, el îi trimisese pe oamenii aceia să-l vâneze. 

— Nu trebuie decât să-mi spui cine e spionul, Dorian, și poţi face 
orice dorești cu prietena ta. 

Deci, regele nu știa cine se întâlnise cu Ren: el, Aedion sau amândoi. 
Nu ştia cât aflaseră despre planurile lui, despre controlul lui asupra 
magiei. Aedion păstra liniștea, părând încă pregătit pentru bătălie. 

Aedion, care supraviețuise atât de mult timp fără speranţă, 
păstrând unitatea regatului cât de bine putea... care nu avea să-și mai 
vadă vreodată regina pe care o iubea atât de mult. Merita s-o 
întâlnească, iar ea merita să-l aibă la Curtea ei. 

Chaol inspiră profund, pregătindu-se pentru cuvintele care urmau 
să-l condamne pe vecie. 

Dar Aedion fu cel care vorbi. 

— Vrei un spion? Vrei un trădător? rosti tărăgănat generalul și-și 
aruncă copia inelului negru pe podea. Atunci, uite-mă. Vrei să știi de ce 
mă întâlneam cu căpitanul? Pentru că ticălosul tău de căpitan-copil şi-a 
dat seama că lucram cu unul dintre rebeli. De luni de zile mă șantaja să- 
i dau informaţii pe care să le ducă tatălui lui, să ţi le ofere atunci când 
Lordul de Anielle ar fi avut nevoie de o favoare. Și știi ce? 

Aedion rânji la toţi, Lupul Nordic în carne şi oase. Dacă regele era 


şocat de gestul cu inelul, n-o arătă. 

— Voi, monștrilor, puteţi arde în iad, pentru că vine regina mea - și 
vă va prinde în ţepușe pe pereţii castelului vostru blestemat de zei. De- 
abia aştept s-o ajut să vă scoată intestinele ca la porcii care sunteți. 

Scuipă la picioarele regelui, chiar deasupra inelului fals care se 
oprise acolo. 

Era fără cusur - furia, şi aroganţa, și triumful. Pe când îi domina pe 
toți din priviri, inima lui Chaol se frânse. 

Când ochii turcoaz ai lui Aedion îi întâlniră pe cei ai lui Chaol, într-o 
clipă văzu că în ei nu se oglindea mânia sau triumful. Era un mesaj 
către regina pe care Aedion nu avea s-o mai vadă vreodată. Nu existau 
cuvinte care să transmită acest mesaj - iubirea, speranţa și mândria. 
Tristeţea că nu o va cunoaște ca femeia care devenise. Darul pe care 
Aedion se gândea să i-l ofere era cruțarea vieţii lui Chaol. 

Chaol încuviință scurt, pentru că înțelesese că nu poate ajuta, nu 
acum - nu până când sabia avea să fie îndepărtată de pe gâtul Sorschăi. 
Abia apoi putea lupta și putea să-i scoată pe toți de acolo cu viaţă. 

Aedion nu se opuse când gărzile îi prinseră cătuşe la încheieturi și 
glezne. 

— M-am întrebat întotdeauna ce s-a întâmplat cu inelul acela, 
spuse regele. Să fi fost distanţa, sau vreo putere a spiritului care te-a 
făcut atât de puțin sensibil la sugestiile lui? Dar, indiferent de motiv, 
sunt foarte bucuros că ţi-ai mărturisit trădarea, Aedion. 

Vorbi cu o veselie lentă, deliberată. 

— Sunt foarte bucuros că ai făcut-o în faţa tuturor acestor martori. 
Execuţia ta va fi mult mai uşoară. Deşi cred... 

Regele zâmbi și privi inelul negru fals. 

— Cred că voi aştepta. Poate chiar vreo lună-două. În caz că vreun 
musafir de ultim moment ar fi obligat să vină de departe pentru a 
vedea execuţia. În caz că îi intră cuiva în cap că te-ar putea salva. 

Aedion mârâi. Chaol își controlă reacţia. Poate că regele nu avusese 
niciodată vreo dovadă contra lor - poate că totul nu fusese decât un 
subterfugiu pentru a-l face pe Aedion să mărturisească, pentru că 
regele ştia că generalul avea să-și ofere viața în schimbul vieţii unui 
nevinovat. Regele dorea să savureze clipa şi să savureze capcana pe 
care o întinsese acum pentru Aelin, chiar dacă îl costa un general bun. 


Odată ce avea să audă că Aedion e prizonier, odată ce afla data 
execuției... avea să vină în goană în Rifthold. 

— Când va veni după tine, îi promise Aedion regelui, vor curăța de 
pe pereţi ce va mai rămâne din tine. 

Regele se mulțumi să zâmbească. Privi apoi spre Dorian şi Sorscha, 
care de-abia mai respirau. Vindecătoarea rămase pe podea și nu-şi 
ridică privirea când regele își sprijini masivele antebraţe pe genunchi 
şi întrebă: 

— Ce ai de spus în apărarea ta, fato? 

Ea tremură, clătinând din cap. 

— Ajunge, sări Dorian, cu transpiraţia sclipindu-i pe frunte. 

Prinţul se trase îndărăt ca de durere, în timp ce harul magic îi era 
reprimat de fierul din organismul lui. 

— Aedion a mărturisit; las-o să plece. 

— De ce aș elibera adevăratul trădător din castelul acesta? 


* 


Auzind cuvintele regelui, Sorscha nu se putu opri din tremurat. 

Toţi anii ei de invizibilitate, toată pregătirea ei, mai întâi din partea 
rebelilor din Fenharrow, apoi din partea celor la care îi trimiseseră pe 
membrii familiei ei în Rifthold... totul era distrus. 

— Ce scrisori interesante i-ai trimis prietenei tale. Păi se poate, s- 
ar fi putut întâmpla să nu le fi citit niciodată, spuse regele, dacă nu ai fi 
lăsat în gunoi una pe care să o găsească superiorul tău. Vezi tu - voi, 
rebelii, aveţi spionii voştri, iar eu îi am pe ai mei. Imediat ce ai decis să- 
mi utilizezi fiul... 

Sorscha simţea cum regele îi zâmbea disprețuitor. 

— Câte dintre mişcările lui le-ai raportat prietenilor tăi rebeli? Ce 
secrete de-ale mele ai transmis de-a lungul anilor? 

— Las-o în pace, mârâi Dorian. 

Fu suficient cât s-o facă să izbucnească în lacrimi. El încă o credea 
nevinovată. 

Și poate, poate, ar fi putut scăpa din situaţia aceasta dacă se arăta 
suficient de surprins de adevăr, dacă regele vedea dezgustul și șocul 
fiului lui. 


Aşa că Sorscha își înălță capul, chiar dacă gura îi tremura, chiar 
dacă ochii îi ardeau, şi îl privi dispreţuitor pe regele din Adarlan. 

— Ai distrus tot ce aveam și meriţi tot ce ţi se va întâmpla, spuse 
ea. 

Se uită apoi la Dorian, ai cărui ochi erau mari, iar faţa albă ca 
moartea. 

— Nu trebuia să mă îndrăgostesc de tine, dar m-am îndrăgostit, 
încă te iubesc. Şi îmi doresc atât de mult... Îmi doresc atât de mult să fi 
schimbat lumea împreună, să fi văzut adevărul împreună. 

Prințul se mulțumi să se uite lung la ea, apoi se apropie de 
picioarele estradei și căzu în genunchi. 

— Spune-ţi preţul, îi spuse el tatălui lui. Cere-mi orice, dar las-o să 
plece. Exileaz-o. Mazileşte-o. Orice - spune, și se va face. 

Ea începu să dea din cap, încercând să găsească acele cuvinte care 
să-i spună că nu-l trădase - nu pe prinţul ei. Pe rege, da. Raporta 
mişcările lui de ani de zile, în fiecare scrisoare scrisă cu grijă pentru 
„prietena” ei. Dar niciodată pe Dorian. 

Regele îşi privi fiul vreme îndelungată. Se uită la căpitan și la 
Aedion, atât de tăcut şi de înalt - raze de speranţă pentru viitorul lor. 

Apoi se uită din nou la fiul lui, în genunchi în fața tronului, în 
genunchi pentru ea, şi spuse: 

— Nu. 


— Nu. 

Chaol crezu că nu aude bine cuvântul care spintecă aerul înainte ca 
sabia gărzii să o facă. 

O lovitură cu acea sabie uriașă. 

Atât îi luă pentru a tăia capul Sorschei. 

Urletul care țâșni de pe buzele lui Dorian fu cel mai îngrozitor sunet 
pe care-l auzise vreodată Chaol. 

Mai oribil decât bufnitura umedă, înfundată, pe care capul ei o făcu 
când izbi marmura roşie. 

Aedion începu să urle - să urle și să-l blesteme pe rege, luptându-se 
cu fiarele, dar gărzile traseră de lanţuri ca să-l ţină din scurt, iar Chaol 


era prea împietrit pentru a face altceva decât să privească rămășițele 
trupului Sorschei prăbuşindu-se la pământ. Atunci Dorian, încă urlând, 
începu să se târască prin sânge spre el - spre capul ei, de parcă l-ar fi 
putut pune înapoi. 

De parcă ar fi putut-o încropi la loc. 


CAPITOLUL 65 


Din momentul în care garda îi tăiase Sorschei capul până când 
Dorian, încă îngenuncheat într-o baltă de sânge, se opri din țipăt, Chaol 
nu fusese capabil să se miște. 

— Asta îi așteaptă pe trădători, spuse regele către camera tăcută. 


lar Chaol se uită la rege, la prietenul lui zdruncinat, și-și trase sabia. 

Regele își dădu ochii peste cap. 

— Pune-ţi sabia deoparte, Căpitane. Nu mă interesează gesturile 
tale nobile. Urmează să pleci mâine la tatăl tău. Nu părăsi castelul 
acesta în dezonoare. 

Chaol nu-și puse sabia înapoi. 

— Nu voi pleca în Anielle, mârâi el, şi nu te voi sluji nicio secundă 
în plus. Există un singur rege adevărat în camera asta - întotdeauna a 
fost așa. Şi nu stă pe tronul acela. 

Dorian împietri, dar Chaol continuă. 

— Există o regină în nord şi te-a învins deja o dată. Te va învinge 
din nou. Și din nou. Pentru că ea reprezintă, ca și fiul tău, ceva de care 
tu te temi cel mai mult: speranța. N-o poţi fura, indiferent pe cât de 
mulți îi smulgi din casa lor şi-i arunci în sclavie. 

Regele ridică din umeri. 

— Poate, dar poate încep cu tine. 

Pocni din degete către gărzi. 

— Omorâţi-l și pe el. 

Chaol se răsuci spre gărzile din spatele lui și se aplecă, pregătit să 
lupte pentru a-și face loc spre ieșire, lui şi lui Dorian. 

Atunci, o arbaletă zbârnâi și își dădu seama că în cameră mai erau și 
alţii - ascunși în umbrele imposibil de dese. 

Apucă doar să se răsucească - și văzu săgeata îndreptân- du-se spre 
el cu precizie mortală. 

Avu timp să vadă ochii măriţi ai lui Dorian, apoi întreaga cameră fu 
înghițită de gheaţă. 


Săgeata îngheţă la mijlocul drumului și căzu pe podea, spărgându- 
se în mii de bucăţi. 

Chaol se uită la Dorian cu oroare mută, văzând cum ochii 
prietenului lui străluceau cu un albastru adânc, furibund, iar prinţul 
mârâi spre rege. 

— Să nu te atingi de el! 

Gheaţa se răspândi prin toată camera, urcă pe picioarele gărzilor 


şocate, înghețând sângele Sorschăi, și Dorian se ridică în picioare. 
Ridică ambele braţe, iar lumina tremură de-a lungul degetelor lui, o 
adiere rece biciuindu-i părul. 

— Ştiam eu că-l ai, băiete - începu regele, ridicat în picioare, dar 
Dorian făcu gestul de a azvârli ceva în rege, iar regele fu izbit în scaunul 
lui de un vifor de vânt îngheţat, fereastra din spatele lui facându-se 
țăndări. Vântul răbufni urlând în cameră, înecând orice alt sunet. 

Orice alt sunet, cu excepţia cuvintelor lui Dorian, când se întoarse 
spre Chaol, cu mâinile şi hainele îmbibate de sângele Sorschei. 

— Fugi. Şi când te vei întoarce... 

Regele se ridică în picioare, dar un al doilea val de magie trimis de 
Dorian îl lovi ca un ciocan, izbindu-l la pământ. Pe obrajii însângerați ai 
lui Dorian curgeau acum lacrimi. 

— Când te întorci, spuse prinţul, să arzi locul acesta din temelii. 

Un zid de întuneric sfârâi, năvălind spre ei din spatele 

tronului. 

— Pleacă, porunci Dorian, întorcându-se spre măcelul declanșat de 
puterea tatălui lui. 

Lumina explodă dinspre Dorian, blocând valul, şi întregul castel se 
cutremură. 

Oamenii țipau, iar genunchii lui Chaol începură să tremure. Pentru 
un moment, se gândi să rămână lângă prietenul lui, pentru totdeauna. 

Știa că asta fusese însă cealaltă capcană. Una pentru Aedion și Aelin, 
una pentru Sorscha. lar aceasta - aceasta era pentru a scoate la iveală 
puterea lui Dorian. 

Dorian știuse asta. Știuse asta și totuși nu șovăise să intre în 
capcană, pentru a-l ajuta pe Chaol să scape - să o găsească pe Aelin și 
să-i spună ce se întâmplase în acea zi. Cineva trebuia să scape. Cineva 
trebuia să supravieţuiască. 

Îşi privi prietenul, poate pentru ultima dată, și spuse ce știuse 
întotdeauna, din momentul când se întâlniseră, când înţelesese că 
prinţul era fratele lui de suflet. 

— Te iubesc. 

Dorian se mulțumi să încuviințeze dând din cap, cu ochii încă 
arzând, şi își ridică din nou mâinile spre tatăl său. Frate. Prieten. Rege. 

Când un al doilea val din puterea regelui umplu camera, Chaol își 


făcu loc cu forța printre gărzile încă îngheţate și o luă la fugă. 


Când castelul se cutremură din temelii, Aedion știu că totul se 
dusese de râpă. Era însă deja în drum spre temnițe, legat fedeleş. 

Fusese ușor să ia această decizie. Când căpitanul hotărâse să ia vina 
asupra lui, se gândise numai la Aelin, cum ar fi afectat-o dacă îi murea 
prietenul. Chiar dacă nu ajungea s-o vadă niciodată, tot era mai bine 
decât să-i spună personal că murise căpitanul. 

După zgomot, se părea că prințul crea o diversiune, astfel încât 
căpitanul să poată fugi - şi pentru că sub nicio formă nu l-ar fi lăsat pe 
tatăl lui să scape nepedepsit după ce-o omorâse pe femeie. Așa că 
Aedion Ashryver se lăsă condus în întuneric. 

Nu se rugă, nici pentru el, nici pentru căpitan. Zeii nu-l ajutaseră în 
ultimii zece ani şi n-aveau să-l salveze nici acum. 

Nu-l deranja să moară. 

Deși încă își dorea să mai fi avut o șansă să o vadă - măcar o dată. 


Dorian izbi în podeaua de marmură, unde sângele Sorschei se 
dezgheța acum. 

Chiar şi când tatăl său trimise un val de putere neagră arzătoare şi 
orbitoare, care se nărui asupra lui, umplându-i gura și venele, chiar și 
când ţipă, tot ce putu vedea era acel moment - când sabia tăiase prin 
carne, tendon și os. Încă îi putea vedea ochii mari, părul lucind în 
lumină, căzând şi el secerat. 

Ar fi trebuit s-o salveze, dar totul se petrecuse foarte repede. 

Când săgeata se îndreptase însă spre Chaol... asta era o moarte pe 
care n-o putea îndura. Chaol își stabilise poziţia, iar Dorian era de 
aceeaşi parte, lângă Chaol. Chaol îl numise regele lui. 

Aşa că nu-l speria deloc să-şi dezvăluie puterea în fața tatălui lui. 

Nu, ca să-și salveze prietenul, nu-l speria moartea. 

Explozia de putere se retrase, iar Dorian rămase gâfâind pe pietre. 
Nu mai avea nimic. 


Chaol scăpase. Era suficient. 

Întinse un braț spre locul unde zăcea trupul Sorschăi. Braţul îi 
ardea - poate că era rupt, poate că puterea tatălui său încă îl marca - 
dar se întinse oricum spre ea. 

Când tatăl lui ajunse lângă el și se aplecă, reușise să-și miște mâna 
vreo câţiva centimetri. 

— Fă-o, spuse tăios Dorian. 

Simţea că se îneacă - cu sânge şi cu zeii mai știau ce. 

— O, nu prea cred, spuse tatăl lui, împingându-i un genunchi în 
piept. Pentru tine, pedeapsa nu va fi moartea, înzestratul meu fiu. 

În mâinile tatălui lui era ceva negru şi strălucitor. 

Dorian se luptă cu toată puterea cu gărzile care îi ţintuiau acum 
braţele la pământ, încercând să stoarcă ultimul dram de forță, iar tatăl 
său aduse colierul din piatră Wyrd în dreptul gâtului său. 

Un colier, precum cele purtate de ființele alea despre care povestise 
Chaol că locuiau în Insula Morţii. 

Nu... nu. 

Țipa - pentru că văzuse acele creaturi în catacombe și auzise ce li se 
făcuse lui Roland și lui Kaltain. Văzuse ce putea face un simplu inel. 
Acesta era un întreg colier, fără o încuietoare vizibilă... 

— Țineţi-l pe loc, răcni tatăl lui, înfigându-şi genunchiul mai adânc. 

Îşi pierdu răsuflarea, iar coastele îi gemură în agonie. Nu putea face 
nimic pentru a opri durerea. 

Îşi smulse braţul din strânsoarea unei gărzi - își smulse braţul și se 
întinse, urlând. 

Tocmai atinsese mâna inertă a Sorschăi, când piatra rece îl atinse 
pe gât. Urmă un clic slab şi un șuierat, iar întunericul se scurse în el 
pentru a-l sfârteca. 


Chaol fugi. Nu avusese timp să ia nimic, în afară de ce avea pe el, 
năpustindu-se spre camerele lui Dorian. Fleetfoot aștepta, așa cum 
făcuse toată noaptea, şi o luă pe umăr, alergând spre camera Celaenei 
şi, de acolo, în pasajul secret. Coborâră şi coborâră, câinele fiind 
neobișnuit de supus. 


Trei explozii zguduiră castelul, scuturând praful din pietrele de 
deasupra. Continuă să fugă, ştiind că fiecare explozie însemna că 
Dorian era încă în viaţă, și temându-se de tăcerea care urma. 

Speranţă - asta ducea cu el. Speranţa unei lumi mai bune, pentru 
care se sacrificaseră Aedion, Sorscha și Dorian. 

Se opri o singură dată, cu Fleetfoot încă pe umărul lui. 

Cu o rugăciune tăcută către zei pentru iertarea lor, Chaol se aruncă 
în mormânt, ridicând-o de acolo pe Damaris, punându-și sabia sacră la 
centură și îndesând câţiva pumni de aur în buzunarele mantiei. Și, deşi 
ciocănelul în formă de craniu nu mișcă, îi spuse lui Mort unde urma să 
fie de găsit. 

Mort nu răspunse, dar Chaol avu senzaţia că ascultase oricum. 
Înşfăcă săculeţul în care erau cărțile magice ale lui Dorian şi ale 
Celaenei și fugi prin pasajul care urma să-l ducă în tunelul de 
canalizare. Câteva minute mai târziu, ridica grătarul greu de deasupra 
capacului canalizării. Exteriorul de dincolo de acesta era întunecat și 
liniștit. 

O luă pe Fleetfoot din nou în braţe pentru a sări dincolo de zid și pe 
țărmul râului, iar în castel se așternu tăcerea. Urmară ţipete, da, dar 
dedesubtul lor stătea la pândă tăcerea. Nu voia să știe dacă Dorian era 
viu sau mort. 

Și nu se putea hotărî care variantă era mai rea. 


Când Chaol ajunse în apartamentul ascuns, Ren se plimba nervos 
prin cameră. 

— Unde-i...? 

Îşi dădu seama că avea sânge pe haine. Explozia de picături din 
gâtul secerat al Sorschăi. Cum își găsise cuvintele, Chaol nu știa, dar îi 
povesti lui Ren ce se întâmplase. 

— Aşadar, am rămas doar noi? întrebă Ren încet. 

Chaol încuviinţă. Fleetfoot adulmeca prin apartament. După ce-și 
făcuse inspecția, hotărâse că Ren nu merita să fie mâncat - nici chiar 
după ce Ren protestase că un câine ar putea atrage prea multă atenţie. 
Cățeluşa avea să rămână cu ei; nu era negociabil. 


În maxilarul lui Ren începu să joace un muşchi. 

— Atunci, vom găsi o cale să-l eliberăm pe Aedion. Cât mai curând 
posibil. Tu şi cu mine. Punând laolaltă cunoştinţele tale despre castel şi 
contactele mele, poate găsim o cale. Apoi șopti: ai spus că femeia lui 
Dorian era - era vindecătoare? 

Când Chaol încuviință, pe fața lui Ren se așternu o expresie de 
parcă avea să-i fie rău, dar întrebă: 

— Se numea Sorscha? 

— Tu erai prietena căreia îi trimitea scrisori, şopti Chaol. 

— Am insistat să-mi trimită informaţii, am... Ren îşi acoperi fața și 
inspiră cutremurându-se. 

Când ochii lui îi întâlniră pe ai lui Chaol, aveau o strălucire în ei. 
Încet, Ren întinse mâna. 

— Tu şi cu mine vom găsi un mod de a-i elibera pe Aedion şi pe 
prinţul tău. 

— Chaol nu ezită să strângă mâna întinsă a rebelului. 


CAPITOLUL 66 


— Morath, spuse Manon, întrebându-se dacă auzise bine. Pentru 
o bătălie? 

Bunica ei se întoarse de la birou, cu ochii arzând. 

— Ca să slujești ducelui, aşa cum a ordonat regele. Vrea ca noua 
Conducătoare a Aripii să se prezinte în Morath cu jumătate de armată 
gata să zboare imediat ce primește veste. Celelalte urmează să rămână 
aici, sub conducerea lui Iskra, pentru a supraveghea zona de nord. 

— Şi tu - unde vei fi? 

Bunica ei sâsâi, ridicându-se. 

— Ai atât de multe întrebări, acum, că eşti Conducătoarea Aripii. 

Manon își coborî capul. Nu vorbiseră despre Crochan. Manon 
primise mesajul: data viitoare, una dintre Cele Treisprezece va fi în 
genunchi, aşa că își ţinu capul plecat când spuse: 

— Întreb doar pentru că nu vreau să mă despart de tine, bunico. 

— Mincinoaso. Şi încă una jalnică. 

Bunica ei se întoarse înapoi la birou. 

— Voi rămâne aici, dar voi veni la tine în Morath pe perioada verii. 
Avem treburi de terminat aici. 

Manon își ridică bărbia, cu noua mantie roșie vălurindu-se în jurul 
ei, şi întrebă: 

— Când vom zbura spre Morath? 

Bunica ei zâmbi, dinţii din fier strălucind: 

— Mâine. 


Chiar și după lăsarea întunericului, adierea caldă de primăvară era 
plină de mireasma de iarbă nouă şi de râuri de zăpadă topită, tulburată 
doar de tunetul aripilor, în timp ce Manon își conducea armata în sud, 


de-a lungul Munţilor Colț Alb. 

Ţinură aproape de umbrele munților, schimbându-și ierarhia și 
pierind din vedere pentru a împiedica un eventual urmăritor să afle 
exact câte sunt. Manon suspină pe nas, iar vântul smulse sunetul, 
ducându-l departe, transformând mantia lungă şi roşie într-un râu 
curgând în spatele ei. 

Asterin şi Sorrel o flancau, tăcute precum restul sabaturilor în orele 
lungi cât zburară prin munți. Urmau să traverseze Oakwald, cel mai 
scurt drum spre munții Morath, apoi aveau să se ridice deasupra liniei 
norilor pentru tot restul călătoriei. Nevăzute şi cât se poate de tăcute - 
aşa dorea regele să ajungă la fortăreața ducelui din munți. Zburară 
toată noaptea peste Colț, iuți și alunecoase precum umbrele, iar 
pământul de dedesubt tremură în urma lor. 

Sorrel avea chipul împietrit, supraveghind văzduhul din jurul lor, 
dar Asterin zâmbea ușor. Nu era un rânjet nebunesc, nici unul care să 
promită moartea, ci un zâmbet calm. Erau sus și atingeau uşor norii. 
Erau acolo unde le era locul vrăjitoarelor Cioc-negru. Acolo unde îi era 
locul lui Manon. 

Asterin îi surprinse privirea şi zâmbi mai larg, de parcă în spatele 
lor n-ar fi fost o armată de vrăjitoare, cu Morath aflat în față. Verişoara 
ei își întoarse fața în vânt, trăgându-l în piept, triumfătoare. 

Manon nu-şi permise să savureze acea minunată adiere sau să se 
deschidă bucuriei. Avea treabă de făcut; toate aveau. 

În pofida a ceea ce spusese Crochan, Manon nu se născuse cu inimă 
sau suflet. Nu avea nevoie de ele. 

După ce vor fi luptat în războiul regelui, după ce inamicii acestuia 
aveau să zacă însângerați în jurul lor... numai atunci aveau să 
pornească spre recucerirea regatului lor pierdut. 

Abia atunci avea să plece, în sfârşit, acasă. 


CAPITOLUL 67 


Soarele care urca pe cer păta Râul Avery cu aur, în timp ce omul 
îmbrăcat cu mantie pătrunse pe un doc șubred din mahala. Pescarii 
plecau în larg, beţivii se împleticeau spre noapte, iar Rifthold încă 
dormea - neştiind ce se întâmplase noaptea trecută. 


Omul scoase o sabie minunată, cu mânerul în formă de vultur, 
lucind în prima lumină a zorilor. Un lung moment, se uită la sabie, 
gândindu-se la tot ceea ce întrupase ea odată. Pe șoldul lui acum era o 
altă sabie - sabia străveche a unui rege, din timpuri când bărbaţi buni 
slujiseră conducători nobili, iar lumea prosperase. 

Avea să vadă lumea aceasta renăscând, chiar de trebuia să-și dea 
ultima răsuflare pentru asta. Chiar dacă acum nu avea un nume, o 
poziție sau titlu, în afară de Cel care încalcă Legăminte, Trădătorul, 
Mincinosul. 

Nimeni nu observă când sabia fu aruncată în râu, cu garda 
strălucind în lumina soarelui şi arzând precum un foc de aur, o lucire 
de lumină, înainte de a fi înghițită de apa întunecată, pentru a nu mai fi 
văzută niciodată. 


CAPITOLUL 68 


Se dovedi că lui Rowan îi plăcea ca partea cu „supunerea” dintr-un 
legământ de sânge să o interpreteze după cum îi convenea. În timpul 
celor două săptămâni petrecute pe drum spre cel mai apropiat port din 
Wendlyn, o făcuse şi mai tare pe șeful în fața Celaenei - părând să 
considere că acum, că era parte din Curtea ei, avea dreptul la anumite 
libertăți ce nu puteau fi negociate privind siguranța, mișcările şi 
planurile ei. 

Ea începea să se întrebe, pe când se apropiau de docuri la capătul 


unei străduțe pietruite, dacă nu făcuse o greșeală de adolescentă 
legându-l de ea pentru totdeauna. Se certaseră în ultimele trei zile în 
legătură cu următoarea ei mișcare - cu ambarcaţiunea pe care ea o 
închiriase pentru a o duce înapoi în Adarlan. 

— E un plan absurd, spuse Rowan pentru a suta oară, oprindu-se 
la umbra unei taverne de pe docuri. 

Aerul mării era ușor și proaspăt. 

— Să te întorci înseamnă sinucidere. 

— În primul rând, mă întorc drept Celaena, nu ca Aelin... 

— Celaena, care nu a îndeplinit misiunea regelui și pe care acum o 
vor vâna s-o ucidă. 

— Regele și regina din Eyllwe ar fi trebuit să fi primit avertizarea 
până acum. 

O trimisese imediat cum intraseră în oraș, în timp ce investigau 
uciderea bieţilor oameni. Deşi era aproape imposibil ca scrisorile să 
ajungă în imperiu, Wendlyn avea anumite căi de a ocoli problema. lar 
în ceea ce-l îl privea pe Chaol... ei bine, acesta era un alt motiv pentru 
care era aici, pe doc, pe cale de a se îmbarca pe navă. Se trezise în acea 
dimineaţă şi-şi scosese inelul cu ametist de pe deget. Simţise o ușurare 
binecuvântată, o ultimă umbră care i se ridica de pe suflet. Între ei 
rămăseseră însă cuvinte nerostite şi trebuia să se asigure că el era bine 
- şi că avea să rămână așa. 

— Vei obține deci cheia de la fostul tău stăpân, îl vei găsi pe căpitan 
şi apoi? 

Supunere totală față de ea, serios! 

— Apoi mă duc în nord. 

— Şi eu ar trebui să aştept degeaba timp de numai zeii ştiu câte 
luni? 

Ea își dădu ochii peste cap. 

— Nu ești chiar o prezenţă discretă, Rowan. Dacă tatuajele tale nu 
atrag atenţia, atunci părul, urechile, dinții... 

— Am și altă formă, știi... 

— Şi, cum am spus, harul magic nu mai funcționează aici. Vei 
rămâne captiv în forma aia. Deşi am auzit că șobolanii de Rifthold sunt 
deosebit de delicioşi, dacă ai de gând să mănânci luni de zile numai 
asta. 


El se uită urât la ea, apoi cercetă corabia - chiar dacă ea știa că se 
strecurase deja noaptea trecută din camera lor ca s-o inspecteze. 

— Suntem mai puternici împreună decât separat. 

— Dacă aș fi ştiut c-o să fii așa o pacoste, nu te-aș fi lăsat niciodată 
să faci jurământul acela. 

— Aelin. 

Măcar nu-i spunea „Majestate“ sau „Doamna mea“. 

— Fie că ești tu, fie că ești Celaena, vor încerca să te găsească și să 
te ucidă. Probabil că deja încearcă să-ți dea de urmă. Am putea merge 
la Varese chiar acum pentru a-i aborda pe cei din neamul muritor al 
mamei tale, familia Ashryver. Poate ei au un plan. 

— Şansa mea pentru a reuși să scot cheile Wyrd din Rifthold 
constă în a mă furișa în chip de Celaena. 

— Te rog, spuse el. 

Ea se mulţumi doar să-și ridice bărbia. 

— Mă duc, Rowan. Îmi voi aduna restul Curţii - Curtea noastră - şi 
apoi vom aduna cea mai măreață armată pe care a văzut-o vreodată 
lumea. Voi cere orice favor, toate lucrurile datorate Celaenei 
Sardothien, părinţilor mei, descendenţei mele. Si atunci... 

Privi spre mare, spre casă. 

— Şi atunci am de gând să zgudui stelele. 

Îşi petrecu braţele în jurul lui - o promisiune. 

— În curând. Voi trimite după tine în curând, când va veni 
momentul. Până atunci, încearcă să te faci util. 

El clătină din cap, dar o prinse într-o îmbrăţișare zdrobitoare. 

Se trase din îmbrăţișarea ei doar cât să o privească în ochi. 

— Poate că voi merge să ajut la repararea Mistwardului. 

Ea încuviinţă. 

— Nu mi-ai spus niciodată, spuse ea, că te rugai Malei în acea 
dimineață când am intrat în Doranelle. 

O clipă, el păru să ezite. În cele din urmă, cu voce joasă, îi spuse: 

— M-am rugat pentru două lucruri. Am rugat-o să te ajute să 
supraviețuiești întâlnirii cu Maeve - să te ghideze și să-ți dea puterea 
de care aveai nevoie. 

Acea căldură stranie, alinătoare, acea prezență care îi dădea 
siguranţă... soarele la apus îi sărută obrajii ca într-o confirmare şi simți 


un fior pe spinare. 

— Si cel de-al doilea? 

— Era o dorință egoistă şi speranţa unui nebun. 

Ea citi restul în ochii lui. 

— Dar s-a îndeplinit. 

— Periculos pentru un prinț al gheții şi al vântului să se roage 
Aducătoarei Focului, reuși ea să spună. 

Rowan ridică din umeri, cu un zâmbet secret pe faţă, în timp ce-și 
şterse lacrima care îi evadase pe obraz. 

— Nu se ştie din ce motiv, Mala mă place, şi a fost de acord că noi 
doi facem o pereche formidabilă. 

Dar nu voia să știe - nu voia să ştie nimic despre Zeița Soarelui și 
planurile ei şi se aruncă asupra lui Rowan, inspirându-i mirosul, 
memorând senzaţia atingerii lui. Primul membru al Curţii ei - Curtea 
care avea să schimbe lumea. Curtea care avea să reconstruiască lumea. 
Împreună. 

Se îmbarcă pe navă la căderea nopţii, fiind mânată în cambuză 
împreună cu restul de pasageri, pentru a-i împiedica să înveţe ruta prin 
recif. Fără prea multe preambuluri, ridicară ancora şi când, în cele din 
urmă, li se permise să iasă din cambuză pe punte, găsiră doar 
întunericul și oceanul înconjurându-i. Un vultur cu coadă albă zbura 
încă deasupra lor și plonjă atât de jos, încât coada argintată de stele îi 
mătură obrazul, luându-și rămas-bun, după care se întoarse la țărm cu 
un țipăt ascuţit. 

În noaptea fără lună, își purtă degetul pe cicatricea din palmă, 
jurământul către Nehemia. 

Avea să recupereze prima cheie Wyrd de la Arobynn și avea să le 
găsească pe celelalte, apoi o cale de a le pune înapoi în Poarta lor. Avea 
să elibereze magia şi-l va distruge pe rege, salvându-și poporul. În 
pofida riscurilor şi indiferent cât dura, indiferent cât de departe avea 
să fie nevoită să meargă. 

Îşi ridică faţa către stele. Ea era Aelin Ashryver Galathynius, 
moștenitoare a două descendențe atotputernice, protectoarea unui 
popor odată glorios și regina Terrasenului. 

Ea era Aelin Ashryver Galathynius - și nu avea să-i fie frică. 


MULŢUMIRI 


Această carte nu ar fi existat fără prietenii mei. În special fără cel 
mai bun prieten al meu, copilotul Jaeger, și anam cara, Susan Dennard. 

Ei îi sunt cea mai îndatorată, pentru zilele pe care le-a petrecut 
punându-ne minţile la contribuţie şi pentru intuirea celui mai bun mod 
de a spune povestea, pentru că m-a ținut de mână atunci când 
parcurgeam întunecatele cărări ale acestei cărți, pentru că a fost vocea 
din mintea mea care îmi spunea continuă, continuă, continuă. Nu există 
altcineva căruia să-i fi dedicat această carte; nimeni care să mă 
provoace, să mă susțină şi să mă inspire atât de mult. Așadar, îți 
mulțumesc, Soozyface, pentru că eşti acel gen de prietenă despre care 
eram atât de sigură că nu există pe lume. Te iubesc, fata mea. 

O datorie uriaşă o am față de eminenta și extrem de talentata mea 
prietenă Alex Bracken, pentru răspunsul ei genial, pentru e-mail-urile 
de trilioane de pagini şi pentru că mi-a acordat sprijin necontenit. N- 
am cuvinte să spun cât de recunoscătoare sunt pentru că ni s-au 
intersectat căile cu mulţi ani în urmă - ce călătorie nebunească a fost. 

Și nimic din toate acestea nu s-ar fi întâmplat fără agentul meu 
minunat şi insuportabil, Tamar Rydzinski, care a fost lângă mine de la 
bun început şi a cărui muncă neostenită a transformat această serie 
într-o realitate. Sunt foarte onorată să te numesc agentul meu, dar mai 


onorată sunt să te numesc prietenul meu. 

Incredibilei echipe de nivel mondial de la Bloomsbury - cum aș 
putea vreodată să redau cu adevărat bucuria pe care am simţit-o 
lucrând cu voi toți? Vă mulțumesc, vă mulțumesc, vă mulțumesc pentru 
tot ce faceți pentru mine și Tronul de cleștar. Editorului meu, Margaret 
Miller - această carte ar fi fost o nebuloasă fără tine. Lui Cat Onder, 
Cindy Loh și Rebecca McNally - voi toate sunteți pur şi simplu cele mai 
bune. Erica Barmash, Hali Baumstein, Emma Bradshaw, Kathleen 
Farrar, Cristina Gilbert, Courtney Griffin, Alice Grigg, Natalie Hamilton, 
Bridget Hartzler, Charli Haynes, Emma Hopkin, Linette Kim, Lizzy 
Mason, Jenna Pocius, Emily Ritter, Amanda Shipp, Grace Whooley şi 
Brett Wright: vă mulțumesc din adâncul sufletului pentru munca 
asiduă, entuziasmul și dedicarea voastră. 

Echipei de la Audible și naratorului audio al Tronului de cleștar, 
Elizabeth Evans, vă mulţumesc pentru că aţi dat viață lumii Celaenei 
într-un mod cu totul inedit și pentru că i-aţi dat voce. Și îi mulțumesc 
lui Janet Cadsawan, a cărei minunată linie de bijuterii Tronul de Cleștar 
continuă să mă uluiască. 

Minunatei Erin „Ders“ Bowman, pentru suportul și încurajarea 
neabătută, pentru discuţiile de pe chat şi pentru refugiile epice (de la 
scris). Echipa Eroilor pentru Totdeauna. 

Pentru Mandy Hubbard, Dan Krokos, Biljana Likic, Kat Zhang şi 
gaşca de la Publishing Crawl - vă mulțumesc foarte mult pentru că 
sunteţi o parte din luminile strălucitoare. 

Părinților mei - fanii mei numărul unu - pentru numeroasele 
aventuri, care atât de des au slujit drept inspiraţie pentru aceste cărți. 
Familiei mele, pentru dragostea și sprijinul oferite şi pentru că a impus 
această serie prietenilor și cluburilor de carte. Vă iubesc pe toți. 
Minunatei mele bunici, Connie - mi-e dor de tine și mi-aş dori să fii aici 
pentru a citi cartea. 

Cititorilor mei, care au ales și au promovat această serie - cuvintele 
nu pot exprima recunoștinţa mea. Sunt cu adevărat binecuvântată să 
vă am ca fani. Faceţi să merite toată truda. 

Cățelușei mele, Annie: nu poți citi (deşi nu m-ar surprinde dacă în 
secret ai putea), dar vreau să rămână scris aici - pentru eternitate - că 
eşti cel mai bun tovarăş canin la care ar putea spera cineva. Îţi 


mulțumesc pentru gesturile de afecțiune, pentru că ai stat în poala mea 
când scriam şi pentru că mi-ai oferit un partener de conversaţie cât era 
ziua de lungă. Îmi pare rău că am lăsat muzica atât de tare când tu 
încercai să tragi un pui de somn. Te iubesc, te iubesc și te voi iubi 
întotdeauna. 

Și soţului meu, Josh: eşti ultimul menţionat aici, dar asta pentru că 
eşti primul în inima mea. Nu voi înceta niciodată să-ţi fiu 
recunoscătoare pentru că mi-ai permis să împărtășesc această 
călătorie extraordinară cu tine. 


intriga, Punos, sfă t... Povestea 
vă va capti imaginația | 
Fantasy la cel mai înalt nive 


i mai mult... 


T USA Today 
Li 
Un roman în care veti regăsi elemente de comedie, brutalitate 
și fantezie; Maas strălucește, este o povestitoare minunată. Este 
cel mai bun volum al seriei! 

